
	ZVERENKYŇA MINISTRA POLÍCIE

	Plameň sviečky v striebornom svietniku osvetľuje zlatom skrášlené kreslá, ktoré sa odrážajú v zrkadlách so zdobenými rámami. Svetlo voskovej sviece dopadá na okraje lustra, ktorý nesvieti, a stráca sa na strope do tmy ponoreného salónu. V tme zrazu zašuštia šaty. Rýchle malé kroky sa z tmy približujú k svietniku. V zrkadle sa zablýskajú nádherné široké večerné šaty, ktoré ozdobami a strihom zahaľujú postavu ženy. Ona je však celkom ľahostajná, zrkadlo si nevšíma, a zo svetla rýchlo zájde do tmy salónu. Jej pomalé a ľahké kroky akoby sa pretekali. Žena sa ocitá raz v tme, raz vo svetle, a zrkadlo prezrádza, aká je vzdialená od všetkého, čo je vôkol nej. V osvetlenej časti salónu sa pohol purpurový záves, ruka lokaja ním pohla a mužský hlas oznámil:

	– Vaša cisárska výsosť, práve prišiel vzácny vysoký hosť z Neapolu. Môže vstúpiť?

	– Áno, nech vojde.

	Chvíľu vládlo napätie a potom sa purpurový záves rozhrnul. Do salónu vstupoval statný mladý muž. Dve nežné ženské ruky ho objali okolo krku a horúci šepot ho zasypal rozochvenými vzdychmi:

	– Objímam v tebe svoj Neapol, blankytné nebo, azúrové more, večne hroziaci Vezuv, svoju domovinu. Cítim, že si mi priniesol teplo rodného mesta.

	Mladý muž v šľachtickom odeve jej opätuje objatie. No súčasne sa ustarane spytuje:

	– Čo je, hneď mi všetko povedz, lebo tuším niečo zlé.

	– Pomaly, Alfonso, kým sa zo všetkého spamätám a sústredím svoje myšlienky.

	Pritiahla ho ku kreslu a sama sa spustila na diván.

	– Dnes cisár prikázal usporiadať veľkú slávnosť. Mám iba hodinu času, aby som sa pokochala v rozhovore s tebou. Môj odkaz ťa zastihol v Neapole?

	– V Toskánsku. Otec ma odhováral od cesty do Rakúska. Keďže Mária Antoinetta prišla o život na parížskom popravisku, otec sa nazdáva, že tvoj Franz pohrozí zbraňami. Myslím však, že môj otec sa nebude do toho miešať.

	– Ach, Alfonso, vojna s Francúzskom ešte nič neznamená.

	– Azda sa stalo ešte niečo horšie?

	– Stane sa.

	– Povedz mi, čoho sa má obávať rakúska cisárovná.

	– Toho, čo sa stalo vo Francúzsku: revolúcie v Rakúsku.

	– A to už ako?

	– Už viac ako mesiac sú na viedenských predmestiach na plotoch povylepované plagáty a po uliciach rozširujú pamflety. Istý francúzsky markíz nám doniesol parížsky časopis Moniteur a v ňom je veľkými písmenami vytlačené vyhlásenie proti rakúskemu cisárovi Františkovi Prvému, môjmu manželovi. Odpísala som si ho, aby som ti ho mohla ukázať, lebo Franz originál zamkol vo svojom kabinete.

	Zo zásuvky stolíka vytiahla pergamen a ukázala ho princovi. Mladík čítal článok a ustarane kýval hlavou:

	– To sú naozaj strašné hrozby, no aj kritika je úplne pravdivá. František naozaj nemá rozumové schopnosti.

	– Cisárstvo to ani nepotrebuje, povedal František, ale vraj to druhé…

	– Áno, to druhé znamená, že cisára jeho poddaní vo svojej mysli už zvrhli z trónu.

	Mladý muž zmĺkol. Južanská tvár, čierne vlasy a oči vyjadrovali akési vzdorovité karhanie.

	– Alfonso, viem, čo si teraz myslíš. Ty a ja sme sa mali radi. Mala som sa za teba vydať a sama som si to želala, no matka a otec dôrazne žiadali, aby som ja, vnučka veľkej Márie Terézie, ktorej meno nosím, bola rovnako ako ona rakúskou cisárovnou.

	– Teraz si naozaj panovníčka rakúskeho cisárstva.

	– Radšej by som bola jej slúžkou, tá si vo svojom voľnom čase môže robiť čo chce, no ja sa musím podriaďovať rozhodnutiam prvej dvornej dámy, ktorej dáva príkazy cisár. Aby si vedel: odkedy v Paríži urobili revolúciu, cisár mi zakazuje spievať i hrať. Mám dovolené hovoriť iba potichu a aj to iba o revolúcii.

	V hlase mladého Alfonza akoby znela výčitka:

	– A kedysi sa schádzal celý Neapol, od veľmoža po dedinského mládenca, aby v záhrade paláca počúval tvoje koncerty. Ľudia ti dali dve prezývky, pre tvoj hlas ťa nazývali slávikom a vďaka gracióznej chôdzi gazelou.

	– Slávika na rakúskom dvore udusili a gazelu sputnali tieto stredoveké okovy.

	V tej chvíli vykročila pred zrkadlo, nahnevane schmatla široký lem svojej pestrofarebnej husto riasenej sukne. – Toto majú byť šaty? Veď to je babylónska veža! A tieto staromódne šperky, ktoré sa môžu páčiť len Františkovi. Aspoňže s účesom som v opozícii. Parochňu si nenasadím, ponechala som si svoje vlasy a preto ma tunajšia aristokracia posmešne nazýva Neapolská kvetinárka.

	Alfonso s utajovanou žiarlivosťou hľadí na jej hlavu s čiernymi kučerami. Obyčajná tvár, no predsa len jemné črty, malý nos, pekné ústa, štíhly driek a nevysoká postava. Vyznačuje sa skôr pôvabom meštianky, po ktorom musí zatúžiť každý chlap.

	– Kto ťa to prezýva neapolskou kvetinárkou? – urazene sa spýtal Alfonso.

	– Celý dvor a celá Viedeň sú presvedčení, že iba nemecké princezné majú vlastnosti, aby mohli zastupovať ženskú časť habsburského trónu. Prečo teda prišli a požiadali o moju ruku?

	– Aby rozšírili svoju moc spojenectvom.

	– Azda si cisár František len nemyslí, že Taliansko mu príde na pomoc, keď v Rakúsku vypukne revolúcia?

	– Už je veľa podozrivých sprisahancov vo väzniciach?

	– Ani jeden jediný, lebo nemajú nijaké stopy po tých, ktorí vylepujú plagáty a poburujú vo francúzskych novinách. Bolo by mi milšie počuť hvízdanie guliek než večné cisárovo šeptanie o neznámych sprisahancoch, ktorí kdesi v zákutí číhajú, aby nás odviedli na popravisko.

	Pôvab ženy a jej nálada pohli v ňom uspané pocity, a preto šepol:

	– Som ti k dispozícii, a hoci som sa ťa musel zrieknuť, mám právo ťa zachrániť pred revolúciou.

	– Och, aká som teraz pokojná, úplne pokojná. Teraz musíme vymyslieť iba dobrú výhovorku, prečo si prišiel tak náhle a nečakane.

	Tieto slová mu už šeptala do ucha. Pritom si všimla, že jeho pozornosť púta purpurový záves na dverách. Nečakane ju prerušil:

	– Určite tam niekto načúva.

	Mladá cisárovná v tom okamihu priskočila k závesu a nadvihla ho:

	– Nikoho tu niet, – konštatovala s úľavou. No mladíkovo podozrenie ešte vzrástlo a znova jej zašeptal:

	– Dovoľ, aby som sa rozbehol po chodbe, lebo som presvedčený, že tu bol zved.

	– Potom bež za ním a priveď ho sem.

	Chytil kľučku, ale tá nepoľavila. Zdesene sa pozreli jeden druhému do očí:

	– Niekto zamkol z chodby?

	– Čo to má znamenať?

	– Osoba, ktorá nás počúvala, zistila, že sme ju odhalili a preto na druhej strane dverí skrútla kľúčom, aby mohla ujsť, – vysvetľoval Alfonso.

	– Strašné! Aké nedôstojné! Čo všetko sa deje tomto dvore?! – nahnevane hovorila Mária Terézia.

	– Povedz, cisár na teba dohliada?

	– Nikdy som si nevšimla, že by na mňa dohliadal takým spôsobom. Napokon prečo aj.

	– Nežiarli?

	– Prosím ťa, František je hlboko presvedčený, že nik nemôže svoje myšlienky a city venovať niekomu inému než jemu. Za tri roky, čo som za neho vydatá, neprejavil ani náznak podozrenia.

	– Napriek tomu má nejakých donášačov, ktorí mu museli oznámiť môj neočakávaný príchod. No možné je aj to, že môj príchod vzrušuje niekoho iného. Povedzme niekoho na dvore, kto si všimol tvoje pôvaby.

	– Nech je to akokoľvek, táto udalosť môže byť pre mňa veľmi nepríjemná, najmä ak počul náš rozhovor.

	– Hovorili sme dosť potichu a vždy môžeme tvrdiť, že zved nerozumel dobre. Čo sa týka rozhovoru, nejako sa už vynájdeme, no nepríjemnosť našej situácie je v tom, že tu, na tomto dvore, kde si cisárovnou, má niekto kľúč od tvojho súkromného salónu a môže ťa kedykoľvek zamknúť a počas revolúcie ťa hocikomu vydať. Preto to musíš prešetriť.

	– Na to nemám právo. Všetku moc má cisár. Ja som iba cisárovná, ktorá je tu len na reprezentáciu, inak on stanovuje dvorskú etiketu, s ktorou ma oboznamuje prvá dvorná dáma.

	– Nemáš nejakú vernú priateľku medzi aristokratkami?

	– Predovšetkým, považujú ma za cudzinku, lebo sa nijakovsky neviem naučiť po nemecky. Všetci hovoria po francúzsky a po taliansky, no len čo ma zazrú, hneď prejdú na nemčinu, len aby ma trápili. Iba jedna jediná mi prejavuje priazeň, a to je zverenica ministra polície baronesa Xénia. Ona však prichádza na dvor len pri slávnostných príležitostiach. Je to skvelé dievča, duchaplné a veselé, má rada umenie, ale nemám z toho nijaký úžitok, lebo nie je začlenená medzi mojich dvoranov.

	– Nájdi si nejakú dôveryhodnú osobu medzi dvorankami.

	– Nová prvá dvorná dáma mi prejavuje veľké sympatie.

	– Rozhodni sa teda pre ňu a nik ti nebude pred nosom zamykať dvere. Veď je to nehoráznosť.

	– Áno, proti tomuto musím niečo vymyslieť. Pomôž mi…

	Alfonzova prítomnosť prebudila v nej odvahu. Potom sa ešte radili.

	Na druhej strane cisárskeho dvora je dlhá chodba. Pred každým oknom, a pred každými dverami stoja vojaci. Prostriedkom chodby sa náhli žena so závojom. Zastavila sa pred dverami, ktoré strážili dvaja strážni. Dvaja lokaji jej otvorili dvere. Žena vstúpila do veľkého salónu priamo pred zrkadlo a premeriava si svoj zovňajšok. Vlasy má čudne zafarbené, rovnako aj parochňu, ktorou dopĺňa nemoderný účes poprášený zlatým púdrom. Tvár vymaľovaná, šminky dobre zakrývajú jej roky, a hoci je tučná, predsa je svižná. Oblečené má modré šaty, ktoré nosieva na slávnostné príležitosti, najmä na prijímanie u kráľa. Spokojná so svojím vzhľadom zaklope na dvere a hneď vstúpi.

	Veľký gotický stôl úplne zakrýva telo muža. Hlava s bielou parochňou je nahnutá nad pergamenom. Žena sa ukloní, nepočká na otázku a ticho oznamuje:

	– Vaše veličenstvo, mám pre vás súrny a dôležitý oznam.

	– Nič nemôže byť dôležitejšie, než tento pergamen na stole, – odvetil cisár chladno. Lenže ona ani na okamih nezaváhala a pokračovala:

	– Prosím. Jej cisárska výsosť práve pred chvíľou prijala vo svojom salóne nečakanú návštevu, mladého princa z Toskánska.

	Po podlhovastej cisárovej tvári prebehol mrak. Jeho biela hlava sa nadvihla a cisár s chladnou mysľou pohrozil:

	– Ten princ sa bude zodpovedať za porušenie etikety na mojom dvore, – a pokúšal sa ďalej čítať. Žena ho však znova vyrušila:

	– Vaše veličenstvo, cisárovná je s mladým princom zamknutá v salóne.

	Jeho strnulé črty tváre nevyzrádzali nijaké premeny. Hlas mu znel rovnako chladno ako pred chvíľou.

	– To kontradekórum svedčí o tom, že princ prichádza s nejakým tajným úmyslom. Počula si, o čom hovorili?

	– Veličenstvo! – žena sklopila oči a hanblivo pokrčila mäsitými plecami, aby naznačila nevôľu. – Nemôžem, veličenstvo, to sú súkromné veci cisárovnej.

	– Všetko, čo sa deje v cisárstve, sú len moje súkromné veci!

	– V tom prípade je mojou povinnosťou povedať všetko, – povedala žena, akoby sa nevedela dočkať. – Princ hovoril cisárskej výsosti o tom, ako sa kedysi mali radi a ona mu odpovedala, že každý deň za ním plače, a že vy, veličenstvo, ste strašne žiarlivý, lebo na smrť milujete cisárovnú. Vraj každý večer pred ňou kľačíte a prosíte ju o lásku, no ona myslí iba na princa Alfonza a kvôli nemu by sa s vami najradšej rozviedla.

	Cisár ani okom nemihol a úplne chladne sa spýtal:

	– Kde si počúvala, keď sa tí dvaja zhovárali?

	– Keď lokaj doviedol princa k cisárovnej a odišiel, skryla som sa za purpurový záves. No neskôr princ preľakane šepol, že niekto je za závesom. Bola som na to pripravená a kľúč som strčila do zámky z druhej strany dverí. Kým sa dostali k dverám, zamkla som ich z chodby a ponáhľala som sa za vami.

	– Neskôr túto vec preskúmam, – chladne odvetil cisár.

	– Možno už bude neskoro.

	– Nemôže byť neskoro, kým si ty, Dora, na stráži. Dávaj dobrý pozor, ale buď prefíkaná. Nik si ťa nesmie všimnúť. Veď ty to dobre vieš. Zájdi za cisárovnou do salónu cez jej spálňu a povedz, že prijímanie som odložil o hodinu. Myslím, že ti nemusím dávať ponaučenia pre iné eventuality.

	– Jej výsosť alebo princ budú iste hľadať kľúč a zisťovať, kto sa ich odvážil zamknúť. Aby ste odvrátili nebezpečenstvo od svojej najvernejšej služobníčky, vezmite si tento kľúč a pokúste sa ich prekvapiť.

	– Hm, myslím, že si najgeniálnejší šéf mojej dvornej polície! Ticho sa uklonila a s tlmeným vzdychom opustila cisárov kabinet.

	– Tak teda! Musíš mi to podrobne opísať, – cisár dôverne oslovil Alfonza. – Vieš, čo mi tvoj ujec oznamuje?

	– Približne: z Paríža od neznámeho človeka dostal francúzske noviny Moniteur, čítal istý článok a chcel vám vyjadriť sympatie a svoje zhrozenie a odsúdenie toho článku. Poslal ma, aby som sa rýchlo s vami spojil a doručil vám ten list, v ktorom vám píše, že s vami súcíti.

	Cisárovná zatiaľ stála v úzadí, lebo stačilo, aby cisár na ňu pozrel, a jeho priateľský vzťah k Alfonzovi vychladol. Začalo v ňom prevládať to, čo mu nahovorila baronesa Dora. Podišiel bližšie a veľmi rozhodne oznamoval:

	– Všetko, čo si videl na hranici, mi porozprávaš podrobne, povieš mi aj to, čo mi písal tvoj ujec a vy, výsosť, – obrátil sa na cisárovnú, – sa pripravte na audienciu. Nezabudnite si vziať veľký zlatý diadém a šperky.

	– Nebude mi priťažký? Vydržím celý večer? – spýtala sa milo.

	– Áno, koruny a diadémy boli na tento svet zoslané pre vyvolených. Teraz si vypočujem Alfonza a potom ho vezmem na audienciu. Rozhodol som sa mu dať na našom dvore stále čestné miesto. A aby som si ho plne získal, ožením ho. Mám pre teba vynikajúcu snúbenku, milý bratanec, tvoju budúcu ženu ti ukážem ešte dnes večer.

	Alfonso a Mária Terézia cítili v cisárových slovách závan pomsty za to, čo počul. Ale obaja to šikovne skryli hlbokým úklonom.

	Mária Terézia odišla do svojich komnát, kde na ňu čakala baronesa Dora. Hľadela na ňu sťa pokorná služobníčka. No jedna jej mihalnica sa pohla od radosti, že tvár cisárovnej prezrádza úplný zlom.

	V obliekárni Dora ako v tranze z účasti začala cisárovnej bozkávať ruku a šeptať jej:

	– Túto vzácnu perlu by malo jeho veličenstvo zbožňovať. Och, koľko som sa naplakala, keď som videla, ako vás znevažuje. Veľmi ma to bolí, výsosť.

	– Úprimne vám ďakujem. Vy ste jediný človek na tomto dvore, ktorý súcíti so mnou, inak mnou všetci pohŕdajú.

	– Prikážte mi čokoľvek, spácham aj najťažší hriech, len aby váš život bol znesiteľný. Dôverujte mi, aj ja mám jediný cieľ: umožniť vám iný život a pomôcť vám k šťastiu.

	– Šťastie je ďaleká hviezda. Mnohým ľuďom sa nikdy neukáže.

	– Buďte odvážna, som tu ja. Urobím všetko, len žiadajte a prikazujte, – povedala so slzami v očiach, lebo chcela, aby sa jej cisárovná zdôverila.

	Na dverách sa ozvalo klopanie. Obe ženy sa preľakli. Očakávali nový cisárov odkaz. Dvoranka oznámila:

	– Vaša výsosť, minister polície Pergen prosí, aby ste na chvíľočku prijali svoju čestnú dvornú dámu baronesu Xéniu Magdaleničovú.

	– Nech len vstúpi, už som skončila toaletu.

	Tenké pery baronesy Dory sa zovreli od nespokojnosti kvôli tejto audiencii. Cisárovná si to však nevšimla a prikázala, aby Xéniu hneď priviedli.

	Audienčná sála zaberala celú prednú časť cisárskeho paláca. Na nádherne vymaľovaných stenách portréty dedov a rad zrkadiel. Na priečelí sa dvíha pódium s dvoma trónmi, ale tie sú ešte prázdne. Uprostred sály je zoradený špalier veľkých slávnostných šiat. Na prsiach vyznamenania. Len nepatrný pohyb vysokých účesov a parochní naznačuje, že v týchto odevoch žijú ľudia. To všetko napospol je najvyššia aristokracia cisárstva.

	Nikde ani stoličky. Už celú hodinu stoja a krátia si čas šeptaním so susedmi. Čakajú trpezlivo, čakajú len na to, či na niektorom z nich nespočinie pohľad Františka Prvého, čo už samo osebe je veľkým šťastím, nehovoriac o tom, že by sa cítili ani v raji, keby na nich prehovoril, alebo sa aspoň usmial.

	Hore, pod stĺpmi pódia, je uvitý veniec prvých dám aristokracie, na ich čele je trojica kňažien: Judita Trauttmannsdorffová, Celestína Teufelschlossová a Apolónia Walheimabgrubdorfová. Všetky tri majú po štyridsiatke. Oblečené sú do nádherných večerných šiat. Ich pohľady ako rýchle policajné stráže lietali po špalieri aristokracie. Bdejú nad správnym správaním každého jednotlivca, aby sa ani vysokí hostia nespreneverili etikete. Kňažná Apolónia napokon dala znamenie svojim dvom družkám a všetky tri vysoké frizúry sa priblížili ako tri kopce.

	– Kňažné, pozrite sa, prichádza baronesa Höllenbachová, to znamená, že na dvore sa stalo niečo mimoriadne.

	– Aspoň nebude nuda, – podotkla Celestína a Judita zašomrala:

	– Cisár si mohol svojho tajného agenta vybrať z vyššej aristokracie. Veľmi je nepríjemné prijímať príkazy od nejakej baronesy, ktorej správanie sa mi vidí, ako keby patrila ku kočovnému divadlu.

	– Kňažná, pozrite, za ňou prichádza mladík v talianskom dvornom odeve. To zas bude nejaká senzačka!

	Všetky tri zmĺkli a milo obrátili svoje hlavy k Dore. Akoby vedela, že ju znevažujú, prvá dáma sa vystrela, aby ešte väčšmi zdôraznila svoju úlohu na dvore, a kňažnám ticho oznámila:

	– Prinášam vašim jasnostiam cisárov príkaz: celý večer sa musíte venovať tomuto talianskemu princovi. V nijakom prípade sa nesmie zhovárať s cisárovnou osamote.

	– Teda škandál? Ide o niečo nedôstojné, všakže?

	– Kňažné, nič vám nemôžem povedať, – podotkla Dora. – Prísne dodržiavam etiketu, veď viete, aká som. A teraz druhá časť príkazu: cisár si želá, aby ste sa usilovali princa nadchnúť. Cisár ho mieni o týždeň oženiť.

	– Ach, za tým sa niečo skrýva, – šepli všetky tri prekvapene. – Cisár mu už vybral nevestu? Alebo mu dovolí, aby si vybral sám?

	Padali otázky. Na tvári baronesy Dory bolo vidieť, ako si sama seba váži. Jej tenké pery vedia šikovne popierať to, čo hovoria.

	– Nič neviem. A keby som aj vedela, nesmela by som nikomu nič povedať. Vykonávam svoju povinnosť, – a rýchlo sa obrátila na Alfonza, ktorý čakal pod stĺpmi pódia. Dora ho zavolala hore, predstavila ho kňažnám a s milým úsmevom dodala:

	– Odovzdávam princa vašim jasnostiam. Mňa volá povinnosť k milovanej cisárovnej, – pritom pozrela na princa záhadným pohľadom a odišla.

	Triumvirát kňažien zasypal mladého princa otázkami o dôvode jeho príchodu, o cestovaní. Mladíkove odpovede boli veľmi stručné a zdržanlivé, čo ešte väčšmi rozpaľovalo zvedavosť kňažien. Kňažná Apolónia sa priblížila k mladému princovi so svojou vysokou červenovlasou parochňou a spytovala sa prísne:

	– Výsosť, zrejme zámerne tajíte nepríjemnosti spojené s vašou cestou. My sa však smieme dozvedieť, čo sa stalo.

	– Nie je predsa možné, aby na vás zaútočili revolucionári. Veď už podľa vášho odevu museli vidieť, že patríte do stavu veľmožov, – vzala si slovo Judita a Celestína ju podporovala.

	– Vaše kniežacie jasnosti, – uklonil sa Alfonso, – pravda je, zažil som nepríjemnosti, zastavili ma a vzali mi všetky písomnosti, – a zopakoval, čo hovoril pred cisárom. – No nevedel som, že sú to revolucionári. Myslíte si, že naozaj tu hrozí nebezpečenstvo revolúcie?

	– Veľké nebezpečenstvo, – jedným dychom povedali všetky tri naraz a Apolónia potom začala vysvetľovať podrobnejšie:

	– Vo Francúzsku sa nakazili všetci kráľovskí poddaní a začali vytvárať akési nové zriadenie, ktoré nazývajú demokraciou a ktoré sa usilujú dostať aj k nám, do Rakúska.

	– Ó, aj u vás v Neapole to už iste začali rozširovať, – podotkla Celestína.

	– Nie, vaša jasnosť, – bránil sa Alfonso, – v Neapole sa ešte neobjavili nijakí revolucionári.

	– Vy ste len malé kráľovstvo, ale my sme slávne veľké cisárstvo a u nás je to inak.

	Alfonso zastavil výrečnosť kňažien otázkou:

	– Naozaj sa tu pripravuje revolúcia, alebo si to len myslíte?

	– Určite ide o revolúciu, lebo sa objavili demokratickí zradcovia a my sa chvejeme od strachu, kedy a kde môže revolúcia vypuknúť. Och, výsosť, počnúc cisárom každý deň čakáme, že sa stane čosi strašné. Pozrite, všetci títo pozvaní sú v zlate, zamate, majú množstvo vyznamenaní a prastaré erby, ale na nič iné nemyslia a o ničom inom sa nezhovárajú, len a len o revolúcii. Nie je to strašné, – pokračovala Apolónia, – aby sme my, prvé osoby v cisárstve, bohatí, slávni, vážení, ktorí chodíme na dvor k cisárovi, aby sme nevedeli, či sa raz neotvoria dvere a nezjavia sa revolucionári v odevoch lokajov, cisárskej gardy alebo šľachtických odevoch a neskríknu na nás: „Vzdajte sa, ste zatknutí, odvedieme vás na popravisko“. V ktorejkoľvek chvíli sa môžu v sále…

	Kňažná onemela, zbledla. V hĺbke sály sa s veľkým hlukom otvorili dvere, veľmoži vo svojich bohatých odevoch strnuli, poschodové účesy sa začali pokorne skláňať. Z otvorených dverí doliehajú prudké kroky, tlmene cinkajú meče, hlboký mužský hlas nad hlavami predstaviteľov cisárstva zastrašujúco oznamuje:

	– Jeho veličenstvo cisár František Prvý!

	Pozdĺž sály prepychovo oblečení ľudia sa ukláňajú čoraz nižšie v bezvýhradnej oddanosti a ostávajú zohnutí, kým ich ich cisárska milosť neosloví.

	V trónnom prepychovom bieločervenom odeve so zlatým rúnom a plášťom vstupuje cisár František s vysoko vztýčenou hlavou, na ktorej má bielu parochňu. Svetlomodré oči sú plné chladného sebavedomia o vlastnej výnimočnosti, o vyvolení svojej osoby vyššími silami, aby vládol a prikazoval. Dva kroky za ním kráča cisárovná. Jej meštiansky zjav a milý úsmev odrážajú, aké protikladné sú ich osoby.

	Začína sa veľká audiencia. Cisár sa zastavuje nad hlavami sklonenými takmer po zem a ten, koho osloví, je nesmierne šťastný, zdvihne hlavu i zrak a pokorne odpovedá na otázku. Cisár potom opúšťa šťastlivca, zanecháva ho v opojnom sne a ide ďalej, aby zasypával svojou milosťou ďalších. V predných radoch podľa stanoveného ceremoniálu stoja veľmoži najstarších rodov, a potom tí, ktorí môžu vyrátať menej svojich predkov. Cisár sa čoskoro unavil, prerušil svoju obchôdzku, vyjde spolu s cisárovnou na pódium. Obaja si sadnú na trón. Cisárovnú obkolesí čestná garda ženského sprievodu a cisára muži. Princovi Alfonzovi sa v tomto najužšom kruhu ujde posledné miesto, a práve z tohoto miesta sa usiluje pohľadom nadviazať spojenie s cisárovnou. Nijakovsky sa mu to však nedarí. Zazrel iba mladú krásavicu, ktorá stojí v kráľovninom sprievode a potajomky naňho vysiela svoje pohľady. Alfonzovi toto pripomenulo cisárovnú, ktorá mu v salóne stihla povedať o jednej svojej priateľke, chovanici ministra polície. A naozaj, tá sa na ňu presne podobá. Mladíka to viedlo k tomu, aby pozorne sledoval jej pohyby. Dievča sa teraz potichu zhovára s cisárovnou, zdalo sa mu, ako keby prijímala nejaké príkazy ohľadom neho. Toto tajomné správanie prerušil hlavný dvormajster. Veľkým gestom pristúpil k cisárovi a úplne potichu oznámil:

	– Vaše veličenstvo, všetko je pripravené na tajnú radu.

	– Prikáže hudbe, aby odohrala zopár menuetov. Nechcem, aby mi prekážali nejakí zvedavci.

	Cisár pomaly vstal, chytil pod pazuchy najstaršieho zo svojich deviatich bratov. Neobhliadol sa na nikoho, dal baronese Dore pokyn, iba zvraštil svoje čierne obrvy. Ona už vedela, o čo ide, a cisár vykročil, ako keby sa chcel dívať na tancujúcich. No pri južných dverách nečakane prikázal svojmu bratovi:

	– Stoj a dávaj tu pozor! Do môjho kabinetu nesmie vstúpiť ani živá duša! – a zmizol za žltým závesom.

	Nečakaný cisárov odchod zmiatol nielen všetkých v sále, ale aj urodzené kňažné. Boli udivené, že cisár pred celou spoločnosťou svoju ženu nepozdravil ani pohľadom. V celej dvorane len baronesa Dora stojí vzpriamene, pokojná vo svojej zlomyseľnosti, pretože iba ona vie, čo sa dá tento večer očakávať a aké to bude mať následky. Triumfálne cíti svoju veľkú úlohu: nielen cisárovnú udržať izolovane od Alfonza a ostatných, ale poslúžiť cisárovi ako zbraň pri strašnej pomste.

	Hlučné zvuky hudby viedli aristokraciu k tomu, že začala tancovať. Alfonso ešte vždy skúmavo hľadel smerom k cisárovnej, keď vtom doľahli k nemu slová zverenkyne ministra polície:

	– Vaša výsosť, dovoľte mi, aby som sa pozrela po nejakom tanečníkovi, – a pri tom jej pohľad nezbedne padol na Alfonza. On cítil, že je to adresované jemu a v okamihu sa ocitol pri mladej dievčine a svoje slová adresoval panovníčke:

	– Vaša cisárska výsosť, smiem dúfať, že vaša milá dvoranka pôjde so mnou tancovať?

	– Baronesa Xénia nemôže odmietnuť moje želanie, – usmiala sa cisárovná a Alfonso už podával pravicu mladému dievčaťu a šli smerom do sály.

	Dora to zbadala v poslednej chvíli, ich odchod sprevádzala s ironickým úsmevom.

	Keď Alfonso a Xénia kráčali k tancujúcim, dievča mu šeplo:

	– Určite už viete, že ja som tá, o ktorej vám hovorila cisárovná. Musíme sa rýchlo dohodnúť. Jej výsosť mi krátko pred audienciou odhalila veľké nedorozumenie, ktoré sa stalo pri vašom príchode. Cisár načúval a mieni vás na tomto dvore oženiť, aby vás cisárovná každý deň videla po boku inej ženy. To je diabolský plán, určite na tom mala podiel nejaká zmija. Cisárovnú zo srdca ľutujem, všetko mi povedala o svojej minulosti. Princ, veľmi sa čudujem, máte predsa v sebe taliansku krv, pred štyrmi rokmi ste ju mali uniesť a nedovoliť, aby ju vydali za iného.

	– Španielsky ceremoniál spôsobil, že krv talianskych princov už nie je taká horúca. Pozrite, prichádza baronesa Dora.

	Dora už bola pri nich a mierne sa poklonila Xénii:

	– Poprosila som jej výsosť, aby mi dovolila princovi Alfonzovi povedať, že cisár prikázal, aby tancoval s dcérami troch prvých kňažien. Dovoľte, výsosť, aby som vás predstavila mladým kňažným.

	– Ľutujem, princ, – prerušila ho Xénia so srdečným smiechom, – sľúbili ste mi celý večer, a ja vás nemienim zbaviť tohto sľubu.

	– Baronesa, vy sa nepodrobujete cisárovi?

	Xénia hovorila milo a veselo, akoby Doru hladila:

	– Cisár je skvelý a má ďaleko od toho, aby mi vytýkal, že si princa nedám. Veru nie, mladým kňažnám tohto tanečníka v nijakom prípade neprepustím. Výsosť, veď sa dohadujeme ako trhovci, musíte mi prepáčiť, ale môj slovník je často v rozpore s etiketou.

	Na tvári prvej dámy sa objavil oficiózny výraz. Medzi mihalnicami sa jej blysla hrozba:

	– Baronesa, svoju povinnosť som splnila, – povedala, chladne sa obrátila a odišla. Nie však k cisárovnej, ale k dverám, ktorými pred chvíľou odišiel kráľ.

	– Zachránili ste ma, – šepol Alfonso dievčaťu, – mal som to urobiť ja. Keby sa bojovalo zbraňami, bolo by ľahké, ale zákerné útoky, ktoré som zažil dnes večer na tomto dvore, spôsobili, že som úplne mimo seba. Určite neviete, že cisár si vypočul náš rozhovor a zamkol dvere, aby mohol znova prísť.

	– Neverím, že cisár by mal trpezlivosť stáť za dverami a počúvať. Niečo také určite zveril svojmu vyzvedačovi. Verte, že to je dielo neviditeľného diabla. Teraz sa však skryme pred zrakom baronesy Dory.

	– Nie ste jej naklonená? Veď ona zbožňuje cisárovnú.

	– Na to by som nemohla prisahať. Možno jej krivdím, ale neustále mám dojem, že všetko, čo na dvore robí, je dvojtvárne. A tie jej falošné oči, chvíľku privreté, chvíľku dokorán otvorené, chvíľu vlhké od sĺz, potom zas zákerné… Pery sa jej chvíľu milo smejú, vzápätí sú stisnuté hrozbou. Jej čelo mi pripadá ako banka nápadov na rozličné pasce, sebalásku a nekonečnú pažravosť. Ak som sa v niečom zmýlila, potom každý bude mať právo ma opraviť, ale teraz sa pozrite na tie obrovské veže šiat a účesov, tie vás neskryjú pred tým, čo nám Dora môže spôsobiť v okamihu.

	– Baronesa, vaše nápady budú pre cisárovnú a pre mňa obrannou pevnosťou.

	– Dora ju zborí bez kanónov, zbraňou vlastných pascí. A teraz už poďme.

	V momente sa spolu s Alfonzom skryla za širokými krinolínami a nekonečne vysokými parochňami plnými rozličných ozdôb.

	V cisárovom tajnom kabinete sú spustené závesy. Zo stropu svietia stovky sviec. Pri veľkom stole sedia traja muži. Na čele stola cisár. Dolná časť tela sa úplne stratila v hlbokom vyrezávanom cisárskom kresle. Slávnostný odev prezrádza úzku hruď, na ktorej sa skvie množstvo vyznamenaní, čo mu zostali ako dedičstvo po jeho starej matke, slávnej Márii Terézii a ktoré mu udelil jeho otec Leopold II. Cisárova hlava s bielou parochňou zdôrazňuje dĺžku úzkej tváre a belosť plete, chladné črty, modré oči s ľadovým pohľadom. Vyzerá ani socha vytesaná z nenávisti a pomsty.

	Naľavo od neho sedí dôverník ostrihomský kanonik a biskup Okoličáni. Pozorne počúva, upiera naňho svoj meravý pohľad, aristokraticky dokonalú mužskú postavu odetú do modrého atlasu so zlatými ozdobami a čipkami, ktoré objímajú ruky o držia papier. Vznešený zjav pomaly a rozochveným hlasom číta:

	– „…Vaše veličenstvo, verte svojmu naveky oddanému sluhovi. Vo Viedni nie je revolúcia, lebo v tomto meste stáročia kvitne láska k zlatému trónu, na ktorom sa striedajú členovia Vašej Stvoriteľom zoslanej dynastie. Veličenstvo! Revolúciu prinášajú tí, ktorých krv je nakazená revolučnou minulosťou. Revolúcia sa môže zrodiť iba v tej krajine Vášho cisárstva, ktorá sa už dvakrát pokúšala ozbrojenou silou a vzburami povaliť trón Vášho rodu. Tá krajina sa volá Chorvátsko. Roku 1573 v tejto krajine – na čo dejiny sveta nepamätajú – siahli na trón najnižší poddaní, sedliaci. Ich vodcom bol Matija Gubec a tak ho zbožňovali, že ho nazvali kráľom. Druhú, ešte nebezpečnejšiu revolúciu pripravoval sám chorvátsky bán Peter Zrínsky. Ten svoju revolúciu pripravoval celé roky, uzatváral tajné spojenectvá s nepriateľmi rakúskeho cisárstva v cudzine. Dokonca paktoval aj s Turkami. Doma sa mu podarilo okolo seba sústrediť celú suitu najvyššej šľachty, generálov, jágerského vojvodu a svojho švagra Frankopana. Od roku 1565 sa o Váš trón obávali všetci Vaši dôverníci. Cisár nakoniec zradcom Zrínskemu a Frankopanovi poslal salvus conductus a sľúbil im odpustenie sprisahania. Len takto mohol zradcov dostať do svojich rúk. Cisárska moc mu nemohla dokázať nijaké činy, iba veľmoži svedčili, že Peter Zrínsky chcel odtrhnúť chorvátske krajiny a vyhlásiť sa za kráľa. Zradcov treba hľadať iba v Chorvátsku. Na ich čele stojí mesto Záhreb, kedysi nazývané Grič. V tomto meste sa sprisahanci stretávajú na svojich tajných schôdzach a tlačia letáky. Môžem dosvedčiť, že jeden človek spomedzi nich napísal do francúzskych novín Moniteur článok proti Vám. Nemám odvahu podpísať sa svojím menom, v meste Záhreb som však známy človek. Sprisahancov poznám, lebo sa s nimi stretávam vo vznešenej záhrebskej spoločnosti, stretávame sa na slávnostných večeroch a plesoch. Preto by som riskoval svoj život, keby som Vám prezradil svoje meno. Ale ak sa minister polície pokúsi hľadať vinníkov, tajne mu poskytnem pomoc. Kvôli opatrnosti sa podpisujem menom – Lev…“

	Na cisára každá veta pôsobila ako výstrel z dela sprisahancov. Posledné slová spôsobili, že biskup Okoličáni vstal a prehovoril:

	– Vaše veličenstvo, dovoľte, aby som povedal jednu veľmi dôležitú vec: pozajtra vaše veličenstvo odchádza do Prešporku, kam ráčilo zvolať uhorský snem. Prídu tam aj Chorváti a s nimi biskup Vrhovac, takže veľavážený minister polície gróf Pergen bude mať príležitosť, aby jeho ľudia sledovali sprisahancov. Pred dvoma rokmi vaše veličenstvo preukázalo veľkú poctu Chorvátom, keď za chorvátskeho bána a hlavného kapitána ustanovilo uhorského grófa Balašu, no oni naňho pokrikovali, že podľa zákona post bána môže zastávať iba Chorvát. Mládež dokonca pripravil na Balaša atentát. Zachránil sa útekom.

	– Sprisahanie, – šepol cisár a ďalej už nevládal hovoriť, akoby mu už sprisahanci zvierali hrdlo.

	Okoličáni pokračoval:

	– V mene verných uhorských veľmožov vravím, aby sa sprisahanci hľadali v Chorvátsku. Keď ich odhalíme, všetci budeme zachránení.

	– Veličenstvo, – prehovoril minister polície, – už ste ráčili bojovať s Francúzskom, aby ste oslobodili svoju tetu Máriu Antoinettu. Ale po tej strašnej poprave v roku 1792 vaše veličenstvo uprostred francúzskej revolúcie začalo stavať obranné múry pre svoje cisárstvo. List, ktorý tu práve bol prečítaný je mi zárukou, že sprisahancov nájdem. Pána biskupa Okoličániho prosím o trpezlivosť. To je teraz to najdôležitejšie. Chápem jeho nenávisť voči tomu národu sprisahancov, musím však pracovať s rozvahou a pomaly, lebo sprisahanci iste majú dobre zorganizovanú obranu proti ministrovi polície a jeho špiónom. Každého Nemca by hneď izolovali a vylúčili zo spoločnosti.

	Medzičasom sa cisár spamätal:

	– Mojej ríši hrozí veľké nebezpečenstvo. Mám stovky domov, milióny hektárov zeme, tisíce sluhov a slúžok, všetko, čo spočíva a hýbe sa na tomto kúsku zemegule, je habsburgovský majetok už osemsto rokov, a preto žiadam svojho najvernejšieho ministra, aby každého podozrivého dal ihneď popraviť.

	– Vaše veličenstvo, pokorne oznamujem: všetko vykonám, len čo vyberiem svojich špiónov pre Chorvátsko.

	– A to je najdôležitejšia práca!

	– Teda po svadbe bratanca cisárovnej Afonza, – zdôraznil cisár, – odchádzam do Prešporku: na snem. Tam sa zblízka pozriem na tých chorvátskych sprisahancov.

	Biskup Okoličáni náhlivo prehovoril:

	– Vaše veličenstvo, dovoľte mi, aby som vás upozornil na jedného Chorváta, ktorého nenávidí celá uhorská aristokracia.

	– Kto je to?

	– Záhrebský biskup Vrhovac.

	– Nenávidia biskupa? Prečo?

	– Za biskupa bol menovaný za cisára Jozefa Druhého.

	Cisárova bledá tvár zrumenela akoby od hanby:

	– To je skutočne veľká škvrna na jeho mene. O svojom ujcovi Jozefovi si neželám hovoriť, veď ten v ošiali takmer zničil cisárstvo.

	– Áno, veličenstvo, a práve preto je veľmi, veľmi podozrivé, že Jozef Druhý menoval Vrhovca za biskupa v takom mladom veku. Vrhovac určite zdieľal Jozefove názory a nenávidel aristokraciu, ktorá to dobre vie. Vaše veličenstvo, v Prešporku uvidíte Vrhovca a vášmu prenikavému zraku a dôvtipu iste neunikne, že práve on by mohol šíriť sprisahanecké nákazlivé myšlienky, ktoré boli napísané do Moniteuru.

	Cisár sa obrátil na ministra:

	– Jeho ctihodnosť biskup Okoličáni nám poskytol vzácne údaje, ktoré použijeme. A teraz sa musím vrátiť na slávnostné prijímanie hostí. Chcem osobne vzdať hold francúzskym aristokratickým emigrantom. Dnes sú všetci na dvore, musím im dať nádej, že môj ozbrojený útok im vráti ich majetky.

	Vo veľkej dvorane netrpezlivo čakajú na cisárov návrat. Všetci boli presvedčení, že sa muselo stať niečo mimoriadne dôležité, keď ich cisár opustil. Nazdávajú sa, že správy, ktoré cisár dostáva, sú v prospech ich záujmov. Každý z nich má v hlave iba revolúciu a svoje straty majetkov a hodností. Nikoho v dvorane tanec nezaujíma. Šeptajú si o cisárových úmysloch a plánoch proti revolúcii, pred ktorou sa trasú. O cisárovej mladej neapolskej manželke zas spletajú podivné príbehy a prisprostú kritiku:

	– Aká nevzhľadná osoba nosí meno Márie Terézie! – vzdychá kňažná Apolónia v kruhu svojich známych a kňažná Celestína vie o niečo viac:

	– Viedenskí mešťania sa jej vysmievajú rýmovačkou:

	„Má to ústočká,

	noštek i očká!

	Vyzerá sťa krajčírka,

	správa sa jak pastierka.

	Je to cisárka Terezina,

	alebo iba figurína?!“

	Slová sprevádza tichý smiech všetkých.

	Pred vchodom do dvorany stojí arcivojvoda Ferdinand a cisárov sprievod. Baronesa Dora dala cisárovi znamenie. Priblížil sa k nej a ona mu šepla:

	– Veličenstvo, Alfonso sa nechcel vzdialiť. Xénia sa zaplietla, dievča iste hrá sprostredkovateľku, neustále tancuje s Alfonzom.

	– Priveďte mi na pódium ten tanečný pár.

	Obrátil sa k ministrovi Pergenovi, aby sa k nemu pridal. Vstupujú do dvorany. Obruč širokých sukní znova ustrnie. Všetky pohľady sa ako kliešte držia cisárovej postavy, ktorá práve vystupuje na pódium. Mária Terézia, neistá si kvôli svojmu neriešiteľnému trápeniu, sa pokúša usmievať. Onedlho už prichádza Xénia s Alfonzom. Obaja sa uklonia. Minister polície spokojne hľadí na svoju peknú mladú pastorkyňu, mladú, štíhlu, s klasicky peknou tvárou, tmavogaštanovými hustými vlasmi, ktoré ešte krášlia drahokamy. Oči jej žiaria, majú nevýraznú farbu, úsmev, s ktorým hľadí na cisára, je čarovný, a hneď zboril tvrdý a hrozivý výraz cisárovej tváre.

	– Xénia znova víťazí nad cisárovou nespokojnosťou, – zahundrala Dora kňažnej Apolónii. – Veľmi to vidieť, kňažná.

	– A to mi robí starosti. Táto cudzinka tu nie je žiaduca.

	– Akože? Cudzinka?

	– Má slovanskú krv, len jej otčim je náš.

	Cisár stojí pokojne, obkolesujú ho deviati súrodenci, dôverníci, minister polície. Xénia medzičasom končí s milým úklonom podľa španielskej etikety a už sa aj náhli, aby si ho získala slovami:

	– Veličenstvo, postretlo ma obrovské šťastie. Vaše veličenstvo ma ráčilo pozvať pred svetlo svojej jasnej tváre.

	Minister polície bol vydesený dĺžkou tejto vety a lichotivým slovníkom, veď celá situácia na cisára dobre zapôsobila, napokon Xénia vždy naňho pôsobila dobrým a milým dojmom. No práve sa chystal pokarhať dievča. V snahe nenarušiť svoj tajný plán, usiloval sa, aby jeho hlas znel vážne:

	– Spytujem sa našej peknej a výrečnej Xénie, miláčika môjho ministra, akým právom dnes odobrala princa Alfonza tancujúcim.

	Jej veľké, vždy jasné oči milo zažiarili, a hlasom vinníka, ktorý sa však smelo priznáva, odpovedá:

	– Vaše veličenstvo, od nikoho som si nepýtala dovolenie, aby som dnes okupovala Neapol. Potrestajte ma, ale vypočujte si dôvod, ktorý ma viedol k tomuto strašnému činu…

	Xénia si všimla, že baronesa Dora dáva cisárovi znamenia, aby odmietol jej vysvetlenie, preto sa pred neho postavila tak, aby svojou vyššou postavou a účesom zaclonila Dorine oči a rýchlo, jedným dychom hovorí:

	–… ešte pred troma rokmi som si od princa Alfonza vyžiadala čestné slovo, že keď raz príde do Viedne, bude so mnou tancovať celý prvý večer. No a dnes musel svoje slovo splniť.

	Všetci akoby skameneli od údivu. A vzrušenie bolo sprevádzané tlmenými pohybmi, cisár pohľadom karhal všetkých prítomných za to, že ho nesledujú v hlbokej pokore, keď on chce čosi povedať. A dnes si toho želá viac než inokedy.

	Vymyslel pomstu, obrovskú, ukrutnú, nečakanú, neprekonateľnú. Pomstu pred očami pozvaných hodnostárov a dvora. Nik netuší, že tento človek v bielozlatom cisárskom odeve s červenými perami na modrom trojrohom klobúku, vo svojej hrudi pod blyšťavými reťazami, prechováva pomstu cisárovnej a princovi Alfonzovi. Cisár je rozhodnutý svoje údery rozdávať pomaly, lebo je presvedčený – Xénia rýchlo vyčerpá svoje nápady ako ochrániť cisárovnú. V takomto očakávaní sa baronesy spýtal milo, pomaly a so zlomyseľným očakávaním:

	– Ako sa naša baronesa dostala do Talianska?

	– Veličenstvo, princ Alfonso sa z Neapolu priplavil do Dalmácie práve vtedy, keď som bola v Dubrovníku. Zoznámili sme sa, veličenstvo, na rozbúrenom mori, každý z nás bol na svojej bárke a potom sme sa spojili, utiekli sme pred búrkou do prístavu a po celý čas sme ostali v meste. Potom sme spolu veľa plachtili.

	Cisárov pohľad sa nechtiac stretol so zrakom ministra polície a ten rýchlo prikývol na znamenie, že Xéniine slová sú pravdivé. To však panovníkovej pomste zasadilo ťažkú ranu a vynorila sa pritom otázka: „Čo ak cisárovná nie je vinná?“ Ale jedna široká krinolína sa ozvala v priprudkom pohybe – cisár v tom momente zazrel Doru. Akoby to neboli jej čierne oči, teraz v nich horia blesky a cisárovi signalizujú: „To je podvod!“ A v tej chvíli sa v ňom všetko znova obrátilo, pomstychtivosť znova ožila. S úsmevom sa pozrel na Xéniu:

	– Môj minister gróf Pergen musel svoju chovanku poslať na plachtenie až do Dubrovníka?

	– Veličenstvo, to bolo pred troma rokmi. Vtedy som s matkou bývala v Chorvátsku.

	Tieto slová prebudili v cisárovi obrovskú zlosť. Spomenul si na správy, ktoré mu poslal „Lev“ a v tej chvíli sa jeho tvár zachmúrila ako noc.

	– Áno, bolo to tak, – potvrdil gróf Pergen.

	No cisár sa úplne podriadil Doriným znameniam, lebo samotné slovo „Chorvátsko“ ho zasiahlo ako ostrie noža.

	– Vy ste boli v Chorvátsku? Chodievate do tej krajiny? – spytoval sa cisár Xénie a nevedel pritom skryť, aký odpor v ňom vzbudzuje už vyslovenie toho slova.

	– Veličenstvo, – odvetilo dievča, – narodila som sa v Chorvátsku, moja matka a ja tam máme majetky a kaštieľ, ktorý sme zdedili po mojom nebohom otcovi barónovi Magdaleničovi.

	Xénia už nečakala na ďalšie otázky, ale svižne a milo pokračovala:

	– Keď som sa v Dubrovníku, zoznámila s princom, roky sme si dopisovali, a preto som ho mohla požiadať o sľub, že keď príde do Viedne, prvý večer bude tancovať len so mnou. A on mi dal slovo.

	– Vystupoval ako sa patrí. A preto ho odmením.

	Ale tón jeho slov prezrádzal drsnosť a zlomyseľnú ukrutnosť. Všetci, čo to počuli, strnuli. Len na Dorinej tvári sa odrážal pokorný pokoj. Cisár prikázal:

	– Nech sa môj sprievod a sprievod cisárovnej slávnostne zoradia.

	Prvá dvorná dáma v tej chvíli vykonala cisárov príkaz. Muži i ženy zo sprievodu cisára a cisárovnej ani netušili, prečo sa musia zoradiť. Všimli si len, že Dora na cisárov príkaz ostala stáť medzi cisárskym párom a aristokratickou suitou. Všetci udivene hľadeli na baronesu, ich pohľady boli upreté na jej oblé ramená. Prečo je práve ona všetkým predstavená? Dokonca aj kňažným? Azda dostane nejaké vyznamenanie? Čím si ho zaslúžila? Cisár hľadí na princa Alfonza, ktorý dodržuje prísnu etiketu a nič nehovorí, lebo sa ho na nič nespytujú. Medzičasom všetci sledujú Doru a skúmajú výraz cisárovej tváre, ktorá prezrádza veľké uspokojenie. Cisár je rozrušený myšlienkou, že už o malú chvíľu vyhlási princa Alfonsa za snúbenca prvej dvornej dámy. V tejto chvíli je Dorina tvár dokonalým obrazom opovrhnutia voči „neapolskej figúrke“, no súčasne sa usiluje skryť svoju obrovskú radosť z triumfu, ktorý bude nasledovať, lebo takto sa pomstí cisárovnej, kňažným, trom gráciám, celej aristokracii a vôbec všetkým, ktorí ju doteraz ponižovali. Cisár sa konečne pohol a obrátil sa k cisárovnej. Jeho pohyb dramaticky zapôsobil na celý dvor. Cisár sa uklonil cisárovnej. Tá sa tvári pokojne, ale vo svojom vnútri sa celá chveje. Cisár ju berie za ruku a potom nezvyčajne pomaly, ale nahlas prehovorí do hrobového ticha:

	– Jej výsosť cisárovná si želá, aby som sa pripojil k želaniam celého cisárstva a aby som dnes zasnúbil neapolského princa Alfonza s našou…

	Ženský výkrik preruší cisárove slová. Vtom už mladá stvora, čo zvýskla, kľačí medzi ním a ňou a nahlas volá:

	– Ďakujem, ďakujem a prevolávam na slávu vášho veličenstva, že milostivo dovolilo, aby som svojho snúbenca mohla predstaviť matke a otčimovi. Milostivá cisárovná, vy ste anjel. Dva roky zatajujem svojho snúbenca, lebo ma chceli vydať za iného. Vaše veličenstvo, vaša výsosť, budem vám vďačná až do smrti.

	Tieto slová dopadli na cisárovo čelo ani kanonáda. Cítil sa porazený, zlosť opantala jeho myšlienky. No nič mu neschádza na um, nevie, ako by mal odvrátiť tento úder. Prítomná aristokracia stojí nehybne ako na obrazoch, čo visia na stenách. Strnulo zízajú na cisárovu vykrivenú tvár, hľadia na neho tak, ako keby ho ešte nikdy nevideli. No každý cíti: na cisárskej tribúne sa odohralo niečo oveľa významnejšie než prezrádzajú slová Xénie, ktorá v tejto chvíli už kľačí pred cisárskym manželským párom. Cisár, aby skryl svoju tvár pred pohľadmi prítomných, obrátil sa k stene, kde visel portrét jeho pradeda cisára, ktorý dal popraviť Zrínskeho a Frankopana. „Ty si vedel dávať cisárske slovo a porušiť ho – ty si vedel sľúbiť slobodu a súčasne im odrúbať hlavy! Čo sa to teraz stalo so mnou? Ako mám vrátiť tento úder? Xénia môže byť prostredníčkou cisárovnej – a obetuje sa – a ja musím tú obeť urobiť mečom a svojej cisárovnej odťať hlavu. Len Dora mi môže pomôcť, nik iný, iba ona. Jej intrigy a pasce sú Luciferove perníky. Áno, len ona mi pomôže!“

	Chcel sa obzrieť na Doru, ale vedľa seba zazrel ministra polície, ktorého tvár bola smrteľne bledá. Uklonil sa mu a šepol:

	– Vaše veličenstvo! Nikdy som netušil, že moja chovanka miluje princa! Ak si to vaše veličenstvo želá, prinútim ju, aby ustúpila.

	– Naopak. Zajtra o desiatej odbavíme sobáš, – náhlivo povedal cisár. – Nevidíte, že pozvaní už netrpezlivo čakajú, kedy im budem venovať svoju pozornosť?

	A už sa na nikoho nepozrel, ani na cisárovnú, ani na Xéniu, pohľadom nevyhľadal ani Doru, ale zostupoval z pódia.

	Mária Terézia stojí obkolesená kňažnými a hovorí o Xéniinej tajnej láske a o tom, ako cisára musela dlho prosiť, aby súhlasil s týmto manželstvom. Snúbenci vykročili dvoranou.

	– Neviem sa spamätať, ako ste to vykonali, baronesa! No teraz musíme myslieť na to, čo bude nasledovať.

	– Princ, pozrite sa na Doru a na cisára. Obaja vyzerajú ani ohnivé blesky.

	Minister polície, kráčajúc popri cisárovi, poprosil:

	– Veličenstvo, som otrasený touto udalosťou. Dovoľte mi, aby som sa so svojou chovanicou pozhováral osamote.

	– Poviete mi, s čím sa vám prizná?

	– Prisahám, veličenstvo.

	– V tom prípade choďte okamžite za ňou!

	Cisársky salón s pozláteným stenami, zrkadlami a portrétmi a v ňom plno stoličiek, kresiel a taburetov. Každý z tých predmetov má vo svojom tvare titul toho, kto má právo si naň zasadnúť. Minister polície sa spustí do svojho čestného kresla. Netrpezlivo hľadí k dverám. Má rád zábavy, slávnostné prijatia, slávnosti, teší ho, keď spoločnosti môže vystavovať svoj dôstojný zovňajšok. Má štyridsaťsedem rokov, hlavu si pokrýva mladíckou hnedou parochňou, líčidlo skvelo vylepšuje znaky starnutia, štíhla vysoká postava v nádhernom šate prekonáva aj mladíkov, ktorí žiarlia, že ženy v každom veku radi prijímajú dvorenie najkrajšieho ministra, vždy usmiateho, veselého a vtipného. Teraz však musel opustiť slávnostnú dvoranu a všetky svoje zábavy, aby sa zapodieval činom svojej chovanice. Dvere sa náhlivo otvorili. V pozlátených zrkadlách sa zamihotali záhyby bielej krinolíny, ktorú mala na sebe štíhla mladá krásavica.

	– Prečo si ma volal? – spýtala sa.

	Minister k nej podišiel a potichu jej oznámil:

	– Moji ľudia ma strážia, aby ma nik neodpočúval, no napriek tomu musíme šeptať. Na to, aby som ťa pozval, mám viac dôvodov. Po prvé, blahoželám ti: geniálne si vymyslela i vykonala svoj nápad, ktorý je v prospech cisárovnej. Zahrala si dobrú, no nepremyslenú komédiu, ktorá sa môže skončiť tragicky. Odmietla si všetkých pytačov, lebo sa vraj nechceš vydávať skôr, kým nebudeš plnoletá.

	– Čakala som na princa Alfonza.

	– To môžeš povedať každému, ale mne nie. Cisár však prikázal, aby ste sa zajtra o desiatej zosobášili. Princ ostane tu na dvore, aby ste cisárovnej spríjemňovali život počas vašich medových týždňov.

	V tej chvíli úsmev z Xéniinej tváre zmizol. Povedala:

	– Ľahnem si do postele a budem nemocná.

	– Pošle svadobčanov do tvojej spálne.

	– Áno, všimla som si na cisárovej tvári akúsi krutosť.

	– Preto, lebo cisár je naozaj krutý. Okrem toho, má aj duchaplného kata.

	– A to je kto?

	– Prvá dvorná dáma Dora. Ani jedna z troch kňažien sa jej nevyrovná v zlobe. A všetky ťa dnes na smrť znenávideli. Vedz teda, že tvoj život sa stane štvanicou: budú ťa prenasledovať zlomyseľné, jedovaté jazyky, ľudia, ktorých jediným zmyslom života je svojou zlobou robiť zo života iných peklo a popravisko. Nikdy nebolo horšej inkvizície ako muky na pranieri intríg, závistí, obvinení a klebiet. Nikdy neboli na svete strašnejšie zmije ako sú jazyky ľudí, ktorí sa rozhodli, že ťa oberú o všetky tvoje prednosti. Aby si vedela, Dora a kňažné vôkol nej majú na svojom konte celý cintorín popravených obetí. A na hroboch týchto obetí si stavajú bašty svojej moci a pôžitkov.

	– Papá, ešte nikdy som z tvojich úst nepočula také strašné slová.

	– Stojíme nad okrajom priepasti – ty aj ja…

	– Preto, lebo cisár dal sledovať cisárovnú a Alfonza?

	– Nie. Keď Dora príde za cisárom, keď začujem jej zaklopanie, vždy odchádzam do vedľajšieho salónu. Ale to neznamená, že nič nepočujem. Preto viem, že načúvala za dverami, ba dokonca cisárovi doniesla kľúč od dverí, ktoré zamkla. Cisár zrejme chcel Doru zasnúbiť s Alfonzom, aby cisárovnú prinútil protestovať. No ty si to prekazila. Nezabúdaj však, že zajtra o desiatej by si mala mať sobáš.

	– Vezmem si prášok na spanie.

	– Dobre vieš, že ak cisár niečo chce, tak sa to musí stať! A tak sa ti otvára jedinečná cesta, aby si ovládla krutú cisárovu vôľu.

	– Nechcem byť jeho milenkou, to naozaj nie. A ty vieš…

	– Už dávno si všímam cisárovu slabosť voči tvojej kráse a tvoja duchaplnosť si ho podmaňuje, hoci cisár nemá rád duchaplných ľudí. Ale má niečo iné, čo ti poskytuje možnosť zbaviť sa Dory, generálky čierneho vojska intrigánov dvora. Možno by si aj mňa zbavila istej nemilosti…

	– Papá, kto by sa mohol pričiniť o také veľké oslobodenie?

	– Záhreb, hlavné mesto tvojej domoviny!

	– Papá, zdá sa mi, že žartuješ! Ešte keď som bola v Dubrovníku, všetci mi hovorili, že Chorvátsko je veľmi malá a bezvýznamná krajina.

	– Ak chceš zachrániť seba a mňa, potom je Chorvátsko jediným kúskom zeme na tejto planéte, kde sa môžeme ukryť do bezpečia a okrem toho nás tam čaká aj odmena.

	– Papá, nechaj si tie rozprávky, vieš, že zajtra ma čaká sobáš s milencom cisárovnej.

	– Trpezlivo ma vypočuj. Keď si pred cisárom zahrala ten skvelý výstup, v hlave mi skrsla spomienka na revolučný list istého „Leva“ a v momente som si urobil náčrt istého veľkolepého plánu. No najskôr si prečítaj ten list a hneď ti bude všetko jasné.

	Minister spod vesty vytiahol pergamen. Xénia mlčky čítala. Na tvári sa jej objavil strach a nevedela prísť na to, čo mal na mysli jej otčim.

	– Ale to je strašné, papá! V Chorvátsku sa rozhorieva revolúcia?

	– Ešte nie, ale už tam píšu články do Moniteura a píšu letáky do Viedne.

	– Len píšu? Za to ešte nie je popravisko.

	– Nijaká zbraň na svete nie je taká nebezpečná, ako zbraň ducha.

	– Ako chceš odhaliť tú duchovnú zbraň?

	– Dodnes nič nezmohla ani cisárska polícia. Ale ty ju odhalíš, Xénia!

	– Čo je to dnes s tebou?

	– Zmocňuje sa ma šťastie, že som odhalil takého vzácneho záchrancu habsburského cisárstva.

	– Vo mne?

	– Práve v tebe! Máš nadbytok rozumových schopností na túto úlohu a okrem toho si mimoriadne krásna. Tvoj dôvtip ti môžem závidieť nielen ja, ale všetci ministri polície.

	– Dobre, dobre. Ale už mi to konečne vysvetli podrobnejšie.

	– Spomeň si na tú hroznú revolúciu vo Francúzsku a na popravisko, na ktorom skončili kráľ i kráľovná a hneď si uvedomíš veľkosť úlohy, na ktorú sa podujímaš.

	– Všetko to mám jasne pred očami, ale moju úlohu si mi ešte nevysvetlil.

	– Nájdeš si hocijakého nadšenca protihabsburskej revolúcie, odhalíš ho a odovzdáš do mojich rúk.

	– Kde ho mám hľadať?

	– V Záhrebe!

	– Čože? V Záhrebe? Mieniš ma poslať do Záhrebu?

	– Ber do úvahy ten list od „Leva“ a všetko ti bude jasné.

	Po chvíli už pokračoval:

	– V Záhrebe má palác tvoja priateľka grófka Sofia Sermage. Prídeš za ňou pod zámienku, že tvoja matka ti odovzdáva svoje majetky v Chorvátsku a keďže je mama chorľavá, prichádzaš v sprievode guvernantky do vlasti sama. Určite ti budú dôverovať, že si schopná zastupovať svoju matku. V Záhrebe prenikneš do každej spoločnosti. Dobre vieš, že záhrebská a varaždínska aristokracia rada chodila do Paríža, takže budeš mať dosť tém a príležitostí na rozhovory. A nájdeš si aj také spoločnosti, v ktorých je plno pekných mladíkov. Len si predstav: prídeš, očaruješ ich a poblázniš, aby si mohla odhaliť ich revolučné myšlienky.

	– Teda nie zbrane, len myšlienky? – pýtala sa s úsmevom.

	– Nežartuj v takejto vážnej chvíli. Možno ide aj o zbrane, ale to všetko môžeme odhaliť až potom, keď nájdeme ruky, ktoré by tie zbrane mohli pozdvihnúť proti cisárovi a cisárstvu, proti aristokracii a proti nám. Narodila si sa v Chorvátsku, dokonale hovoríš ich jazykom, prichádzaš ako budúca vlastnícka majetkov, a grófka Sofia Sermage bude skvelým štítom proti akémukoľvek podozreniu. Nie je to dokonalý bojový plán?

	– Čakajú na mňa plesy a zábavy?

	– Veď o to ide. Všetci aristokrati ich organizujú – ba čo viac, najnebezpečnejší podozrivý Vrhovac na svojom majetku prijíma ľudí zo všetkých záhrebských salónov. Medzi toľkými ľuďmi už len nájdeš nejakého mladého fanatika – a možno ich bude aj viac. Revolúcie robia mladíci, to si zapamätaj – a ty budeš s nimi žartovať a revoltovať za zvukov hudby, vypomôžeš si svojím vtipom.

	– Keď je to také veselé, potom ma jednoducho posaď do koča a pošli. Naozaj ma už začali nudiť všetky viedenské zábavy. V Záhrebe to každý večer bude ako na nejakom divadelnom predstavení…

	– V ktorom ty hráš hlavnú úlohu.

	– Milý papá, ibaže dávaj pozor, – začala sa Xénia smiať, – lebo ťa zvrhnem z tvojho postu a sama sa stanem ministrom polície.

	– Cisár František by bol vystavený nebezpečenstvu, že by po prvý raz v živote mal niekoho rád!

	– Dobre, dobre, ešte uvidíš, akou herečkou je tvoja chovanica. Všetkých tam budem vodiť za nos.

	– A za odmenu si požiadam čierneho Lucifera: Doru Höllenbachovú. Namojhriešnu, je to ozajstný „Höllenbach“.

	– Pekelný potok, ako by sa povedalo po chorvátsky, – podotkla Xénia.

	– Rozumeli sme si?

	– Úplne. Ale nehovorili sme ešte o pláne cesty.

	– Cisár s dvorom a ministrami cestuje na zasadnutie uhorského snemu do Prešporku. Ideme tam všetci, teda aj ty ako dvorná dáma cisárovnej. Keď sa to všetko v Prešporku skončí, priamo odtiaľ odcestuješ do Záhrebu. Takmer som zabudol, už v Prešporku sa spoznáš s chorvátskou delegáciou. Okrem toho, aj biskup Vrhovac má právo zúčastniť sa snemu a ja dúfam, že toto právo využije.

	– Skvelé. Teda v Prešporku začne moja predohra. Papá, vyberiem si najkrajšie šaty. Ach, zabudla som, že mám snúbenca princa Alfonza…

	– Sám cisár odloží svadbu.

	– Tentoraz svoju lásku obetujem cisárovi! – povedala Xénia a potichu sa zasmiala.

	– Idem o všetkom informovať jeho veličenstvo.

	Minister polície našiel cisára Františka v trónnej dvorane. Len čo cisár zazrel žiariacu tvár svojho ministra, dal znamenie, aby sa všetci vzdialili.

	– Tak ako, obraňovala cisárovnú? – spýtal sa František.

	– Nie, ale túto udalosť využijem. Pošlem ju do Chorvátska a to nám otvorí možnosť dozvedieť sa, kto sú sprisahanci, ktorých opisuje náš „Lev“. Xénia má v Záhrebe a po celej krajine priateľov, ktorí chodia do kúrie biskupa Vrhovca. Všetkých pozná a svojou krásou dosiahne čo chce. Veličenstvo, Xénia bude v Chorvátsku vašou špiónkou.

	– Po boku princa Alfonza to nebude môcť robiť…

	– Pravda je, že iba veľmi neochotne súhlasila s mojím návrhom odložiť svadbu, ale je to šľachetné dievča a nakoniec súhlasila.

	– Nesmie nikomu povedať, že je zasnúbená, lebo slobodné dievča si vie získať všetkých.

	– Navyše, ak sa o nej vie, že je bohatá. Prebudí nádeje aj u najzakorenenejších republikánov. Všetci zabudnú na francúzsku revolúciu a na svojich domácich priateľov odovzdajú sa krásavici. To je viac ako isté. Dosiahne to, čo by sa nepodarilo nijakému mužovi.

	– Musím uznať, že váš plán je čertovsky dobre vymyslený. Xénia to dosiahne, je stvorená na špiónku. Je duchaplná a vie sa vynájsť v každej situácii. Povedzte mi, naozaj miluje princa?

	– So všetkým sa mi priznala. Ak vaše veličenstvo bude ráčiť a opýta sa princa, ten nebude môcť povedať nepravdu. Miluje ho.

	– To ale znamená, že môj osobný špión na dvore klamal. Je to možné. Dnes som už pomyslel aj na to, či si to Dora všetko o cisárovnej a princovi nevymyslela. Za každú cenu chce dominovať na dvore a preto možno… no dobre.

	– Veličenstvo, dovoľte, aby som vás upozornil ešte na jedno: nik okrem vášho veličenstva sa nesmie dozvedieť o misii mojej chovanice. Ak má Xénia na dvore nepriateľov, tí by mohli anonymne upozorniť Záhreb. Dovoľte, aby som v záujme našej špiónky vyslovil svoje presvedčenie: veličenstvo, baronesa Dora je nepriateľkou každej ženy, mladej i starej – ak tá žena má nejaké sympatie či už na dvore, alebo mimo neho. Prvá dáma je presvedčená o svojej fyzickej príťažlivosti a o svojich duševných kvalitách. Tie nechcem a ani nemôžem negovať, naozaj je skvelá, ale je ochotná zničiť všetko, len aby bola prvá. Ponechajte jej hlavnú úlohu na dvore. Nemá rada ani kňažné, ani francúzske guvernantky, lebo svojou nápadne starinárskou módou provokuje ich pozornosť. Baronesa Dora zakázala recitovanie na slávnostiach, lebo akási starena z francúzskej emigrácie vzbudila na vaše narodeniny veľký obdiv. Bolo mojou povinnosťou so všetkým sa vám zveriť a konštatujem, že naša usilovná Dora nenávidí aj Xéniu.

	– Odo dneška bude Xénia uchránená pred jej výpadmi. No vy musíte vedieť, že také Dory na dvore potrebujeme.

	– Potrebuje ich aj minister polície.

	– My dvaja sa úplne zhodujeme, – konštatoval cisár. – Svadba sa odkladá. Alfonso cestuje s nami do Prešporku na uhorský snem a tam uvidíme, kam ho pošleme. O všetkom vieme len my dvaja.

	– Vaše veličenstvo, dám na to svoj krk a som šťastný, že moja chovanica odhalí neznámych sprisahancov.

	– Moja milosť jej nebude chýbať.

	Minister sa vrátil za Xéniou, povedal jej, o čom sa s cisárom zhovárali a potom jej podrobne všetko vysvetlil. Návrhy a pripomienky svojho otčima Xénia prijímala veselo, ako mladá žabka ponuku ísť na ples.

	Keď po rozhovore s ministrom cisár znova vstupoval do dvorany, Mária Terézia na prvý pohľad zbadala, že je nadmieru spokojný. Vôbec nebol zachmúrený, ani zlomyseľný, ale naopak, veselý a plný nádeje. Pristúpil k nej so slovami:

	– Vaša cisárska výsosť, od dnešného dňa medzi svoje dvoranky zaraďte aj Xéniu. Zaslúžila si, aby bola blízko pri vás.

	– Urobím, ako si vaše veličenstvo želá.

	Cisárovná cítila, že za jej chrbtom sa deje niečo, čo je v jej prospech. Dvornú dámu Doru tento zvrat nepríjemne prekvapil, ale v tejto chvíli sa zo svojho miesta nemohla pohnúť. Dvanásť kontes zvedavo čakalo. Len tri prvé kňažné majú právo priblížiť sa k cisárskemu páru a dúfať, že sa dozvedia niečo viac. Nádej ich nesklamala. Cisár František vo svojom nádhernom bohato zdobenom odeve vypol hruď a premeriaval si drahokamy, ktorými sa krášlili príslušníci aristokracie. V tej chvíli konštatoval: keby každý z pánov obetoval po jednom šperku, mohol by proti revolucionárom vystrojiť celú armádu. A to ho naplnilo ešte väčšou spokojnosťou. Dal sa do rozhovoru s Máriou Teréziou a zhováral sa s ňou o kadečom tak milo, akoby sa v ten večer nebolo nič stalo. Potom pár slov venoval kňažnám, v prvom rade Apolónii, Celestíne a Judite. Usmieval sa na ne, čím sa cítili mimoriadne poctené a polichotené. Až teraz sa cisárov pohľad zastavil na ľadovej tvári baronesy Dory a začal nahlas hovoriť pred všetkými dvorankami, ale v skutočnosti svoje slová adresoval Dore:

	– Od zajtra, moje dámy, jej veličenstvo cisárovná bude mať novú dvoranku. Bude to baronesa Xénia Magdaleničová.

	Cisár sa usmieval, akoby ho nesmierne tešilo, že prvá dáma Dora očividne očervenela.

	– To je moje osobné želanie, – zdôraznil cisár, – aby snúbenka môjho bratanca Alfonza zaujala miesto prvej pobočníčky cisárovnej.

	Dora sa v tej chvíli stiahla medzi ostatné dvoranky a jej miesto ostalo prázdne. Keď cisár zbadal túto demonštráciu, povedal s úsmevom:

	– Nie, nie, milé dámy. Xénia bude iba mimoriadnou pobočníčkou do svojej svadby. Baronesa Höllenbachová ostáva samozrejme na svojom poste ako prvá dvorná dáma. Všakže, vaša cisárska výsosť? – obrátil sa na svoju ženu a tá súhlasila s predstieranými sympatiami voči Dore.

	Medzi dvorankami vzniklo napätie kvôli tejto zmene, ktorej dôvody nik nepoznal, ale každý sa nazdával, že sú výsledkom tajných dvorných intríg. Cisárove svetlé, ľadové a prázdne oči sa zrazili s pohľadom Doriných čiernych očí. Františkove pery sa zlomyseľne uškŕňali, keď oznamoval:

	– Zajtra cisárovná a ja vydáme podrobnejšie príkazy o tom, čo bude nasledovať.

	Do jeho inokedy strnulého tela vstúpila akási svižnosť. Prešiel dvoranou a veľmi milo oslovil všetky ženy, ktorých šperky už považoval za svoje. Potom sa obrátil na všetkých mužov, čo mali na svojich odevoch množstvo drahokamov. A popri ňom kráčal minister polície. Zatiaľ čo cisár proti svojim zvyklostiam oslovoval pánov, náhle chytil pod pazuchy svojho ministra polície, pritiahol ho k sebe a odviedol k dverám, ktoré strážilo dvadsať lokajov. A tam mu pošepol:

	– Milý gróf, mám skvelý nápad, ale najskôr by som si chcel o tom pohovoriť s vašou zverenicou.

	– Vaše veličenstvo si želá, aby Xénia prišla na audienciu?

	– Neželám si nijakú audienciu, ale rozhovor. Taký, aký vediem napríklad s vami. A to ešte dnes. O mojom rozhovore s baronesou sa však nesmie dozvedieť živá duša.

	– Vaše veličenstvo, všetko bude tak, ako si želáte.

	– Zariaďte to hneď v mojom tajnom kabinete a ja medzičasom svojmu sprievodu poviem, že mám tajný rozhovor s grófom Ruspollim. Nezabúdajte, že musíte byť opatrný, lebo na Xéniu a Alfonza všetci dávajú pozor. Musíte sa k nej dostať úplne nenápadne.

	– Veličenstvo, spoľahnite sa na moje policajné schopnosti.

	Cisárove prudké a rázne pohyby znepokojili grófa Pergena. A príkaz k neočakávanej audiencii ho úplne vyľakal. O čom sa to chce cisár zhovárať s jeho chovanicou? Priblížil sa k páru, ktorý tancoval a poprosil Alfonza, aby Xéniu a jeho odprevadil do šatne.

	– Matke nie je dobre, hneď sa obaja musíme vrátiť domov. Ale onedlho sa vrátime.

	Odbilo polnoc. V cisárovom tajnom kabinete sedí Xénia. V svetle sa blyštia zlaté ozdoby na stene. Rámy zrkadiel zdobené drahými kameňmi žiaria.

	Vstupuje cisár. Xénia vstáva a ukloní sa podľa etikety. Pri klaňaní si všimla, že cisár sa obrátil a nejakému mužovi vydal prísny príkaz:

	– Nik nesmie vstúpiť, kým sa ja osobne neukážem.

	Potom cisár vykročil k dverám, čo boli potiahnuté súknom, a zopakoval ten istý príkaz. Až potom pomaly vykročil k dievčaťu. Tvár má chladnú, pokojnú, ale hlas mu znie akosi tlmene.

	– Sadnite si do kresla. Musím sa s vami porozprávať o niečom, čo nesmie vedieť nik, ani váš otčim, môj milý minister polície.

	– Vaše veličenstvo, stane sa, ako si želáte.

	– Baronesa, teraz mi môžete povedať pravdu: koho ste zachraňovali tým zázračne odvážnym výstupom v dvorane?

	– Svoju lásku k princovi Alfonzovi.

	– Nepovedali ste pravdu. Vy princa nemilujete a ani on vás nemiluje.

	Xénia sa veselo usmiala ako vtedy v dvorane a odvážne odvetila:

	– Veličenstvo, ak sa láske kladú prekážky, ona sa tají.

	– Kto vám bránil v tom, aby ste sa zasnúbili s princom?

	– Môj otec mi za snúbenca vybral Adama Ruspolliho. A taký muž naozaj nemôže byť vytúženým snúbencom mladého dievčaťa.

	– Presne ako hovoríte, ale vy ste mi v dvorane prekazili zasnúbiť princa s inou dámou. To musíte uznať.

	– Netušila som, veličenstvo, čo mienite urobiť.

	– Ba čo viac, vedeli ste, že ho chcem zasnúbiť s baronesou Dorou.

	– Mýlite sa, veličenstvo.

	– Malé, prefíkané dievča, všetko je márne, prerušili ste ma uprostred môjho vyhlásenia. Viete, ako sa takáto urážka trestá podľa etikety?

	– Zaslúžim si svoj trest.

	– O to väčšmi si ho zaslúžite, že tento váš výstup pred celým dvorom ste skvelo odohrali, aby ste sa zachránili pred neželanými zásnubami.

	Cisár pristúpil k nej bližšie. Xénia naňho udivene pozrela.

	– Veličenstvo, prosím, ráčte mi povedať, na čo narážate…

	– Dievča, vy ste zachraňovali niekoho iného. Priznajte sa.

	– Nemôžem sa priznať, lebo neviem, o čom hovoríte. Koho máte na mysli, veličenstvo?

	– Koho? Vás… Áno, prefíkane ste zachraňovali samu seba.

	– Pred kým?

	– Pred pánom tohto cisárstva!

	Xénia sa strhla.

	– Veličenstvo, vy žartujete.

	– Vaše oko už dávno pozná, koľko pravdy je na tomto žarte, – šeptal a úplne sklonil hlavu nad jej mladé ramená. Xénia sa zaborila do kresla.

	– Veličenstvo bolo na mňa vždy milé a dobré.

	– Ale keď som mal možnosť zachytiť váš pohľad bez Dorinej dvornej stráže, pocítili ste, čo vám šeptá môj pohľad.

	– Ani vo sne by som si netrúfala niečo také si predstaviť.

	– V tom prípade ja osobne vám dovoľujem, aby sa vás dnes zmocnili také predstavy. Želám si to, – a chytil ju za jej biely lakeť. – Toto sú voňavé kvety. Xénia, viete…

	– Prosím veličenstvo, aby nepokračovalo…

	– Musím. Dnes je na to príhodná chvíľa. Počúvajte, keby váš otčim nebol mojím dôverníkom a ministrom polície, už dávno by ste boli mojou. Áno, naša spoločenská morálka by vami pohŕdala. Ale váš otčim je pre mňa najdôležitejším mužom a vy najdôležitejšou ženou v tomto cisárstve. Jeho potrebujem kvôli politickej revolúcii a vás v revolúcii mojej vášne.

	– Prosím veličenstvo, aby predo mnou takto nehovorilo.

	– Hovorím len to, čo cítim. A myslím si, že môžem povedať všetko, čo chcem. Aby ste vedeli, koľkokoľvek žien je v cisárstve, ja, cisár, si môžem vybrať každú. A vziať každú. Lenže k vám mi cestu hatá barikáda sprisahancov. Keby nebolo tej barikády, nemali by ste kedy odohrať ten výstup a prekaziť mi vyhlásenie zásnub Alfonza s Dorou. Moja túžba po vás by sa už pred niekoľkými mesiacmi postarala o to, aby ste boli mojou.

	Hovoril šeptom a hlas sa mu chvel. Ruka, ktorú objímali jemné čipky, sa chvela. Podišiel k nej ešte bližšie a znova prikázal:

	– Seďte. Robte, čo som vám povedal. Nebojte sa, ani teraz na vás nesiahnem. Chcem iba, aby ste ma vypočuli do konca.

	Xénia bola celá preľaknutá, sadla si a sklonila hlavu. Cisár na ňu prísne hľadel:

	– Mal som na výber veľa dám, či už žien, alebo dievčin. To je staré právo každého veľmoža, o to väčšmi cisára. Tí majú „právo prvej noci“, a to hneď po cirkevnom sobáši. Viete o tom?

	– Áno, veličenstvo, lenže…

	Chcela niečo podotknúť, ale on ju pohybom ruky prerušil:

	– Pred rokom som vás po prvý raz videl na dvore. Nevedel som zabudnúť na to telo krásne ako púčik. A aj neskôr, keď vaše nádherné pery prehovorili, bolo to veľmi milé, povedzme až diabolsky vtipné, ba čo viac, vzrušujúce. Bol som nadšený. Dobre počúvajte, čo vám poviem: rozhorel sa vo mne dovtedy neznámy plameň túžby. Tak veru, chladný cisár František, pre ktorého sú ženy iba prírodnou potrebou, stojí pred vami zasiahnutý túžbou…

	Hlas sa mu chvel. Celý horel.

	– Pozrite na cisára, ktorý prahne po jednej jedinej žene zo svojho cisárstva, po žene, ktorá zo mňa urobila horiacu hranicu. Aby ste vedeli, každá žena, ktorú si vezmem, ma napĺňa rozhorčením, že to nie ste vy. Toto si musíte dobre zapísať do svojej mysle, lebo teraz nastupuje to najdôležitejšie.

	Xénia už nemala odvahu ďalej počúvať jeho slová, ktoré ju pálili ako oheň. Zdesená hľadela na cisárovu vždy bledú tvár, na ktorej teraz bolo veľa červených škvŕn a jeho dve vždy ľadové oči sa premenili na dva uhlíky, od ktorých však dievčaťu naskakovali zimomriavky.

	– Po tom vašom výstupe, – pokračoval cisár, – chodil som pomedzi hostí a vymýšľal som, ako vás pozvať na audienciu, keď mi váš otčim vnukol naozaj geniálny nápad. Pochádzate z Chorvátska, poznáte tamojší jazyk a ľudí, vaša krása obohatená o čaro vášho vyjadrovania si musí podmaniť aj najkrutejšieho sprisahanca. Vy ste jediná v celom cisárstve, ktorá revolúciu zachytí v jej zárodku a odovzdá ju do našich rúk. O tom nemôže byť pochýb – vieme, že sprisahanci sa nachádzajú v Záhrebe. A teraz nám prichodí sa rozhodnúť: buď sa dnes večer stanete mojou milenkou, alebo – mojou špiónkou!

	Cisár sa odvrátil, akoby sa jej bál pozrieť do očí, ale jeho slová zneli rázne a ostro:

	– Už som sa rozhodol – pre to druhé: budete mojou špiónkou!

	Xénia mlčí, zakrýva svoju radosť z týchto slov, ktoré jej až teraz odhaľujú strašné nebezpečenstvo, nad ktorým sa vznášala.

	– Počuli ste, Xénia? Odchádzate do Záhrebu ako moja tajná špiónka.

	– Veličenstvo mi prejavuje veľkú poctu.

	– Možno by som radšej počul, ako ťažko vám padne opustiť cisára…

	– Ak cisárovi hrozí revolúcia, v takom prípade každý poddaný musí ísť s nadšením na smrť.

	– Hm, to bolo vtipné, hoci nie je milé počúvať to. Ale dajte si pozor, Xénia, vo vašich rukách je osud vašej matky, vášho otčima i vašej prekrásnej a múdrej hlavičky.

	– Plne som si toho vedomá, veličenstvo.

	– A uvedomte si ešte toto: princ Alfonso ostáva naďalej akože vaším tajným snúbencom, ale nesmie vedieť, kvôli čomu odchádzate do Chorvátska a ja samozrejme nedovolím, aby ste ostali v Záhrebe ako nové slnko na nebi chorvátskej spoločnosti bez mojej pozornosti. Postaral som sa, aby ste mali dôstojný sprievod mojich dôverníkov.

	– Veličenstvo, hneď vás musím upozorniť na jednu vec: ak tam pošlete baronesu Doru alebo jej vyslanca, budú mi prekážať pri plnení mojej úlohy odhaliť sprisahancov. Veličenstvo, musíte totiž vedieť, že Dora ma na smrť nenávidí. Možno dokonca tuší to, o čom sme sa zhovárali.

	– Áno, baronesa, máte pravdu. Dora vie čítať aj moje pohľady a zrejme už niekoľkokrát mala príležitosť, aby v nich niečo zazrela… Ale ubezpečujem vás, že dohliadači, ktorí vám budú pridelení, budú moji ľudia, ktorí s Dorou nemajú nič spoločné. O tom vás ubezpečujem.

	– Prečo „dohliadači“, ak mi veličenstvo dôveruje?

	– Čo sa týka vašej misie proti revolucionárom, o tej nepochybujem. Napokon je to v prospech vás osobne a celej aristokracie, oni budú dohliadať na vaše srdce. Lebo čo ak niekto prenikne do vašich túžob tak, ako ste vy prenikli do mojich?

	– To určite nie. Veď svoj život v Záhrebe posvätím iba odhaľovaniu revolúcie a jej vodcov. A na to sa už teraz teším. Aj otčimovi som povedala, že to bude pre mňa niečo nové, romantické, tajomné a veselé. Cítim, že to budú najzaujímavejšie chvíle môjho života a najšťastnejšie, keď vášmu veličenstvu oznámim mená sprisahancov.

	– Akoby som nemal veriť vašim slovám, keď ich hovoríte s toľkým nadšením?! Áno, vy to dokážete, Xénia. Preslávite svoje meno a moja náruč bude čakať vrelšie, ako by ste mohli čo len tušiť.

	Sklopila oči, nevedela, čo mu odvetiť, a utiahla sa do kresla.

	– Dovoľte, aby som vám pobozkal ruku.

	Cisár sa naklonil a takmer celú minútu jeho pery zachytávali záchvevy jej duše. Zmocnil sa jej strach, a preto sa rázne spýtala:

	– Veličenstvo, smiem už odísť? Myslím, že otčim na mňa čaká.

	– Áno, môžete odísť, už nemám odvahy dlhšie ostať s vami osamote, lebo po vás strašne túžim! Nezabudnite však, že nechcem, aby sa váš otčim dozvedel o mojich osobných pocitoch.

	– Stane sa tak, ako si želá vaše veličenstvo, – šepla a vyšla z kabinetu. Stratila sa za dverami akoby odletela. Cisár si zložil bielu parochňu a veľkým ručníkom si začal utierať pot z hlavy.

	Medzičasom všetci pozvaní opustili dvor. Len minister polície ešte počúval cisárove príkazy na cestu do Prešporku. Napokon cisár prepustil aj jeho. Gróf Pergen vstúpil do salónu. Tam naňho čakala Xénia. Vyzerala veľmi unavene a skľúčene. Vôkol nich členovia ministrovho sprievodu. Všetci vystupujú na chodbu. Prechádzajú popri pustej dvorane, ktorá ešte pred hodinou bola plná aristokracie. Minister polície sa zastavil, chvíľu načúval. Niečo ho zaujalo a udivilo, a preto otvoril dvere do dvorany. Svetlo z chodby osvietilo muža v slávnostnom odeve aristokrata. Zo všetkých vrecák, dokonca aj z vrecák na veste, mu trčali napoly vyhorené sviečky.

	– Gróf Ruspolli, – zvolal minister hľadiac na muža nabaleného sviečkami, – čo robíte? Znova zbierate sviečky?

	– Áno, aby ich nepokradli lokaji.

	Gróf Pergen sa naňho usmial a mávol rukou. Xénia sa stiahla za svojho otčima a šepla:

	– Vidíš, aby lokaji nepokradli, kradne ich on sám! A ty si mi navrhoval, aby som si ho vzala, keď požiadal o moju ruku. Grófa Adama Ruspolliho!!! Nie, milý papá, tomuto Adamovi nikdy nebudem Evou, hoci by bol dvakrát taký bohatý!

	Keď si sadli do koča a boli na ceste domov, chvíľu mlčali, a potom minister šepol svojej chovanici:

	– Tuším, o čom hovoril cisár. Baronesa Dora ma už dávnejšie upozornila na to, čo som si aj sám všimol… Nuž vidíš, sprisahanci mi spôsobujú veľa starostí, ale súčasne mi zachraňujú teba.

	Odvetila nahlas a ukázala na cisárovho lokaja v červenom, ktorý sedel vedľa kočiša:

	– Dala som mu slovo, že budem o tom mlčať.

	– Povieš mi to doma, – šepol jej minister do ucha prekvapený, že cisárov lokaj sa vezie na jeho koči. No ničím nedal najavo, že si to všimol.

	Lokajov pán, cisár, ešte vždy vzrušený Xéniinou návštevou, chodí hore-dole po spálni a diktuje prvej dvornej dáme úplne nové príkazy, ktoré treba vykonať na dvore cisárovnej. Po tom zmenil tón svojho hlasu a povedal:

	– Okrem toho, pobočníčke jej výsosti cisárovnej Xénii Magdaleničovej treba prideliť staršiu dámu ako sprievodkyňu na jej cestu do Chorvátska. Samozrejme aj služobníctvo. A o ostatnom sa dohodnem s ministrom polície.

	Pri týchto slovách sa cisár zastavil tesne pri Dore. Stála naklonená nad stolom a zaznamenávala si cisárove príkazy. Teraz sa jeho pohľad zastavil na Doriných obnažených ramenách a veľkom dekolt. Podišiel k nej ešte bližšie a intímne podotkol:

	– Pozrimeže, aká si pekná s takýmto dekolté. Keby si ešte mala štíhlejší driek, no takto si viac ženskejšia… – cisár sa priblížil k nej veľmi tesne, sklonil hlavu na jej prsia a akýmsi čudným hlasom šeptal:

	– Keby si sa tak, keby si sa podobala…

	– Na Xéniu!?

	– Och, hlupaňa! Prečo hovoríš o ženách, na ktoré sa ťa nik nepýta!

	Cisár to povedal zlostne a náhle sa vzdialil od stola, nahnevaný, že Dora ho prebudila z momentálnej túžby uspokojiť sa s ňou po tom, ako ho mocne vzrušila Xénia. Ale meno, ktoré Dora vyslovila, v momente odvrátilo jeho žiadostivosť a prebudilo túžbu po Xénii, a to práve preto, že sa jej dnes dobrovoľne zriekol práve v okamihu, keď najväčšmi túžil po tom, aby ju objal.

	– Dora bláznivá, – ešte stále sa cisár hneval, – keby neprehovorila, a bola by sa ku mne pritúlila, nemusel som teraz chodiť hore-dole po izbe s neukojenými túžbami!

	Lenže Dora si práve v tejto chvíli uvedomila, ako strašne cisár túži po tom dievčati. Xéniu znenávidela už pri jej nástupe na dvor, pri prvom prijatí, keď cisárove chladné oči celý večer blúdili po tom dievčati. A v cisárových očiach pri každom pohľade na Xéniu sa zablysklo tak, ako to v jeho očiach Dora nikdy nevidela. Až teraz pochopila, že cisárova túžba nie je prechodná, lebo netají, že sa nemalo pred ním spomínať meno dievčaťa, a v hlbokej noci odmieta dotyk inej ženy.

	Ostala dlho opretá o stôl a písala, keď na cisárových dverách zasa ktosi zvláštnym spôsobom zaklopal. Cisár sa veselo ozval. Do izby vstúpil Dore známy lokaj a cisár mu vysvetľoval:

	– Práve som baronese diktoval nové príkazy ohľadom Prešporku a teraz prichádzate vy.

	Dal lokajovi akési znamenie a zmizol. Po chvíli sa cisár vrátil a potichu oslovil lokaja:

	– Konečne sme sami. Čo ste počuli, pán Karlo? O čom sa zhováral minister so svojou chovanicou?

	– Veličenstvo, pri odchode z dvora sme stretli grófa Ruspolliho. Pravdaže, znova bral sviečky a baronesa si po celý čas z toho robila žarty. Sedel som pri kočišovi, aby som počul ministra a jeho chovanicu. Spočiatku som nič nepočul, potom zrejme minister niečo povedal a na to baronesa nahlas vzdychla: „Dala som slovo, že budem o tom mlčať.“ A potom už nehovorili. Pred palácom sa rozlúčili a každý šiel do svojich komnát.

	– Dobre, veľmi dobre, Karlo. Teraz si môžete vyzliecť uniformu lokaja. No skôr ako odídete, vypočujte si, čo bude vašou hlavnou úlohou. Ste šľachtic a ak dobre vykonáte moje príkazy, môžete dostať aj barónsky titul. Nuž teda, prikazujem vám, aby ste baronesu Xéniu sledovali v Záhrebe, odcestuje tam z Prešporku. Zapamätajte si, musíte sledovať každý jej krok, musíte dávať dobrý pozor najmä na to, kto sa jej dvorí a či si náhodou nemieni vybrať niekoho spomedzi tamojších mládencov. A všetko mi musíte pravidelne písomne oznamovať do Viedne. Pôjde s vami môj dôverník Georg, takže budete dvaja. Budete predstierať, že ste sprievodcovia bohatej baronesy. No Georg má za úlohu sledovať každý krok princa Alfonza, či bude v Záhrebe dvoriť Xénii alebo iným ženám. V skutočnosti treba zistiť, či do Viedne nepricestoval kvôli nejakej svojej tajnej láske. Aj toto je dôležité. Každý jeho list treba zadržať, potajomky otvoriť, rovnako aj listy, ktoré prídu na jeho adresu do Záhrebu. A teraz, Karlo, choďte si pospať, zajtra sa spolu s Georgom porozprávame o mojich tajných objavoch.

	Mladý lokaj sa hlboko uklonil a opustil cisárovu komnatu.

	Na druhej strane dvora sa nachádza služobná miestnosť prvej dvornej dámy. Veľká vysoká izba so starinárskym nábytkom. Baronesa Dora sedí pri písacom stole a prepisuje cisárove príkazy. V celom dome tma a ticho. Keď Dora skončí svoju prácu, postaví sa pred zrkadlo a ohliada si svoje obnažené ramená, ktoré jej dnes u cisára spôsobili takú porážku, Len čo spomenula meno nenávidenej dievčiny, cisár sa od nej odvrátil ako od odporného tvora. Vo chvíli, keď bola tak blízko pri svojom cieli, zašliaplo ju prosté spomenutie mena tej, na ktorú už mesiace žiarli. Porážka v nej prebudila všetku zlobu, ktorou príroda obdarila jej dušu. Vzplanul v nej požiar nenávisti. Odvrátila sa od zrkadla, už nemôže hľadieť na samu seba, nemôže hľadieť do očí, ktoré sú privreté, takmer stratené v očných jamkách a len jej čierne mihalnice akoby sa chveli od toho, čo sa deje v jej vnútri.

	Ktosi zaklopal na dvere a ona rýchlo otvorila. Do miestnosti vstúpil mladík v lokajskom odeve.

	– Baronesa, dali ste mi znamenie na dvere?

	– Akýsi ste domýšľavý, pane, – povedala, ale usmiala sa pri tom. – Viem, kde ste mali príležitosť dokázať prenikavosť policajta. Cisár mi to povedal.

	– Povedal vám, kde som bol?

	– Nemáte príčinu, aby ste sa tomu čudovali.

	– Prepáčte, pani baronesa, to mi len tak ušlo. Veď vy ste prvý cisárov poradca, prvý dvorný minister jeho dvornej polície, aj keď to mnohým nie je milé.

	Pohla sa, urobila taký pohyb rukou, ktorý znamenal veľkú urážku. Potom si ho premerala od hlavy po päty.

	– Ste policajt a napriek tomu ste slepý, lebo keby ste neboli, tak by ste museli vedieť, že všade ma prijímajú s otvorenou náručou, všade ma majú radi, všetci si ma vážia. Nielen celý dvor, ale aj celá Viedeň ma zbožňuje, lebo všetci vedia o mojom význame.

	Muž sa vážne uklonil, ale dalo sa to vysvetliť aj ironicky.

	– Uznávam, vaša jasnosť, ešte som nepoznal ženu, ktorá by mala toľko predností, aby dosiahla to, že ju budú zbožňovať dvor i dvorania v celej Viedni. Moja hlboká úcta.

	Dorina tvár nadobudla oficiózny výraz:

	– Počúvajte: z Prešporku odchádza ministrova chránenkyňa do svojej vlasti. V každom prípade musí dostať sprievod, a to sprievod veľmi spoľahlivý. Nezabúdajte, že baronesa Höllenbachová vám zabezpečila cisárovu dôveru. Urobte čo chcete, ale nájdite si dôvod, aby vám cisár dal voľno, aby ste mohli na moje želanie a podľa mojich pokynov sprevádzať chránenkyňu ministra polície do Záhrebu.

	Zamlčal cisárov príkaz, ktorý iba pred krátkou chvíľou dostal v jeho kabinete a odvetil:

	– Viem, čo všetko som dlžný jasnej baronese. Rád vyhoviem želaniu prvej dvornej dámy a prosím, aby ste mi dali pokyny, v akom zmysle mám sledovať baronesu Xéniu.

	– Pre nás všetkých je ona cudzinka. Dcéra krajiny, v ktorej sa dvakrát pokúšali zvrhnúť trón a odňať korunu cisárovým pradedom. Mám o tom zaručené správy. Hovoril mi o tom môj priateľ ostrihomský biskup Okoličáni. Viete, že je to najctihodnejšia osobnosť vysokých kruhov. A on tvrdí, že v Záhrebe sa skrývajú demokrati, ktorí pripravujú revolúciu proti cisárovi Františkovi.

	– Och, jasná pani baronesa, máte teda na mysli, aby som číhal po demokratoch?

	– Vašou úlohou je, aby ste v Záhrebe sledovali ministrovu chránenkyňu, lebo ona sa tam celkom určite pridá k demokratickým zradcom. Možno už teraz s nimi udržuje tajné styky. Prečo by sa inak tak náhle vracala do svojej vlasti? Predávať majetky? Pre takú zbohatlíčku je to absurdné.

	– Úplne s vami súhlasím.

	– Na špehovanie budete potrebovať aj peniaze, ale všetko pôjde na moje náklady. No vy musíte nájsť cestu, ktorá vedie k tým ľuďom, s ktorým sa dievča bude priateliť. Ste dosť šikovný, aby ste sa do tej spoločnosti dostali, aby ste sa dostali do domov, v ktorých sa stretáva zradcovská demokratická spoločnosť.

	– Myslíte si, že je to spoločnosť baronesy Xénie?

	– Nespomínajte to odporné meno! Pre mňa je to iba ministrova chovanica. Dostanete sa teda na stopu, ktorá dokáže, že má styky s demokratickými revolucionármi.

	– Bol by som šťastný, keby som bol schopný urobiť cisárovi takú veľkú službu a vám prejaviť úprimnú vďaku.

	– Poprosíte teda cisára o dovolenku?

	– Niečo si vymyslím, lebo cisár ma berie so sebou do Prešporku.

	– Aj ona pôjde s nami. Teda, dobre si zapamätajte: musíte zistiť, že ona je v spolku tých demokratických zradcov cisára Františka a mojou zásluhou potom získate titul, o akom ani nesnívate. Na dnes sme so všetkým skončili. Stretneme sa až pred jej odchodom do Záhrebu.

	Cisárov tajný policajt považoval za svoju povinnosť aj takej dôvernej osobe ako je Dora zatajiť, aký príkaz dostal od cisára. No súčasne prijal aj jej príkaz a vo svojom policajtskom mozgu už začal premýšľať, ako spojí tieto dva príkazy, cisárov a Dorin, tak, aby všetko bolo v súlade. No v každom prípade vedel, že by nechcel byť na mieste zverenice ministra polície. Dora naňho pozrela a stojac tesne pri ňom mu šepla:

	– Chcem tú zradkyňu vidieť v reťaziach, to si zapamätajte, Karlo!

	Keď odchádzal, bol presvedčený, že v tú noc baronesa Dora Höllenbachová odsúdila Xéniu na smrť.

	HRÔZA V PREŠPORKU

	Prešporok – mesto na Dunaji, v ktorom sa schádzajú uhorskí hodnostári, mesto honosných palácov a sídlo uhorského snemu. Sivá stará budova je vyzdobená zástavami s erbmi. Staré múry obkolesuje chodba s gotickým stropom. V šere chodby sedia dvaja mladí muži v odeve zemanov. Mlčia a načúvajú hlasné prevolávanie na slávu.

	– Prichádzajú, – povedal jeden z nich. – Z tohto kúta pred dverami snemovej sály budeme všetko dobre počuť.

	– Milý Kazinczy, musíš sa poďakovať za veľkú poctu, že počúvaš deti jeho jasnosti grófa Széchenyiho.

	– Nateraz sa musím uspokojiť aspoň s tým. Cez tieto dvere sa prichádza k zadnej časti predsedníckej tribúny, a preto aj niečo uvidíme. Pozri, prichádza kuriér. Pozor!

	Obaja sa primkli k stene a v šere skryli svoje mladícke telá. Muž v parádnej červenej livreji snemového pisára sa ponáhľal. V ruke držal rozvinutý pergamen, otvoril dvere pred lavicou mladých ľudí a vstúpil. Obaja sa pohli dopredu. Cez otvorené dvere sa im pred očami mihol nádherný obraz. Purpurový trón, zlaté ozdoby, kreslá potiahnuté brokátom, veľmož vedľa veľmoža, všetci v zamate, hodvábe a drahých kožušinách, na hlavách vysoké čákovy a na nich vzácne perie, na opaskoch pracky vykladané drahými kameňmi. Na bohato zdobených opaskoch im visia meče v zlatom zdobených pošvách. Obaja nemo zízajú na tento výzor. Jeden z nich šepne:

	– No, čo vravíš, Hajnóci? Takáto vyčačkaná stredoveká paráda predpisuje úbohému národu zákony.

	– Videl si tam v kúte naľavo skromných desať chlapov? To sú Chorváti. Čo robia na našom sneme?

	– Ponížene prijímajú zákony jeho veličenstva cisára a veľmožov.

	– Priateľu, ale ja som na univerzite čítal pergamen Pacta conventa. A tam sa jasne hovorí, že medzi Chorvátskom a Uhorskom bola uzavretá dohoda, podľa ktorej Chorvátsky snem prijíma zákony pre Chorvátsko a bán je prvý po cisárovi a kráľovi.

	– Áno, bolo to tak, – odpovedal starší z nich, – ale keď vo Francúzsku vypukla revolúcia proti privilegovanému panstvu, uhorskí veľmoži oznámili Chorvátom: „Ak chcete, aby sme šli do boja aj za vaše privilégiá, tak preneste moc Chorvátskeho snemu na maďarský a bánska moc sa podriadi nášmu kráľovskému miestodržiteľovi v Prešporku.“ Nuž, milý môj, takto chorvátski privilegovaní veľmoži predali suverenitu chorvátskej krajiny uhorským veľmožom a teraz je Chorvátsko okupovanou krajinou.

	– To je však hanba aj pre našu uhorskú históriu. No keď sa dostaneme k moci my, demokrati, potom musíme vymazať túto škvrnu z privilegovaných čias. Dožijeme sa toho?

	Odpoveď prerušili výkriky z dvorany a po chodbe začali pobehovať páni veľmoži. Dvere sa otvárajú. Vstupujú šľachtici, čo boli za predsedovým chrbtom. Dvaja mladí pritisnutí k stene hladia ponad vyblýskané čákovy do dvorany. Tam, obkolesená svojimi dvornými dámami, sedí mladá cisárovná o stupienok nižšie ako jej manžel. Cisár František I. sedí vysoko na tróne. Za ním, na nižších stupienkoch stoja miestodržiteľ arcivojvoda Jozef a celá suita veľmožov v nádherných odevoch. Cisárove chladné oči krúžia po blýskajúcich sa zlatých šperkoch a drahokamoch, ktorých majitelia búrlivo prevolávajú na slávu. Cisár František rozvinie pergamen a prevolávame sa stratí v hrobovom tichu. Po chvíli cisárov hlas oznamuje:

	„My, František Prvý, z božej milosti cisár rakúsky a kráľ uhorský, sme sa rozhodli, že podporíme a budeme brániť jestvujúcu ústavu uhorského kráľovstva zo všetkých svojich síl, že nedotknuté ponecháme privilégiá veľmožov a šľachticov, že ich budeme brániť pred každým, kto by sa na nich pokúsil zaútočiť hocijakými rozvratnými novotami…“

	Uragán prevolávania na slávu otriasol dvoranou. Meče a čákovy sa roztancovali pred cisárovým zrakom. A jeho oči zažiarili. Hlboká spokojnosť sa rozhostila na pyšných črtách jeho tváre.

	Dvaja mladí muži na chodbe zaťali päste, mocne sa držali, akoby jeden druhého chcel posmeliť, aby vydržali v mlčaní. A počúvali, ako cisár pokračoval vo vysvetľovaní „zločinných demokratických hnutí, ktoré zničili trón a výsady veľmožov vo Francúzku“. Potom cisár František vyzval uhorských veľmožov, aby prispeli na vojnu proti Francúzsku v peniazoch a aby mladých poddaných poslali do kráľovského vojska.

	Dvojica v tme pod gotickými klenbami zachmúrene hľadí na to, ako si veľmož Széchényi kľakol pred kráľa a so zdvihnutým mečom prisahá, že mu dá „majetky i svojich sedliakov, ktorých chce obetovať kráľovi a svojim dvorným privilégiám“.

	Dvaja mladí muži sa zmenia na blesky, v hrudiach im dunia hromy protestov, ale ich pery sú zovreté a nemé.

	V snemovej dvorane prevolávanie na slávu stíchlo. Vstal predsedajúci a znova sa ozvala vrava, no počuť jeho slová:

	– Keďže sme celému svetu ukázali, že v tomto kráľovstve nemôže ostať nažive ani jedna hlava, ktorá by sa dala pomútiť zločineckými novotami, ktoré nazývajú demokraciou – nebudeme už ďalej rokovať, budeme hovoriť už iba o návrhu, ktorý pripravujú najváženejší členovia tohto snemu. Návrh znie: „Nech sa odveký latinský jazyk, ktorým aj dnes rokujeme, navždy odstráni a nech sa odo dneška zavedie maďarský jazyk do všetkých zasadnutí snemu, do všetkých škôl v celom Uhorsku, teda aj v Chorvátsku!“

	Vyleteli dohora čákovy, ruky a meče. Vstal akýsi veľmož z ľavého kúta dvorany a chrapľavým hlasom vyslovil tieto slová: „Ja, Adam Škrlec, vodca chorvátskych vyslancov, vyhlasujem, že podľa našej dohody by bolo protizákonné zaviesť v Chorvátsku maďarský jazyk namiesto chorvátčiny!“

	Rečník si sadol a jeden maďarský veľmož naňho zvolal: „To je iba formálny protest piatich zástupcov chorvátskej oblasti!“

	– Niet nijakej oblasti, – zvolal rázne akýsi hlas. A všetky hlavy pozreli do kúta vľavo. Tam stál muž v biskupskom rúchu, podivne mladý. Jeden z maďarských veľmožov zlostne skočil pred neho, kričal a rozhadzoval rukami. Aj za predsedom sa strhol krik a pohyb. Mladí demokrati na chodbe sa postavili na lavice. V búrlivom prekrikovaní mladý Kazinczy šepol svojmu druhovi:

	– To skríkol Maksimilián Vrhovac! Spomínaš si, Lackovič a Martinovič mi povedali, že má demokratické zmýšľanie. Teraz naňho kričí Balaša, ktorý bol bánom, no Vrhovcovi sa podarilo odhaliť jeho neprístojné činy a Balaša musel zutekať z postu bána.

	– Pozri, chovanka ministra polície stojí za cisárovnou a nápadne sleduje Vrhovca.

	– Aj ja som si už všimol, že neustále hľadí smerom na Chorvátov. Krásavicu nebezpečne zaujíma práve skupina Chorvátov. Pozri, pozri, predseda na znamenie grófa Séchényiho prikazuje, aby dovolili Vrhovcovi hovoriť. Zrejme samotného cisára zaujíma, čo chce povedať. Ak Vrhovec má naozaj demokratické cítenie, my sa dovtípime, čo nemohol povedať.

	Zrazu nastalo ticho, akoby mal prehovoriť kráľ. Dvoranou sa rozľahol sonórny mladícky hlas:

	– Na tomto mieste v mene Chorvátska vyhlasujem: odkedy Chorvátsko jestvuje, pre jeho dietky vždy boli najmilšie slová: sloboda národa!

	Akýsi veľmož skríkol:

	– Biskup, zapamätajte si, že historik Werböczy píše: len veľmoži a šľachtici sú národ!

	– Kto a kde napísal, že Boh stvoril veľmožov, šľachtu a privilégiá?! To nie je pravda. Boh stvoril ľudí, len ľudí bez titulov, erbov a privilégií!

	Ozvali sa búrlivé protesty. Žiadali, aby mu odobrali slovo, ale predsedovi snemu kuriér doniesol príkaz od vysokopostavenej osoby, že Vrhovac musí hovoriť ďalej. A mladícky sonórny hlas do ticha pokračoval:

	– Na návrh, aby sme my v Chorvátsku prijali maďarský jazyk, sa spytujem každého, kto má zdravý rozum: môže človek zákonmi prikázať, aby slávik nespieval svojím hlasom, ale hlasom nejakého iného vtáka? Môžete pri zdravom rozume žiadať od prírody, aby vrabec nečvirikal svojím hlasom? Môžete zahriaknuť slávika a prikázať mu, aby nespieval svojím hlasom a nadiktovať mu spev iného vtáka? Kto to kedy počul, aby ľudia prikazovali prírode?!

	Hodnú chvíľu sa v celej dvorane nik ani nepohol. Akoby všetkých ovalilo kladivo pravdy. Sami navrhovatelia zákona boli preľaknutí, aby snem neodložil návrh. Veľmož barón Rácz vyskočil na stoličku a zvolal:

	– Mám zmierňujúci návrh: nech sa do chorvátskych škôl nezavádza maďarčina ako vyučujúci jazyk, ale iba ako nepovinný predmet.

	Chorvátsky vyslanec Bornemisa, obávajúc sa, že tento návrh sa odmietne, rýchlo vyhlásil, že jeho poslanci to prijímajú. Vrhovec však ostal pri svojom proteste. Nik v dvorane ani netušil, že cisár a minister polície chceli Vrhovca vypočuť. Cisár sa obrátil na ministra polície a spokojný šeptal:

	– To som chcel počuť z Vrhovcových úst, je to revolučná vzbura!

	– Vzbura spočíva v ňom, no Xénia ho už odhalí.

	Cisár a cisárovná odišli za búrlivého prevolávania na ich slávu. Vyprevádzal ich slávnostný sprievod veľmožov. Dvaja mladí muži z chodby sledovali sprievod. Podišiel k nim tretí a vo veršoch šepol: „Ich privilégiá musia ľahnúť popolom, lebo pod nimi sa cítia oklamaným národom“.

	– Básnik Batthyány, povedz, vedia vôbec títo ľudia, že ich oklamali?

	– My to vieme a mlčíme, prehovoríme však, keď svitne ich súdny deň! – a všetci traja sa stratili na ceste na predmestie.

	Cisársky pár s obrovským sprievodom sa vrátil do paláca cisársko-kráľovského miestodržiteľa cisárovho brata arcivojvodu Jozefa. Domáci pán dal servírovať obed a potom dvormajster cisára a cisárovnú poprosil, aby si šli oddýchnuť pred slávnostným prijatím predstaviteľov vznešených kruhov.

	V nápadne prepychovo zariadenom salóne cisár František takmer žiarlivo obdivoval zariadenie. Každá skriňa, stolica, kreslo predstavovali nejakú stavbu: vežu, kaplnku, dom. Ani na jednom predmete nevidieť, z akého je materiálu, lebo niet jediného kúsočka, ktorý by nebol vyrezávaný alebo vykladaný, pozlátený alebo zdobený drahými kameňmi. Cisár ešte neodtrhol pohľad od týchto zázrakov, keď vstúpila Dora a ukláňala sa.

	– Uhorskí veľmoži majú cisárskejší nábytok než ja, – podotkol akosi zachmúrene, ale hneď pokračoval: – Pozval som vás kvôli dôležitej veci, – pozrel na dvere a potichu pokračoval, – počúvaj, Dora, chcem vedieť, o čom hovorili Alfonso a cisárovná vtedy večer v salóne. Mám priznanie cisárovnej. Znamená to, že sa zahrávaš so svojím postavením na dvore, ak nepovieš všetko, čo si počula. Rozumieš?

	Dora cítila z jeho hlasu strašnú hrozbu. Privrie oči, mihalnice jej tancujú a hlas sa jej chveje:

	– Jasne a presne som počula tieto slová: Mali sme sa radi, ale moja matka chcela, aby som bola nástupkyňou Márie Terézie a musela som sa podrobiť. Cisárovná potom ešte vzdychala, ako miluje Neapol, jeho more, Vezuv a hudbu. Potom hovorila, aké má obavy z revolúcie, o ktorej cisár neustále hovorí a preto pozvala princa Alfonza, aby – ak vypukne revolúcia – ju odviedol do Neapolu.

	– Toto povedala? Pozvala Alfonsa, aby ju odviedol? Prisahaj, že je to tak!

	– Prisahám, povedala to, keby som mala hneď umrieť, – potvrdila prísahou svoje slová prvá dvorná dáma.

	– Ach ták! – potichu zvolal cisár. – Cisárovná nedôveruje mojim vojskám a hľadá ochranu u Alfonza. Dosť! Ďalej ma to nezaujíma.

	Bol hlboko urazený, že Mária Terézia Sicílska volá na pomoc svoju niekdajšiu lásku z Toskánska. Neverí v silu svojho cisárstva. A to je väčšia urážka než jej láska k Alfonzovi.

	– Dobre, teraz už viem všetko, – povedal rázne.

	Dory sa zmocnil strach a preto sa spýtala:

	– Veličenstvo, čo bude teraz?

	– Čo? Nič sa neboj, budeš vždy hovoriť iba to, čo si počula, a nie to, čo si myslíš, že by mohlo byť pre teba užitočné!

	Sklonila hlavu a zakryla si tvár rukami.

	– Spamätaj sa a ohlás ma u cisárovnej!

	Strach ju premohol, ale cisár zopakoval svoj príkaz.

	Cisárovná bdie vo svojich komnatách. Má obavy, čo bude s Alfonzom, keď ho Xénia vyhlásila za svojho snúbenca. Mieni ho cisár ponechať pri dvore, alebo ho pošle domov?

	Keď Dora oznámila cisárov príchod, preľaknutá Mária Terézia vstala, aby privítala svojho cisárskeho manžela. Jeho tvár však vonkoncom neprezrádzala, o čom mieni hovoriť. Od toho večera sa o mladom princovi vôbec nerozprávali.

	– Ešte sme sa nerozprávali o princovi Alfonzovi, – povedal významne a sadol si do kresla.

	Z jej úst zmizol úsmev, keď cisár začal hovoriť chladným tónom:

	– Mladý princ prišiel do Viedne s misiou ochrániť pred revolúciou svoju starú lásku. Počul som to na vlastné uši!

	Zastavil sa jej dych. Nezmohla sa ani na slovo. Nevie nájsť slová, ktorými by sa mohla ospravedlniť. Myslí si a verí, že cisár si vypočul jej rozhovor s Alfonzom. Cisár hľadí ponad stôl k oknu a po chvíli uprie zrak na ňu:

	– Čo na to poviete, cisárovná moja?

	– Čakám na vaše príkazy.

	– Znamená to, že sa zhodujeme. Keďže náš bratanec Alfonso tak verne a oddane miluje, nech si chráni svoju lásku pred nebezpečenstvom demokratických revolucionárov. Dávam mu všetky práva, aby svoju milovanú odprevadil – domov…!

	V hrdle jej vyschlo. Znamená to, že cisár sa tak jednoducho zrieka svojej ženy a prepúšťa ju Alfonzovi, posiela ju domov. A všetka hanba, všetko pohŕdanie dopadne na ňu?! V Neapole budú ňou pohŕdať i vlastná matka a vlastný otec – navždy ju vyobcujú z rodiny. Vie to a už má pred očami hanbu, aká sa ešte nestala jedinej cisárovnej, ba ani jedinej princeznej. Jej ružová tvár smrteľne zbledne, pery ustrnú a v myšlienkach nenachádza jedno jediné slovo. Bola presvedčená, že v ten večer všetko počul na vlastné uši – znamená to, že nejestvuje nijaká výhovorka, že jej niet pomoci. A jeho chladné oči akoby sa vysmievali úbohej lapenej myške, ktorá je bezmocná a vystavená nemilosrdenstvu. Potom jeho ruka siahla na strieborný zvonček. Zvuk prebehol mladým telom cisárovnej ako znamenie osudu. Vstúpil dvoran Karlo. Cisár kývol rukou a potom podišiel k druhým dverám, otvoril ich a niekomu sa uklonil. Cez prah vstupoval princ Alfonso a hlboko sa uklonil. Cisárovná skamenela.

	– Nuž teda, – oslovil ho cisár František, – milý môj bratanec, teraz sme si načistom. Dnes si na sneme uhorských veľmožov počul výkriky revolúcie. Keďže si na môj dvor prišiel len preto, aby si svoju lásku zachránil pred revolúciou, navrhujem ti, aby si ju, ako si si želal, odprevadil domov. Si spokojný?

	Mladý princ v prvom okamihu skamenel, ale hneď sa vynašiel. Hlboko sa uklonil a odpovedal pokojne, akoby prehliadol jeho úmysly a mužne znášal dôsledky:

	– Vaše veličenstvo, vy prikazujete a ja počúvam.

	– Znamená to, že všetko je v najlepšom poriadku.

	A obrátil sa k dverám, aby vydesenú cisárovnú a Alfonza nechal osamote. No na prahu sa v tej chvíli objavila Xénia. Uklonila sa, pozrela na kráľa milým pohľadom.

	– Vaše veličenstvo ma ráčilo pozvať?

	– Ja? Nikdy som vás nevolal. Kto to povedal?

	– Pribehli dvoranky, vraj mám hneď prísť do tohto salónu.

	Hľadeli si do očí. Cisár skúmal, či klame a ak, tak prečo. Xénia sa očividne spoliehala na krásu svojich očí, akoby chcela prebudiť jeho tak nebezpečné city.

	– Prikážem, aby sa to vyšetrilo, – odvetil cisár.

	– Veličenstvo, vinník stojí pred vami!

	Šepla šibalsky smutným hlasom a na tvári mala taký výraz, ktorý mal neopakovateľný pôvab. Cisár cítil, aké má obrovské šťastie, že s ňou nie je teraz osamote, lebo by sám seba pripravil o špiónku. No napriek tomu sa rozhodol ostať prísny:

	Avšak Xénia ho porazila pôvabným hlasom, ktorý prosil:

	– Veličenstvo, milé veličenstvo, prepáčte, že sa natískam a porušujem dvornú etiketu, ale už nebudem mať možnosť zhovárať sa s vami. Odtiaľto musím odcestovať do Záhrebu, je to ďaleká cesta, ktorá môže byť aj nebezpečná. A kto ma bude na cestách brániť? Rozhodla som sa vás poprosiť o nejakého sprievodcu.

	– Váš snúbenec mieni svoju dávnu lásku ochrániť pred revolúciou a odprevadiť ju domov. Súhlasil som s tým.

	– Och, veličenstvo, to je nádherné. Kto ma lepšie ochráni pred revolucionármi? Možno ma znenávidia len preto, lebo prichádzam od dvora, lebo môj otčim je vaším verným poddaným a ja vašou najoddanejšou služobníčkou. Nenávisť by mohla vzplanúť už pri prvom stretnutí – ale môj snúbenec bude na mňa dávať pozor a bude ma brániť. Veličenstvo, vymysleli ste to geniálne. Áno, moje postavenie mi nevyslúži sympatie v revolučných kruhoch.

	Každé slovo privádza cisára na úplne nové myšlienky. Všetky sleduje a urobí úplne prirodzený záver:

	„Ani mne ani jej otčimovi nezišlo na um, že keď príde z našich kruhov, nemusí jej to získať sympatie. Pekný obraz potrebuje rám – protekcie. Áno, to sa musí hneď vyriešiť.“

	Zatiaľ čo bol pohrúžený do myšlienok, Xénia sa odvážila prehovoriť tentoraz ešte prefíkanejšie a milšie, takmer líškavo:

	– Veličenstvo, celú noc som myslela na to, že na snem prišlo z Chorvátska viac osobností. Možno je medzi nimi aj osoba, ktorá je v záhrebskej spoločnosti veľmi populárna a vážená. Taká osoba by ma mohla uviesť do spoločnosti, aby som už pri vstupe bola ochránená pred akýmikoľvek podozreniami a aby som mala všade dvere otvorené. Nebola dnes v Prešporku taká osoba?

	– Veľmi dobe uvažujete, vynikajúco, – ozval sa cisár spokojný s jej návrhom a roznežnený jej vľúdnym pohľadom a hlasom. Dievča sa cítilo ani víťaz a s predstieranou pokorou prehovorilo:

	– Ďakujem vám, veličenstvo! Môj snúbenec vám bude nadosmrti vďačný, že ste mu prikázali, aby ma na ceste osobne chránil pred revolucionármi a aby ma odprevadil domov. Veď to je moje rodisko a snúbencova ochrana a jeho starostlivosť budú užitočné pre moju úlohu. Veličenstvo, možno neviete, že v Záhrebe je celá jedna ulica osídlená Talianmi a dostala po nich aj meno. Od nich sa môj snúbenec dozvie veľa zaujímavého a bude ma o všetkom informovať.

	Keď toto všetko dopadlo na jeho hlavu, všetky cisárove myšlienky znova patrili iba boju proti revolúcii. Rýchlo premýšľal o jej návrhoch. Upustil od pomsty poníženého cisára, pred ktorým cisárovná uprednostňuje princa akéhosi neapolského štátika. Zabudol, že chcel cisárovnú pred očami všetkých uhorských šľachticov poslať s princom do Neapola a tak ju pokoriť a vystaviť hanbe. Všetka urazená márnomyseľnosť sa skryla kdesi do hlbín a nad všetkým začala panovať cisárska moc a boj o jej ochranu pred revolúciou. Úplne sa odovzdáva ministrovej chovanici, lebo tá poukazuje na nebezpečenstvo, ktoré sa nad ním a cisárstvom trvalo vznáša a súčasne prichádza s takou pomocou, akoby ju on sám vymyslel, akoby to boli jeho osobné plány na cestu do Záhrebu. Proste pokojne súhlasil s Xéniiným nápadom!

	– Áno, rozhodol som sa, aby vás snúbenec sprevádzal. Povedali mi, že v Záhrebe je veľa talianskych obchodníkov a že váš snúbenec sa od nich môže veľa dozvedieť. Samozrejme, o všetkom sa ešte podrobne dohodnem s ministrom.

	Teraz sa cisár obrátil na Alfonza. Ten strnul, keď počul taký čudný rozhovor Xénie s cisárom.

	– Alfonso, pred chvíľou som ti povedal, že budeš môcť svoju lásku odprevadiť do jej domova, len sa ešte musíme dohodnúť o podrobnostiach. Totiž, chcem, aby si cestoval pod cudzím menom ako dvormajster. Xénia, bohatá baronesa má právo na taký sprievod a môj bratanec bude taký milý, že sa ukryje v tieni svojej peknej snúbenky, lebo si to tak vyžaduje náš cieľ. Nechcem, aby sa o tom dozvedel ktokoľvek z vášho sprievodu. Alfonso, poď so mnou, odprevadíš ma do mojich komnát. K cisárovnej sa vrátime.

	Vzal Alfonza pod pazuchy, akoby mu bol naklonený, a vyšli do veľkej predsiene. Tu podľa dvornej etikety pokorne stála baronesa Dora.

	– Ach, dobre, že ste tu, – oslovil ju cisár, – každú chvíľu očakávam grófa Pergena.

	– Veličenstvo, som vám k službám, – odvetila Dora, a jej pohľad zaletel cez otvorené dvere do salónu, kde stála Xénia. Dievča pocítilo tento krátky dotyk Dorinho pohľadu ako uštipnutie zmije. Ale podľa etikety musí tu ostať dovtedy, kým sa cisár nevráti.

	Nakoniec všetci z predsiene odišli. Xénia zatvorila dvere do salónu a ostala osamote s cisárovnou. Mária Terézia sedí v kresle nehybná, ubitá a ešte i teraz utrápená od neočakávaného zvratu v jej osude. Slzy sa jej tisnú do očí. Skloní hlavu:

	– Nikdy som neprežívala také strašné chvíle. Och, aký bol krutý! Nemôže sa predsa cítiť podvedený za to, že som ako dievča milovala Alfonza. Možno srdce ešte nezabudlo, ale nikdy by som ho ani v myšlienkach nepodviedla. No keďže sa na tomto dvore o mňa nik nestará, lebo všetci čakajú na revolúciu, nemala som nikoho iného, koho by som si prizvala na pomoc. Keby ma pred celou suitou veľmožov poslal domov, rodičia by ma vyhodili. Veď čo má Alfonso? Iba strechu nad hlavou u svojho otca, ale aj on by ho vydedil zo strachu pred Rakúskom. Bolo to strašné! Xénia, povedzte mi, ako ste to všetko urobili? Prečo, prečo to všetko?

	– Počula som, keď Dora ohlásila jeho veličenstvo a hneď som pochopila, že ide o niečo mimoriadne dôležité. Preto som sa vkradla do susednej miestnosti a jednoducho som všetko počúvala, tak ako ktosi počúval vás a Alfonza. A keď som počula, že ho volá a čo hovorí, rýchlo som neohlásená vstúpila. Xénia vie, kedy porušiť etiketu! A ostatné ste už počuli.

	– Všetko si si to vymyslela na tvári miesta?

	– Aj vy sa musíte usilovať šikovne intrigovať, aby ste sa dostali z takýchto nástrah. A teraz rýchlo, kým niekto nepríde, musíme hovoriť šeptom. Na dvore aj steny majú uši. Teraz cisár odviedol princa, aby sa nemohol s vami zhovárať ani v mojej prítomnosti.

	– Drží ho v zajatí, ani slovo sme si nemohli vymeniť od toho večera.

	– Chcete, aby som Alfonza zo Záhrebu poslala do Toskánska?

	– Ak naozaj vzbĺkne revolúcia, nebude na svete živého človeka, ktorý by ma ochránil. Ale keď pôjde s vami, aspoň na chvíľu bude v bezpečí.

	– Nebudete v bezpečí pred jedovatými šípmi baronesy Dory. Zaručene to bola ona, kto vás počul, a potom nastražila všetko ostatné.

	– Ale prečo?

	– Možno chce ovládnuť cisára i cisárovnú. O to sa usiluje každý hodnostár na celom svete – lenže Dora je prvá dáma u samého Lucifera. Všemožne sa usiluje, aby bola na dvore naozaj prvá a vie byť smrteľne nebezpečná pre každého, kto chce niečo získať pre seba. Ide jej o to, aby ovládla váš dvor, cisárove city, aby vládla aj nad vami.

	– Keby ma cisár vyhnal, alebo ma dal potajomky zabiť revolucionármi, ani tak by si Doru nevzal za ženu.

	– Ona iste má kandidátky, dve alebo tri princezné, ktoré jej ako odmenu sľúbili kopy mešcov so zlatom. Ubezpečujem vás, že táto žena vám bude oddane bozkávať ruky a súčasne bude premýšľať, ako na vaše ruky nasadiť putá.

	– Čo mám robiť?

	– Prijímajte a opätujte jej milé, oddané, ale falošné city, úplne sa rozplývajte láskou k nej, rovnako ako sa ona diabolsky tvári voči vám. Nikdy sa nepokúšajte vzdorovať jej špekuláciám, lebo proti vám a vašim najbližším privolá hromy blesky.

	– Nemôže ma predsa pripraviť o vašu a Alfonzovu náklonnosť.

	– Ak taký človek ako ona pocíti, ako chutí moc, môže sa znížiť až k zločinu. Napokon, nie sú aj takí zločinci ducha, ktorí dennodenne podávajú svoje zloby po kvapkách a človek je úplne bezmocný, neuvedomí si ani svoju silu ale padá otrávený duchovným jedom? Obyčajní kati vedú na popravisko ľudí, aby ich pripravili o životy, ale sú aj tak, ktorí ľudí pripravujú o šťastie. Baronesa Dora je takým katom. A ešte horším. To je hyena, ktorá svoje obete vyhrabe aj spod zeme, aby ich mohla roztrhať.

	– Môže sa človek brániť pred takou hyenou?

	V predsieni sa ozvali kroky. A vzápätí už vstupovala Dora. Akoby Xénia nebola prítomná, zahrnula cisárovnú milými a peknými slovami:

	– Ach, vaša cisárska výsosť, aká som smutná, že vám musím oznámiť nepríjemné správy. Zo srdca ľutujem, veď vy ste anjelom trpezlivosti, môžem vám to povedať?

	– Povedzte mi to, prosím.

	– Dvormajster zašiel za tým záhrebským rečníkom, ktorý sa dnes postavil proti Maďarom. Totiž, pozvali ho vo vašom mene na súkromnú audienciu. Bol to cisárov príkaz.

	– Prečo príde?

	– Vaša výsosť, ráčte si prečítať.

	Mária Terézia s obavami vzala do rúk list a dlho ho čítala. Potom sa spýtala:

	– Baronesa, povedali ste, že mi prinášate nepríjemnú správu?

	– Vaša výsosť, keď sa Maďari dozvedia o tej audiencii, rozhnevajú sa na moju cisárovnú a to mi spôsobuje obrovské starosti. Prečo uhorskí veľmoži nenávidia vašu výsosť?

	– Nenávidia? – opakovala s nevôľou cisárovná. – No keď si cisár tú audienciu želá…

	– Všetko sa poprie. Len mi je ľúto, že vaša výsosť musí prijať takého človeka. Musím ho privítať, už by tu mal byť. Chcete, aby prišli všetky dvorné dámy?

	– Netreba, milá baronesa, stačí, ak budete prítomná vy a Xénia.

	Dora sa znova zatvárila, akoby v miestnosti nebol nik iný iba cisárovná.

	Ukázala chrbát Xénii a vyšla zo salónu. Cisárovná šeptom oslovila dievča:

	– Prečítajte si to. Znamená to, že audiencia nie je želateľná? Vrhovca dnes v sneme všetci znenávideli. Túto audienciu som si zavinila sama, keď som cisára poprosila o protekciu pre istú významnú osobu zo Záhrebu. Samozrejme, mala som na mysli Vrhovca. Biskup na svojom dvore vedie veľmi spoločenský život. Na jeho večierkoch sa stretáva najvznešenejšia spoločnosť, myslím si však, že audiencia je zbytočná.

	Na veľkom a širokom nádvorí paláca Dora zastavila cisárovho donášača Karla.

	– Mienite cisára požiadať o dovolenie vzdialiť sa z dvora?

	– Vaša jasnosť, jeho veličenstvo mi prikázalo sprevádzať ministrovu chovanku.

	– V tom prípade je to hotová vec. Nič nie je ľahšie vymyslieť: bude milenkou a spolupracovníčkou revolucionárov.

	– Samozrejme, ale musím sa postarať o nejaké dôkazy.

	– Podvrhnúť listy! Georg predsa vie majstrovsky falzifikovať rukopisy. A ešte niečo. Ak cisár s ňou pošle aj Alfonza, budete bohato odmenený, Karlo, s barónskym titulom môžem spojiť aj nejaký pekný majetok. Cisár mi nič neodmietne.

	Črty jeho tváre neprezradili nijaký stav jeho duše, dala sa z nich vyčítať iba bezvýhradná ochota vykonať všetko, čo si ona želá.

	Do salónu Márie Terézie prvá dvorná dáma uviedla Vrhovca. Cisárovná mu podala ruku a srdečne ho oslovila:

	– Ctihodný pán biskup, nehnevajte sa, že som vás poprosila, aby ste prišli. Všimla som si, že vo vašej krajine vám prejavujú veľkú úctu.

	– Ale nie v tejto, vaša výsosť, – odvetil veľavýznamne.

	– Možno by som to nemala povedať, ale vidí sa mi to prirodzené. A nevravím to iba ja, ale aj iní. Mám na vás veľkú prosbu. Pozrite, toto je baronesa Xénia Magdaleničová, vaša krajanka, ktorá musí odcestovať do Záhrebu.

	Cisárovná vyrozprávala Vrhovcovi rozprávku o predávaní majetku v Karlovci, čo musí vykonať Xénia, lebo jej chorľavejúca matka ju nemôže sprevádzať.

	– Moja pobočníčka je veľmi rozumná a odvážna, a vás, ctihodný pán biskup, prosím, aby ste jej boli poradcom a oporou. Budem vám veľmi povďačná.

	Na ružovej Vrhovcovej tvári sa zračí gavalierska zdvorilosť. Jeho úsmev dokonale zahladzuje každú myšlienku, ktorá by mohla byť v opozícii k jeho slovám. Sľubuje vyhovieť želaniu cisárovnej, odpovedá na jej otázky o Záhrebe a potom osloví aj Xéniu, ktorá mu rozpráva o svojom priateľstve s grófkou Sofiou Sermage.

	Keď sa prijatie skončilo, Vrhovec v sprievode prvej dvornej dámy odchádza z komnaty kráľovnej a vzápätí opúšťa aj dvor.

	Večer sa v palatínovom paláci konalo slávnostné prijatie na ktorom cisár František Alfonzovi prikázal, aby sa s cisárovnou prišiel rozlúčiť v jeho prítomnosti, ako aj v prítomnosti ministra Pergena a dvoranov. Mladík poslúchol, pokojne sa uklonil a pobozkal cisárovnej ruku. Potom ho cisárov brat vzal pod pazuchy a odviedol z dvorany.

	Na druhý deň na svitaní vyšli z paláca tri koče. V prvom sedeli cisárovi dôverníci Karlo a Georg, v druhom Xénia so staršou dámou a komornou a v treťom Alfonso v odeve dvorana a oproti nemu lokaj.

	Po raňajkách v prítomnosti cisárovnej a ministra cisár František začal rozhovor o svojom bratancovi:

	– Včera na slávnostnom prijatí som povedal svojmu bratancovi: „Alfonso, neverím, že si baronesu miloval plné tri roky.“ A on mi odvetil: „Veličenstvo, keby ma baronesa vtedy večer z akýkoľvek dôvodov vyhlásila za svojho snúbenca, a keby som ním nebol, tak verte, že mi stačilo tých desať dní na dvore, čo som ju vídal a počúval, aby som sa do nej na smrť zaľúbil. A ak mi to ona dovolí, poprosím vaše veličenstvo o súhlas vziať si ju za ženu.“

	A tomuto už musel uveriť.

	Cisár pri tom pozrel na ministra Pergena a podotkol:

	– Zdá sa, že vaša chovanica je pekelne prefíkaná. Oboch nás naviedla na to, aby sme jej princa dali ako sprievodcu, akoby to bolo kvôli nášmu cieľu, hoci ona ho chce získať pre seba. Naozaj sa to môže skončiť tak, že chovanica ministra polície dostane za odmenu princa. Pravda, princa z malého štátu, ale predsa len princa.

	Gróf Pergen sa neodvážil pozrieť na cisárovnú. Vedel, že tieto slová mali v jej duši vyvolať zlom.

	A nemýlil sa.

	OHLÁSENÁ NÁVŠTEVA

	Žiara zapadajúceho slnka po vežiach starého Griča sa spúšťa pomaly na Kaptol. V červenkavom svetle dôstojník v modrej uniforme sa ponáhľa k biskupskému dvoru. Pod schodiskom sa náhle zastaví. Hore sa ozývajú výkriky chlapca: „Chytíme ťa, chytíme!“ Po schodoch zbehne akási žena v bielom, náhle sa skrútne a zapotáca. Dôstojník pribehne, rozpriahne ruky, chytí dievča, potom ju rýchlymi krokmi vynesie hore a spustí na chodbe prvého poschodia. Dievča naňho nahnevane pozrie:

	– Pán Lackovič, hnevám sa na vás! Toto ste mi urobili už druhý raz. Nie som nijaké dievčatko, aby ste ma nosili po schodoch!

	– Pán dôstojník je veľmi mocný, keď vládze nosiť také veľké dievča, – podotkol asi dvanásťročný chlapec so smiechom. Mladý dôstojník sa obrátil na dievča:

	– Prepáčte mi, slečna Ivka, pripravený som prijať akýkoľvek trest.

	– Prosíte o trest, vy, dôstojník?! To sa nepatrí. Pán profesor Marič nie je dôstojník, ale by nedovolil, aby ho niekto trestal, nieto ešte aby sa trestu dožadoval.

	Mladý dôstojník zrumenel a odvetil:

	– Veľmi ľutujem, že nie som aj ja Marič.

	Dievča chcelo niečo povedať, ale starší brat ju chytil za ruku:

	– Nebudeš sa predsa zhovárať s pánom, my sa chceme hrať!

	Dievča bez slov odišlo s chlapcami a na dôstojníka sa ani neobzrelo. Ten sa dal ohlásiť pani Novoselovej, sestre biskupa Vrhovca. Sedela v salóne a oproti nej mladý profesor Marič. Dôstojník panej povedal, ako zachránil dievča pred chlapcami, korí naháňali svoju sestru.

	Ešte dobre neskončil, keď mladé dievča prišlo do salónu. Nežná, peknučká, čiernovlasá, oči čierne, veľké a záhadné. Keď prišla k stolu, pozrela veľmi milo na profesora Mariča. Ten jej pohľad opätoval. Dôstojníka Lackoviča sa zmocnila žiarlivosť. Azda toto je ten muž, kvôli ktorému musel prijať pokarhanie od detí? A vzápätí si uvedomil, že nie je pekné, ak mu závidí – v duchu začal karhať sám seba. No predsa ho mrzelo, že zvíťazil jeho priateľ.

	Keď dievča dostalo od matky príkazy pre seba a svojich bratov, dôstojník ju pohľadom odprevádzal až k dverám. Na prahu sa dievča obzrelo a dôstojníkovi sa znova zamarilo, že sa milo pozrelo na Mariča. Doteraz ani netušil, že city dievčaťa patria Maričovi.

	– Akýsi ste zamyslený, – ozvala sa pani Novoselová.

	– Premýšľam o tom, aké správy nám prinášate z Prešporku, – odvetil a odvrátil sa k oknu, aby na ňom nedajbože nezbadali, že práve klamal. Nemyslel na nič iné, iba na odhalenie, že ona možno prechováva city k jeho priateľovi a on k nej. Azda bol doteraz slepý a hluchý?! V takýchto myšlienkach ho zastihol príchod každodenných hostí v dome biskupa Vrhovca. Keď sa všetci zišli, pani Novoselová oznámila:

	– Brat poslal z Prešporku rýchleho posla s listom. Prvá správa je spoločenská, druhá politická. A tá veru nie je najveselšia. Maďari chceli do škôl zaviesť maďarčinu, ale stiahli svoju požiadavku a prijali maďarčinu ako nepovinný predmet. Druhá správa je spoločenská. Kráľovná poprosila môjho brata, aby jej dvoranku, ktorá prichádza na návštevu ku grófke Sermage, uviedol do spoločnosti a odporučil ju do našej láskavej pozornosti.

	– Do Záhrebu prichádza chovanica ministra polície? – začudoval sa Lackovič.

	– Môj brat píše, vraj prichádza kvôli predaju majetkov. Ďalej píše, že je duchaplná a veľmi pekná, čo znamená, že mladí páni sa nebudú nudiť, – pani Novoselová sa usmiala a mladý profesor Marič podotkol:

	– Bude mať dosť gavalierov. Ale nás zaujíma správa o maďarskom jazyku. Počul si dobre, Delivuk?

	Otázku adresoval mladému mužovi, ktorý práve vstupoval do salónu a pozdravoval domácu pani. Keď im ukazovala bratov list, upozornila mladíkov:

	– Vyvoleným krásavice sa určite stane pekný mladý dôstojník.

	Všetci sa obrátili na Lackoviča. Vysoký, štíhly, čiernovlasý, príjemná tvár, pohľad zasnený, modré oči – naozaj obraz švárneho mladíka, ktorý musí padnúť do oka každej krásavici.

	– Pani Novoselová, prosím vás, aby ste ma hneď vyčiarkli zo zoznamu jej gavalierov, – prosil. – Veď sú tu Milič, Smetenovič a grófovia Sermage a Oršičovci.

	– Pán Delivuk vari bude chodiť len na poľovačku, hrať na klavíri a chodiť na výlety? – protestoval profesor Marič.

	Všetci pozreli na osloveného Delivuka. Vysoká postava, havranie vlasy, črty tváre chladné, ostré, takmer nepríjemné, ale príťažlivé. Čierne oči hlboké a zádumčivé. Delivuk sa usmial tejto pripomienke, uklonil sa a odvetil:

	– Ďakujem! Vysokú poctu takejto služby dvora neprijímam a ostávam človekom, ktorý nič nerobí, ako ma vykreslil Marič. No dovoľte, aby som pozornosť obrátil na to, čo nás všetkých zaujíma: ako budeme odteraz deti učiť maďarčinu?

	– Vystúpim zo služby a pôjdem orať.

	– Brat mi píše, že do Záhrebu už o pár dní príde maďarský učiteľ, – oznamovala pani Novoselová.

	A toto ich rozzúrilo. Delivuk si vzal slovo:

	– Zdá sa, že v Prešporku rozum potratili. Neurobia z nás nikdy nejakú svoju provinciu! Veď sa o tom ešte pozhovárame.

	– Teda pošlú maďarského učiteľa, – zopakoval Lackovič. – Ale to by som im neradil, lebo ak ten maďarský učiteľ príde, tak mu okorením guláš, že bude tancovať aj na strope.

	– Budeš poburovať deti? – spýtal sa ho Marič.

	– Poučím rodičov, ako sa majú správať a čo majú povedať deťom a potom uvidíš. Deti majú právo hovoriť tak, ako ich naučila matka. A potom ten učiteľ pôjde šesťzáprahom späť.

	Na druhej strane dverí, v malom salóne počúvala tento rozhovor Ivky so svojimi dvoma bratmi.

	– Počula si, Ivka, – šepol Mirko sestre. – Dobre hovorí ten tvoj dôstojník!

	– Aký môj dôstojník?

	– No ten, čo ťa nosil po schodoch!

	– Práve preto nie je môj!

	– Ale hovorí pravdu, – potvrdil malý Ivica. – Zajtra v škole všetkým poviem, že ten tvoj dôstojník…

	– Nedovolím, aby si ho tak volal, – bránila sa Ivka a potom ďalej počúvali, kým na nich nezavolala matka, aby sa pobrali domov. Všetci sa rozlúčili. Mladí ľudia pozdravovali Ivku, skôr milo a vľúdne ako galantne, len Lackovič sa držal predpisov a pozdravil ju ako sa pozdravujú dospelé dievčatá. Nech Ivka vidí, že ju nepovažuje za dievčatko, čo mu dnes tak vytýkala. Ale jeho pozdrav ju zmiatol a dievča sa poponáhľalo za matkou bez toho, aby mu odzdravilo. Keď mladí muži odchádzali, profesor Marič chytil Lackoviča pod pazuchy:

	– Dnes si bol po celý čas veľmi zamyslený.

	– Áno, aj ja si to uvedomujem.

	– Vari ťa tak rozrušila správa o príchode dvornej krásavice? Veď ty ako dôstojník budeš mať presnosť.

	– Ďakujem! Bolo by mi to na ťarchu.

	– Znamená to, že si prvenstvo získal už niekde inde?

	– Ja?! Nie veru. Moja duša si to možno želá, ale ktovie, či ma nečaká sklamanie. Nehovorme však o tajomstvách srdca.

	Katarínskym námestím zabočuje na Panskú ulicu skupinka asi desiatich poľovníkov. Medzi nimi spod poľovníckych klobúkov rozoznať tváre Delivuka, Mariča a Lackoviča. Keď prišli do polovičky ulice, zbadali, že od Markovho námestia a Kamennej ulice prichádzajú tri koče ťahané štvorzáprahmi a zastavujú sa pred domom grófa Sermage. Z prvého koča vystúpili traja mladí muži a predbiehali sa v pomoci cestujúcej zahalenej do kožucha. Po nej vystúpila staršia pani a chyžná. Na prahu domu sa objavil gróf Sermage so súrodencami. Grófka Sofia sa objíma s mladou cestujúcou. Vstupujú do domu a za nimi prinášajú veľké ťažké cestovné truhlice.

	Lackovič sa obrátil na poľovníkov:

	– Mali by sme pochybovať o dobrom úlovku, keď sme naďabili na pútničku.

	– Prepáč, – prerušil ho Marič, – ale v prvom koči boli muži, takže sme najskôr stretli mužov.

	– Vidí sa mi, že sme sa účastnili príchodu tej dvoranky z Viedne, – podotkol Delivuk. – Vravia, že chce predať svoje majetky.

	– Alebo kúpiť muža, – prehodil podžupan Špišič.

	– Keď krásavicu uvidíme, zistíme jej úmysly. V každom prípade do Záhrebu prišiel nebezpečný lovec manželskej a mužskej vernosti, – podotkol ďalší poľovník. – Ponáhľajme sa však, líšky na nás čakajú.

	A poľovníci odišli.

	Na prvom poschodí svojho paláca grófka Sofia Sermage ukazuje peknej priateľke jej izby.

	– Celé pravé krídlo tohto poschodia ti bude k dispozícii. Tvoj sprievod ubytujeme na prízemí. My bývame v ľavom krídle.

	– Nesmierne si milá, drahá Sofia, ale dovoľ, aby som ti predstavila baróna Alojza Olendorfa, – a ukázala na princa Alfonza neapolského. – Pán barón je dočasne v našom viedenskom paláci a pripravuje sa na službu dvormajstra. Tí ďalší dvaja páni sú šľachtici Linedendorf a Reiner, tiež dvorania. A táto pani je moja bývalá guvernantka urodzená pani Hirschnerová. Milá Sofia, tvoju pohostinnosť ti budem z plného srdca opätovať.

	Priateľky ostali osamote, aby si mohli v pokoji porozprávať. Sofia nakoniec oznámila svojmu hosťovi:

	– V sobotu Vrhovac dáva slávnostnú večeru na počesť tvojho príchodu, aby ťa predstavil celej záhrebskej spoločnosti. Bude to senzácia, akú Záhreb ešte nezažil.

	– Na tú sobotu čakám s trémou, akoby som mala vystúpiť v nejakej dráme.

	PRVÉ VYSTÚPENIE

	Biskupská kúria je slávnostne vysvietená. Dvere všetkých salónov a dvorán sú dokorán otvorené. Pri dverách strážia gardisti. Majú na sebe zvláštne uniformy. Prichádzajú hostia vyobliekaní v hodvábe, zamate a brokáte. Na hlavách majú parochne skrášlené stužkami a drahými kameňmi. Domáci pán Maksimilián Vrhovac má na sebe nezvyčajné rúcho, čo vyzerá ani hodvábny plášť. Víta hostí s gavalierskym úsmevom na mladých perách. Každému povie niečo milé, veselé a duchaplné. Prijíma veľmožov rovnako ako zemanov a mešťanov, mestských pánov, priateľov i nepriateľov – všetkých rovnako. Úlohu domácej panej vykonáva jeho sestra vydatá pani Novoselová. V ten večer po prvý raz uvádza do spoločnosti svoju dcérku Ivku, ktorá má biele šaty bez ozdôb a šperkov. Prichádzajú Delivuk a Marič. Ten sa ukloní a povie:

	– Slečna Ivka, prosím vás o prvý tanec.

	– Už som sa sľúbila, – odvetila tichým hlasom, akoby sa ospravedlňovala, a nasleduje svoju matku.

	– Niekto ma vyšachoval hneď ako som prišiel? Čo si o tom myslíš, Delivuk? – pýtal sa Marič priateľa.

	– Zdá sa, že medzi nami je nejaký tajný Ivkin zbožňovateľ, no zatiaľ sme si ho nevšimli.

	– Počkám. Nebudem tancovať, kým neuvidím toho chmuľa, – vážne sa zlostil Marič.

	V šľachtickom odeve vstupuje podžupan Špišič, štyridsiatnik, ktorý hneď oboch pánov vzal pod pazuchy a viedol ich k širokým palmám.

	– Počul som hovoriť o Ivke. Mládenci, dajte si pozor, lebo viete, ako by sa to mohlo vyvíjať. Súperenie o ženy je vždy nebezpečné.

	– Prepáčte, naozaj som urobil chybu, – ospravedlňoval sa Marič.

	– Bolo by to nebezpečné najmä teraz, keď nás má obšťastniť chýrna krásavica z cisárskeho dvora, – podotkol Delivuk.

	– Verím, že naša mládež sa neponíži nadbiehaním a že všetko to ostane v gavalierskej polohe, – zdôraznil podžupan Špišič a Delivuk dodal:

	– O tom môžete byť presvedčený.

	– Pozrimeže, pozrime, čo sa to tam pripravuje? – prerušil ich Marič a usmernil ich pozornosť na špalier hostí, ktorý sa zrazu zvlnil. Panie obrátili tým smerom svoje hlavy zdobené drahými kameňmi a páni sa vystreli. Všetky pohľady boli upreté na dvere, cez ktoré po boku grófky Sermage vstupovala Xénia v plnom lesku svojej výlučnosti. Jej široká sukňa z ružového hodvábu bola posiata púčikmi ruží, na páse mala zlaté stuhy a rovnaké mala vo vlasoch vysoko vyčesaných a zahalených priesvitným bohato zdobeným závojom. Veľké zreničky jej modrých očí žiarili ako uhlíky a veštili nebezpečenstvo. Vrhovac predstavoval svoju významnú návštevníčku dámam a potom významným mužom. Nakoniec ju predstavoval mladíkom. Xénia na každého pozrela ako nejaký jašo, ktorého všetci rovnako zaujímajú. Každý si pomyslel, že jej nechodí nič po rozume, iba zábava.

	Hudba zahrala a všetci sa chystali do tanca. Do tanečnej sály Xéniu priviedol mladý Stjepan Sermage. Marič stál bokom spolu s Delivukom a obaja čakali, aby videli, kto mladému profesorovi predchytil prvý tanec s Ivkou. Vtom sa objavila s dôstojníkom Lackovičom. Boli očividne prekvapení a mladý profesor aj trocha vydesený. Priateľ ho utešoval:

	– Poslúchnem tvoju radu, – šepol Marič, – a počkám. Ty nebudeš tancovať?

	– Dnes určite nie. Nechcem brať na svoje plecia nijaké povinnosti voči tej dvornej dáme.

	– A čo ak ťa Vrhovec vyzve, aby si s ňou tancoval?

	– Vytratím sa do modrého salónu na druhej strane chodby. Ak ma budeš potrebovať, príď tam. Budem hrať sám pre seba a skoro odídem, veď vieš…

	– Áno, viem, Špišič mi povedal.

	– Teda počkaj, lebo tento tanec bude dlhší. Potom nasleduje gavota.

	– Nie je nezvyčajné, že cisárovná poprosila práve Vrhovca, aby dvornú dámu uviedol do našej spoločnosti?

	– Zrejme je to preto, lebo Vrhovac bol vicebánom a má spoločenskú vážnosť. Iný dôvod by som nevedel nájsť, – odvetil Delivuk.

	– Všetci hľadia len na tú Viedenčanku, akoby v sále nebolo nijakej inej ženy. Je nebezpečne krásna, obávam sa, aby to nenarušilo súlad v našich kruhoch, – podotkol Marič.

	– V prvom rade sa musíme mať na pozore, aby neutrpeli naši priatelia. Ale nemyslím si, že by jej krása bola až taká nebezpečná, ako si myslíš. To iba nástup dvornej dámy je o niečo senzačnejší. Teraz idem do súkromného salónu domáceho pána, tak teda, dovidenia!

	Delivuk vyšiel zo sály na chodbu a prešiel do súkromnej časti Vrhovcovej kúrie, kde začal preludovať na klavíri. V sále si Ivka a Lackovič po prvom tanci potichu povedali pár slov a Marič čakal, kedy tanečník privedie dievča späť k matke. Potom podišiel k Ivke, požiadal ju o tanec a už ani slovom nespomenul, že si prvý tanec nerezervovala pre neho.

	Všetci mladí muži sa zoskupili vôkol Xénie, nik sa nevedel dočkať, kedy ju šťastný tanečník prepustí inému. Keď s ňou tancoval Lackovič, znenazdania prestala tancovať a povedala:

	– Och, pán dôstojník, strašne som vysmädla.

	Lackovič sa uklonil, ponúkol jej rameno a odviedol ju do jedálne. Lokaji doniesli Xénii sladký nápoj a ona si sadla a oslovila dôstojníka:

	– Nie som vám na ťarchu?

	– Och, keby všetky ťažkosti boli také príjemné!

	– Všetci ste takí milí. Naozaj som v Záhrebe šťastná. Váš pán biskup Vrhovac je skvelý muž. Gavalier, aký nemá páru. Má skutočne šľachtický vkus. Všetko, je tu také krásne a vznešené.

	– Baronesa je nadšená?

	– Viac ako nadšená. Cítim sa šťastná, že po toľkých rokoch som znova medzi svojimi krajanmi. Ale zarmucuje ma, že matka chce predať svoje majetky v Karlovci. Bolo by to skvelé, keby som mohla každý rok chodiť na oberačky do svojho domu. A teraz sa musím o túto možnosť sama pripraviť. Keby som bola vedela, aká tu budem šťastná, v nijakom prípade by som sa nepodujala na takú nepríjemnú misiu. Nechcem na to ani myslieť. Iba čo by som si pokazila tento nádherný večer.

	Xénia pozrela na dvere otvorené na nádvorie.

	– Chcem sa vás opýtať, pane, povedzte mi, aká je to garda na všetkých chodbách a na nádvorí?

	– Volajú ich „Vrhovcova garda“ a volajú ich tak plným právom. Totiž, biskup vytvoril vlastnú gardu a všetkých odel do zvláštnej uniformy.

	– Áno, takú uniformu som ešte nikdy nevidela.

	– Skladá sa zo súčastí nášho ľudového kroja: červené nohavice, modrý kabát a všetko obšité bielymi a červenými šnúrami a nechýbajú ani iné ozdoby. Vrhovec sa v tej garde priam vyžíva.

	– Rada by som videla zblízka tie ozdoby. Vyzerajú ani drahokamy.

	Lackovičovo srdce túži po tom, aby sa mohol vrátiť do dvorany a tancovať s Ivkou, a preto odpovedá:

	– To iba vaša fantázia si predstavuje tie drahokamy, v skutočnosti sú to iba ozdoby upletené z rôznofarebnej vlny.

	– Prosím vás, odveďte ma k nim, aby som to videla zblízka, – poprosila srdečne a milo ako dieťa, ktoré prepadne túžba po niečom. Lackovič ju odviedol na nádvorie. Tam si prezrela uniformy a nadšene začala o nich hovoriť, keď kráčala po chodbe, na ktorej nehybne stáli mladí gardisti. Zvedavosť ju zaviedla priďaleko. Lackovič sa nevedel dočkať, kedy sa obrátia a vrátia do sály, keď zrazu Xénia veselo zvolala:

	– Počujete? Tu niekto hrá. Och, počúvajte to nádherné klavírne umenie!

	Mladý dôstojník nezdieľal jej názor a chcel ju odviesť späť, no Xénia trvala na svojom:

	– Nie je to nádherná melódia? No povedzte!

	– Nie som hudobník a tú melódiu nepoznám.

	– A ja vám vravím, že je to nádherná melódia a zahraná veľkým umelcom. Prosím vás, poďme sa pozrieť na toho klaviristu. Chcela by som ho pozvať ku grófke Sermage, aby zahral, – šibalsky vykročila k dverám a vzápätí už stisla kľučku. Pozrela na dôstojníka a usmiala sa naňho ako nejaké nezbedné, zvedavé dievčatko. Xénia otvorila dvere.

	Pri klavíri sedel Delivuk. Vstal a uklonil sa Xénii, ktorá akoby sa preľakla, zvolala:

	– Och, prepáčte, stokrát prosím o prepáčenie. Až teraz vidím, že som vtrhla do súkromného salónu domáceho pána. Ale priviedla ma zvedavosť… najskôr som chcela vidieť, aké majú gardisti ozdoby, nuž som pána dôstojníka poprosila, aby ma k nim zaviedol a potom ma melódie vašej nádhernej hudby priviedli k tomu, čo som urobila. Všakže sa nehneváte?

	– Som hrdý na to, že moja hra vzbudila vašu pozornosť, baronesa.

	– Nádherne hráte. Neobdarujete ma ešte raz touto melódiou s takými krásnymi variáciami?

	– Veľmi rád, Delivuk sa usmial a zopakoval marseillaisu. Lackovič stál pri Xénii a pokojne počúval.

	– Čie je toto hudobné dielo? – spýtala sa Xénia. – Nepoznám ho.

	– To je melódia starého chorvátskeho prípitku. Zreprodukujem vám slová. A na melódiu marseillaisy naozaj zaspieval slová akéhosi prípitku. Keď skončil, ona natešene zvolala:

	– Aká dôstojná melódia na také žartovné verše. Ale to je typicky našské: veselé slová a veľkolepá, vážna hudba.

	– Okrem poľovačky ma zaujíma iba hudba, a preto zbieram melódie i slová ľudových pesničiek a potom ich reprodukujem na klavíri. Baronesa, a vy niečo nezahráte, ak smiem poprosiť?

	– Rada, ale nie som taký umelec ako vy, pane,– usmiala sa, sadla si ku klavíru. Začala hrať francúzsku pieseň a ticho pospevovala. Delivuk a Lackovič stoja pri klavíri. Obaja sledujú Xéniine ruky, ako preberajú po klávesniciach.

	Vzadu sa otvorili dvere. Lackovič sa obrátil a zbadal Ivku, ktorá upierala svoj pohľad na scénu pri klavíri. Len čo Lackovič zazrel Ivku, proti všetkým normám slušného správania prerušil Xéniu slovami:

	– Baronesa, musíte mi prepáčiť, ale viažu ma povinnosti niekoľkých tancov. Nepočkal na jej odpoveď a už sa aj ponáhľal k dverám. Ivka zmizla. A on sa ponáhľal za ňou, rozrušený ju hľadal po všetkých dvoranách, nikde ju však nevidel.

	Xénia prerušila hru a opýtala sa svojho gavaliera:

	– Máte radi francúzsku hudbu?

	– Niektorých skladateľov, ale väčšmi sa mi páčia talianske diela.

	– Počula som, ako ste sa s grófom Sermage zhovárali po francúzsky. Môžem povedať, že máte perfektnú výslovnosť.

	– U nás v Chorvátsku nájdete oveľa lepších znalcov tohto jazyka a to má svoju históriu. V skvelých časoch za života Márie Terézie veľmoži a šľachta v Chorvátsku si osvojili francúzsku kuchyňu i módu, spoločenské správanie i jazyk. Napríklad Varaždín nazývali „Malým Parížom“. Keď vysoká spoločnosť prišla do Záhrebu, na dvoroch všetkých veľmožov sa udržala francúzština.

	– U nás sa tiež používa francúzština a všetci sú posadnutí francúzskou módou, no nie dnešnou, demokratickou, lež starou – kráľovskou. Emigrantky z kruhov vysokej šľachty zaviedli na našom dvore sukne, čo vyzerajú ani šiatre. Na takú sukňu treba osem rífov. A frizúry! Ako gričské veže. Vynikajúci viedenský kaderník Leonard minie na jednu frizúru pätnásť rífov závoja. Jedna emigrantka prišla na dvorný ples v šatách Zuzany z Figarovej svadby, lebo tie šaty boli nápadom herečky Conte. A načo to všetko? Kvôli politike.

	– Móda a politika? Tomu nerozumiem.

	– Keď francúzski mešťania zvrhli a popravili kráľa Ľudovíta XVI. a kráľovnú Máriu Antoinettu a ustanovili republiku, ušlo veľa vysokej šľachty do Viedne a teraz na našom dvore kriesia svoju kráľovskú módu, aby tak demonštrovali proti revolúcii.

	– To im nemožno v nijakom prípade vyčítať.

	– My im nevyčítame, že so sebou priniesli rozličné francúzske knihy, z ktorých mnohé napísali revolucionári, a preto ich naša cisárska vláda zakázala. No mňa práve ten zákaz viedol k tomu, aby som si ich prečítala. Preto som s mojím otčimom vo veľmi nepriateľskom vzťahu.

	– Baronesa, v nijakom prípade ste nemali čítať zakázané knihy.

	– Konflikt nevznikol len preto, lebo som čítala tie knihy, ale preto, lebo som potom, čo je úplne prirodzené, povedala svojmu otčimovi, ako na mňa zapôsobili. Bol zhrozený a veľmi ma karhal.

	– Zrejme ste tie knihy nesprávne pochopili, a preto mal na to právo.

	– Zle som pochopila? Povedala som toto: som rada, že patrím medzi veľmožov a rada žijem v prepychu. A bola by som nerada, keby mi to mali vziať. No keď zabudnem na seba a vidím ľudí, čo musia celý život pracovať len na nás a nemôžu sa ani poriadne najesť, potom sa mi to vidí nespravodlivé a dokonca začínam veriť Rousseauovi, hoci len na krátku chvíľu. A otčim vybuchol. Veď také myšlienky môžu zísť na um každému, všakže?

	– Nepoznám vášho priateľa Rousseaua.

	– Nepočuli ste o ňom? Nečítali ste ho?

	– Prepáčte, baronesa, vy žijete v centre nášho cisárstva a my ďaleko a úplne inak.

	– Nerád čítate?

	– Mám rád iba poľovačku a hudbu. Na poľovačkách strávim väčšiu časť života, preto mi dali prezývku „lesný tulák“.

	– Pane, neviem si predstaviť šľachtica súčasnosti, ktorý nečíta revolučné knihy, lebo v nich sa skrýva nebezpečenstvo pre nás všetkých.

	– Keď zostarnem, budem mať viac času čítať a verte mi, keď človek nevie, odkiaľ mu hrozí nebezpečenstvo, žije pokojnejšie.

	– Ak aj u nás vypukne to, čo si Rousseau želá, totiž, ak sa demokrati vzbúria proti nám, vysokej šľachte?

	– Keď sa to stane, potom nebudem poľovať na zver po lesoch, ale vezmem zbraň a pôjdem bojovať. Baronesa, ale vy sa tu nudíte s negramotným mužom a tam v sále sú nádherní a vzdelaní mladíci, ktorí bedákajú, lebo vás nemôžu nájsť.

	– V skutočnosti ja vás nudím. Priveľa som hovorila, ale to zapríčinil návrat do rodného kraja a materinský jazyk. Už dávno som nehovorila po chorvátsky, ani som nebola doma, nuž som na všetko zabudla. Preto s vami toľko hovorím, lebo sa cítim, ako keby som našla príbuzného, ktorého som roky nevidela, ako keby som našla brata.

	– Počul som, že ste mali brata.

	– Áno, mala som brata. Možno ešte žije. Mal dvadsať rokov, keď sa naša matka rozhodla vydať za Nemca, grófa Pergena. Brat bol ostro proti tomu, aby sa matka vôbec vydala a najmä nie za cudzinca. Medzi bratom a matkou sa odohral nemilý výstup. Hrubo urazil matku a ona mu zakázala, aby niekedy prekročil prah jej domu. Brat dom okamžite opustil a zmizol. Nikdy sme sa nedozvedeli, kam šiel, a vôbec nič o ňom nevieme. Vidíte, aké smutné spomienky mám na majetky mojej matky.

	– Preto vám radím, aby ste si večer nepokazili úvahami. Radšej tancujte!

	– Máte pravdu. Vy netancujete?

	– Na poľovačke som si vytkol nohu, takže ešte nemôžem tancovať. No moji zdraví priatelia zvýsknu od radosti, keď vás zazrú, – a ponúkol jej ruku, že ju zavedie do dvorany. Mladí gavalieri boli naozaj potešení, ale aj zvedaví, kam zmizla. Lackovič a brat grófky Sermage podišli k nej prví. Delivuk prepustil Xéniu grófovi a on s Lackovičom podišiel bokom a začal ho karhať:

	– Prečo si ma s ňou nechal osamote?

	– Prepáč, ale vo dverách som zazrel Ivku a ponáhľal som sa za ňou. Lenže zmizla. Hľadal som ju pri matke, ale ani tá mi nevedela povedať, kde je. Márne som ju hľadal. Musím ju však nájsť. Povedz mi, čo ti potom hovorila?

	– Keď sa stretneme, všetko ti vyrozprávam. Nechcem, aby ma Vrhovac videl a prikázal mi s ňou tancovať.

	Delivuk zbehne po schodoch do šatne, vezme si plášť a opustí kúriu. Lackovič znova vyhľadal pani Novoselovú. Tá mu povedala: – Určite ju niekto strašne zarmútil. Našla som ju uplakanú v bratovej izbe.

	Lackovič už nemohol pokračovať v tomto rozhovore. Jeho duše sa zmocnil nepokoj. Zazrel smutnú tvár profesora Mariča a zmocnilo sa ho tušenie. Marič bol v spoločnosti Xénie, ktorá mu hovorila o svojich dojmoch zo Záhrebu. Keď zazrela Lackoviča, Xénia ho nahovorila:

	– Čo si počneme my dievčatá, keď taký skvelý tanečník pohŕda gavotou? Vidíte, profesor, – usmiala sa, – pán dôstojník práve chcel uniknúť, ale dolapila som ho na úteku.

	Lackovič ju vyzval do tanca. Keď jeden raz obtancovali sálu, Xénia ho zastavila:

	– Vy Záhrebčania naozaj viete skvele tancovať, ale aj zabávať.

	– Vaša milosť nám veľmi lichotí.

	– Nie, hovorím to, čo cítim. Pred chvíľou som sa o tom zhovárala s pánom Maričom. Je to veľmi rozumný mladík, rovnako ako ten váš priateľ, čo pekne hrá.

	Chcela dosiahnuť, aby Lackovič povedal jeho meno, ale on mlčal a Xénia pokračovala:

	– Musím sa vám priznať, čo sa mi u vás mimoriadne páči. Je tu celá armáda mladých mužov a všetci sa mi zdajú blízki priatelia.

	– Medzi nami vždy vládne najlepšia nálada.

	– Vás však ľutujem, lebo ste dôstojník a onedlho budete musieť ísť do tej nešťastnej vojny proti Francúzsku.

	– To je povinnosť.

	– Azda je povinnosťou bojovať proti ľuďom, korí sa dožadujú svojho práva?

	– Kto žiada svoje právo a od koho?

	– Predsa demokrati od šľachty. Nadišiel čas, aby to urobili, aspoň ja to cítim.

	– Ja cítim len svoju povinnosť, ale vy ženy tomu nerozumiete.

	– Pozrimeže, ako málo si ceníte ženský um!

	– V nijakom prípade. Prosím, dovoľte, aby som sa s vami rozlúčil, moja dáma čaká na tanec.

	Uklonil sa a súčasne ku Xénii podišiel mladý barón Ožegovič a vyzval ju do tanca. Nasledovala ho usmiata, ale v duchu jej kypela zlosť: „Myslela som, že ten pekný dôstojník pochopí moje demokratické cítenie, ale on ma jednoducho preruší ako nejakú soplaňu a odíde.“

	Lackovič márne hľadal Ivku. Namieril do malého salónika, kde predtým videl jedného hosťa s Delivukom a Xéniou. Nebolo tam nikoho, nuž si sadol a osamote premýšľal. Znenazdania sa otvorili dvere. Ivka chcela znova vstúpiť, ale keď ho zazrela, hneď sa vrátila do vedľajšej izby.

	– Slečna Ivka, pýtam sa vás, prečo ste ušli?

	– Aby som neprekážala spoločnosti.

	– A teraz ste prečo chceli ujsť?

	– Určite zas čakáte tú peknú dámu z Viedne.

	Lackovič ju chytil za ruky a city ho úplne premohli.

	– Slečna, ak milujete nášho priateľa Mariča, tak vás prosím, aby ste mi to hneď a otvorene povedali.

	– On mi je veľmi milý. Vy ste jeho priateľ, teda vám to nemôže prekážať.

	– Áno. Vy nie ste dieťa, ako vám to neustále hovorí vaša matka a ujco. Dobre ste mi odpovedali. Priateľovi musím blahoželať, ale priateľovi som dlžný aj to, že odtiaľto odídem, a to hneď zajtra.

	– Budete sprevádzať peknú dvornú dámu do jej rodného Karlovca?

	– Nie som jej sluha, aby som ju musel sprevádzať a osobne k nej nič necítim a ani ju nepoznám.

	– Myslela som si, ona je dvoranka a…

	– Vám sa nepáči? Ani mne, slečna Ivka. Idem na cesty, lebo nemôžem ostať v Záhrebe.

	– Čo vám v tom bráni?

	– Moja hlboká láska k vám.

	Ivka sklonila hlavu a zmätene podotkla:

	– Nikdy som si to nevšimla.

	– Keby ste si to boli všimli, dnes by ste nemilovali Mariča.

	– Nemilujem ho tak, ako sa miluje, iba je mi milý popri ostatných ujkových priateľoch.

	– To je moje šťastie, obrovské šťastie, lebo, slečna Ivka, moje srdce patrí vám. Cítim, že vás budem milovať do smrti.

	Ivkina žiarlivosť bola premožená. Dievča už nepochybuje o jeho slovách. Cíti, že hovorí pravdu. Slzy jej vyhŕknu do očí a podáva mu obe ruky. Nevládze odpovedať, ale vie, že tento muž napĺňa všetky jej myšlienky.

	– Ivka milá, budete mojou až do smrti?

	– Budem. Do smrti, – šepla. A on ju vyviedol zo salónu, vediac, že nesmie dovoliť, aby ich zastihli samých. Vstúpili do tanečnej sály ako deti obrovského šťastia…

	Neskoro po polnoci sa Xénia vrátila v spoločnosti grófov Sermage domov. Sofia odprevadila návštevníčku do jej komnát a rozlúčila sa s ňou. Len čo ostala sama, chyžná Xénii ohlásila baróna Olendorfa. Hneď ho prijala.

	– Alfonso, prečo už nespíte? – šepla.

	– Trápi ma, že ste sa ocitli v takej neistote.

	– Ja? Vravte!

	– Pred dvoma cisárovými dvoranmi som zatajil, že viem trocha po nemecky a tak som zistil, čo majú za lubom. Obaja sú povolaním cisárovi špicli, teda tajná polícia. Z ich rozhovoru som vyrozumel, že na Vrhovcovom dvore dobre podplatili nejakého muža, aby ich informoval o všetkých mladých ľuďoch, s ktorými sa zoznámite. Budú vás sledovať na každom kroku, aby sa dozvedeli, kto vám dvorí. Ak niekoho budú vo vašej spoločnosti vídať často, tajná dvorná polícia ho priláka alebo tajne odvedie do Viedne.

	– Och, viem, tuším niečo, ale až toto som neočakávala. Nie veru, to som nečakala ani od neho.

	– Od neho? Teda predsa tam nejakého máte?

	– Nemám, ale on má vo svojej mocnej ruke mňa. Alebo je to ona?

	– Baronesa Dora?

	– Možno ona, ale rovnako to môže byť aj nejaký muž, spolu s ňou.

	– Načo ste vlastne tu?

	– Nesmiem vám to povedať. Iba o to vás prosím. Vyzveďte od vašich Talianov na Benátskej ulici, čo si o mne myslia.

	– Už som bol v ich krčme a počul som tam toto: keby ju nebol priviedol Vrhovac, všetci by sa tej Viedenčanky stránili, lebo je to určite špiónka. Ale takto neveria, že ste prišli špicľovať. Počul som tiež, že sú tu stúpenci francúzskej revolúcie. Vyzerá to tak, baronesa, že vám hrozí nebezpečenstvo, že ste nad priepasťou, ktorú vám vykopala vaša nepriateľka z Viedne – Dora Höllenbachová.

	– A ešte niekto mocnejší, ktorý je nepriateľom mojej mladosti a mojej krásy, lebo si ju chce vziať na zábavu.

	– Milá baronesa, tu som. Môj život je vám k dispozícii.

	– Och, nemala som vám to povedať. Ale priveľmi sa ma ma dotkla vaša správa. Nič ste nepočuli! Váš život patrí tej, kvôli ktorej ste prišli do Viedne, aby ste ju zachránili pred revolúciou, len jej! Neželám si byť jej sokyňou ani v priateľskom zmysle slova, nie, to by bolo nedôstojné.

	– Ale zasnúbili ste sa so mnou.

	– Aby som zachránila cisárovnú pred pomstou. Keby som to nebola urobila, dnes by ste boli manželom najohavnejšej zmije sveta a vaša cisárovná by sa musela každý deň na to dívať. Ostaňte rytierom svojej lásky – akého som spoznala.

	– Ostanem jej ochrancom, a svoj život som vám ponúkol na znak vďaky, že ste ma zachránili pred cisárovou krutosťou. Mária Terézia by ma sama pokarhala, keby som vás nechal bez pomoci. Preto som vám prišiel hneď oznámiť, že vaši dvorania sú tajní policajti, pred ktorými neukryjete jediný pohľad.

	– Ako ste sa potom o takomto čase dostali ku mne?

	– Lebo obaja, Karlo i Georg, ako sa medzi sebou volajú, – držia službu pri Vrhovcovom dvore, aby mohli ešte dnes počúvať všetko od tých, ktorí s vami tancovali a zhovárali sa. No a teraz už idem.

	– Ďakujem vám, princ, a prosím vás, aby ste mi ďalej boli k službám a prepáčte, že som zle pochopila vašu ponuku brániť ma svojím životom.

	Len čo zatvoril dvere, Xénia sa chytila pera:

	„Milý môj otčim!

	Prvý večer môjho vstupu do spoločnosti bol korunovaný úspechom. Zahrnuli ma gavalierstvom a prívetivosťou, akej sú schopní iba Chorváti. Keby som už dávno nepoznala ich pohostinnosť, musela by som ich obviniť, že to iba predstierajú, ale viem, že sú takí voči každému, kto prichádza z cudziny. Lepší sú k cudzincom, než k vlastným deťom. Musím dobre napnúť svoje schopnosti, aby som prišla na stopu demokratom. V tunajšej spoločnosti sa stretávajú najrozmanitejší ľudia: veľmoži, hodnostári, šľachtici, profesori, dôstojníci, poľovníci, zemani, takže v takejto zmesi nie je ľahké nájsť demokratov. Jednu vec som už dosiahla: na prvom kroku ma pozdravila marseillaisa. To je môj hlavný tromf. Teraz sa musím vydať loviť vlka. Totiž, podozrivý hráč má vo svojom mene čosi z vlka. Meno som si nezapamätala a hneď sa zaujímať o jeho meno by bola hrubá policajná chyba. Keď mi toho hrdého krásavca predstavili, nezapamätala som si jeho meno. Zajtra bude pokračovanie, ideme na plesový večierok k županovi a tam ich znova uvidím. Ako chápeš z tohoto listu, musím byť opatrná a ty buď trpezlivý!“

	Keď Xénia list dopísala, ľahla si do postele. Ale znenazdania jej zišla na um nová myšlienka: Ako hlúpo, nekonečne hlúpo som sa zhovárala s tým, čo hral marseillaisu! Má vo svojom mene čosi z vlka – a práve preto bude zaujímavá kombinácia so slovom „Lev“, ako sa podpísal ten na liste do Viedne. Mala som byť pozornejšia. Lenže mňa viac zaujímala jeho osmahlá tvár, čierne oči, chladné ani severný pól. Áno, v tomto prípade som urobila chybu, ale ja ju napravím. Lebo ak je „Levom“, potom marseillaisu hrá iba preto, aby nalákal demokratické rybičky okolo seba do bazénu, kým minister polície nepošle svojich ľudí. Mne samozrejme neveril. Nuž ale Alfonso vraví, že cisárovi špicli našli na Vrhovcovom dvore špicľa proti mne. Prečo by to nemohol byť ten hráč marseillaisy, ten „Lev“, čo vyzerá ani vlk, sýty všetkého – aj ženskej krásy? Prvý raz v živote som natrafila na takého nasýteného muža. Veď ja sa už pričiním, aby vyhladol. To bude mojou úlohou. Vyhladovať, aby otvoril papuľu a obrátil sa na mňa – a potom mu na krk padne reťaz ministra polície, ak nie je „Levom“.

	Vo Vrhovcovej kúrii pozhášali svetlá. Posledné koče škrípali v tme a odvážali hostí domov. Niektorí odchádzajú peši a miznú v hlbokej tme neskorej noci.

	Za rybníkom, ďaleko dole v Galjufovom jarku stojí osamelý domček. Okná ma zavreté železnými okenicami. Za nimi v jednej izbe pri dvoch pripravených lôžkach sedí profesor Darko Marič a oproti nemu mladík v šľachtickom odeve, ktorý má tmavé vlasy a sivé oči. Marič mu hovorí potichu a priateľsky:

	– Uplynulo šesť mesiacov odvtedy, ako si sa mi zveril so svojimi hlbokými citmi pre nové idey, od ktorých národy očakávajú oslobodenie od nespravodlivého otroctva privilegovaným stavom. Počas toho pol roka som pochopil, podľa akých zásad žiješ – na svojom majetku zaobchádzaš so sedliakmi bratsky. Dnes môžem splniť tvoje želanie a prijať ťa do nášho kruhu. Ale musíš mi otvorene povedať, kto sú tvoji nepriatelia, aby som si mohol overiť, či niekto z nich nie je v našom kruhu. My chceme byť aj v živote spojení najužším priateľstvom.

	– Bolo to pred rokom. Môj sused v Slavónii sa zasnúbil s dievčaťom, ktoré som ja nešťastník bláznivo ľúbil. Ešte aj dnes trpím tým citom. Pobili sme sa na zbrane, ale odvtedy sme si nepovedali ani slovo.

	– A čo ak je medzi nami, priateľmi?

	– Nasledoval by som príkaz našich šľachetných ideí a správal by som sa k nemu bratsky.

	– Nemôžem ti ešte nič povedať, ale musím poznať jeho meno.

	– Volá sa Slavomír Josip Kralj.

	– Poznám ho dávno, často chodieva do Záhrebu. A teraz ešte niečo. Keď ťa zavediem do miestnosti, kde sú pospolu moji bratia, všetci budú mať zahalené tváre, lebo sme sa rozhodli, že nový člen ešte nemôže vidieť ich tváre. Ak spoznáš hlas toho, kto sa ťa bude pýtať, neprezraď to. Mesiac po tvojom vstupe do nášho kruhu stretneme sa na istom mieste v meste a tam budeš všetkým vidieť do tváre. Poď, čakajú na nás.

	Marič otvoril dvere a vedie priateľa chodbou. Zaklope na akési dvere. O chvíľu sa otvoria. Obaja vstúpia. Dnu je celá hromada mužov v dlhých kabátoch. Na hlavách majú sivé kukly. Marič ukázal na svojho odhaleného priateľa:

	– Bratia, predstavujem vám svojho priateľa a prosím, aby ste ho prijali do nášho spolku. Ručím za jeho vernosť.

	Po chvíli sa jeden zo zakuklených spýtal:

	– Ako sa volá tvoj priateľ?

	– Ratimir Bedekovič, zemepán zo Slavónie. Ráčte sa ho pýtať.

	– Mladý muž, poznáte podrobne ideu demokracie, ideu slobody a rovnosti?

	– Tieto idey poznám už dávno rozumom i srdcom.

	– Môžete sa zaviazať, že budete bojovať za tie idey?

	– Zaväzujem sa, že budem za ne pracovať, žiť i mrieť.

	– V tom prípade buďte medzi nami vítaný ako spolubojovník. Keďže sú tie idey panovníkmi a privilegovanými kastami nenávidené, zatvorili pred nami všetky dvere. Mešťania a ľud si ich ešte neuvedomujú, ale každý z nás ich musí šíriť vo svojom kruhu a prebúdzať nevedomých. O mesiac nášho priateľa doveďte k nám. V mene všetkých vyhlasujem, že vás prijímame za spolubojovníka a brata. Musíte sa nám však zaprisahať, že naše tajomstvá, naše mená, miesta našich schôdzí ani nič iné nezveríte nikomu na svete.

	– Prisahám na svoj život a dávam chlapské slovo, – teraz všetci postupne začali k nemu pristupovať a bratsky mu podávali ruku. Predchádzajúci rečník potom pokračoval:

	– Mám dôležitý návrh. Mnohí z nás mali túto noc na plese príležitosť počúvať rozhovory dvornej dámy Xénie Magdaleničovej a mnohí získali presvedčenie, že je špiónkou ministra polície. A nebolo by ani divu. Preto ju dáme pod dozor. Dvaja musia byť neustále pri nej. A kto budú tí dvaja, o tom nech rozhodne žreb.

	Mladí muži súhlasili. Začali žrebovať. No ten, čo rečnil, ich neoslovil menami, ale po vyžrebovaní sa k nim takto prihovoril:

	– Bratia, žreb rozhodol, že to budete vy dvaja. Dávajte pozor, Xénia síce mohla prísť medzi nás ako špiónka, ale aj medzi nami je dosť rozumných ľudí. Pokiaľ to bude možné, neustále sa zdržujte pri krásavici, buďto spolu, alebo každý osve. Ako to bude, to si už rozhodnite sami. Dvorte jej – nie priveľa ani primálo. Ak s vami bude hovoriť ako dnes a neustále zdôrazňovať svoje demokratické cítenie – buďte opatrní, nič nevravte, iba obdivujte jej krásu. Napokon, je taká pekná, že to bude namieste. Netreba si klamať, jej krása by vás mohla nadchnúť. No ak by sa jej niektorý z vás páčil, to by mohlo byť pre nás nebezpečné. Preto znova vravím, všetci musíme byť opatrní, lebo ak je špiónka, sloboda a práva národa sú ohrozené. My sme sa prví rozhodli prijať boj proti privilegovaným pánom, za bezprávny ľud. Na tento boj sa však musíme dobre pripraviť, prebudiť ľud, osvietiť ho a náš kruh rozšíriť. A všetko by nám mohla prekaziť táto žena, ak ju poslali ako špiónku. Naši duchovní predstavitelia zastávajú názor, že chovanica ministra polície sem bola poslaná ako špiónka. Tak teda, ešte raz, vy dvaja si uvedomte svoju úlohu a každý deň nás informujte na našom zvyčajnom stanovišti.

	– Dávame slovo, že vykonáme svoju povinnosť, – vyhlásili slávnostne dvaja zakuklenci.

	– A teraz sa všetci vrátime do svojich domovov. Keďže máme desiatich hostí, tí prespia v tomto dome, je tu dosť pohodlných lôžok a my ostatní sa rozídeme rozličnými smermi. No najskôr sa musíme pozrieť do Galjufovho jarku, či tam na nás niekto nečíha, lebo baronesa má aj mužský sprievod, ktorý už videli potulovať sa po meste. Aj keby ona nebola špiónka, niekto z jej sprievodu určite bude.

	Dvaja vyšli, aby zistili, čo niekto na nich nestriehne.

	SIEŤ SA ROZŤAHUJE

	Pred mestskou školou celá armáda detí. Žiaci sú vzrušení. Niečo si šeptajú. Keď sa objaví profesor Marič, zdvihnú klobúky do vzduchu a prevolávajú „Nech žije správca Marič!“

	– Pokoj, deti! – napomenul ich prekvapený týmito ováciami. Vošiel do školy. Vyučovanie sa začalo. Marič si všimol, že prvá vyučovacia hodina neplynula akosi ospalo a pomaly, ale že dnes žiaci hovorili rýchlo a nahlas. Keď sa blížil koniec hodiny, oznámil žiakom, že teraz nastúpi učiteľ Ferdo Schuller a bude učiť maďarčinu. Potom nariadil prestávku. Mirko Novosel poprosil, aby mohol odísť a vybehol za školu, kde ho pod stromom čakala Ivka. Hneď mu podala akúsi obálku a šepla:

	– Povedz Maričovi, že ho prosím, aby vyšiel. Mám preňho dôležitý odkaz. A ja ho zdržím, kým sa vy pripravíte.

	Mirko hneď vykonal jej príkaz, Marič opustil školu. V tom momente vyskočilo niekoľko žiakov, aby otvorili obálku, ktorú Mirko doniesol od Ivky. V papieri bola mletá paprika. Žiaci rýchlo mletú papriku nasypali na tmavý učiteľov stôl, na ktorom ležali knihy. Zatiaľ iní dávali pozor v okne. Len čo bol stôl posypaný paprikou, ktosi skríkol „Už je tu!“ Žiaci sa upokojili a čakali na maďarského učiteľa. Vstúpil muž, asi tridsiatnik, osmahlej tváre, oblečený do maďarského odevu. Postavil sa pred lavice a začal čítať z malého papiera vyhlásenie o tom, že bude učiť maďarčinu. Potom pozrel na žiakov. Nik mu neodpovedal. Jeho tvár sa zvraštila a znova oslovil deti, ale ani teraz mu nik neodpovedal. Potom Mirko vstal a začal jachtať po nemecky:

	– My, niks dajč vaisen.

	Urazený učiteľ nahnevane odišiel k stolu. Sadol si a na znak hnevu hodil hrubú knihu pod stôl. Najemno mletá paprika sa zvírila a vnikla mu do nosa. Deti napäto hľadeli. V momente učiteľ hlasne kýchol. Žiaci vyskočili:

	– Na zdravie, pán učiteľ!

	Maďar nič nerozumel, a to ho nahnevalo. Zlostne udrel rukou po stole a začal ich karhať, že hovoria po chorvátsky. No tým ešte väčšmi rozvíril papriku. Začal strašne kýchať a žiaci ako na povel zakaždým vstanú a želajú mu „na zdravie“.

	Búchajúc po stole učiteľ zazrie, že sa dvíha červený prášok. Chvíľu skúmal, o čo ide, a potom mu už bolo jasné, čo žiaci urobili. Ale aj paprika urobila svoje a on nemohol prestať kýchať, so zlostnými nadávkami vybehol zo školy.

	Žiaci už mali pripravené mokré handry. Rozbehli sa k stolu a poriadne poutierali všetky stopy po červenom atentáte a sadli si do lavíc. Po pol hodine prišiel zachmúrený Marič a bol pripravený deti pokarhať. Ale hľadelo naňho sto jasných detských očí, z ktorých sa odrážala hrdosť a vlastenecké nadšenie. Sklopil oči a rozhodol sa, že sa ponad to prenesie. Proste a nahlas oznámil, že na dnes sa vyučovanie skončilo.

	Po celom Záhrebe sa bleskurýchlo rozšírila správa o tom, čo žiaci vyviedli maďarskému učiteľovi. Mešťania vychádzali na ulice, čakali na mládež, opytujú sa, ako to bolo, a oni o všetkom veselo a spokojne rozprávajú. Na uliciach sú všetci proti učiteľovi: „Nech si ide učiť po maďarsky do Pešti.“

	– Nepotrebujeme cudzí jazyk, naše deti dobre urobili!

	Okná sa otvárajú, všetci chcú vidieť žiakov, ktorí maďarskému učiteľovi dobre opaprikovali vyučovanie cudzieho jazyka.

	Xénia práve vstávala, keď bol hluk pod jej oknami najsilnejší. Rýchlo si obliekla župan a pozrela sa von oknom. Hluk ju udivil. Zavolala chyžnú, odovzdala jej list pre otca, ktorý mal do Viedne zaniesť kuriér. Potom sa začala obliekať.

	Onedlho už priateľky Xénia a grófka Sofia Sermage vyšli na ulicu. Na každom kroku stretávali mešťanov, ktorí čítali povylepované oznamy. Xénia s priateľkou k jednému podišla, aby aj ony videli, o čo ide. Na druhej strane ulice stáli Delivuk a Marič. Mladý profesor stál trocha bokom, aby nemusel odpovedať na otázky o tom, čo sa udialo v škole. No Delivuk kráčal priamo ku Xénii a Sofii.

	– Vaše milosti, smiem sa spýtať, či ste si už oddýchli po včerajšom plese?

	– Ale či ste si vy oddýchli? – veselo sa ozvala Xénia. – Zrejme ste nespali. Sofia, pozri sa naňho. Včera sa ponáhľal domov a netancoval len preto, aby sa zbavil mladých dievčat. Kam vás srdce ťahalo? Mám hádať?

	– Neverím, že by ste uhádli. Moje srdce nemá cieľ.

	– Ako sa vie tento chlap pretvarovať, – veselo prehodila Delivukovi Xénia, ale prerušila ich grófka Sermage. Oznámila im, že idú do kostola svätého Marka. Xénia nato vyhlásila, že sa mieni poprechádzať.

	Keď ostali sami, Xénia ukázala Delivukovi papier na plote jedného domu.

	– Čítajte tie básnické pamflety. V básni a rýmoch niekto útočí na tých, ktorí chcú inému národu nanútiť svoj jazyk. Nádherne je to napísané:

	– Baronesa, vy toto nazývate poéziou?

	– Ako vám mám na to odpovedať? S vami sa vôbec nedá pekne a úprimne zhovárať.

	– Podľa čoho tak usudzujete?

	– Nuž, neustále niečo predo mnou zatajujete. Všimla som si to už včera, keď sme začali ten pekný rozhovor. Nepoviete svoj názor, tak načo vám mám niečo hovoriť. Naozaj, dúfala som, že tu v Záhrebe, medzi svojimi, stretnem ľudí, s ktorými sa budem môcť úprimne a priateľsky pozhovárať, ale mýlila som sa. Nie som na vine, že mešťan mi je milší ako veľmož a diplomat na našom dvore a že sú mi odporné všetky tie privilegované osoby. Myslela som si, že moje demokratické idey by tu mohli prijať predsa len lepšie ako vo Viedni. Takýto inštinkt som si priniesla so sebou ako štrnásťročné dievčatko, keď som musela ísť do Rakúska. Ale načo vám to vlastne hovorím? – povedala mrzuto. – Veď vy mi nič neveríte a nazdávate sa, že táram.

	– Krivdíte mi, baronesa. Len sa čudujem a počúvam.

	– Ľutujem sa. Už vopred vidím: nikdy nebudem spokojná a šťastná. Meštianstvo a ľud začínajú žiadať pre seba práva, rovnako ako vo Francúzsku. Väčšmi som na strane ľudu, a preto veľmoži budú mnou pohŕdať a demokrati mi nebudú veriť. Keby som sa zaľúbila do nejakého demokrata? Tak by ma odmietol a bolo by po mojom postavení na dvore. Ech, to je osud!

	– Baronesa, muž, ktorý vás raz bližšie spozná a zatúži po vás, azda len bude mať toľko rozumu, aby posúdil úprimnosť vašich slov.

	Tieto slová sa jej nemilo dotkli. Akoby jej otvorene povedal: „Ja nie som ten muž, ktorý by po vás túžil.“ A to bol pre Xéniu dôkaz, že ho vonkoncom neočarila. Pokúšala sa naňho pozrieť svojím chýrnym pohľadom, čo vždy mal úspech, ale hneď pochopila, že v tomto prípade je to márne. Jeho čierne oči hľadeli na jej krásu pokojne, chladne a ľahostajne.

	Cítila sa porazená. Znova začala premýšľať o „Levovi“. Ten človek by pokojne mohol zodpovedať tomu typu, ktorý píše cisárovi, že je neustále vo vznešených kruhoch, hoci nik netuší, kto v skutočnosti je. Ako by som mohla zistiť, že je to on? To by bolo nebezpečné, lebo by sa prezradila, že je špiónka.

	Zatiaľ čo o tom premýšľala, prišli im v ústrety jazdci: dcéra hlavného župana Otília v sprievode grófa Stjepana Sermageho.

	– Váš gavalier, baronesa, doprevádza inú, – spomenul Delivuk. – Nie, tento pre mňa naozaj nie je nebezpečný.

	– Priveľmi ste zdôraznili slovo „tento“. Znamená to, že niekto iný je nebezpečný?

	– Áno, a to z vašich záhrebských kruhov, pane. Hoci mi nič neveríte, predsa musím priznať, že sa mi strašne páči váš pán profesor Marič.

	– To nie je šľachtic, má meštiansky pôvod, – usmial sa Delivuk ironicky.

	Xénia vzplanula a predstierala, že sa urazila:

	– No a? Ja sa nepýtam, či je bohatý alebo chudák, ale cítim, že je poriadny a má rovnaké názory ako ja. Verím, že v tom sa nemýlim. Alebo áno?

	Delivuk pokrčil plecami.

	– Mám dôvernejšie vzťahy s divou zverou ako s jednotlivcami v spoločnosti. Naozaj neviem nič povedať, ale vy ste výnimka. Ženy sa najskôr pýtajú na všetko ostatné, len nie na názory.

	– Dobre, že som sa s vami zoznámila, aspoň budem v styku s mužom, ktorý sa pohybuje v blízkosti profesora Mariča. Budem mať vo vás sprostredkovateľa.

	– Baronesa, verte, Maričovi budú závidieť všetci muži v Záhrebe.

	Cítila úplnú porážku. Už včera vyčerpala celú škálu svojich koketných pohľadov a nápadov, ale tento človek ostal od nej tak ďaleko, ako je ďaleko nebo od zeme.

	Otília Škerlecová a gróf Sermage sa priblížili, zoskočili z koní a pozdravili sa s Xéniou a Delivukom. Pomaly šli ku kostolu, aby počkali grófku. Delivuk odprevadil dámy domov a potom sa vracal smerom ku Kaptolu. Tam stretol Mariča. Chvíľu sa prechádzali a potom mu Delivuk šepol:

	– Zo všetkých záhrebských mužov dvorná dáma si vybrala práve teba. Čo na to povieš?

	– Vidí sa mi to paradoxné.

	– Buď opatrný. Môže sa niečo stať.

	– Celkom vylúčené. Nevieš, že milujem Ivku?

	– Nevedel som o tom, ba ani som to netušil.

	– Neviem ako a kedy sa jej odhodlám priznať so svojou láskou.

	– To je veľmi vážna vec. Ale pre Xéniu smutná, lebo ona nemá vyhliadky. Delivuk sa ironicky zasmial.

	Večer sa stretli veľmoži a šľachtici, vznešení mestskí páni v paláci hlavného župana Nikola Škerleca na slávnostný ples. Xénia sa vynímala medzi všetkými ženami veselým úsmevom, zvláštnou kučeravou frizúrou, no najväčšmi klasickou peknou tvárou a neobyčajne žiarivými očami. Na štíhle telo si odela modré šaty, neustále sa smeje, tancuje a zabáva. Zasypaná je komplimentmi všetkých gavalierov, očarených pôvabom dcéry ich krajana baróna Magdaleniča, ktorý bol doteraz skrytý na viedenskom dvore. Meno jej otca zmierňuje fakt, že prišla z viedenského dvora.

	Pri kontese Otílii stojí Delivuk a živo jej dvorí. Jeho modrý kabátec šľachtického strihu, svetlá vesta, modré nohavice a biele hodvábne pančuchy sa nápadne vynímajú medzi pestrofarebnými odevmi veľmožov v odevoch maďarského strihu. Xénia po celý čas nenápadne sleduje Otíliu a Delivuka. Keď Otíliu odviedol do tanca iný gavalier, Xénia sa priblížila k Delivukovi.

	– Vy teda neviete tancovať?

	Ironická otázka zrejme nakriatla Delivuka, aby sa uklonil a spýtal:

	– Baronesa, už ste niekomu sľúbili tento tanec, alebo vás môžem oň požiadať?

	Bola udivená zvratom situácie. A on ani nepočkal na odpoveď a už jej aj ovil pravicu okolo pása a odvádzal ju do kola tanečníkov. Videlo sa jej, akoby ju niesol dvoranou. Keď sa priblížili ku kreslu, v ktorom sedela Sofia, podotkla:

	– Naozaj tancujete skvele.

	– Prosím aj o nasledujúci tanec, ak nie ste unavená.

	– S takým tanečným umelcom sa nemôže unaviť nijaká tanečnica.

	Jeho pevná ruka ju znova objala a zakrútila podľa zvukov hudby, ohnivo a prudko. Úplne sa odovzdala tancu, vyžívala sa v harmonických pohyboch svojho gavaliera a v akomsi úplne zvláštnom pocite. Už dvakrát obtancovali dvoranu a ona sa ani nepokúsila urobiť to, čo jej prikazovala etiketa – prestať tancovať. Márne ostatní gavalieri čakali na Xéniu a protestovali u Delivuka, ktorý ju takto zajal.

	Až keď hudba prestala, zložil ruku z drieku dievčaťa a odvedie ju k neďalekému divánu. Líca má rumenné, zreničky sa lesknú. Hľadí na Delivuka s nadšením. Teraz ten pohľad nie je predstieraný, lebo sa naozaj vyžívala v tanci. No keď sa pozrela na jeho tvár, zmocnilo sa jej sklamanie. Na jeho tvári nebolo nič, iba chladný pokoj. Oči bez lesku, presne také ako predpoludním na prechádzke.

	„Vari je ten človek z ocele?“ hnevá sa. „Žeby nič necítil, keď si ma pri tanci privinul k hrudi? Prečo potom tak dlho tancoval so mnou? Naozaj sa tento muž nedá nijako získať?“

	Zatiaľ čo ona takto premýšľala, Delivuk sa spýtal:

	– Baronesa, prečo stále nenosíte modré?

	– Prečo práve modré?

	– Lebo farba vašich očí sa nádherne odráža od modrej farby šiat. Modré oči sú všetkým ľuďom milšie ako čierne.

	– Prečo milšie?

	– Lebo v ich farbe sa dá vidieť všetko, čo niekto cíti, a v čiernych očiach sa dá všetko skryť.

	– Znamená to, že by ste mohli spoznať moju dušu cez okná mojich očí? Nuž teda, pozrite sa dobre.

	A položartom k nemu obrátila tvár a uprela naňho svoje nádherné oči. Ale keď sa stretla s jeho pokojným pohľadom, zdalo sa jej, že ho nebude vedieť vydržať. Ba čo viac, po tele jej prebehli zimomriavky a musela pozbierať všetky sily, aby nesklopila zrak, a uhla tak pred jeho mužným pohľadom, v ktorom sa nič nechvelo. Rýchlo sa však spamätala a spýtala sa:

	– Nuž teda, čo vám prezrádzajú moje oči?

	– Čistú, poriadnu dušu, ktorá by nevedela naduto klamať a pretvarovať sa.

	Všetko v nej zmĺklo, onemelo. Cítila sa ako pristihnutá pri zlom čine. Horko-ťažko ovládla sama seba, aby neklesla pod jeho pohľadom, ktorý ešte vždy s ľadovým pokojom spočíval na nej. Nie je schopná nič vymyslieť. Pokúsila sa z toho dostať tak, že sa zasmiala a spýtala:

	– A nič viac nevidíte? Naozaj nič?

	– Možno si želať niečo viac ako čistú a poctivú dušu?

	– Žena, ktorú nazývajú krásnou, by sa iba s tým zvyčajne neuspokojila.

	– Márne sa smejete, baronesa, ten smiech nie je úprimný. Vy k takým nepatríte. Povedal to pokojne a potom znenazdania vstal a povedal:

	– Pozrite, prichádza profesor Marič, budete mi povďačná, ak vás teraz prenechám jemu.

	Nepočkal na jej odpoveď, uklonil sa a odišiel.

	Zatiaľ čo Marič pristupoval ku Xénii, odchádzal Delivuk pomedzi množstvo tanečníkov k Vrhovcovi, ktorý sledoval, ako mládež tancuje. Dal Delivukovi znamenie, aby pristúpil bližšie a významne sa ho spýtal:

	– Počúvaj, mladý muž, nie je tá pekná viedenská dvoranka trocha nebezpečná aj pre teba?

	– Prosím, aby ste nepochybovali o mojej oddanosti. No dovoľte, aby som sa vás opýtal na Bedekoviča.

	– Celý deň pracuje v tlačiarni s mojím Hörnerom, koriguje tlačové chyby našich kníh.

	– A slečna Ivka? Prečo neprišla?

	– Musel som ju nechať doma, aby nikomu nič nezišlo na um. Predstav si, tá revolúcia s paprikou skrsla v hlave toho dievčaťa.

	– Vždy hovoríte, že je to dieťa. Napokon, ak to aj vymyslela, mala by jej patriť aj úcta, verte mi, ctihodnosť, celé mesto hovorí len o tom, ako žiaci opaprikovali maďarského učiteľa, aby nemuseli hltať jeho slová. Všetci s tým súhlasia a všetci sa tešia.

	– Len moji nepriatelia by spustili veľký krik, keby sa dozvedeli, kde ten nápad skrsol. Pozri na mestského lekára Nabijača, ako sebavedome chodí po sále. A tamto kanonici Ferko a Sebastijanič si čosi šeptajú. Myslím, že pre mňa to nebude nič lichotivé. Delivuk pozrel do kúta sály, kde sedeli známi Vrhovcovi protivníci Ferko a Sebastijanič a niečo si šeptali. Ferko vyzeral strašne spokojný, zatiaľ čo niečo hovoril svojmu druhoví. A ten sa čudoval: – Ako si to mohol vyňúrať?

	– Kdeže ja. To je zásluha Brigity. Dnes popoludní ma bol navštíviť pán Pogledič zo Slavónska a doviedol aj svoju dcéru Jelenu.

	– Aj ona je na plese?

	– Ale áno, je tu. No nevieš, ako to bolo popoludní. Moja Brigita vie, že Jelena a Bedekovič sú tajne zasnúbení a keď hostí ponúkla čokoládou, rozprávala, ako v tú noc, po slávnostnom plese u Vrhovca všetci jeho mladí hostia odišli do Galjufovho jarku a tam celú noc flámovali s nejakými dievkami a bol medzi nimi aj Bedekovič. Len čo Brigita vyslovila toto meno, Jelena poďho domov, k svojej tetke. A teraz bude toľko trucovať, kým sa jej snúbenec neprizná, že bol v Galjufovom jarku. Keď sa to rozchýri, celý Záhreb bude zhrozený a nik už nebude môcť tvrdiť, že Vrhovac je svätec. Musíme dokázať, že má svoju „biskupku“. Aj náš milý Maksimírko bude v tom – potichu zanôtil Ferko. Sebastijanič ho upozornil:

	– Pozri na Bedekoviča. Prečo prišiel tak neskoro, keď jeho snúbenka sedí s pánom Josipom Kraljom? Vieš, že aj on blaznel za Jelenou? Pozri, čo bude.

	Bedekovič oblečený do večerného obleku sa obzeral po dvorane. Podišiel k oknu, kde sedelo vysoké, štíhle dievča. Mala čierne vlasy a vážnu tvár. Dve čierne oči prezrádzali vášnivé city. Pri nej sedel vysoký a štíhly mladík v odeve šľachtica. Hneď vstal, pozdravil sa s Bedekovičom a potom diskrétne odstúpil.

	– Mal som prácu, Jelena, a popoludní som ti písal.

	Namiesto odpovede ona vstala a odviedla ho do zimnej záhrady, kde počas tanca nikoho nebolo. Jelena sa naňho pozrela a spýtala sa:

	– Odpovieš mi čestne: kde si bol v tú noc po plese u Vrhovca?!

	– Mal som veľmi dôležitú prácu.

	– Aj dnes si bol v tej istej práci ako vtedy v Galjufovom jarku?

	– Áno. V poctivej práci.

	– Povedz mi, čo je to za prácu.

	– Muž má často povinnosti a práce, o ktorých musí mlčať.

	– O pol hodiny sa sem vrátim, aby si mi presne odvetil na moju otázku.

	Jelena nepočkala, aby mohol čo len ceknúť a vyšla zo zimnej záhrady.

	Udalosť veľmi otriasla mladým mužom. Ako sa mohla dozvedieť o schôdzke v Galjufovom jarku? Pred krátkou chvíľou vedľa nej videl Josipa Kralja. Čo ak on bol medzi tými, čo boli zahalení modrou kapucňou? Nie! Keby aj bol, je priveľmi poctivý na to, aby jej to povedal. A ak úprimne ctí zásady, ktoré nás združujú, nemôže Jelene povedať vôbec nič – konštatoval v duchu Bedekovič.

	Dlho premýšľal v strachu, veď koľkokrát ešte bude musieť splniť nejakú povinnosť v mene idey, na ktorú prisahal. A prisahal, že nevyzradí nijaké tajomstvo. Uvedomil si, že chce svoj sľub dodržať.

	Keď sa Jelena vrátila, videla jeho bledú tvár.

	– Prišla som vhod?

	– Jelena, počúvaj, mohol som si vymyslieť nejakú rozprávku, čo by znela vierohodne a nájsť aj svedkov, ale to by nebolo dôstojné ani mňa, ani teba. Zapamätaj si: muž má často povinnosti, ktoré sú cennejšie ako jeho život. A mne povinnosť prikazuje mlčať.

	– Ty, ktorý si ma dva roky miloval, mi nepovieš, kde si bol?

	– Nemôžem v nijakom prípade.

	– Čo ak ti vrátim prsteň?

	– Ani tak.

	Dievča v okamihu stiahlo prsteň a položilo ho na stôl.

	– Nechcem mať muža, ktorý má predo mnou tajnosti.

	Hrdo sa obrátila a odišla.

	– Jelena, kruto obanuješ túto zanovitosť.

	No ona neodpovedala. V prvej chvíli sa mu videlo, že to bol výjav bezosnej noci a práce, ktorú dnes robil v tlačiarni. Ale na stole bol naozaj prsteň. Jediný svedok jeho strateného šťastia. Vzal ho, strčil do vrecka a druhým východom vyšiel na chodbu. Obliekol si kabanicu a opustil dom, v ktorom veselá spoločnosť tancovala, prevolávala a hlučne sa zabávala. Jelena vyšla zo zimnej záhrady do tanečnej sály a zastavila Josipa Kralja, ktorý práve chcel odísť.

	– Ako to, už odchádzate? – spýtala sa.

	– Lebo ma to nebaví.

	– A keby som vás poprosila, aby ste ostali?

	– Bol by som šťastný, – odvetil prekvapene.

	– Tak buďte šťastný, – a podala mu ruku, na ktorej ešte pred chvíľou bol prsteň.

	– Ach, slečna Jelena, stratili ste prsteň. Viem, že ste ho mali na ruke, keď sme sa pred chvíľou zhovárali.

	Veľmi dobre vedel, že prsteň bol Bedekovičov dar.

	– Stratili ste ho, mám ho ísť pohľadať?

	– Nestratila som ho, ale som ho vrátila tomu, kto mi ho dal.

	Nezmohol sa ani na slovo. Len hľadel do jej čiernych nepreniknuteľných očí. A ona akoby sa mu posmievala:

	– Pozrimeže, akosi vás to vystrašilo.

	– Zle ste ma pochopili. Nikdy som na niečo také ani nepomyslel.

	– Áno, znova som slobodná, – zdôraznila Jelena s úsmevom.

	– Slobodná? Vy? A vaše srdce?

	– Samozrejme, že aj srdce.

	Zbledol a mlčal a ona sa ho vyzývavo spýtala:

	– Ešte sa vám nestalo, že vás vaše city sklamali?

	– Len raz, keď som dúfal, že vás budem môcť požiadať o ruku.

	– Už sa nikdy nesklamete.

	– Prečo sa so mnou zahrávate?

	– Pred rokom by ste sa neboli spytovali, lebo ste ma ľúbili.

	– Dobre viete, že vás ešte aj dnes nadovšetko milujem.

	– Tak prijmite to, čo si zaslúžite.

	Ešte stále neverí tomu, čo sa stalo, stisne jej ruku a šepne:

	– Prečo zrazu také nečakané šťastie?

	– Nepýtajte sa, odkiaľ to šťastie prišlo, dôležité je, že prišlo!

	Mladík ju odviedol ku kreslu. Ani netušil, čo sa mohlo stať medzi ňou a Bedekovičom. Azda ho vytisla zo svojho srdca? Ale prečo sa s ním zasnúbila, keď ho nemilovala? No všetky otázky vybledli v jeho hlave, keď hľadel do jej čiernych očí. Nemohol z nich nič vyčítať, ani vytušiť. Zatiaľ čo mu ona veselo hovorila o úplne podružných veciach, oddával sa šťastiu, ktoré ho postretlo.

	– Čo sa stalo? – čudovali sa na opačnom konci salónu Delivuk a Marič, keď videli Jelenu a Kralja neustále spolu, zatiaľ čo Bedekovič sa kamsi stratil. Nepodarilo sa im nájsť mladého snúbenca a s údivom sledovali Jelenu, ako sa celý večer zabáva s iným nápadníkom. Nakoniec sa Delivuk spýtal Mariča:

	– A čo je s Xéniou? Ako sa ty s ňou zabávaš?

	– Celý večer sa rozprávame o tebe.

	– O mne? – zvolal Delivuk. – Čo je to za hru? Azda sa jej nepáčime obaja? Napokon, teraz ju prenechávam úplne tebe, musím nájsť Bedekoviča, aby som sa dozvedel, čo sa stalo.

	Ale márne. Po mladom mužovi ani stopy. Delivuk sa pripojil k spoločnosti Otilie Škerlecovej a večer strávil s ňou. Ku Xénii sa ani nepriblížil.

	Keď baronesa s priateľkou Sofiou prišla do paláca, pozvala svojich sprievodcov, falošného dvormajstra a dvoch „barónov“ a spolu s rodinou Sermage strávili ešte celú hodinu v rozhovore o záhrebskej spoločnosti.

	Na druhý deň Marič vyhľadal Delivuka a oznámil mu nečakanú správu:

	– Dnes ráno som bol svedkom čudného výjavu. Jelena s otcom sedela v koči. Vracia sa na svoje majetky v Slavónsku.

	– Prečo tak nečakane?

	– Aj mňa to udivuje, ale ešte väčšmi ma zarazilo, keď v koči oproti nej sedel Kralj.

	– To znamená, že zrušila zásnuby?

	– Áno, pred chvíľou som sa na to pýtal Bedekoviča. Povedal mi všetko. Vrátila mu prsteň, lebo poctivo mlčal o udalostiach minulej noci.

	Mladí muži sa nazdávali, že je ich povinnosťou nešťastnému Bedekovičovi podať priateľskú ruku, a preto sa vydali za ním.

	NEBEZPEČNÁ HRA

	Na okolí mesta je malá krčmička „U hajduka“, pred dverami stojí jej pán a hľadí na cestu, čo vedie k Záhrebu. Jeho dcéra sedí na lavičke a on vzdychá:

	– Zdá sa, že dnes nebudeme mať roboty.

	– Vari nevidíte, otec? Pozrite, od Záhrebu sa približujú jazdci.

	– Bolo by dobre, keby k nám zašli. A vieš, kto to prichádza? Veď ten na tom belkovi je krstňa nášho Vrhovca, šľachtic Delivuk a s ním dcéra hlavného župana kontesa Otília. A pozri, ešte aj ďalší. To sú grófovia Sermage a pekná baronesa z Viedne. Viem, videl som ju v meste. Rozpráva o nej celý Grič i Kaptol.

	– Otče, otče, pozrite, čo robí!

	Xénia prudko popchla koňa úplne iným smerom ako cválali jej sprievodcovia a zabočila do lesa, k potoku. Delivuk začal na ňu kričať, ale ona len hnala koňa a na nikoho sa neohliadala. Zrazu sa kôň ocitol v hlbokom potoku.

	Delivuk k nej rýchlo pricválal. Začal ju karhať:

	– Baronesa, prečo vyvádzate takéto husárske kúsky? Chcete nám pokaziť dnešný výlet?

	– Neráčite ma pustiť, aby som jazdila kade sa mi chce?

	– Takéto želanie vám v nijakom prípade nesplním.

	– Najradšej by ste ma vodili pod strážou?

	– To určite, lebo ste veľmi tvrdohlavá. Pozrite, teraz nemôžete ani dopredu, ani dozadu. A čižmy máte po kolená vo vode!

	Schmatol za uzdy jej koňa a pomaly ho vyviedol z hlbokého potoka.

	– Teraz ráčte ísť za grófkou Otíliou, – povedala Xénia, – a pozvite grófa Sermage.

	– Oni sú ešte priďaleko, takže na chvíľu sa musíte uspokojiť so mnou.

	Xénia neodvetila. Zaujímalo ju, kam ju Delivuk odvedie. Zrazu zbadala, že ide ku krčme „U hajduka“.

	– Azda ma nemienite zaviesť do krčmy?

	– Oboma rukami musíte siahnuť po tom šťastí, že sa máte kde vysušiť. Hoci aj v krčme. Hej, krčmár, máš teplo v krčme?

	– Ako vždy, ráčte, jasné panstvo.

	Delivuk zoskočil z koňa a pomohol aj Xénii. Potom ju zaviedol cez malú krčmu do nízkej čistej izby. Bolo tu príjemne a teplo.

	– Ráčte si sadnúť k peci. Tak, a teraz vám vyzujem čižmy.

	– Pozrimeže, ako sa odrazu o mňa staráte! – ozvala sa posmešne.

	– Nechcem, aby oddiel vašich gavalierov musel nosiť smútok.

	– Sama si vyzujem čižmy.

	– Odkedy ste na svete, sama ste si neobúvali ani nevyzúvali čižmy, – usmial sa mladík.

	– To je naozaj pravda!

	Xénia zmĺkla. Delivuk jej začal vyzúvať čižmy.

	„Toto som dobre zahrala. Minister polície by ma mal pochváliť,“ – spokojne uvažovalo dievča.

	Mladík jej vyzul jednu čižmu, vylial z nej vodu a v rukách držal Xéniinu malú peknú nohu v hodvábnych, úplne mokrých pančuchách. Potom jej vyzul aj druhú čižmu a keď to urobil, siahol po svojom plášti a začal ho ohrievať na veľkej peci. Potom doňho zamotal Xéniine nohy a čižmy nechal pri peci, aby sa sušili.

	Xénia sledovala každý jeho pohyb a zvedavo hľadela na jeho tvár. Bola takmer urazená, lebo na jeho tvári nezazrela ani náznak vzrušenia.

	„Akoby vyzúval čižmy vlastnej babke“, konštatovala Xénia. „Alebo je naozaj zamilovaný do Otílie a moje pekné nohy ho vonkoncom nemôžu nadchnúť? Iný gavalier by mi zo zdvorilosti povedal, aké pekné mám nohy, ale tento sa správa ani profesor. Čo by povedali moji gavalieri vo Viedni, keby videli, ako sa musím trápiť, aby som dobyla jedného obyčajného šľachtica?!“

	Alebo je naozaj tajomným „Levom“. Ak je, práve on by jej mohol dvoriť, aby mal s ňou čo najlepšie styky. Ale on nemôže vedieť, načo ju sem poslali. Veru tak. Zrejme nie je demokrat. Bolo by ho treba naviesť, aby niečo napísal, a potom by sa podľa písma dalo zistiť, či to nie je „Lev“, a prečo sa takto správa.

	Zatiaľ čo takto premýšľala, neunikol jej jediný jeho pohyb. Konštatovala, že je pekný, odvážny a vznešený, ale jeho pokoj nevie zahaliť jeho mrzutosť.

	– Och, umriem od nudy. Kde sú tí ostatní?

	– Ešte neprišli, ale ak sa nudíte, ľahko vám môžem pomôcť.

	Siahol do vrecka svojho jazdeckého plášťa a vysvetľuje:

	– Na ceste k vám do Panskej ulice som dostal poštu. Pozrite, akýsi neznámy človek mi z Viedne posiela túto knihu. Bude vás veľmi zaujímať.

	– Azda román?

	– Nie, pamflet. Názov znie: Kto má najhlúpejších ministrov?

	– Určite myslia na Rakúsko, a napísal to zrejme demokrat.

	– Možno. Ráčte si prečítať.

	– Ja viem oveľa viac, než je v pamflete.

	– Kniha by mohla zaujímať aj vášho vznešeného otčima.

	– Akože? Mám knihu dať polícii?

	– To by bolo prirodzené, ste predsa chovanicou ministra polície.

	– Zabúdate, pane, že som priateľkou demokratických zásad, – odvetila mu urazene.

	– Áno, ale v tomto prípade ide o záujmy vášho otčima a vaše.

	– Ani tak mu pamflet nepošlem.

	– Prosím, ja som si len myslel…

	– Ja som úprimnejší demokrat, než vy, pane!

	Xénia sa mu pozrela do očí a zasmiala do tváre:

	– Mám odvahu to priznať a nekonám ako vy!

	Jeho tvárou preletel slabý úsmev. Mladík sa spustil k nej na stoličku a pozorne na ňu pozrel:

	– Baronesa, my dvaja si predsa len niečo musíme vyjasniť.

	– To by sa už naozaj patrilo, a bolo by to prirodzené.

	– Áno. Presne tak, súhlasím s vami. Teda, ráčte vziať na vedomie: nie som demokrat. Som šľachtic, nielen menom a krvou, ale aj pocitmi a záujmami.

	– Musím sa úprimne priznať: nikdy som neverila, že by ste naozaj boli schopný odskočiť od šľachty a prijať názory ľudí, ktorí vám chcú vziať moc, ohroziť existenciu všetkého, čo je šľachetné a čo sa narodilo v privilégiách.

	– Jednoducho ste sa vydali po nesprávnej ceste.

	– Ani by som nepovedala. Ja viem, že idem správnou cestou, proste to priznávam, ale vy to tajíte. Nie veru, vy ani nemôžete byť myšlienkami a názormi šľachtic našich čias, lebo inak by ste nemohli byť taký, – zrazu zmĺkla.

	– Aký? – spýtal sa.

	– Taký, aký ste.

	Pocítila, že nemôže vyjadriť to, čo by chcela povedať, ale dobre videla, že je úplne iný než ostatní baróni a grófi vôkol neho. Každým pohybom, slovom a činom prejavoval niečo iné ako ostatní. No Delivuk sa nepýta, čo na ňom vidí, ale ďalej sleduje svoju myšlienku:

	– Toto je pamflet. Pošlete ho pánovi ministrovi, alebo nie?

	– Už som vám povedala: nepošlem!

	– V tom prípade mu o tom môžete aspoň napísať.

	– Prisahám vám nad hrobom svojho otca, že budem o tom pamflete mlčať… Prísahu vyslovila úprimne, lebo ju mienila aj dodržať, považovala to totiž za tromf vo svojej hre. Pevne bola rozhodnutá, že Delivuk teraz k nej podíde a prizná sa. „Nehovoril som pravdu, ja som demokrat rovnako ako vy, cítim a myslím to isté čo vy, ale som si chcel byť istý.“ Lenže namiesto toho pamflet šikovne strčil do vrecka kabáta a ľahostajne podotkol:

	– Už vás nebudem nudiť. Idem sa pozrieť, kde ostala spoločnosť.

	A na jej údiv ju zanechal samu. Hľadela za ním, v duchu zúrila a bola hlboko sklamaná. Ledva sa ovládla, aby za ním niečo nezakričala. No rýchlo sa utiekla k svojmu rozumu a v duchu sa začala samo so sebou zhovárať. Prečo jej ponúkol pamflet, predsa nemohol vedieť, že sa ocitnú v takej situácii, aby jej ho mohol ponúknuť. Spomenula si na všetky rozhovory, ktoré s ním mala od prvého večera, keď ho počula hrať marseillaisu, až po tento, keď jej chcel nahovoriť, aby ministrovi polície poslala demokratický pamflet. Nikdy nijako neodhalil svoje názory, no dnes rázne vyhlásil, že je protivníkom tých, ktorých ona sleduje. Čo si má myslieť o takom človeku? Prečo si sám samučičký hral v izbe marseillaisu? Nebolo tam nikoho, koho by mohol pokúšať a skúšať alebo sledovať. Hral si sám pre seba. A to je neomylný dôkaz, že je demokrat. A čo ak tá marseillaisa bola nejakým znamením jeho stúpencom, alebo donášačom, ktorí mu z Viedne oznámili, aby vyskúšal práve ju? Neustále sa jej vidí, že práve on by mohol byť onen „Lev“, ktorý cisárovi zo Záhrebu oznamoval, že sa tu chystá revolúcia. No ani tak stále nevie, na čom je.

	
Z takýchto myšlienok ju vytrhne smiech a vrava. Spočiatku ich bolo počuť iba zvonku, ale onedlho už celá spoločnosť vstupovala do izby, robila si žarty zo Xéniinej nezbednosti. Krčmár so svojou dcérou doniesli jedlo. Delivuk vzal stôl z prostriedku izby a prisunul ho ku Xénii. Malá spoločnosť si sadla k stolu, aby sa proste najedia. Xénia však nie je spokojná s olovrantom, obyčajnými taniermi a drevenými lyžičkami. Naopak, kontesa Otília si nemôže vynachváliť Delivukov nápad, aby jedli v jednoduchej krčme.

	– Ako keby sme boli romanticky zaľúbené páry, ktoré ušli od rodičov. Pozrite, každý má svoju zbožňovanú. Profesor Marič, áno, jemu dáme Melániu.

	Vysoká slečna vystrúhla trocha kyslú tvár. Postihol ju osud tých šľachtičien, ktoré pohŕdali každým, kto nebol šľachtic a nakoniec skončili ako staré dievky. Ešte má len dvadsaťšesť. Vysmievajú sa z jej nápadných šiat, hoci je dosť pekná, ale v spoločnosti veľmi nudná.

	Ešte nedojedli, keď vstúpil do izby krčmár a začal sa ospravedlňovať, že prišiel hosť, ktorý je vždy zvyknutý jesť v tejto izbe.

	– Nech len príde, nám nebude prekážať, – odvetil Delivuk a ani sa nespýtal, kto je ten neznámy. Onedlho vstúpil do izby muž veľmi mocný, plecnatý, na guľatej hlave krátke kučeravé vlasy a na tvári stopy slnka a vetra. Pod silným nosom mu visia dlhé husté fúzy.

	Sadol si k oknu, kde mu krčmár dal malý stolík a jedol chlieb, syr a cibuľu. Na veľké prekvapenie celej spoločnosti Delivuk vstal, podišiel k nemu a srdečne mu podal ruku. Prehovoril s ním niekoľko slov a vrátil sa k svojej spoločnosti. Melánia mu podala ručník a podotkla:

	– Prosím, utrite si ruky,– zašpinili ste si ich.

	– Myslíte si, že preto, lebo jeho ruky sú hrubé od práce? A viete, že je to jeden bohatý šľachtic z Turopolja?

	– To nie je možné, – podotkla Xénia, – v takomto tele niet ani kvapky modrej krvi.

	– V tom tele koluje oveľa viac šľachtickej krvi, než v niektorých barónoch a grófoch. To vie každý, kto pozná rodinu Tkalcovu. Ešte ako chlapec odišiel z Turopolja a žil len z toho, čo si zarobil na lodiach. A teraz, moje dámy a páni, je z neho skutočný boháč. Dokonca aj svojich bratov doviedol do Karlovca a urobil z nich mešťanov.

	– Naozaj? Pekný chlapík, – podotkla Melánia.

	– To som si hneď myslel, že bude pekný, keď má toľké bohatstvo. Teraz mi už nepodáte ručníky, aby som si utrel ruky?

	Prepukol smiech a veselie. Tkalec odišiel, ani sa na spoločnosť nepozrel a ako všetci zamyslení ľudia, aj on nechal dvere napoly otvorené. V krčme sedelo viac ľudí a bolo počuť hlas:

	– Dočerta, kam by som šiel, ak nie do vojny? A vravia, že pôjdeme na Francúza.

	– A viete, že Francúzsko je krajina, kde sú si všetci rovní? – zamiešal sa iný hlas. – Tam niet šľachticov, ani veľmožov, ani sedliakov. Niet ani cisára, ni kráľa, tam vládne zákon!

	Xénia pozorne počúvala opretá o stoličku.

	– Nuž vidíte, – znova sa ozval ten istý hlas, – volajú vás do vojny proti tým, ktorým je lepšie ako nám.

	– Potom nie je správne, že ideme proti Francúzom, keď každý môže pekne žiť.

	„Veru sa nemýlim, toto je ozajstné revolučné hniezdo. Šťastie, že som sa zatúlala do tejto krčmy,“ tešila sa Xénia a ďalej načúvala rozhovor mešťanov pri pohári vína. Jeden sa spytuje, iný vysvetľuje. Nakoniec všetci cítia sympatie k akejsi neznámej krajine, kde sa žije lepšie než v rakúskom cisárstve.

	Z tohto výletu si Xénia doniesla veľkú záhadu o Delivukovi, ale všetky svoje myšlienky, ktoré ju trápili, odvrhla a začala písať otčimovi o tom, čo počula v krčme U hajduka.

	Na druhý deň Xénii oznámili, že Delivuk odcestoval s kontesou Otíliou k rodine grófa Škrleca na majetok, kde ostane na poľovačke. Bola nemilo prekvapená. Prečo jej nič nepovedal o tej ceste. Čo to má znamenať? Načo mi ponúkal pamflet, namiesto toho, aby mi hovoril o svojej ceste a poľovačke, premýšľala. Nie, zbytočne márnim čas tým, že špehujem tohto človeka. Naozaj iba k nemu pasuje ten list, ktorý mi dal prečítať minister polície a na ktorom je podpísaný „Lev“. Všetko, čo tam neznámy autor hovorí o sebe, sedí na Delivuka. Nemá zmysel, aby som sa s ním zapodievala. Vyhľadám si inú osobu, aby som sa dostala na stopu tým, ktorých „Lev“ spomína v liste cisárovi Františkovi. Nebudem sa predsa deliť o slávu s tým záhadným „Levom“. Utajil sa len preto, lebo chce odmenu pre seba. Preto je taký prešibaný. Ale mýli sa. Bude to moja zásluha, keď ho odovzdám svojmu otčimovi. Som prefíkanejšia než on.

	Rozhodla sa, že začne vyšetrovanie u Mariča a tých, čo jednostaj chodia za ním.

	V ten deň Xénia pozvala falošného dvormajstra Alfonza, aby sa s ním pozhovárala.

	Nakoniec mu navrhla:

	– Mali by ste ma častejšie sprevádzať do spoločnosti. Ako dvormajster máte na to právo.

	– A tí dvaja? Čo budú robiť?

	– Veď viete, že chodia po meste a zdržujú sa v hostincoch. A motajú sa okolo akéhosi kanonika, ktorý nie je Vrhovcovým nepriateľom. Tí dvaja si myslia, že ma preľstia, ale mýlia sa.

	Alfonso nepochopil, čo tým Xénia myslí, ale sa neodvážil na nič pýtať.

	Sofia a Xénia rovnako ako predtým každý deň chodili do spoločnosti veľmožov a zemanov, alebo rodina Sermage prijímala pozvaných hostí doma. Tak pominulo osem dní, čo bol Delivuk preč. V ten večer sa Xénia spýtala priateľky:

	– Milá Sofia, kde je náš urodzený pán Delivuk?

	– Myslím, že sa vráti iba ako snúbenec grófky Otílie. Pravdaže, slávnostné zásnuby budú v Záhrebe.

	Odpoveď dopadla na Xéniinu dušu ako kladivo. V momente pocítila strašnú únavu. Nenašla slovo, aby niečo povedala, preto sa obrátila k zrkadlu a predstierala, že si napráva šaty. Po chvíli ostala sama. Ešte stále bola vydesená tým, čo sa v nej deje. Mozog akoby úplne prestal fungovať. Namáha sa, aby si nejako vysvetlila tento svoj stav.

	„Pravdaže som sa preľakla, lebo ak sa zasnúbil s Otíliou, potom ho nezískam, aby mi vyzradil revolucionárov. A on to bol, čo hral marseillaisu. Iba on a nik iný! Samozrejme, stratím ho z očí, lebo nebude chodiť do mojej blízkosti, aby som sa s ním mohla porozprávať tak ako teraz. Preto tie obavy a čudný zlom – akoby on bol jediným demokratom.“

	V ten večer sa pripravovala na ples do bánskych dvorov. Pred pár dňami by ju to bolo ešte strašne tešilo, ale dnes ju to vonkoncom nezaujímalo. Nezáleží jej na tom, čo si oblečie, ako ju učešú a ozdobia vlasy.

	Ani v bánskom paláci Xénia nemôže potlačiť zlú náladu, ani v tanci ani v rozhovoroch s gavaliermi. Počas gavoty zazrela profesora Mariča. Milo sa naňho usmiala a to pre slušného mladíka znamenalo, aby k nej prišiel a požiadal ju o tanec. Chcela sa spýtať, kedy sa Delivuk vráti, lenže túto otázku považovala za nebezpečnú. Možno jej Marič povie oveľa viac ako jej dnes povedala Sofia. „Nemusím sa nič pýtať,“ rozhodla sa, no do duše sa jej vkradol nepokoj: „Čo ak sa Otília a Delivuk už zasnúbili?“

	Tentoraz bola Xénia veľmi čudná. Nevedela vydržať na zábave a sťažovala sa priateľke, že sa necíti dobre. Rodina Sermage sa musela kvôli svojmu hosťovi skoro vrátiť domov.

	Keď ostala sama vo svojej izbe, otvorila zásuvku písacieho stola. Na dne ležal list, ktorý pred pár dňami začala písať ministrovi polície, aby mu oznámila, čo všetko počula v krčme U hajduka. Po tom, ako opísala huckanie proti vojne, doložila:

	A všetko vedie ten, čo hrá marsellaisu a ktorého chceš spoznať. Tak, aby si vedel, papá, volá sa Gorislav Delivuk.

	Pri tejto poznámke pred pár dňami prerušila písanie listu. Teraz chcela v liste pokračovať a list poslať zajtrajším kuriérom.

	„Môj otčim čaká a ja sa tu nudím a premýšľam.“

	Sadla si k písaciemu stolu. Položila papier pred seba. A v duchu sa jej zjavil Delivuk. Kto je to? Ak je „Lev“, prečo sa potom zatajuje a prečo spieval marsellaisu? To je neklamný znak, že má blízko k demokratom. „A aký má vzťah ku mne?“ vŕta jej v hlave.

	Zatiaľ čo hľadala presvedčivé argumenty, ako žena bojovala vo svojom vnútri proti tomu, čo chcela napísať ako špiónka.

	Celá sa chveje. Po tvári jej začali tiecť slzy. Predstavila si Delivuka, ako ho odvádzajú v reťaziach. A on na ňu pozerá svojimi tmavými očami, hľadí zachmúrene a hrozivo:

	„Beda mi! Veď nič nerobím, iba myslím naňho. Keď sa prebudím, hneď sa pýtam: príde dnes? A keď si ľahnem, kladiem si otázku, či ho zajtra uvidím. Čo je to? Trasie sa za ním špiónka, aby sa dozvedela tajomstvá spolku demokratov? To je dôvod. A prečo sa ho priamo nespýtam, či je Lev? Na čo čakám? Nerozhodla som sa z Mariča urobiť svojho otroka, aby som sa niečo dozvedela? A nerobím nič. Prečo čakám práve na tohto? Čo ak sa naozaj zasnúbi s Otíliou? Xénia, Xénia je s tebou amen! To sa nechveje špiónka, aby zistila vinníkov, ale žena, ktorá sa trasie za mužom, hoci tomu je ľahostajná. Je po mne, ak sa nespamätám, lebo Delivuk je cisárov i môj nepriateľ. Áno, aj môj, lebo sa podpíše pod môj rozsudok.“

	Takto sa dlho-predlho trápila a potom si ľahla do postele. Keď zatvorila oči, pokúšala sa klásť otázky, ako keď sudca vyšetruje obvineného. A konštatovala, že už nemôže sama seba utajiť. Ten chladný, múdry, mocný muž ju ovládol. Vidí ho ako obra nebojácnosti, vidí, ako kľačí pred ním. Ona, pred ktorou všetci muži padali na kolená.

	Napokon sa o tom úplne presvedčila. Ako sa toho zbaviť? Utiecť? Áno, utečie.

	Xénia sa pevne rozhodla: pôjde k otčimovi do Viedne a prizná sa, že nevedela nič odhaliť. A potom? Čo sa stane potom? Otčim a jej matka sú stratení.

	„Predsa mám len jedno, to posledné východisko. Áno, to je moje jediné bezpečné východisko. Vrátiť sa do Viedne a povedať cisárovi: – Nemôžem žiť bez vás. Nevidím nijakých demokratov, lebo neustále mám pred očami len vás. Milujem cisára a umieram od žiarlivosti. A on vo svojej vášni siahne po žene a zabudne na špiónku… Radšej budem cisárova milenka, než jeho špiónka. Byť milenkou je čestnejšie preto, lebo človek dáva seba z vlastnej vôle. Ale špiónka musí podstrčiť iných, aby im odťali hlavy, hoci sú možno nevinní. Zajtra sa vraciam do Viedne. A to hneď na svitaní.“

	Xénia vstala, podišla k písaciemu stolu, vzala si list, na ktorom vidí jasne vlastnou rukou napísané: „Hráč marseillaisy sa volá Gorislav Delivuk.“ Zmocňuje sa jej hrôza. Obzerá sa po izbe ani zlodej a potom podíde ku kozubu a list s Delivukovým menom hodí do ohňa. Dlho hľadí do plameňa a potom sa vrhne do postele.

	Na druhý deň na svitaní sa baronesa Xénia pripravila na cestu. S nikým sa nemôže osobitne rozlúčiť, vraj ju náhle pozvala matka domov. Vrhovcovi napísala list, v ktorom sa mu poďakovala za starostlivosť, ale píše, že musí ísť domov. Teraz už stačí zapriahnuť koč. No v tej chvíli prišiel kuriér z Viedne a odovzdal Alfonzovi poštu pre baronesu Magdaleničovú. Hneď videla, že je to list jej otčima. Znepokojená rozvinula pergamen:

	Milá Xénia! V tejto chvíli som získal nový dôkaz. Aj v Uhorsku jestvuje tajný oddiel darebákov, ktorý má spojenie s Francúzskom. Na dvore zavládol nový strach pred revolúciou. Cisár neopúšťa dvor. Stráže sú zdvojnásobené. Gróf Balaša, bývalý bán a hlavný kapitán tvrdí, že vodcom demokratov je Vrhovcovo krstňa, akýsi šľachtic, na meno ktorého si nespomína, ale o ktorom vie, že dlhšie pobudol v Paríži. Cisár mi povedal: Očakávam od tvojej prvej špiónky, že svojmu cisárovi hneď oznámi nejaké mená a tým splní svoju veľkú povinnosť.

	Akoby narazila hlavou o stenu. Pripravila si všetko, aby ušla od Delivuka, a hľa, prichádza cisárov a ministrov príkaz, aby ostala a aby im ho odovzdala. Chvíľu sedela nehybne, bez myšlienok.

	Nakoniec mechanicky prezrela ostatnú poštu, ktorá ležala nedotknutá na stole: matkin list, množstvo pozdravov od rozličných gavalierov, a ešte akúsi obálku s adresou na jedného z dvojice cisárových dôverníkov. Dievča ani na okamih nezaváhalo, či má využiť náhodu. Hneď otvorilo obálku a vypadli z nej dva listy v nemčine. Prvý bez oslovenia znel: „Dúfam, že už onedlho mi pošlete správy a oznámite mi všetky mená tamojších baronesiných gavalierov, najmä tých, s ktorými sa často stretáva. Dávajte pozor na každý jej krok, ale dávajte si pozor, lebo ona vie, že ju sledujete a bude sa skrývať s pomocou svojej priateľky S. Usilujte sa byť neviditeľní a opatrní.“

	Druhý list bol napísaný tou istou rukou a obsah bol veľmi stručný:

	„Tento list pošlite zo Záhrebu na samotného cisára, ale obsah prepíšte a podpíšte svojím menom. Ručím – ako som vám sľúbila – dostanete vysoký titul s rentou. Už je to zabezpečené.“

	Zdesená Xénia spoznala písmo svojej sokyne Dory Höllenbachovej. S najväčšou hrôzou si prečítala obsah listu pod príkazom:

	„Mladá baronesa sa jednostaj nachádza vo veselej spoločnosti, prijíma dvorenie od kohokoľvek a každý večer, keď si ľahne, sa k nej tajnými dverami prikradne nejaký mladík. Baronesa ho vydáva za bratovho príbuzného, ale ja som sa presvedčil, že je to jej milenec.“

	Xénia neverí vlastným očiam, nehybne hľadí na lístok, ktorý by mal cisárov policajt vlastnou rukou prepísať a poslať do Viedne cisárovi. Nevie sa spamätať. V skutočnosti prvý list nedáva cisárovmu policajtovi príkazy, aby dozeral na Xéniu, ako vykonáva svoju povinnosť špiónky, ale s kým sa zabáva. A druhým listom má cisárov špión Xéniu priamo obviniť, že noci trávi s milencom.

	„Prvá dáma Dora napla všetky sily, aby ma cisár znenávidel,“ zdesene si uvedomila Xénia. „Vie, čo cisár odo mňa chce? Akoby jej to sám cisár povedal… ale nedá sa naisto konštatovať, že pozná úlohu, s akou bola poslaná do Záhrebu.“ Aj toto málo Xéniu potešilo. Keby to Dora vedela, urobila by všetko, aby ju mohla vykresliť ako zradkyňu cisárstva.

	„Celé peklo sa dvíha proti mne skrze tú ženu. Dovádza na moje nočné schôdzky milenca, ktorý nejestvuje. Chce, aby ma cisár znenávidel skôr než sa vrátim do Viedne. A to len z nenávisti voči mne? Alebo chce byť cisárovou milenkou ona? Na tom nezáleží, ale je to pre mňa smrteľné nebezpečenstvo.“

	Do miestnosti vstúpila grófka Sofia. Zazrela Xéniinu bledú tvár a začudovane sa opýtala:

	– Čo je ti? Už od včera vidím, že ti nie je dobre. Nie si nemocná?

	„Nemocná – áno, to,“ pomyslela si Xénia. „Aký dobrý nápad! Sofia ma zachránila. Choroba bude jedinou výhovorkou, že môžem aj ostať aj oddychovať a rozhodnúť sa.“ Nahlas povedala:

	– Úprimne sa ti priznám, necítim sa dobre, no nechcela som odkladať cestu.

	– Takto nemôžeš cestovať. Musíš ostať, kým nezistíme, čo ti je. Tvoja matka a otčim by ma prekliali, keby sa ti cestou niečo stalo.

	A všetko bolo vyriešené. Namiesto toho, aby cestovala, Xénia si ľahla do postele. Nevstala ani na druhý deň. Nemusela sa ani veľa namáhať, aby vyzerala nemocná. Celú noc ju prenasledovali chmúrne myšlienky. A keď grófka pozvala lekára, ten prikázal, aby ostala ležať, a predpísal jej hromadu liekov.

	Xénii vyhovovalo ležať so zatvorenými očami, mlčať a hútať, čo by mala urobiť. Ako sa má správať, aby sa od Delivuka dozvedela, či je naozaj členom sprisahaneckej skupiny, pred ktorou sa trasie viedenský dvor? Čoraz väčšmi sa jej zmocňoval strach pred revolúciou. Vo svojej fantázii videla rozličné výjavy na uliciach: dav rúca domy šľachticov, vedie veľmožov a ich ženy na popravisko. Počuť strašný krik rozhnevaného ľudu a uprostred davu s krvavou šabľou stojí on – Delivuk. Čím dlhšie premýšľala, tým bol jeho obraz revolucionára výraznejší a výraznejší. Kamkoľvek sa pozrela, všade stál on obklopený bojovníkmi proti privilégiám. Zdvihla hlavu, aby sama seba presvedčila, že ide o číru fantáziu, ale znova zatvorila oči, vrhla sa na vankúše a tvár si zakryla rukami. Jednostaj vidí obraz rozzúreného davu, na čele ktorého stojí on. Od strachu vyskočí z postele. Úzkosť jej zviera dušu a ona sa sama seba spytuje: „Vari je to možné, azda by on…“

	Ďalej nevládze ani pomyslieť. Hrôzy o smrti Ľudovíta XVI., o ktorých počula rozprávať, úplne pomútili jej jasný a bystrý um. V meste Záhrebe nevidí nič iné, iba dav, čo po uliciach prenasleduje veľmožov. A zo strachu začne sa rozprávať sama so sebou:

	„Ak je on s nimi, budem ho nenávidieť a zbavím sa utrpenia, ktoré mi spôsobuje. Azda len nebudem milovať zradcu, svojho vlastného kata? Ušetril by ma? Hľadel by na mňa chladným pohľadom, ako ma dav ťahá k šibenici – potvrdil by rozsudok smrti. A ja ho mám šetriť a nevyzradiť jeho meno? Xénia, ako môžeš sama proti sebe robiť také hlúposti! A keby aj nebol sprisahancom, je to iba chudobný šľachtic. Čo ti môže poskytnúť? Ja som prvá na dvore, mám otvorené cesty k najvyšším poctám. Najvynikajúcejší ľudia z dvora kľačia pri mojich nohách. Cisár – najvyšší pán slávneho cisárstva, ma chce za milenku. Ako by som mohla žiť v chudobe, keď som zvyknutá a predurčená na prepych. Nie, nikdy! Len v bohatstve je môj život!“

	Zastala uprostred izby a konštatovala:

	„Áno, na okamih som stratila rozum, ale musím sa spamätať. Musela by som sa sama pred sebou červenať, keby som milovala sprisahanca, keby som zatajila meno toho, kto podkopáva moju existenciu. Mojím osobným záujmom je, aby som ho udala cisárovi a ministrovi. A ja budem sledovať svoj záujem!“

	A s týmto rozhodnutím si sadla k stolu a otčimovi napísala:

	„Milý papá, nečakane som onemocnela a musím najmenej desať dní ležať v posteli. Celkom spoľahlivo viem, že sa rozpráva a brojí proti vojne s Francúzskom, ba čo viac, niektorí tunajší boháči nebudú platiť vojnové kontribúcie. Všetko ti presne napíšem, keď sa dozviem tie mená – buď však trpezlivý, lebo choroba mi neumožňuje pokračovať v mojom vyšetrovaní. Len čo vyzdraviem, znova sa dám do práce a zistím, čo a od koho nám hrozí…“

	Desať dní Xénia odpočívala a zbierala silu svojej duše, dusila akýkoľvek cit voči Delivukovi tým, že objavovala také fakty, podľa ktorých bol jej i cisárov nepriateľ. Kedykoľvek v noci jej pred očami skrsol obraz revolúcie – ktorej on stál na čele – vždy zamerala všetku svoju nenávisť naňho. Nakoniec sa cítila dosť silnou na to, aby udusila aj poslednú stopu lásky. Opierala sa pritom o nenávisť voči sprisahancovi, katovi jej pohodlného života…

	Keď pretrpela svoju predstieranú nemoc, Xénia sa dohodla s priateľkou Sofiou, že pozvú spoločnosť na čele s Vrhovcom. Spolu s ním prišli Marič, Bedekovič, Špišič, Milič, Delivuk, dovedna osem mladých ľudí. Po veselej zábave pri jedle Vrhovec s domácou paňou sadol ku kartám, ostatní obkolesili klavír a Xénia zavolala Delivuka na šach.

	V malom salóne nachystali šachovnicu. Oni dvaja si sadli k stolíku s figúrkami.

	– Určite je vám veľmi nepríjemne, – podotkla, – že som si vybrala práve vás, aby ste ma zabávali.

	– Možno pán Marič bude z toho veľmi smutný.

	– Ach, áno, od prvých dní som si myslela, že je mojím ideálom, ale on je skutočne pravým profesorom, nemá nijaké myšlienky ani názory. Napokon, ani vy ich nemáte, no s vami sa aspoň dá o všetkom príjemne rozprávať.

	Delivuk nič neodvetil, ale vážne sa venoval hre. Xénia sa usilovala duchaplnými poznámkami upozorniť Delivuka na seba. Lenže on na vtipnosti odpovedal iba suchými vetami, no napriek tomu každá jeho odpoveď jej spôsobuje akési chvenie.

	– Kto z nás dvoch zvíťazí? – spýtala sa Xénia.

	Mladík odvetil chladne:

	– To aj mňa zaujíma, lebo hráte dobre.

	Pokračovala v hre, ale sa nevedela zdržať, aby naňho podchvíľou nepozrela. Nakoniec sa hra skončila Delivukovým víťazstvom.

	– Zvyčajne vyhrávam, – podotkla trocha nahnevane.

	– Ľutujem, že ste tentoraz prehrali.

	– Skúsme to ešte raz, ak vás neotravujem.

	– Pri šachu sa nikdy neotravujem.

	Pokračovali. Xénia často mala pripomienky a poznámky, aby sa hra predĺžila. Nakoniec znova vyhral Delivuk.

	– Naozaj ste na tomto poli nebezpečný, radšej to nechajme. Chcem vám však niečo ukázať. Predstavte si, dostala som z Viedne francúzske noviny Moniteur.

	A podala mu výtlačok. Delivuk ho vzal do rúk a začal pokojne čítať. Nakoniec sa spýtal:

	– Teda toto píšu nášmu cisárovi?

	– A to zo Záhrebu, vraj nejaké Vrhovcovo krstňa, ktoré pred dvoma rokmi bolo v Paríži.

	– Ako sa volá? – spýtal sa Delivuk úplne pokojne.

	– Bola by som rada, keby som poznala jeho meno.

	– Prečo vravíte, že by ste boli rada?

	– Preto, lebo som nadšená jeho slovami a myšlienkami. Šla by som aj na kraj sveta, len aby som ho videla.

	– Prepáčte, ale toto nie je úprimné.

	Xénia sa strhla, no odvetila pokojne a vyzývavo:

	– Pane, za také víťazstvo mi dlhujete vysvetlenie.

	– Myslím, že už som vám v tej krčme povedal: vy nemôžete cítiť demokraticky. To by bolo abnormálne, vy si šťastne žijete na dvore obkolesená nádherou a bohatstvom. A vy to bohatstvo nesmierne milujete a zbožňujete.

	Tieto slová sa jej hlboko dotkli a preto sa nahnevane ozvala:

	– Slovom, ja sa pretvarujem! Klamem! Ale ako sa to zhoduje s vašimi slovami, že som „čistá a poctivá duša“?

	– Zhoduje sa to, – odvetil. – Vy sa nepretvarujete vedome, vy sa len momentálne nadchýnate myšlienkami, ktoré tu spomína ten autor, pôsobí to na vás ako nová móda, ktorá vás očaruje na prvý pohľad. No keby ste sa na tú vec hlbšie zahľadeli, nadšenie by vás hneď pominulo.

	– Zrejme máte pravdu, ale predsa len by som sa rada priatelila s takým sprisahancom. Často si myslím: aké to musí byť pekné mať priateľa, ktorý sa nocou zakráda na tajné schôdzky a jeho život je večne v nebezpečenstve, musíš sa chvieť a obávať o neho. Vidíte, to je romantika. To by si ma mohlo podmaniť a preto by som chcela spoznať autora toho článku.

	Hoci vedela, že jej nepovie pravdu, predsa len očakávala niečo dôverné a preto pozorne sledovala jeho tvár, sústreďujúc sa na intonáciu jeho hlasu. Lenže Delivukove pohyby i slová boli úplne v súlade, nič nebolo vidieť: „Takto sa správa len veľká sila sebaovládania, lebo je to prejav neviny.“

	– Veľmi sa bojím, – ozvala sa nakoniec ona, lebo Delivuk mlčal.

	– Bojíte sa?

	– Áno, bojím sa, že chytia toho autora a ten nešťastník zle obíde.

	– Ak si stojí za svojím názorom, musí si zaň aj zodpovedať.

	– Áno, je junák, a práve preto mi je taký milý.

	Pri týchto slovách pozrela Delivukovi priamo do očí, a jej pohľad akoby ho chcel presvedčiť: „Či nevidíš, že to si ty…“ Ale už nemala odvahu ostať s ním ďalej osamote. Rozhodla sa pochovať všetky city, ktoré sa v nej prebudia. Vstala a vyzvala ho, aby sa vrátili do salónu k ostatným.

	Uplynulo ďalších osem dní, keď Xéniu pozvali na výlet na Záhrebskú horu. Veľká spoločnosť vycválala na koňoch a zabávala sa celou cestou. Xénia sa k Delivukovi správala ľahostajná. Po výlete sa vrátila domov a sadla si v teplej izbe do kresla pri kozube.

	Strach sa zachvel na líci obrátenom k ohňu. Marilo sa jej, že hlboko v jej srdci plameň rovnako spaľuje všetko, čo si doteraz vybudovala ako pevnosť proti Delivukovi. Cítila, že ten plameň nemôže udusiť ani uhasiť. Bezmocne hľadela, ako v tom plameni horí pokoj, šťastie, sila a budúcnosť jej života.

	„Čo mám robiť?“ spytovala sa hádam už po stý raz. „Všetko som skúsila, ale oheň vo mne sa znova mení na požiar. Moja duša čoraz väčšmi tonie v neznámej túžbe po ňom. Zmocnila sa ma a nosí ma k nemu svojimi túžbami mladosti, ponad meče sprisahancov, ponad mŕtve telá všetkých revolúcií, ktorými je obkolesený on – sprisahanec a vodca revolúcie.“

	Márne sa desím, márne volám, aby sa všetko vrátilo späť. Túžba ma ženie do jeho náruče ako vietor vločku.

	„Čo mám robiť? Je tu on, pri ňom sprisahanci, a ja nemám ani toľko síl, aby som napísala ministrovi polície. Nebojím sa ani cisára. Čo to znamená? Nedá sa robiť nič iné iba – milovať?“

	Dlho takto premýšľala a potom zapálila lampu, napísala niekoľko riadkov a zavolala chyžnú a prikázala jej, aby list zaniesla Delivukovi.

	Po pol hodine sa Xénia vykradla z palác. Na druhej strane ulice zbadala muža skrytého v kúte. Vedela, že to je cisárov osobný špión. Ale už nemala strach pred ničím. Kráčala po Kamennej ulici priamo dole ku Kaptolu. Bakačov dom bol ponorený v hlbokej tme. Pod bránou stál muž. Xénia zabočila k nemu a šepla:

	– Áno, je to trocha nezvyčajné, že vás tu vidím.

	– Vystavujete sa nebezpečenstvu, baronesa.

	– Musela som sa s vami zhovárať na takom mieste, kde nás nebude nik počuť.

	– Čo sa stalo?

	– Pane, hrozí vám veľké nebezpečenstvo.

	– Mne? Prečo? – spýtal sa pokojne.

	– Vo Viedni sa nazdávajú, že to vy ste písali list do Moniteura. Keď som sa vrátila z výletu, čakal ma list od otčima.

	Obkolesovala ich tma. Jeden druhému nevidia do tváre. On odpovedá ticho a pokojne:

	– Mňa sa netýka, čo si oni myslia.

	– Ale ja vás prosím, ujdite zo Záhrebu, lebo ste stratený.

	Čakajúc na jeho odpoveď, zatajila dych. Je vinný, alebo nie? Na tom nezáleží. Uplynula hodná chvíľa, ale on mlčí. Xénia ho chytí za ruku a šeptom ho prosí:

	– Odcestujte ešte dnes večer, zaprisahávam vás.

	– Baronesa, ja nemám dôvod odísť.

	– Zahrávate sa so svojou hlavou. Vo Viedni majú podozrenie i dôkaz.

	– Nebojím sa ich podozrení.

	– Ubezpečujem vás, že cítim voči vám úprimné priateľstvo. Bolo by to pre mňa strašné, keby vás dal môj otčim zatvoriť. Majte zľutovanie a odcestujte.

	– Nemám slov, aby som vám vyjadril svoju vďačnosť za vašu šľachetnú starostlivosť a ostávam vaším dlžníkom.

	– Vykúpte svoj dlh a odcestujte.

	– Potom ostanem vaším večným dlžníkom.

	Xénia sa už nevedela ovládnuť a povedala rozrušene:

	– Viem, že milujete kontesu Otíliu, a preto…

	– Nijaká láska by nemohla byť dôvodom, aby som urobil niečo proti svojmu presvedčeniu. Keby som ten článok napísal, utekal by som, a pretože nemám s tým článkom nič spoločné – ostávam.

	– Nie je pre človeka najvzácnejší jeho život?

	– Je toho veľa, čo je vzácnejšie než život.

	– A to?

	– Česť, poctivosť a zmysel pre povinnosť.

	– Pane, takže vy ste v cisárových službách! Všakver?

	– Každý poddaný má povinnosť, a nie službu.

	– Musím vám povedať: viem, že ste „Lev“, a preto sa nebojíte.

	– Prepáčte, ale tomu nerozumiem.

	Urobila všetko, aby ho zachránila, a potom by skončila svoju špicľovskú úlohu. Ale všetko bolo márne. Ponížila sa pred ním, možno aj vyzradila svoje city, on ostane naďalej v jej blízkosti spolu so svojimi druhmi a ona musí svojmu otčimovi odhaliť ich mená. Mená, ktoré budú zárodkom strašnej revolúcie – revolúcie, ktorá už nie je strašidlom, ale obrazy pouličných bojov sa jej zjavujú vo sne i v skutočnosti.

	Xénia hľadí bezmocne do hustej tmy a na bledé sliepňavé svetlo, ktoré dopadá z Bakačovej veže. Odrazu sa ozvú mužské kroky. Xénia sa strhne.

	Idem, niekto ma sleduje, urobila som svoju priateľskú povinnosť a vy ste odmietli, – a takmer odbehla.

	On ju dostihol:

	– Azda si o mne nemyslíte, že vás nechám samu?

	Neodvetila. Sprevádzal ju. Keď sa dostali k palácu grófky Sermage, ona mu povedala:

	– Vyzdravela som a lúčim sa s vami. Cestujem do Viedne.

	– Šťastnú cestu, – odvetil ako vtedy po prvý raz a vykročil domov po Kamennej ulici.

	„Teraz som pre neho urobila všetko. Odmieta. Alebo si je istý pod ochranou nejakej osobnosti, alebo je to najzarytejší demokrat a v takom prípad nech trpí“ – pomyslela si Xénia.

	Delivuk kráčal smerom ku Kaptolu. Ktosi šiel za ním. Nasadil si hlbšie zasneženú čiapku, náhle sa obrátil a oslovil toho, čo ho sledoval:

	– Čo odo mňa chcete?

	– Pardón, nerozumiem váš jazyk, – odvetil neznámy po nemecky.

	– Tak prečo ma sledujete?– opýtal sa ho Delivuk cudzincovým jazykom.

	– Hľadám nocľah, som cudzinec.

	– Ale ja nie som vrátnik v hoteli. Ráčte hore, nazad do tej ulice, z ktorej sme prišli, a tam nájdete hostinec. Pane, vy ste veľmi zlý tajný policajt. Strašne hlúpo ste sa prezradili.

	Muž bol v rozpakoch, no rázne vystúpenie Delivuka prinútilo, aby sa vrátil. Delivuk ostal stáť na tom istom mieste a dával pozor, či chlap odíde tam, kam ho poslal. Keď zabočil do Benátskej ulice, Delivuk sa poponáhľal na Kaptol. Pomaly prešiel cez Ribnjak, otvoril dvere v múre a stratil sa za nimi. Obišiel dvor a až potom zabočil do malej veže.

	Po veľmi strmých drevených schodoch vyšiel na prvé poschodie. Vôkol dreveného stola pri sviečke sedeli Vrhovac, tajomník Vukasovič, Bedekovič, Marič, Lackovič. Pred nimi ležali knihy a oni sa potichu zhovárali. Keď ich Delivuk pozdravil, Vukasovič mu podal knihu:

	– Kniha je hotová. Tu je výtlačok prvého dielu knihy Všetci ľudia sú si bratia.

	– Myslím si, že názov nie je taký nebezpečný, no aj tak niečo odhaľuje. Dovoľte však, aby som vás informoval o veľmi vážnej udalosti.

	Obrátil sa k Vrhovcovi a hovoril:

	– Vždy sme vám s Maričom povedali všetko, o čom sme sa zhovárali a čo sme zažili s baronesou Xéniou. Dnes ma pozvala na schôdzku a prišla sama.

	A podrobne vyrozprával, čo mu Xénia povedala a ako od neho žiadala, aby hneď odcestoval. Jeho rozprávanie na všetkých hlboko zapôsobilo.

	– Povedala ti, že cestuje? – spýtal sa Vrhovac.

	– Áno, aj sa rozlúčila.

	– Čudné. Odkedy teba poznajú vo Viedni? A keď ťa nepoznajú, nemôžu ťa podozrievať, že si napísal článok do Moniteura. To si ona vymyslela, aby ťa vyľakala, ak by si súhlasil, alebo ťa možno miluje a potom si toto všetko vymyslela preto, aby ťa od nás odvrátila.

	– Také ženy nemilujú nikoho, ani nechcú, aby ich niekto miloval, oni chcú, aby ich všetci – zbožňovali.

	Vrhovac pokračoval.

	– Niečo nie je v poriadku s tou zverenicou ministra polície. Sama cisárovná mi ju odporúča a ona sa usiluje vystupovať ako priateľka demokratického učenia! Určite sa nič nedozvedela, okrem tej chyby, keď ťa na plese prichytila hrať marseillaisu. Keby sa to nebolo stalo, nemala by nijakú oporu, ak je špiónka. A zrejme nič iné ani nemôže byť. Napokon, o tom sa ešte budeme rozprávať.

	Vrhovac sa na chvíľu zamyslel a potom sa obrátil na svojich priateľov:

	– Táto záležitosť s Xéniou je v každom prípade jeden z dôvodov, ktorý ma núti prijať pozvanie do Viedne.

	– Kto vás pozýva?

	– Pozýva ma Ignác Martinovič.

	Všetkých to meno nesmierne rozrušilo a podžupan Špišič podotkol:

	– To je dôležité a nebezpečné, ale ísť sa musí.

	– Áno, súhlasím s vami, no vezmem aj niektorých z vás. Lenže vy neviete o Martinovičovi nič bližšie. Preto Lackoviča poprosím, aby vám o ňom v krátkosti porozprával, aby ste vedeli, aký je to dôležitý a nebezpečný človek.

	Mladý dôstojník začal polohlasne hovoriť:

	– Martinovič sa narodil vo Virovitici. Jeho otec bol remeselníkom. Keď mal dvanásť rokov, v škole si všimli, že je rozumovo nadpriemerne nadaný. Okrem toho mal pokrokové revolučné myšlienky. To všetko rodičov strašne vydesilo, a preto chlapca dali do františkánskeho kláštora. Múdry prior Jakušič otvoril žiakovi všetky dvere k vedám, v ktorých Martinovič vynikol. Jedného dňa odišiel do Osijeku, aby ponúkol do tlače svoju rozpravu o práve ľudu. Kvôli tomu ho začali karhať a prenasledovať. To ho nahnevalo, nuž napísal vrchnému správcovi peštianskeho kláštora, že by chcel žiť spolu s ľudom, aby ho mohol usmerňovať na to, čo je jeho právo. List považovali za revolučný a prikázali, aby ho zatvorili. No Martinovič ušiel do Poľska, kde mal príbuzného. V Poľsku sa zoznámil s grófom Potockým, ktorého nadchol Martinovičov um a urobil ho svojím tajomníkom. Vzal ho na veľkú cestu po svete. Keď sa vrátili, Martinovič hovoril ôsmimi jazykmi. V Chorvátsku sa stretol s cisárom Jozefom Druhým a po dvojhodinovom rozhovore ho cisár vzal do Viedne do svojho laboratória. No predčasná smrť Jozefa II. a neskôr i Leopolda priviedla na trón dnešného Františka I. a Martinovič znova odišiel do Poľska. Pred dvoma rokmi sa vrátil a teraz je v skutočnosti tajným vodcom demokratických ideí v Uhorsku a vo Viedni.

	– Nuž vidíte, milí priatelia, – upozornil ich podžupan Špišič, – v každom prípade bude dobré, keď spoznáte toho človeka a jeho názory. Potrebuje sa s ním stretnúť Vrhovac, ale aj pre vás je to stretnutie potrebné.

	– Nie je náš Lackovič Martinovičova pravá ruka? – spýtal sa Marič.

	– Áno, je vždy pri ňom ako jeho tajomník. Keď cestuje do Pešti, alebo do iných miest, často nám prinesie správy od neho a aj knihy, ktoré on píše pre mešťanov.

	Vrhovac sa teraz nahol a potichu vysvetlil svojim priateľom:

	– V každom prípade pôjde so mnou môj tajomník Vukasovič, ale ja si želám, aby šiel aj niekto z vás. Samozrejme, Marič nemôže opustiť školu, ostane tu a ak by sa niečo dôležité stalo, pošle nám správy. Delivuk, Bedekovič a Lackovič pocestujú teda osobitným kočom. Vo Viedni vás potrebujem, nemôžem sa s Martinovičom stretnúť bez vás. Schôdza samozrejme musí ostať tajná. Moja cesta do Viedne bude motivovaná cirkevnými záležitosťami.

	Podžupan Špišič súhlasil s plánom a mladí muži sa podrobili. Rozhodli sa, že pocestujú ešte tento týždeň. Na konci tajnej schôdzky vzali zo stola knihy, uložili ich pod podlahu a zakryli doskami. Potom jeden po druhom vyšli z veže do temnej noci.

	Už je takmer poludnie. Lackovič sa ponáhľa do domu pani Novoselovej na Opátovine. Včerajšie Vrhovcovo rozhodnutie cestovať do Viedne znamenalo pre mladého muža povinnosť hovoriť o tom s Ivkou. Až teraz si uvedomil, akú ťarchu zodpovednosti na seba vzal, keď takému mladému dievčaťu odhalil svoju lásku, lebo v dohľadnej budúcnosti naňho čakajú nebezpečné úlohy.

	V dome sa dozvedel, že pani Novoselová je vo Vrhovcovej kúrii a Ivka je sama v salóne. Sedela zahĺbená do knihy. Keď sa Lackovič objavil, rýchlo chcela knihu skryť, ale on jej v tom zabránil a prečítal si názov Oslobodenie Francúzska spod kráľovského jarma.

	– Ivka, skade máš tú knihu?

	– Vzala som si ju z tajnej ujkovej knižnice vo veži.

	– A teba to zaujíma?

	– Och, ako sa to krásne číta, keď mama a otec nie sú doma. Vieš, aký bol smelý ten mladý advokát, ktorý v parku Royal pred tisíckami občanov vyskočil na stôl a skríkol: „Vlastenci, bráňte svoje práva. Bráňte národ pred tyraniou!“ A všetci ho poslúchli, pobúrali väznice a zachránili zatvorených vlastencov rodoľubov. A ako ženy vyšli na ulicu a prevolávali: „Chceme chlieb a slobodu!“ Aké to bolo chrabré! Čo myslíš, nemohlo by sa u nás udiať to isté? Ak áno, viem, že ty by si bol ten junák, ktorý by to urobil.

	– Ja? Ako ti niečo také zišlo na um?

	– Tak. Často o tom premýšľam.

	– Ty o tom premýšľaš? A keby ma trafila guľka?

	– Tak by som ja skočila na tvoje miesto a spolu by sme umreli za slobodu ľudu. Sníva to dievča? Je nadšená. Tvár jej horí. Oči sťa iskry.

	– Keby som, povedzme, musel niečo vykonať pre národ a ty by si musela dlho čakať, kedy si ťa vezmem?

	– Čakala by som aj do smrti.

	– A nikdy by si mi to ani v myšlienkach nevyčítala?

	– Vyčítala by som ti, keby si nebojoval za národ a za jeho slobodu. Nemala by som ťa rada!

	Lackovič nevládal povedať ani slova. Bol predchnutý ideami demokracie, miluje mladé dievča, o ktorom sa iba dnes dozvedá, že ho vidí ako budúceho hrdinu. A zatiaľ čo on bojuje s týmito novými dojmami, ona mu vážne šeptá:

	– Oj, ja veľmi dobre viem, čo sa deje. Po veľkých slávnostiach u ujka Vrhovca mnohí mladí ľudia chodia hore do južnej veže alebo do Galjufovho jarku a tam sa radia. Nikto mi nič nepovedal. Ale sama som si to všimla. Počula som, ako spomínajú osamelý domček a vaše tváre sú vtedy také vážne, ako keby ste šli do boja. Počúvala som, ako ťažko vzdycháte, akoby ste niečo snovali. Cítila som, že sa stanete bojovníkmi za národ, keď nadíde správny čas.

	– Ivka, ty nič nesmieš vedieť. Ty nič nevieš. Chápeš ma?

	– Veľmi dobre, aj doteraz som nič nevedela, lebo som sa nemala komu zdôveriť s tým, čo som cítila, snívala a čítala. Všetci ma považovali za pojašené dievča, ktoré sa musí hrať so svojimi bratmi. Teraz vieš všetko.

	Príchod pani Novoselovej prerušil ich rozhovor. Onedlho prišiel aj Vrhovac. Lackovič k nemu podišiel:

	– Dovoľte, aby som vám odhalil svoje srdce.

	Vrhovac ho odviedol do miestnosti, v ktorej zvykol odpočívať. Lackovič sa mu priznal so svojou láskou.

	– Nemálo ste ma prekvapili, no spamätám sa, aby sme vec hneď riešili.

	Biskup si dal pozvať Ivku a Lackoviča poprosil, aby vyšiel.

	– Poď ku mne bližšie, – zavolal na svoju neter.– Akosi si zrumenela, keď Lackovič prechádzal popri tebe.

	– Viem, že sa na mňa budeš hnevať, ujko, ale ja mám rada Lackoviča a budem ho mať rada až do smrti.

	– Ani nevieš, či je toho hoden.

	– Ó, veľmi dobre viem, že je toho hoden. Ak by si ty, alebo mama chceli, aby som šla za niekoho iného, tak pôjdem do kláštora.

	„Nádherné,“ pomyslel si Vrhovac a potom si posadil svoju neter vedľa seba.

	– Toto bude tajomstvo tvoje, Lackovičovo a moje. Budeš chodiť na zábavy, budeš sa zabávať s mládencami plné dva roky. Ak aj potom bude tvoje srdce patriť jemu a jeho tebe – sám matku a otca požiadam, aby vám dali požehnanie a vystrojili vám svadbu.

	Dievča vyskočilo, objalo ujka a pobozkalo mu ruku.

	Po tom ju poslal von z izby a zavolal si Lackoviča.

	– Ani neviete, či vás náhodou nečakajú nejaké povinnosti voči vlasti?

	– Ivka by ma nemohla milovať, keby som nesplnil tie povinnosti.

	Požiadal ho o mlčanie a potom mu povedal, ako Ivku zastihol pri čítaní o parížskej revolúcii a čo jej pri tej príležitosti povedal.

	– Myslel som si, že ona sa zaujíma iba o ples a hľa, v jej duši žije revolucionár. Chce milovať revolucionára, ktorý oslobodzuje ľud. Ale čo ak sa sklame?

	– Prisahám, že sa nesklame. Alebo splním svoju povinnosť, alebo umriem. Nakoniec biskup Lackovičovi oznámil, že sa s Ivkou dohodol na dvojročnej lehote.

	– Súhlasíte, Lackovič?

	– Podrobujem sa a súhlasím. O mojom osude je v tejto chvíli rozhodnuté.

	CISÁR FRANTIŠEK I.

	V cisárovom kabinete na viedenskom dvore sa v zrkadle obzerá šéf cisárskej kancelárie gróf von Zinzendorf. Na hlavu si nasadil hustú parochňu a tvár si našminkoval. Telo stredného vzrastu sa veľmi dobre cíti vo francúzskom veľmožskom odeve starého strihu. Už nie je mladý, ale parochňa a šminky zakrývajú roky a on je so sebou spokojný. Podchvíľou prichádza lokaj a dáva pozor, či v kozube dobre horí.

	Otvárajú sa malé tajné dvere. Zinzendorf sa strhne, ponáhľa sa privítať cisára. Ten má veľmi zachmúrený pohľad, ustarane sa obhliada vôkol seba, ale maskuje to gestom, ktorým chce povedať, že kozub nedáva dosť tepla. Každý jeho pohyb vyjadruje plachosť a nepríjemný pocit z čakania.

	– Vaše veličenstvo je pripravené prijať delegáciu, – konštatoval šéf kabinetu.

	Toto viedlo cisára k tomu, aby aj on podišiel k zrkadlu. Odev má z modrého drahého súkna, vestu bielu a plnú všakovakých medailí a vyznamenaní z čias Márie Terézie. Zahalený je do plášťa „zlaté rúno“. K tomuto plášťu sa utieka vždy, keď chce, aby mal dôstojný vzhľad.

	– V týchto časoch, keď svet číta Moniteur, prijímať deputácie je neznesiteľné, nemorálne. Pozrite, gróf, na tú stránku, kde ten zločinec napísal: „Ó, slepý cisár, spamätaj sa!“ Pozrite – ja že nemám svedomie, ja že nevidím? Aká slasť vidieť sťatú hlavu, v ktorej skrsla taká urážka mojej osoby! A teraz, čo je s tou delegáciou? Koľko ich príde?

	– Desiati. Všetkých už prezreli, nemajú nič pri sebe. Vodcovi delegácie som dal papier, na ktorom je napísaná pozdravná reč vášmu veličenstvu.

	– Naozaj sú v meštianskych oblekoch?

	– Áno. Profesori si nemôžu obliecť šľachtický odev, lebo šľachtici nosia meče a profesori by nevedeli nimi narábať. Všetko majú vo svojich hlavách.

	– V hlavách? – opakoval cisár pomaly, ako keby mu nebolo jasné, čo myslí šéf kabinetu.– Je v prijímacej sále garda a polícia?

	– Všetko je v úplnom poriadku, vaše veličenstvo. Cisársky dvorný radca Colloredo a minister Pergen čakajú.

	Šéf kancelárie otvoril dvere. Na chodbe hustý špalier príslušníkov cisárskej gardy až po vchod do prijímacej sály.

	Cisár rýchlym krokom prechádzal pomedzi svojich gardistov akoby v ich mysliach naozaj dozrievalo, že niekto z nich by mal zatúžiť stať sa cisárom. Z toho mu bolo zle. Ponáhľa sa. Na druhej strane sa otvárajú dvere a cisárove kroky sa spomaľujú, začína kráčať dôstojne. Prešiel pomedzi gardistov čo stáli v prijímacej sále a kráča k svojmu trónu, pi ktorom stoja dve opory cisárstva – Colloredo a Pergen.

	Dvadsať krokov ďalej strnulo stoja muži s veľmi malými parochňami v jednoduchých meštianskych odevoch. Cisár nevidí ich odevy. Hľadí na ich hlavy, zaradom, na prvú, druhú až desiatu. Premeriava si tie hlavy, ako keby v každej z nich bola zbraň proti nemu. Zmocnil sa ho akýsi strašný odpor, kým počúval toho, ktorý zdvihol ruku. To gesto ho takmer vydesilo. V ruke má papier, ale ruka sa chveje. Prečo iné by sa mala chvieť ruka, ak nie pre to, že pripravila nejaký atentát?! Cisár pozrel na svoju gardu. Pravdaže by ho mala brániť, ale čo ak tá ruka, v ktorej sa chveje papier, niečo doňho hodí?

	Muž čítal reč rozochveným a zachrípnutým hlasom. Cisár zabudol na to, že ten človek sa chveje pred ním, a za jeho chvením videl zlé úmysly. Rečník zmĺkol a všetci sa uklonili. Cisár nepočúval, ale sledoval svoje pocity strachu. Potom sa obrátil na svojho radcu Colloreda:

	– Čo vlastne chcú títo ľudia?

	– Vaše veličenstvo, prosia, aby sa mohli založiť spolok profesorov vied.

	Zlosť preletela celým cisárovým telom.

	„Chcú si založiť spolok profesorov vied? A ja to počúvam! Ja, vnuk Márie Terézie!“ Potom skríkol na delegáciu:

	– A vy ste kto?

	Striasli sa, ako keby ich zasiahol blesk. Jeden z nich prehovoril:

	– Vaše veličenstvo, my sme profesori. Chceme založiť spoločnosť.

	– Tak teda?! Spolčovať sa?! Potom niet divu, že sa šíria sprisahanecké idey, keď vám dovoľujem, aby ste sa spolčovali. Keby vo Francúzsku neboli dovolili takéto vzbúrenecké združenia, nebola by tiekla krv. Keby Francúzi nevedeli čítať, dozvedeli by sa o revolučných ideách, ktoré z nich urobili revolučných zločincov?

	Profesori sú prestrašení. Nevedia, čo majú odpovedať. No predsa len jeden z nich pozbieral odvahu, hlboko sa uklonil a prehovoril:

	– Vaše veličenstvo, my sme ľudia vedy.

	– Vo svojom cisárstve vedu nepotrebujem. Nepotrebujem ani profesorov. Potrebujem poslušných poddaných. Všetko by bolo inak, keby na svete nebolo profesorov!

	Delegáti sú zaskočení cisárovým zlostným hlasom a nik nevie, čo má v tejto chvíli urobiť. Ale on vie. Vstane, obráti delegácii chrbát a vychádza z dvorany. Profesori nevedeli, čo ďalej. Nakoniec im ceremoniár dal im znamenie, aby odišli.

	Nahnevaný a urazený František I. sa vracia do kabinetu. Tajný radca i minister šli za ním.

	– Keby som bol vedel, kto je v delegácii, nebol by som dovolil, aby ma obťažovali. Gróf Pergen, čo je s naším donášačom Bujanovičom? Počúvam, že sa vrátil z Paríža.

	– Áno, veličenstvo, dobre tam pochodil, nik v ňom neobjavil cudzozemca, lebo veľmi dobre hovorí po francúzsky. Bujanovič oznamuje, že celé Francúzsko je proti Rakúsku a vraj sa vyhrážajú, že uprostred Viedne vyhlásia republiku.

	– Čo vy na to vravíte? – spýtal sa cisár ministra polície. Ten sa iba sebavedome usmial:

	– Veličenstvo, bol by neodpustiteľný hriech, keby som sa tým bláznom nevysmial. Nevedia, čo ich čaká, keď sa čo len priblížia k našim hraniciam.

	– Zistil Bujanovič, kto napísal ten článok proti mne do francúzskych novín?

	– To sa nemohol dozvedieť, lebo za žiadnu cenu nechceli autora vyzradiť. Tvrdili, že česť im to nedovoľuje.

	– Ako ste povedali? Česť?! – zlostne zasipel cisár. – Ľudia sú úplne posadnutí akousi cťou. Toho, kto vysloví to slovo v takýchto súvislostiach, by mali zatvoriť do väzenia. Viete, čo som čakal od tejto delegácie? To, že mi odhalia nejaké sprisahanie. Preto odteraz neprijmem nikoho, iba veľmožov.

	– Vaše veličenstvo, majte trpezlivosť. Sprisahanie odhalím v pravý čas, – rázne povedal gróf Pergen.

	– Dávam vám lehotu dva mesiace!

	Minister polície zbledol. Tento príkaz považoval za veľkú prehru. Keď sa rozhovor skončil, uklonil sa cisárovi a odchádzal zlomený. Teda – dva mesiace a bude prepustený.

	Uplynula veľmi krátka chvíľa a vstúpil lokaj, ktorý na veľké grófovo prekvapenie oznámil, že zo Záhrebu prišla baronesa Xénia.

	Neoznamovala, že sa vracia, no jej príchod mu poskytoval nádej v tejto strašnej a ťažkej chvíli. Poponáhľal sa jej v ústrety a objal ju. Xénia zvolala:

	– Ako to vyzeráš? Azda len nie je kríza na ministerstve?

	– Totálna kríza. Cisár mi dal dva mesiace na to, aby som odhalil sprisahanie, alebo aby som opustil svoje miesto. Prišla si ako mesiáš. Prinášaš mi spasenie.

	– Cisárovná mi tajne napísala do Záhrebu a požiadala ma, aby som prišla do Viedne. Vieš že na fašiangy rada chodí na veľký maškarný ples, a preto ma potrebuje. V Záhrebe som o tom nikomu nič nepovedala a jednoducho som odcestovala.

	– Chce sa zabávať, hoci všetkým hrozí revolúcia.

	– Je mladá a túži po zábave.

	– Prišiel s tebou aj Alfonso?

	– Nemal by si sa ma pýtať na tajnosti cisárovnej.

	– V tom prípade viem, na čom sme. Teda prišiel. No dobre, nech je tak. Nech si robí čo chce, ale ty mi musíš hneď povedať, čo si v Záhrebe videla a počula. Všetky mená, ktoré poznáš, či už sa ti vidia alebo nevidia podozrivé. Mne je to všetko jedno, potrebujem vinníkov, revolucionárov, inak je s nami koniec. Po prvé, kto hral marseillaisu? Hneď ho dám zatknúť.

	– Počúvaj ma, papá. V nadšení a celá pobláznená od šťastia, že som prvý špión cisárstva, som všetko pobabrala. Ten človek bol v súkromnej miestnosti biskupa Vrhovca a opravoval klavír. Keď som sa s ním zhovárala, myslela som si, že je prefíkaný. To som ti aj napísala, no nechcela som sa ti priznať, že iba na druhý deň som zistila, že je to obyčajný ladič klavírov.

	– Ale čo tá marseillaisa?

	Xénia vybuchla do smiechu.

	– Celkom obyčajný chorvátsky prípitok, ale sa strašne podobá na marseillaisu. Potom sa mi strašne posmievala Sofia aj jej muž, že nepoznám chorvátske prípitky. Napokon, vieš, že cisár ma poslal do Záhrebu, aby som jemu osobne referovala čo viem, a teraz to idem urobiť. Nemusíš sa obávať, že ťa tým azda ohrozím a vyštvem z ministerského kresla. To, čo cisárovi prinášam, musí zabrániť, aby som nebola jednou z jeho nočných kratochvíľ. Milý otčim, maj teda trpezlivosť. Pôjdem za cisárom a všetko mu vysvetlím.

	Minister na ňu pozorne pozrie, položí jej ruku na plece a podozrievavo povie:

	– Nie si už tá Xénia, čo odišla do Záhrebu.

	– Nie veru.

	– Ach ták. Teda predsa sa niečo stalo?

	– Áno, niečo strašné. Prevzala som úlohu, na ktorú som nedorástla, alebo presnejšie, ktorá odčerpala všetky moje sily.

	– A čo srdce?

	– Srdce nemalo nijakú prácu, iba rozum. Ty si ako všetci muži. Myslíš len na také veci a nie si zvedavý, čo som zažila, ako Xénia musela namáhať svoj mozog a napínať každý svoj nerv. Chceš, aby som ti to dokázala? Pozri!

	Siahla do vrecka svojich šiat a vytiahla dva kúsky papiera a podala ich ministrovi.

	– To sú dve nabité pištole, namierená na teba a na tvoje postavenie pri dvore. Pozri, čo robila ona.

	A ukázala mu oba listy, ktoré v Záhrebe náhodou našla v svojej pošte a ktorými prvá dvorná dáma Dora poučuje jedného z cisárových sprievodcov, ako má u cisára očierniť Xéniu, že prijíma milenca, ktorého vydáva za brata.

	– Nevyspytateľné sú cesty zloby tej bosorky, – ticho povedal minister, keď si prečítal oba listy. – Môže ťa ešte aj dnes obviniť, lebo tvoj sprievodca prišiel s tebou do Viedne.

	– No Xénia predsa len má viac talentu ako Dora. Raz večer som si zavolala priateľku Sofiu Sermage a jej muža a všetko som im ukázala a vysvetlila. Samozrejme, boli zhrození a gróf Sermage sám navrhol, že mi hneď vystaví list, v ktorom svojím podpisom poprie Dorinu klebetu. Okrem toho to považuje za ohovárania svojho domu, v ktorom by nikdy nikomu nedovolil hrať takú nedôstojnú hru. Nuž vidíš, toto je ten list a ja ho budem vždy nosiť pri sebe, ak by sa Dora, alebo cisárov sprievodca odhodlali prísť s falošným obvinením. Hneď budem môcť reagovať.

	Minister sa rozrušene prechádzal po svojom kabinete a tuho premýšľal. Potom sa zastavil pred Xéniou a ticho, takmer šeptom jej povedal:

	– Podľa toho Dora je pre mňa strašne nebezpečná, presne tak, ako demokrati. Kedykoľvek si môže vymyslieť hocičo. Ale to je strašné, bojovať odrazu s dvoma zákernými nepriateľmi.

	– Vidíš teda, milý otče, mala som prečo stať sa inou. Kedysi veselá a prostopašná Xénia dnes cíti nad sebou Damoklov meč.

	Zatiaľ čo sa zhovárali, objavila sa v miestnosti vysoká pani, dosť silná, v rokoch síce, ale ešte stále svieža a pekná.

	– Ach, mama, – potešila sa Xénia, že sa prerušil rozhovor s ministrom, ktorý ju už dosť unavoval. Pani bola oblečená na prechádzku. Minister sa v tej chvíli, hoci s veľkými mukami, hneď premenil na gavaliera a ponúkol sa svojej žene, že ju odprevadí. Xénia mame oznámila, že hneď musí ísť k cisárovnej.

	– Dohodli sme si dnes veľmi dôležitý rozhovor, papá, ale nikomu nepovedz, čo som ti povedala.

	Gróf na ňu pozrel karhavo, že ho napomína pred matkou a potom odviedol svoju ženu na prechádzku.

	Xénia zašla do svojej izby, aby sa prezliekla na návštevu u cisárovnej. Onedlho si už sadala do koča a dávala príkaz, aby zastavili až na treťom nádvorí.

	Onedlho už koč stál na nádvorí pred štvorposchodovou budovou. Múry staré, gotické, sivé okná zastreté. Všetko pusté. Dievča s úzkosťou hľadí na budovu. Vyzerá sťa nejaká trestnica, ktorá je znútra pozlátená a prepychovo zariadená.

	Lokaji otvorili dvierka na jej koči a ona sa náhli na prvé poschodie. Tu ju zastavil cisárov osobný tajomník:

	– Jeho veličenstvo cisár rozhodol, aby ste odložili návštevu u cisárovnej, pretože jeho veličenstvo vás hneď očakáva vo svojom kabinete.

	Toto nepredpokladala. Zostala stáť, akoby sa jej do cesty postavil zlý osud. No spamätala sa. Uvedomila si, že teraz všetko závisí od toho, ako sa bude správať a čo povie. Pomaly nasledovala cisárovho tajomníka a usilovala sa sústrediť.

	„Čo ak ma zaskočí? Budem musieť klamať. Poviem, že som nemohla nájsť nijakých demokratov, lebo na každom kroku ma sprevádzal obraz vášho veličenstva. To by malo znamenať, že som iba ženou, čo prahne po jeho náručí. Nech si robí so mnou čo chce. Alebo mám urobiť niečo iné? Vôkol mňa je prázdno. Môžem sa vôbec zachrániť?“

	Na okamih zastala.

	„Už len päť krokov a budem cisárovou milenkou. Možno len toto zachráni ministrov post, matku a mňa.“

	Tajomník drží dvere otvorené a musí ju vyzvať, aby vstúpila. Cisár sedí na širokom diváni, a nie za stolom. A to vyzerá veľmi intímne. Jeho svetlomodré oči sú upreté na ňu a rukou dáva tajomníkovi znamenie, aby zmizol na druhú stranu dverí.

	Sú sami. Dievča sa ceremoniálne ukloní. Cisár ešte mlčí, iba jeho pohľad je na ňu akosi čudne upretý. Ani slovo na pozdrav. No jeho pohľad hovorí až priveľa. Potom jej do ucha doľahlo niečo ako žiarlivá otázka:

	– Kto je na vine, že ste tak pochudli?

	Xénia sa nadýchne, akoby sa dusila.

	– Vy, vaše veličenstvo.

	Na tieto slová rýchlo vstal, chytil ju za plecia a mocne ňou potriasol.

	– Povedz to ešte raz, len raz!

	Od dotyku jeho rozochvených rúk jej prebehli po tele zimomriavky. Bez toho, aby si to uvedomila, sa strhla dozadu a zajachtala:

	– Dovoľte, aby som vám to vysvetlila. Vaša špiónka možno má nejaké výsledky.

	Napriek túžbe po jej kráse dal prednosť tomu, aby sa dozvedel niečo o revolúcii.

	– Tak teda? Vravte, rýchlo. Povedzte všetko!

	Aby sa ochránil pred jej blízkosťou, sadol si k písaciemu stolu a chytil do ruky pero.

	Keď bola na druhej strane dverí, namiesto údajov o revolucionároch sa rozhodla odovzdať seba. No teraz nemá v hlave jediný nápad – okrem pravdy, okrem mien, ktoré od nej cisár očakáva. Či už sú vinníci, alebo nie, pero v jeho ruke sa chveje a čaká, kedy zapíše mená. František je rozochvený rovnako, ako keď čakal na jej objatie. Jeho výzor akoby ju napomínal: daj si pozor, každé meno, ktoré povieš, bude odsúdené na smrť. Pero v cisárovej ruke je čiernou zástavou. Privádza ju k vedomiu, napomína ju, že teraz musí hovoriť. A začne, akoby blúznila:

	– Vaše veličenstvo si nevie predstaviť moje muky v tej záhrebskej spoločnosti, v ktorej sa miešajú všetky stavy. Neustále organizovali zábavy, pozývali ma na poľovačky, na výlety, na maškarné plesy, slovom, všade. Natrápila som sa, akoby ste ma poslali kopať, alebo vláčiť nejaké ťažko bremená.

	Cisár je netrpezlivý.

	– A výsledky?! – dôrazne zvolal, teraz už úplne zbavený túžby po jej objatí a vystavený iba strachu z revolúcie. Dokonca zabúda na svoju gavaliersku povinnosť, aby dcéru ministra ponúkol stoličkou.

	– Veličenstvo sa ma ráčilo spýtať, z čoho som schudla. A ja odpovedám: zo strašnej námahy pri sledovaní. Ani netušíte, čo sú to za ľudia v tom Záhrebe.

	– Revolucionári? Zradcovia? Mená! – prikazuje cisár. Xénia znova naberá dych, akoby už teraz chcela vysloviť tie najvážnejšie slová.

	– Vaše veličenstvo, dovoľte, aby som sa spamätala. Bola som pozvaná do služby cisárovnej a teraz som u vás. Veličenstvo, pozvite svojich policajných odborníkov, aby som pred všetkými mohla vypovedať, čo som videla a počula v Záhrebe.

	– Nie, chcem vás vypočuť sám.

	– V tom prípade, veličenstvo, dovoľte, aby som šla zaradom a priblížila vám všetko, aby ste mali jasnú predstavu o celom meste.

	V tej chvíli sa v jej očiach rozžiarilo ako v oknách, v ktorých ktosi zapálil obrovské svietniky. Akoby v jej mozgu vzniklo obrovské svetlo. A ona milo pokračovala:

	– V Záhrebe som s pomocou biskupa Vrhovca spoznala všetkých. Veľmožov, počnúc od bána až po zemanov. Všetci veľmoži nosia maďarský odev, hoci predtým sa obliekali podľa francúzskej módy. Len niekoľkí nosia odev chorvátskeho strihu. Či sme už boli na plese, na poľovačke, alebo na hostine, alebo na výlete, všetci vždy hovorili len o jednom.

	– Oslavovali demokratov?

	– Veličenstvo, dovoľte, povedala som: všetci spoločne, od bána po posledného zemana. A všetci títo, keď som sa ich začala pýtať, čo si myslia o Francúzsku a tamojšej revolúcii, mi začali chváliť svojich predkov Chorvátov, ktorí bojovali proti Avarom, Hunom, Tatárom a osobitne zdôrazňujú boje proti Turkom. Každý veľmož, počnúc bánom, ako vravím, nezabudne vymenovať mená niekoľkých svojich predkov, ktorí boli hrdinovia vo vojnách a bránili vlasť a cisára.

	– A hovorili aj o Matejovi Gubcovi, Zrínskom a Frankopanovi?

	– To som aj ja chcela počuť, a preto som neustále skrúcala reč tým smerom. Pokúšala som sa odhaliť aj meno toho „Leva“. Avšak všetci, s ktorými som sa zhovárala, boli veľmi rozumní a vznešení a oslavovali iba obrancov cisára, kráľa a vlasti. Hovorili len o tých, čo sa zapísali do slávnej bojovej histórie. A potom…

	– Potom hovorili o demokracii?

	– Veličenstvo a cisár môj, bola som veľmi udivená, aká veľká neznalosť o tej demokracii vládne v Záhrebe. Prosím, aby ste ma vypočuli do konca. V Záhrebe sa im demokracia javí ako nejaký veľký exot, čo mieni na nich skočiť. Preto sa vyhrážajú: len nech prídu tí noví Turci, veď my sa s nimi porátame ako naši predkovia. A ja, chudera, znova musím na svoje plecia naložiť všetko to ich chvastanie sa slávnymi junákmi z minulosti. Takmer ma to utrápilo, lebo všetci sú v tom rovnakí: veľmoži i zemani.

	– Ale nie mešťania, – napomenul ju cisár.

	– V Záhrebe sa mešťania podľa akéhosi starého práva považujú za akýsi druh šľachticov, preto, lebo sa prví usídlili v tom meste, a to ešte v pradávnych časoch. Každý starý dom, každá veža, každá ulica mesta Grič je pre Záhrebčanov to, čo sú pre veľmožov ich paláce a majetky. A teraz prichádza to najdôležitejšie, – zvýšila hlas a dávala pozor, či sa cisár nechystá položiť otázku. Ale už slovo „najdôležitejšie“ pribrzdilo jeho zvedavosť a Xénia jasne a hlasne pokračovala:

	– Veličenstvo, po celý čas, čo som bola v Záhrebe, či už na plesoch, výletoch, alebo poľovačkách, všade všetci hovorili len o jednom jedinom…

	– O francúzskej revolúcii!

	– Hovorili o jedinom – o Maďaroch, korí im nezákonne natisli maďarský jazyk a o tom, že oni to nemôžu a nechcú strpieť.

	– Sami veľmoži predo mnou s tým súhlasili.

	– Ale aj tí veľmoži všade a neustále hovoria iba o tom, až ide človeku prasknúť bubienok, aké je to strašné a žalostné, keď teraz musia sedliakom stavať akési školy, aby sa deti museli učiť po maďarsky, lebo každý v Chorvátsku bude musieť vedieť po maďarsky. Niektorí veľmoži vravia: „Áno, musí to byť, ale je to ťažké. Ako prostý ľud naučíš po maďarsky?“ Verejnosť je proti tomu a boli aj vzbury.

	– Aha! Demokrati sa búrili! Predstierali, že je to kvôli maďarčine?!

	– Veličenstvo, vzburu proti maďarčine zorganizovali desať – dvanásťročné deti v škole. Rodičia ani netušili, a učiteľ ich potrestal. No teraz celý Záhreb nemá vďačnejšej témy na rozhovor než to, ako deti okorenili, teda opaprikovali maďarského učiteľa, ktorý im chcel vziať chorvátsku reč a nahradiť ju maďarčinou.

	– Tomu je na vine Vrhovac, ktorý sa mne do tváre opovážil hovoriť proti maďarčine.

	– Veličenstvo, máte pravdu. Vrhovac je veľmi odvážny, ale musím vám povedať, že ho oslavuje celé Chorvátsko. Záhreb ho zbožňuje od tej chvíle, ako držal svoju reč na prešporskom sneme. Veličenstvo, v Záhrebe je teraz takáto situácia: nik ani v myšlienkach ani v rozhovoroch nespomína Francúzsko, akoby ho ani nebolo. Nové vojenské oddiely odchádzajú cez mesto na bojisko a ľudia sa s nimi lúčia. No keď sa vracajú domov, nehovoria o inom, iba o tom, že nebudú môcť hovoriť svojím jazykom. Pýtajú sa, čo budú robiť, keď budú musieť hovoriť po maďarsky. Myslím si a verím, že pred pol rokom by otázka demokracie bola predmetom rozhovoru pri každom stole, ale teraz, po uhorskom sneme v Prešporku, sa všade hovorí len o zavádzaní maďarčiny. Posadnutí sú tým všetci. Ani ja ani moja zhovorčivosť neboli schopné skrútnuť reč na iné, hoci som sa o to stokrát pokúšala. Dokonca som sa sťažovala veľmožom, že nevedia hovoriť o inom, ale oni my vždy povedali: „To je prirodzené, lebo je to najnovšie a každému najbližšie.“

	Cisára už takmer premohla. Xénia to dosiahla výrečnosťou a presvedčivosťou. Musel uznať, že zavádzanie maďarského jazyka je v Záhrebe naozaj jedinou témou rozhovoru. Pravdaže, nič nepovedal, mlčal, ale potvrdzoval jej slová klopaním pera po stole. Xénia pochopila obrat v jeho myšlienkach a sama si znova vzala slovo:

	– Veličenstvo, šéf cisárskej kancelárie gróf von Zinzendorf má hosťa zo Záhrebu. Je to biskup Vrhovac, s ktorým sa priatelí.

	– Môj kancelár sa priatelí s Vrhovcom? – udivene sa spýtal cisár.

	– Veličenstvo, myslela som si, že to dobre viete. Keď som sa v Záhrebe dozvedela, že Vrhovac cestuje do Viedne k svojmu priateľovi, pomyslela som si, že je to preto, lebo vo Viedni sa končí hlučný karneval. Mohli by sme nastražiť pascu. Povedzme, keby Vrhovca nejaká neznáma dáma pozvala na veľký maškarný bál. On v každom prípade príde, lebo v Záhrebe sám organizuje takéto večierky. No vo Viedni, ak je demokrat, budú ho na maškarný ples doprevádzať viedenskí priatelia rovnakého zmýšľania. Nenaskytuje sa možnosť, aby polícia môjho otčima pod rúškou veselých masiek našla niekoho, kto by im otvoril tajné dvere k demokratickým revolucionárom?

	Cisár na ňu hľadí žiariacimi očami. Splynula v ňom túžba pozatvárať revolucionárov s túžbou po tejto žene. Nadchýna ho Xéniin štíhly driek, jej nežné poprsie v mladom kvete a rovnako aj jej nápad ako pochytať nepriateľov. Vstal a podišiel k nej.

	– Neviem, dievča, či si vášnivejšie želám tvoje telo, alebo či ma väčšmi vzrušuje tvoj dôvtip. A tak si vezmem oboje. Všetko, – a mocne ju privinul k sebe.

	Tajné dvere vrzli. Xénia upozornila cisára a on odstúpil. Do kabinetu vstúpila Dora, nezvyčajne hlboko a pokorne sa ukláňala, aby pred Xéniou skryla svoju tvár. Lebo v tejto chvíli nebola schopná utajiť svoju nenávisť voči dievčaťu.

	– Jej cisárska výsosť čaká, – ticho sa ozvala Dora.

	– Aj ja čakám, – zrúkol cisár nahnevane.

	– Veličenstvo očakáva ešte niekoho iného? – znova sa ozvala Dora.

	– Očakávam cisárovnú a ministra Pergena na dôležitú schôdzku, a to hneď.

	– Veličenstvo, hneď to oznámim cisárovnej i ministrovi, ktorý sa vo svojej kancelárii práve zhovára s urodzeným pánom Bujanovičom.

	– Chcem len ministra a cisárovnú, – dôrazne povedal cisár.

	Dora hľadela cisárovi priamo do očí, akoby v kabinete nebolo živej duše. V jej hlave naozaj nebolo nič iné, iba túžba pripraviť Xéniu o postavenie. Znova sa hlboko uklonila a potichu odišla. Keď sa dvere za ňou zatvorili, cisár pozrel na Xéniu a šeptom ju oslovil:

	– Dora nosí v sebe jed pre vás. Načúvala za dverami, ale ja som sa tváril, že o tom neviem. Som predsa len silnejší ako vaša sokyňa, to si zapamätajte.

	– Veličenstvo, neviem, prečo by ma baronesa mala nenávidieť.

	– Preto, lebo chce byť prvá na dvore a chce sa dostať do náruče, ktorej sa moja špiónka bráni.

	– Znamená to, že Dora vás chce pripraviť o svojho najvernejšieho špióna, veličenstvo?

	– A najdôvtipnejšieho.

	– Áno, strašne si želám čím skôr odhaliť revolucionárov.

	Cisár otvoril tajné dvere, pozval tajomníka a dal mu príkazy. Vzápätí už vstúpil minister polície a potom aj cisárovná Mária Terézia. Bola trocha bledá, ale nezabudla na úsmev, hoci v srdci mala ukrytý strach z toho, čo môže nasledovať. Nevedela, prečo si ju cisár pozval.

	Cisár prikázal, aby všetci podišli k stolu a on si sadol za vrch stola.

	– Nuž teda, začneme poradu, – upozornil cisár prítomných a na veľký údiv ministra polície dal slovo Xénii, aby vyložila svoj zámer.

	Xénia najskôr pripomenula, že biskup Vrhovac žije svetským životom, že domácnosť mu vedie sestra, teda že nemá nijaké iné ženy v dome, ale že je gavalier a neustále sa pohybuje v spoločnosti.

	– Bolo by treba Vrhovca pozvať na veľký maškarný ples v mene nejakej vysoko postavenej dámy rakúskeho cisárstva. Treba predstierať, že by sa s ním chcela pozhovárať osamote, lebo obdivuje slávneho a pekného muža. Dáma nech stanoví, akú si má vziať masku. Samozrejme niečo slušné, povedzme domino a ona nech si vezme nejakú čarovnú benátsku masku, aby ju mohol spoznať. Dáma sa s ním musí na plese dôverne zabávať. Môj otčim, minister polície, pošle na ples svojich najspoľahlivejších policajtov v maskách Tirolčanov. Bude to krásna skupina, ktorá bude tancovať a spievať. Pravdaže, všetci policajti budú pozorne sledovať osoby, ktoré sa vyskytnú v blízkosti domina a budú počúvať, o čom sa s nimi zhovára. Keď niekto z nich vyjde zo sály, jeden z Tirolčanov hneď musí ísť za ním a pred palácom ho usadiť do koča, v ktorom už budú čakať policajti. Takto môžeme dostať všetkých viedenských demokratov, ktorí iste prídu na ples. Dobre vieme, že v každej revolúcii, aj vo Francúzsku sa takéto maškarné plesy využívali na tajné prípravy revolúcie.

	Minister polície nemôže uveriť sám sebe, no napriek tomu zaznamenáva všetko, čo Xénia hovorí. Mieni vykonať všetko, čo hovorí, alebo iba chcela uniknúť cisárovi? Xénia vážne, ako nejaký referent, pokračuje:

	– Je viac ako prirodzené, ak nejaká dáma pozve Vrhovca na maškarný ples. V prvom rade je pekný a gavalier, čo je známe rovnako v Záhrebe ako vo Viedni. Okrem toho je slávny. Náš viedenský arcibiskup je dosť škaredý a predsa sa stane, že ho pozvú na maškarný ples.

	– Lenže, kto ho pozve, vari ty? – spýtal sa minister svojej chovanice.

	– To by bola veľká chyba. Vrhovac má plné uši môjho hlasu i šepotu vo všetkých tónoch. Nie je možné, že by ma nespoznal. No musí to byť dáma vysokourodzená, z oveľa vyššej aristokracie než som ja.

	Na veľké cisárovo i ministrovo udivenie Xénia sa obrátila na Máriu Teréziu.

	– Keby sa vaša výsosť chcela obetovať! Pred rokom ste skvele zahrali takú masku a veličenstvo sa od srdca pobavilo.

	Xénia sa pritom čarovne usmiala a on, úplne v jej moci, odobril to, čo povedala:

	– Keď mi Xénia referovala o tomto pláne, hneď som si pomyslel, že by táto úloha mohla pobaviť veselú náturu cisárovnej a pre cisárstvo by to bolo užitočné.

	– Súhlasím, – odvetila Mária Terézia. – Len prosím, aby Xénia pred karnevalom nacvičila som mnou túto úlohu.

	– Och, my dve ešte zdokonalíme tú úlohu. Vašej výsosti pripravím aj rozličné otázky, ktoré potom dáte Vrhovcovi. A ja na seba beriem úlohu mužského sprievodcu peknej dámy zaľúbenej do Vrhovca a naučím cisárovnú, ako zachytiť čo len zašeptanie slova demokracia.

	– Veličenstvo, moja chovanica zvíťazila, – povedal minister a uklonil sa.

	– Blahoželám, baronesa, – odvetil cisár, – ale aj vám, gróf, že máte takú zverenicu.

	Potom ešte dohodli podrobnosti a porada sa skončila. Xénia odprevadila Máriu Teréziu do je vedľajšej miestnosti. Tu dobre prehľadala všetky dvere a kúty, aby nebolo prítomné nijaké cudzie ucho a šepla cisárovnej:

	– Videla som vo vašich očiach zdesenie, ale až potom mi zišlo na um, že aj pre vás môže byť veľmi zaujímavé, ak pôjdete na maškarný ples a odohráte túto úlohu.

	– Chcela som sa na plese stretnúť s Alfonzom.

	– Veď preto som to všetko takto vymyslela. Na Vrhovca nám bude stačiť pol hodina, či už príde, alebo nepríde, a ostatný čas bude patriť úbohému Alfonzovi. Neustále tvrdí, že sa od vás nepohne, kým nesplní dané slovo: že vás odvedie do Neapolu, ak by vypukla revolúcia.

	– Myslíte, že Vrhovec príde?

	– Či príde alebo nie, to všetko je iba zámienka. Vo Vrhovcovom sprievode sú ľudia, ktorým dôverujem, možno niekoho pošle. A s princom Alfonzom som všetko podrobne dohovorila, takže môžete s ním stráviť niekoľko hodín. A teraz ma prosím prepustite, čaká na mňa otčim. Nebojte sa, o Alfonzovi sa nič nedozvie. Princ sa ubytoval v malom hostinci na predmestí.

	Xénia sa rozbehla po schodoch. Kočiš ju čakal. Minister jej otvoril dvere a obaja opustili dvor. Keď prišli do Pergenovho paláca, minister si sadol s dievčaťom do kabinetu.

	– Neviem sa spamätať. Cisár ťa počúva ani bohyňu. Sedíš na mojom mieste.

	– Aby som mohla upevniť tvoje miesto, lebo, zapamätaj si, papá, revolúcia ťa nepovalí, ale mohla by to urobiť tá fúria Dora a jej spojenec.

	– A to je kto?

	– Náhodou som sa to dozvedela. Nepýtal si sa ma, čo je s princom Alfonzom. Tebe a všetkým poviem, že odcestoval do Toskánska, ale v skutočnosti sa vrátil so mnou do Viedne, a to prezlečený za Taliana zo záhrebskej Benátskej ulice. Papiere má na meno jedného tamojšieho obchodníka. Býva na bezpečnom mieste na predmestí. Raz večer ležal oblečený v posteli a čakal na svoju hodinu, kedy pôjde v noci na prechádzku. Zrazu k nemu doľahol šepot. Slová, čo počul, ho viedli k tomu, aby sa prikradol k dverám. A spoznal Dorin hlas.

	– Prekliata baba, čo kuje proti mne?

	– Počúvaj. Svojmu spojencovi navrhla, aby Vrhovca v mene cisárovnej pozvala na karneval. S biskupom určite príde aj jeho sprievod. Ak nie, potom chytia jeho a obvinia ho, že mal schôdzku s viedenskými demokratmi. Dora toho muža oslovovala „urodzený pán Bujanovič“.

	Minister vyskočil ako rys a zaklial:

	– Darebák! Prvý dôverník mojej tajnej polície! Preto nemám od neho nijaké pamflety. Ale na jeho perách je večne spokojný úsmev. Pracuje proti mne, lebo by sa rád dostal na moje miesto.

	– Papá, teraz je jasné, že Bujanovič sa spojil s Dorou, aby sa zmocnil tvojho postu.

	Minister sa potom pár minút prechádzal po kabinete.

	– Áno, všetko je jasné. Vieš, že moje ministerstvo závisí na menách demokratov zo Záhrebu. Nadiktuj mi ich.

	– Ani tebe mozog nefunguje vždy. Akoby si zabudol, čo som dnes pre teba urobila!

	– Nebola to len výhovorka pred cisárom, aby si unikla jeho žiadostivosti?

	– Vy policajti by ste najradšej obvinili aj sami seba, len aby väznice neboli prázdne. Prepáč, vyjadrujem sa ostro, ale Bujanovič je lotor. Alfonso mi povedal všetko, čo počul, a teraz vieš, čo pripravuje. Bujanovič je z Chorvátska, majetky má v Slavónsku, ale mu nevynášajú, a preto prahne po tvojom mieste. Je veľmi pohľadný, prefíkaný a dal sa pod triumvirát kňažných Judity, Apolónie a Celestíny. A do pozadia nastrčil svoju policajnú expozitúru – baronesu Doru Höllenbachovú.

	– Niektoré ženy trpia na lámku, kŕče pri srdci, mor, iné mániou klamať a niektoré zas majú takú chorobu, že každému človeku rypnú pod rebro a potom idú ďalej – svižne a veselo. A ona je taká. Čo by bolo, keby si nebola tým sviniam hodila svoje skvelé nápady?

	– Otčim môj, a teraz počúvaj. Keď prichádzala Dora, cisár dal pozvať svoju ženu. A v tom momente som si vymyslela plán, ktorý som potom predložila na porade. Prijala som cisárovnej rozhodnutie sprevádzať ju na karnevale a spojila som ho s Bujanovičovým plánom, aby desať policajtov v maskách sledovalo Vrhovca. Ale pozor! Stretnú sa tam Bujanovičovi policajti s tvojimi dôverníkmi. No najskôr ti nakreslím dvoranu, ako riaditeľ divadla scénu, aby sme mohli zoradiť našich hercov. Uvidíš, ako dopadne Bujanovič.

	Na druhej strane cesty oproti nádhernému palácu ministra Pergena v prastarom dome kňažnej Trauttmannsdorffovej sedí v modrom salónku trojica dvorných kňažien: Apolónia, Celestína a Judita. Majú na sebe popoludňajšie šaty, na hlavách majú parochne, menej nápadné, než večer. Oproti nim sedí baronesa Dora Höllenbachová. Sedí vzpriamená, hlavu ozdobenú čiernou parochňou drží vysoko. Akoby chcela zdôrazniť svoje vysoké postavenie na dvore. Kňažné sú skleslé, premohlo ich veľké vzrušenie. Apolónia vzdychá a všetky hľadia na Doru.

	– Ach, len vám, jasná pani baronesa, som sa chcela s týmto všetkým zdôveriť. Je to veľká tragédia. Pravda, moja príbuzná Danuša je iba v tretej línii s rodinou veľmožov grófov Potockých. Ale gróf je mojím bratancom. V Černovici má veľký majetok. No pre rodinu veľmoža je tragédiou, ak jej daktorý člen sa dá na stranu mešťanov.

	Dora sa tvárila rovnako a opýtala sa skrývajúc svoju zvedavosť:

	– A tá Danuša sa už pošmykla do bahna meštiactva?

	– Áno, už je tomu rok.

	– A vydala sa za toho prostého človeka?

	– Neviem nič podrobnejšie. Gróf Potocký si vzal za tajomníka veľmi rozumného mladého muža, ktorý nebol šľachticom. Urobil tak veľkú chybu. Keď sa môj bratanec vrátil so svojím tajomníkom z ciest po svete, bola v dome tá moja príbuzná z tretej línie. Samozrejme, nik netušil, že ten tajomník jej bude dvoriť. A ona dala na jeho reči a pán tajomník – viem, že je slovanského pôvodu, no nepoznám jeho meno – bol taký bezočivý, že sa odvážil priznať so svojou láskou a grófa požiadal o Danušinu ruku!

	– V akých časoch to žijeme! – zdesene povedala kňažná Judita. – Také niečo! Ako sa len mohol odvážiť predstúpiť pred grófa Potockého?!

	– Bezočivé poníženie, – zhrozili sa baronesa a kňažná Celestína. – Áno, sú to strašné časy, v akých žijeme, nuž ale… No, aby som pokračovala: gróf svojmu tajomníkovi povedal, že jeho um môže slúžiť veľmožovi, ale v nijakom prípade nemôže dovoliť, aby sa miešala krv veľmožov. Mladý tajomník jednej noci zmizol a spolu s ním Danuša.

	– Aká urážka urodzeného rodu! – vydesene zvolali kňažné s baronesou Dorou a tragicky pokyvovali hlavami, zatiaľ čo domáca pani pokračovala:

	– Rok nikto nevedel, kam zmizli tí, čo takto potupili náš rod. Včera som však dostala list, Danuša sa obracia na mňa, lebo vie, že som vďaka jednej tetke v rodine s Potockým. Počúvajte, čo píše: „Neželám si nič iné, kňažná, len aby ste boli ľudská.“

	To slovo ich priam vydesilo.

	– Čo myslí slovom „ľudská“? – spytujú sa kňažné. Baronesa Dora si zahryzla do svojej tenkej dolnej pery, na okamih prižmúrila oči, aby udusila radostný výkrik, ktorý jej spôsobovalo toto slova. A domáca pani pokračovala:

	– Neviem o tom nič, ale počúvajte ďalej. „Grófska rodina Potockých ma vydedila. Dobre, nech je tak ako sa rozhodli, ale azda nemám ani na to právo, aby mi na opakované prosby nevrátili obraz mojej matky? Viem, že ten obraz je u vás a spolieham sa na vašu ľudskosť, ktorá by vám mala pripomenúť, že ten obraz potrebujem pre svoj duševný život. Ten obraz som milovala ako živú bytosť a chcem pred ním vykonať sľub, ktorý som dala otcovi. Dovoľte, aby som prekročila prah vášho domu a na chodbe si od sluhu prevzala ten obraz.“

	Chvíľu bolo ticho a domáca pani sa potom obrátila na baronesu:

	– Tento list ma tak rozrušil kvôli urážke nášho vysoko urodzeného rodu, že som sa spolu s kňažnými rozhodla, že tento zamotaný uzol nám pomôže rozťať iba baronesa Dora.

	Uznanie z úst kňažnej ešte väčšmi podporilo Dorinu pýchu, ale súčasne to brala ako povinnú pochvalu.

	– Teší ma, že prenechávate na mňa vyriešenie tak spletitej veci a rada poslúžim vašim jasnostiam. Ale najskôr niekoľko otázok: kto je ten Danušin únosca?

	– Povedala som, tajomník grófa Potockého, meno neviem, ale spomínam si, že je to slovanské meno.

	– Mieni vaša jasnosť odovzdať obraz?

	– Ach, ako by som mohla zneuctiť obraz urodzenej panej vznešeného stavu? Ale rada by som sa dozvedela, kde Danuša teraz s ním žije, aký je to človek. Pravda, len preto, aby sme sa ich pokúsili oddeliť.

	– Kedy sem príde Danuša?

	– Dnes o šiestej. Znamená to, že máme hodinu času.

	Panie sa potom ešte zhovárali o liste, najmä o slove „ľudskosť“.

	– Niečo vám je podozrivé? – spýtala sa kňažná baronesy.

	– Iste, a veľmi. Ani neviete, kto a kde tak často používa slovo „ľudskosť“. Alebo ste o tom už niekde čítali?

	– Ach áno, čítala som to v knihách o francúzskej revolúcii, – ozvala sa domáca pani a potom sa k nej pripojili kňažné. Všetky tri zbledli a z ich pohľadov sa dal vyčítať ozajstný strach.

	– Ach, baronesa Dora, veď vy ste nás upozornili na smrteľne nebezpečné slovo, ktoré číha na nás a naše cisárstvo.

	– Povedzte, baronesa, čo ešte vidíte za slovom, ktoré použila Danuša?

	– Nuž, nazdávam sa, že únosca vašej príbuznej má niečo spoločné s nepriateľmi nášho cisárstva.

	– Ach, to by bolo strašné. Baronesa, ako by sme to zistili?

	– Prosím, aby ste všetko prenechali na mňa. Zavolajte lokaja, ktorého hneď chcem poslať na dvor. Chcem sem pozvať svojho známeho. A ten nám poslúži, aby sme sa všetko dozvedeli.

	– Máte na mysli políciu, baronesa?

	Dora ich začala upokojovať a vysvetľovať svoj úmysel.

	Po hodine sa kňažné utiahli do bočného krídla paláca a Dora ostala sama. Bola veľmi spokojná, verila v úspech podujatia, čo práve chystala, a preto bola i veselá. Danuša by jej mohla byť veľmi užitočná! Lokaj jej oznámil príchod očakávanej dámy. Dora sa na ňu pozrela s veľkým záujmom, žmurkajúc pri tom čiernymi mihalnicami.

	Do salónu pomalými, skromnými krokmi vstupovala pokojná a rozvážna žena. Uklonila sa podľa starého ceremoniálu. Dora pozorne hľadí na jej tvár. Veľmi pekné črty, pleť bledá, oči veľké a sivé. Zdá sa, že sú zrkadlom jej duše. Vysoký čierny klobúk pokrýva jej hlavu a len kde-tu spod klobúka trčí čierna kadera.

	Dora ju oslovila:

	– Jej jasnosť kňažná je veľmi rozrušená. Musíte to chápať, a preto si vybrala mňa, svoju priateľku, aby som vás prijala. Predovšetkým sa vás mám v jej mene spýtať: ako ste mohli, ako ste si dovolili tak hlboko klesnúť?

	Žena úplne pokojne odvetila:

	– Mne sa vidí, že som to urobila z lásky a láska je vznešený cit.

	– V kruhoch veľmožov nemôže láska povznášať nikoho, kto vstúpil do sveta prostých ľudí.

	– Neviem, čo vaša milosť považuje za prosté.

	– Meštiansky stav. To je predsa všetkým známe.

	– Myslíte? No dobre, nech je po vašom.

	– Nie, ja sa chcem od vás dozvedieť skutočnú pravdu, lebo urodzená krv by sa nikdy nemala tak pozabudnúť, aby sa spojila s niekým z nízkych vrstiev.

	– Viem, ale už veľakrát sa stalo, že dámy z vysokých kruhov klesli do náručí lokajov.

	– Ako odporne znejú vaše slová! Vidieť, že ste žili v nízkych vrstvách. Alebo ste sa to naučili od svojho únoscu?

	– Je to môj vyvolený, životný druh, a nie únosca.

	– A ste s ním úplne šťastná?

	– Prečo sa vaša milosť posmešne usmieva? – spýtala sa trocha znepokojene Danuška. Jej bledá tvár akoby zružovela a v jej očiach sa objavili plamienky. Dora cíti, čo to znamená, a preto zdvojnásobí svoje útoky:

	– Poznám vášho meštianskeho gavaliera, – zaklamala. – Viem, že bol veľkým sukničkárom, dvoril vám len preto, lebo dúfal, že gróf Potocký, ktorý ho mal rád, bude súhlasiť. A teraz, po roku, sa tá nádej vyparila a pokúša sa nájsť nejakú bohatú náhradu za vás.

	– Nie, to nie je pravda, – ostro sa ozvala Danuša, no povedala to tak nervózne, že Dora si už bola načistom. V momente, keď vzplanula jej žiarlivosť, stratila dar reči a nevedela sa už tak šikovne brániť, ako predtým. A baronesa pokračovala:

	– Váš takzvaný životný druh určite chodieva von z domu, alebo je vždy iba s vami?

	– Každý muž má svojich priateľov.

	– A milenky. Áno, tak je to vždy. Chodieva za milenkou a tvrdí, že bol u priateľov.

	Bolo už jasné, že svojím výmyslom úplne otriasla neznámou ženou. Dokonca ešte viac, než dúfala. V očiach zaľúbenej Danuše sa rozhorel prudký oheň žiarlivosti, začala strácať kontrolu, chvela sa a pozrela na dvere.

	– Prosím si obraz, aby som mohla odísť.

	– Preto, lebo váš priateľ zas išiel za milenkou?

	A pokračovala zlostne.

	– Keby ste vedeli, za akou ženou chodí! Je to bohatá krásavica, môže si robiť čo chce. Chcela by som vedieť, čo s vami bude, keď vás všetci opustia, on i rodina…

	Danuša úplne zrumenela. Jej ruky sa chveli a Dora priam videla, ako má roztrasené nervy. Zrejme má do činenia so ženou, ktorú prenasleduje žiarlivosť aj bez jej provokácií.

	Danuša znova dôraznejšie povedala:

	– Chcem odísť.

	Dora zazvonila. Odovzdala lokajovi narýchlo napísaný lístok a potom prikázala, aby pozval pána, ktorý čaká dole na prízemí.

	– Prosím, čo mienite so mnou urobiť? – pýtala sa Danuša vyzývavo.

	– Nebojte sa, ten pán nemá s vami nič spoločné.

	Potom prikázala, aby pani vyviedli z domu.

	– Obraz nemôžete dostať, tak rozhodla kňažná, – dôrazne povedala Dora.

	Danuša nebola z toho ani vydesená ani sklamaná. Niečo ju však hnalo z tohto domu, ledva čakala, kedy sa dvere otvoria, aby sa mohla Dore pokloniť a odísť.

	Lokaj zišiel. Na prízemí, v malom salóne, sedel vznešený pán. Lokaj mu odovzdal Dorin lístok. Ten pohľadom preletel niekoľko riadkov.

	„Sledujte túto ženu, zistite, kde býva. Všetko ostatné dodatočne. Buďte opatrný – môže z toho byť dobrý úlovok.“

	Hneď vyšiel na ulicu a pomaly, úplne nedbanlivo vykročil za peknou mladou ženou, ktorá zabočila dole ulicou k svojmu domu.

	TAJNÁ SCHÔDZKA

	Zalesnené kopce na okolí Viedne oddychujú od zimných búrok a metelíc. Konáre sú ešte zamrznuté, ale slnko už ohrialo snehovú pokrývku a poskytlo nádej, že sneh by sa mohol roztopiť. Pod lesom sa belie jednoposchodový dom s drevenou vežičkou. Vôkol celého domu je drevená terasa. Jedno okno na dome je otvorené. Mužská tvár je obrátená k ceste, ktorá vedie k domu. Zazrel jazdca, ktorý mieril k domu, preto vybehol von, aby ho privítal.

	– Ste presný ako vždy, pán Lackovič.

	– Chcel som len zistiť, či sem nezablúdil nejaký Viedenčan.

	– Nebojte sa, chodia sem, až keď sa hora riadne zazelená.

	– Pán Martinovič má hosťa, nuž by sa s ním ťažko mohol nenápadne stretnúť vo Viedni. Preto sme sa rozhodli, že to bude tu.

	Lackovič zoskočil z koňa, ale nechal ho osedlaného a chvíľu sa zhováral s mužom, návštevníkom viedenského výletného miesta zvaného Held. Jeho dobromyseľná tvár prezrádzala spokojnosť so všetkým, čo bolo vôkol neho, a možno ho väčšmi tešila populárnosť tohto miesta, než zisky.

	– Pozrite, prichádza koč, – upozornil Lackovič.

	Vyšli v ústrety záprahu. Kočiš zastal za domom.

	Na mieste kočiša sedel Delivuk odetý v poľovníckom obleku. Z koča vystupovali Bedekovič, Vrhovac a Vukasovič, všetci v poľovníckych oblekoch. Pozdravili sa s domácim pánom, ktorý ich potom odviedol na prvé poschodie. Posadali si vôkol stola v priestrannej izbe letného hostinca. Stôl bol prestretý a plný studených jedál a nápojov.

	– Toto je, prosím, nachystané len pre prípad, že niekto náhodou zavíta, – zdôraznil domáci pán, – ale prosím, aby ste neodmietli moju pohostinnosť.

	O štvrť hodiny všetci vyšli z izby a Vrhovca s Martinovičom nechali osamote. Ten začal:

	– Nuž, sme súputníci, ale bol by som rád, keby sme boli aj spolubojovníci. Myslím, že netreba zoširoka hovoriť o tom, že všetky národy stenajú pod privilegovanými vrstvami, ktoré podporuje naša vláda. Moc, absolútnu moc šľachty, treba povaliť, aby národy mohli žiť slobodne. Pravdaže, národy si to želajú, ale ešte si plne neuvedomujú, načo by im bola sloboda. Úbohý ľud si myslí, že sa narodil preto, aby slúžil privilegovaným. Toto bolo príčinou, aby som si dal záväzok, že sa pokúsim prebudiť národ k tomu, aby si uvedomil, že má právo na slobodu a život. Vy ste tento istý názor zastupovali v knihe Všetci ľudia sú si bratia, ktorú som už dávnejšie čítal, a preto cítim, že naše myšlienky sa zhodujú.

	– Ako počujem, zatiaľ nie sú medzi nami rozdiely, ale ráčte pokračovať, – ozval sa Vrhovac.

	– Ako však dosiahnuť osvetu národa? Jednoducho, šírením demokratických myšlienok. Samozrejme, že to ohrozuje ministerstvo polície, preto ešte na začiatku, keď som sa dal na túto prácu, som sa obrátil na mladých ľudí, mešťanov a zemanov, aby som ich poučil, ako šíriť túto pre ľudstvo tak potrebnú myšlienku.

	– Veľmi múdro, – povedal Vrhovac, – ale mali by ste vedieť, že je tu Uhorsko, ktoré možno nazvať štátom veľmožov. Tam je každý sedliak majiteľ, gazda.

	– Práve o tom som vám chcel niečo povedať. V Uhorsku sú aj takí privilegovaní, ktorí si nevedeli uchovať svoje bohatstvo a dnes sú bedári. Pravdaže, bohatá uhorská šľachta je veľmi pyšná, a tých chudobných podceňuje a hľadí na nich zvysoka. Chudobní šľachtici to pociťujú ako urážku a nenávidia bohatých aristokratov. Využil som týchto urazených chudobných šľachticov a vytvoril z nich organizovaný spolok, ktorý prijíma demokratickú ideu. Na ich čele stojí gróf Szigray, ešte mladý človek, ale šikovný, a po jeho boku sú aj mnohí chudobní veľmoži, zemani, a stávajú sa z nich šíritelia demokratických ideí.

	– Musím vám povedať, že ste na to išli veľmi šikovne, prefíkane a cieľavedome.

	– Ale to ešte nie je všetko, to je len začiatok toho, čo mienim v Uhorsku urobiť. Chcem tých chudobných veľmožov doviesť k tomu, aby na prešporskom sneme žiadali reformy. Viete si predstaviť, aká to bude senzácia, lebo veľmožov nezatvoria ako nás, obyčajných ľudí, keby sme žiadali reformy. A pokrik za reformy postaví na nohy ľud a pripomenie mu, že aj on má nejaké práva. V Uhorsku bude ešte veľa práce, ale nazdávam sa, že budem mať úspech. Okrem toho, nazdávam sa, že my, ktorí myslíme demokraticky, sa pokúšame preniknúť hoci aj v maskách na vysoké miesta, z ktorých možno urobiť viac, než keby sme sa držali bokom. Už som aj vymyslel celkom reálnu vec, o ktorej si pohovoríme neskôr. Teraz by som sa chcel dozvedieť od vás, ktorí vládnete v Chorvátsku duchom, čo by urobilo Chorvátsko, keby bolo treba organizovať všeobecný boj za demokratické zásady.

	– V histórii Chorvátska je veľa znamenitých ľudí, ktorí dokázali, ako vysoko si Chorváti cenia slobodu a ako pohŕdajú nadutosťou veľmožov. Dokonca je známe aj to, že náš sedliak bol v dejinách taký sebauvedomelý, že hynul v boji za národ, za jeho slobody, a bojoval proti namyslenej moci tyranov. Teda nie je ťažké povedať, ako by tento národ reagoval, keby mohol bojovať za svoju šťastnú a slobodnú domovinu.

	– To ma úplne uspokojuje, lenže dnes ešte nemôže byť ani reči o slobodnom a demokratickom cisárstve.

	– Máte na mysli revolúciu?

	– V nijakom prípade nie krvavú revolúciu, nesmie sa preliať ani kvapka krvi. Práve preto po nociach vymýšľam plány, ako by sme sa my, ozajstní demokrati, dostali hore, medzi tých, čo vládnu, aby sme im v pravej chvíli mohli vyraziť moc z rúk a vyhlásiť občianske práva. Pravdaže, najlepšie by bolo, keby sme hneď mohli vyhlásiť republiku.

	Slovo, čo padlo, bolo ťažké ani olovo. Vôkol nich sa rozhostilo ticho, akoby sa ešte aj ten skromný nábytok preľakol toho slova. Vrhovac a Martinovič nemo na seba chvíľu hľadeli.

	– Toto slovo možno znie ako rinčanie katovho meča, – podotkol Martinovič.

	– Bude dobré, ak nateraz ostanete pri svojich múdrych plánoch, o ktorých ste hovorili predtým.

	V tej chvíli sa na chodbe ozval hrmot, akoby niekto bežal. Potom sa ozval hlasný krik, volanie, a nakoniec rozoznali Heldov hlas:

	– Kto ste? Čo tu chcete?!

	Martinovič a Vrhovac pozreli na seba.

	– Nešiel za vami nejaký špiceľ?

	Obaja zmĺkli a čakali. Náhle ktosi otvoril dvere. Do izby vtrhla žena a za ňou Held.

	– Prosím, aby ste mi prepáčili, páni. Ale táto žena sa potajomky vkradla do domu. Neviem, kto je to. Mal by som ju zviazať, ale na to som sa neodvážil.

	Vrhovac začudovane hľadí na ženu v čiernom šate, Martinovič je bledý, jeho husté čierne obrvy sa chvejú. Zrazu si priložil ruky k ústam a niečo šepol.

	– Poznáte túto dámu? – spýtal sa Vrhovac.

	– Áno, vznešený pane, – odvetil, – to je strašná vec a ja som bezmocný.

	– Idem s pánom Heldom za priateľmi.

	Vrhovac okamžite vyšiel von a dáma ostala. Spod čiernej zamatovej čiapky jej padali na bledú tvár vlasy. Martinovič a dáma sú sami.

	Zdvihne ruky, akoby chcel niečo dolámať.

	– Čo si to urobila, čo si to urobila?

	Vykročil k nej, akoby ju chcel udrieť, ale päste spustil na vlastnú hlavu.

	– Danuša, ty ma privádzaš do záhuby. Zahrávaš sa s mojím životom. Ty ma zahubíš.

	– Ja ťa privádzam do záhuby? Ja? – jej zvučný hlboký hlas sa zachvel. Ako pomätená sa rozbehla k dverám, ale Martinovič ju chytil a stiahol späť.

	– Danuša, ako si vedela, že som tu? Odpovedz!

	Ale ona sa iba triasla a bledla.

	– Neustále som premýšľala, prečo stále chodíš na akési schôdzky. Nevedela som však, kam a prečo. Nuž som ťa zďaleka sledovala.

	– Peši?

	– Nie, na koči. Chcela som vedieť, kde si a s kým si. Prečo si predo mnou tajil, že ideš do Möldingu, keď tu niet nijakých žien?

	Tvár mala úplne vykrivenú od rozrušenia a žiarlivosti.

	– Beda mi. Tvoja nedôvera sa premenila na hotové peklo a ty si ma dostala na mučidlá. A ktovie, možno z toho bude aj niečo horšie. Poď, poviem hostinskému, aby ti otvoril druhú izbu, nechcem, aby ťa tu videli moji priatelia.

	– Myslíš priateľky?

	– Choď sa teda pozrieť. Pozri na nich a každému z nich sa ukáž, každého sa spýtaj na meno, lebo teba poslal osud, aby ma zničil.

	Nič mu neodvetila, lebo práve vstupoval Held, aby otvoril druhú izbu.

	Hory zahalila tma. Spoza čiernych vrchov vyšiel mesiac. Danuša sa priblížila k oknu a horúčkovitým pohľadom sledovala tých, ktorí prichádzali z lesa. Až keď videla, že všetko sú to muži, odstúpila od okna. Dole pred domom Held zapriahal kone. Delivuk sa znova vyštveral na kozlík a chytil do rúk uzdy. Zatiaľ čo ostatní nastupovali do koča, Martinovič a Vrhovac si podali ruky.

	– Ručím vám, – podotkol Martinovič,– že táto žena nikomu nič nepovie o našej schôdzi. Napokon, nikoho nepozná a vás už vonkoncom nie.

	– Zapamätajte si, žena a republika sú veľmi nebezpečné. Jedna i druhá vás môžu stáť hlavu, ak sa pre vás stanú vášňou. Zoberte si na pomoc úsudok a zdravý rozum.

	Koč sa pohol. Martinovič ostal s Lackovičom a poprosil ho, aby na koni cválal po ceste, kde iste uvidí koč, ktorý čaká na Danušu. Lackovič vykonal, o čo ho Martinovič požiadal. Keď sa vrátil s prázdnym kočom, povedal Martinovičovi:

	– Muselo sa vám prihodiť niečo mimoriadne a zlé, keď ste taký bledý a znepokojený.

	– Bolí má srdce.

	– Niekoho milujete?

	– Aj v mojej hrudi bije srdce. Rovnako ako vo vašej.

	– Pani, ktorá tak nečakane prišla, neopätuje vašu lásku?

	– Lásku mi opätuje, ale nie dôveru. Ostali ste so mnou, a preto vám poviem všetko. Mnohokrát budete spolu so mnou, a mnohokrát budeme spolupracovať v našom boji. A tá pekná pani je moja žena, ale iba podľa zákonov lásky. Lebo ako bývalého príslušníka rehole františkánov by ma nik nezosobášil. Spoznal som sa s ňou na dvore grófa Potockého.

	A vyrozprával mu o svojej láske o úteku s Danušou: – Nemohli sme pretrhnúť to, čo príroda zviazala silou svojich zákonov. Danušina láska je rovnako veľká a vášnivá ako je veľká a nekonečne vášnivá jej žiarlivosť. To je peklo i raj, záhuba i šťastie. Tá žiarlivosť je strašná kliatba a ja radšej zhyniem na ňu, než na jej nelásku. Keď som ju dnes zazrel, takmer som umrel od zlosti, ale teraz sa už dusím od šťastia, že ona tak po mne prahne. Prichádza jej koč, prosím, aby ste šli s nami. Koňa nechajte na Helde, nech si oddýchne pred návratom do Viedne. Vo vašej blízkosti nadobudnem potrebnú silu.

	Lackovič dosť sklamane pozrel na svojho zbožňovaného vodcu, v ktorom dnes odhalil čosi čudné a jemu neznáme.

	Všetci traja sedeli v koči. Celou cestou mlčali. Lackovič v myšlienkach videl Ivku v bielych šatách, ako stojí pri stole s knihou o francúzskej revolúcii, počul, ako v jej slovách horí túžba, aby on, ktorého miluje, sa stal hrdinom v boji za slobodu.

	Po viedenských uliciach bolo množstvo ľudí, keď prišli do malej uličky a zastali pred nízkym murovaným domom.

	– Danuša, môžem tohto priateľa pozvať k nám na večeru? – spýtal sa Martinovič a Danuša súhlasila.

	– Ako ste spokojní so stretnutím s Vrhovcom? – spýtal sa Lackovič Martinoviča.

	– Veľmi. Je oveľa pokojnejší a uvážlivejší než ja. Škoda, že jeho kňazský stav mu neumožňuje prevziať kormidlo. Chcel by som, aby ma on viedol.

	Lackovič po celý večer napnuto sledoval Danušine slová a jej pohyby. Po celý čas myslel len na Ivku, ktorej oči sú ako zornička, ktorá poskytuje toľko nádeje a neskonalej krásy.

	Na druhý deň sa slnko skrylo za husté a chladné oblaky a zachmúrilo náladu ministra polície, ktorý sa nakláňal nad spismi. Pred ním stál vedúci dvornej kancelárie Bujanovič, odetý sťa nafúkaný fičúr s hustou kučeravou parochňou a veselou, usmiatou tvárou. Poskytoval obraz leva salónov, ktorý je sám so sebou nesmierne spokojný. Minister zrazu vzplanul:

	– Vaša plytkosť je nekonečná! Čo nové ste doniesli v tých nekonečne dlhých referátoch?! Čo sú to za odhalenia, že niekto zhabal tri knihy o poprave kráľa Ľudovíta? Budeme azda prenasledovať knihy? To je nejaké odhalenie?! Zistili ste, že Vrhovac sa včera vyviezol kdesi von z Viedne a spolu s ním bola v koči mladá dáma. Strašne dôležité! Videli ste pred Martinovičovým bytom peknú ženu a poľovnícky oblek akéhosi dôstojníka. Ale čo hovorili? Sú to demokrati?

	– Neviem, vznešený pane. Len uvádzam to, čo som videl pri svojom sledovaní.

	– Koho ste zatkli?

	– Nemôžem nikoho zatknúť, ak nemám dôkazy.

	– To, čo ste urobili, môže urobiť hociktorý strážnik. Vy ste neskutočne hlúpy. Nemáte jediného podozrivého, nemáte nijaký dôkaz!

	– Aj baronesa Xénia sa vrátila zo Záhrebu do Viedne bez akéhokoľvek úspechu. Ja nemám šťastie, ale baronesa má mäkké srdce, – posmešne odvetil Bujanovič.

	Vstúpil lokaj a oznámil, že Ignác Martinovič prosí o audienciu u ministra polície. Ministra to prekvapilo a Bujanovič bol priam zdesený.

	– Môžete ísť, – povedal minister.

	Keď Bujanovič odišiel, do miestnosti vstúpil Martinovič odetý v obleku z čierneho zamatu, okolo krku, na veste i rukávoch mal čipky. Všetko starošľachtická móda.

	– Dlho sme vás nevideli, – podotkol minister.

	– Rozhodol som sa odísť do Uhorska, nuž sa chcem s vami rozlúčiť.

	– Nemáte dosť peňazí na život vo Viedni?

	– Vznešený pane, nemám prácu a nemôžem žiť v záhaľke.

	– Ako viem, hovoríte ôsmimi jazykmi. Prečo ste svoj talent premrhali na učenie jazykov?

	– Myslel som, že by som mohol byť užitočný štátu, no keďže sa mi to nepodarilo, rozhodol som sa venovať hospodárstvu a tak som považoval za svoju povinnosť, skôr než odídem, upozorniť vašu jasnosť na isté dôležité veci, – a podával mu knihu. Minister v nej začal listovať a po chvíli zvolal:

	– Senzačné!

	– Áno, jasnosť. Niekto vyzýva veľmožov, aby už raz povstali na obranu svojich privilégií, lebo panovník v našom cisárstve si ich užíva až priveľa. Všetko prevzal do svojich rúk, veľmoži a šľachtici sú iba jeho vazali.

	– Strašný objav! Kde ste našli túto knihu?

	– Našiel som ju skrytú v kresle istého divadla. Možno ju tam niekto zabudol. Zo zvedavosti som v nej začal listovať a keď mi bolo jasné, o čo ide, doniesol som ju ukázať vašej jasnosti.

	– Veď to je hrôza, – opakoval minister. – V úvode sa hovorí, že autor je významným veľmožom na dvore a že zastupuje názor väčšiny. Ale to znie neuveriteľne.

	– Vaša jasnosť, kráľa Ľudovíta nechali padnúť práve tí, ktorí mu mali byť zaviazaní najväčšou vďakou. Mohli ho v pravú chvíľu previesť cez hranice a zachrániť mu život. Nie je múdre hľadať revolucionárov dole, kde sa celý deň niekto trápi, aby si zaslúžil skyvu chleba, ale hore, kde vládne nuda a leňošenie. – Áno, je to presne ako hovoríte. Ale napriek tomu sa čudujem, že práve vy ste priniesli túto knihu. Veď vy ste známy stúpenec jozefínskych reforiem.

	– Keď žil cisár Jozef II., jeho zásady boli súdobé. Ale nová doba priniesla nové podmienky a samozrejme, že podmienky menia aj idey.

	– Vždy som vás považoval za tvorivého ducha.

	– Ach, vznešený pane, falošní priatelia vašej vlády sa boja, že by ste vo mne mohli nájsť užitočného a im nebezpečného spojenca.

	Rozhovor, najmä takáto odpoveď, hlboko zapôsobili na ministra. Zamarilo sa mu, akoby sa práve teraz prebudil z hlbokého sna a iba v tejto chvíli začal všetko jasne vidieť.

	– Správne ste to odhadli. Bujanovič je neustále proti vám. Áno, on je veľmož bez majetku a má viac ambícií než schopností. Prečo ste ma už dávnejšie nepožiadali o audienciu?

	– Dvakrát som sa pokúšal, ale vždy mi povedali, že ma neprijmete.

	– Áno, to stádo, ktoré vedie Bujanovič. Ako sa opovažuje rozhodovať za mňa? Počúvajte, pane, naozaj je škoda pre cisárstvo, ak taký talent nevyužije pre seba. Navrhujem vám, aby ste hneď napísali žiadosť o umiestnenie. O dva dni vám ju potvrdíme.

	– Vaša jasnosť ma naozaj poctila. Budem šťastný, ak budem môcť splniť nejaké vaše želanie.

	– Napríklad, keby sme sa dozvedeli, kto napísal túto senzačnú knihu.

	– Keby som poznal ľudí na dvore, odhalil by som ich podľa myšlienok, podľa štýlu, podľa jednotlivých slov, ktoré sa v knihe používajú. Vyňúral by som ho.

	– A ja by som vás vyvážil zlatom. V každom prípade tú žiadosť napíšte a v zalepenej obálke pošlite do môjho kabinetu.

	– Veľmi som šťastný, vaša jasnosť. A môžete si byť istý, že všetky svoje sily obetujem vašej jasnosti.

	Minister mu srdečne podal ruku. Keď Martinovič vyšiel napísať žiadosť, gróf Pergen spokojne konštatoval:

	– Zbaví ma toho prekliateho Bujanoviča, našušoreného hlupáka. Tento bude skvelý, talentovaný následník. Aké šťastie mi ho priviedlo do cesty.

	Z malej izbičky viedenského hostinca chýrneho Helda sleduje Lackovič oddiely vojakov, čo odchádzajú do vojny proti Francúzsku. Do izby náhlivo vstúpil Martinovič v parádnom odeve z čierneho zamatu. Poklepe Lackoviča po pleci, zatiahne ho do izby a ticho mu oznámi:

	– Musíte nastúpiť do dvornej gardy!

	– Kde ste sa tak rozveselili, že robíte také žarty?

	– Stúpil som na kurie oko jednému idiotovi, a to ma takto potešilo. Dávajte pozor, čo vám poviem: zariadime svoj policajný úrad na cisárskom dvore. Stará Trója padla vďaka prefíkanosti, a nie silou vojska. Znamená to, že cisárskemu dvoru a jeho vláde ukážeme čierno-žltú zástavu. Vy viete, že šéf dvornej kancelárie Zinzendorf ma pozýva na svoje plesy, barón Sarau hráva so mnou šach a dnes mám česť predstaviť sa vám ako tajný agent ministra polície.

	Lackovič bol úplne vydesený. Martinovič mu v krátkosti vyrozprával o svojej návšteve u ministra Pergena. A svoje rozprávanie ukončil slovami:

	– Napísal som rozpravu, dal som ju vytlačiť a ten pamflet som zaniesol ministrovi. Sľúbil som mu, že na dvore nájdem toho veľmoža, ktorý sa takto stavia proti cisárovi. Usídlim sa v ministrovej lebeni, trošku sa tam prehrabem, ovládnem jeho vlastný mozog a potom sa nám možno podarí demolovať ich hlavný štáb.

	– Geniálna krkolomnosť!

	Počas ich rozhovoru prišiel do miestnosti Delivuk a niekoľkými slovami vysvetlil svojim priateľom:

	– Viete, že sa pripravuje veľký maškarný ples v najväčšej viedenskej dvorane? Vrhovac včera popoludní dostal list, ktorým ho akási dáma pozýva, aby prišiel v maske domina. Ona vraj bude odetá do pomarančovo-červených pásikavých šiat ako Sicílčanka. Vrhovac tvrdí, že je to narafičená pasca nejakého nepriateľa. Možno Maďara.

	Martinovič chvíľu premýšľal a potom sa rozhodol:

	– Ak je to pasca, či už ženská, alebo politická, my tej dáme pošleme zelené domino. Naša polícia vystupuje ako sa patrí, pod maskou. V ten večer sa poriada maškarný ples aj u grófa Zinzendorfa, kde je Vrhovac hosťom. Ale zelené domino, a vy, moji priatelia, všetci oblečení do čierneho domina, budete so mnou vo veľkej viedenskej dvorane. A zistíme, kto to pozýva na schôdzku – či politik alebo žena.

	KARNEVALOVÁ NOC

	V priestrannej sále sa vlnia masky ako morská hladina. Mladí Viedenčania zahalení maskami prostopašne naháňajú ženy s obnaženými hrdlami a ramenami, podpichujú, ťahajú ich za stužky a čipky, strkajú do nich a často šeptajú neslušné slová. Všetci tancujú. Pochytali okolo drieku dievčatá a ženy a v stisku sa takmer nedá hýbať. Nik sa nemôže vytancovať do sýtosti. Ostávajú v objatí, zabávajú sa a smejú.

	Z jedného kúta sály sa prediera skupina cirkusových akrobatov, búchajúcich do svojho plechového náradia. Hlukom chcú upútať čo najväčšiu pozornosť, ale masky dnes na nich nemajú náladu. Všetci sa oddávajú čaru karnevalovej noci, keď si každý smie zahaliť svoju tvár a nemusí ju ukázať až do svitania. Vreskot, chichot, akoby okrem týchto zvukov nič iné nebolo na svete.

	Pri vchode stoja štyri dominá. Tri sú čierne, posledný zelený. Mlčia a rozhliadajú sa po dvorane. Podchvíľou pozrú na galérie plné prekrásnych žien, presnejšie, tušia, že sú pekné, lebo o tom svedčia ich biele a pekné ramená, lebo tváre majú zahalené maskami. Štyri dominá sa už pol hodiny ani nepohli. Nehybne stoja a pozorujú hlučnú slávnosť.

	Hudba umĺkne. Jednotlivé páry sa odtŕhajú od masy a odchádzajú do miestností s občerstvením, ktoré sa nachádzajú pri sále. Štyri dominá zájdu na galériu.

	– Poďme, teraz je menej ľudí.

	– Nie je dobré, že sme pospolu, – zašeptalo zelené domino.– Každý nech ide do jedného kúta sály. Kto prvý zazrie Sicílčanku, nech mi oznámi. Ja ostanem tu a budem čakať.

	V hĺbke sály, pri vchode do jednej miestnosti s pohostením, zelené domino si ostro premeriava každú ženu. Jeho pozornosť vzbudila maska, čo sa hnala stredom sály, lebo bola obkľúčená oddielom mladých ruzpustilých mužov. Chytajú ju za driek a volajú do tanca. Maska má strednú postavu, je v kostýme Talianky a jej hodvábne šaty majú žlto-oranžové pásy. Biele ruky sú obnažené, vôkol hrdla majú šaty výstrih. Pod krátkou sukňou neobyčajne koketne vytŕčajú pekné, štíhle nohy. Na prsiach má kytičku z kvetov pomaranča. Zelené domino podíde bližšie a sleduje ju. Talianka ho zazrie. Dve čierne dominá sa prirútia k nemu a niečo mu šeptajú a potom sa vzdialia. Tretie domino pristúpi k nemu, aby mu pošeplo:

	– Je to ona, počul som ju hovoriť.

	Tri čierne dominá sa utiahnu do kúta. Zelené domino pristupuje k Talianke. Skadesi sa objaví vysoký, štíhly mladík v károvaných nohaviciach a červenou šatkou na krku, v čiernej parochni a koketnom mužskom klobúku. Ruky si strčil do vrecka a veľmi dôverne si začne šeptať s Taliankou. Ona sa však náhle zvrtne, nechá Taliana aj ostatných mladíkov a kráča priamo k zelenému dominu.

	– Ty si tu sám a všetkými opustený.

	– Čakám na kytičku kvetov pomaranča.

	– Kto sa skrýva za touto maskou?

	– Možno ten, komu si určila ten pomarančový kvet, a možno aj nie.

	Ona však váha. Zelené domino vytiahne akýsi papierik a ukáže jej list, ktorým akási žena pozýva Vrhovca na ples, ale vzápätí papierik dobre ukryje.

	– Myslela som, že neprídeš. Vravia, že si strašne cnostný.

	– Prísť na ples v maske nie je nič necnostné. A prečo si ma pozvala?

	– Chcela som ti povedať, že jedna mladá, veselá a vznešená žena veľmi veľa na teba myslí.

	– Nie som náchylný veriť tomu, čo hovoria ženy.

	– A jej budeš veriť?

	– Je v sále?

	– Možno, alebo presnejšie: je!

	– Vznešená dáma a prichádza na takéto miesto?

	– Chcela sa s tebou zhovárať.

	– Nemohla ma pozvať domov?

	– Nemôže si dovoliť povedať, čo chce.

	– Potom by si mi ju mala predstaviť.

	– Pod jednou podmienkou: nebudeš sa jej nič pýtať a nebudeš sa pokúšať zistiť, kto je.

	– Súhlasím, – odvetilo zelené domino.

	– Nuž teda, ja som tá žena. Poď!

	Zelené domino vykročilo za peknou Taliankou cez stisk masiek.

	Viedla ho priamo do menšej miestnosti, v ktorej sa nalievalo víno a podávalo jedlo. V kúte bol voľný stôl. Pozvala svojho sprievodcu. Sluha doniesol jedlo a šampanské. Zelené domino obsluhuje neznámu, správa sa ako pravý gavalier. Ona s veľkou zvedavosťou sleduje jeho pohyby. Nalial dva poháre šampanského, jeden podal Talianke a galantne zašeptal:

	– Viem, že som poctený, lebo sedím vedľa krásavice.

	– Podľa čoho tak usudzuješ?

	– Ľahko je vycítiť to, čo je pekné a čo je škaredé. Naša Viedeň je centrum krásavíc, ale na čele stojí len jedna.

	– Jedna, do ktorej si zaľúbený?

	– Ako by som mohol milovať panovníčku?

	– V týchto demokratických časoch môže každý mešťan milovať aj panovníčku, – odvetila potichu.

	– Demokratické časy? Nepovedz! – a jeho hlas sa dostal do šteklivého tónu. – To je naozaj karnevalový žart. Do nášho cisárstva ešte nezablúdili takí fantasti.

	– Demokraciu považuješ za fantáziu a vo Francúzsku popravili panovníka i panovníčku…

	– Ach, Francúzsko je ďaleko od nás, ale ty, ty si blízko, – začal jej milo dvoriť.

	Obďaleč stáli tri čierne dominá a akoby hľadeli priamo na nich. Ona nevedela, kto sú tí ľudia a preľakla sa.

	– Pozri na tie tri čierne masky, správajú sa akosi čudne. Poznáš ich?

	– Človek často nepozná ľudí ani vtedy, keď nenosia masky, ako by som ich mohol poznať, keď sú tak dobre zamaskovaní.

	– V tom prípade zrejme sledujú mňa. To by však nebolo dobré, – šepla a ešte väčšmi si pritisla masku k tvári a zahalila si ramená hodvábnou šatkou.

	– Zrejme to budú celkom obyčajní mladíci, ktorým sa páčiš aj v maske.

	Vtom vtrhla do miestnosti celá kopa masiek, hlučne sa dožadovali jedla a pitia. Zelené domino rýchlo šeplo:

	– Povedz, prečo si ma volala?

	– Páčiš sa mi, a chcela by som ťa častejšie vídať a zhovárať sa s tebou.

	– O čom, keď sa karneval už chýli ku koncu?

	– Často práve počas karnevalu sa začínajú vážne rozhovory, ktoré potom pokračujú.

	– Ale je otázne, či sú tie vážne rozhovory adresované mne podľa tvojich predstáv, alebo za tebou stojí niekto iný, kto chce počuť moje odpovede na tvoje otázky…

	– Naozaj ma prekvapuje, čo si myslíš.

	– Priznaj sa, že si si sama nevymyslela toto pozvanie. Niekto ťa na to naviedol. Možno nejaký môj nepriateľ.

	– Nepriateľ? Ty máš aj nepriateľov? A prečo?

	– Bolo by treba vynájsť nejaké čarovné zrkadlo a ešte čarovnejšie slúchadlo, aby si prehliadla ľudí a zistila, prečo sa stávajú tvojimi nepriateľmi.

	– Och, ty filozofuješ, no predsa by som chcela… – náhle zmĺkla, strhla sa a šepla: – Tí traja sú policajti a dávajú na mňa pozor.

	– Ako by mohla za tebou prísť na ples štátna polícia?

	– Neviem, alebo lepšie, možno viem, ale nemôžem nič povedať. Veľmi som rozrušená.

	Zrejme sa začala báť. Neustále hľadela na tri zamaskované čierne dominá. V tom momente sa za nimi objavil mladý Talian v koketnom odeve. Mladej dáme odľahlo.

	– Ach, to je tvoj sprievodca. Pri ňom sa nebojíš, – šeplo zelené domino. Ona mu však neodvetila, iba rýchlo vstala.

	– Nemôžem tu už dlhšie ostať, sledujú ma.

	Bez akéhokoľvek rozlúčenia vzala Taliana pod pazuchy a zmizla vo dverách, čo viedli do tanečnej sály. Zelené domino ostalo pokojne na svojom mieste. Tí traja k nemu podišli.

	– Kto je tá žena a čo chce?

	– Myslím, že chcela presne to, čo si želá jej vznešený manžel.

	– Ako to, azda nenasmerovala rozhovor na…

	– Dvakrát chcela o tom hovoriť, ale vy ste sa správali ako policajti, takže zmizla. Minister polície zrejme nebol informovaný o tomto pokuse. Verte, že mi je veľmi záhadná.

	Všetci si sadli k stolu a chvíľu sa šeptom zhovárali. Potom zelené domino prikázalo jednému z čiernych:

	– Prosím ťa, choď do sály a dávaj pozor, či znova nepríde. Nech podrobne zistíme, akú mala úlohu.

	Jeden z nich vstal a šiel.

	– Dobre, že šiel Delivuk. On vie najlepšie po nemecky i po francúzsky, takže ľahšie bude sledovať masky. Myslíš, že ten Talian nie je dievča? Celkom určite. Hoci sa dobre zamaskovala. Znamená to, že krásavica mala ženský sprievod.

	Zhovárali sa ďalej o neúspešnej schôdzke neznámej masky so zeleným dominom. Vo veľkej sále zatiaľ Delivuk stál opretý o stĺp galérie. Na svoj veľký údiv zazrel mladého Taliana, ktorý pred chvíľou odviedol tajomnú Sicílčanku. Priblížila sa k Delivukovi a opýtala sa ho:

	– Čo tu robíš, prečo netancuješ?

	– Ona nie je tu.

	– Ani ja netancujem, lebo tu nie je on.

	Mladík prikývol a lepšie sa pozrel na Taliana.

	– Inak to nie je možné, v tomto šate sa skrýva ženské telo.

	– Ty si ale veľký čarodejník, že si to uhádol, keď som ti to povedala sama, – pokračovala. – Ale keď ty nemáš ju a ja nemám jeho, poďme sa utešiť. Zdá sa, že všetci sem prišli len preto, aby sa mohli sácať.

	– Znamená to, že ani ty si neprišla kvôli niečomu inému.

	– V skutočnosti doprevádzam niekoho, kto mi je pánom.

	– Vznešený pán. Zrejme sa rád pohybuje medzi prostým ľudom.

	– Možno iba od polnoci do štvrtej do rána.

	– A čo robíš za ten čas?

	– Myslím na niekoho, kto je ďaleko.

	– A nedáš mu pokoj, provokuješ ho, aby aj on myslel na teba.

	– Bolo by to úplne márne, lebo jeho nemožno vyprovokovať. No uteším sa s tebou. Poď, zatancujme si už konečne.

	Delivuk chytil masku okolo pása. Pod širokým mužským kabátom zacítil svižné, mladé ženské telo. Tancoval pomaly, graciózne, ale chvíľami aj vášnivo. Sledoval, ako Talian kráčal po dvorane, zdalo sa mu, že tie kroky sú ťažké a nemotorné, no teraz, pri tanci, sa úplne zmenil.

	– Naozaj skvelo tancuješ, – povedal Delivuk.

	– Poznala som muža, ktorý tancuje ako ty.

	– Onedlho zistíš aj ďalšie cnosti, práve také ako má on.

	– Si sarkastický ako on.

	– Znamená to, že moja hviezda teraz vychádza?

	– Uvidím, keď si odmaskuješ tvár.

	– Toho sa nedočkáš ani do rána.

	– Naozaj škoda, keď sa tak pekne zabávame, – a mechanicky prudšie ovinul ruku okolo jej pása.

	– Teraz si bol trocha neslušný, – povedala, odsotila ho a dodala: – Idem vyhľadať priateľky.

	Bolo mu čosi čudné na tom, ako vyslovila tieto slová. Po celý čas hovorili po nemecky. Delivuka sa zmocnila zvedavosť. Rozhodol sa, že ju bude sledovať, kým nezistí, koho sprevádza. Nebolo mu jasné, prečo tá druhá pozvala Vrhovca na ples.

	Stisk bol čoraz väčší. Dvorana pripomínala obrovský úľ. Delivuk sa pokúšal pretisnúť sa pomedzi roztatárené včely a osy, ktoré sa mrvili vôkol neho.

	Vtom niekto za jeho chrbtom prehovoril čudným hlasom. Obrátil sa. Videl peknú Sicílčanku s celkom inou maskou, v pestrom domine. Pokojne a dôverne, ako dvaja dávni priatelia, ruka v ruke sa prechádzali sálou, aby našli východ na galériu, čo bola vľavo. Tam kdesi musí byť aj jeho Talian. Niekto ho chytil za plece.

	– Čierne domino, nemôžem ďalej. Strašne do mňa drgajú.

	Bola to ona. Delivuk jej ponúkol ruku.

	– Nemám ťa odprevadiť domov, keď sa ti tu tak nepáči?

	– Ďakujem ti, ale musím tu ostať dovtedy, kým nedostanem ďalší príkaz.

	Ona sa oprela o stĺp. Zdalo sa, že je na smrť unavená.

	– Môže sa mladé stvorenie unaviť od radovánok a zábavy? – spýtal sa Delivuk.

	– Aj to je možné. Ale mne prišlo takmer zle, lebo som videla jeho.

	– Ach, teraz rozumiem. Lebo ťa opustil.

	– Nemohol ma opustiť, lebo sa nikdy so mnou nepriatelil.

	– Nevie, že ho miluješ?

	– Ani nevie, ani sa to neusiluje vedieť.

	– V maske sa ti naskytuje najlepšia príležitosť, aby si mu povedala to, čo by si mu nijako ináč nemohla povedať. Nemôže ťa spoznať, aspoň sa to tak zdá.

	– Ach, ako by ma mohol spoznať?! Myslíš si, že som sa s ním nepokúšala intímne zhovárať? No vždy ostal ľadový.

	– Čudné, taká pekná!

	– Vravia to o mne. Čo však znamená krása, keď ti nezíska toho, koho si vyberieš?

	– A čo ak sa iba tak tvári, že ho nemôžeš získať?

	– Nemá dôvod, aby sa tak tváril, napokon, to by som zbadala. Hoci mi je iba kusom ľadu.

	– A čo ak je to jeho taktika, aby si ťa získal úplne?

	– Načo by si ma získaval, keď som celá jeho?

	Primkla sa k nemu tak tesne, že zbadal jej rozžiarené oči. Veľmi pozorne pozrel do masky, potom sa narovnal a pokojne pokračoval:

	– Mademoiselle, ak ho naozaj milujete, ste nešťastne zaľúbená.

	– Odrazu hovoríte po francúzsky? Ako viete, že poznám ten jazyk?

	– Nebolo ťažké uhádnuť, že patríte do vznešených kruhov, ktoré používajú iba francúzštinu. A potom, prečo meníte svoj hlas? Vo Viedni nepoznám jedinú ženu, ktorá by ma zaujímala.

	Znova ho pritiahla k stĺpu. Delivukovi sa zazdalo, že jej prišlo nevoľno.

	– Ľutujem vás, ste nešťastná. Ale nemôžem veriť tomu, že vám, takej krásavici, čo usudzujem podľa vašej postavy, by mohol niekto odolať.

	– Aj ja som si dávala tú istú otázku.

	– Vraví sa, že láska je požiar, ktorého iskry môžu zapáliť susedov dom.

	– Vás tie iskry nezapália, – usmiala sa. – Váš dom je z kameňa.

	– A keď začne horieť kameň?

	– Už ste to v živote videli?

	– Na sebe nikdy, ale počul som o tom rozprávať iných.

	– Trasiem sa od vášho ľadového hlasu.

	– Tak sa lepšie zaodejte, mademoiselle, – usmial sa.

	Chvíľu naňho zízala, potom preletela zrakom po sále a začala nervózne žmoliť hodvábnu vreckovku, ktorú vytiahla z vrecka.

	– Čo vám urobila tá červená vreckovka,– napomenul ju a chcel jej ju vziať. No ona ju rýchlo odtiahla.

	– Nehneváte sa, mademoiselle?

	– Vy ste cynik. Ste taký aj voči nej?

	– Zdá sa, že nemôžem byť lepší, aj keby som chcel.

	– Monsieur, – jej hlas sa zasekol, ako keby sa niečoho preľakla. Vôkol nich nastal stisk a odrazu sa ocitli v klbku masiek. Stalo sa to v okamihu. Delivuk sa za ňou obzrel, niečo ho ťahalo, aby ju nasledoval. No zrazu na zemi zbadal červenú vreckovku, ktorá jej vypadla z ruky. Zdvihol ju. Prostý hodváb bez ozdôb, ale aj bez monogramu. Jej nervózne prsty vreckovku takmer roztrhali. Delivuk strčil vreckovku do vrecka, presvedčený, že pri najbližšej príležitosti jej ju bude môcť vrátiť. Zrakom preletel po sále a zazrel, že jeho neznáma sa prebíja k východu. V stisku ktosi zašomral po chorvátsky:

	– Ty si kto?

	– Ja som Lackovič, – ticho odvetilo čierne domino, – kde je Bedekovič?

	– Stratil som ho v tom stisku a nemohol som ho nájsť.

	Do sály vstúpila nezvyčajná maska. Vzbudila pozornosť všetkých. Vysoký muž oblečený ako stredoveký rytier. Na hrudi má železné brnenie, na prilbici pestré perie. Tvár mu zakrýva spustený priezor a v ruke drží starý, hrdzavý meč.

	Popri rytierovi sa krúti zo desať mužov v prastarých prilbiciach a dvaja sú oblečení za dvorných bláznov.

	Ostatné masky sa chvíľu krútili okolo tejto čudnej skupiny, ale zrejme všetkým začalo byť horúco od pohľadu na železné brnenie, a preto sa začali rýchlo vzďaľovať. Z protiľahlej strany sály širokým vchodom začali prichádzať nové masky. Jódlovali akési pesničky. Boli odetí do tirolských krojov a na tvárach mali masky. Začali tancovať tirolský tanec. Ostatní ustúpili, aby urobili miesto sympatickým maskám, ktoré im pripomenuli veselé tirolské pesničky a tance. Masky sú neúnavné, spievajú, tancujú, vystrájajú žarty, odpovedajú na poznámky ostatných masiek. Bola z toho veľká zábava a všetci sa zhrčili vôkol nich. Tirolčania tancovali takmer pol hodiny a zabávali polovicu sály.

	Stredoveký rytier v prilbici so spusteným priezorom akoby bol urazený, že jeho rytierskemu meču a zjavu nevenujú takú pozornosť a úctu, ako očakával. Začal vypínať hruď. Zrazu vysoko zdvihol meč a zvolal: „Pozor!“ Jeho železné mužstvo vrazilo medzi masky a začalo ich oddeľovať. Kričali a dožadovali sa miesta pre seba, ale nik ich nepočúval. Každý chcel počuť a vidieť skupinu veselých Tirolčanov. Rytier znova kričal svoje povely, ale publikom ho bralo ako otravnú prekážku, a preto mu odpovedali:

	– Zmĺkni, starý rytier, patríš do múzea, neotravuj!

	Zrazu muž so železnou maskou na tvári zahrmel čosi, čo mešťania, teraz vo veselých maskách, už kedysi počuli pri policajných akciách v uliciach mesta. Masky strnuli, zmĺkli a nechali rytiera kráčať k Tirolčanom. Už iba pár sekúnd a celá sála takmer zamrela.

	Desať mužov v starodávnych prilbách a so zhrdzavenými mečmi namieri na Tirolčanov pištole zo 17. storočia.

	– Vzdajte sa, lebo budeme strieľať, – zahrmel nemotorný rytier.

	Niektorí sa začali smiať, lebo si mysleli, že je to žart. Ale rázne vytiahnuté a presne namierené pištole boli zrejme nabité, a preto začalo byť jasné, že tomu všetkému niekto naozaj velí a má to nejaký zmysel. Ošklivé hlavne mierili na hrude ešte pred malou chvíľu tak nevinných a veselých Tirolčanov. V obrovskej sále sa rozhostila hrôza. Hudba zmĺkla, všetky masky onemeli. Veselá prostopašnosť sa premenila na strach. Dav sa zavlnil smerom k východu. A z vydesených Tirolčanov sa nik ani nepohol. Samopašne strnulí. Z nádvoria prichádza zo desať mládencov v maskách obyčajných mešťanov. Prichádzajú rovno k rytierovi a počúvajú jeho príkazy.

	– Všetci, čo sú v jedálni, nech vyjdú von, – prikázal rytier trasúcemu sa hostinskému, ktorý sa prišiel pozrieť, čo sa deje.

	– Vaša milosť, všetci ušli, len čo zazreli pištole.

	Správa však neznepokojila rytiera, naďalej vydával rozkazy a ukazoval na Tirolčanov.

	– Chlapci, zaveďte ich priamo do jedálne. Ak niektorý z nich neuposlúchne, hneď strieľajte.

	V sále, v ktorej dovtedy vládol veselý zmätok, bol odrazu nevídaný obraz: masky veselých Tirolčanov mašírovali pod namierenými zbraňami do jedálne napravo. Za nimi stisk ostatných masiek, ktoré trápila strašná neistota. Je to nejaká hra, alebo sa naozaj niečo stalo?

	V jedálni niet nikoho, iba Tirolčania a ich strážcovia s pištoľami. Aj vo dverách stojí niekoľko strážnikov s namierenými zbraňami. Rytier sa postavil pred skupinu zajatých Tirolčanov, zložil svoju prilbicu. Objavila sa hlava s parochňou.

	Jeden z Tirolčanov zvolal napoly od radosti, napoly zo strachu:

	– Vaša jasnosť, milostivý pán Bujanovič!

	– Tak ty ma poznáš osobne, ty demokratický darebák! O to lepšie! Teraz viete, kto som. A vy desiati ste vodcovia revolučných demokratov. Preto teraz pozorne počúvajte, čo vám poviem. Budete vydesení až do špiku kostí. Ak niekto z vás siahne po zbrani, alebo bude chcieť skryť nejaký list, bude na mieste zastrelený.

	– Ale, vaša milosť, – začal ten istý Tirolčan. No Bujanovič ho umlčal hrubým gestom.

	– Nech sa nik neodváži protestovať. Zajtra bude celá Viedeň vedieť, že na maškarnom plese prezlečení za Tirolčanov sa stretli vodcovia bandy revolučných demokratov. Chceli zvrhnúť cisárstvo, a zato budú mať zajtra hlavy na kláte.

	Desať Tirolčanov stojí ani kamenné sochy. Tridsať pištolí mieri na ich hlavy. Bujanovič znova prikazuje:

	– Dole masky! Chcem vidieť tie vaše prekliate papule, vodcovia demokratických zradcov. Vravím, masky dole! Tak na čo čakáte, darebáci, zbojníci?! Znova vám prikazujem, dole masky!

	Ruky Tirolčanov sa pokúšajú odviazať široké škrabošky, ktoré si dobre upevnili, aby im pri tanci nespadli. Masky padajú z tvárí a tridsať pištolí čaká na svoj okamih. Ale čo to? Desať ľudí sa začne od srdca smiať. Bujanovič ako bleskom zasiahnutý hľadí raz na jednu raz na druhú tvár. Začal kliať, podišiel k nim bližšie a až v tejto chvíli sa ho zmocnila ozajstná zúrivosť.

	– Čo je to, dočerta?! Čo ste zblazneli?

	– Čo už narobíme, vaša milosť sa pomýlila, – zvolal ktosi od dverí jedálne.

	Vstúpil vysoký funkcionár ministerstva polície a ledva zadržal smiech.

	– Kto vás sem poslal? – skríkol Bujanovič.

	– Jeho jasnosť minister polície.

	– Čože? Prečo vás poslal?

	– V tejto chvíli dostal správu, že muž oblečený do masky stredovekého rytiera zatkol desať najlepších ministrových detektívov. Minister ich poslal sledovať istých ľudí, korí prišli na ples s nekalými úmyslami.

	– Kto to oznámil ministrovi? – zúril Bujanovič.

	– To sa časom dozviete, aj keď list bol, samozrejme, anonymný. Pozrite, môžem vám ho ukázať. Ministrovi bolo oznámené, že pod ľavou galériou pri dverách do jedálne sa počas najbúrlivejšej zábavy stretnú vodcovia istej skupiny so svojimi stúpencami. Vodcovia demokratov im tu mali odovzdať nejaké smernice.

	– Boli ste pri tom? – spýtal sa Bujanovič, teraz už skleslým hlasom.

	– Áno, ja som prijal tú úlohu a dohliadol som, aby sa naši ľudia rýchlo prezliekli za Tirolčanov, lebo také masky sa dali zohnať najrýchlejšie. Práve som zbadal, že vodcovia demokratov privolávajú svojich stúpencov a chcel som dať svojim Tirolčanom rozkaz, aby ich vyviedli na ulicu, kde čakali ďalší policajti. No vy, pán Bujanovič, ste nám to prekazili, lebo ste na nás namierili svoje pištole.

	„Tirolčania“ sa rozrehotali a ani vysoký policajný úradník sa nevedel zdržať smiechu.

	– Prepáčte, pán Bujanovič, musím sa smiať z tejto tragédie, lebo sme prišli o možnosť pozatýkať vodcov revolúcie a konečne sa im pozrieť do očí. Zajtra si z nás všetkých bude robiť posmech celá Viedeň.

	– Nech sa opovážia!

	– O tom buďte presvedčený, pán Bujanovič. Každý autor memoárov zaznamená túto historickú udalosť. Viete, dnes každý píše memoáre, je to móda rozšírená medzi mužmi i ženami. Hoci je to pre dejiny polície trocha nepríjemná móda.

	Bujanovič mlčal a zachmúrene krútil hlavou. Policajný funkcionár sa obrátil na Tirolčanov:

	– Oslobodzujem vás, už nie ste zatknutí. Choďte pekne domov a vyspite sa. Pre vás sa maškaráda skončila a vy, pán Bujanovič, ráčte sa ísť ospravedlniť k ministrovi. Nemali ste robiť takúto akciu bez toho, aby ste sa nespýtali ministra.

	– Nech je prekliaty ten, kto toto všetko spískal! Pozrite, tu niekto ministrovi anonymne napísal, že je verný cisárovi, a preto ho upozorňuje, že na ples prídu vodcovia demokratov v maskách Tirolčanov.

	– Vidím, že ste postupovali podľa anonymného listu, ale mali ste ho ukázať ministrovi.

	– Dám výpoveď, iné mi neostáva.

	Policajti sa rozhovorili o žarte na plese, ktorý rozohnal väčšinu masiek.

	– Zajtra budú mať Viedenčania veselé raňajky.

	Vzápätí už pištole poskrývali do vrecák. Tirolčania ešte chvíľu tancovali a potom sa rozišli domov.

	Onedlho už všetci, čo ostali v sále, vedeli, že policajti zatkli policajtov. Smiechu nebolo konca kraja.

	Vonku je oblačno. Noc je tmavá. Po úzkej uličke sa zakrádajú štyri dominá a smejú sa.

	– Najkrajšie bláznovstvo, – šeptá Martinovič priateľom. – Len nechápem, ako sa to všetko mohlo stať. Čo ak to zariadil sám minister polície, aby sa zbavil Bujanoviča?

	– V tom prípade by ste o mesiac-dva boli pravou rukou ministra Pergena, – podotkol Delivuk.

	– Najviac ma zaujíma, ako sa volá tá dáma, ktorá pozvala Vrhovca na ples, – ozval sa Delivuk.

	– Nebojte sa, priateľu, nepovedal som jej, kto sa skrýva v zelenom domine. Pokúšala sa hovoriť o demokratoch, no ja som odpovedal ako čistý hlupák.

	– Kam zmizli Sicílčanka a Talian? – spýtal sa Lackovič.

	– Vedeli, prečo sú na plese a kam sa majú skryť. Myslím, že Talian bola Xénia, – dôrazne tvrdil Bedekovič.

	– Aj mne sa to teraz tak vidí, súhlasil Delivuk, – no nepremýšľal som o tom. Bolo by to možno všetko inak dopadlo, keby neprišli tí Tirolčania a stredovekí rytieri.

	V rozhovore prišli pred palác grófa von Zinzendrofa. Martinovič im navrhol, aby prijali jeho pozvanie a šli hore.

	Lokaji ich pustili a odviedli na prvé poschodie. V tanečnej sále sa krútili masky v živom a veselom tanci. No veľa hostí bolo i bez masky. Martinovič a jeho druhovia pozorne prezreli všetkých tancujúcich, aj tých, čo posedávali.

	– V každom prípade bude lepšie, ak ostaneme zamaskovaní.

	– Samozrejme. Takto sa pani Danuša nedozvie, že ste boli na plese a uchová si presvedčenie, že máte dnes dôležitú prácu, – ticho, ale významne povedal Lackovič.

	– Pozrite, gróf Draškovič a jeho žena. Aj Erdödy je tu. A je tu dosť aj našich z Chorvátska.

	Delivuk hneď obanoval svoje upozornenie, lebo neďaleko od spomenutých rodín z Chorvátska zazrel urodzeného pána Josipa Kralja a pri ňom Jelenu.

	Bedekovič si hneď všimol mladý pár. Rýchlo sa odlúčil od ostatných a prešiel dvoranou.

	– Dúfajme, že neurobí nejakú hlúposť, – obával sa Delivuk a pohľadom sledoval Bedekoviča. Jeho vysoká postava v čiernom domine sa v sále nápadne vynímala. Bez váhania šiel priamo k Jelene a ostal stáť od nej niekoľko krokov. Jej oči sledovali tancujúcich. Bedekovičovi sa zdalo, že v jej očiach spočíva akýsi čudný pokoj. Akoby ešte stále nemohol uveriť, že sa naozaj vydala za iného. Až teraz vidí, že o jej kreslo sa opiera jeho štíhly a pekný sok. Áno, naozaj bola doňho buchnutá. Pozorne sleduje Josipa Kralja, ako sa podchvíľou nahýňa k svojej žene a šeptá jej do ucha niečo milé a nežné. Podišiel ešte bližšie.

	– Nepôjdeme ešte domov, Jelena? – spýtal sa muž svojej ženy.

	– Páči sa mi tu, rada by som ešte chvíľu ostala.

	Intonácia jej hlasu spôsobila, že Bedekovičovi začali behať po chrbte zimomriavky.

	– Nemáš chuť na niečo, Jelena? Lokaji ponúkajú dámam.

	– Dobre teda, zákusok a pohár šampanského.

	Mladý muž hneď odišiel do jedálne, aby vyhovel svojej žene. Ona sledovala tancujúcich. Bedekoviča sa zmocnila akási triaška, ako v extáze kráča k nej. Preložil si ruky na hrudi a hľadí jej priamo do tváre. Jelena zazrela masku čierneho domina, ktorá sa jej uklonila, potom zmeneným hlasom po nemecky prehovorila:

	– Vaša milosť sa príliš nezabáva.

	– Naopak, zaujímajú ma tancujúci.

	– Určite je zaujímavejšie, ak človek aj sám tancuje.

	– Pozrite, veď tancujú iba masky.

	– Nemusíte ju mať, ženy vždy nosia masku.

	– Nenávidíte ženy?

	– Nenávidím lož.

	– Znamená to, že vás podvádzali?

	– Môžem povedať, že ma oklamala jedna jediná, ale svoju chybu draho zaplatí.

	Uprela naňho začudovaný a zmätený pohľad.

	– Musíte mi prepáčiť, ale maskám je dovolené k osloviť každého. Aby ste sa nenudili, pobavím vás jednou rozprávkou: Istý mladík miloval jedno dievča celou svojou bytosťou, požiadal ju o ruku a zasnúbili sa, ale potom sa zjavil iný, veľmi namyslený. Ako sa má dievča zbaviť snúbenca? Vymyslela si výhovorku. Raz večer od snúbenca žiadala, aby jej povedal, kde strávil noc a deň. Keďže ho viazalo slovo, ktoré dal svojim druhom, odoprel jej vysvetlenie a ona to prijala priam skvelo: vrátila mu prsteň a do mesiaca už bola ženou boháča. Vari nie je takáto rozprávka v móde aj dnes?

	Jelena sa strhla a na jej tvári sa objavil tieň podozrenia. No on sa k nej naklonil a zlomyseľne sa spýtal:

	– Čo myslíte, že robil? Dva mesiace po tom, ako sa vydala, stretol vo Viedni ženu na plese a povedal jej…

	A vzápätí prehovoril svojím skutočným hlasom:

	– Vravím ti, Jelena, že tebou pohŕdam.

	Jelena zbledla. Dve čierne oči sa na ňu upreli spoza masky ako dva nože. Ale nedočkal na to, čo chcel vyvolať. Hoci jej tvár zbledla, vzdorovito zdvihla hlavu a on sa poponáhľal rozlúčiť sa:

	– Prichádza váš manžel, teší ma, ak som vás trocha pobavil.

	Stiahol sa medzi tancujúcich, ale ostal nablízku. Kralj sa približoval s lokajom, ktorý niesol zákusky a šampanské. Ona bez slov vypila pohár do dna a potom vyzvala svojho muža:

	– Poď, podaj mi ruku, chcela by som tancovať, ale len s tebou. Odtancovali rovno popred Bedekoviča. Usmiata niečo šeptala mužovi. Keď odtancovali niekoľko kôl, stratili sa zo sály. Bedekovič sa utiahol do kúta, sedel sám, úplne zlomený. V takejto nálade ho našiel Delivuk.

	– Hovoril si s ňou?

	– Neviem, čo som hovoril, ale sa dusím. Poďme domov.

	Vyhľadali Martinoviča a Lackoviča a šli do bytu v dome starého Helda.

	Vzrušujúca karnevalová noc vyčerpala Martinoviča. Odprevadil svojich priateľov k Heldovi a po všetkom ešte rozvíjal svoj názor na udalosti posledných dní:

	– Veľmi som spokojný so všetkým, čo sa udialo, ale musíme to využiť pre našu prácu. Lackovič, vy ste rok spolupracovali s uhorskými jakobínmi. Zoznámili ste sa grófom Szigraym a jeho schudobnenými šľachticmi, nadšenými demokratmi. Keď sa uhniezdim na ministerstve polície, odporučím vás, aby ste nosili do Uhorska služobné príkazy, nech sú naši dôverníci so všetkým oboznámení. Po tieto dni to pozornejšie preskúmame. A teraz idem domov.

	Našiel Danušu sedieť pri sviečke, čo dohorievala. Zachmúrene hľadela pred seba.

	– Och, milá moja, prečo si si neľahla? Veď som ti povedal, že sa zdržím v práci.

	– To je čudná práca, čo ťa zdržiava na karnevale.

	Objal ju, pritúlil k sebe jej hlavu a nežne jej šepol:

	– S tebou ma viaže láska a práca je mojou úlohou.

	– Nie, mýliš sa! Žena musí poznať prácu svojho muža. Keď sme sa zoznámili, bol si profesorom. A teraz nesmiem vedieť, čo robíš? To nie je normálne!

	– V živote je veľa toho, čo nie je normálne, ale je dôležité. Ja som mešťan, ktorý si vzal na svoje plecia povinnosť pracovať pre iných.

	– Iných?! – skríkla. – Áno, celé dni a noci premrháš s nejakými inými osobami a ja nesmiem vedieť, kto sú, čo sú.

	Tvár jej zrumenela a ostro vyhlásila:

	– To je podozrivé. Skrz-naskrz podozrivé.

	– Tebe je to podozrivé? Chcel by som vedieť, čo je to za podozrenie. Z čoho ma podozrievaš?

	– Nie je to úplne jasné? Mne hovoríš o akejsi práci, ale v skutočnosti ide o inú ženu.

	– Milá moja, – oslovil ju a chcel ju objať, no ona ho odvrátila pohybom ženy, ktorá sa rozhodla byť silnejšia než je.

	– Aby si vedel, takto to ďalej nejde. V nijakom prípade. Chcem poznať príčinu, pre ktorú som odsúdená byť celé dni a celé noci sama.

	– Danuša, nevrav tak. Urážaš ma.

	– Alebo mi povieš pravdu, alebo…

	Zmĺkla a pozrela naňho prísnym pohľadom svojich pekných sivých očí. Martinovič stojí zdrvený. Vedel, že je žiarlivá, ale vždy sa to skončilo rýchlo a šťastne. Takéto niečo nečakal. Čo sa s ňou stalo? Stál a premýšľal. Jeho tvár s ostrými mužnými črtami zarastená hustou bradou začala blednúť. Videl, že sa dostal na križovatku, na ktorej by ju mohol navždy stratiť. Jej pohľad skúma a ona netuší, že sama seba obviňuje. Jeho pekná postava v čiernom odeve francúzskej módy veru neposkytovala dôkaz, že by bol prišiel z práce. Pekne učesané vlasy, na nich bezchybná parochňa, to všetko akoby hovorilo o návšteve u peknej ženy. Aj biele čipky okolo krku a na rukávoch sú prekrásne, takže naozaj nemožno hovoriť o tom, že tento muž niečo robil. Kým naňho hľadí takýmto pohľadom, žiarlivosť sa násobí. No on sa napriek tomu pokúša rozptýliť jej podozrenia.

	– Viem, vždy si bola trocha žiarlivá, ale aj ja. Veď je to prirodzené. Lenže to, čo robíš teraz, ma už zasahuje priamo do srdca.

	– Nemôže ťa to zasiahnuť do srdca, lebo ty si na vine.

	– Ako si na to prišla?

	– Muž, ktorý miluje, nemôže toľko času, vo dne i v noci, stráviť bez tej, ktorá mu je milá.

	– Nespytuješ sa, či mne nie je ťažšie ako tebe?

	– Povedz, prečo si mi zatajil výlet do Mödlingu.

	– Bola to moja povinnosť.

	– Znova akási povinnosť! Voči všetkým ťa viaže povinnosť, len nie voči mne!

	– K tebe ma viaže celé moje srdce.

	– To sú slová, ale ja ti hovorím, že keby som nebola veľmi skoro prišla na to výletné miesto pri Viedni, bola by som tam našla nielen poľovníkov, ale aj ženy, ktoré ste mali pozvané, aby zabavili teba a celú tvoju poľovnícku družinu.

	– Čo je to za fantazírovanie?

	– Ty mi povedz, či je to fantázia, aby ľudia z Viedne na konci zimy chodili na výlet do lesného hostinca. Robia to iba vtedy, keď si dohovorili schôdzky so ženami. Niečo také sa už stalo veľa ráz a veľakrát sa to aj prezradilo.

	– Danuša, napomínam ťa, dávaj pozor na to, čo hovoríš. Mohli by sme obaja zle pochodiť.

	– Azda je tvoja milenka taká mocná?

	Zakryl si tvár rukami, tlmene vzdychol a potom k nej pomaly pristupoval:

	– Budeš celý život oplakávať to, čo teraz robíš.

	– Tak sa rozíďme.

	Hoci sa bránila, ovinul jej ruky okolo drieku a veľmi rozrušeným hlasom jej povedal:

	– Zapamätaj si, niet ženy, ktorá by mohla udusiť moju lásku k tebe.

	Držal ju v mocnom objatí, ale cítil, že tú ženu nejaká strašná sila nivočí a oberá o všetku súdnosť. Odtrhla sa od neho a rozplakala sa:

	– Nemiluješ ma, zmiznem. Pôjdem svojou cestou.

	V jeho myšlienkach nastal chaos, začalo mu šumieť v hlave. Hľadal nejaké východisko. Potom mu čosi zišlo na um a poprosil ju, aby si sadla.

	– Dobre ma počúvaj: na svete sú ľudia, čo nemajú ani strechu nad hlavou, nemajú čo jesť, nemajú si čo obliecť, žijú a otročia. A sú takí, čo majú slobodu, aby si žili tak, ako sa im páči, a ostatných považujú za svojich sluhov.

	– O čom mi to teraz hovoríš, načo filozofuješ?! Myslíš, že v mojej duši vyblednú dôkazy o tom, že si celú noc strávil niekde inde, a nie pri práci? Môžeš mi to odprisahať?

	Strašne ho to zasiahlo. Nemôže jej na to dať slovo, hoci všetko to, čo robí, patrí do okruhu jeho úloh. V momente zmenil svoje rozhodnutie a začal hovoriť pomaly a potichu:

	– A vieš, že na svete existujú aj ľudia, ktorí sú ponorení do vied a neustále premýšľajú o takých vynálezoch, ktoré by celej zemeguli priniesli šťastnejšie podmienky na život? Určite si počula o mnohých takých objavoch. Nuž, aby si vedela, jestvuje niekoľko ľudí, lepšie povedané istá skupina, ktorá sa so mnou spolčila a spolu sme si prisahali, že urobíme taký objav, ktorý ľudstvu prinesie šťastie.

	– Prečo ich potom neprivedieš sem, aby to robili pod tvojou strechou?

	– Ak máme cieľ jedným vynálezom obšťastniť svet, musíme to, čo sme už doteraz urobili, pozorne skrývať pred zrakmi závistlivcov a tých, pre ktorých neprinesie úžitok, ak dokončíme naše dielo. Zmocnili by sa nášho tajomstva a prevolávali by od radosti. No ver mi, že vždy, keď odchádzam z tohto domu, idem preč len preto, aby som plnil našu úlohu. A ak budeš pokojne znášať moju neprítomnosť, budeš raz, Danuša, na mňa hrdá. Na to ti prisahám a dávam slovo.

	Jeho hlas bol plný vrúcneho citu a pohľad zrkadlom jeho lásky. V hlave mladej ženy sa začalo prebúdzať vedomie a súdnosť, o ktorú ju pripravila žiarlivosť. Pomaly pristupovala k nemu a oprela si hlavu o jeho plece:

	– V takom prípade ti môžem veriť.

	– Danuša moja, milióny ľudí budú šťastné a oslobodené!

	Hodila sa mu okolo krku. A už nič nepočuje, zmizla ničivá žiarlivosť a premkla ju hlboká láska k bývalému tajomníkovi jej ujka. Ani sama nevie, prečo miluje tohto muža, prečo ušla spod grófskeho krovu a od pohodlného života, cíti len, že v tej láske k nemu je ukrižovaná na kríž večného strachu o jeho vernosť.

	V jednom z cisárskych palácov sedí Mária Terézia a Xénia a ledvačujne sa zhovárajú o vzrušujúcich udalostiach uplynulej noci. Nálada dvoch žien je úplne rozdielna. Xénia sa cíti ubitá, možno aj ponížená rozhovorom, ktorý mala na maškarnom plese s čiernym dominom. Veľmi pozorne sledovala, kto sa ocitne v blízkosti zeleného domina a keď zistila, kto sú ľudia oblečení do masiek, nebolo jej ťažké napriek maske a odevu spoznať vysokého a mocného Delivuka. Už dávno si predstavovala také stretnutie a v tú noc jej cisárovná umožnila s ním hovoriť v úlohe neznámej ženy. A zistila rovnaký hlas, rovnaké tóny a rovnakú chladnokrvnosť, zatiaľ čo sa ona pod svojou maskou chvela, dokonca strácala duchaprítomnosť…

	Cisárovná naopak, je veselá. Jej modré oči sú plné pekných spomienok. Zatiaľ čo v celej sále tancovalo more masiek, Mária Terézia mala krátky rozhovor, aby zistila, či naozaj hovorí s tým, kto bol na schôdzku pozvaný, a potom zašla na miesto, kde ju čakal Alfonso. V kútiku, bez svedkov, sa po dlhom čase stretli a čakali na Xéniu. Dievča ju poprosilo, aby jej dovolila hovoriť s jedným zo záhrebských mladíkov. Mária Terézia poskytla dievčaťu dostatok času, aby sa jej odvďačila za skvelý nápad obalamutiť cisára a dostať sa na maškarný ples v jej sprievode.

	Keď aj Xénia skončila svoj rozhovor, vyšli bočnými dverami, pri ktorých ich čakal dôverník jej otčima. Bolo dohovorené, že Tirolčania prídu do sály, i to, čo budú robiť, keď príde stredoveký rytier, o čom vedeli jedine minister a Xénia. Ministrov dôverník, ktorého si Bujanovič vybral, aby viedol jeho „rytierov“, totiž hneď všetko oznámil svojmu šéfovi Pergenovi. A preto sa minister i Xénia mohli ľahko dovtípiť, že Bujanovič niečo organizuje bez ministrovho vedomia, aby ho prekonal, aby sa mohol pred cisárom pochváliť svojou policajnou zdatnosťou. Preto Xénia dala znamenie, aby Tirolčania vstúpili a potom už všetko prenechala na ministrovho dôverníka. Stačilo cisárovnú odviesť zo sály, v ktorej sa deje strašný škandál. Cisárovná to nadšene privítala a s Xéniou a Alfonzom sa odviezla na predmestie.

	Po viac ako hodine odviezli sa kočom do mesta, potom šli peši po niekoľkých uličkách, až kým sa nedostali k malej bráne, ktorou mohli prechádzať iba cisárovi dôverníci.

	Tu sa Mária Terézia rozlúčila s Alfonzom.

	– Vidíš, milá Xénia, – šeptala cisárovná, keď spomínali na udalosti z predchádzajúcej noci, – predstavovala som si, ako by som bola prezlečená do nejakej obyčajnej meštiackej sukne so šatkou na hlave musela utekať z Viedne a Alfonso by ma sprevádzal. Napokon, to je môj plán.

	– To by som vám neodporúčala. Rýchlo by vás chytili a Alfonso by veľmi zle obišiel.

	– Alfonso si myslí to isté čo ty.

	– Preto, lebo teraz sa pohybuje medzi viedenskými mešťanmi a počúva ich rozhovory a nemá dojem, že by sa tu pripravovala revolúcia.

	– Tomu nerozumiem, veď len čo prídeš medzi tieto múry, už počuť bubon revolúcie, ktorý netíchne.

	– Tomu je na vine jeho veličenstvo. Je priveľmi podozrievavé, a to ho robí úplným otrokom zo strachu pred revolúciou. Viete, že prichádzam zo Záhrebu, kde som nezachytila ani závan revolúcie. Vaša výsosť, revolúcia znamená zdvihnúť meče, chytiť do rúk pištole a sekery, spustiť gilotíny.

	– Toho sa František obáva, o tom mrmle dňom i nocou.

	– Nuž vidíte, uhádla som. Ale ja vám vravím, nič z toho nebadať ani vo Viedni, ani v Záhrebe.

	– A čo tie knihy a pamflety?

	– To je iná vec. Niektorí ľudia myslia a cítia demokraticky a možno si aj taký poriadok želajú. To však nie je revolúcia, pred ktorou sa vy trasiete. Bolo by hlúpe, keby ste prah tohto paláca prekročili s takým úmyslom. Viete, čo je schopný cisár urobiť. Vaša výsosť, už je čas, aby ste si šli ľahnúť a ja pôjdem za otčimom. Určite ma čaká, aby sme sa pozhovárali.

	Cisárovná prikázala jednej dvoranke, aby Xéniu odprevadila kočom do paláca grófa Pergena.

	Xénia v kabinete našla otčima spať v kresle. Keď ho prebudila, vyskočil a spýtal sa:

	– Kde si bola tak dlho? Kde si sa túlala s cisárovnou?! To nebolo dohodnuté!

	– Nemaj starosti, nebola som sprostredkovateľkou nejakej nevhodnej schôdzky. Dlho sme sedeli v cisárskom paláci a o všetkom sme sa rozprávali. A ty? Aké správy ti priniesli z maškarného plesu?

	– Také skvelé, že som mohol pokojne zaspať v tomto kresle.

	– Znamená to, že stredoveký „rytier“ pochytal „Tirolčanov“?

	– Presne podľa tvojej predpovede, Xénia. Chcel by som však vedieť, kam chodíš na také nápady.

	– Keby som to vedela, nabrala by som ich do koša a šla predávať všetkým ministrom polície, ktorý sa chcú zbaviť nepríjemných osôb. V každom prípade som nesmierne rada, že Bujanovič doskákal. To, že sa proti tebe spriahol s tou rebekou Dorou, som videla dosť jasne. Vôkol nás sa krútia samí špicli: jedných posiela dohliadať cisár, iných Dora, aby nám uškodila, tretích posiela Bujanovič, ktorý ti chce podkopať kreslo a zo seba urobiť ministra. No teraz už doskákal.

	– Vystrieda ho človek, ktorý je nesmierne múdry. Hovorí ôsmimi jazykmi a kedysi veľa cestoval po svete. Po tieto dni si ho pozvem, aby som mu dal pokyny.

	– Konečne sme sa z toho dostali.

	– Ešte niečo, Xénia. Gróf von Zinzendorf koncom týždňa poriada slávnostnú večeru. Vieš na počesť koho? Na počesť svojho hosťa Vrhovca. Pozýva aj teba, matku i mňa.

	Xénia sa trocha strhla. Bude tam aj Delivuk, preletelo jej hlavou. Má odmietnuť pozvanie? Možno by to bolo nápadné. Nie, nech si nemyslí, že pred ním uteká. Xénia sa rozhodla pozvanie prijať.

	Nádherná čarovná jedáleň, ako zo starého obrazu. V lustroch horia sviečky obložené čierno–žltými skielkami. Lúče, ktoré vychádzajú spoza skielok, naznačujú prísnu tvár cisára Františka. Ďalšie dva lustre sú obložené červenými skielkami a prekonávajú túto pochmúrnu atmosféru, lebo červené lúče veselo tancujú po pestrofarebných odevoch a po hlavách ozdobených vysoko vyčesanými parochňami.

	Domáci pán gróf Zinzendorf práve drží zdravicu na počesť svojho priateľa z mladosti Záhrebčana Vrhovca. Chváli jeho prednosti, ktorými bohato obdarúva svoj národ. Pozvaní berú do rúk plné poháre, aby aj oni vyjadrili svoj súhlas s tým, čo bolo povedané v zdravici. Xénia pritom pozorne sleduje správanie jednotlivcov, či náhodou neodhalí nejaké ich skryté myšlienky. No nevie odhadnúť to, čo očakáva. Všetci sú rovnako milí k oslávencovi, lebo aj domáci pán mu venuje mimoriadne veľkú pozornosť. Vrhovcovi priatelia sedia ďaleko od neho, takže Xénia sa ani raz nestretla s Delivukovým pohľadom. A to jej dodáva silu, aby si udržala svoju veselú náturu. Starajú sa o ňu, ani o tom nevediac, aj mladí gavalieri viedenskej spoločnosti, ktorí sedia vedľa nej a zabávajú peknú chovanicu ministra polície.

	Po večeri domáci pán a domáca pani odvedú hostí do salónu. Tu sú sviečky na lustroch a na stenách obložené modrým sklom, takže na rôznofarebné ženské šaty i mužské odevy dopadá intímne modré svetlo.

	Domáci pán je sám osebe zaujímavá osoba. Z čiernej parochne dopadajú na tvár dlhé pramene vlasov. Oblek má z čierneho zamatu, vrúbený je bielym hodvábom a vyšívaný striebrom. Vesta biela, pošitá blýskavými drahými kameňmi. Obchádza skupinky hostí, zabáva ich, sľubuje im rozptýlenie, hudbu i tanec vo vedľajšej dvorane, z ktorej dolieha do salónu červené svetlo.

	Zatiaľ čo sa v salóne všetci živo zhovárali, Vrhovac vo svojom slávnostnom biskupskom rúchu pristúpil ku Xénii.

	– Baronesa, môžem sa na vás obrátiť s jednou pokornou prosbou?

	– Och, veľmi rada ju splním.

	Mladí gavalieri, čo boli vôkol nej, ustúpili, aby neprekážali v rozhovore a Vrhovac hneď dodáva:

	– Zbavujem vás daného sľubu, kým vám nepoviem, o čo ide.

	– Čo to znamená? Vaša prosba mi bude nepríjemná?

	– Áno, obávam sa toho, ale nemôžem inak, než vás o to poprosiť. Veľmi rýchlo ste opustili Záhreb, zrejme vás niekto z nás nahneval a mne ste sa s tým nezdôverili, hoci som vaším duchovným tútorom.

	– Ach, – usmiala sa veselo, – naozaj som urobila chybu, keď som vám neoznámila, že ma jej výsosť cisárovná nečakane a náhle pozvala na veľkú audienciu, nuž som musela odcestovať. Ba čo viac, ani ohľadom predaja svojich a matkiných majetkov v Karlovci som nič nestihla urobiť. To je tiež zlé, lebo správcovia pracujú bez dozoru a môžeme prísť o všetko.

	– V tom prípade, baronesa, by ste mali túto jar chybu napraviť a vyslyšať moju prosbu. Spomínate si, ako som vám na okolí Záhrebu ukázal les, v ktorom robím park pre mešťanov? V máji bude slávnostne otvorený, pozval som už priateľov. No a teraz vám pokorne predkladám svoju prosbu, aby ste ma poctili svojou prítomnosťou na tejto pre nás veľkej udalosti.

	– Och, to bude určite nádherná slávnosť! Zo srdca vám ďakujem za pozvanie. Pousilujem sa prísť, dúfam, že ma cisárovná pustí.

	– Vaša prítomnosť bude pre mňa poctou. A aby som vám pripomenul to, čo ste pred chvíľou nazvali svojou chybou: mohli by ste na svojich majetkoch zariadiť všetko, čo potrebujete na ich predaj. Pravdaže, v máji je už zem obrobená. Znamená to, že kupca by ste si mali nájsť skôr.

	– Žiaľ, tak skoro nemôžem odcestovať, lebo viem, že cisárovná ma bude potrebovať.

	– A ešte niečo iné ma viedlo k tomu, aby som vám povedal, že máj nie je vhodný na predaj majetkov. Tu, v paláci, je aj môj advokát a zajtra už cestuje do Záhrebu. Baronesa, on by vám mohol nájsť kupca a všetko pripraviť, stačí, ak mu dáte potrebné inštrukcie.

	– Toto je naozaj skvelá príležitosť a som vám veľmi povďačná.

	– Vidíte, že sme sa dohodli. A teraz dovoľte, aby som vás odviedol do kabinetu domáceho pána. Je tam môj advokát, ktorý dokončuje posledné práce, kvôli ktorým som prišiel do Viedne.

	Xénia prijala jeho pozvanie. Prešla s ním cez dvoranu a salóny a ocitla sa v kabinete grófa, šéfa dvornej kancelárie. Takmer skamenela od údivu. Celá miestnosť, ako nejaká sála, bola od podlahy po strop vymaľovaná antickými výjavmi. Stoličky boli z najvzácnejšieho dreva, od nôh po operadlá bohato vyrezávané, sedadlá potiahnuté drahocenným brokátom. Ťažké koberce na zemi boli tkané tak, že znázorňovali bojové výjavy.

	– Ani cisár nemá takýto kabinet, – povedala udivene a podišla k písaciemu stolu, ktorý tiež vyrezával veľký umelec. Stôl bol zdobený zlatom a striebrom. Všetko ju strašne nadchlo. V kúte kabinetu zbadala plecnatého muža v šľachtickom odeve. Tučnejšia tvár, plavá parochňa. Hneď vstal a poklonil sa jej. Vrhovac ho predstavoval:

	– Baronesa, toto je môj advokát, urodzený pán Brigljevič. Je veľmi šikovný. Vašu vec určite skvelo vyrieši.

	Sadli si kúsok od písacieho stola a Xénia začala hovoriť o predaji pozemkov, čo však svojho času bolo len zámienkou, aby pricestovala z Prešporku do Záhrebu. Znamenalo to, že teraz mohla advokátovi poskytnúť len tie údaje, na ktoré si spomenula. Usilovala sa však hovoriť presvedčivo, aby pred Vrhovcom naďalej utajila ozajstný cieľ cesty do Záhrebu.

	Brigljevič si robil poznámky do knižočky a potom vyslovil svoj názor:

	– Tie majetky majú výhodnú polohu a iste vám nájdem dobrých kupcov. No predovšetkým, baronesa, mali by ste mi dať písomné splnomocnenie, aby ľudia uverili mojim ponukám.

	– To v každom prípade, – zamiešal sa biskup, – napíšte splnomocnenie a baronesa ho podpíše.

	– Áno, tak to bude najlepšie, – súhlasila, hoci bola dosť zaskočená. No v duchu sa hneď rozhodla, že urýchlene musí nájsť dôvod, prečo splnomocnenie nepodpíše. V salóne hneď vyhľadá svojho otčima, aby jej povedal svoj názor. Napokon, nemôže predávať majetky, keď v jej rodine o tom vôbec nebolo ani reči, lebo všetko si to vymyslel minister len preto, aby ju mohol ako špiónku poslať do Chorvátska.

	Brigljevič si sadol a hneď začal písať splnomocnenie. Biskup a Xénia si zatiaľ prezerali nádherné obrazy a rezbárske práce. Advokát sa po chvíli ozval:

	– Vaša milosť, ráčte podpísať.

	Xénia podišla k stolu a biskup si medzičasom obzeral nejaký zvlášť zaujímavý umelecký predmet. Xénia siahla po papieri a myslela len na to, akú si teraz nájde výhovorku, aby mohla zájsť za ministrom. Pohľad spustila na riadky popísané Brigljevičovým rukopisom. Pred očami sa jej niečo blyslo, obrvy sa jej zvraštili, zíza, stojí a nehybne hľadí na popísané riadky, ako keby skamenela. V momente sa jej zmocnila akási hrôza, spustila papier na stôl, na ktorom ležal hárok papiera, ktorý advokát dopisoval, keď s Vrhovcom vstúpili. Zbledla, akoby z toho hárku na ňu hľadelo strašidlo. Hľadí na črty rukopisu. Nemôže odtrhnúť pohľad od advokátovho hárku papiera. Pohľadom sa vpíja do každého ťahu písmen. Potom rýchlo vezme splnomocnenie. Akoby zabudla, že ho má podpísať. Hlavou sa jej hnali myšlienky, akoby ich prenasledoval jesenný vietor.

	Splnomocnenie bolo napísané rovnakým písmom, aké videla vtedy v cisárovom kabinete, keď jej minister polície ukazoval udanie proti záhrebským demokratom, ktoré bolo podpísané menom Lev.

	V hlave jej skrsla myšlienka, že niekto musí otvoriť dvere, aby mohla ujsť v tejto osudnej chvíli. Ukázať splnomocnenie otčimovi, ktorý sa nachádza v salóne, by znamenalo hodiť strašnú bombu, ktorá by zničila Vrhovca a všetkých, čo sú okolo neho, teda aj Delivuka. Ako sa dostať z tejto nemilej situácie, do ktorej sa sama dostala, keď povedala, že sa ešte poradí s otčimom?

	– Pôjdeme za ministrom, – počuť Vrhovcov hlas, ktorý sa medzičasom dal do rozhovoru s Brigljevičom a čakal, kedy Xénia dočíta splnomocnenie.

	– Práve rozmýšľam o tom, – odvetila, – že v skutočnosti ani netreba. Spomenula som si, že môj otec sa nechce miešať do toho predaja, lebo majetky patria mojej matke.

	– Jej jasnosť sa nebude hnevať, ak zájdem do salónu a požiadam vašu matku o podpis, – ozval sa advokát.

	– Nie, nie, ona sa veľmi nerada lúči so svojimi majetkami vo vlasti, – milo sa ozvala Xénia. – Viete, strávila tam veľkú časť svojho života, a preto je to pochopiteľné. Ale ja chcem, aby sa predali, lebo si potrebujem zabezpečiť veno. Vidíte, že naše názory sú úplne odlišné a vôbec jej nechcem pripomínať tieto veci. Myslím, že pán advokát, – konečne sa znova prebudila jej výrečnosť, – by mohol všetko zariadiť sám a keď bude mať dobrých kupcov, až potom matke poviem, aby sa rozhodla, ako naložiť s jej časťou. No ja využívam svoje právo a pred ctihodným pánom Vrhovcom dávam svoju plnú moc pánovi advokátovi. Nájdite dobrých kupcov. Pán biskup Vrhovec ma láskavo pozval na slávnostné otváranie Maksimirského parku. Potom sa rozhodnem, čo sa predá a čo nie. Na vaše výdavky vám do Záhrebu pošlem potrebnú sumu.

	– Nerobte si starosti, baronesa, – gavaliersky sa ozval Vrhovac, – to si vezmem na starosť ja. Nemusíte o tom hovoriť ani pred rodičmi, keď je to taká delikátna vec. To je pochopiteľné. Ale ráčte podpísať plnú moc. Prečítali ste si ju?

	– Hneď to urobím, som veľmi neschopná na také veci.

	Sadla si k písaciemu stolu a Vrhovac s advokátom ostali stáť obďaleč.

	Nohy sa jej triasli, nevedela sa dočkať, kedy si sadne. Čo by sa v týchto chvíľach dialo, keby plnú moc odniesla ministrovi, ktorý zabáva dámy?! Okamžite by spoznal rukopis. Ktovie, koľko dní a nocí sedel nad tým listom. Určite sa mu do mozgu vryla každá čiarka. Keby teraz len pozrel na splnomocnenie, jeho duša by zajasala od radosti, že konečne spoznal toho, ktorý všetko vie a všetko pozná: plány revolucionárov, mená všetkých, ktorí sa nadchli demokratickými ideálmi a postavili sa proti korunám a trónom. A ako by výskal od radosti cisár František, keby ich videl poviazaných, pod namierenými puškami a pištoľami. Salón veselej zábavy by sa v okamihu premenil na väznicu. Z prepychového kniežacieho paláca by ich odviedli do tmy a za mreže.

	Takéto myšlienky jej bleskurýchlo prelietali mysľou. Jej zreničky sa nemohli odtrhnúť od tak nezvyčajného, tak charakteristického písma, na ktoré sa nijakovsky nedá zabudnúť. List cisárovi bol napísaný po latinsky, teda latinkou a splnomocnenie bolo napísané v chorvátčine, teda tiež latinkou. Na odhalenie toho, že je to jeden rukopis, by nebolo treba nijaké osobitné schopnosti, ani vyšetrovanie – všetko napísané je jasné. List je obraz, ktorý by do cisárovho kabinetu priviedol všetkých, korí sedia v salóne a patria k Vrhovcovi. Rukopis spoznala v prvej chvíli, keď zazrela hárok popísaného papiera na stole. Teraz sa už sama sebe čuduje, ako sa mohla na to písmo pozerať bez toho, aby vykríkla to, čo mala v tej chvíli na mysli. Chvejú sa všetky jej nervy a rozrušenie horko-ťažko ovládla silou svojej vôle.

	Starosti jej však robí aj niečo iné. Podpísala plnú moc a pristúpila rovno k advokátovi:

	– Prosím vás, pán advokát, toto splnomocnenie otčimovi neukazujte, mohol by ma karhať za to, že si takýmto spôsobom zabezpečujem veno.

	– Áno, to je rozumné, – súhlasil advokát, zložil papier a strčil si ho do vrecka. Xénia potom podišla k písaciemu stolu a spýtala sa s predstieranou ľahostajnosťou:

	– Z vašej strany je tento akt skončený? Ak áno, pán advokát by mohol ísť s nami do salónu.

	Vedela, že odmietne, lebo nebol náležite oblečený a on sa ihneď poďakoval:

	– Veľmi pekne vám ďakujem za pozvanie, ale musím sa pripraviť, lebo zajtra cestujem.

	– Ctihodný pane, vezmete si tento akt so sebou a odovzdáte ho tajomníkovi.

	– Samozrejme ho vezmem. Beztak sa až do zajtra neuvidíme, – Vrhovac vzal popísaný hárok a dal si ho do vrecka.

	Teraz jej odľahlo. Mala totiž strach, že minister by sa mohol dostať do kabinetu. No ešte stále sa celá chvela.

	Advokát sa lúčil s baronesou a biskupom:

	– Rozlúčim sa s vami, lebo zajtra zavčasu ráno odchádzam. Chcem sa čím skôr dostať do Záhrebu.

	– Len sa ponáhľajte, pán Brigljevič, – povedal Vrhovac, – kým sú ešte cesty suché, aby vás počasie nezdržovalo na vašej rýchlej ceste.

	Kým sa tí dvaja lúčili, Xénia si znova začala obhliadať prepychový nábytok, aby zdržala Vrhovca v kabinete. A chcela sa aj na vlastné oči presvedčiť, či Brigljevič po rozlúčke vyjde na chodbu, čo bude znamenať, že sa už nestretne s nijakým hosťom.

	– Ctihodný pane, iste ste ma chápete, že som nechcela otčimovi povedať, o čom sme sa tu zhovárali. Dôvody poznáte, povedzte teda, že ste mi ukazovali všetky tieto umelecké predmety, ktoré ma zaujímali.

	– Veľmi dobre vás chápem, baronesa, spoľahnite sa na moje mlčanie, ktoré je v tomto prípade viac než potrebné.

	„Och, keby vedel, čo teraz povedal!“ vzdychla v duchu Xénia. Vrhovac ju odviedol do sály, kde ju hneď obkolesili tanečníci a ona medzičasom nabrala toľko síl, že bola nezbedná, veselá a vtipnými slovami navrhovala tanečníkom poradie. Všetci to prijali a Xénia sa už o krátku chvíľu stala stredom tanečnej sály. Jej štíhle telo v rozkošných bielych šatách z hodvábu a čipiek, ktoré boli zdobené stužkami a kvetmi, sa tak roztancovalo, ako keby pre ňu nebolo na svete nič dôležitejšie než prostopašná zábava.

	Tancovala, ale duchom ešte stále bola v kabinete grófa. Pred očami ešte stále mala ten podivný, originálny rukopis, ktorý cisárovi vydával na milosť a nemilosť celý Záhreb. A s ním aj Vrhovca a jeho priateľov, ktorí pripravujú revolúciu. Pripravujú atentáty proti cisárovi a veľmožom. Doteraz bola pevne presvedčená, že za Levom sa skrýva Delivuk. A teraz na vlastné oči videla toho Leva, človeka s obchodníckym výrazom, ako vlastnou rukou píše to smrtonosné obvinenie. Milý a rozumný Vrhovac, ktorého videla chrabro bojovať za svoj jazyk, ani netuší, že svoje záležitosti zveruje človeku bez svedomia, ktorý by neváhal poslať pod gilotínu toľké životy. A prečo? Kvôli peniazom. Uvedomuje si, že ten Lev nie je nijaký mimoriadny človek, veľmož, ktorý by chcel zachraňovať svoj stav, lež obyčajný kšeftár. Je to špiceľ a teda by zradil priateľov i celé mesto. Špiceľ z vlastnej vôle, špicľuje za peniaze.

	A to ju naplnilo odporom. Ani na okamih nedávala seba a jeho na jednu úroveň. Áno, ona je špiónka pre cisára, pre cisárstvo, pre celú aristokraciu. No on špicľuje za peniaze. A to ju naplnilo veľkou nenávisťou a pohŕdaním voči Brigljevičovi.

	„Sledovať niekoho je naozaj strašná vec! Musím sa toho zbaviť!“ skrsla jej odrazu v hlave myšlienka, ako keď sa odtrhne lístok vo vetre. Tancovala, ale v mysli sa jej neustále menili rozličné obrazy a výjavy. Mala pred očami ten strašný list a nad ním Brigljevičovu hlavu. A tá hlava sa jej zdala ako nejaká pokladňa, ktorá sa otvára a zatvára len kvôli peniazom.

	Vedľa nej tancoval pekný pár: veľmi pekná mladá kontesa a Delivuk. Rozrušilo ju to a poprosila svojho tanečníka, aby ju odviedol ku kreslu. Začala sledovať Delivuka. Dnes je oveľa krajší než bol kedykoľvek v Záhrebe. Jeho statné, ale štíhle telo je odeté v modrom zamate. Modrá farba mu veľmi sluší. Vestu má pruhovanú, bielo-modrú. Čierne kučeravé vlasy vidieť spod malej parochne rovnakej farby. Veľmi mu sluší oblek modrej farby s bielymi čipkami okolo krku. Všetko je na ňom také prirodzené, nič nie je nápadné. No všetko pôsobí dosť vážne a jeho čierne oči, ako vždy, neprezrádzajú nič o tom, čo si myslí. Jeho oči a jeho tvár sú ako obrovská hora, ktorá skrýva všetko, čo sa deje v jeho duši.

	Zrazu zbadala, že Delivuk sa k nej približuje.

	– Baronesa, smiem vás požiadať, aby ste aj mne venovali jeden tanec?

	– Tretí v poradí bude voľný, tak je to v mojom tanečnom poriadku, – odvetila. – No ostaňte, moji Viedenčania sa radi s vami trochu pozhovárajú.

	Ostal a rozprúdil sa veselý rozhovor. Zrazu sa spýtala Delivuka:

	– Povedzte, je ten Brigljevič naozaj dobrý právnik?

	– Nedá sa mu nič vyčítať, vravia, že je najlepší.

	– Ako vždy, ale je akýsi suchopárny a neprístupný. V Záhrebe som ho nevídala. Znamená to, že nechodí do spoločnosti.

	– Ó, mýlite sa, baronesa. Niet takej zábavy, ani miesta, na ktorom sa ľudia schádzajú, aby neprišiel. Všetko ho zaujíma, ale je veľmi utiahnutý. Vždy sa drží v pozadí. Najlepšie sa cíti niekde v kútiku, odkiaľ sleduje ľudí, a to ho teší. Nie je veľmi zhovorčivý a už vonkoncom nehovorí unáhlene. Ozajstná právnická kniha.

	– Načo potom chodí do spoločnosti?

	– Dobrá otázka. Aj ja som sa ho to už niekoľkokrát spýtal, ale on to vysvetľuje takto: niektorí ľudia sa radi pekne obliekajú, chodia na návštevy, sú všade tam, kde sa niečo deje a sú aj takí, ktorým stačí, ak si otvoria okno a sledujú, ako sa iní prechádzajú po ulici. A to je niečo také, ako keď si človek sadne v divadle do lóže a chvíľu sleduje javisko a chvíľu hľadisko. Všetko ho zaujíma, ale s nikým sa nedá do reči.

	– Ďakujem vám za takéto vysvetlenie. Spytovala som sa vás na to preto, lebo chcem využiť jeho právnické schopnosti pri predaji majetkov.

	– Baronesa, ale on už zajtra na svitaní cestuje.

	– Určite?

	– Áno, dokonca už je koč pripravený, slovom, zajtra skoro ráno musí odísť, lebo ho čaká dôležitá práca vo Vrhovcovej kancelárii.

	– Prišiel s Vrhovcom do Viedne?

	– Dva týždne po ňom, ale vraví, že už má Viedne dosť.

	– Nepovedala by som, že nezatúžil zabaviť sa na tom veľkom maškarnom plese, ktorý sa tak čudne skončil.

	– Môžem vám povedať, že nesmierne ľutoval, že sa nemohol zúčastniť na tej zábave, lebo naozaj to bolo veselé predstavenie. Totiž, myslím si, že to vyparatili nejakí lapaji, len aby sa vysmiali polícii. Všakže to tak bude?

	– Na to sa opýtajte môjho otčima, tomu v ten večer vzkypela žlč kvôli chybám unáhleného Bujanoviča.

	Hneď sa preľakla. Toto meno jej nechtiac vykĺzlo z úst. Hoci Delivuk ani okom nemihol, ona je predsa presvedčená, že to meno musí byť známe v Chorvátsku, ale nikoho nezaujímalo, v akej je službe. Teraz ho vyzradila a vonkoncom jej to nebolo ľúto. Napokon odtancovala s Delivukom sľúbený tanec a ešte o niečom sa s ním zhovárala. Podarilo sa jej udržať duševný pokoj. Nosila v sebe taký nebezpečný objav, až sa sama obávala, ako ho povie otcovi a cisárovi. Vie však, že čosi musí urobiť v svoj prospech, lebo si je úplne načistom, že musí prijať Vrhovcovo pozvanie. Teraz je jej návrat do Záhrebu nasmerovaný presne opačným smerom s úplne inými zámermi. Sama seba utešuje, že nejde kvôli sledovaniu.

	Keď sa vrátila z plesu, ľahla si do postele, aby si vymyslela, ako zajtra otcovi a potom aj cisárovi povie o Levovi.

	No keď sa ráno zobudila a začala sa strojiť do služby cisárovnej, prepadla ju jedna otázka:

	„Čo sa stane, keď otčimovi poviem, čo som včera odhalila? Čo podnikne? V každom prípade by mohol Zinzendorfa požiadať, aby sa od Vrhovca dozvedel niečo viac o Brigljevičovi. To by mohlo byť nápadné, ale je jasné, že každý policajt by hneď poslal najrýchlejších jazdcov na cesty, čo vedú z Viedne do Chorvátska. Zatkol by Brigljeviča, alebo by ho iba doviedol do Viedne a až tam by ho prísne vypočul? Veď sám oznámil svoju vôľu slúžiť cisárovi a cisárstvu, ale sa obáva, že by sa v Záhrebe dozvedeli, keby odhalil mená demokratov, čo by ho mohlo stáť aj život. To je úplne prirodzené. Veď by to znamenalo odhalenie revolúcie, ak sa vôbec pripravuje.“

	Zatvorila sa sama do svojho salónu pri spálni, aby si poriadne rozmyslela celý tento ťažký prípad. Ak odhalí Brigljeviča, urobí veľkú vec pre otca a cisára. No je vôbec nejaká revolúcia? Táto myšlienka ju jednostaj prenasleduje. Akoby jej niekto neustále pripomínal, že by mohla spáchať veľkú krivdu nevinným ľuďom. Potom pomyslí na Brigljeviča: kšeftár, obyčajný kupliar, ktorý za materiálny prospech sleduje ľudí, aby ich mohol zradiť. Udať by mohol vinníkov, ale v takom prípade by to nebol zločin. A čo keď udáva nevinných?! Veď advokátovi to zrejme nepadlo ťažko.

	Xénia ho vidí, akoby teraz sedel pred ňou. Sústredene hľadí do jeho tučnej tváre, odporné ústa, oči, ktoré iste majú odvahu vyriecť nepravdivé veci. Chladný pohľad jeho malých modrých očí človeka priam prebodáva. Odporný jej bol od chvíle, keď ho po prvý raz zazrela v prepychovom kabinete grófa. Čím viac o ňom premýšľa, tým jej je odpornejší. Každá myšlienka a každý dôvod ju presviedča o tom, že by mal hneď za ním poslať svojich ľudí, aby sa od neho dozvedel všetko.

	V duchu videla biely pergamen, na ktorom sa radia mená: Vrhovac, Lackovič, Marič, Špišič, Delivuk… A bolo jej smutno na duši. Ešte dnes by sedeli za mrežami vo viedenskej väznici.

	„Nie, nie, Xénia, ty musíš byť naďalej diplomatom,“ premýšľala. „Nemôžem veriť, že by Vrhovac, muž v takom vysokom postavení mohol byť spoluvinníkom, alebo dokonca vodcom nejakej revolúcie a ešte k tomu demokratickej. To je vylúčené. Ak sú v jeho okolí demokraticky naladení ľudia, potom sú to takí, čo sa ticho zakrádajú po jeho dome a bokom od všetkých, vo vedľajších izbách, potichu hrajú na klavíri marseillaisu.“ A tu sa jej myšlienky zastavili. Nič nevravela, no niečo sa v nej pohlo, niečo, čo nie je myšlienka, lež iba pocit, a ten jej nedovolil urobiť taký krok, ktorý by Delivuka odviedol do temnice.

	„Otčimovi nepoviem nič a tým menej cisárovi,“ rozhodla sa. „Musím vymyslieť nejakú pletku, niečo, čo mi poslúži, lebo od cisára a jeho okolia neustále na mňa číha nebezpečenstvo. Prečo by som Leva nevyužila na svoju obranu, ktorá by znemožnila, aby ho dnes začali prenasledovať? Aká by to bola hrôza, keby okrem Vrhovcových priateľov vypočúvali aj jeho samotného. A tomu by sa nedalo vyhnúť, keby sa ocitol v rukách polície. Do Záhrebu je však ďaleko a kým tam príde viedenská polícia, určite by si našiel dobrú skrýšu.“

	Neuvedomuje si, že všetky jej myšlienky smerujú k tomu, ako Vrhovca a jeho priateľov nevyzradiť polícii. V myšlienkach ho bráni, neustále myslí na jeho bezpečnosť a úplne inak začína premýšľať o tej revolúcii, pred ktorou sa nedávno triasla. A koľkokrát sa jej do myšlienok zakradne podozrenie, či vôbec nejaká revolúcia existuje.

	Napokon sa pevne rozhodla: „Počkám, kým Vrhovac so svojimi priateľmi neodíde späť do Záhrebu. A keď budú vo svojom meste, potom uvidím, čo urobím.“

	Odišla k cisárovnej. Tá na ňu netrpezlivo čakala. Cisárovná totiž dúfala, že s Xéniinou pomocou si bude môcť dopisovať s Alfonzom a možno sa aj znova stretnú.

	– Milá Xénia, musíte mi pomôcť, som úplne bez seba.

	– Vaša výsosť nechce uveriť tomu, že len omyl jedného policajta viedol k tomu škandálu, pri ktorom rytieri zatýkali Tirolčanov. Veď je to komédia! Bujanovič tam chcel nájsť nejakých vodcov revolúcie, no strašne sa zmýlil. Tirolčanov v maskách poslali na ples preto, aby tam špicľovali. Tak sa totiž rozhodlo na porade u cisára.

	– Napriek tomu mám však obavy. Cisár mi včera celý večer vysvetľoval, čo by sme mali urobiť, keby revolucionári zaútočili na dvor.

	– Vaša výsosť, veď to by najskôr museli dobyť mesto a pobiť celé cisárovo vojsko.

	– Nič neviem, ničomu nerozumiem, som úplne zničená. Najradšej by som ušla, už som myslela na to, že si oblečiem meštianske šaty a hneď odídem.

	– To by som vám nikdy neradila, ale poviem princovi Alfonzovi, aby sa on rozhodol.

	– Oznám mu to a ostatné zariadim ja. Celá sa chvejem zo strachu pred revolúciou. Počúvam o nej v skutočnosti i vo sne, neustále sa zmietam medzi popraviskom a trónom, medzi korunou a gilotínou.

	– Mali by ste sa viac zapodievať hudbou a spevom, hoci sa na to cisár hnevá. Zorganizujte nejaké predstavenie, alebo koncert. Pomôžem vám v tom. Keby revolúcia bola naozaj blízko, ani ja by som sa takto bezstarostne neprechádzala po Viedni.

	Cisárovná nadšene prijala Xéniinu radu pripraviť koncert a predstavenie. Hneď na druhý deň začala s prípravami. Úplne sa odovzdala tej práci a zabudla na revolúciu. Xénia bola neustále s ňou, občas si vymenila listy s Alfonzom. On jej však oznámil, že nechce byť únoscom cisárovej ženy, ale iba jej ochrancom pred revolucionármi.

	Uplynul mesiac. V prítomnosti dvorných veľmožov a aristokracie celej Viedne cisárovná usporiadala koncert a predstavenie. Cisár neprotestoval, lebo na jednom i druhom sa zúčastňovala aj Xénia. Jej prítomnosť akoby zmiernila cisárovu vrodenú antipatiu voči hudbe, divadlu a spevu. Bol spokojný aj na samotnom koncerte. Tak túžil po Xéniinom peknom tele, že cisárovnej všetko odpustil. No bolo to na Xéniinu škodu. Po mesiaci sa pevne rozhodol, že ďalej už čakať nebude. Nech sa minister polície spolieha na svojich policajtov, on si dievča ponechá pre seba.

	Po koncerte, keď sa skončili gratulácie cisárovnej, ktorej spev a hra boli na umeleckej úrovni, minister podišiel k svojej chovanici:

	– Jeho veličenstvo si želá rozprávať sa s tebou vo svojom kabinete.

	Tohto odkazu sa bála celý mesiac. Dnes sa jej zdalo, že cisár úplne stratil kontrolu nad sebou. V očiach mu blčal strašný plameň, hoci inokedy boli ľadové ako severný pól.

	– Ak si cisár bude žiadať mňa, čo mi radíš? – spýtala sa Xénia otčima.

	– Pomysli na to, čo sa stane, keď ho odmietneš.

	– Ale čo sa stane, keď sa podvolím?

	– Neviem, čo by som si vybral.

	– Naozaj je taký posadnutý?

	– Dvorania ho musia oslavovať ako najmorálnejšieho človeka, ktorý nevie, čo sú to dobrodružstvá, ale málo je takých nocí v týždni, aby mu neprivádzali ženy.

	– Myslím, že je len málo žien na svete, ktoré by osud hnal do takej strašnej tragédie ako je táto.

	– Xénia, akoby si sama sebe spievala pohrebnú pieseň.

	– Teraz ma nechaj, nech sa pripravím na svoje tragické stretnutie s cisárom. Onedlho Xénia už pokojne stála v cisárovom kabinete. Nevidela pozlátené steny, ani vyblýskané zrkadlá, ani kreslá potiahnuté brokátom. Videlo sa jej, že stojí na popravisku svojho mladého života.

	Cisár sa vkradol cez svoje tajné dvere. Kráčal pomaly a hľadel na dievča chlipným pohľadom. Potom sa zastavil pri diváne a prehovoril:

	– Takúto Xéniu som ešte nevidel.

	– Vaše veličenstvo bude mať príležitosť vidieť svoju špiónku v oveľa horšom obraze, tam na predmestí, v nejakom špinavom hostinci, v potrhaných šatách tuláčky, ako žobre, lebo bude čakať na istého človeka.

	– Naozaj čudný obraz. A prečo mi to všetko hovoríte?

	– Preto, lebo si myslím, že veličenstvo chce vedieť, čo robí jeho špiónka.

	– Vy ako nejaký špiceľ v šate tuláčky? Toto telo musí krásne vyzerať v roztrhaných nohaviciach, – povedal a pozrel na ňu indiskrétne. Jeho hlas stratil ľadový tón, ktorým začal rozhovor. No ona ho hneď prerušila:

	– Veličenstvo, musíte mi prepáčiť, že tak žijem, ale je to preto, aby som bránila cisára a cisárstvo. A vaša poznámka o roztrhaných nohaviciach nie je v súlade s vážnosťou môjho poslania ani s cieľmi, pre ktoré ste ma zvali do vašich služieb a do služieb cisárstva.

	Cisár si založil ruky na hrudi, po tvári mu preletel úsmev muža – dobyvateľa.

	– Baronesa, hovoríte veľmi učene.

	– Dnes musím použiť všetky svoje vedomosti v službe vášho veličenstva.

	– A ja zas dnes mám neodolateľnú túžbu zmeniť vašu službu.

	Vykročil k nej a na tvári sa mu zrkadlila horiaca vášeň. Xénia to vyčítala aj z jeho očí. Udrela posledná hodina. Neustupuje, ale vážnym hlasom prehovorí:

	– Veličenstvo by ma potrestalo trestom smrti, keby vedelo, že teraz márnim čas, ktorý revolucionári využitú na to, aby vykonali svoje úmysly.

	Posledné slová ho zastavili na polceste, ale ešte sa úplne nespamätal.

	– Revolucionári chcú niečo vykonať túto noc?

	– Mohla som sa dozvedieť všetko, ale – ukázala na hodiny, – musela som uposlúchnuť vaše pozvanie práve vo chvíli, keď som mala ísť na schôdzku, ktorá mala viesť k odhaleniu.

	– Počúvajte, ak takýmito vyhláseniami chcete odviesť moju pozornosť od vášho tela…

	– Veličenstvo, znamená to, že revolucionári sa nemýlia, keď vo svojich pamfletoch tvrdia, že nie je nič ľahšie ako zorganizovať proti vám vzburu, lebo neviete byť opatrný a spoliehate sa iba na vojsko. Revolucionári nie sú takí hlúpi, aby si nehľadali aj iné cesty na dvor.

	– Vyzývam vás, aby ste mi všetko vysvetlili. Vaše slová znejú ako strely.

	– Vaše veličenstvo túto noc zničilo jedno moje delo.

	Slovo delo a tón, akým ho vyslovila, umŕtvili v ňom všetky jeho vášne a oživili strach a obavy pred gilotínou. Musel si sadnúť. Úplne chrapľavým hlasom podotkol:

	– Vaše vyhlásenie je strašne komplikované, iste viete viac ako ja.

	– Viac ako Bujanovič!

	– Toho niktoša mi nespomínajte!

	– Jeho dobrodružstvo na maškarnom plese je neodpustiteľné.

	– Povedzte všetko, čo viete.

	– Misiu byť špiónkou som vzala ako váš najoddanejší sluha. Preto som na maškarný ples vzala aj jej výsosť cisárovnú, aby sa niečo dozvedela od Vrhovca. Lenže Bujanovičova polícia zmarila moje plány, zelené domino sa muselo stiahnuť. Musím vám však zdôrazniť jedno: že som presne videla desať rozličných masiek, ktoré si dávali tajné znamenia pod ľavou galériou. Znamená to, že to bol tajný spolok. No len čo Bujanovič svojim ľuďom prikázal, aby namierili pištole na Tirolčanov, všetci títo ľudia v okamihu zmizli. Rozbehla som sa síce za nimi, ale mi spadla maska. Chcela som ju zdvihnúť, a vtom som na zemi zazrela akýsi papier. Myslela som, že je to kus vejára, natiahla som ruku, a bol to pergamen. Potešila som sa, že je to azda papier, ktorý vypadol z ruky niektorému z tých, čo si dávali tajné znamenia. Pozrela som na pergamen. A vidím rukopis, ktorý bol úplne rovnaký ako v liste, čo poslal akýsi Lev zo Záhrebu. Chcela som papier zodvihnúť, keď sa zrazu za mnou objavil rytier v odeve z čias Márie Terézie. Bol bez masky, usmieval sa a prihovoril sa mi po chorvátsky:

	„Zdá sa, že peknú baronesu list vyľakal.“

	„Áno,“ odvetila som, „preto, lebo poznám Leva a jeho rukopis.“

	„Nie. Leva ste nepoznali do tejto chvíle, ale list ste určite videli u ministra polície.“

	„Vy ste teda… Rada by som sa s vami dlhšie porozprávala.“

	„Boli ste v Záhrebe vtedy, keď som tam nebol. Môžete mi dať sľub, že sa znova stretneme a nikomu o tom nepoviete?“

	„Kedy odchádzate do Záhrebu?“ spýtala som sa.

	„Budem tam určite koncom apríla alebo začiatkom mája.“

	„V tom prípade aj ja prídem a dávam vám čestné slovo, že sa mi môžete so všetkým zveriť, aby sme spoločne vykonali našu lojálnu povinnosť voči cisárovi a cisárstvu.“

	Xénia po chvíli pokračovala:

	– Potom som ho pozvala, aby sme si sadli do jedálne, lebo som sa chcela o ňom dozvedieť niečo viac. A on súhlasil, no v tej chvíli sa strhla trma-vrma, lebo Bujanovičovi rytieri namierili pištole na Tirolčanov. Môj známy si okamžite nasadil masku na tvár. Ja som sa rozbehla hľadať jej výsosť cisárovnú. Našla som ju opretú o stenu, celá sa triasla od strachu. Hneď som ju odtiaľ brala preč a vybehli sme z budovy. Nikde nebolo nijakého koča a keďže nepoznám dobre nočné ulice, zašli sme peši na blízke predmestie. Tu som cisárovnú nahovorila, aby sme zašli do krčmy, ktorá bola otvorená a plná ľudí. Prichádzali masky, ktoré podobne ako my utekali z maškarného plesu a všetci rozprávali, čo sa tam deje. Ľudia sa zbehli pred krčmou a v tej chvíli som znova zazrela Leva. Poprosila som krčmárku, aby mi povedala, kto je ten človek, lebo sa tu správal ani doma. A ona mi vysvetlila, že ten muž sa zvykne u nej ubytovať, ale že žije veľmi čudným životom: niekedy sa aj týždeň neukáže, hoci tu má všetky obleky. Zatiaľ čo som ju počúvala, vymyslela som si plán: budem do krčmy chodiť prezlečená za tuláčku, na hlave budem nosiť rozličné parochne, aby ma nik nespoznal a budem čakať na toho muža. A tak sa aj stalo. Trvalo to celé dni a týždne. Už som sa tešila, že ho predvediem pred vaše veličenstvo a poviem: „Toto je ten muž, ktorý pozná všetkých záhrebských revolucionárov!“ Teraz už viete, čo robím každý večer. A dnes mal naisto prísť, lebo po Dunaji prichádza veľká loď.

	Cisár bol úplne vydesený, všetky vášne opadli. Teraz bol iba cisárom, nositeľom koruny, a nie samcom so svojimi túžbami. Uklonil sa Xénii:

	– Hlboko sa klaniam vášmu umu a ctím si vašu vernosť.

	Xénia pozrela na veľké zlaté hodiny a preľaknuto zvolala:

	– Och, už dávno som mala byť v krčme, kde mi môj spojenec mal oznámiť, kedy príde Lev. Veličenstvo, bojím sa, že zmeškám.

	– Teda sa ponáhľajte. Máte koč, nič nepotrebujete?

	Dovolil jej, aby odišla bez akýchkoľvek ceremónii. Xénia sa hnala širokými chodbami a stretla ministra. Vedela, že ju bude čakať.

	– Poď so mnou do koča!

	Nasledoval ju bez slov, tvár mal bledú a obával sa toho, čo mu povie.

	Chytila ho pod pazuchu, keď zostupovali po schodoch.

	– Ak by sa ťa cisár na niečo pýtal, musíš mu povedať, že nevieš o ničom. Musíš mu povedať, že každú noc odchádzam z domu. Povedz mu, že sa nazdávaš, že niekoho sledujem, no ja vraj nepoviem nič iné, iba to, že chodím k priateľke. Nič iné nevrav.

	Rozlúčila sa a nastúpila do koča. Dala sa zaviesť priamo na predmestie, ale nie do ministrovho paláca. Xénia si bola vedomá, že cisár mohol za ňou poslať nejakého dôverníka. Potom vstúpila aj do krčmy, v ktorej býval Alfonso ako obyčajný taliansky obchodník.

	– Potrebujem obyčajný meštiansky koč s jedným koňom a nejaké meštianske ženské šaty, aby som sa mohla prezliecť. Svoje šaty si skryjem pod sedadlo.

	O pol hodiny už dievča bolo prezlečené a v hlbokej noci si sadlo vedľa kočiša, ktorým nebol nik iný ako Alfonso. Ten jej mal pomôcť, keby sa niečo stalo.

	Všetko sa však odohralo v pokoji a ona sa konečne dostala do záhrady paláca svojho otčima. Dnu sa vkradla vchodom pre služobníctvo.

	Až vo svojej izbe si mohla oddýchnuť od veľkého nebezpečenstva, ktoré jej dnes hrozilo pre cisárovu rozvášnenosť. Unikla, ale nevedela, dokedy sa jej to ešte bude dariť.

	Xénii bola čoraz odpornejšia cisárova blízkosť, jeho zvláštne pohľady a neustála hrozba, že si ju kedykoľvek môže odviesť na svoj dvor a urobiť s ňou, čo sa mu zachce. Hoci bola unavená, nemohla si ľahnúť, lebo tak sa bála cisára a jeho chlipnosti, ktorá môže vzplanúť v každom okamihu.

	Hoci bola hlboká noc, minister Pergen zaklopal na jej dvere.

	– Čo sa stalo?

	– Už som ti povedala, ak sa cisár bude na mňa pýtať, musíš mu povedať, že neustále sa venujem sledovaniu nejakej osoby, ktorej meno ti nechcem vyzradiť.

	– Na nič sa ma nepýtal, len prikázal, aby som ťa znova doviedol do kabinetu.

	– Mal na mysli spálňu. Ale ja už mám pripravené ďalšie výhovorky. Tentoraz som mu povedala, že na maškarnom plese som stretla človeka, ktorý sa podpísal menom Lev.

	– Dieťa moje, je trocha nebezpečné zaťahovať do toho neznámeho človeka.

	– No práve toto ma dnes v noci zachránilo pred priepasťou!

	Xénia potom otčimovi podrobne všetko vyrozprávala a nakoniec mu pripomenula:

	– Papá, opakujem, ak sa bude na mňa pýtať, povedz, že nechcem priznať, kam chodievam. No ak si myslíš, že by to bolo užitočné, môžeš mu povedať, že si ma sledoval a zistil si, že chodím na predmestie, kde sa stretávam s istým starším mužom, ktorého sa ti však nepodarilo identifikovať. Môžeš mu povedať: „Xénia sa mi zaprisahala, že toho Leva nájde a dovedie pred cisára, aby vyzradil mená a plány revolucionárov.“ A dodaj, že ak sa mi to nepodarí vo Viedni, potom v apríli odcestujem do Záhrebu a tam budem čakať na Leva, aby som z neho urobila krotké jahňa. Musím odhaliť revolucionárov, aj keby sa skrývali pod zemou. A ešte mu povedz, že cisár môže pokojne čakať, lebo také je moje želanie.

	Zatiaľ čo takto poučovala svojho otčima, ministra polície, jeho pohľad sa rozširoval a jeho ústa onemeli. Na tvári sa mu však objavili akési obavy a pochybnosti. Xénia sa strhla, či toho nepovedala priveľa.

	– Xénia, Xénia! Obchádza ma strach z toho, ako ty vieš klamať a svoje lži predkladať ako dokázanú pravdu. Ak sa takto zahrávaš aj so mnou, už vidím svoj koniec.

	– Chce sa mi zasmiať tvojej poznámke, ale únava o tomto čase mi to nedovoľuje. Naozaj nerozumiem, prečo by si sa mal báť tých mojich obyčajných nápadov.

	– Kde si sa naučila takéto triky?

	– Drahý papá, musela by som naozaj byť veľkou hlupaňou, ak by som sa pri ministrovi tajnej polície takého veľkého cisárstva nenaučila klamať, vymýšľať si a intrigovať.

	– Neviem, kedy som ťa to učil.

	– Pravdaže si mi nedržal prednášky ako profesor v škole. Och, musíš byť veľmi unavený, keď to nemôžeš pochopiť. Bolo by lepšie, keby sme nadnes už skončili.

	– Dokedy budeš cisára klamať tým Levom?

	– Tebe naznačím kúsok pravdy. Dovtedy, kým v Záhrebe neobjavím niečo, o čom cisár ani netuší.

	– Mieniš tam odcestovať?

	– Ak nepôjdem, kam by viedla moja cesta?

	– Viem, do cisárovej spálne. Ale v takom prípade mi je milšie, ak pôjdeš do Záhrebu, nech sa deje čokoľvek. Niečo už urobíme.

	– Záhreb prenechaj na mňa, lebo ty tam nepoznáš ani ľudí, ani ich charakter. To všetko je moja starosť. Od teba žiadam iba jedno: aby si mi dal čas a aby si mi veril. A nad celú tragédiu daj jeden nápis: Xéniu musím zachrániť pred cisárovou spálňou!

	Prikývol, pobozkal ju na čelo a ťažkými krokmi opustil izbu unavený a nešťastný. Xénia sa pripravila na spánok. Jedna jediná otázka sa vznášala pred jej unaveným zrakom: „Čo čaká Xéniu v tej strašnej džungli?“

	SLÁVNOSTNÉ OTVORENIE MAKSIMIRU

	Lesy sa zazelenali, lúky zavoňali kvetmi. Celá zem je vystavená vyžarovaniu teplého slniečka. Život zakvitol a zaspieval májovú pieseň. Celý Záhreb bol slávnostný, prebudený, usmiaty. Mešťania na uliciach. Šaty bielej, ružovej i modrej farby sa na slnku zlievali do pestrofarebného lesku. V šatách z ľahkých tkanín jasných farieb mladé dievčatá pôvabne vykračujú drobnými krokmi. Ich matky v tmavých hodvábnych sukniach a klobúkoch ledva za nimi stačia. Aj muži aj starci sú v slávnostných oblekoch a náhlia sa za nimi. Mladíci majú šibalsky posotené klobúky, preskakujú násypy na ceste. Od Vlašskej ulice až po les nekonečný pestrofarebný sprievod. Akoby nejaká druhá lúka zakvitla pestrými kvetmi.

	V dvore Maximiliána Vrhovca čakajú jeho najbližší priatelia v slávnostných oblekoch s vysoko vyčesanými parochňami a trojhrannými hodvábnymi a zamatovými klobúkmi. Tajomník Vukasovič otvoril dvere a Vrhovac vstúpi do salónu vo svojom slávnostnom fialovom rúchu. Vyzerá veľmi dobre, ako gavalier. Jeho inak vždy vážna tvár je dnes usmiata ako jar v jeho záhrade. Jediným pohľadom preletel po tvárach všetkých priateľov. Vie, že sú to práve oni, s ktorými si musí rozumieť.

	– Podíďte bližšie a vypočujte ma. Včera som sa dohodol s hlavným županom Škerlecom, aby ma privítal slávnostnou rečou pri vchode do parku. Mám na to dôvod. A bol by som rád, keby si ma pozdravil aj ty, priateľ Špišič, lebo tebe môžem povedať to, čo nemôžem Škerlecovi.

	– Počúvam vás a podrobím sa. Ale už tuším…

	– V tom prípade správne tušíš. Nesmieš ma v reči zahrnúť pochvalami za to, že som bojovník za chorvátsky jazyk. To by vyvolalo u občanov preveliké ovácie. A oni dnes akoby sa nevedeli dočkať, aby mohli demonštratívne dať najavo vďaku. To sa však nesmie stať. Načo provokovať nepriateľa. Viem, že ma majú radi, a to mi stačí. A nesmieš spomenúť ani „pokrok ľudského umu“, lebo tieto slová sú dnes v cisárstve Františka I. znamením vlastizrady. V reči nesmieš ani zďaleka hovoriť o slobode, po ktorej všetci túžime a voláme. Jednoducho spomeň iba park a nič iné. Ja ti stručne poďakujem a potom spolu aj s mešťanmi vstúpime do parku. Určite budú prítomní aj moji najväčší nepriatelia a cisárovi špióni.

	– Úplne s vami súhlasím, – rázne povedal Špišič, a ostatní tiež dali najavo svoj súhlas.

	– Chcem vám oznámiť ešte to, že do Záhrebu prišiel Taufer, Slovinec z Ljubljane, a mali by sme ho prijať ešte dnes. Totiž, on ešte v noci musí cestovať ďalej.

	– Dobre, – odvetil Vrhovac. – Stretneme sa večer v letnom paláci, ktorý sa ešte len stavia. Tam nebude živej duše.

	Keď vychádzali, Marič zadržal Delivuka a povedal mu:

	– Čo sa týka Xénie, ani Špišič ani Vrhovac o ničom nerozhodli. Tieto dva týždne, čo je tu znova, som ju sledoval a som veľmi spokojný s výsledkami.

	– To ma teší, – povedal Delivuk. – Vrhovac Xéniu pozval na dnešnú slávnosť. To je múdre. Aj dnes si podelíme jej sledovanie, aby si si mohol zatancovať.

	Ďaleko od Záhrebu, kde zelené poľany objímajú chladné lesy, akoby kvety a tráva boli premenené na živé bytosti, veselé a usmiate. Pred davom sa dvíha slávobrána ako veža z kvetov. Na stĺpoch vence. Vánok povieva dlhými hrdými zástavami. Uprostred zelene a vencov belie sa platňa s červeným nápisom: MAKSIMIR.

	Slávobránu obstúpili dievčatá v bielom. Niekoľko mešťanov v ľudovom odeve udržuje poriadok medzi chlapcami. Členovia obecnej rady sú v slávnostných kabátcoch, mestskí páni v čiernom a modrom zamate, mešťania v tmavých oblekoch a klobúkoch. Niekoľko obecných prísažných sa trápi, aby obrovskú masu ľudí udržali v poriadku.

	Konečne sa objaví koč hlavného župana Škerleca. Oblečený je do šiat z hodvábu a zamatu, jeho rodina je tiež veľmi vyparádená. Ale pozornosť od neho sa odvracia, lebo sa zjavil štvorzáprah. Ľudia si začali šeptať „Bán!“ Prezerajú si slávnostné odevy veľmožov z purpurového zamatu, hodvábu a súkna so zlatými šnúrami a drahými kameňmi.

	Koč za kočom dováža záhrebských šľachticov a veľmožov. Všetkým oči poškuľujú smerom ku koču grófky Sermage, lebo vedľa nej sedí dievča nevšednej krásy. Každý mešťan vie, že prišla z Viedne na osobitné pozvanie biskupa Vrhovca, no vedia už aj to, že sa narodila v Karlovci, a preto ju berú tak, že po krvi patrí do tejto krajiny. V pohľadoch mešťanov sa odráža sympatia ku krásavici, ktorá prišla zďaleka, aby ozdobila deň otvárania parku, ktorý Vrhovac vytvoril z obyčajného lesa.

	Zrazu sa dav zvlnil a ktosi skríkol: Prichádza!

	Pod slávobránou na štíhlych koňoch sedia mladí sedliaci v sedliackych háboch. Mávajú zástavami a oznamujú príchod Vrhovca. Po ceste sa blížia husári, ktorí vždy, keď sa zjavia, vzbudia záujem všetkých. Husári sú v nádherných modrých uniformách, zdobených striebrom a obšitých bielou kožušinkou. Na hlavách honosné kožušinové čiapky a v rukách držia blýskavé meče. Túto skvelú gardu vytvoril Vrhovac. Za gardou štvorzáprah ťahá koč. Vo chvíli, keď sa objaví koč, ozve sa mohutné prevolávanie na slávu. Ako na povel zo všetkých hrdiel sa odrazu ozve „Nech žije!“. Prevolávanie hovorí o tom, čo títo ľudia cítia, čo je skryté hlboko v ich dušiach. Vrhovac vstal a zostupoval z koča, keď ho zasypali kvetmi. Stál sťa v červenom daždi a zložil ruky ako k modlitbe, prosil ich, aby prestali. No ľudia nechcú rozumieť. Celé mesiace sa v meste hovorí o zázraku, o tom, ako Vrhovac hustý, pustý les mení na taký park, aký mávajú veľmoži okolo svojich palácov. Šeptalo sa, že Vrhovac nepripravuje ten park pre seba, ani pre veľmožov, ale pre nich, pre prostých ľudí, chudobných remeselníkov a ich tovarišov, ktorí sa budú môcť prechádzať parkom, ako keby boli veľmoži. Spočiatku táto správa kolovala ako rozprávka, no ľudia sa čoskoro presvedčili, že to je pravda. Les sa naozaj pretvoril na park pre mešťanov. A dnes sú pozvaní, pozerajú na ten zázrak vlastnými očami a vlastnými nohami chodia po prvom meštianskom parku.

	Podžupan Špišič dal davu znamenie, aby zmĺkol a potom začal pozdravný prejav tvorcovi parku:

	– Ctihodný náš pastier! Bolo by treba vyberať najvyberanejšie slová, ako sa mohlo vykresliť dielo tvojej lásky, ktoré si poskytol svojmu národu, keď si z lesa vytvoril park. Musím sa však podrobiť tvojej vôli – aby som bol stručný, lebo ty chceš, aby si ľudia dnes užili. A prepáč, ak predsa len poviem tieto slová: všetci sme sa jednomyseľne rozhodli, aby tento park na večné časy bol nazvaný tvojím menom. Nech sa naveky volá Maksimir. A keď v ďalekej budúcnosti záhrebskí mešťania, muži i ženy, ale aj ľudia z našich milých dedín na okolí budú oddychovať v tôni tohto parku, nech im tvoje meno pripomína, že park budoval a mestu daroval Maksimilián Vrhovac, veľký muž našich dní i veľký občan hrdého Zábrebu.

	Cez husté konáre, ďaleko nad polia, hlboko v parku počuť ozvenu búrlivého prevolávania na znak lásky a oddanosti. A potom nastalo ticho. Vrhovac sa vzpriamil, tvárou mu preletelo dojatie, jeho múdre oko vzplanulo žiarou. Jeho zvonivý, očarujúci hlas prenikol medzi dav:

	– Národ môj! Bratia! Príroda, večný záhradník, zasadila tento les a háje a mojou povinnosťou bolo vybudovať cestičky a odpočívadlá, aby som to všetko odovzdal vám. Keď vás vyčerpá ťažká práca, keď starosti unavia vaše duše, tak prídete sem, aby rozvoniavajúci vzduch vysušil vaše spotené čelá, nájdete tu pokoj a oddýchnete si od svojich starostí.

	Najhlbšími citmi dojatí ľudia začnú znova prevolávať na Vrhovcovu slávu.

	– Naším želaním je, aby ctihodný prešiel ako prvý popod slávobránu a vstúpil do parku, ktorý je určený mešťanom! – skríkol ktosi.

	
Usmievajúci sa Vrhovac v kruhu mešťanov prešiel prvý popod slávobránu. Veľký slávnostný sprievod, v ktorom boli pomiešaní mešťania i šľachtici, vstúpil hlavnou cestou do novovybudovaného parku. Vrhovac ich viedol tak, aby videli všetko dôležité a zaujímavé. Na oboch stranách hlavnej cesty boli altánky so stolmi a lavičkami. Boli tu aj ražne, z ktorých sa šírila vôňa pečeného mäsa.

	Na jednej lavičke sedel Delivuk. Úplne sám. Premýšľal. Zrazu začul, ako po piesočnatej cestičke s tlmeným smiechom ktosi bežal. Potom znova nastal pokoj. Za kríkmi zbadal Xéniu v bielych šatách a bielom klobúku s modrými stužkami. Bola celá spotená.

	– Prepáčte, že vyrušujem, – prehovorila, – ale s deťmi grófky Sofie sa hrám na skrývačku. Nechtiac som sem zablúdila.

	– Vôbec ma nevyrušujete, – odvetil a vľúdne sa uklonil.

	– Deti sa strašne radi hrajú na skrývačku a ja som každý deň ich obeťou. Ale teší ma to. Je pekné a milé hrať sa s deťmi.

	Len čo to povedala, chlapec dobehol ku Xénii a zvolal:

	– Máme ťa, máme ťa!

	– Neboli by ste ma chytili. Na vine je pán Delivuk. Určite ste ho zazreli.

	– Priberiete aj mňa do hry? – ponúkol sa Delivuk a deti začali prevolávať od radosti.

	Mešťania sa poprechádzali po parku a keď si užili jeho krásy, gardisti ich pozvali do altánkov. Tu si posadali na lavice okolo stolov, na ktorých čakala pečienka a dobré vínko. Obsluhovali ich Vrhovcovi ľudia. Celý Záhreb bol dnes jeho hosťom.

	V jednom altánku pani Novoselová, ako domáca pani, hostí župana a hodnostárov. Xénia bola po celý čas veselá v kruhu mladých šľachticov. Sám Vrhovac chodí od altánku k altánku, zhovára sa s mešťanmi všetkých remesiel, so sedliakmi, ktorí v sprievode niesli zástavy, so šľachticmi i veľmožmi, ktorí sú dnes jeho hosťami, ako vtedy v zime v jeho paláci. S každým sa dá do reči. Keď prišiel k Delivukovi, Vrhovac mu pošepol:

	– Pozri, aj moji veľkí neprajníci Ferko a Sebastijanič sú dnes nesmierne milí.

	– Ale pozor, – ozval sa Delivuk, – Nabijač sa chystá čítať báseň.

	– Zrejme sa mi chce pomstiť. Myslí si, že keď už nechcem vydať jeho básne, musím si ich aspoň vypočuť. No túto radosť mu nemôžem zakázať.

	– A Tkalec? Nevyvedie vám nejakú nepríjemnosť?

	– Neboj sa, napomeniem ho!

	Vrhovac podišiel kúsok ďalej, položil ruku na mocné ramená karlovackého boháča a spýtal sa:

	– Nuž teda, ako sa vám páči park?

	– Nebolo by lepšie, keby tu namiesto ruží rástlo žitko?

	Biskup sa usmial a šepol mu:

	– Mestský fyzikus Nabijač zrejme bude znova čítať báseň, prosím vás, nič mu nevravte.

	– Neoplatí sa drať si hubu takými somarinami.

	Vrhovac potom vstúpil do altánku, v ktorom sedeli bán, hlavný župan a iní mestskí a šľachtickí hodnostári. Zrazu vstal muž podlhovastej oholenej tváre odetý do šľachtického odevu, veľmi nafúkaný a našušorený. Celý sa blýskal šperkmi. Dnes si dal na líca nezvyčajne veľa púdru a vysokú veľmožskú parochňu nápadne učesal. Na rukách sa mu blyštia šperky, vôkol krku čipky. Vypäl hruď, ruky drží tak, aby všetci mohli vidieť jeho šperky. Všetkým je známe, že tieto dary dostal od cisára Františka za básne, ktoré každý rok zložil na jeho narodeniny alebo pri príležitosti Nového roku. V pravici drží biely papier. „Mestský fyzikus, pán doktor Nabijač sa predvádza,“ ozval sa šepot pri stole.

	A začal čítať svoju najnovšiu báseň. Poslucháčom sa zdalo, že nikdy neskončí. Všetkým sa už potia čelá a vysychá im v hrdle. Ale on ešte stále číta. Na opačnom konci vznikla senzácia. Tkalec sedí, ruky má položené v lone, hlava mu klesla na hruď, ústa otvorené a ozýva sa z nich hlasné chrápanie. Panie si zakrývajú ústa vejármi, páni k nemu obracajú hlavy. Konečne Nabijač dorecitoval zvolaním „Nech žije cisár!“ a potom ešte dodal „Nech žije Maksimilián Vrhovac!“ Zacinkotali poháre a zahrmeli mažiare. Niektorí prevolávajú na slávu, aby sa nemuseli nahlas smiať, iní, aby prejavili lojalitu. Nabijač si dobre všimol Tkalca, ale nevenuje mu pozornosť, lebo prijíma blahoželania veľmožov, ukláňa sa na všetky strany ako marionety v bábkovom divadle.

	Zábava mešťanov je čoraz hlasnejšia. Rozliehajú sa tóny hudby. Mládež na lúke za altánkom na hlavnej ceste sa roztancovala v niekoľkých kolách. Aj Xéniu vtiahli tancovať, práve do toho kola, v ktorom tancoval Delivuk. Zatiaľ čo mládež je veselo roztancovaná, k Delivukovi podišiel Ivčič, starý Vrhovcov sluha, dotkol sa jeho pleca.

	Delivuk sa uvoľnil z kola. Xénia ho celé popoludnie sledovala a táto udalosť vzbudila jej fantáziu. Dávala si otázku, prečo odišiel z tanca a kam ide. Mysľou jej preblesklo, či ho nedala zavolať Otília.

	Delivuk kráča priamo k Vrhovcovi, ktorý mu čosi pošepol. Pozrel napravo, kde Lackovič zabával Ivku. Ten v momente zabudol na dievča, vstal a prešiel popri altánku. Vrhovac potom čosi pošepol sluhovi Ivičovi. Ich konanie si nevšimol nik, iba Xénia. Každý pohyb, každé šeptanie sa jej vidia veľmi dôležité, a preto sa rozhodla, že všetko bude sledovať až do konca. Vyhovorila sa, že ju už bolí ruka a opustila kolo. Odišla smerom k pani Novoselovej. Napriek tomu, že tanečníci ju proti jej vôli sprevádzali, ona sa ich rýchlo striasla:

	– Gavalierom nesvedčí zvedavosť! Musím sa s paňou Novoselovou pozhovárať o niečom dôležitom a nechcem, aby ste počúvali. Len čo skončím, vrátim sa.

	Odišli, a Xénia obišla altánok obrastený kríkmi. Neustále hľadela na sluhu, ktorý pred chvíľou dostal príkaz od svojho pána.

	Ani na okamih nemyslí na to, čo robí, ani čo by sa mohlo stať, keby ju v parku našli samu. Niečo ju ženie a nemôže tomu odolať a stratí sa v osamelej časti parku. Nemyslí na to, čo povedia, keď zistia, že zmizla, ale sa ponáhľa smerom, kade šiel sluha.

	Ľudské hlasy a vrava sa strácajú v diaľke, už ich takmer nepočuje. Ponáhľa sa pomedzi kríky a stromy, zatiaľ čo sluha ide po cestičke. Vyšla z parku a ocitla sa pred prostou, napoly dokončenou budovou. Spomenula si, že pani Novoselová ukazovala tento dom hosťom a hovorila, že to bude Vrhovcov letný palác. Vôkol domu je záhrada, na ľavom krídle okná a na pravej strane ešte nie je dostavaný múr.

	Slnko zapadalo. Xénia sa postavila za hrubý strom a čaká. Cestičku, po ktorej šiel sluha, pozná, lebo popoludní po nej šla. Viedla ich sem pani Novoselová. Nečakala dlho. Objavil sa starý Ivič, nehľadí ani naľavo ani napravo. Vstupuje do budovy. Xénia premýšľa: „Čo tam bude robiť, keď v dome sú len samé tehly?“ Onedlho sa Ivičova hlava objavila v ľavom krídle. Začal zatvárať okná. Hneď potom vyšiel, ale nezatvoril vchod, ktorý pozostával len z niekoľkých dosák. Dosky nechal položené bokom. Zabudol to urobiť, alebo sa má niečo stať? Vôkol bolo ticho a pusto. Xénia sa vydala k vchodu. Nemyslela na nič, iba vstúpila do domu. Všetko, čo videla pred chvíľou, vzbudilo v nej tušenie, že sem môže niekto prísť. A ona musí zistiť, kto to bude.

	Vstúpila do tmavej chodby, v ktorej boli naskladané tehly, kalfasy s maltou a murárske náčinie. Spomenula si na popoludňajšou návštevu v tomto dome a zabočila priamo do ľavého krídla. Ak tu niekto má dohodnutú schôdzku, potom sa musia stretnúť v tej časti, kde sú už zabudované okná. Veď Ivič ich pred chvíľou zatváral. Pozrela do prvej miestnosti. Nič, iba tiesnivá prázdnota. Miestnosť je veľká. Pani Novoselová hovorila, že v nej bude jedáleň. Vedľa tejto miestnosti je komôrka, v ktorej budú skrine s riadom. Xénia prekročila prah. V múroch sú výklenky a pred jedným sú naskladané tehly. Bez ťažkostí sa pretiahla popri hromade tehál do výklenku. Až keď bola v tejto skrýši, zišlo jej na um, že to, čo robí, je krkolomné a môže jej byť osudné. Má však opustiť toto miesto a bežať späť medzi ľudí? Táto myšlienka sa jej preletí hlavou, ale niečo silnejšie než jej myšlienky spôsobuje, že sa ani nepohne. A ostane tu, nech sa deje čokoľvek.

	Už dávno cíti, že raz si musí byť načistom, kto sa skrýva v mužovi, po ktorom každý deň prahne veľkou túžbou. Je revolucionár? To sa musí raz dozvedieť. Dozvie sa to práve na tomto mieste? Zdá sa jej, že si vybrala správne miesto. Načo by Ivič šiel volať Delivuka vo chvíli, keď bol v najveselšom tanci s ostatnou mládežou? Možno to bude chvíľa, keď odhalí jeho tajomstvo.

	Utiahla sa do kúta a čakala. Myslí na to, že takto je to oveľa lepšie, ako keby mala ďalej žiť v neistote. Zúčtovala so sebou. Či sa v ňom skrýva sprisahanec alebo nie – to vyrieši jej osud.

	Steny čpejú po mokrom vápne a začínajú tmavnúť.

	Dom sa jej vidí ako novopostavená hrobka, z ktorej už nikdy nevyjde na svetlo a čerstvý vzduch. V duši má tieseň a pred očami sa jej mihajú obrazy, ktoré vo svojej fantázii už neraz videla. Delivuk stojí na čele rozvášneného revolučného davu, ktorý borí šľachtické paláce, rúca domy a zabíja.

	„Ak je revolucionár, potom je zločinec, a ja ho musím udať.“

	V tej chvíli prestala myslieť. Pred dverami začula klopot, akýsi tichý rozhovor. Celá sa roztriasla. Dvere vo vedľajšej miestnosti sa otvárajú. Ozve sa desivé škrípanie a vŕzganie. Do miestnosti zrejme vstúpilo viac ľudí. Srdce jej začne divo biť. Cíti sa ani odsúdenec, ktorý počúva slová kata, čo ho vedie na popravisko. Teraz je po všetkom! Je presvedčená, že tu sa musí odhaliť úžasné tajomstvo. Jej osud sa začína napĺňať…

	– Azda budeme takto, bez svetla? – čuduje sa ktosi vo veľkej izbe.

	Spoznala Delivukov hlas.

	– Načo by sme mali svetlom budiť pozornosť, – odvetil Vrhovac.

	– Toto je ako v jakobínskych pivniciach v Paríži, – povedal ktosi tretí, ale tento hlas nepoznala.

	– V budove nik nie je? – spýtal sa Delivuk.

	– Ani živej duše, – odvetil Vrhovac. – Dnes tu neboli ani robotníci. Okná som dal zatvoriť. Sme v bezpečí. A práve preto, milý môj Taufer, bolo by mi milšie, keby ste nám venovali viac času a nemuseli by ste sa ponáhľať späť. Mohli by sme sa o všetkom pozhovárať podrobnejšie.

	– Nevedel som, že práve na dnes sa pripravuje slávnosť. Lackovičovi som povedal, že doma ma čakajú druhovia na tajnú poradu.

	– Dostali ste v tlačiarni knihy Všetci ľudia sú si bratia?

	– Áno, už som ich dal do debien. Poveziem ich spolu s rudou, ktorú som kúpil na Sljeme.

	– Povedzte nám, milý Taufer, čo také dôležité nám prinášate.

	– Martinovič vám oznamuje, že urobil veľký prienik do samotnej vlády. Prefíkane uskutočnil svoj úmysel a minister polície ho vymenoval za svojho dôverníka namiesto Bujanoviča. Toto mu dodalo odvahy a do samotnej vlády priviedol celý oddiel našich demokratov. Teraz sa uvoľnilo miesto prvého tajomníka ministerstva. Cez jeho ruky predchádzajú všetky tajné príkazy proti demokratom. Martinovič chce, aby ste mu odporučili niekoho z našich kruhov do tejto nedobytnej pevnosti. Martinovič si myslí, že by bolo najlepšie umiestniť tam pána Delivuka.

	Xénia vo svojej skrýši zatajila dych.

	– Mňa? – čudoval sa Delivuk. – Čo vám to zišlo na um? Odo mňa môžete očakávať, že vám budem stavať barikády, že budem bojovať, že pôjdem pod gilotínu, ale v nijakom prípade nemôžete odo mňa čakať, že budem s pánmi vo vláde. Možno by na to miesto bol veľmi schopný práve Lackovič.

	– Martinovič ho určil na miesto kapitána kráľovej gardy. Žiadosť neodporúča nik iný, ako minister polície gróf Pergen, ktorý s Martinovičom uzatvoril tajné priateľstvo a verí všetkému, čo mu predkladá, a súhlasí so všetkým, čo mu radí.

	Xénia sa cítila, akoby mala v bezvedomí padnúť na tehly. No pevnou vôľou si pomáha udržať na uzde svoje nervy. Vytreštenými očami hľadí do tmy a počúva:

	– Najlepšie by bolo poslať Bedekoviča, – ozval sa Lackovič. – Viete, že Jelena je znova v Záhrebe a jemu to spôsobuje strašnú bolesť. Ručím za to, že je mimoriadne schopný na to miesto.

	– Všetko sú to nebezpečné plány, – podotkol Vrhovac. – Treba byť krajne opatrný. Minister Pergen dôveruje Martinovičovi, a preto nie je potrebné ponáhľať sa s ostatnými. Prvé a najdôležitejšie je šíriť osvetu medzi ľudom, aby poznal svoje práva, lebo bez ľudu nič nedosiahneme. Iste ma chápete.

	– Máte pravdu, – ozval sa Taufer, – budeme opatrní. Martinovič však pozná ministra polície už dávno. Vie teda, čo robí. Martinovič nám odkazuje, že pri rozhovore s ministrom Pergenom nadobudol dojem, že jeho zverenica neprišla do Záhrebu iba kvôli predaju svojich majetkov v Karlovci.

	Tieto slová dopadli na Xéniu ako balvan. Zmocnil sa jej závrat. Nechýbalo veľa a bola by padla na tehly a prezradila svoju prítomnosť. No zachránil ju hlas, ktorý sa ozval. Ako v sne k nej doliehal zvučný Delivukov hlas:

	– Už vtedy, keď do Záhrebu prišla po prvý raz, sme boli presvedčení, že predaj majetkov je iba zámienka. Teraz som nadobudol presvedčenie, že naše podozrenie bolo neodôvodnené. Netvrdím, že má demokratického ducha, ale chápe, že šľachtické privilégiá sú čižmou, ktorá šliape po ľude. Napokon, Xénia má v svojej krvi i ducha svojej vlasti a ten duch je proti vrodenej túžbe po prepychu, ktorá musí byť v nej vyvinutá. Zdá sa, že sa v nej objavujú známky demokratického cítenia. Aspoň mne sa to tak vidí.

	– Ak je to tak, – ozval sa Taufer, – prečo to jej cítenie nevyužijete v náš prospech, najmä keď jej oko padlo na vás, pán Delivuk.

	– To, čo ste teraz povedali, je úplný nezmysel. Táto fáma vznikla preto, lebo som mal príkaz byť často po jej boku. No vravím: ak by bola pravda, že jej oko padlo na mňa, potom by som mal veľa dôvodov na to, aby som ako rytier nezneužil city ženy. Nech by to bolo na akékoľvek šľachetné ciele. Niečo také by som nemohol urobiť!

	– Sú len dve možnosti, – rázne prehovoril Taufer, – alebo je špiónka, alebo sem chodí kvôli nejakému mužovi. Tak o čo ide?

	– Čo na to vraví môj Delivuk? – bolo počuť Vrhovcovu otázku.

	– Ak Xénia nie je stúpencom demokratických ideí, nemohla by byť takým podliakom, aby bola špiónkou. Človek musí byť ničomníkom, aby sliedil a špehoval. Ručím za to, že nie je takým podliakom.

	– Keď Delivuk tak odhodlane bráni Xéniu, potom musíme tomu veriť, – súhlasil Taufer a potom pokračoval: – V záhrade som videl kvitnúci agát. Dovoľte, aby sme my mladí agát ozdobili a tancovali okolo neho. Viete, že demokrati agát považujú za strom slobody?

	– Vy ste rojkovia, – podotkol Vrhovac, – no v našom parku je naozaj veľa agátov. Znamená to, že sloboda by nám mohla skoro zakvitnúť. Môžete si tancovať okolo toho stromu koľko sa vám chce.

	Vo výklenku steny za hromadou tehál Xénia všetko počuje a už je takmer v bezvedomí. Cíti, že ju opustila sila a vedomie. Čaká, kedy sa ozve rachot jej pádu na zem a oni sa strhnú a nájdu ju v skrýši. A to bude znamenať jej koniec.

	Pozbierala posledné sily, rukami sa oprie, ale zrazu zacíti, že hlavou buchla do tehly. Spôsobilo to hluk.

	– Čo je to? – spýtalo sa odrazu niekoľko hlasov.

	– Akoby sa vo vedľajšej izbe niečo pohlo.

	Na okamih všetci stíchli a potom sa ozvalo:

	– Delivuk, nemáš nejaké svetlo?

	– Nemám, ale idem sa pozrieť. Miestnosti sú prázdne, nie je ťažké ich prezrieť.

	Vykročil do malej izby a hľadel do tmy. Potom prešiel po miestnosti a nohou zakopol do tehly. Tupý úder počuli aj vo vedľajšej miestnosti.

	– Čo je? Vrav!

	– Nič, – odvetil Delivuk z tmy, – padajú tehly. Jedna sa skĺzla a teraz som ostatné zvalil.

	Delivuk sa ešte raz obzrel po miestnosti, ale nikde nič nevidel. Tehly padli smerom ku Xénii a ona sa musela skryť ešte hlbšie vo výklenku. Zatajila dych.

	– Poďme už, – ozval sa z vedľajšej izby Vrhovcov hlas. – Môj Ivič pred chvíľou miestnosti prehľadal a povedal, že tu nikoho niet.

	Ozvali sa kroky v prázdnej malej i veľkej miestnosti a po chvíli stíchli. Hlasy na chodbe boli čoraz nezrozumiteľnejšie. Zrejme sa vracali k svojej spoločnosti.

	Z domu každý odchádzal inou cestou, aby v skupine nevzbudili pozornosť.

	V temnej izbe sa Xénia prebrala z mdloby. Nahmatala tehly, ktoré jej padli k nohám. Chvíľu jej trvalo, kým sa trocha spamätala.

	Začala načúvať. Všade ticho ani v hrobe. Počula len svoj dych a tlkot svojho srdca. Potom vstala a iba s námahou sa dostala zo svojej skrýše. Cítila sa osamelá, utrápená a slabá. Vypotácala sa do miestnosti, v ktorej sa pred chvíľou konala schôdzka. Naľakala sa ozveny vlastných krokov. Každú chvíľu zastane a načúva. Pridržiavala sa vlhkých stien a tak sa dostala k dverám. Znova zastala a počúvala, či sa nič nedeje. Až potom vykročila na chodbu. Ani tam nezbadala nijaký pohyb. Po krátkej chvíli sa ocitla pred vchodom, z ktorého prúdil čerstvý vzduch. Znova načúvala, ale všade vládol pokoj. Navrátila sa jej odvaha a vykročila do parku. Potom sa rozbehla, ako keby bežala pred nejakým útočníkom.

	V hustom parku sa jej marilo, že za každým kríkom niekto na ňu číha. No to len vetrík hýbal listami.

	Obzerala sa na všetky strany. Tam ďaleko, na druhej strane parku, kam viedla hlavná cesta, zazrela svetlo lampášov a doľahla k nej aj veselá vrava. Na tie hlasy sa strhla ako zlodej, keď má za pätami prenasledovateľov.

	Zastala a načúvala. Nie je schopná ani myslieť, ani sa rozhodovať. Cíti sa, akoby nič nevedela, nespomína si na nič, čoho bola svedkom a čo počula. Všetky jej zmysly otupeli. Stojí, aby sa spamätala a nazbierala sily nejako sa rozhodnúť, ale márne. Motá sa smerom k tým, ktorí sa veselia, zabávajú a tancujú. Bojí sa ich, no napriek tomu sa ponáhľa za nimi.

	Rozochvená naďabila na hlučnú a veselú skupinu meštianskej mládeže, ktorá tancovala kolo. Nehľadela na to, kto sú tanečníci, ale sa vrhla medzi nich, aby sa pri tanci spamätala a rozhodla, čo bude ďalej robiť. Cíti, že svoju neprítomnosť zamaskuje aj tým, že tancuje v tomto kole. Chytila za ruku akéhosi meštianskeho mladíka, ktorý šťastne zaujúkal a z druhej strany mala akéhosi príslušníka meštianskeho cechu. Všetci spievajú, omámení spokojnosťou, akú ona nepozná, nechala sa tancujúcimi v kole ťahať raz na jednu, raz na druhú stranu. Uprostred kola bol akýsi strom, ale nevedela aký. Všetko mala domotané, tváre tancujúcich sa jej videli vykrivené, ich telá splývali a potom mizli pred jej zrakom ako iskričky.

	Z jednej i druhej strany má mužov, ktorí sa živo pohybujú. Až po chvíli sa jej začal vracať zrak, začala rozoznávať pieseň a ľudí, s ktorými tancovala kolo. Až teraz si uvedomila, že ten strom v strede kola je agát. Pohľad jej blúdil po tvárach spievajúceho množstva ľudí. Zrazu v kole zazrela Delivuka. Akoby všetci ľudia zmizli. Xénia bledne, padá k zemi. No akýsi meštiacky mladík ju podržal, aby nespadla. Bojuje s bezvedomím a otvorí oči. Vidí nad sebou Delivukou tvár.

	– Baronesa, nie je vám dobre? Nezbadal som hneď, že ste v tomto kole. Celá spoločnosť vás hľadala, ale vy ste sa zrejme zatajili preto, aby ste skryli svoju nevoľnosť.

	Nie je schopná prehovoriť jediné slovo. Delivuk pokračuje:

	– Nemali ste sa od nás vzdialiť, boli by sme vám pomohli. A je tu aj lekár…

	Ešte stále nedala nijakú odpoveď. Delivuk a dvaja mešťania ju opreli o strom. Ale ona cíti, ako sa jej podlamujú nohy. Keď Delivuk videl, že mu neodpovedá a že jej tvár je neprirodzene bledá, spýtal sa gavaliersky:

	– Dovolíte, aby som vás odviedol ku grófke Sermage?

	Odmietavo pokrútila hlavou.

	– Ale ste čoraz bledšia. Povedzte, čo si želáte?

	– Domov! – šepla Xénia.

	– Zavolám grófku!

	– Nie. Nechcem jej pokaziť večer. Chcem ísť domov.

	V tejto chvíli nechcela už nikoho stretnúť.

	– Dobre, – povedal Delivuk, – ak chcete ísť domov, hneď pošlem po koč grófky Sermage. Nebojte sa, nik sa o tom nedozvie.

	Poslal jedného mešťana, aby vyhľadal koč grófky Sermage a poslal ho na druhú stranu parku.

	O chvíľu už koč prišiel. Delivuk pomohol Xénii nastúpiť. Musel ju takmer vyložiť na zadné sedadlo. Potom aj on nastúpil do koča.

	– Musíte mi dovoliť, aby som šiel s vami na Grič.

	Mlčala a on ju prikryl prikrývkou. Sedel oproti nej.

	Koč sa pohol. Nik nezbadal, že odchádzajú. Všetci boli zaujatí tancom, vtipkovaním, dobrým vínom a jedlom, ktorým Vrhovac pohostil Záhreb v prvý večer slávnostného otvorenia Maksimirského parku.

	Koč sa hnal k mestu. Xénia mala zatvorené oči, aby nemusela hľadieť na Delivuka. Po dlhšom mlčaní sa jej spýtal:

	– Už sa cítite lepšie?

	Prikývla. Chladný vzduch spôsobil, že jej trocha sčervenali líca. Už sa čiastočne spamätala. No naďalej sedela so zatvorenými očami.

	Rýchle kone ich čoskoro doviezli do domu grófky Sofie Sermage. Z domu vybehli sluhovia, Delivuk pomohol Xénii zostúpiť a sám ju doviedol do paláca. Tu kývla Delivukovi na pozdrav a šepla:

	– Ďakujem vám za všetko. Sofii nič nevravte.

	– Kým to sama nezbadá, budem mlčať.

	Xénia vošla do domu. Chyžná sa ponáhľala za ňou. Delivuk znova nasadol do koča a prikázal kočišovi:

	– Späť do Maksimiru!

	Xénia už po krátkej chvíli prepustila chyžnú. Povedala jej, že ju už nebude potrebovať a zamkla sa v spálni. Oblečená klesla na posteľ a zaborila hlavu do podhlavníkov.

	V hrudi cítila bolesť, ťažkú a chmúrnu ako búrkové mraky, cítila, ako keby nejaká kalná rieka odnášala so sebou všetku jej silu a hrdosť, odhodlanie a vzdor. V jej duši sa rozkrútil vír, v ktorom sa topila bezmocne, bez odporu. Zmocnili sa jej vlny mladej vášnivej duše.

	„On je revolucionár. On je sprisahanec! On, ktorého chce minister polície i cisár. Hráč marseillaisy! Demokrat! Mám odovzdať polícii toho, koho tak vášnivo milujem? Je nejaké východisko? Môžem sa vrátiť do Viedne, zhovárať sa s otčimom a postaviť sa pred cisára? Mám klamať cisára slovami: Nemôžem žiť bez vás? Po dnešku je to úplne nemožné!“

	Po prvom desivom uvedomení si svojej nešťastnej lásky Xénia vstala. Ale nevládze urobiť ani krok. Spustí sa do kresla. Rúca sa v nej všetko, čo ju doteraz hrdo dvíhalo nad všetkých, aj nad otčima a cisára. Zlom bol strašne ťažký. Je to viac ako katastrofa. Nevie si nájsť miesto v kresle, nie je schopná myslieť ani urobiť nejaké rozhodnutie. Nemôže iné, iba sama seba sa zúfalo spýtať: „Čo si to urobila, Xénia?! Prečo si šla do toho letného paláca, keď ti inštinkt našepkával, že si tam vypočuješ rozsudok? Prečo si šla? Prečo si neostala von? Kto ťa hnal, aby si sťa hladné zviera padla do pasce vlastného inštinktu? Ó, prečo ťa osud vedie po takejto smutnej ceste života?!“

	Znova má pred očami obraz v tme letného paláca, znova sa zhovára sama so sebou: „Skry sa za tehly, počúvaj! Aké podlé, aké nedôstojné!“

	Celú hodinu bola v myšlienkach tam, cítila vôkol seba vôňu nových tehál a vlhkých stien, počula kroky a potom slová, ktoré sa do nej zabodávali ani dýky.

	Mozog a zmysly má plné zvukov, slov, pocitov, že stojí v temnej skrýši.

	Nevie sa spamätať, nie je schopná na okamih si oddýchnuť a dostať sa nad tú udalosť tak, aby mohla samu seba posúdiť, aby sa mohla nejako rozhodnúť…

	Plynuli hodiny a ona ešte stále leží medzi telami, počúva Delivukov hlas, keď stál v tme vzdialený od nej iba na pár krokov.

	Výjav zanechal v jej duši pocit, ako keby bola zavalená v jaskyni, z ktorej sa nikdy nedostane. Nikdy už jej oči nezavrie spánok, aby si aspoň na okamih odpočinula od strašných spomienok.

	Počula, ako sa domov vracajú jej hostitelia a uvedomila si, že už pomaly nastal deň. Nevediac, ako by sa zbavila spomienok, vzala si zo skrine fľašu ťažkého vína a vypila celý pohár. To ju omámilo a usnula.

	Keď okolo poludnia otvorila oči, dala si pozvať Sofiu a tá jej oznamovala:

	– Nesmierne som sa preľakla, keď sme sa chystali domov a teba nikde nebolo. Delivuk povedal, že ti prišlo nevoľno. Naozaj vyzeráš veľmi nedobre.

	– Nevedela som, čo robiť, tak som si vzala trocha vína, hoci vieš, že nikdy nepijem. Chcela som, aby ma víno uspalo.

	Sofia Sermage prikázala, aby Xénii obed naservírovali v jej spálni. Popoludní si mladá žena sadla k svojej priateľke.

	– Milá moja, musím sa ti priznať, že táto tvoja mrzutosť Xénii nepristane.

	– Máš pravdu, Sofia. Všetko, čo sa so mnou deje posledných pár mesiacov, mi ani zďaleka nepristane. Nie som už tá, ktorú mali všetci radi a zbožňovali.

	– Čo sú to za slová? Znejú neuveriteľne!

	– Nuž, vidíš, Sofia, v Záhrebe nemám šťastie.

	– Ty? Mohol by nejaký gavalier odolať tvojej kráse a tvojmu duchu?

	– Prepáč, Sofia, nechcela som ťa uraziť, ale až teraz súcitím s tebou, lebo viem, že sa musím vydať za bohatého grófa Ruspolliho, ktorého nemilujem. Môj osud sa bude navlas podobať tvojmu. Viackrát som chcela z tvojich úst počuť pravdu.

	Do izby sa vkrádal clivý večer, šero skrývalo smutné pohľady a spomienky dvoch priateliek. Pološero posmelilo Sofiu, aby sa Xénii zdôverila so svojím najskrytejším tajomstvom:

	– Bola som veľmi mladá a cítila som vrúcnu náklonnosť k mladému, rozumnému a peknému šľachticovi. Hlboko ma miloval, to viem až dnes. Spolu sme sa prechádzali rozkvitnutým parkom, na koňoch sme cválali cez lesy a poľany, niekedy sme sa zhovárali o kráse a šťastí. Jedného tichého májového večera sme prechádzali lesom a na nebi žiaril mesiac v splne. Kdesi slávik spieval svoju pieseň. Zastali sme. Celý les počúval spolu s nami. Hlas slávika sa chvel od vzdychov mladých túžob. Mladík stál predo mnou a v jeho očiach som čítala slová k melódii piesne slávika.

	Moje srdce mu odvetilo. On iba na krátky okamih priložil svoje líce k môjmu. Bol to dotyk nemého priznania bez hriechu. Mysleli sme, že slávik spieva našu pieseň. Chvejúci sa šťastím sme sa vrátili domov. Na druhý deň popoludní, keď k nám prišiel, aby sme znova šli na prechádzku, moja matka mu povedala: „Blahoželaj svojej priateľke z detstva, požiadali ju o ruku.“

	V prvej chvíli sme to obaja považovali za žart, ale matka dôrazne povedala, že čas na môj vydaj už dávno uplynul. Jeho tvár zbledla.

	– Blahoželám, – povedal, pobozkal matke ruku a odišiel. To matka chcela. Potom som ho roky nevidela. Poslúchla som rodičov, ktorí mi povedali svoje želanie i príkaz: som z aristokratického rodu a musím sa vydať za veľmoža a boháča. A on, mladík a iba zeman, bez majetku, zástavník v krajinskom vojsku. Po roku som sa dozvedela, že vstúpil do seminára. Čas vyliečil bolestivé spomienky. Raz, keď som sa s ním po rokoch stretla, bol už vicebánom a hoci bol veľmi mladý, mal už biskupské rúcho.

	– Možno to takto bolo lepšie. Ale to nie je všetko, možno to nie je ani to hlavné, o čom som sa chcela s tebou zhovárať. Vysmievala som sa láske a vidíš, dnes sú naše osudy, tvoj i môj, rovnaké. Nič mi netaj, prečítala som tvoje tajomstvo…

	– Pohŕdaš mojím tajomstvom? – začudovala sa Sofia, no pokračovala: – Teraz vieš, kto je to. Keď som ho zazrela, moje srdce sa roztriaslo dávnymi spomienkami. Nebola som schopná povedať mu jediné slovo. On iba na mňa pozrel svojimi hlbokými očami ako vtedy v horskom tichu, no teraz jeho pohľad nevyzrádzal to, čo som si v ňom prečítala vtedy v lese. Takto sme sa stretli prvý raz odvtedy, ako slávik zaspieval svoju pieseň.

	– A teraz? – opýtala sa Xénia.

	– Teraz? Teraz to nie je nič iné, než milá spomienka. No niekedy sa mi marí, že v májovej noci počujem pieseň nášho slávika…

	Tma zahalila Xéniu i Sofiu. Zmĺkli, tak ako zmĺkne hudobný nástroj po poslednom akorde.

	Uplynulo päť dní a Sofia pozvala Xéniu do záhrady.

	Z juhu sa pomaly približovali veľké mraky. Všetci, čo pracujú na panstve, hľadia na oblohu. Prechádzajúc sa pomedzi husté smrečky Xénia vdychuje ich vôňu. Popri nej kráča grófka Sermage. Xénia sa znenazdania zastaví a dlho hľadí na poddaných, ktorí tu pracujú. Napokon podotkne:

	– Čudné, doteraz som si ich nikdy nevšimla.

	– Vždy pracujú v záhrade, – odvetila Sofia.

	– Áno, pre nás všetkých, pracujú bez odmeny, akoby boli naším majetkom. Je to čudné. Dobytok si kupujeme, ale ako sa títo ľudia stali naším vlastníctvom, aby ich údelom bolo iba hrdlačiť na nás? Kto im určil túto povinnosť a prečo práve im? Prečo to nie je naopak? – Možno je to tak prirodzené. Slávik má spievať, krtko ryť a títo slúžiť.

	– Potom je naozaj nespravodlivé, že človek už od narodenia dostáva do vienka svoje poslanie: jeden je sluhom a iný pánom.

	– Xénia, myslím si, že to nespôsobila príroda, ale ľudia. Kto tak však rozhodol? Priateľky zmĺkli, akoby ani jedna nevedela odpovedať. Potom ďalej kráčali záhradou a sadli si na lavičku pred hustým vysokým kríkom, ktorý tvoril plot. Každá sa oprela na jeden koniec lavičky, nehľadia na seba, ani sa nezhovárajú. V posledných dňoch sa ich často zmocní takéto dôverné mlčanie. O chvíľu však za ohradou začujú mužský hlas, hlboký a trocha zachrípnutý. Podľa obsahu rozhovoru sa dá usúdiť, že sú to dvaja mešťania, presvedčení, že ich nik nemôže počuť.

	– Počúvaj tento verš, – vyzýva zachrípnutý toho druhého: Pre sedliakov a mešťanov žiadna práca, zato však na Francúzov vojna chystá sa.

	Ktosi vzdychol a podotkol:

	– Rakúsko nemôže dovoliť, aby vo Francúzsku bola sloboda, lebo by to mohlo preskočiť hranicu a prísť aj k nám.

	– Ako vyzerá tá sloboda, to keby som mohol vidieť! – zvolal jeho druh.

	– Na vizitu k nám nepríde, na to môžeš vziať jed.

	– Viem, milý môj, ale hádam si len nemyslíš, že tie knihy, čo potajomky tlačíme vo Vrhovcovej tlačiarni, tlačíme zbytočne? Aby neuzreli svetlo sveta?

	– A čo Vrhovcovi nepriatelia, kanonici Ferko a Sebastijanič, mestský fyzikus Nabijač?

	– Ten nabíja svoje chabé básne cisárovi do hlavy, za čo dostáva prstene a spony do viazaniek. Zapamätaj si však jedno: knihy sú jediným poľom, na ktorom sa môže viesť súboj o nové demokratické časy.

	– Áno, ale s veľmožmi a šľachtou môžu ísť na súboj iba šľachtici.

	– Počúvaj ma, keby sedliaci poznali demokratické ideály, potom by cisár František mal proti sebe všetkých sedliakov i mešťanov, všetkých tých, ktorých teraz vedie do boja proti oslobodenému Francúzsku. Ale poďme radšej do roboty…

	Ozvali sa kroky. Xénia trocha nadvihla hlavu, ale Sofia ju hneď ťahala späť:

	– Nedívaj sa na nich. Nech ostanú pre nás neznámi. Teraz mi je jasné, prečo u nás niet revolúcie.

	Chytili sa pod pazuchy a po nádvorí vykročili k domu. Cestou Xénia šepla Sofii:

	– Mala by som na teba veľkú prosbu, ak mi to nebudeš mať za zlé…

	– Prečo sa zrazu tak bojíš?

	– Nemám strach, ale bolo by mi nemilé, keby si moju prosbu nesprávne pochopila. Rada by som sa o niečom pozhovárala s Delivukom. Môžeš ho ku mne pozvať, ale tak, aby ho nik nesledoval?

	– Neboj sa. Nájdem si cestu k nemu. Hneď to zariadim.

	– Keď príde, nechaj ma s ním osamote. Sofia vstúpila do svojho paláca. Xénia si dala zavolať cisárskych sliedičov Karla a Georga, ktorý v Záhrebe vystupujú ako obyčajní šľachtici. Onedlho už obaja sedia na koňoch a ženú sa dole Kamennou ulicou.

	Xénia sa prezliekla, ako keby šla von, no predsa len jednoducho a skromne, a čakala na hosťa. Delivuk prišiel asi o hodinu. Sofia ho prijala, odviedla ku Xénii, pripravila im šachový stolík a potom sa vzdialila.

	Sedeli v hracom salónku. Len čo boli figúrky postavené, Xénia ich jediným pohybom zvalila a vážnym hlasom vyhlásila:

	– Šach bol iba zámienkou.

	– Zámienkou na čo?

	– Chcem sa s vami porozprávať o nešťastí, ktoré ma postihlo.

	– Nevravte. Veď na vás sa lepí šťastie.

	– Šťastie je najukrutnejšia vec na svete. V okamihu precvála pomedzi ľudí, jedných posadí vedľa seba, iných nechá, aby za ním bežali a vysmieva sa im. Len málo ľudí ho dostihne, väčšina nikdy.

	– Baronesa, čo je toto za filozofovanie?

	– Vidíte, ja som jedna z tých, ktorú si šťastie posadilo vedľa seba a potom, raz podvečer, zmocnila sa ho zlosť a odsotilo ma od seba tak nemilosrdne a tak ďaleko, že ho už nikdy nedostihnem. Ostala som bezmocne ležať.

	– Tomu sa nedá uveriť, – odvetil s úsmevom.

	– Možno, ale je to tak. Ľahkoumne som do hry vsadila všetko, čo sa volá šťastím.

	– Prerušte teda tú hru. Robia tak aj muži.

	– Moja hra sa už skončila.

	– Prečo ste napriek tomu hrali ďalej?

	– Povedala som si, nech sa deje čo sa deje, ja idem ďalej.

	– Pokračovali ste v hre?

	– Už som povedala, že som všetko prehrala.

	– Čudné je počúvať váš tragický tón. Akoby ste prehrali majetky v Karlovci.

	– Oveľa viac: prehrala som sama seba.

	– Váš slovník a tón vášho hlasu sú dnes pre mňa nepochopiteľné.

	– Možno máte právo takto hovoriť, lebo ja sama seba nechápem. Jednoducho už sa nemôžem spoznať.

	Ako keby chcel prerušiť nepríjemný rozhovor, ktorému zdôrazňovanie niektorých slov dodávalo osobitný význam, siahol po šachových figúrkach.

	– Bude najlepšie, ak sa trocha zabavíte šachom.

	– Nepovedala som vám, že je to iba zámienka? Chcem sa s vami zhovárať osamote. Súhlasíte?

	Veľmi vážne vyzvanie ho viedlo k tomu, aby vstal. Uklonil sa a gavaliersky odvetil:

	– Ak je to také vážne, prosím, som vám k dispozícii.

	Potom sa posadil a odložil šach bokom. Xénia mu pozrela priamo do očí.

	– Pán Delivuk, chcem od vás už raz počuť jasné slovo.

	– Odpoviem vám čistú pravdu, ak nesiahnete na veci, ktoré sa ma netýkajú.

	– Naopak, moja otázka sa zadrie priamo do vášho života.

	– Každý nosí svoj život sám pre seba a drží si ho v tajnosti.

	– V tom prípade som v hre ja. Prosím vás, podozrievali ste ma, rovnako ako iní, keď som po prvý raz prišla do Záhrebu, že som zved ministra polície? Žiadam vaše rytierske slovo: áno, alebo nie?

	Bez akéhokoľvek zaváhania odvetil, hľadiac jej priamo do očí.

	– Áno, podozrieval som vás.

	– Raz večer ste mi povedali, že som úprimná a poctivá duša.

	– Mal som na to dôvod.

	– Chcela by som ten dôvod poznať.

	– To je moje tajomstvo.

	– Ale ja ho poznám.

	– V tom prípade sa ma nemusíte vypytovať.

	– My dvaja si môžeme byť v jednom načistom: sledujeme jeden druhého.

	– Vy ma sledujete, baronesa?

	– Zbytočne sa pýtate, my dvaja sme špióni. Vy sledujete mňa a ja vás.

	– Takúto odpoveď treba zdôvodniť.

	– Som pripravená tak urobiť. Ale najskôr niečo na úvod: všetci v Záhrebe ste sa nazdávali, že som sem prišla špicľovať pre ministra polície.

	– No teraz už neverím, že by ste mohli robiť takú podlú službu.

	– Podlá, ale služba cisárovi… Aj keď som prehrala, ako som už povedala. Cisár a minister polície ma naozaj poslali do Záhrebu, aby som tu zistila všetkých, ktorí sa nadchýnajú demokratickými ideálmi.

	– Keby ste aj boli mali koho a čo sledovať, iste by ste o tom neinformovali cisára a ministra polície.

	– Naopak, ja som ich informovala.

	Delivukova tvár smrteľne zbledla, ale jeho pohľad vyžaroval ľadový pokoj.

	– Poprite svoj žart.

	– Bolo by šťastie, keby to bol žart. Ale jedno musíte vedieť: moje správy cisárovi aj ministrovi boli holé výmysly, v ktorých nebolo uvedené jediné meno.

	– Tak načo mi o tom teraz hovoríte?

	– Preto, lebo to najdôležitejšie ešte len prichádza: pred piatimi dňami počas slávnosti som sa v Maksimirskom parku skryla do nedostavaného letného paláca a všetko som si vypočula.

	V malom salóne nastalo hrobové ticho. Akoby práve niekto umrel. Akoby sa obom zjavilo nejaké polnočné strašidlo. Xénia čaká a Delivuk mlčí. No iba krátku chvíľu.

	– Vašej skvelej diplomatickej hlávke sa nepodarí vymámiť zo mňa nijaké vyhlásenia ani takýmto nápadom.

	– Hneď vás presvedčím, že to nie je ani nápad, ani trik.

	Xénia mu začne rozprávať, ako zbadala, že sa niečo pripravuje, ako šla po ich stopách do letného paláca, ako sa ukryla a čo všetko počula.

	Delivukova tvár je však stále mramorovo krutá, bez výrazu, a pohľad sa mu zastavil kdesi v hĺbke izby.

	Xénia skončila svoje rozprávanie a zmĺkla. Delivuk vstal. Aj ona sa pohla a pozrela do jeho tváre. Takmer sa zdesila. Delivukova tvár bola úplne vykrivená. Hlas, ktorým teraz prehovoril, akoby nebol jeho:

	– Baronesa, to, čo ste mi povedali, je osudové oznámenie.

	– Som si toho plne vedomá.

	– Keď ste si toho vedomá a keď poznáte naše tajomstvo, pomysleli ste na to, čo urobím, keď mi všetko poviete?

	– Myslela som na to vo dne v noci.

	– A záver?

	– Môj záver je takýto: urobím všetko, o čo ma požiadate.

	– Dobre ste odpovedali. Žiadam, aby ste toto všetko zopakovali v kruhu ľudí, ktorých ste počúvali vtedy v noci v letnom paláci, samozrejme okrem toho, čo odišiel do Ljubljane.

	– Som na to pripravená, ba čo viac, chcem a musím to povedať pred biskupom Vrhovcom, lebo mám pre neho aj jednu mimoriadne dôležitú správu.

	Mladý muž bol očividne udivený jej odpoveďami, možno aj trocha o nich pochyboval. Chvíľu ju mlčky sledoval. Xénia prečítala jeho myšlienky:

	– Pochybujete, či sa budem opierať o vaše gavalierstvo, alebo si možno myslíte, že počítam s vysokým postavením Maksimiliána Vrhovca. Nie, pane. Som si vedomá toho, čo som urobila a prosím vás, aby ste ma odviedli k vašim priateľom, pred ktorými môžem a smiem povedať všetko.

	Xéniin hlas znel pevne, rozhodne a takmer mužne.

	Delivuk dal zavolať grófku a poprosil ju:

	– Pani Novoselová poriada dnes malú zábavu na Ivkinu počesť a pozvala niekoľko mladých ľudí. Dovoľte, aby som odviedol baronesu bez sprievodu. Pani Novoselová sa vám poďakuje a dovedie ju domov.

	Na Xéniinu prosbu Sofia súhlasila a dala na Delivukove želanie osedlať dva kone.

	Sluhovia doviedli jazdecké kone pred palác. Delivuk pomohol Xénii do sedla. Obaja sa vydali smerom ku Kaptolu, okolo Ribnjaka, a Delivuk potom zmenil smer na Galjufov jarok.

	Celou cestou sa Xénia na nič nepýtala, ani nežiadala vysvetlenie kvôli smeru, ktorým sa pohybovali. Mlčala a podriadila sa Delivukovmu vedeniu.

	Boli v Galjufovom jarku, v úplnom tichu a pustatine. Len jeden osamelý dom prezrádzal, že v tom jarku predsa len niekto býva, aspoň dočasne.

	Prišli pred dvere. Delivuk ju gavaliersky zložil zo sedla. Vytiahol kľúč z vrecka a otvoril hlavné dvere. Xénia ostala pokojná, chladnokrvná, akoby to všetko vopred vedela. Delivuk ju pustil prvú do dverí, potom zatvoril hlavný vchod, zamkol a kľúč znova strčil do vrecka.

	– Ráčte počkať, – povedal potichu, keď jej otvoril dvere do malej izby. Xénia vstúpila a sadla si v neznámom priestore. Vyzerala úplne ľahostajná, akoby už zúčtovala zo všetkým.

	Delivuk prešiel po chodbe. Otvoril dvere jednej izby. Sedeli v nej Vrhovac, Marič, podžupan Špišič, Božič, Vukasovič, Bedekovič, Lackovič, Sladkovič a Smetanovič.

	– Práve na teba sme čakali, – oslovil ho Vrhovac. – Dnes sa chceme rozhodnúť, ako dostaneme vytlačené knihy medzi mládež do všetkých chorvátskych miest. Priatelia, ktorí tu sedia, môžu pre našu ideu niečo urobiť.

	Bledosť Delivukovej tváre a rozrušenie, ktoré nemohol ukryť, vzbudili pozornosť všetkých prítomných.

	– Čo sa stalo? – spytovali sa zaradom.

	– Dovoľte, aby som bol stručný. Pred pár mesiacmi, keď sme sa stretli v tejto miestnosti, vrhali sme kocky, kto bude sledovať istú osobu, ktorá bola podozrivá. Žreb padol na Mariča, ale časom sa ukázalo, že bude lepšie, ak úlohu prevezmem ja.

	– Prečo takto obšírne hovoríš o tej udalosti? – spýtal sa podžupan Špišič.

	– Preto, lebo som sa zaprisahal, že špióna budem sledovať, a keď bude vinný, tak vám ho odovzdám.

	– A to znamená? – spýtal sa Špišič.

	Delivuk odvetil:

	– Znamená to, že som dodržal svoje slovo.

	– Chytil si nejakého zveda? – šeptali prítomní.

	– Doviedol som ho, – odvetil stručne. Pery sa mu chveli Nemôže im všetko podrobne vysvetľovať, lebo sa ho zmocnila hrôza pri pomyslení na osudy svojich druhov vystavených na milosť a nemilosť Xénii, cisárovi a ministrovi polície.

	– Priveď špióna, – vstal a prikázal Špišič. A zatiaľ čo Delivuk vyšiel z izby, všetci prekvapene vstali. Všetci však skrývali pocit nebezpečenstva. No ešte ani vo sne netušili, čo sa o krátky čas odhalí.

	Do izby vstupoval Delivuk s Xéniou. Hrozivým pohľadom ukázal na ňu:

	– Tu je špiónka.

	Xénia stojí bledá, ale pokojná. Muži sa nevedia spamätať z nemilého prekvapenia. Vrhovac s úsmevom pozrie na Xéniu a spýta sa:

	– Baronesa, čo to má znamenať?

	– Len to, čo povedal pán Delivuk.

	– Niečo také priznať je odvážne, – pristúpil k nej Špišič.

	– Dnes to už nie je odvaha, odvetila pokojne.

	Stojí pred nimi ako pred sudcami, ktorí majú jej osud vo svojich rukách. – Áno, páni, pred vami stojí cisárova špiónka. Ale dovoľte, aby som vám povedala, ako som sa dostala do tejto služby.

	Vrhovac sa obrátil k pánom a dal im znamenie, ktorým od nich žiadal, aby sa zaprisahali na mlčanie a spravodlivosť. Prikývli, že rozumeli.

	– Ak je vec taká, ráčte hovoriť, – znova prehovoril Špišič, ktorému všetci mlčky prepustili vedenie pri vypočúvaní a súdení. Všetci napnuto stáli a rozrušene sledovali dievča. Len Delivuk sa k nej obrátil chrbtom a hľadel do okna.

	Xénia úplne pokojne začala odpovedať.

	– Bolo to vo Viedni po jednej recepcii, keď som dvoranom a cisárovi pri akejsi príležitosti povedala, že pochádzam z Chorvátska, kde mám dodnes majetky. O hodinu ma môj otčim pozval do malého salónu a oznámil mi: „Cisárstvu hrozí revolúcia. Po udalostiach vo Francúzsku sa idea demokracie zakráda aj medzi naše národy. A jej hlavné ohnisko je v Chorvátsku, tvojej domovine!“

	Mladí ľudia sa rozrušene pohli, keď povedala tieto slová. Xénia so zázračným pokojom pokračovala:

	– Potom mi otčim dal prečítať akýsi list, veľmi nezvyčajný a originálny, ktorý poslal akýsi človek z Chorvátska.

	– Kto je to? – prerušila ju otázka podžupana Špišiča.

	– Aj to sa dozviete. Tá osoba oznamovala cisárovi, že v samotnom Chorvátsku je sídlo demokratických ideí, čo aj dokazoval revolúciou Matija Gubca, ako aj Zrínskeho a Frankopana, ktorí sa odvážili sprisahať proti nariadeniam cisára. Pretože viem po chorvátsky, otčim mi prikázal, aby som šla sem, predstierala, že kvôli predaju majetkov, ale aby som na zábavách a plesoch zistila tajné myšlienky ľudí, ktorí majú demokratické cítenie. Ľahkomyseľne som prijala úlohu, ako keby ma gavalier požiadal o tanec. Odišla som z Viedne do Prešporku, kde ma cisárovná odporučila jeho ctihodnosti a potom som odišla do Záhrebu. Prvý večer som počula hrať marseillaisu. No keď som mala otčimovi vyzradiť meno hráča, už som bola zajatcom svojho srdca a písomne i ústne som ho oklamala, že to bol iba ladič klavírov.

	– Čo ste oznámili cisárovi a ministrovi? – spýtal sa Špišič.

	– Najskôr som sa rozhodla, že zachránim jedného jediného, ktorý si získal moje srdce. Pozvala som ho na stretnutie na Kaptole a požiadala som ho, aby hneď odcestoval, lebo na neho padlo podozrenie, že napísal článok do Moniteuru. Podozrenie jestvuje, ale ja som si myslela, že poslúchne moju radu. Bolo to však naopak. Ani ma neposlúchol, ani mi neprejavil sympatie. A to ma neustále odvracalo od toho, aby som vyzradila kohokoľvek z jeho kruhov. Ak poviem jedno jediné meno, zaručene aj on bude obvinený.

	Nechcela pred všetkými povedať Delivukovo meno a pokračovala:

	– Vo Viedni som musela podstúpiť kruté boje, aby som zatajila mená. A to všetko len kvôli nemu, lebo aj ja som sa bála revolúcie, no moje srdce bolo silnejšie ako rozum. Na slávnosti v Maksimire som bola tak zaujatá tým mladým mužom, že mi neunikol jeho jeden jediný pohyb. Chcela som vidieť, ktorému dievčaťu daroval svoje srdce a to ma viedlo k tomu, aby som ho sledovala. Bola som však svedkom niečoho, čoho som sa ani vo sne nenazdala. Videla som totiž, ako starý Ivič pripravuje schôdzku v letnom paláci.

	Len pohybmi prezrádzali, ako ich rozrušujú tieto slová. Zakývali si tváre, lebo na každej bolo vidieť strašné odsúdenie špióna, ktorý sa teraz spovedá zo svojich zločinov.

	– Ako bez rozumu som šla tou istou cestou. Potom som už cítila, že nejde o schôdzku muža, ktorého milujem, s nejakou inou ženou, ale o dohodnutú schôdzu ľudí, ktorých hľadá cisár i minister polície. Rozhodla som sa zistiť, či aj on je revolucionár. Skryla som sa a vypočula som si, čo sa hovorilo vo veľkej miestnosti. Ležala som medzi tehlami a vlhkými múrmi. Vypočula som si vlastnú tragédiu…

	– To nie je možné: – zvolal Delivuk. – Ľudia, veď ja som prehľadal celú izbu.

	– Bola som tam vo výklenku pre skriňu. Okrem toho bolo už šero.

	Xénia im potom povedala, čo všetko počula. Počúvali ju a cítili ťažobu strašnej, nenapraviteľnej zrady. Delivuk na ňu hľadel, akoby čakal, kedy ju bude môcť zahrdúsiť. Všetci cítili prítomnosť popraviska, na ktoré ich zavedie jej odhalenie. Vrhovac pozrel na Špišiča a dal mu znamenie, aby pokračoval s otázkami.

	– Znamená to, že ste počuli všetko, čo sa hovorilo?

	– Hoci som chvíľami upadala do bezvedomia, vedela som sa natoľko ovládnuť, aby mi nič neuniklo.

	– To bolo pred piatimi dňami?

	– Áno, – odvetila Xénia. – A od toho dňa som sa nepohla z domu grófky Sermage.

	– Čo ste o tom všetkom oznámili cisárovi a ministrovi?

	– Ani slovo.

	– Klame, – zvolal Delivuk. – Každé jej slovo je lož!

	Iní si mysleli to isté, ale mlčali. Xénia sa obrátila na Delivuka:

	– Raz na plese mi pán Delivuk znenazdania povedali, že v mojich očiach vidí moju čistú a poctivú dušu. Tieto slová zohrali veľkú úlohu v mojom živote, po tom, ako som prvý raz prišla z Viedne. Tieto slová riadili moje neskoršie činy a pocity. Prebudili vo mne tú trošku dobra, čo som zdedila po svojom otcovi, ktorého ste veľmi dobre poznali. A nastal zlom…

	– Klame! – znova zvolal Delivuk. – Nevidíte, ako sa vie pretvarovať? Ešte nikto nikdy na svete takto presvedčivo neklamal.

	– Pán Delivuk nemá veľa dôvodov veriť tomu, čo dnes hovorím, ale keby si spomenul na to, o čom sme sa kedysi rozprávali a porovnal to s tým, čo dnes hovorím, a nielen hovorím, ale aj…

	– Všetko je to jeden výmysel, lož, vtedy aj teraz, – kričal Delivuk s neskrotnou zúrivosťou.

	– Páni, ak by to bolo tak, ako tvrdí pán Delivuk, potom by som v ten istý večer, namiesto toho aby som takmer v bezvedomí tancovala, bola šla do spoločnosti, zabávala sa a smiala a na druhý deň by som bola poslala ministrovi a cisárovi správy, ktoré by vás doviedli do temnice.

	– Kto nám zaručí, že ste to neurobili? – spýtal sa podžupan Špišič.

	– Nech vám to zaručí pán Delivuk.

	– Ja? Ja mám byť ručiteľom špiónovi a špicľovi? Ako sa odvažujete takto sa zo mňa vysmievať?! – kričal bledý a roztrasený.

	– V tejto chvíli nemám už po ruke nič na výsmech a na to, že som si vás vzala za ručiteľa, na to mám právo, čo vám hneď aj dokážem.

	– Nedovoľte jej už hovoriť, – rozhorčene sa ozval Delivuk. Marič a ostatní sa k nemu priblížili, aby ho skrotili a utíšili. Neboli zvyknutí vidieť ho takéhoto, lebo vždy vystupoval pokojne a chladnokrvne, vždy si uvedomoval svoje činy. Xénia pokojne pokračovala:

	– Nedala som si vás dnes pozvať ku grófke Sermage?

	Delivuk mlčal a Špišič mu prikázal, aby odvetil.

	– Áno, dala si ma pozvať, že budeme hrať šach a potom mi povedala, že to bola iba zámienka.

	– Presne tak, pán Delivuk. Zámienka to bola preto, aby som sa mohla s vami rozprávať a povedala som vám to, čomu ste nechceli veriť…

	– Čo také ste mu povedali, čomu nechcel veriť? – spýtal sa Špišič.

	– Pánovi Delivukovi som sa priznala, že ma sem poslal minister polície, aby som sledovala demokratov.

	Všetci zbledli, ale mlčali. Špišič sa pýtal ďalej ako vyšetrujúci sudca Delivuka:

	– Je pravda to, čo hovorí baronesa Xénia?

	– Je to pravda, áno, je to pravda.

	– Baronesa, čo vás viedlo k tomu, že ste práve Delivukovi odhalili svoj strašný čin? – spytoval sa ďalej Špišič.

	– Dovoľte, aby som o tom pomlčala.

	– Spoliehali ste sa na jeho mlčanie?

	– Nie, pán podžupan, celkom naopak. Dúfala som, že ma namieste zabije.

	– To by nikdy neurobil bez súdu svojich druhov. Čítam vám na tvári, baronesa, že niečo tajíte.

	– Nič som nezatajila, naopak, ešte vám veľa toho poviem.

	– Teraz? Pred pár dňami ste nám ešte nemali čo povedať? – chladne ju vypočúval a prenikavo hľadel do jej tváre, ktorá však prezrádzala čudný pokoj a sústredenie.

	– V skutočnosti som vám mala čo povedať už dávno, ale vtedy som sa ešte nemohla priznať, lepšie povedané, ešte som nepoznala seba samu. Celé dni a noci som o tom premýšľala.

	– Nepočúvajte tie báchorky! – znenazdania ju prerušil Delivuk. – Odvedie nás ďaleko od toho, čo by mala povedať a možno… – no hneď zmĺkol.

	Xénia hľadí na Špišiča a hovorí hlasom, ktorý všetkých naplňoval údivom. Niečo ich však strašne znepokojovalo. Aj sám vyšetrujúci sudca sa cíti, že jej správanie je priveľmi pokojné a sústredené na takúto chvíľu, keď je plne vystavená ich pomste. Obrátil sa na svojich druhov a najstaršiemu z nich pošepol:

	– Ostaneš tu a budeš dávať pozor na každý jej pohyb. Nesmie sa odtiaľto pohnúť.

	Potom spolu s ostatnými vyšiel z izby. Keď sa zatvorili dvere, Špišič zavolal Mariča a Delivuka.

	– Vy dvaja ste mali za úlohu sledovať ju. Dávali ste pozor aj na jej sprievod?

	– Áno, – odvetil Delivuk. – Keď som bol pri nej ja, sledoval ich Marič a naopak.

	– Určite ste nezistili nič dôležité, keď ste nám nič neoznámili?

	– Istý mladý barón Olendorf, aspoň tak sa nechá oslovovať, často chodieval do Benátskej uličky, no len čo zazrel niekoho z nás, stiahol sa. A tí druhí dvaja sa neustále zdržovali v Xéniinej blízkosti, keď chodievala s nami na výlety.

	– Podľa všetkého to budú špicli jej otčima, ktorých možno poslal preto, aby chránili dievča. To by bolo prirodzené.

	– Bolo by to prirodzené, ale mohli to byť aj jej pomocníci.

	– Xénia mi o nich nikdy nehovorila, – dôrazne povedal Delivuk. – Ani dnes, keď sa priznala, prečo prišla do Záhrebu.

	– Jedna vec je dôležitá, – dôrazne povedal Špišič. – Odpočiatku sme ju upodozrievali, že môže byť špiónka. Videli sme, že je veľmi rozumná. Preto celé jej dnešné priznanie a príchod do tohto domu by mohli byť len pascou, ktorú geniálne nastražila na nás všetkých.

	Striasli sa, podišli bližšie k nemu a začali mu dávať otázky, na ktoré Špišič odpovedal:

	– Mohla si pozvať Delivuka a priznať sa, že je špión. Ako sami viete, navrhla, že chce vypovedať pred jeho druhmi. Delivuk jej uveril a uviedol ju medzi nás. Ale ona mohla ešte večer predtým požiadať troch svojich sprievodcov, aby jej pomáhali: jeden mohol sledovať, kam Delivuk vedie Xéniu a mohol informovať o tom dvoch ďalších, ktorí medzičasom mohli zalarmovať vojakov, ktorí môžu sem prísť, obkľúčiť tento dom a všetkých nás pochytať. Myslím, že niečo také by zodpovedalo rozmýšľaniu takejto špiónky. Bol by to vrchol jej špiónskeho umenia.

	Jeho vysvetlenie u každého prebudilo strašné podozrenie. Aj sám Vrhovac bol veľmi zamyslený. Delivuk rozrušene zvolal:

	– Priatelia, čo nevidíte, že ona sa tak pokojne priznala so svojimi zločinmi len preto, lebo čaká na vo jakov, ktorí nás obkľúčia a pochytajú?!

	– Milý Delivuk, nezabúdaj, – prerušil ho Marič, – že v tomto osamelom dome sme dobre opevnení.

	– Áno, – ozval sa Špišič. – Len čo by sme zbadali, že do jarku prichádzajú vojaci, podpálili by sme pušný prach a vyhodili do vzduchu osamelý dom a my by sme sa stratil v lese.

	– Vyhodíme do vzduchu dom, ale spolu s ním aj špiónku, – povedal Delivuk.

	– Ona však ani netuší, že sme tu opevnení a možno práve preto tak pokojne sedí pod naším krovom, – vzal si slovo Špišič. – Ako som spomenul, jej priznanie bolo také pokojné, že sám som o ňom pochyboval. Ale teraz musíme rýchlo postaviť svojich zvedov. Milič a Smetanovič, vy dvaja pôjdete hore na vrch Ribnjaka a budete dávať pozor na všetky strany, či odniekadiaľ neprichádzajú vojaci, lebo nemajú inú silu, ktorú by proti nám použili. Ak zistíte, že nebezpečenstvo sa naozaj blíži, dáte nám znamenie poľovníckym rohom. Hneď sa poberte, lebo už uplynulo dosť času odvtedy, ako Delivuk tú špiónku sem priviedol.

	– Ponáhľajte sa, – ozval sa Delivuk. – Cítim, že sa nám po celý čas iba vysmievala. Tá rebeka je stvorená slúžiť ľudskej zlobe.

	– Prial by som si, aby si sa teraz mýlil, – odvetil mu Vrhovac. – Chvíľu zdieľam Špišičove podozrenia, ale vzápätí ich odmietam. V každom prípade ju cisárovná neodporučila preto, aby bola naším anjelom strážnym. To je neodškriepiteľné.

	– Priatelia, – prehovoril teraz Bedekovič, – špión je pod naším krovom, v našej vlasti. Ak nám nastražila pascu, nesmieme čakať, aby sa jej to podarilo. My sme za svoju ideu ešte nič ozajstné neurobili, okrem niekoľkých vytlačených kníh. Čaká nás veľká a šľachetná práca.

	– Poďme pokračovať vo vypočúvaní. Možno ju nachytáme pri klamstve a potom každému stanovím, čo má robiť. Ak bude treba, tento dom premeníme na prach a popol.

	Na Špišičovo vyzvanie sa všetci vrátili do izby, v ktorej Xénia ešte stále sedela v kresle. Bola síce bledá, ale úplne pokojná. Bola však taká apatická, že u všetkých prebudila nepríjemné pocity. Mladí muži udivene hľadia na krásavicu, ktorej v rozličných salónoch dvorili, zabávali ju, počúvali jej veselé a vtipné poznámky, no teraz ju vidia v kresle ako zatknutú špiónku. Všetkých sa zmocnila predtucha, že im naozaj nastražila pascu.

	Špišič sa jej prísnym hlasom spýtal:

	– Zdá sa, baronesa, že vôbec nie ste rozrušená. Priznali ste sa, že ste špiónka a akoby vás vôbec nezaujímalo, čo bude s vami.

	– Skôr ako som sa pánovi Delivukovi so všetkým priznala, boli mi jasné následky.

	Toto vyhlásenie nimi otriaslo. Všetci sú presvedčení, že zrada je úplne jasná, ale všetci čakajú na Špišiča a jeho príkazy. A on sa obrátil na Xéniu:

	– Rád by som vedel, aké sú podľa vás tie následky. Pravda, môžem tušiť, čo ste nastražili, ale chceme, aby ste nám o tom povedali vy.

	– Áno, poviem, ale najskôr by som chcela, aby ma ctihodný pán Vrhovac vypočul osamote.

	Vrhovac odvetil chladne, ale milo:

	– Baronesa, prepáčte, všetci sme počuli, čo ste doteraz povedali, a preto chcem, aby všetci počuli, čo ste chceli povedať iba mne.

	– Vyhoviem vášmu želaniu. Po celom cisárstve sa nesú chýry, že cisár František je vzorný manžel, ale…

	Delivuk vyskočil a nahnevane podotkol:

	– Chce nám rozprávať nejaké hlúposti, aby získala čas.

	Všetci súhlasili s Delivukom. No Vrhovac sa ho pokúsil utíšiť a odvetil Xénii:

	– Na prvý pohľad je vaše rozprávanie o manželskej vernosti cisára Františka naozaj nemiestne.

	– Dobre teda, poviem to stručne. Cisár si ma pozval do kabinetu a povedal: „Chcel som si z vás urobiť milenku, ale radšej vás pošlem ako špiónku do Záhrebu…“

	– To sme už počuli, – zvolal Delivuk. – Nedovoľte jej hovoriť, ukončime súd.

	– Ale ešte som nepovedala, že špióna zo mňa urobil človek, ktorý sa pohybuje vo vašich kruhoch.

	Vyhlásenie ich zmiatlo. Všetky oči sú uprené na Xéniu. Ich podozrenie bolo čoraz mocnejšie. Špišič a Vrhovac sa usilujú krotiť rozrušenie svojich mladých priateľov.

	– Kto je tým denunciantom z nášho prostredia? – zvolal Špišič.

	– Cisárovi oznámil, že pozná všetkých demokratov, ale že sa neodvažuje podpísať svojím menom, lebo je neustále v spoločnosti tých, ktorí pripravujú revolúciu. Preto sa vraj podpisuje menom Lev.

	Len čo to dopovedala, Špišič jej položil novú otázku a hľadel na ňu prenikavým pohľadom vyšetrujúceho sudcu.

	– Môžete potvrdiť, že ste si toto nevymysleli?

	– Žiaľ, nevymyslela som si to, ale práve ten list ma doviedol do nešťastia, v ktorom sa teraz nachádzam. Cisár a otčim využili môj chorvátsky pôvod a poslali ma do Záhrebu pod zámienkou predaja matkiných majetkov. Oni sú presvedčení, že demokratickej idei je väčšmi oddaná mládež, ktorú by som si mohla získať svojou koketériou.

	– A to sa vám podarilo, – zvolal Delivuk.

	– Keď ste prišli sem, záhrebský Lev vás iste vyhľadal, – povedal Špišič.

	– Nespoznala som ho v Záhrebe, ale vo Viedni.

	– To nie je možné, – zvolali všetci takmer jedným hlasom, ale ona sa obrátila na Vrhovca.

	– Dosvedčí mi to ctihodný pán biskup Vrhovac. Vy ste mi ponúkli svojho advokáta, aby mi pomáhal pri predaji majetku. Bolo to vtedy večer v kabinete grófa von Zinzendorfa vo Viedni.

	– Áno, – súhlasil Vrhovac, – odviedol som vás do pracovne grófa, kde ste pánovi Brigljevičovi podpísali splnomocnenie.

	– Splnomocnenie, ktoré napísal vlastnou rukou. A keď som zazrela ten rukopis, ledva som sa udržala na nohách. Brigljevičov rukopis je rovnaký s rukopisom toho Leva, ktorý cisára upozornil na Chorvátsko.

	Zmocnilo sa ich také nepríjemné prekvapenie, že na moment zabudli na nebezpečenstvo, ktoré by ich mohlo postihnúť, ak by si Xénia toto všetko vymyslela ako pascu.

	– Brigljevič, Brigljevič, – opakuje Vrhovac a zahľadí sa na Špišiča. – Ten človek, ktorý sa vždy správa korektne, stará sa iba o svoju rodinu, by mal spáchať taký zločin svojmu národu?

	Bol to ťažký úder pre Vrhovca a jeho priateľov. Špišič však ďalej vyšetroval svojimi otázkami:

	– Baronesa, dohodli ste sa s ním?

	– Keď som bola prvý raz v Záhrebe, často som si myslela, že tým Levom je možno pán Delivuk, lebo predo mnou rozhodne odmietal demokratické idey. A keď som sem prišla po druhý raz, už som vedela, kto je Lev. No už som si bola načistom aj sama so sebou a tak som sa k nemu ani nepriblížila. Nepotrebovala som to.

	Špišič pozrel na hodinky a znova oslovil Xéniu:

	– Nie je toto všetko vymyslená rozprávka, len aby ste získali čas?

	– Za akým účelom? Myslíte si, že mi záleží na čase?

	– Aby prišli tí, ktorých ste informovali, že Delivukovi sa priznáte so špicľovaním a požiadate ho, aby vás odviedol k svojim priateľom, aby nás vojaci mohli všetkých odrazu zatknúť a dať do väzenia.

	Na tvári zrazu mala zachmúrený výzor. Niečo sa hlboko v nej pohlo. Xéniine oči sa odrazu naplnili slzami.

	– Všetko som si zaslúžila, aj najstrašnejší trest, ale nie to, aby ste ma považovali za takého hnusného odrodilca!

	Zmĺkli a pozreli na Špišiča, no ten nemal slov. Xénia pokračovala:

	– Tu, pred vami, prisahám na kosti svojho nebohého otca, že hovorím pravdu. Nikdy som neoznámila ministrovi polície ani cisárovi nijaké meno, ani slovka o vašom tajomstve. Ani vtedy, keď som sa prvý raz vrátila zo Záhrebu do Viedne. A dnes je to úplne nemožné. Keby som sem dnes bola prišla s pripravenou pascou, ako hovorí pán Špišič, tak by som naozaj bola najodpornejším zločincom na svete.

	– Povedzte nám konečne, – znova sa spýtal Špišič, – čo vás viedlo k tomu, že ste všetko odhalili Delivukovi a požiadali ho, by vás zaviedol za nami.

	– Urobila som veľké rozhodnutie. Ale to je moja osobná vec. Skôr ako to rozhodnutie vykonám, chcela som vám odhaliť, prečo ma sem poslali, čo si o vás myslia, čo na vás chystajú, a kto je pre vás nebezpečný. Teraz už iba pána Delivuka prosím, aby mi prepáčil, že som sa ho pri rozličných rozhovoroch pokúšala oklamať svojím predstieraným demokratizmom.

	Obrátil sa k nej a v jeho čiernych očiach horel plameň nenávisti.

	– Taký zločin sa neodpúšťa. Špicľovanie synov vlasti a ich ideálov je najodpornejší čin, aký môže človek spáchať.

	– Teraz to už chápem aj ja. Ostáva mi iba zdôrazniť, že nikomu z vás sa nemôže nič stať, lebo vo Viedni sa odo mňa o vás nik nedozvedel a nikdy vás nebudú môcť obviniť preto, že by som ja niečo vyhlásila. Nikdy, nikto, verte, prosím, mojim slovám. – Ako nám to zaručíte? – spýtal sa Špišič.

	– Tajomstvo si vezmem do hrobu.

	– Znova lži a frázy, samé frázy, – zvolal Delivuk celý bez seba od rozrušenia, ktoré sa ho znova zmocnilo.

	– Páni, vyhlasujem, že som teraz povedala pravdu.

	– Neverte jej, neverte! Lož ju doviedla do Záhrebu, aby spáchala krvavý zločin. Obrátila sa na ostatných a postavila sa pred Vrhovca.

	– Prisahám pred vami, že sa nedočkám východu slnka.

	– Och, ako zasa klame. Vraj sa máme zmilovať a pustiť ju odtiaľto. Nechce nič iné, len aby sme ju prepustili.

	– Ovládni svoje rozrušenie, Delivuk, a počúvaj. Na mne je, aby som vyriekol rozsudok, ktorý všetci potvrdíte a odsúhlasíte, – hlasne prehovoril Špišič.

	Xénia siahla do vrecka svojich šiat a niečo vytiahla. Delivuk si to všimol, priskočil k nej a chytil ju za ruku tak, až vykríkla od bolesti.

	– Vezmite jej to a pozrite sa, čo chcela.

	– Len sa ráčte pozrieť, páni, – povedala Xénia. – Vaše podozrievanie aj v tejto chvíli je strašné, pán Delivuk. Nedovolíte mi ani pokojne umrieť?

	– Vy chcete umrieť? Vy? – osopil sa na ňu zlostne a Špišič vzal jej z rúk hodvábom potiahnuté puzdro a odovzdal ho ostatným. Otvoril vrchnáčik a uvidel sklenú banku naplnenú nejakou tekutinou.

	– Čo to má znamenať? – spýtali sa potichu.

	– Nech sa na to pozrie Smetanovič, on je lekár, – prikázal Špišič.

	Plavovlasý muž vzal sklenú banku, na ktorej boli akési nálepky. Nahol sa k Špišičovi a šepol:

	– Najprudší jed!

	Nastalo ticho a každý z nich bol zaujatý jedinou myšlienkou. Špišič potom pristúpil ku Xénii.

	– Prečo to nosíte so sebou?

	– Doniesla som si to z Viedne.

	– Za akým účelom?

	– Rozhodla som sa svoje tajomstvo zverejniť a skončiť…

	– Ako to myslíte „skončiť“?

	– Možno vám to lepšie vysvetlí tento list.

	Vytiahla z vrecka list a odovzdala ho Špišičovi. List bol adresovaný ministrovi tajnej polície grófovi Pergenovi.

	– Ráčte si prečítať, – vyzývala ho Xénia.

	Rozvinul list a začal čítať, ale skôr iba pre seba.

	 

	List znel:

	 

	„Milý otčim,

	Ty najlepšie vieš, čo všetko som vytrpela, aby som sa zbavila náruče, v ktorej som nemienila skončiť. A vieš aj to, koľko námahy som vynaložila, aby som ti pomohla objaviť tú revolúciu. Všetci si želajú vidieť ju, odhaliť, demaskovať. A všetci si želajú, aby jestvovala, aby ste sa mohli pred ňou brániť. Dosť som uvážlivá a prefíkaná, aby som všetko prekukla. Cisárovi som povedala, že v Chorvátsku nemyslia na nič iné, iba na prirodzenú lásku k svojmu chorvátskemu jazyku a na to, aby sa oslobodili natískaniu cudzieho jazyka. Ale ani na tento boj tu nepripravujú nijaké revolučné činy a nemajú ani plán na vyvolanie revolúcie. Revoltujú iba ich city bez akýchkoľvek hnutí a bojov, ktoré by boli podobné ozajstnej revolúcii. No ty a cisár za každú cenu chcete mať revolúciu, ktorej však niet. Prijali ste list akéhosi Leva, ktorý v skutočnosti nie je levom, ale zbabelcom, skrýva sa a nechce vystúpiť na svetlo. Možno čaká, aby ste mu ponúkli peniaze, aby predal nejaké klebety. Ohovárania a klebety sa v celom svete predávajú veľmi draho, ale často aj lacno a na taký predaj treba niekoho, kto je celkom bezvýznamný a kto nemá v sebe cti. To nie som ani ja ani ty. No predsa musíš cisárovi predložiť dôkazy, aby si si udržal svoje miesto.

	Ani som netušila, aká je podlá úloha, ktorú som prijala sťaby pozvanie do tanca. Až keď som sa dala na sledovanie, keď som prenikala do myslenia ľudí, do ich plánov, do ich duší a činov, až vtedy mi začalo byť jasné, že som sem bola poslaná len preto, aby som pripravila a rozširovala ničím nepodložené klebety a potom ich podstúpila Tebe a cisárovi.

	No mýliš sa, všetci sa mýlite. Na takéto nekonečne odporné činy nie som zrodená ani stvorená, nedorástla som na to, aby som bola podliakom. Podliakov si musíte nájsť niekde inde.

	Keď som si toto všetko uvedomila, nemohla som sa vrátiť k tebe do Viedne a povedať všetko to, čo teraz píšem. Máš dosť veľký majetok a aj moja matka je bohatá, ani mne nechýba nič a mohol by si pekne žiť aj bez ministerskej kancelárie, ktorá prináša večnú hanbu tvojmu i môjmu menu. Ale Ty vieš, čo ma vo Viedni čaká, hoci nevieš úplne všetko. Cisár mi výslovne povedal, že sa ma zriekol ako milenky len preto, aby si našiel špiónku. No dodal aj to, že keď skončím svoje špiónske povinnosti, čaká ma s otvorenou náručou v jeho spálni. Povedal to v takej situácii a takým tónom, že o tom vonkoncom nemôžem pochybovať. Nosí to vo svojej krvi, lebo mi vysvetlil, že som jedinou ženou v jeho cisárstve, ktorú si nemôže vziať v tej chvíli, keď po mne zatúži.

	Samozrejme, špiónka musí ísť do svojej práce ozdobená svojím čarom, nedotknutá a musí všetkých presvedčiť, že je bohatá nevesta, no z cisárovej spálne už nemožno vyjsť s takouto reputáciou. Opakujem, mohla som prísť do Viedne a cisárovi povedať to, čo ti teraz píšem a tak rozpáliť jeho vášeň, že by som získala odpustenie v náruči pána celého cisárstva. Lenže Xénia nechce takto pošpiniť svoje meno. Musela by to bremeno niesť po celý život, pohŕdal by ňou ten, ktorý by si ju vzal za ženu, hoci aj z cisárových rúk.

	Sama pred sebou by som sa na večné veky musela hanbiť. Aj keby som možno žila dlhšie, musela by som sa hanbiť sama pred sebou. Ale na niečo také nemám dosť síl. Jestvuje teda jedna jediná cesta, ako sa oslobodiť od špiónskej úlohy, ktorá mala vytvoriť klebety a spôsobiť ponižujúce osudy iným a ktorá pre mňa mala znamenať, že skončím ako nočná korisť cisára. Preto ostanem iba svoja. Odchádzam zo sveta, lebo to je jediná cesta, na ktorej ma nemôže prenasledovať poníženie a hanba, ktorá ma čaká na tomto svete.

	Ľahko sa lúčim s týmto svetom, lebo naozaj niet nikoho, kto by ma mohol zachrániť a zbaviť smutného a hanebného osudu. Musíte utešiť matku, že takto je lepšie, ako keby mala dcéru s menším právom na úctu ako má jej chyžná.

	Xénia.“

	 

	List mu poskytol úplný obraz o veľkej dráme. Špišič povedal odmerane, ako zvyčajne:

	– Keď ste sa už takto rozhodli, v tom prípade dovolíte, aby si list prečítali aj ostatní.

	– Na ničom mi nezáleží, len vás prosím, aby sa list dostal do rúk môjho otčima.

	– Dávam vám slovo. Ak sa všetci rozhodnú tak, ako ja, myslím, že všetko bude, ako si želáte. Prosím vás, ostaňte tu. Bude tu s vami Smetanovič a my prejdeme do vedľajšej miestnosti, aby sme sa poradili.

	– O mne už nemusíte rozhodovať, ja som sama sebe sudcom.

	– No musíte nám dovoliť, aby sme sa o tom pozhovárali. Potom všetko prenecháme na vás.

	– Mám ešte list pre grófku Sermage, lebo som mala v úmysle vykonať to túto noc.

	– Ten si prečítam iba ja.

	– Som pripravená odpovedať na všetko, beztak som sa vám už celá odhalila.

	– Kedy ste napísali tento list?

	– Po udalosti v Maksimirskom parku. Dva dni som premýšľala a trápila sa, kým konečne moja duša pochopila, že jej niet pomoci.

	– Kto vám dal jed?

	– Doniesla som si ho z Viedne. Už tam som cítila, že ho budem potrebovať. Už vtedy som v diaľke videla temnú cestu, ktorá ma vedie jedine do hrobu.

	Ostala sedieť a ľahostajne hľadela pred seba. V duši bola pevne rozhodnutá umrieť a bola pripravená na smrť. Iné východisko ani netušila, ani si nevedela predstaviť, lebo si v Maksimirskom parku vypočula ich rozhovor. Kto by jej mohol uveriť, že bude na večné veky mlčať? A Delivuk? Neveril ničomu a vedela, že len čo sa mu prizná, že je špiónka, bude ňou pohŕdať a bude ju na smrť nenávidieť. Znamená to, že na tomto svete nemá nijakú oporu. Zatiaľ čo prvý raz v skutočnosti ušla späť do Viedne a rozhodla sa cisárovi povedať, že sprisahancov nemôže nájsť, lebo myslí len na neho, hoci by si ju mal aj vziať za milenku, bola by mu dala svoje telo, len aby ju zbavil povinnosti špicľovať. Ale vo chvíli, keď mu povedala, že on je na vine zato, že tak schudla, vzbudil sa v nej akýsi odpor. Akoby láska k Delivukovi urobila z nej úplne iného človeka, ktorý sa postavil na obranu. A hneď sa podujala cisárovi rozprávať, že v Chorvátsku našla jedinú revolúciu – odpor proti nezákonnému postupu Maďarov nanútiť im maďarský jazyk. Znamená to, že ani vtedy nemohla vykonať svoje rozhodnutie odovzdať radšej svoje telo cisárovi, než aby mala nevinných ľudí odsúdiť za ideály demokracie. A teraz, po Maksimirskom parku, po tom, čo tam počula, sa stalo niečo, čo vonkoncom neočakávala. Z výklenku v stene, spoza tehál vyšla úplne iná Xénia, vyšiel niekto, koho ona sama ešte nepozná, ale vyšiel človek, ktorý chápe, ktorý ak chce ostať poctivý, môže jedine umrieť.

	A tým sa pre ňu končil obraz jej života. Akoby akákoľvek ďalšia myšlienka, akákoľvek nádej v jej mozgu boli navždy zažehnané. Čaká ako človek, ktorý fyzicky žije len preto, lebo mu ešte bije srdce.

	V poslednej izbe osamelého domu sú všetci sústredení, stoja v kruhu, čítajú, zhovárajú sa a radia. Napokon Špišič rozhodne:

	– My sme svetskí ľudia, my budeme súdiť, a preto by sme ctihodného pána biskupa prosili, aby to úplne prenechal na nás.

	– No skôr, kým vynesiete rozsudok, vypočujte si môj názor.

	Všetci jednomyseľne súhlasili. Len Delivuk mlčal. Špišič sa obrátil k nemu: jeho pohyb usmernil všetky pohľady k mladému človeku, ktorého tvár prezrádzala rozvahu, ale bledosť naznačovala, že len jeho sile možno vďačiť za ten vonkajší pokoj a chladnokrvnosť.

	– Delivuk, ty mlčíš?

	– Naopak, budem hovoriť, a hneď teraz. Všetci viete, že som vykonal svoju úlohu a svoju povinnosť.

	– To ti slúži ku cti, milý môj, – podotkol Marič a ostatní s ním súhlasili.

	– Nenazdávam sa, že slúži ku cti, ak je niekto poctivý. Človek, ktorý vo svojich myšlienkach a činoch nie je presiaknutý poctivosťou, je menej než posledné zviera. Nenazdávam sa teda, že poctivosť je česť, ale myslím si, že ona je podmienkou, aby si sa mohol považovať za človeka a od iného poctivého človeka žiadať, aby si ťa vážil. Ale chcem hovoriť o niečom inom…

	– Počúvame ťa.

	– V živote sa stávajú veci, ktoré prestupujú tvoju silu zniesť ich. To, čo sa tu dnes pred vami odohralo a to, čo sme teraz vyrozumeli z toho listu, je aj pre mňa priťažké bremeno. Nik z vás toľko a neustále nesledoval jej špicľovanie, ktoré bolo veľmi prefíkané. Ešte stále mám na pamäti tie nebezpečné hry. Neviem, možno si krivdím, ak si myslím, že by som nemohol byť úplne objektívny. Preto vás prosím, aby ste ma od toho oslobodili.

	– Od čoho ťa máme oslobodiť?

	– Hlasovania o tom, čo tu navrhnete.

	– Veď sám vidíš, že ona už sama nad sebou vyniesla rozsudok. Veď to pred chvíľou výslovne povedala.

	– Chcel by som odtiaľto odísť, aspoň na krátku chvíľu.

	– Navrhujem, aby sme Delivukovi splnili jeho želanie, – navrhol Vrhovac. – Úplne ho chápem. Jeho nervy pretrpeli neuveriteľný nápor. Nech odíde. Súhlasíte?

	Všetci prikývli a on vyšiel z izby, zatiaľ čo oni ostali, aby prijali záver.

	Uplynulo pol hodiny, keď sa vrátili do izby, v ktorej sedela Xénia. Len Delivuk a Vrhovac neboli s nimi.

	Nezdvihla ani pohľad, keď sa rozostavili vôkol nej. Až potom na nich pozrela, keď ju oslovil Špišič:

	– Baronesa, moji druhovia ma poverili, aby som vykonal ich rozsudok.

	– Ráčte prosím vykonať vašu vôľu.

	– Vyhlásili ste, že chcete umrieť.

	– Áno, to rozhodnutie je neodvolateľné, načo o ňom hovoriť?

	– Chcem len zdôrazniť, že smrť je jediná možnosť, ktorá nás môže navzájom zmieriť.

	– Najkrajším vencom na mojom hrobe bude vaše odpustenie.

	– Ak by ste sa neboli sama rozhodli na smrť, stihol by vás trest smrti, ktorý vykonáme nad každým špicľom a zradcom, čo by chcel naše plány odhaliť nepriateľovi.

	Nemihla ani okom. A on pokračoval:

	– Umierate dobrovoľne, prijmite smrť z našich rúk.

	Obrátil sa a vzal pohár, ktorý držal Marič. Bolo v nej trocha vody pomiešanej s červenou tekutinou.

	– Pozrite sa mi do očí, – slávnostne prehovoril Špišič.

	Zdvihla hlavu. Jej pekné modré oči, z ktorých sa vytratil niekdajší žiar, pokojne pozreli na podžupana.

	– V tomto pohári je jed, ktorý zabíja rýchlo, v okamihu, bezbolestne.

	V miestnosti bolo tak ticho, že v tej chvíli nik nedýchal.

	Špišič pokračoval slávnostným hlasom:

	– Ešte chvíľa a váš mladý život pohasne navždy.

	– Neželám si nič iné.

	– V poslednej chvíli vášho života sa vás pýtam: vie minister polície o niekom z nás, podozrieva niekoho z našich priateľov?

	– Nevie a nikoho nepodozrieva, prisahám.

	– Chcete ešte niečo povedať?

	Obhliadla sa po miestnosti pomaly, akoby niekoho hľadala. V hĺbke miestnosti pri okne stál Delivuk opretý o stenu, Druhovia ho priviedli, aby sa zúčastni pri vynesení a vykonaní rozsudku. No jeho tvár bola úplne meravá. Nepohli sa ani mihalnice a jeho pohľad bol upretý na okno. Keď to Xénia uvidela, pohľad skrútla na Špišiča a odhodlane povedala:

	– Nikomu nemám čo povedať.

	Znova sa rozhostilo zlovestné ticho. Každý musel napnúť všetky sily, aby zachoval pokoj.

	Špišič podišiel k nej a podával jej pohár:

	– Tento jed pôsobí rýchlejšie a istejšie ako váš.

	Slová zneli pokojne, ale predsa len trocha rozochvene.

	Vystrela ruku a vzala pohár. Všetky pohľady sledovali každý jej pohyb. Zdvihla pohár, priložila ho k svojim mladým sviežim perám a vtedy sa jej pohľad nevdojak znova zakradol smerom k Delivukovi.

	Dievča pokojne vypilo pohár do dna.

	V tichu bolo počuť iba to, ako pomaly, ale odhodlane prehĺta svoju smrť.

	Niečo chladné zasiahlo všetkých. Akoby nad nimi smrť rozprestrela svoje krídla.

	Pohár bol prázdny. Xénia ho položila na stôl pred seba a založila si ruky do lona, sklopila pohľad, ako keby šla na stretnutie so svojou poslednou chvíľou, ktorú však chce privítať pevná a nezlomená. Všetky svoje ľudské city mladí ľudia sústredili na dievča, ktoré nenapodobiteľne vykonalo svoj hrdinský čin. Nik sa ani nepohol, ani okom nemihol, nik nepozrel na iného, všetko bolo v tej chvíli stelesnené v dievčati-hrdinovi, ktorej sa v tej chvíli všetci klaňali. Akési veľmi zvláštne napätie za zmocnilo ich citov a myslí. Budú vidieť, ako umiera, aby mohli dosvedčiť, že je naozaj mŕtva? V tej chvíli všetko v nich zamrelo, len v mozgoch im vírila jedna jediná otázka, v zreničkách sa zračilo jediné očakávanie.

	Uplynula minúta. Potom aj druhá. Všetci sú nemí, akoby pomreli. Dievča je ako socha, a nie živé telo.

	V izbe čosi vrzlo, ale vzápätí už znova bolo ticho. Ticho ako v hrobe.

	Zvučný a milý hlas podžupana Špišiča vytrhol ich telá z letargie. Všetci sa pohli vpred.

	– Xénia, vstaňte!

	Ale ona sa ani nepohla. Jeho hlas k nej dolieha ako z obrovskej diaľky a zrejme naň nemôže reagovať.

	Špišič urobil krok a chytil ju za ruku.

	– Vaša duša je očistená od všetkého, zbavená ste všetkých našich podozrení. Zdvihla zrak, hľadí naňho ako utopenec, ktorý sa márne namáha dostať sa z víru smrti.

	– Áno, priateľka. Už ste sa vykúpili! Prešli ste krutým pokušením, ktoré vás očistilo.

	Všetci naďalej stoja nehybne. Čakajú na jej slovo, na jej pohyb. Niečo ako strach sa objavilo na ich tvárach. Naozaj umiera?

	– Xénia, v tom pohári bola len kvapka pokušenia. Sama ste chceli umrieť. Jed, ktorý ste mali so sebou, bol naozaj smrtonosný. Prečítali sme listy a urobili sme jednoduchý záver, aby sme urobili možno nemilosrdný, ale spravodlivý pokus.

	Zmocňuje sa jej bezvedomie. Títo ľudia sa jej zdajú iní než ako tí predtým. V očiach každého z nich číta čosi milé, čo ju volá späť do života. Xénia je presvedčená, že vypila jed, ktorý si sama doniesla a na ktorý sa odsúdila, v celom tele cíti ochabnutosť, akoby v nej prestával pulzovať život.

	– Xénia, prešli ste ťažkou skúškou a váš hrdinský čin spôsobil, že máte našu plnú dôveru.

	Fyzické sily Xénii neumožňujú, aby zvládla ten strašný zvrat. V hlave sa jej zakrútilo, pred očami zamračilo, zbledla a upadla do bezvedomia. Marič vybehol z izby za Vrhovcom a oznámil mu, čo sa stalo. Ten hneď vytiahol skrinku s liekmi a poučil ho, ako jej treba pomáhať.

	– Bol by to zázrak, – podotkol Vrhovac, – keby bola apatická po tom, čo sa stalo.

	Marič sa ponáhľal späť.

	Neskôr sa Vrhovac vydal za Xéniou sám. Na chodbe bol Delivuk a hľadel von oknom. Keď biskup prechádzal popri ňom, spýtal sa:

	– Teda je mŕtva?

	Vrhovac naňho pozrel trocha prekvapene, no vzápätí si uvedomil, že Delivuk nebol pri súdení a rozsudku, a preto mu začal vysvetľovať:

	– Všetko je ináč, ako to vyzeralo. Neklamala nás. Naozaj chcela umrieť. Nebol si pri tom, ale vypila pohár s jedom, ktorý sme jej podali. Poradil som im, aby to takto urobili, aby sme sa mohli presvedčiť, koľko je pravdy na jej obrate. A to je naozaj čin, ktorý nás oprávňuje, aby sme jej verili.

	Biskup po chvíli dodal:

	– Teraz ti musím niečo povedať: dosť jasne dala najavo, že ťa miluje a ty si povinný správať sa k nej ináč ako doteraz.

	– Akú obeť ešte musím priniesť?

	– Možno to nie je až taká strašná obeť. Stav, v ktorom som ťa našiel pred chvíľou, keď si si myslel, že je mŕtva, dokazuje…

	Delivuk sa vystrel a prerušil ho:

	– Hádam by ste si nemysleli, že som…

	– Nemusíš ďalej hovoriť. Ale jedno ti chcem povedať: svoju úlohu si splnil statočne. Spočiatku si si myslel, že nie je špiónkou, potom, že je, a keď si sa o tom presvedčil, odovzdal si ju do našich rúk. Zažil si s ňou toľko slovných súbojov, toľko času si s ňou strávil pri tanci a zábave, že by nebolo čudné, keby ti trocha zasiahla srdce. Delivukovi sa blyslo v očiach.

	– Keby moje srdce milovalo špiónku, potrestal by som sa guľkou z pištole.

	– Nechcem o tom ďalej hovoriť. To je tvoja vec. Ale to, čo dievča urobilo, je vierohodnou zárukou, že môže byť naším špiónom vo Viedni, priamo na ministerstve tajnej polície. Bolo by však nebezpečné, keby si sa ďalej správal k nej tak, ako dnes. Zapamätaj si, Delivuk: gavalier vie vznešene a nežne dvoriť aj bez toho, aby klamal.

	– Chápem a podrobujem sa.

	Biskup nechal Delivuka na chodbe a šiel za Xéniou. Našiel ju ležať na diváne prikrytú kabátom jedného mladíka. Všetci spolu so Špišičom sa o ňu starali. Doktor Smetanovič sa usiloval prebrať ju z bezvedomia.

	Konečne sa prebrala, nadvihla sa a ostala sedieť, lebo bola ešte veľmi slabá. Jeden Vrhovcov pohľad stačil a mladí muži pochopili, že chce, aby ho nechali s dievčaťom osamote.

	Vrhovac k nej podišiel, chytil jej rozochvenú ruku a začal miernym a milým hlasom:

	– Teraz ste uvideli obraz tej takzvanej revolúcie. Nie je to nič iné, iba prirodzené úsilie človeka kráčať vpred, zdokonaľovať podmienky, v ktorých žije, aby jeho domov bol krajší a lepší. U nás nemôže vypuknúť nijaká krvavá revolúcia, lebo ľud urobí zmeny, ktoré sú potrebné na to, aby žil poctivo a dobre. No na dvore to považujú za revolúciu! Povedzte mi, čo mienite robiť po tejto dnešnej udalosti?

	Chvíľu hľadela do jeho bystrých, rozumných očí, a potom odvetila:

	– Čo ma čaká vo Viedni, to som povedala v tom liste. Je to strašný osud. Môže sa mi chcieť niečo iné než umrieť? To, čo ma vo Viedni čaká, je horšie ako smrť. Vo Viedni očakávajú, že im pomôžem pri ich úsilí, tu mnou pohŕdajú… – Xénia zmĺkla.

	– Máte na mysli Delivuka? Povedzme, že vás doteraz miloval, no odhalenie, že ste špicľovali, by ho mohlo od vás navždy odvrátiť. Ale teraz sa mnohé vysvetlilo a vy ste dokázali, kto ste. A čo sa Delivuka týka, to závisí od vás.

	– Mýlite sa, moja osoba ho odpudzuje.

	– Vaša krása ho nemôže nechať chladným, ale je niečo silnejšie ako krása, a to platí najmä u Delivuka: vaše činy, ktoré by ho nadchli, ktorým by nemohol odolať. Kráčajte cestou, po ktorej vás viedla láska. V budúcnosti len vaše činy môžu riadiť jeho srdce. Ponechávam to všetko na vašu múdru hlavu. Tvárte sa, že sa nič nestalo a nikto nebude nič tušiť. A nabudúce, znova zdôrazňujem, vaše činy vám naklonia Delivuka a on si kľakne pred vás ako človek plný ideálov a plánov, ale aj ako muž.

	Po hodine doktor Smetanovič vyhlásil, že Xénia nadobudla fyzickú silu a môže sa vrátiť do paláca grófky Sermage.

	Pred domom stáli dva osedlané kone. V miestnosti dievča obkolesili jej sudcovia a podávali si s ňou ruky ako s priateľom. Úplne inak cítila dotyk ich rúk než pred hodinou.

	Vonku na Xéniu čakal Delivuk. V sprievode jeho priateľov vyšla, on jej pomohol do sedla. Kývli si na rozlúčku a potom popchli kone.

	Slnko zapadalo, vzduch ochladol a pokoj sa spúšťal na krajinu. Už vyšli z jarku, ale jeden na druhého ešte nepozreli. Až keď prišli na Ribnjak, Delivuk poprosil Xéniu, aby na chvíľu zastavila koňa.

	– Sme tu úplne sami. Musím vám povedať niekoľko slov.

	– Prosím, pán Delivuk.

	– Zabudnite, prosím, na moje výroky, ktoré nasledovali po tom, čo ste sa priznali. Bol som nespravodlivý. Zabudnite, prosím, a odpustite mi.

	Podala mu ruku. Videlo sa jej, že ju chytil nezvyčajne a pobozkal ju tak vrúcne, ako nikdy predtým. Potom bez slova šli ďalej.

	Keď prišli do paláca grófky Sermage, domáca pani zaviedla Delivuka do salónu a Xénii ukázala viedenskú poštu. Cítila sa, ako keby do rúk chytila uhlíky z pahreby.

	– Dovoľte, prosím, aby som si prečítala tento list, je od otčima a matky.

	– Prosím, – ozvala sa grófka, – veď preto som ti ho hneď dala, lebo si myslím, že by to mohlo byť niečo dôležité.

	Xénia podišla k malému stolíku, sadla si, lokaj zapálil sviečku a ona začala čítať: „Drahá Xénia, márne čakám na správy od teba. Som netrpezlivý. Posielam ti tisíc dukátov na podplácanie tých, čo ti slúžia. Ak si sa už stretla s Levom, spýtaj sa ho, či si želá tituly, peniaze, nech si požiada o čokoľvek. Máme všetko. Vojna proti Francúzsku trvá, ale naši nemajú šťastie. Rakúske vojsko je tiesnené na všetkých frontoch, ale Francúzi nás nemôžu vážne ohroziť. Cisár je presvedčený, že to všetko zavinili demokratickí zradcovia. Tvoje mlčanie ma napĺňa obavami. Čo sa s tebou stalo? Ohlás sa mi rýchlym, najrýchlejším kuriérom. Pergen“ Xénia chvíľu premýšľala, potom chytila pero a začala písať: „Milý otčim, tvoj list mi spôsobil zlú náladu. Zrejme si stratil dôveru v moje schopnosti. Priznám sa ti s niečím. Dlho som sledovala dvoch mužov, lebo som si myslela, že chodia na tajné demokratické schôdze. No našla som ich ako nahovárali sedliakov, aby sa prihlásili ako dobrovoľníci do vojny proti Francúzom. Záhrebská spoločnosť je čoraz rozrušenejšia kvôli skutočne nespravodlivému postupu Maďarov, ktorí chcú chorvátskym deťom natisnúť svoj jazyk. Táto okolnosť sa nemilo dotýka aj veľmožov, a to preto, lebo predtým sedliacke deti pracovali a teraz sa musia učiť maďarčinu. Myslím, že je to dosť jasné. A teraz, aby som ti niečo oznámila o slávnom Levovi, ktorý mi dal toľkú nádej. Mala som s tým veľa práce, no bol to pre mňa nemilý úder, keď som zistila, že je to obyčajný klamár. Dal mi mená vodcov revolucionárov. Požiadala som ho, aby ma s nimi zoznámil. No na schôdzku neprišiel. Zašla som preto k županovi a predložila som mu zoznam mien s tým, že to sú vhodní kupci môjho majetku. Dopadla som krásne: všetci traja sú už roky mŕtvi! Hneď som si zavolala toho Leva, aby som mu vyčistila žalúdok, ale on ušiel zo Záhrebu. Neviem kam. Neviem, čo mám teraz robiť. Azda som ja na vine, že ľudia sú tu lojálni? Alebo sa budem zodpovedať tebe a cisárovi za to, že nik v Chorvátsku nechce robiť revolúciu? Všetci sa hnevajú na zavádzanie maďarčiny a o ničom inom nehovoria, nemyslia, nesnívajú. Tak sa veci majú! Prosím ťa, buď trpezlivý, možno sa mi predsa len podarí niekde odhaliť niekoho, kto bude naozaj revolucionárom!“

	Dopísala list, obrátila sa na druhú stranu salónu, kde sedeli Sofia a Delivuk. – Milá priateľka, prosím ťa, nehnevaj sa, ale chcela by som niečo ukázať pánovi Delivukovi.

	– Naopak, prosím, aby si ma ospravedlnila, lebo musím ísť do detskej izby. Je čas, keď malých ukladáme spať.

	Xénia podala Delivukovi list pre grófa Pergena a spýtala sa:

	– Mám odpovedať takto, alebo nie?

	– Veľmi dobre ste odpovedali. Ale ministrov list dokazuje, že on už nemieni dlho čakať.

	– Dúfam, že budem mať toľko síl, aby som sa pustila do boja s ním a cisárom.

	– Som presvedčený o vašich schopnostiach a o vašej dobrej vôli všetko doviesť do konca.

	Povedal to milo a presvedčivo. Takmer pocítila šťastie, že sa s ňou zhovára tak dôverne.

	Na druhý deň si urobili jazdecký výlet na Medvedgrad. Mládenci i dievčatá vedené Sofiou Sermage a barónkou Škerlecovou pricválali k zrúcaninám hradu. Spoločnosť sa rozdelila na skupinky po dvoch-troch. Xéniu sprevádzali mladý gróf Sermage a podžupan Špišič. V tom sa z kríkov objavil Delivuk a v rukách mal kytičku cyklámenov.

	– Pre koho ste ich nazbierali? – zavolal naňho Sermage.

	– Veľmi ste indiskrétny, pán gróf, – usmial sa Delivuk a strčil si kytičku do horného vrecka kabátu.

	Keď sa neskôr stretol so Xéniou, vytiahol malú kytičku a podal jej ju.

	Prekvapená vzala kvety a začudovane naňho pozrela:

	– Natrhali ste ich pre mňa? – opýtala sa ako keby neverila.

	– Áno, pre vás.

	Hneď potom začal nádherne hovoriť o krásach lesa a ona niesla jeho kytičku ako najväčší poklad tohto sveta. Keď prišli dole, Vrhovac sa spýtal Delivuka:

	– Doteraz sa veľa hovorilo o tebe a kontese Otílii.

	– To je výmysel. Nemilujem nikoho!

	– Chcel som ťa len upozorniť, aby sa tento výmysel nerozšíril. Uškodil by Otílii a prebudil by si Xéniinu žiarlivosť. Buď opatrný!

	Po chvíli biskup povedal:

	– Ešte niečo mi zišlo na um. Bolo by dobré, keby sme po pár týždňoch znova šli do Viedne. Gróf von Zinzendorf môže byť zámienkou. Nebude o tom ani tušiť.

	– Váš vzťah je až taký dôverný?

	– Malé rodinné tajomstvo, ale nijaký škandál. My máme jednu krv, ale on i ja o tom mlčíme. V každom prípade musím sa naňho obrátiť kvôli vám všetkým. Keď pôjdem ja, bolo by dobré, keby ste ma všetci nasledovali. Veľmi ste sa mu páčili, ty i Lackovič, takže sa všetci znova uvidíme.

	Keď sa vrátili z výletu, mládež sa zišla u profesora Mariča v jeho byte v budove školy. Znenazdania vstúpil Bedekovič. Jeho správanie prezrádzalo, že je veľmi nepokojný.

	– Niečo sa stalo? – spýtal sa Marič.

	– Bol vybraný, aby pracoval na ministerstve tajnej polície, ako nám oznámil Taufer, a možno je vzrušený z toho, že cestuje do Viedne.

	– Oveľa horšie, – vzdychol Bedekovič. – Stalo sa niečo, čo som vonkoncom nečakal.

	– Viete, čo som urobil na plese vo Viedni, keď som zazrel Jelenu? Dnes som ju videl na lavičke pri Ribnjaku.

	– Bola sama? – čudovali sa mladíci.

	– Práve preto, že nikoho nebolo pri nej, mohla plakať. Keď som videl jej slzy, nemohol som prejsť popri nej ľahostajný. A teraz sa na seba hnevám. Pýtal som sa jej, prečo plače, ona na mňa bôľne pozrela, hoci vtedy na plese bola hrdá a plná vzdoru. Spýtala sa ma, či som naozaj presvedčený, že za Josipa Kralja sa vydala kvôli jeho bohatstvu. Potom sme si všetko vysvetlili a ona sa mi priznala, že za Josipa sa vydala, ale milovala a dodnes miluje iba mňa! Potom ma poprosila, aby som odišiel niekam veľmi ďaleko, lebo nemôže žiť a vídať ma, ako chodím popri nej, zatiaľ čo ona je ženou niekoho iného.

	– Nuž vidíš, tvoja tragédie je v náš prospech. V Maksimire sme sa dozvedeli, že musíš odcestovať do Viedne. Prijmi túto ponuku a zabudnete ty i ona.

	– Pošlite ma preč čím skôr!

	O niekoľko dní Bedekovič odcestoval do Viedne, aby ho Martinovič uviedol do novej služby na ministerstve.

	Tri týždne uplynuli bez akýchkoľvek zmien. Delivuk bol každý deň v Xéniinej spoločnosti a aby to nebolo nápadné, Vrhovac organizoval zábavy v Maksimirskom parku a pozýval zaradom svojich priateľov i nepriateľov, aby sa zabávali, zhovárali a veselili. Na konci tretieho týždňa do Xéniinho veselého života padol hrom z jasného neba. Otčim jej po kuriérovi poslal list:

	„Vážne udalosti prikazujú, aby si sa hneď vydala na cestu. Čakám ťa čím skôr.“

	Xéniu to prebudilo z pekného sna, ktorý snívala plné tri týždne, lebo zabudla na Viedeň, svojho otčima i cisára. Nechcela a nemohla na nich myslieť. Odovzdala sa pocitom prvej lásky, radovánkam a úplne sa rozplývala v drobných udalostiach, ktoré pre ňu znamenali senzácie jej vnútorného života. Každý deň celé hodiny trávila v čakaní na chvíľu, kedy sa stretne s Delivukom, kedy sa s ním bude nezáväzne zhovárať, kedy si v jeho spoločnosti vyjde do Maksimirského parku, alebo bude hrať šach či hrať na klavíri.

	Keď potom večer prišla domov a ostala sama vo svojej spálni, premýšľala o každom jeho slove, pričarovala si jeho pohľady, hľadala v nich nejaké znamenia, že jej odpustil špionáž a možno aj niečo viac. Celé jeho gavalierske správanie si vysvetľovala v prospech svojich nových citov voči nemu. Každý deň cítila nádej, že si získa jeho srdce.

	A vtom prišiel úder od jej otčima.

	Čo sa stalo vo Viedni?

	Aké sú tie dôležité udalosti, ktoré si vyžadujú jej návrat? Vlastne až teraz znova pocítila, že patrí tým vo Viedni, že patrí ministerstvu polície a v prvom rade cisárovi, ktorý jej otvorene povedal, čo s ňou chce. Azda je len klam to, že tu bola toľké týždne spokojná? Natoľko sa vžila do krásy každodenných malých udalostí a príhody s Delivukom, až si začala myslieť, že patrí tejto spoločnosti, tomuto mestu, Vrhovcovi, Delivukovi a všetkým. Tých vo Viedni akoby zahalil veľký závoj ľahostajného zabudnutia.

	Teraz sa všetci začali hlásiť. Ako keby sa v lese prebudili vlci a prichádzali do dediny po svoje jahniatka.

	Na koho sa obrátiť? Čo má povedať? Ale hneď si uvedomila: najskôr sa musí zhovárať s Vrhovcom a potom s Delivukom. Vrhovca považovala za niečo ako otčima.

	Priateľka Sofia bola hneď pripravená, aby ju odprevadila do Vrhovcovej kúrie.

	Našli ho doma, Xénia poprosila, že by sa s ním chcela zhovárať úplne osamote. Hneď ju odviedol do salónu, kde prijímal dôverných priateľov.

	– Prinášate mi nejakú dôležitú správu? – spýtal sa, lebo z jej tváre vyčítal veľké rozrušenie.

	– Viac ako dôležitú, pre mňa katastrofálnu.

	Potom mu odovzdala list, ktorý jej priniesol kuriér z Viedne a začala pozorne sledovať Vrhovcovu tvár.

	Biskup list prečítal, chvíľu premýšľal, a potom k nej obrátil hlavu a veľmi pokojne povedal:

	– Správa je v každom prípade nepríjemná, lenže, milá Xénia, ja som každý deň čakal, kedy príde takýto list.

	– Čo myslíte, prečo ma volá?

	– Bude žiadať od vás naše hlavy, hlavy demokratov. Všetkých poznáte.

	Zachvela sa pri jeho slovách a rýchlo odvetila:

	– Ale ja som nič nevidela, nič neviem, nič nemôžem povedať. Som ako mŕtva.

	– Xénia, prešli ste skúškou, akou by neprešiel ani každý muž. To vám teraz môžem otvorene priznať. A tá skúška mi dáva úplnú záruku.

	– Tento list je pre mňa hrôza, – pokračovala.

	– To je prirodzené. Prebudili vás z pekného sna, ktorý sme snívali všetci spoločne s vami. Cisár a minister sú netrpezliví. Chcú už stavať popraviská. Ináč by vás nepozývali takým stručným listom bez akéhokoľvek vysvetlenia.

	– Čo ak ma nevolá minister polície, ale cisár?

	– Nie je to jedno?

	– Nie. V Galjufovom jarku som vám len spomenula, že ma cisár prenechal ministrovi, aby som bola špiónkou práve v ten večer, keď chcel, aby som sa stala jeho milenkou.

	– Bojíte sa toho?

	– Málokto pozná cisárove vášne a všetci ho chvália ako vzorného manžela. Ale ja som mala možnosť spoznať tie jeho chúťky v jeho kabinete. Už sa ku mne približoval. No len čo som spomenula revolúciu, zaváhal ako muž a na jeho miesto nastúpil cisár, ktorý sa bojí revolúcie. Dvakrát som využila túto zbraň, tretí raz by som už musela doviesť revolucionárov!

	– Chápem. Jeho vášeň bude teraz rozpálená, lebo musel dlho čakať.

	– Raz mi povedal, že čaká, čo urobí špiónka, aby si ma mohol vziať ako ženu. „Moja náruč čaká na vás,“ povedal doslovne. Úplne sa chvejem, keď si spomeniem, že som sa chcela k nemu uchýliť.

	– Kedy, prečo?

	– Cítila som, že Delivuk patrí k demokratom, zistila som, že ho milujem z celej duše a keď som mu navrhla, aby ušiel, odmietol. Vtedy som sa rozhodla, že zájdem za cisárom a budem mu klamať, že som nikde nevidela nijakého demokrata a že som myslela iba na jeho veličenstvo. A že som tak neurobila, to zapríčinil list otčima, ktorý mi písal, aby som čím skôr zistila všetko o sprisahaní a podrobne ho informovala. Vtedy som sa vyhovorila, že som nemocná.

	– Ach, to bolo vtedy. Úplne vás chápem. Predstierali ste nemoc, aby ste nemuseli nič vyšetrovať.

	– Preto, lebo som neustále pod dohľadom skutočných cisárových špicľov z môjho sprievodu.

	Vrhovac sa k nej priblížil a chytil ju za ruku. Priateľským stiskom jej dal na vedomie, že ju chápe a súcití s ňou.

	– Čo všetko ste museli pretrpieť!

	– Našťastie môj otčim nemá veľký policajný talent, takže som mohla hrať rozličné komédie, ktoré som si vymyslela vždy vo chvíli nebezpečenstva. Začalo sa to maškarným plesom vo Viedni. Vymyslela som to všetko len preto, aby som sa zbavila nebezpečného policajta Bujanoviča. No na jeho miesto príde, ako sa zdá, Martinovič. Nikdy som ho nevidela, ale viem, že otec si ho veľmi váži a považuje ho za geniálneho. V každom prípade skvelo hrá svoju úlohu a je nenahraditeľný.

	– Pán minister polície vám zvykne hovoriť o tajných záležitostiach?

	– Zvykol si na mňa a často mi mnohé veci vysvetľuje, lebo ma to zaujíma. Najmä kriminálne delikty. A odkedy ma cisár menoval svojou špiónkou, otčim sa so mnou pravidelne každý týždeň zhovára a oznamuje mi, čo je nové. Takže mi bolo ľahké zatajiť v tom liste hráča marseillaisy, aj Leva.

	Xénia sklopila oči a hlas sa jej akosi rozochvel:

	– A teraz vám musím povedať pravdu. Otčim nie je nadšený tým, že by som sa mala stať cisárovou milenkou. A o demokratoch a revolúcii mi vypisuje dlhé listy. A tento tak čudne krátky list je najlepším dôkazom, možno dokonca otčimovým napomenutím, že ide o cisára a jeho vášeň. Nevedel by strpieť myšlienku, že v cisárstve jestvuje žena, ktorú chcel mať a nedosiahol to. Sám sa mi s tým priznal. Preto sa za tým skrýva cisárova netrpezlivosť, a nie želanie sledovať demokratov. Preto som vás poprosila, aby sme sa pozhovárali medzi štyrmi očami. Väčšmi sa bojím cisárovej vášne než celého ministerstva polície, ktoré sa chce niečo dozvedieť o demokratoch. V tom sa budem vedieť vynájsť a vodiť ich za nos, ale ako sa ochrániť pred cisárovou vášňou?

	– Akoby ste už mali nejaký plán.

	– Mám nápad: nevrátim sa do Viedne.

	– Nevrátite? Nevrátite sa k matke a otčimovi? Rozhodli ste sa ísť do Karlovca na svoje majetky? To je slabá ochrana.

	– Na to som nemyslela. Ale chcem ujsť.

	– Ujsť? Kam?

	– Vašej ctihodnosti je isto známe, akú službu som svojho času preukázala cisárovnej, keď z Toskánska prišiel jej bratanec, s ktorým bola zasnúbená, ale musela sa vydať za cisára. A ten bratanec ju prišiel zachrániť pred revolúciou. Vtedy sa stala veľmi nepríjemná vec. Cisárovnú do tej nepríjemnosti posotila zlomyseľná prvá dvorná dáma Dora Höllenbachová.

	Xénia niekoľkými slovami rozpovedala biskupovi, čo sa stalo a ako ona na audiencii skočila cisárovi do reči a vyhlásila sa za princovu snúbenku. Potom mu povedala, že cisár si neželá, aby sa princ vrátil, ale pod menom baróna Olendorfa sprevádza Xéniu po Záhrebe, lebo cisár si neželá, aby si vymenil čo len slovo s cisárovnou.

	– Princ Alfonso mi dal slovo, že ak by som musela utekať pred cisárom, tak ma prijme do svojej rodiny a ukryje v Toskánsku. Princ sa po mojom prvom príchode ubytoval na predmestí Viedne na bezpečnom mieste. Cisárovi a ministrovi som však oznámila, že ušiel z Viedne a vrátil sa domov, do Talianska. Teraz by som vás poprosila, ctihodný pane, aby ste mi odporučili sprievodkyňu alebo sprievodcu, ktorý by ma odprevadili po talianske hranice. Ďalej už pocestujem sama.

	Vrhovcovi sa návrh zrejme videl neprijateľný, a preto dlho neodpovedal. Napokon sa rozhodol, sám, bez ostatných, a bol presvedčený, že jeho druhovia budú s tým súhlasiť:

	– Váš otčim si teda neželá, aby ste sa ponížili ako cisárova milenka? Ak je to tak, potom by ste sa ľahko mohli vyhnúť hanbe, ak by vás cisár znova pozýval na dvor. A keďže vo Viedni máte priateľa, môžete kedykoľvek ujsť. Teraz vám poviem, čo by som vám nemal poradiť: váš odchod z našej krajiny by najťažšie zasiahol Delivuka.

	Toto vyhlásenie otriaslo jej dušou. Xénia chvíľu nebola schopná povedať ani slova a nakoniec ticho prehovorila:

	– To by znamenalo, že prechováva ku mne nejaký cit… No ja som presvedčená, že nikdy si nezískam jeho srdce.

	– Vaše presvedčenie sa uberá nesprávnym smerom. To, čo ste chceli urobiť, ho naplnilo nenávisťou, ale to, že ste sa odovzdali do jeho vôle a do našich rúk, to je čin, ktorý sa Delivukovi zaryl hlboko do srdca i mysle. Odvtedy vidím na ňom veľké zmeny, ktoré sú vo váš prospech. Nechcem vám odhaľovať jeho tajomstvá, ale ak ho dosť milujete, potom by vaša cesta do Viedne bola spôsob, ako úplne ovládnete jeho srdce.

	Tajila veselé rozrušenie, ale uvedomila si, že nebude môcť vykonať svoj plán. Myšlienka, že by svojimi činmi vo Viedni mohla získať lásku toho nádherného, mocného a rozumného muža, spôsobila, že v momente opustila svoje predchádzajúce plány a rozhodnutia.

	– Cítite, Xénia, aké veľké a vznešené by to mohlo byť dielo?

	– Som si toho vedomá. A ja ho vykonám. Dávam vám na to svoje slovo.

	– A teraz ešte niečo: znova si niečo vymyslím, aby som mohol pricestovať do Viedne. A vezmem so sebou aj svoju sestru a neter Ivku. A pôjde aj Bedekovič a Delivuk. Lackovič už odcestoval k Martinovičovi. Ubytujem sa u grófa Zinzendorfa a moji druhovia budú bývať u Helda, u svojich viedenských druhov. Takto nás budete mať blízko, keby ste potrebovali našu pomoc. Budete oveľa bezpečnejšia a istejšia, že vás zachránime pred cisárovými chúťkami. A teraz vám dám adresy našich ľudí vo Viedni.

	Šťastná Xénia sa rozlúčila so svojím protektorom Vrhovcom.

	Bolo skoré ráno, keď Xénia so svojím sprievodom stála pred palácom grófa Sermage. Grófova rodina a Xéniini mladí známi sa zišli na ulici, aby sa s ňou ešte raz rozlúčili. Koč bol vyzdobený kvetmi, ktoré mládenci doniesli dnes na svitaní. Posledný prišiel Delivuk a niesol niečo zabalené v jemnom papieri. Uklonil sa podľa etikety, ale pozrel na Xéniu svojimi čiernymi očami strašne dlhým a významným pohľadom. Rozbalil papier a podával jej čerstvo narezané červené ruže.

	– Šťastnú cestu! Vezmite si so sebou tieto kvety, ktorými istý chudobný mladík chce posypať vaše cesty.

	Akoby sa v jej duši znova prebudilo to, o čom snívala posledné tri týždne. A jeho pohľad bol úplne iný, než kedykoľvek doteraz. Vzala si ruže, akoby každá z nich bola rozváňajúcim milostným slovom jeho srdca. Delivuk sa naklonil a pobozkal jej ruku. A jej sa zdalo, že tento bozk hovoril čosi veľmi nežné a milé.

	Koč sa hnal cestou. Xénia hľadela na ruže a v jej hlave sa neustále opakovala otázka: dievča, čo ta čaká vo Viedni?

	MINISTER TAJNEJ POLÍCIE PRED PÁDOM

	Celá Viedeň spí. Len v paláci ministra polície sa pracuje. Okná sú vysvietené, lokaji sa tmolia po vestibule, chyžné po chodbách, a v zelenom salóne po perzskom koberci chodí minister polície gróf Pergen. Spod slávnostnej večernej parochne sa vyníma červená nalíčená tvár. Jeho pohľad je zachmúrený a zamyslený.

	Z ulice dolieha škripot koča. Celý dom sa strhol. Lokaji vybehli na ulicu, chyžné sa rozbehli po schodoch. Na chodbe sa objavil minister. Po schodoch vystupuje Xénia. Objíme ministra a potom obaja namieria do salónu.

	Na druhej strane salónu sa otvoria dvere. Vstupuje vysoká vznešená dáma, ministrova žena a srdečne vybozkáva svoju dcéru. Po zvyčajných otázkach o ceste Xénia odíde do svojich komnát, aby zo seba zmyla prach ciest.

	Zatiaľ čo ju komorné kúpu a obliekajú, pred očami dievčaťa sa vynára obraz jej zamysleného otčima, čo v nej prehlbuje strach. Ponáhľa sa s odievaním, aby sa čím skôr dozvedela, čo zlé sa prihodilo, keď ju tak nečakane a naliehavo pozval domov. Prezlečená do večerných šiat vstupuje do jedálne. Tu už sedí matka s ministrom. Sluhovia v červených livrejach na strieborných podnosoch prinášajú množstvo všakovakých jedál. Počas stolovania Xénia matke a otčimovi rozpráva o zábavách v Záhrebe. Jej slová sú veselé, ona je usmiata a to, čo hovorí, akoby malo znamenať, že dievča nemalo nijaké iné starosti iba to, ako sa zabaviť a vytancovať. Počas celého rozhovoru si uvedomovala, že ministrove oči sú upreté na ňu ako dva veľké otázniky. Keď sa večera skončila, matka sa zdvihla, rozlúčila sa odišla spať.

	Xénia ostala s otčimom sama. So strachom čakala na túto chvíľu.

	– Nuž teda, čo mi prinášaš zo Záhrebu? – spýtal sa minister.

	– Dobré správy.

	– Ach, neviem sa dočkať! Vrav, dieťa moje, vrav!

	– Nemusíš sa ničoho báť. Strach pred sprisahancami je úplne zbytočný. V Záhrebe nie je nijaké sprisahanie, nie sú tam nijakí demokrati.

	Ministrova tvár sa zachmúrila. Uprel pohľad na dievča. A ona rýchlo pokračovala:

	– Čo je ti? Akoby ťa netešilo, že trón a vláda nie sú v nebezpečenstve. Každého druhého človeka by si najradšej hneď nazval sprisahancom a zatvoril ho.

	– Xénia, zapamätaj si, v mojom ministerstve takéto vtipnosti už neplatia.

	Xénia ustarostene pozrela na otčima:

	– Čo to má znamenať?

	– To znamená, že demokrati majú v Záhrebe svoje sídlo.

	– Milý papá, chcela by som vedieť, ktorý somár mohol tak ošklivo obalamutiť tvoju policajnú prenikavosť? Nepovedal ti náhodou, kde sa nachádza brloh sprisahancov, ktorý som nevedela odhaliť?

	Minister si pokojne a chladnokrvne podoprel bradu a hľadel na svoju chovanicu, ktorá sa pokúšala sebe vlastným smiechom zaretušovať to, čoho sa on obáva už celý večer. Minister hľadí na ňu pozorne a pomaly, ale dôrazne sa spýta:

	– Ty nevieš o tom, čo vykonali sprisahanci v parku?

	Tieto slová sa jej zaryli do srdca ani dýka, ale s dokonalým hereckým umením nasadila na tvár prekvapený výraz.

	– Azda je možné, že ma niekto zahanbil? Vari sa v Záhrebe mohlo stať niečo, čo by som ja neodhalila?

	– Videla si to a počula, ale si mi to neoznámila, – odvetil minister ostro.

	Stuhla jej krv v žilách. Zo spomienok sa jej vynoril jav v maksimirskom letohrádku. Zamarilo sa jej, že minister o tom všetkom vie. A práve to ju viedlo k tomu, aby náhle vstala, zvraštila tvár a opýtala sa otčima ostrým, urazeným hlasom:

	– Pardón, hádam len minister polície nevypočúva baronesu Xéniu Magdaleničovú?

	Stojí oproti otčimovi, vyzývavo a vzdorovito mu hľadí priamo do očí. Minister ostal trocha zaskočený a uvedomil si, že naozaj vystúpil priostro. Rýchlo vstal a gavaliersky ju chytil za ruku, aby napravil svoje konanie.

	– Prepáč. Po tieto dni som toľko vypočúval, až som takmer zabudol, s kým sedím. Ty si rozumná, možno je to tvoja taktika, že si mi neoznámila všetko, čo sa stalo. Ale iste vieš všetky podrobnosti.

	Xénii po chrbte prebehli zimomriavky, lebo si pomyslela, že minister sa od niekoho dozvedel o tom, na čo sa svojím životom zaprisahala, že nikdy o tom neprehovorí.

	– Otčim môj, povedz mi, čo je vo veci? Nemôžem rozprávať, keď neviem, o čo ide.

	– Naozaj som sa nezachoval správne, mrzí ma, že som ti nepovedal, o čo ide. Na slávnostnom otvorení Maksimirského parku pred celou spoločnosťou bol urazený osobne cisár František I.

	– Tak toto je naozaj prinajmenšom čudné. A čím ho urazili?

	– V momente, keď mestský fyzikus Nabijač čítal báseň venovanú cisárovi, celá spoločnosť si robila žarty a posmech. Všetci sa smiali! Nemôžem veriť, že ty, Xénia, by si sa mohla na niečo také dívať.

	– Nielenže som sa na to dívala, ale som sa aj sama smiala. No nie cisárovi, ale tomu, komu sa smiali všetci prítomní. Bol to mestský fyzikus pán doktor Nabijač. Je to namyslený fičúr. Jeho básne sú také hlúpe, že by som ich zakázala, lebo urážajú cisára. Tí, ktorí tieto básne odmenili v cisárovom mene, sú vlastne vlastizradcovia.

	Hovorí rýchlo a rozrušene, lebo otčim ani slovkom nespomenul príhodu z letohrádku. Mala ešte toľko odvahy, že dala ďalšiu otázku:

	– A čo také strašné sa stalo na tej slávnosti?

	– Cisárovi bol zasadený ešte jeden strašný úder, – dôrazne povedal minister. – Akýsi mešťan Tkalec, zatiaľ čo mestský fyzikus čítal oslavnú báseň na cisára, nahlas chrápal, namiesto toho, aby sa sklonil pre básňou venovanou cisárovi.

	– Ale, milý otče, – usmiala sa Xénia, – Tkalca by som chcela predstaviť jeho veličenstvu. A ver mi, že cisár by sa tak zasmial, ako ešte nikdy nikomu.

	Minister stál a mlčky počúval. Jeho nehybná postava celá v tmavom v sporom osvetlení salónu vyzerala ani čierna socha. Po krátkej chvíli prehovoril pomaly a vznešene:

	– Minister polície poslal do Záhrebu svojho špióna a Záhreb mu ho vracia ako svojho ochrancu.

	– Mýliš sa, bránim teba pred falošnými zvedmi, ktorým veríš. Vôbec ťa nechápem. Ty a ja sledujeme také veci, ktoré nás ohrozujú. Bojujeme proti novým myšlienkam, ktoré sú nebezpečné pre našu existenciu. Myšlienky a idey prichádzajú ako epidémia. Ak na ne umrú dvaja či traja, onemocnie sto ďalších. Sme bezmocní, a preto sa ich bojíme. A ten strach aj teba oslepil. To, čo ti hovorili o Záhrebe, je také nezmyselné, že mi neostáva nič iné, iba podozrenie, že ti niekto niečo podvrhol, aby ťa naviedol na činy, ktoré ťa budú blamovať natoľko, že prídeš o svoj post. Povedz mi, kto ti to všetko povedal?

	– Kto? Uhorský biskup Okoličáni, vodca dvornej kamarily, najnebezpečnejší človek týchto čias.

	– Áno. Oddávna je tvojím protivníkom. Vidíš teda, že som uhádla. No kto mu mohol podať správu zo Záhrebu?

	– Neviem. Ale včera, keď sme boli na pohostení na dvore, pristúpil ku mne Okoličáni a spýtal sa: „Ministerstvo tajnej polície bolo zrušené?“ Vieš, že ten človek má v rukách cisára, dvor aj celú aristokraciu.

	– To viem už dávno. Ale nedopovedal si, čo také si sa dozvedel, že si ma musel pozvať späť.

	– Kvôli čomu som ťa pozval? Nuž, musíš vedieť, že na moje ministerské kreslo prudko zaútočili a teraz sa podo mnou poriadne trasie.

	– Ach, drahý môj otčim, naozaj je také obrovské šťastie byť ministrom polície? Určite nie. Napokon, si boháč. Opusti tento úrad.

	Xénia s úžasom zbadala, že minister zbledol. Sadol si do kresla a chytil sa za hlavu. Potom zlomeným hlasom prehovoril:

	– Nemám nič okrem svojho ministerského platu. Lepšie povedané, okrem povesti a možnosti pôžičiek, ktoré mi umožňuje môj úrad. Kým som na tomto poste, môžem sa ubrániť pred veriteľmi a udržať sa v spoločnosti. Preto, a len preto, musím v Záhrebe objaviť sprisahancov.

	Xénia sa zachvela. Takéto niečo naozaj neočakávala.

	– Ak budem musieť opustiť ministerské kreslo, všetko, čo vidíš v tomto paláci, aj sám palác, padne do rúk veriteľom, ktorí sa už odvažujú chodiť za mnou, lebo sa šeptá, že gróf Pergen padne.

	Akoby jej zišla na um spásonosná myšlienka. Priskočila k svojmu otčimovi a veselo zvolala:

	– Nič to, že sme v zlej finančnej situácii. Naozaj to nič neznamená. Veď vieš, že mám veľké majetky. Aj matka má majetok, no jej ho nechaj a vezmi si môj, požičaj si ho odo mňa.

	Úplne zničený, akoby upadal do bezvedomia, odvetil:

	– Už dávno som si ho požičal… a… utratil.

	Gróf Pergen potom dlho mlčal. Nakoniec uprel na Xéniu pohľad plný prosby:

	– Xénia, len ty mi môžeš pomôcť. Jediné tvoje slovo, jediné jedno meno človeka, ktorý vyznáva demokratické zásady, mi bude úplne stačiť. Pochytám jeho priateľov a ich rodinných príslušníkov, aby som zachránil seba, matku i teba. Ak mi nepovieš to meno, musím ísť za cisárom a abdikovať.

	V salóne zavládlo hrobové ticho. V dome všetci spia. Xénia sa cíti, akoby bola v hrobke, akoby bola mŕtva a nemohla sa pohnúť, ani myslieť. Gróf Pergen ju sleduje podozrievavým pohľadom a jeho hlas sa znova prosíkavo ozval:

	– Xénia, možno sú tam dole ľudia, ktorí ti urobili niečo zlé, alebo ich nenávidíš, alebo ťa zaznávajú… nepotrebuješ nijaké dôkazy, len mená. Obviním ich, že sa stretávajú a čítajú zakázané knihy. Prečo mlčíš? Xénia, prehovor konečne, ty si moja jediná záchrana, ty si jediná záchrana tvojej matky. Ak nič nepovieš, ocitneme sa v hanbe na ulici.

	No dievča mlčí, akoby skamenelo. Gróf čoraz naliehavejšie prosíka:

	– Len jedno-jediné slovo, jedno meno a ja sa budem vznášať. Znova budeme bohatí, všetko vynahradím a vrátim.

	Jeho slová znejú zúfalo, gróf prosí ako posledný žobrák. Keďže Xénia neodvetila, minister zdvihol zrak a pozrel jej do tváre. Zamarilo sa mu, že nechýba veľa, aby padla do bezvedomia: bola bledá, celá strnulá a zdesená.

	– Moje slová na teba zapôsobili tak strašne?

	No ona iba sklopila zrak a ostala nehybne stáť. Minister vyskočil, zazvonil, aby pozval chyžné. Podišiel ku Xénii, chytil ju za ruku a cítil, ako sa dievča celé chveje. Xénia mala ruky ako ľad. Ženám, ktoré medzičasom prišli, prikázal, aby ju odviedli do jej spálne a uložili do postele. Ministrov sluha priniesol liek a ženy jej dávali obklady na čelo. Xénia sa ani nepohla, nepovedala ani slovka.

	Minister dlho do noci sedel vedľa jej lôžka a čakal, kedy sa Xénia zotaví natoľko, aby mohol pokračovať v rozhovore. Cez otvorené okno na Xéniinu tvár dopadal mesiac v splne, akoby sa mu vysmieval.

	V bledom svite mesiaca odpočívala Xéniina hlava na vankúšoch. Nič sa nezmenilo ani keď vonku už hrialo poludňajšie slnko. V izbe ticho, bolo počuť iba dýchanie dievčaťa. Xénia otvorila oči. Obhliadla sa vôkol seba a až teraz si uvedomila, že je doma. Vzápätí si spomenula aj na včerajší rozhovor s otčimom, na jeho priznanie. Pohľad uprela na modrý baldachýn. Opakovala si jeden-jediný výrok: „Skrachovali sme, otčim minul všetko – aj moje bohatstvo. Chýba už len to, aby ho cisár prepustil. Nikdy už nebudem spať v hodvábe, nikdy nebudem mať chyžné a slúžky.“

	Pomaly zišla z postele, obliekla si predpoludňajšie šaty a rozhliadala sa po nábytku: brokátové stoličky, perzské koberce, ťažké závesy, veľké skrine a v nich množstvo prepychových šiat. Hľadela na maličkosti, ktoré považovala za také všedné, že si ich ani nevšímala. A teraz jej všetky pripadali ani drahocennosti.

	Nakoniec zazvonila. Do miestnosti prišlo dievča, ktoré už dlho čakalo, kedy sa prebudí. Mlčky jej ukázala smer, ktorým chcela ísť. Chyžná otvorila dvere. Z bieleho mramoru na podlahe sa dvíhala teplá para kúpeľne. Vyzliekla si šaty a vstúpila do vody. Cítila sa veľmi príjemne, kúpeľ jej padol tak dobre, ako nikdy. Oprela si hlavu o mramor a zatvorila oči. Už na nič nemyslela. Horúca voda ju začala uspávať: pred očami sa jej zjavil palác grófky Sermage, koč a mladí gavalieri, ktorí sa s ňou lúčia. Skadesi sa zjavil Delivuk, pristupuje priamo k nej, objíme ju a svoje pery pritisne na jej. Opojná vášeň prechádza celou jej bytosťou, akoby plávala kdesi v oblakoch, cíti sa čoraz blaženejšie, dych a srdce sa strácajú v jeho objatí, marí sa jej, že sa rozplýva ako hmla vo vesmíre. Akýsi hlas doľahne do jej sluchu, ale ešte vždy je v polosne:

	„Prečo mu nedovolia, aby ma bozkával?! Je to čarovne krásne.“

	Z druhej izby počuť hlas jej matky. Xénia sa úplne preberie. Do mozgu jej doľahne matkin hlas. Zavolá komornú, aby ju obliekla.

	Po pol hodine vstupuje do jedálne a sadá si k stolu s ministrom a matkou. Tu už nemusí na nič myslieť. Impozantná postava niekdajšej barónky Magdaleničovej sedí oproti nej. Matka veselo hovorí o udalostiach na dvore.

	– Xénia, dlho si nevidela baronesu Doru. Je akási čudná a dvíha hlavu vyššie než kedykoľvek doteraz.

	– Určite sa cíti na vrchole svojej moci.

	– Skôr by som povedala, že na vrchole svojich intríg. Jednostaj chodí do paláca troch kňažien a tam sa o niečom radia. Predtým za nimi nikdy nechodila. Dokonca ňou pohŕdali, lebo nie je z vysokého ani starého rodu. No povzniesli sa ponad túto prekážku a chodí za nimi každý druhý, tretí deň. Doru som videla aj keď šla do paláca kňažnej Apolónie.

	– Rád by som počul, – usmial sa minister, – čo je také dôležité, že sa o tom musia neustále radiť.

	„Možno kujú pomstu proti mne, lebo baronesa mi nevie odpustiť, že sa nestala Pompadúrkou na našom dvore. Alebo si myslia, že som si podmanila Alfonza v Záhrebe a držím ho tam skrytého.“

	– Kto by prenikol do intríg triumvirátu kňažien a prvej dvornej dámy? – podotkol minister, ale jeho slová vôbec nezneli sarkasticky. Ani sám pred sebou nechcel priznať, ako sa bojí tých žien.

	– Po tieto dni som počula veľkú novinku, – znova sa ozvala ministrova žena. – Povedali mi, že Bujanoviča odvolali z úradu.

	– To nie je nič nové, – prehovoril minister.

	– No videla som ho, ako spolu s Dorou vchádza do paláca kňažnej.

	Xénia prvý raz od včerajšieho rozhovoru pozrela ministrovi výrazne do očí.

	Rozumeli si. Musí medzi nimi byť nejaké spojenie.

	– Bujanovič a Dora, klasicky vymyslený pár, – prehovorila Xénia. – Bolo by dobre dohliadať na ich kroky, – a znova významne pozrela na otčima. A ten prikývol. V duchu si hneď vyčítal, že sa už skôr nezaujímal o Bujanoviča. Minister sa spýtal manželky:

	– Nepomýlila si si Bujanoviča s niekým iným?

	– Vylúčené. Stála som pri okne. Veľmi sa usiloval, aby ho nik nevidel. No ten hlupák obrátil tvár k nášmu palácu, takže som ho jasne videla. On ma nevidel, lebo som bola za záclonou. Dobre vieš, že nie som rada, aby ľudia videli, že sa zaujímam o to, čo sa deje na ulici.

	Táto veta vzbudila Xéniinu pozornosť i pozornosť jej otčima. Obaja ďalej mlčky počúvali, čo hovorila.

	Po obede sa matka a dcéra rozhodli, že sa dajú odviezť do Prátra na prechádzku. Xénia celou cestou pozorne sledovala ľudí na ulici. A na svoj veľký údiv zazrela pred palácom kňažnej Apolónie Bujanoviča v akomsi čudnom obleku. Práve sa chystal prejsť cez ulicu. Po chvíli už vstupoval do paláca bočným vchodom.

	Tento fakt jej myšlienky, ktoré boli včera obrátené úplne iným smerom, vrátil do reality. Určite ide o niečo, čo sa začalo ešte vtedy, keď bola v Záhrebe.

	Večer minister a jeho manželka pripravili recepciu. Xénia musela zmobilizovať všetky sily, aby zvládla dvorenie mladých mužov a otravného grófa Ruspolliho a popri tom všetkom, aby sledovala každý pohyb, každý pohľad nemilých dvorných kňažien. Dnes úplne zabudla na to, aký posmech si robila z toho, že kňažné sa neustále vyťahovali svojím pôvodom a pripomínali slávu svojich pradedov. Robia to tak aj dnes, no Xénia preniká do ich chorej aristokratickej nadutosti, pozorne sleduje každý poryv z histórie ich „veľkosti“, aby čo najlepšie prenikla do ich duší. Odraz ich privilegovanej nadutosti vrhá tieň na Xéniinu dušu, ich správanie pociťuje ako niečo, čo jej je absolútne cudzie. Dievča si ani neuvedomuje, že dnes na nich hľadí úplne inými očami. Dnes sa im už ani v duchu nevysmieva, lebo na svet začala hľadieť úplne inak. Dnes si kladie otázku, ako môžu na dvore vládnuť také prázdne hlavy, prehnité duše, ktoré nič nevedia a nič necítia, vedia sa iba klaňať pred erbmi a korunami. Porovnáva sa s nimi, porovnáva s nimi svojho ducha a svoje schopnosti, kvôli ktorým si ju cisár vybral na najpodlejšiu službu: špionáž. Po prvý raz v živote sa cíti urazená, že jej cár zveril takú úlohu. Kedysi bola dosť ľahkomyseľná, takmer sa pýšila týmto poverením, no dnes cíti strašnú hanbu. Cisár ju ponížil, keď jej schopnosti chcel využiť takýmto hanebným spôsobom. Toto všetko jej vírilo hlavou, zatiaľ čo počúvala táranie členiek triumvirátu kňažien, žien ministrov, aristokratiek zo starých rodov. Všetky sa ukláňali kňažnám, súhlasili s každým ich slovom, pomáhali im intrigovať a tak vytvárali čudnú aureolu okolo trónu Františka I.

	Xénia vycítila, že je stredom pozornosti tých troch grácií.

	Zmocnil sa jej nepríjemný pocit. Odvrátila od nich pohľad a vykročila opačným smerom. Kňažné niečo také neočakávali. Tri hlavy s obrovskými účesmi sa naklonili k sebe a takmer sa dotýkali, ústa mali vykrivené a zlomyseľnými pohľadmi sledovali jej postavu. Xénia sa ešte raz obzrela a nadobudla presvedčenie, že v tejto chvíli určite hovoria o nej. Preto sa skrútla a namierila priamo k nim. Ceremoniálne sa uklonila a prehovorila:

	– Vaše kniežacie jasnosti, som vám k službám.

	Vysoké účesy sa v momente od seba odlepili a prvá z nich prehovorila:

	– Nežiadali sme od vás nijakú službu.

	– Viem, že ste o mne hovorili, nuž som vám chcela vyhovieť a odpovedať na to, čo vás zaujíma.

	Očerveneli, ale pod hrubými nánosmi šminiek sa to nedalo vidieť. No oči prezrádzali, že sú zmätené. Xénia si už bola načistom, že to, čo o nej hovorili, bolo v jej neprospech. Cítila, že spriadajú nejaké temné plány.

	Pred polnocou sa hostia začali rozchádzať. Minister, jeho žena a Xénia po odchode hostí zašli do malého salónu, aby si oddýchli. Xéniina matka bola však veľmi unavená, preto sa po krátkej chvíli rozlúčila a odišla do svojej spálne. Dcéra chcela urobiť to isté, ale otčim ju zadržal:

	Prosím ťa, ostaň na chvíľočku. Chcem ťa o niečo poprosiť: prepáč mi, že som ti včera spôsobil takú ranu, ale už som sa ti musel so všetkým zveriť. Tebe to musím povedať, ale tvoja matka ešte o ničom nevie a ani sa o tom nesmie dozvedieť. Žije si svojím každodenným životom v prepychu a musíme ju takto nechať dovtedy, kým to bude možné.

	– Možné?

	– Myslím, že to potrvá ešte dlho.

	– Ty to vieš najlepšie.

	– Nie, Xénia, neviem to. Naopak, ty vieš všetko.

	– Ako ja môžem vedieť o cisárových chúťkach a plánoch?

	– Poznáš ich rovnako ako ja. Hľadaj sprisahancov.

	– Myslím, že som dosť prečítala o tom, ako cisári a králi žili v minulosti, no nečítala som o tom, že by v minulosti niekto silou-mocou hľadal sprisahancov.

	– Tvoje vtipnosti nám nebudú na úžitok. Dostali sme sa na posledný schodík. A tu musíme zabočiť buď doľava, alebo doprava – aby z nás neboli žobráci, ale aby sme naďalej žili v prepychu.

	Obhliadla sa po salóne a rezignovane vzdychla:

	– Áno, až teraz si uvedomujem, že bohatstvo a prepych sú skvelé. Naozaj neviem, ako sa s týmto všetkým rozlúčim.

	– Ty by si sa vedela rozlúčiť s prepychom a pohodlím?

	– Pomysli, aké masy ľudí na celom svete o niečom takomto ani nechyrovali a napriek tomu pokojne žijú.

	– Preto, lebo boli stvorení na to, aby žili úplne inak ako my. No teraz sa nebudem s tebou o tom rozpráva. Čudujem sa, že ti vôbec zišli a um také myšlienky. Teba sa nijaké masy netýkajú. No chcem ti povedať niečo úplne iné. Včera som ti vravel, prečo len ty môžeš pomôcť svojej matke, sebe a mne.

	– Mám sa stať podliakom? Mám svedčiť proti nevinným ľuďom?!

	Ministrov pohľad sa zabodol do Xéniiných zreničiek. Vytrvalo jej hľadel do očí a nakoniec povedal hlasom, ktorého sa naľakala:

	– Viem oveľa viac ako je ti milé.

	– Čo vieš? O kom a o čom?

	– Viem, s čím teraz bojuješ.

	– Ministerstvo polície sa zameralo na to, aby špicľovalo mňa a moje myšlienky?

	– Aj tvoje city.

	– Na tvojom mieste by som sa neodvážila priznať s takýmto špicľovaním, lebo je to najodpornejšia vec na svete.

	– Pozrimeže, toto vyhlásenie páchne po demokratickom zmýšľaní.

	– Demokratickom? Nepoznám názory demokratov, ja som mala za úlohu hľadať ľudí, ktorí sa nazývajú demokratmi, ale že prirodzený poriadok v živote človeka je demokratizmom – to ma prekvapuje.

	– Svoje vtipné poznámky zamieňaš za filozofovanie, no mňa neodvrátiš od reálneho stavu vecí. Preto opakujem: viem, s čím bojuješ vo svojom vnútri. Nechám ti čas, aby si si všetko dobre premyslela.

	Xénia pomaly vstala a pristúpila k otčimovi:

	– Po veselom večierku nie je najvhodnejšie zhovárať sa o takých vážnych veciach.

	– Chápem, ale rád by som bol, keby sme si všetko ujasnili.

	– Pán minister, doteraz som bola cisárova špiónka, ale vidí sa mi, akoby som odo dneška bola obvinená. Ráčte mi povedať, z čoho ma obviňujete.

	Ministrovo správanie, jeho pohľad i výraz tváre prezradili, že sa zrazu preľakol, a preto sa pokúsil zo všetkého vymotať:

	– Dieťa moje, musíš mi prepáčiť, stojím nad priepasťou, do ktorej môžem stiahnuť tvoju matku i teba. Nečuduj sa, že sa zubami-nechtami bránim, že hľadám pomoc, ktorú máš ty v rukách.

	– Milý otčim, potrebujem niekoľko dní na to, aby som si všetko dobre rozmyslela. Viem, čo odo mňa žiadaš…

	– Včera som ti povedal. Stačí mi jedno meno. Napríklad meno človeka, ktorý ti aj nechtiac odhalil myšlienky o takzvanom prirodzenom práve ľudí ovládať vlastného ducha, vlastné myšlienky a city. Demokrati majú takúto filozofiu. No dnes mi ešte nič nevrav, – začal sa brániť, lebo Xénia sa zdvihla, akoby ju niečím urazil. Položil jej ruku na ústa.

	– Prosím ťa, dnes som už mal dosť tvojho filozofovania. Len jedno si ešte vypočuj: v tvojich rukách je záchrana tvojej matky, teba i mňa. Dám ti čas, aby si všetko dobre premyslela, aby si sa v pokoji rozhodla. V tej chvíli, keď povieš nie, požiadam cisára o uvoľnenie z funkcie, vezmem si pištoľ, aby som navždy opustil dvor i svet. Xénia, do týždňa si všetko dobre rozmysli. Alebo on – alebo tvoja matka, ty a ja.

	– Kto zas má byť on? – zvolala Xénia.

	Minister sa ani neobzrel, ani neodvetil. Zmizol vo svojej spálni. Xénia sa obzrela, či niekto nie je nablízku niekto, kto by ju teraz sledoval, lebo v tejto chvíli stratila dôveru v svojho otčima a uvedomila si, že je sledovaná. Keď zistila, že nikde nikoho niet, zazvonila na svoje chyžné a vydala sa s nimi do svojich komnát. Potom ich rýchlo prepustila, zamkla sa, aby bola úplne sama, aby mohla v pokoji zvážiť všetky slová ministra polície. Jeho slová dokazovali, že vidí až na dno jej duše, že tam niekoho tuší a že od nej žiada, aby toho človeka vo svojej duši pochovala a obetovala ho rodine ministra polície.

	Dlho premýšľala o jeho slovách, že „vie, kto je on“. Ako sa minister mohol dozvedieť, že je tu nejaký „on“, ktorý vstúpil do jej života? Ako mohol otčim nazrieť do jej duše, aby zistil, že s niečím bojuje?

	Táto otázka ju priviedla pred zrkadlo. Pozorne hľadela na svoj obraz v zrkadle.

	„Azda výraz mojej tváre prezradil toho, koho nosím vo svojom srdci? Áno, vyzerám veľmi čudne. V mojich očiach skutočne je čosi záhadné, v mojich črtách niečo, čo som predtým nemala. Čo ak predsa len niečo vytušil? Nie! To nie je možné! Len tí z krúžku sa dovtípili, že som sa zahľadela do Delivuka, ako to povedal onen Taufer v letohrádku. Ale iní o tom nikdy nehovorili, lebo Sofia by mi to už dávno bola povedala.“

	Toto konštatovanie ju trocha upokojilo. Pokračovala v rozhovore sama so sebou:

	„Mám teda týždeň na to, aby som sa rozhodla, či pôjdeme na ulicu, alebo či ďalej budem žiť v prepychu a pohodlí. A čo keby som sa všetkého zriekla a žila ako ostatní chudobní mešťania? Och, nie, nie. Nemôžem sa toho zrieknuť. Môžem však ten prepych sebe, matke a otčimovi kúpiť za cenu zrady – mojich ľudí? Mojich? Podľa čoho sú moji? Čudné, ako ich zrazu nazývam. Azda sú moji preto, že sme sa narodili v jednej krajine? Sú mi bližší preto, lebo môj cit ich znenazdania nazval mojimi? Ale prečo som sa dostala do takejto situácie?“

	Ani na túto otázku nenašla odpoveď. Nemohla sa už zdržiavať pri otázke, prečo ich nazvala svojimi. Cítila, akoby niesla dve obrovské bremená. Jedno je veľmi blízko, je to jej otčim, jeho krach, jeho hýrivosť, ktorá ich pripravila o majetok – a po jeho boku matka, ktorá by iste skonala vo chvíli, keby sa dozvedela pravdu. Druhé bremeno je tam ďaleko, v letohrádku, kde sa dozvedela, že naozaj jestvujú ľudia, ktorých hľadá jej otčim. A keby ich vypátral, znova by získal cisárovu milosť, a to by umožnilo udržať si všetok prepych, pohodlie, krásu a bohatstvo.

	Ktoré z týchto bremien preváži?

	Márne sa spytovala, márne zízala do baldachýnu nad posteľou. Odpoveď neprichádzala.

	Zaspala až nadránom.

	RISKANTNÁ DIPLOMACIA

	Cisárovná Mária Terézia vyšla z kúpeľa a leží na diváne prikrytá mäkkými prikrývkami. Hľadí do stropu a premýšľa. Komorná jej oznámila, že prišla baronesa Xénia a prosí o audienciu.

	– Nech len príde. Vieš, že baronesu prijmem kedykoľvek.

	Cisárovná sa nadvihla a podala Xénii obe ruky.

	– To je ale prekvapenie! Myslela som, že ostaneš dlhšie. Prichádzaš, akoby ťa samo nebo poslalo.

	Xénia jej pobozkala ruku a cisárovná ju pohladila po líci. Vyzvala ju, aby si sadla vedľa nej. Potom sa na ňu začudovane pozrela.

	– Neviem, či dobre vidím. Tvoju krásu zahaľuje akýsi mrak, ako v mojom Neapole more pred búrkou.

	– Veličenstvo, prepáčte, že ma moja tvár vyzradila. Ale pousilujem sa byť veselá ako vždy.

	– Čo to má znamenať? Hneď mi všetko rozpovedz.

	– Výsosť, som smutná, že som nemohla splniť nádeje ministra polície.

	– Nemohla? A prečo?

	– Ach, výsosť, v Záhrebe niet revolúcie. Vari som mala vyjsť na ulicu a poburovať proti cisárovi?

	– Veď o to lepšie, že nijakých sprisahancov niet.

	– Ale môj otčim nechce prísť o ministerské kreslo a o všetko, čo máme, lebo všetko je v rukách veriteľov. Môžu nám vziať palác a všetko, čo sa v ňom nachádza, do poslednej stoličky.

	– To je veľmi smutné, – podotkla cisárovná, ale jej slová zneli tak, akoby jej neverila.

	– Vaša výsosť, žiaľ, je to skutočná tragédia. Stojíme na okraji priepasti a najväčšiu vinu na tom nesiem ja, lebo som v Záhrebe nenašla ľudí, ktorí by sa búrili proti cisárovi.

	Cisárovná sa zahľadela na Xéniu a potom jej potichu povedala:

	– Počúvaj, čo mi zišlo na um. Keby som prišla o cisársku korunu, určite by na mňa čakala umelecká koruna. A tá by mi bola milšia než všetky cisárske. Ale to mi azda ani ty neveríš.

	– Naopak, spoznala som vo vás skutočne umeleckú dušu. Keď spievate, keď hráte na scéne, každý váš dych je umenie. Naozaj máte obrovský talent. Vo vás koluje život, vzdialený pozemským problémom. To je obrovský dar prírody, a preto vám verím, že by ste nežialili za cisárskou korunou. Lenže ja nemám nič iné, iba ministerský post môjho otčima.

	– A čo tvoj majetok? Čo tvoja duchaplnosť?

	– Majetok utratil otčim a duchaplnosť by som nemala kde predávať, iba ak by som sa stala guvernantkou. No v takom prípade by mi nedovolili ani ústa otvoriť, aby som náhodou neutrúsila nejakú poznámku.

	Na chvíľu obe zmĺkli. Cisárovná sa zamyslela, potom sa zrazu strhla a chytila Xéniu za ruku:

	– Hanbím sa, že som sa s tebou takto rozprávala. Hovorím o svojej korune a umení namiesto toho, aby som sa venovala tvojmu osudu. Milá Xénia, kým si ešte bola šťastná a bohatá, zachránila si ma pred najväčším ponížením, aké mi chcel cisár pripraviť.

	– Robila som len to, čo mi prikazovali moje city, lebo som bola úplne oddaná vašej cisárskej výsosti. Vaše umenie som vtedy považovala za základ vášho života.

	– Radšej povedz, že si ma hlboko ľutovala. Nuž, taký je môj život: cisár ma nemiluje, dokonca ma nikdy nemiloval, a ani ja jeho. Potreboval pevné spojenie s Neapolom, ale aj následníka trónu. Ten chlapec má teraz dva roky, ale ja ho vôbec nevídam. Na dvore som zasa len Talianka, ktorú rakúska aristokracia považuje za pastierku. Vieš, čo sa stalo vtedy večer, keď ma našiel zamknutú s Alfonzom. Princa chcel zasnúbiť s Dorou. Bolo by to strašné, keby som musela každý deň vidieť tú ženskú, ktorá sa tak odporne pretvaruje. Vraj ma miluje väčšmi ako svoj život, ale nie je ničím iným, iba obyčajným špicľom. Ty si svojím neuveriteľným činom všetko zachránila. Pokľakla si pred cisára, poďakovala si sa, že ti Alfonza dáva za manžela a tak si cisárovi prekazila, aby sa mi pomstil. Neskôr si Alfonza odviedla z Viedne do Záhrebu a potom si ho znova priviedla späť a umožnila mi pozhovárať sa s ním na karnevale.

	– Výsosť, prečo to všetko pripomínate?

	– Preto, lebo tvoje skutky volajú po vďake. A ja ti ju prejavím. Všetko ti vrátim. Chceš, aby som cisárovi povedala o tvojom otčimovi a o tebe?

	– Nie. O mne v nijakom prípade.

	– A čo keby práve z gavalierstva k tebe sa úplne inak zachoval voči ministrovi polície?

	– O mne nehovorte v nijakom prípade, – rázne protestovala Xénia. Cítila, že by bolo nedôstojné využiť cisárovnú, keď cisár tak túži po tom, aby sa mu stala milenkou.

	– Mám hovoriť o tvojom otčimovi?

	– Ak to vaša výsosť urobí, budem vám povďačná.

	– Hneď to urobím, – povedala a zdvihla sa z lôžka.

	– Vaša výsosť, dovoľte, aby sme sa pokúsili o malú diplomaciu. Cisárovi ešte neoznámili, že sa jeho špiónka vrátila a nedoniesla to, čo od nej očakáva.

	– Dobre, a čo ďalej?

	– Zišla mi na um takáto myšlienka. Napíšem vašej výsosti list, ktorý ste dostali, povedzme, práve dnes. Teda po mojom návrate, ale cisár ani vy ešte neviete, že som sa vrátila. A v tom liste napíšem všetko, o čom chcem, aby ste sa zhovárali s cisárom.

	– To je skvelý nápad. Nemusíme sa trápiť tým, že sa vôbec nevyznám v politike a už vonkoncom v práci ministra polície. Hneď sa idem obliecť a ty zatiaľ píš. Cisárovi poviem, že som ten list dostala dnes a ty v liste napíš všetko, čo chceš. Kým sa oblečiem, všetko napíš. Veličenstvo poprosím, aby prišlo do môjho salónu.

	– Vaša výsosť, vy ste moja jediná nádej.

	– Urobím všetko, čo som ti sľúbila, no aj tak ostanem tvojou dlžníčkou.

	– Neviem, či jeho veličenstvo príde hneď teraz.

	– Ak mu odkážem, že sa s ním chcem zhovárať o revolúcii, zaručene hneď príde. Ak hovorím o politike, vždy ma počúva, hoci ja som presvedčená, že sa do politiky nerozumiem.

	Cisárovná zaviedla Xéniu do svojej komnaty, aby tam v pokoji napísala list. Ani netušila, že Xénia má ten list napísaný. Len čo sa zobudila, zišla jej na um myšlienka, že poprosí o pomoc cisárovnú, ktorej preukázala toľké služby.

	Cisárovná sa upravila starostlivejšie než inokedy, aby vyhovela nielen všetkým nárokom dvornej etikety, ale aj cisárovi. Potom už vstúpila Xénia, ktorá jej odovzdala list. Cisárovná si list dvakrát prečítala a Xénia jej ešte vysvetlila niektoré vety.

	– Veľmi dobre. Dúfam, že sa z tohto všetkého dostanem napriek tomu, že sa v politike a diplomacii vôbec nevyznám. Niečo už len dosiahnem. Ty ostaň tu a zamkni dvere.

	– Ale čo ak ma nájde Dora?

	– Na dnes si vypýtala voľno. Nehrozí nám nijaké nebezpečenstvo.

	Vzápätí cisárovná odišla do veľkého salónu. Pozvala si cisárovho dvormajstra a požiadala ho:

	– Oznámte jeho veličenstvu cisárovi, aby bol taký láskavý a prišiel do môjho salónu. Mám pre neho dôležité správy zo Záhrebu.

	Neuplynulo ani štvrť hodiny a cisár František sa objavil v salóne so svojím zvyčajným sprievodom. Vymenili si úklony, potom ona podišla k nemu a povedala:

	– Veličenstvo, mohla by som sa s vami rozprávať medzi štyrmi očami?

	Cisár zdvihol ruku a celý ceremoniálny sprievod odišiel.

	Keď ostali osamote, pokúsila sa vzbudiť záujem svojho manžela úsmevom, ktorý Neapolčania zbožňovali, no vo Viedni ho považovali za meštiacky.

	– Dnes som dostala list zo Záhrebu.

	– Od koho?

	– Od vyslankyne ministra polície Xénie. Vidí sa mi, že je to veľmi dôležitý list.

	Cisár ešte nevedel, že Xénia sa vrátila, lebo kniežací triumvirát sa ešte neukázal na dvore. Spýtal sa živšie než zvyčajne:

	– Xénia? A čo oznamuje?

	– Veľmi dobré správy.

	– Ach, dobré, – cisár si sadol, a vyzval aj svoju manželku, aby si sadla, lebo bol presvedčený, že z listu sa dozvie o veľkom odhalení revolúcie.

	– Áno, veľmi dobré správy, – pokračovala cisárovná, aby nadobudla istotu v tom, čo si zaumienila povedať a o čom pred chvíľou čítala v liste. – Xénia píše, že nikde niet ani stopy po demokratickom duchu, ani v slovách ani v skutkoch. Ľudia v Chorvátsku sú každý deň čoraz väčšmi zaujatí Maďarmi.

	– Ako to, Maďarmi? Čo majú s nimi spoločné?

	Cisárovná okamžite pokračovala:

	– Maďari žiadajú, aby Chorváti prijali maďarčinu a Xénia píše, že je úplne prirodzené, ak sú Chorváti zaujatí touto udalosťou, lebo každý národ doteraz hovoril svojím jazykom. Aj tie národy, ktoré si niekto podmanil, hovorili svojím materinským jazykom, lebo nijaký iný nevedeli. Xénia píše, že takéto niečo je ťažký úder pre Chorvátov, a preto ich nič iné nezaujíma.

	Cisárovná pozrela do listu a nahlas prečítala niekoľko riadkov: „Som veľmi nešťastná, Vaša výsosť, že tu niet nijakej revolúcie, lebo kvôli tomu môj otčim upadne do nemilosti jeho veličenstva cisára a v takom prípade naša rodina úplne skrachuje. Rozhodla som sa, že sa vôbec nevrátim, alebo, ak sa aj do Viedne vrátim, vezmem si len to najpotrebnejšie, aby som mohla v niektorom meste nášho cisárstva robiť guvernantku.

	Dúfala som, že moje vyzvedanie v Chorvátsku bude pre cisára i ministra veľkým prínosom, no teraz môžem konštatovať, že Chorváti nemienia nasledovať revolučné francúzske myšlienky. Naopak, z posledných listov môjho otčima som sa dozvedela, že lojálnosť Chorvátov voči cisárovi je jeho nešťastím.“

	Cisárovná pozrela na cisára Františka. Jeho oči hľadeli do hĺbky salónu a boli ľadové ako vždy, keď sa s ním zhovárala. Ani netušila, o čom cisár premýšľal, kým ona čítala Xéniin list. Nakoniec živo podotkla:

	– Veličenstvo, vidí sa mi, že gróf Pergen stratil duchaprítomnosť zo strachu pred revolúciou. Ak niet v Chorvátsku demokratov, potom je to veľká radosť pre vaše veličenstvo i pre mňa, všakže?

	Tieto slová ho vytrhli zo spomienok na pekné Xéniino telo a prikývol:

	– Áno, iste je to tak, no napriek tomu, – poopravil sám seba, – v Chorvátsku, v Záhrebe je čoraz viac demokratov.

	– Veličenstvo, Xénia je predsa veľmi rozumná. A ona sama píše: „Nik cisára nemiluje tak, ako ja, chovanka ministra polície. A keby jestvoval čo len jeden-jediný demokrat, bola by som ho odhalila…“

	– To píše ona?

	– Áno, veličenstvo, to píše ona. Musím vám povedať, že Xénia voči vám prechováva zbožnú úctu a rada by v Záhrebe odhalila nejakých revolucionárov, len aby vám urobila radosť.

	Tieto slová v ňom vzbudili vášne a musel vstať, aby mu cisárovná nevidela do tváre. Mária Terézia nič netušila a pokračovala:

	– Xénia na vlastné oči videla, ako dobrovoľníci nadšene mašírovali proti Francúzom. Jedného z domácich veľmi podozrievala a sledovala, ale našla ho v akejsi krčme, keď priateľom vysvetľoval, aké je dôležité vydať sa proti Francúzom, lebo treba chrániť cisárstvo, v ktorom sa nachádza aj ich vlasť. „Všade vládne nadšenie a všetci majú radi nášho milého cisára.“ Pozrite, doslova takto píše.

	Každé slovo cítil ani pohladenie milenky. Keďže on mlčal, cisárovná pokračovala. František I. ju mlčky počúval a hľadel na nádvorie Burgu.

	– Verím, že v celom štáte niet človeka, ktorý by si väčšmi ako Xénia želal odstrániť všetko, čo ohrozuje pokoj vášho veličenstva, – dodala cisárovná.

	Cisár mlčal a cisárovná sa začala cítiť nepríjemne. Chcela počuť jeho názor, a preto sa znova pokúsila prilákať jeho pozornosť. Pokračovala:

	– Nuž, bolo by to naozaj strašné, keby sa minister polície domnieval, že je nešťastím, ak v Chorvátsku niet demokratov. Možno by kvôli tomu podal aj demisiu. No vaše veličenstvo by si ho iste neponechalo na tom mieste celé roky, keby si to nezaslúžil.

	– Áno, to je pravda, – dôrazne povedal cisár. – Minister nie je na vine, ak v Chorvátsku niet demokratov, hoci môžu byť niekde inde. No na druhej strane, – cisár sa vrátil k starej téme, – ktosi, akýsi Lev, zo Záhrebu priamo mne oznamoval, že je tam sídlo chorvátskych demokratov a vraj on všetkých pozná.

	Poznámka cisárovnú priam zdvihla zo stoličky.

	– Ach, vidíte, takmer som zabudla. Xénia mi píše, že tomu Levovi nastražila pascu. Požiadala ho, aby ju zaviedol tam, kde sa schádzajú demokrati. No on si začal vymýšľať, že na to potrebuje veľa peňazí. Poskytla mu toľko peňazí, koľko si zapýtal a potom jej oznámil, kam by mala ísť. Ako to dopadlo, píše v liste: „Šla som s ním. V hlbokej noci ma odprevadil k akémusi malému domčeku na kraji mesta. Tu som cez otvorené okno počula, čo sa deje dnu a nemohla som tomu uveriť. Dnu bolo približne tridsať ľudí, mužov i žien, oslavovali patróna svojej ulice a medzi prípitkami hovorili o tom, aké by to bolo nešťastie, keby cudzinec dobyl krajinu Františka Prvého a cisárstvo, v ktorom sa nachádza ich vlasť. – My, ktorí milujeme svoju krajinu, hovorili, musíme ju brániť proti Francúzom. – Obrátila som sa, že budem Leva volať na zodpovednosť, no zbadala som, že zmizol. Neskôr som sa dozvedela, že zmizol zo Záhrebu, a to aj s mojimi peniazmi.“

	Počúval v úplnom vytržení, nebol schopný uvažovať ani povedať nejakú rozumnú vetu. Začal vzdychať:

	– Ale čo mám robiť, keď on tvrdí, že sú tam demokrati?

	– Kto? – prekvapene sa spýtala cisárovná.

	– Uhorský biskup Okoličáni. A ten vie všetko. Okoličáni, ktorý ma za sebou celú maďarskú aristokraciu vedenú bývalým chorvátskym bánom Balašom.

	– Ach, spomínam si, to je ten veľmi vysoký, plecnatý aristokrat, pyšný a nafúkaný. Chorváti ho vyhnali…

	– Nie, ušiel, lebo sa naňho pripravoval atentát.

	– Xénia mi ešte v Prešporku povedala, že Balaša sa chce Chorvátom pomstiť, lebo musel utekať z Chorvátska. Balaša ich veľmi chcel premeniť na Maďarov. Veličenstvo, len si predstavte, ako by to bolo, keby nás dobyli Francúzi a usilovali by sa nás premeniť na svoju náciu.

	Poznámka naňho silne zapôsobila. Začal chodiť hore-dole po miestnosti, akoby sa zhováral s nejakým významným štátnikom a potom dôverne znížil hlas:

	– Zrejme to bude tak. Ba čo viac, sám to uznávam. No kde mám hľadať revolucionárov?

	– Zrejme ich nikde niet, – zvolala cisárovná, – a to by naozaj bolo veľké šťastie.

	– Bolo by to šťastie. Ale kto píše tie demokratické knihy?

	– No, to je už ťažšie uhádnuť, – odvetila Mária Terézia, ktorá pocítila svoju bezmocnosť.

	– Prečo ich minister Pergen nemôže nájsť?

	– Iste preto, lebo to nie je ľahké.

	– Okoličáni mi jednostaj vypisuje, keď je prítomný na dvore, jednostaj mi hovorí, že všetkému je na vine minister polície. Vraj ho treba vymeniť a už mi aj navrhuje akéhosi mladého maďarského aristokrata.

	– Xénia vie, že Okoličáni už dávno nenávidí jej otčima. Práve preto chcela odhaliť demokratov. Ale aj kvôli sebe. V liste píše: „Popri tom, že mám rada jeho veličenstvo i naše cisárstvo, mám rada aj prepych, v ktorom žijem. No upadnem do biedy, ak cisár prepustí môjho otčima.“

	– Prečo by Okoličáni nenávidel ministra Pergena?– zrazu sa spýtal cisár.

	Cisárovná sa znova zahĺbila do listu, akoby hľadala nejakú vetu.

	– Myslím, že Xénia aj o tom niečo písala. Aha, tu je to: ale to, čo píše, viem aj ja.

	– Čo také, – začudovane sa spýtal cisár.

	– Už aj iným to udrelo do očí. Vášmu veličenstvu nie je známe, že Okoličáni sa rád pozrie na pekné ženy?

	– Pekné ženy? Áno, počul som niečo o tom, že sa často prezliekal za šľachtica, aby mohol bez prekážok dvoriť ženám. Ale…

	– Ale všetkým dvorankám je istý čas známe, že Okoličáni začal vo veľkom dvoriť Xénii. Aj ona sama mi povedala, že ju prenasleduje a natíska sa jej…

	– Teda tak je to?

	– Veličenstvo sa jej môže spýtať. Viem, že sa jej už pokúšal hovoriť o svojej láske, ale ona mu povedala, že by mu svoje city neopätovala ani vtedy, keby už nepatrila inému.

	„Inému“, zopakoval cisár v duchu. Znova podišiel k oknu, aby skryl svoju tvár, ktorú od rozrušenia zaliala rumeň. Okoličáni má byť sokom jemu, cisárovi! A to práve pri Xénii, po ktorej prahne väčšmi než po ktorejkoľvek inej žene. Cisár sa v prvom okamihu preľakol takéhoto konfliktu, ale myšlienka, že Okoličáni by ho naozaj mohol pripraviť o Xéniu, spôsobila, že sa v ňom prebudil bojovník, ktorý sa rozhodol bojovať za svoje práva milenca. Nedovolí Okoličánimu, aby ho premohol. Cisár môže toho človeka zlomiť, urobiť z neho nulu. A aj to urobí, František I. väčšmi než kedykoľvek predtým zatúžil, aby sa Xénia stala jeho milenkou. Rázne sa obrátil k cisárovnej:

	– Znamená to, že Okoličáni, ktorého si celý dvor tak veľmi váži, sa spreneveril dvornej etikete a spáchal hriech, lebo ponúkol lásku ctihodnej dvoranke vášho veličenstva.

	– Naozaj to bolo tak. Ja sama som sa čudovala, lebo viem, že Okoličáni, len čo sa zjaví mladá žena, vie sa správať veľmi vážne a pokojne. No keď sa ocitne v Xéniinej blízkosti, hneď jej šepne nejaké milé slovo. Ona takéto správanie rázne odmietala a preto je celkom pochopiteľné, že Okoličáni nenávidí ministra polície.

	– Ach ták. Preto sa usiluje vo mne prebudiť nedôveru v ministra polície grófa Pergena. Chce, aby som ho prepustil. Myslel som si, že koná tak len preto, lebo má výhrady voči jeho práci.

	– Žiarli len preto, lebo Xénia ako chovanica ministra polície má dosť odvahy odmietať jeho dvorenie. A pritom pred Okoličánim sa trasie celý dvor.

	To vedel aj František I. No teraz bol mocne posadnutý žiarlivosťou, a preto sa rozhodol, že sa postaví proti mocnej osobnosti z Uhorska. Odvetil:

	– Ministra polície veru neprepustím. Cisárovná, povedzte, prosím, Xénii, aby jej otec chytil aspoň jedného demokrata.

	– Áno, to je potrebné. Veličenstvo, podľa čoho však demokratov rozoznáme od iných?

	– Určite podľa názorov.

	– Lenže demokrati svoje názory asi nenosia ako odznak na kabáte. A po mozgoch sa ťažko pátra, hoci by to robil aj najlepší minister polície na svete.

	– Neviem, či Pergen čítal nejakú knihu o tom, že obyčajní Francúzi mali dlhé vlasy a vznešení nosili parochne. No keď bola tajná schôdzka demokratov, mnohí si jednoducho zložili parochne, aby bolo vidieť, že vlasy majú ostrihané nakrátko. A práve to bol znak demokratov. Možno aj v našej krajine majú demokrati pod parochňou krátke vlasy.

	– V tom prípade by ich bolo ľahké nájsť, – zvolala cisárovná.

	– No pod parochňou nevidieť, či niekto nosí krátke vlasy.

	– To je veľmi jednoduché, – povedala cisárovná. Nech minister prikáže svojim policajtom, aby dávali dole parochne a hneď zistia, kto má krátke vlasy.

	– Veľmi dobre, vaša výsosť. Hneď vydám taký príkaz.

	– Som rada, že som ten list prečítala vášmu veličenstvu. Dal vám podnet na príkaz pre ministra polície.

	– Keď sa Xénia vráti, – prerušil ju cisár, – dávajte pozor, ako sa k nej bude správať Okoličáni. Nebol by som rád, keby mi ten človek vniesol rozbroje medzi vysokú aristokraciu, keď ich pozvem na audienciu. Ten človek by sa na to odvážil, lebo je presvedčený, že mu nič nebudem vyčítať.

	Mária Terézia sa uklonila cisárovi a on jej podal ruku. Cisárovná mu chcela ruku pobozkať, ako to František I. vyžadoval od všetkých, ale on jej to nedovolil a pokúsil sa byť politikom:

	– Vaša výsosť, vidíte, že je užitočné, ak sa my dvaja zhovárame o revolúcii a demokratoch, ktorí sa usilujú pripraviť nás o cisárstvo i o naše hlavy.

	– Uznávam, čo ste povedali, vaše veličenstvo.

	Cisárovná sa takmer rozbehla do svojich komnát. Xénia odomkla a Mária Terézia natešene vstúpila dnu:

	– Prinášam vám najlepšie správy. Všetko vám zaradom vyrozprávam.

	Xénia s obavami počúvala cisárovnú, ktorá bola šťastná, že mohla pomôcť svojej najvernejšej spojenkyni na dvore. Dievča pobozkalo cisárovnej ruku za to, že od jej otčima odvrátila nebezpečenstvo.

	– A teraz vás chcem o niečo poprosiť, – pokračovala cisárovná. – Dlho som nevidela Alfonza. Chcela by som sa s ním pozhovárať.

	– Už cestou do Viedne som premýšľala o tom, ako by sa to dalo urobiť. Lenže teraz nie je sezóna bálov a maškarných plesov. Mohli by sme však vymyslieť nejaké iné miesto vhodné na schôdzku.

	– Upozorňujem vás, že sa veľmi bojím Dory. Istá chyžná mi pošepla, že medzi lokajmi má svojich ľudí, ktorí dávajú na mňa pozor. Znamená to, že dvorania ma kontrolujú.

	– Aj ja o tom niečo viem, lebo aj mňa v Záhrebe sledovali. No ja ich už nejako preľstím.

	Xénia sa neodvážila cisárovnej povedať, že v paláci grófky Sermage sa jej dostal do rúk Dorin list pre cisárovho špióna Karla. Nespoliehala sa na dôvtip Márie Terézie. Keby sa dozvedela o Dorinom liste, mohla by celú vec nechtiac prezradiť. Dievča bolo rozhodnuté poslúžiť cisárovnej a to najmä teraz, keď ju bude potrebovať, aby mohla čeliť dvorným intrigám.

	– Vaša výsosť, niečo už len vymyslím, aby prvá dvorná dáma ničomu neprišla na stopu.

	– Prosím vás, urobte to, veď obidve sme nešťastné a musíme si vychádzať v ústrety.

	Rozišli sa s rozhodnutím, že Xénia umožní cisárovnej stretnutie a že ona sama nájde miesto, ktoré neobjavia dvorní zvedi.

	Xénia sa rozlúčila a dala sa zaviesť domov.

	Niekoľko domov od paláca ministra polície, v paláci kňažnej Apolónie, v tom čase sedela spoločnosť: významná osobnosť uhorský biskup Okoličáni, kňažné Apolónia, Celestína a Judita a na čele všetkých prvá dvorná dáma Dora Höllenbachová.

	– Vaša excelencia, môžete mi veriť, – presviedčala baronesa významného hosťa, – odkedy minister prijal Bujanovičovu výpoveď kvôli škandálu na maškarnom plese, ten policajt je plne v našich službách.

	– Drahá baronesa, ja potrebujem demokratov, – ironicky prehovoril Okoličáni.

	– Ale na to, aby ste ich dostali, potrebujete Bujanoviča.

	– Počúvajte Doru, – významne povedala kňažná Apolónia. – Ona už vtedy, na maškarnom plese, pripravila terén, ako sa dostať na kožu demokratom.

	– Zaujímalo by ma, ako to bolo.

	– Áno, excelencia, – znova prehovorila kňažná Apolónia. – Bolo to tak: istá príbuzná grófa Potockého, ktorá je v príbuzenstve aj so mnou, pred rokom ušla z Černovice do Viedne s akýmsi profesorom, ktorý pochádza z Chorvátska. Jeho meno nepoznám.

	– Z Chorvátska?! – strhol sa Okoličáni. – Ach, predsa len niečo. Milá baronesa, ráčte pokračovať.

	Vystrela sa a začala rýchlo vysvetľovať:

	– Urodzená pani kňažná mi odkázala, že prichádza k nej príbuzná grófa Potockého, aby požiadala o obraz svojej matky. No kňažná sa nechcela s ňou rozprávať, preto ma zavolala, aby som namiesto nej vybavila tú nepríjemnú záležitosť.

	– Preto, lebo som vedela, – prerušila ju kňažná, – že baronesa to vybaví lepšie ako ja. Na také rozhovory nie som zvyknutá.

	– Pokračujte, baronesa, – Okoličáni oslovil Doru a tá pokračovala:

	– Vedela som, že úloha, ktorú mi zverila pani kňažná, je veľká. Ostala som osamote s odpadlíčkou a začala som sa s ňou zhovárať. Spočiatku bola dosť prestrašená, ale keď som jej začala vyčítať, že urobila hanbu rodine veľmoža, lebo ušla s nejakým profesorom, ona sa postavila na jeho obranu a veľmi sa rozrušila. Povedala som jej, že dobrodruhovi zrejme ide len o to, aby sa zmocnil majetku grófa Potockého a keď ho získa, obráti sa k nej chrbtom a nájde si bohatú krásavicu. Pri rozhovore som zistila, že horí od žiarlivosti, a to bol pre mňa východiskový bod. Prebudila som v nej tieto city v nádeji, že ju takto odlúčim od jej milenca. Totiž, kňažná ju chcela dať do kláštora. Zatiaľ čo som sa s ňou zhovárala, poslala som Bujanoviča s príkazom, aby ju sledoval, keď vyjde z paláca.

	– Lenže ja nevidím, že by sme sa po tejto stope dostali k sprisahancom, – prerušil Dorino rozprávanie Okoličáni.

	– Práve toto je správna cesta. Bujanovič dievča sledoval, zistil kde býva, sledoval jej dom a zistil, že sa v ňom schádzajú mladí ľudia. No neskôr minister Bujanoviča prepustil. Avšak ja som ho zdržala v meste a sľúbila som mu odmenu za to, že bude sledovať dom toho dievčaťa. Každý deň mi prinášal správy a ja som si všetko presne zaznamenávala. Vašej excelencii ukážem svoj denník. Myslím, že v tom dome sa deje niečo veľmi podozrivé. Bujanovič ma o tom ubezpečuje. Dokonca verí, že získa nielen veľkú odmenu, ale aj post ministra polície.

	– To by som si aj ja želal, – hlasne povedal Okoličáni. – Mal by som v rukách všetkých svojich nepriateľov.

	– Bujanovič je neustále na stráži. Vymyslela som hotovú komédiu, ktorá sa však zmení na tragédiu pre tých, čo sa tam stretávajú. Bujanovič odohrá tú úlohu, lenže na to potrebujeme peniaze.

	Toto slovo razom spôsobilo Okoličánimu mrzutú náladu. Biskup rád každému podával ruku, ale nerád dával peniaze. Dora to veľmi dobre vedela a čakala so svojim rozprávaním, kým sa on sám nerozhodne.

	– Načo potrebuje peniaze? – spýtal sa Okoličáni.

	– Ak Bujanovič chce pochytať demokratov, musí sa každý deň inak obliekať, meniť parochne a bradu. Slovom, na ulici hrá divadlo, ale príde deň, keď sa dostane do domu. Musí teda meniť svoj výzor, aby bol úspešný.

	Biskup mrzuto premýšľal o baronesiných slovách a kňažné sa mu usilovali pomôcť. Nakoniec predsa len otvoril peňaženku, vytiahol niekoľko bankoviek.

	– A teraz mi povedzte, čo zamýšľate s Bujanovičom.

	– Ctihodný pane, to je tajomstvo. Ale kňažné vám môžu dosvedčiť, že moje plány nemajú chybu.

	– Áno, to musíme dosvedčiť, – ozvali sa všetky tri naraz.

	– Rok chytáme neznámych revolucionárov po celom cisárstve. Nik ich nevedel odhaliť a teraz sa to podarí žene? – nahlas sa spýtal Okoličáni.

	– Ak sa tak stane, vari vy, ctihodný, nebudete spokojný?

	– Keby ich priviedol sám diabol, aj tomu by som zaplatil.

	V paláci ministra polície Xénia hľadala otčima, aby mu oznámila, čo sa dozvedela od cisárovnej. Lokaji jej však oznámili, že ministra pozvali na dvor. Xénii bolo jasné, že si ho dal zavolať cisár, ktorý mu teraz vydáva príkazy, ako zistiť dĺžku vlasov pod parochňami. Celý večer presedela dcéra s matkou. Keď matka odišla do spálne, Xénia sa poponáhľala do svojich komnát. Hneď si dala pozvať chyžnú a vypýtala si od nej šaty.

	– Nečuduj sa, – usmievala sa na ňu Xénia, – chcem sa prezliecť, aby som svoje telo raz zbavila týchto obručí.

	– Och, to verím, vaša milosť, – odvetilo dievča.

	– Pomôžeš mi s prezliekaním a dáš mi kľúč od schodišťa pre služobníctvo.

	– Vaša milosť chce odísť sama?

	– Áno, sama, a ty ostaneš zamknutá v mojej spálni. Nikomu nesmieš otvoriť. Ak by zaklopal aj sám minister, ani tomu sa neozveš.

	Dievča poslúchlo baronesu a donieslo jej šaty. Xénia si potom sadla k zrkadlu a premenila sa na chyžnú. Mala prosté šaty z modrej látky, na hlavu si dala čepiec, ktorý bol lemovaný volánmi, aby jej zakrývali tvár.

	Takto oblečenú by ju nik nespoznal. Vzala si kľúč a zišla schodiskom pre služobníctvo a nenápadne vyšla na ulicu.

	Vonku bolo živo. V teplej letnej noci sa ozývala vrava, škrípanie kočov, klopot kopýt koní, čo niesli jazdcov.

	Na jednom rohu si sadla do obyčajného meštianskeho koča a kočišovi dala pokyn, kam ju má odviesť. Xénia ešte nikdy nesedela v takom nepohodlnom koči. Sledovala chodcov, skrývala sa, aby ju nik nevidel, keď koč zastaví. Kočiš jej povedal, že sú na mieste. Nerozhodne sa poobzerala na všetky strany a potom vykročila priamo k vchodu. Brána však bola zatvorená. Na prízemí bolo jedno okno otvorené. Z opačnej strany ulice prichádzal akýsi vysoký pán. Keď prechádzal popri nej, ľahostajne sa spýtal: – Nemôžete sa dostať dnu, všakže?

	Na tento hlas sa Xénia strhla. Toľkokrát ho počula v kabinete ministra polície. Čepiec si posunula tak, aby jej vôbec nevidel do tváre a urobila krok do tieňa obrovského stromu, čo rástol pri bráne. Pán zrejme nebol spokojný s takouto odpoveďou a znova sa vrátil na druhú stranu ulice. Ostal tam stáť a sledoval dievča, ktoré bolo veľmi rozrušené, hoci nič nedalo najavo.

	„Čo tu robí Bujanovič? A to práve teraz. Nesledoval ma? To nie je možné. Obzerala som sa dozadu, či ma niekto nesleduje. A ako by ma spoznal v týchto šatách, keď mi nevidel do tváre?“

	Ulica stíchla. Chodci akoby sa kamsi stratili. Aj muž, v ktorom spoznala Bujanoviča, pomaly odišiel dole ulicou. Xénia premýšľala a stála pred otvoreným oknom na prízemí. Vtom zazrela, že ktosi zapálil svetlo. Hneď sa rozhodla. Zaklopala na okenicu. Onedlho sa ukázala pekná mužská hlava, na bledej tvári končistá briadka. Muž na ňu uprel začudovaný pohľad a spýtal sa:

	– Čo si želáte?

	– Prosím vás, býva tu pán Bedekovič?

	– Áno, ale v ľavom krídle domu.

	– Musím sa s ním pozhovárať v dôležitej rodinnej veci, ale brána je zamknutá. Urobili by ste mi službu a odomkli?

	– S radosťou, – odvetil počerný muž a odišiel od okna.

	O chvíľu už počula kroky a zaškrípala zámka. Xénia vstúpila dnu.

	– Choďte, prosím vľavo, – povedal a znova zamkol vchod.

	Xénia sa stratila v tme priestrannej chodby. Len čo zazvonila, zazrela peknú ženskú postavu vo dverách bytu muža, ktorý jej otvoril bránu.

	– Čo tu robíš?

	– Bol som otvoriť bránu nejakej žene, ktorá hľadá Bedekoviča.

	– Hľadá Bedekoviča a klope na naše okná? A ty otváraš neznámej osobe?

	– Danuša, vysvetlím ti to, – muž zatvoril dvere bytu.

	V prízemnom byte chodil Bedekovič hore-dole po svojej izbe. Okná boli obrátené do malej záhrady. Zvonenie dlho nepočul, až mu napokon sluha prišiel oznámiť, že akási meštianka sa chce s ním zhovárať. A vraj nechce povedať svoje meno.

	– Čudné? Aká žena ma môže hľadať o takomto čase? Ako vie, kde bývam? Napriek tomu Bedekovič hneď vyšiel, neznáma ho pozdravila a vstúpila do izby. Hneď si nadvihla čepiec a obrátila sa k nemu.

	– To ste vy?! – vydesil sa Bedekovič.

	– Chcem sa s vami zhovárať, ale nik nás nesmie počuť.

	Zaviedol Xéniu do druhej izby a ponúkol jej, aby si sadla do kresla. Bol tak prekvapený, že sa nezmohol na slovo. Čo sa stalo?

	– Pán Bedekovič, viete, že Vrhovac mi dal túto adresu, ak by som mu chcela niečo oznámiť do Záhrebu, alebo ak by som chcela niečo povedať vám.

	– Baronesa, vidím, že ste akási vystrašená. Čo sa stalo?

	– Musela som prísť pozhovárať sa s vami. Musela som sa prezliecť do šiat mojej slúžky. Správy, ktoré vám prinášam, sú dôležité pre vás, pre Delivuka a pre všetkých.

	– V tom prípade ich ešte dnes môžete povedať Delivukovi.

	– Ako to? On je v Záhrebe?

	– Nevidíte, že stôl je prestrený pre dvoch? Delivuk má prísť dnešným poštovým kočom.

	– Vy ste kedy prišli?

	– Prišiel som na koči s Lackovičom. Pre takýto príchod sme sa rozhodli preto, aby sme nevzbudili pozornosť.

	– V Záhrebe mi nehovoril, že pomýšľa pricestovať do Viedne.

	– Vtedy to ešte nevedel. Na cestu ho poslal Vrhovac.

	Dievča zmĺklo. Niečo ju nutkalo, aby nečakala na Delivuka, aby odišla. Ani netušila, že by sa s ním dnes mohla stretnúť na tomto mieste. Necítila sa dostatočne silná, aby sa s ním stretla zoči-voči.

	Zvonku bolo počuť zaškrípanie brány a rozhovor. Potom sa ozvali rázne kroky. Xéniino srdce sa rozochvelo. Spoznala kroky. Bedekovič ho počkal pri dverách a srdečne sa zvítali. Potom upozornil Delivuka:

	– Mám veľmi milého nečakaného hosťa.

	Udivený Delivuk zazrie Xéniu v čudných šatách. Potom k nej rýchlo podišiel, chytil jej ruku a pobozkal ju.

	– Zdá sa, že šťastie na mňa nezabudlo, keď mi pripravilo takéto pekné prekvapenie.

	Zatiaľ čo hovoril, Xénia len-len že sa nerozplakala. Čosi ju stislo v hrudi. Akoby všetky dnešné cisárove rozkazy boli namierené proti nemu. Hľadí na jeho parochňu, pod ktorou tuší nakrátko ostrihané vlasy.

	– Baronesa, sadnite si s nami, – poprosil ju Bedekovič. – Také prekvapenie sa nedá len tak stráviť.

	Xénia sa horko-ťažko upokojila, aby si vypočula Delivukovo rozprávanie o ceste zo Záhrebu do Viedne. Dozvedela sa, že prišiel aj Vrhovac so svojím tajomníkom a spolu s nimi aj Lackovič. No ona nemôže dlho ostať a narýchlo nevie povedať, prečo prišla.

	– Poznala som iba adresu, – povedala, – ale brána bola zamknutá a poprosila som akéhosi počerného pána, čo býva oproti, aby ma pustil do domu.

	– Ach, to je Martinovič, – šepol Delivuk.

	Na Xéniu toto meno urobilo veľký dojem. Až teraz vedela, kto jej otvoril bránu. Ponúkli ju jedlom a pitím, ale ničoho sa ani nedotkla. Konečne sa rozhodla vysvetliť im príčinu svojho príchodu.

	– Je to dôležitá vec, ktorá ma viedla k tomu, aby som sa vystavila nepríjemnostiam a vyšla sama v noci v takomto prestrojení.

	– Chápeme to aj podľa vášho rozrušenia, – podotkol Delivuk. – Len sa upokojte a povedzte, čo sa stalo.

	Obrátila sa na Delivuka:

	– Je na tomto svete niekto, koho milujete?

	Otázka ho tak prekvapila, že hneď neodpovedal. Nakoniec sa rozhodol:

	– Možno je niekto taký, – odvetil, ale nepozrel sa na ňu.

	– Ak jestvuje, potom si pod parochňou nechajte dlhé, veľmi dlhé vlasy.

	– Nerozumiem tomu.

	– Všetkým, ktorý majú pod parochňou nakrátko ostrihané vlasy, hrozí nebezpečenstvo, že príde o hlavu, lebo podľa krátkych vlasov sa vraj dajú spoznať demokrati.

	– Kde ste to počuli? – spýtali sa Delivuk a Bedekovič.

	– Dnes na dvore. Myslí si to cisár. A ja vás prosím, aby ste si zapamätali tento jeho objav.

	– Hádam len nebude stŕhať šľachticom parochne?

	– Myslím, že to bude robiť. Ako inak by mohli zistiť, kto má krátky účes ako francúzski jakobíni?

	– Myslíte to vážne?

	– Veľmi vážne. Počula som to od samotnej cisárovnej a preto som hneď prišla, aby vám to oznámili do Záhrebu. Nuž ale, stretli sme sa tu…

	– Už ostanem vo Viedni, – významne povedal Delivuk.

	– Nie. Musíte sa vrátiť, tu je to veľmi nebezpečné. A musíte odísť nielen vy, ale aj všetci vaši priatelia.

	– Veľmi ste preľaknutá. Veď o nás nikto nič nevie.

	– Keď som prišla k tomuto domu, oslovil ma akýsi muž a viete, kto to bol? Bývalý tajomník ministra polície Bujanovič.

	– On? Pred naším domom?

	– Prišiel z druhej strany cesty a pozorne sledoval tento dom. Oslovil ma, lebo ma nespoznal a ja som ho spoznala iba podľa hlasu.

	– Áno, dal výpoveď, – ozval sa Delivuk, – kvôli tomu, čo sa stalo na maškarnom plese. Ale aby niekoho sledoval z vlastnej vôle?

	– Neviem, na čí príkaz špicľuje, ale opakujem, že som ho videla zamaskovaného pred týmto domom a že ma oslovil.

	Ani táto správa ich však nevyľakala. Rozhodli sa iba dávať dobrý pozor na zveda.

	– Musím už ísť, – prehovorila Xénia. – Chcela som vám to oznámiť, aby ste sa vedeli podľa toho zariadiť.

	Zahalili ju do modrého plášťa, ktorý si priniesla. Najskôr pozreli na ulicu. Po Bujanovičovi nebolo ani chýru. Bedekovič a Delivuk vyšli s Xéniou z domu a vyhľadali koč. Xénia nasadla a zamávala im.

	Dala sa odviesť do uličky blízko svojho paláca, potom bočným schodiskom vyšla do svojej izby. Chyžná jej oznámila, že minister sa ešte nevrátil z dvora a že nik sa na ňu nepýtal.

	Vedela, že túto noc neusne. Pocit, že on je vo Viedni, jej poskytoval nádej. No súčasne sa jej zmocnil strach o jeho bezpečnosť.

	NA HRANICI VÁŠNÍ

	Viedenské ulice sú pusté. Lampy smutne žmurkajú do vlhkej tmy. Je sedem hodín večer. Z Martinovičovho bytu vychádzajú traja muži: Delivuk, Bedekovič a s nimi Martinovič. Záclony na jeho byte sa trocha pohli. Žena sa nahla a hľadela za obchádzajúcimi mužmi. Zmocnilo sa jej podozrenie, chcela by vedieť, kam vedie ich cesta. Nijakovsky sa jej nechce veriť, že by teraz, takou pustou ulicou, mohli ísť za nejakou vážnou prácou.

	Danuša od prvých mesiacov ich spoločného života ťažko znášala Martinovičovu neprítomnosť. Odchádzal podvečer, vracal sa pred polnocou. Konflikty kvôli týmto nočným výletom boli čoraz častejšie. Danuša bola žiarlivá na každý pohľad, ktorý Martinovič niekomu venoval v jej prítomnosti. Každá žena bola jej sokyňou. Martinovič si všímal jej chorobu, ale mal Danušu priveľmi rád a vždy konflikt vyrovnal vášnivými objatiami.

	Avšak od toho dňa, keď Danuša bola u kňažnej Apolónie Trauttmannsdorffovej, aby požiadala o obraz svojej matky, jej žiarlivosť značne vzrástla. Vysoká a záhadná Dora Höllenbachová, ktorá sa s ňou rozprávala namiesto kňažnej, dala jej dôvod, aby viac premýšľala o vernosti svojho milovaného. Danuša si nekládla otázku, prečo to urobila. Niečo také nemala v povahe. Okrem lásky a žiarlivosti nepoznala nijaký iný cit. A o ničom inom nerozmýšľala, len o láske svojho milovaného. Po tejto návšteve jej myšlienky boli ešte divokejšie a neustále sa vracali k nevere Ignáca Martinoviča. A s týmto menom sa začínal i končil celý jej svet.

	Teraz, každý deň keď odchádzal, dlho stála pri okne a premýšľala, kam môže ísť. Tento večer po prvý raz pomyslela na to, že by Martinoviča mala sledovať, nech sa stane čokoľvek. Ak s ním odchádzajú Delivuk a Bedekovič, pre ňu to môže znamenať aj predstieraný sprievod, lebo za rohom sa môžu rozísť a jej Ignác môže sám-samučičký ísť do náruče nejakej inej. Áno, bude ho sledovať. Už zajtra začne svoje sledovanie – Danuša sa pevne rozhodla a začala premýšľať, ako to vykoná.

	Pri dverách začula zvonenie. Ktosi chce vstúpiť do domu. Kto by to len mohol byť? Danuša podišla k dverám a počúvala. Chyžná sa na chodbe sa zhovárala s akýmsi mužom.

	– Chcem sa zhovárať s pánom Ignácom Martinovičom.

	– Nie je doma, – odvetila chyžná.

	– To je síce dobrá výhovorka, ale ja sa nedám oklamať.

	– Vravím vám, že nie je doma.

	– Počkám.

	Chyžná podišla k dverám, zaklopala a oznámila:

	– Nejaký človek tu chce počkať na pána.

	Danuše sa zmocnilo strašné rozrušenie.

	– Aha, tak predsa je niekto doma? Nech je tak či onak, veď ja mu ukážem, – počula Danuša z chodby hlas neznámeho muža. Potom vyšla, aby sa naňho pozrela. Bol vysoký, odetý do meštianskych šiat, trocha naklonený, mal parochňu, jeho tvár bola bledá a mala už starecké črty. V ruke mal zelený futrál a v ňom husle.

	– Čo chcete od Martinoviča? – spýtala sa Danuša.

	– To musím povedať jemu. Vy ste s ním rodina?

	– Prečo sa pýtate?

	– Preto, lebo ide o veľmi nepríjemnú vec. Aj pre mňa. A bol by som nerád, keby sa to dozvedeli cudzí ľudia.

	– Som jeho príbuzná, – významne povedala Danuša a pocítila v duši príval podozrenia. Hneď sa rozhodla: – Ráčte do jeho pracovne.

	Otvorila mu dvere a cudzí muž vstúpil. Ponúkla mu stoličku, on odložil svoje husle a sadol si.

	– Ďakujem vám, vaša milosť, že ste sa rozhodli vypočuť ma. Možno mi budete vedieť pomôcť v mojom veľkom nešťastí. No najskôr vám musím povedať, kto som.

	– Ako vám môžem pomôcť?

	– Hneď vám to poviem, vaša milosť. Som chudobný muzikant, hrám po krčmách na viedenských predmestiach. Nič nemám, okrem pekného dievčaťa, ktorá je mojou milenkou, pre ňu som žil a pracoval. Obliekal som ju a rozmaznával, lebo som starší človek a mal som radosť z toho, keď bola pekná. Ale jedného dňa som zistil, že večer odišla z domu.

	– Sama? – spýtala sa Danuša.

	– Nevedel som, či bol niekto s ňou. V ten deň som sa z krčmy vrátil skôr, lebo nebolo nijakých hostí. Zmocnili sa ma veľké podozrenia. Ach, vaša milosť, neviete, čo je to žiarlivosť.

	Sklopila oči a cítila, že krv sa jej nahrnula do tváre. A ten muž ju sleduje tak čudne a pozorne. Zamarilo sa jej, že v jeho oku sa zaligotala slza.

	– Na druhý deň, vaša milosť, som zámerne odišiel z krčmy skôr, hoci som nič nezarobil. Susedia mi povedali, že odišla pred chvíľou a veľmi sa ponáhľala. Rozbehol som sa a v diaľke som zazrel šaty, ktoré som jej kúpil.

	– S kým bola? – spýtala sa Danuša.

	– Sama, ale za rohom zabočila do vašej ulice. Poponáhľal som sa za ňou. Skryl som sa pod stromami, čo rastú pod vašimi oknami a oprel som sa o stenu. A ona zabočila do vášho domu.

	– Do tohto domu? Viete to iste?

	– Celkom iste, lebo keď som prišil pred vchod, zazrel som ju, ako sa zhovárala s nejakým pánom, ktorý mal čierne vlasy a čiernu bradu, bol to pekný, dobre oblečený muž. A potom obaja vyšli z brány. Prešiel som popri nich.

	– A ona si vás nevšimla?

	– Odvrátil som tvár. Záležalo mi na tom, aby som ju pristihol v objatí toho muža. Potom som sa zakrádal za nimi. Sledoval som, do ktorého domu zabočia. No odrazu nastúpili do koča, ktorý na nich čakal a kone sa rozbehli… ani vo sne som sa nenazdal, že nastúpi do koča.

	– A potom?

	– Na druhý deň som sa jej pýtal, kde bola a ona mi s milým úsmevom odvetila, že celý večer bola u priateľky. Šiel som za tou priateľkou, ktorej meno a adresu mi povedala, aby som sa od nej dozvedel, ako to bolo, ale ona moje dievča ani nepoznala.

	– Znamená to, že vás klame s mojím príbuzným? – zachvela sa otázka na jej perách.

	– Áno, klame ma s ním, lebo na druhý deň som šiel do tohto domu a pána som sa opýtal, kto tu býva a on mi povedal meno: Ignác Martinovič. Je to váš príbuzný, všakáno?

	– Áno, príbuzný, – rozrušene odvetila, ale v myšlienkach už bola ďaleko.

	– Potom vám môžem povedať všetko. Moja milenka má pomer s Martinovičom. Nevšimli ste si to?

	– Počkajte, raz večer naozaj na naše okno zaklopala nejaká žena a Martinovič jej šiel otvoriť bránu.

	– Tak vidíte.

	– Ale ona povedala, že sa musí pozhovárať o dôležitých rodinných záležitostiach s pánom Bedekovičom, ktorý býva v ľavom krídle domu.

	– Vaša milosť, to je ona. Klame ma. Bola to ona! Všimli ste si jej tvár alebo telo?

	– Bola odetá ako chyžná, na hlave mala čepiec so širokým volánom.

	– Áno, tak sa oblieka, vaša milosť. Ja z toho umriem, ale keby ste mi pomohli, možno by som vedel niečo urobiť.

	– Sľubujem vám to. Ale čo mám urobiť? – opýtala sa Danuša rozochveným hlasom.

	– Keď sa niečo dozviete, oznámite mi to.

	– Kde vám podám správu? – spýtala sa Danuša.

	– O pár dní prestanem hrať po krčmách a každý večer prídem pod strom, čo rastie pred vchodom do vášho domu. Môžeme si dohovoriť nejaké znamenie. No prosím vás, povedzte mi, či v ten večer naozaj bola u pána Bedekoviča?

	– Áno, bola tam.

	– Naozaj? To znamená, že tam chodieva aj pán Martinovič, všakáno?

	– Áno, veľmi často. A chodia tam ešte dvaja-traja ďalší páni.

	Danuša bola celá bez seba, utýraná nečakaným odhalením. Muzikant hovoril tak presvedčivo, že ani rozumná hlava by nepochybovala.

	– A teraz mi povedzte, – začala znova Danuša, – ako sa dohodneme na tom, čo budeme robiť?

	– Ak mi budete chcieť niečo oznámiť, modrú záclonu na veľkom prostrednom okne nechajte úplne spustenú. Budem sledovať záclonu. Ak bude niečo mimoriadne dôležité, pošlite chyžnú pred dom, aby tam stála na stráži.

	Muzikant sa potom rozlúčil s Danušou.

	Danuša nevedela, kam muž odišiel. Chytila sa za hlavu, krv jej vrela v žilách a na jej mladú pokožku akoby dopadali tisícky ihiel.

	Zmocnila sa jej obrovská žiarlivosť, ktorá sa prihlasovala už dávnejšie, no darilo sa jej ju tlmiť. Teraz však prepukla ako nevyliečiteľná choroba. Danuša sa nevedomky stala spojenkyňou neznámeho človeka proti vlastnému mužovi, ktorého milovala. Ani raz, ani na okamih, sa neprihlásila myšlienka, že jej manžel môže byť nevinný. Podozrenie všetko prehlušilo. Žiarlivosť ju celú opanovala a bola mocnejšia než láska, väčšia než zdravý rozum.

	Lomcoval ňou víchor vášne. Bola skalopevne presvedčená, že manžel jej je neverný. A tento pocit rúcal všetko. Ako diabol, ktorý sa hrá so svojou obeťou, žiarlivosť ju hnala dole brehom do bezodnej jamy plnej najohavnejších príšer, aké si vie vytvoriť len fantázia žiarlivca. Videla Martinoviča v náručí inej ženy, počúvala ich bozky, vzdychy. Vo svojich predstavách videla Martinoviča na celej ceste jeho nevery: ako sa stretáva s ňou na uliciach, na výletoch, dokonca ako chodí k nim do bytu, keď ona nie je doma. Vidí ho, ako sa v noci vykráda z domu, zatiaľ čo ona spí, ako sa bezstarostne bozkávajú, objímajú a nedbajú o to, že ona úbohá čaká na jeho návrat. V hlave sa jej roja najšialenejšie nápady a všetky považuje za čistú pravdu. Všetko, čo vidí vo fantázii, sa jej zarylo do mozgu ako reálny čin. Žilami jej koluje horúca krv, mozog ju páli ani pahreba. Láska a vášeň sa rozpálili a ona sa premenila na živú hranicu.

	V izbe je ticho. Cez okná preniká dnu čierna noc, na sklá udiera dážď, jednotvárne šumenie kvapiek akoby sa vysmievalo jej samote. Každá kvapka ju dráždi. Začala chodiť rýchlymi, ráznymi krokmi, aby prehlušila jednotvárne šumenie dažďa a vzburu vlastnej krvi.

	Zastavila sa pred Martinovičovým písacím stolom. Visel nad ním jej krásny portrét. Zlostne ho schmatla a začala trhať na márne kúsky. Zvyšky hodila na zem. Potom sa strhla, vyletela do spálne a začala sa obliekať. Chcela odísť z domu a ujsť do noci a dažďa. Ale keď sa pozrela oknom von, zmocnila sa jej tieseň. Klesla a začala sa dusiť v náreku a vzlykoch. Dlho plakala, keď sa strhla na škripot na ulici. Strnulo načúvala. Zdalo sa jej, že on si otvára bránu, no vonku bolo hluché ticho. Znova desivé ticho. Bol to iba klam. Počuť iba monotónne bubnovanie dažďa a každá kvapka rozochvieva jej telo. Podchvíľou jej prebehnú po tele také zimomriavky, až sa jej zastavuje dych.

	Už nevie strpieť samu seba. Čoraz jasnejšie vidí Martinoviča v objatí tej druhej. Obrazy sú čoraz plastickejšie, presvedčivejšie. Rozbehla sa do izby, siahla do skrine, vytiahla malú fľaštičku a naliala si do pohára, ktorý vzápätí vypila do dna. Opojný prostriedok rýchlo ovládol jej vyčerpané telo a nervy. Rýchlo zaspala.

	Na druhý deň sa prebudila unavená a dolámaná. Keď zazrela zvyšky roztrhaného portrétu, znova sa v nej prebudil had žiarlivosti. Vyskočila z postele, hoci ešte bola utýraná a slabá. Pozbierala kúsky plátna a chcela ich spáliť. Vôbec si však nevšimla, že Martinovič sedí pri stole.

	– Danuša, – ozval sa a z jeho hlasu zaznieval údiv, – čo si to urobila?

	Lenže ona akoby nepočula jeho otázku, a výhražne sa ho spýtala:

	– Kto je tá žena, ktorá chodí k tebe s výhovorkou, že navštevuje Bedekoviča? Výbuch jej žiarlivosti Martinoviča udrel do hrude i sluchov, no súčasne sa ho napodiv zmocnilo akési potešenie, že je stredom jej záujmu. Bledol, červenal sa, usmieval sa i zúril súčasne a potom si ju privinul k sebe a zvolal:

	– Danuša, milujem ťa! Keby si len vedela, aká dlhá sa mi včera videla cesta domov!

	– Klameš, neverím ti. Som nešťastná.

	– V tom prípade ma nemiluješ.

	– Nebudem ťa milovať, lebo ma klameš. Každý večer ma klameš. Už neviem strpieť samotu. Každý kút v tomto dome sa mi vysmieva prázdnom, keď ťa tu niet. Už to nechcem a nevládzem vydržať.

	– Čo teda budeme robiť?

	– Chcem vedieť, za ktorou ženou chodíš?!

	– Okrem teba neexistuje pre mňa nijaká žena na svete. Prisahám ti na svoju česť.

	– Ak nechodíš na ľúbostné schôdzky, tak kam teda chodíš každý večer?!

	– To je tajomstvo, ktoré ti dnes ešte nemôžem vyzradiť, ale keď nastane čas, tak sa všetko dozvieš. No zapamätaj si, že vo mne žijú dve bytosti. Chlap patrí môjmu tajomstvu a moja mužnosť patrí iba tebe. Ak chlap zvíťazí, muž ostane naveky tvoj, ale ak chlap padne, naveky stratíš aj muža.

	Každé slovo sa ozýva v jej duši ani hrozba, ale podozrenia a žiarlivosť už natoľko otrávili jej dušu, že v tejto chvíli nie je schopná vytriezvieť.

	– Chceš zničiť chlapa a súčasne stratiť muža?

	– Nebudem ťa sledovať, budem na teba pokojne čakať.

	– Ó, Danuša, prečo vieš tak úprimne sľubovať, keď vždy porušíš svoje sľuby?

	– Keď zem postihne zemetrasenie, môže sa brániť?

	– Danuša, ale zemetrasenie nás môže oboch pochovať.

	– Nech nás pochová, ale spoločne.

	Martinovič v ten večer prišiel do hostinca svojho stúpenca a priateľa Helda, u ktorého býval aj Lackovič. Našiel ho samého v jeho izbietke. Jeho myšlienky oblietali múry záhrebského Kaptola, tie múry, ktoré skrývajú poklad jeho mladosti, nežnú revolucionárku Ivku. To dievča je láskou a šťastím jeho mladosti, má rovnaké názory a ideály ako on. Mladý dôstojník je nesmierne šťastný. Akoby si už nič iné na svete neželal, stačilo mu to, že Ivka má rovnaké názory ako on. Z takýchto myšlienok ho vytrhol Martinovič, ktorý mu hneď začal šeptať:

	– Milý môj tajomník, dnes som veľmi unavený. Danuša znova podľahla záchvatu žiarlivosti. Raz som ti už hovoril, že ma jej žiarlivosť strašne trápi a súčasne ako muža blaží. No človek, ktorý má nejaké ideály, nebýva šťastný. A ona mi začína prekážať v našej práci. Vrhovac mal pravdu, keď hovoril: „Ak sa chceš obetovať národu, musíš sa zriecť lásky k žene.“

	– Možno to nie je tak, – odvetil Lackovič. – Vidíte, mňa Ivka nadchýna silou svojich ideálov, ktoré sú rovnaké ako moje. Ani by ma nemilovala, keby vo mne nevidela budúceho zástavníka revolúcie.

	– Och, aké by to bolo krásne, keby aj Danuša bola taká. Lenže jej mozog je úplne iný. Napriek tomu ju však milujem a tú lásku cítim ako putá, od ktorých ma nik neoslobodí. Počúvaj však, čo ti poviem. Minister polície sa zatvoril do svojho kabinetu a nikoho neprijíma. Niečo sa tam deje. Dal som sa ohlásiť, aj ma prijal, ale bol nezhovorčivý, akoby mal veľké problémy.

	– Mal si vyhľadať Xéniu, aby ti zistila nejaké podrobnosti, – radil mu Lackovič.

	– Nedôverujem jej ani za mak. To som už povedal stokrát.

	– Preto, lebo ste ju nevideli, ako vzala pohár a napriek tomu ho vypila v presvedčení, že je v ňom jed.

	– V tejto chvíli zdieľam Danušinu podozrievavosť a vravím: urobila to vo chvíli zúfalstva z nešťastnej lásky k Delivukovi. No teraz je vo Viedni, pod vplyvom dvora a dvor je ako strašná jaskyňa, v ktorej každý onemocnie na mor.

	– Ale ona miluje Delivuka.

	– Obávam sa, že naše tajomstvo je v nebezpečných rukách. Vtedy v Maksimirskom parku si všetko vypočula. Delivuk by ju mal v každom prípade nejako ovládnuť. Je však otázne, či jej vôbec opätuje city.

	– O tom neviem a je nedôstojné sa ho na to spytovať. Veď Delivuk určite vie, čo má robiť.

	– To je jediné, na čo sa spolieham, – dôrazne odvetil Martinovič. – No už zajtra prichádza do Viedne Vrhovac so sestrou a neterou. Netrpezlivo čakám na stretnutie s ním. A s Vrhovcom príde do Viedne aj Josip Kralj so svojou ženou Jelenou. Rozhodli sa tak na poslednú chvíľu, aby sa ich cesta čo najväčšmi podobala na zábavný výlet. Bolo rozhodnuté, že sa zorganizuje výlet do Heldovho hostinca, tak ako minulú zimu. Som veľmi zvedavý, ako Vrhovac prijme moje návrhy.

	– Drahý Martinovič, vidím, že dnes máte zlú náladu. Napriek tomu by ste ostatných priateľov mali privítať s veselou tvárou, ako to býva u vás zvykom. O chvíľu už budú všetci pohromade. Aj naši stúpenci z Viedne ohlásili svoj príchod.

	Nečakali dlho a malá izba už bola plná mladých ľudí. Všetci mali veselé tváre a tešili sa, že tu našli Martinoviča, od ktorého čakali dôležité správy a rady.

	Na cisárskom dvore vládne tma, ktorá sa šíri zo zachmúrenej cisárovej tváre. Už niekoľko dní v prepychových dvoranách a komnatách nevideli lúč slnečného svetla. Cisár svoj strach pred revolúciou skrýva hrubosťou a hnevom v každom slove. Akoby bol nespokojný so všetkými navôkol. No všetci, čo ho obklopujú, robia len to, čo im on prikáže a všetci dávajú pozor aj na jeho najmenší pohyb. Lenže František I. nič z toho nevidí. Žije v presvedčení, že neznámi ľudia ho chcú pripraviť o trón, štát a moc, ktorú považuje za svoj majetok. Tieto myšlienky vyvolávajú v jeho mozgu predstavy o nebezpečí, ktoré sa vôkol neho zakráda dňom i nocou. Všade vidí nepriateľa. Na každého lokaja, každého gardistu alebo dvorana hľadí podozrievavo. Pochybuje už aj o ministroch. Je posadnutý strachom a nikde nevie nájsť nijakú oporu. Nik sa mu neodváži povedať, čo si myslí. Nikomu nedôveruje. Trpí na muky vlastníka štátu, ktorý je presvedčený, že každú chvíľu ho pripravia o moc.

	Cisár vo svojom kabinete prijíma návštevy, počúva rady a návrhy, no nemá odvahy s niečím súhlasiť, alebo niečo odmietnuť. Celé noci nespáva, neustále sa potáca po dvoranách, ktoré už považuje za majetok svojich neviditeľných nepriateľov.

	
Mária Terézia vo svojich komnatách smúti za svojou harfou, klávesnicami klavíra. Je úplne sama. Cisár už niekoľko dní neprehovoril s ňou ani slova. Ani ho nevidela. No vie a tuší, že sa poneviera po dvore ako námesačný.

	Úplne sa strhla, keď jej ohlásili Xéniu.

	– Kde si tak dlho? Si moja pobočníčka a niet ťa v mojej blízkosti. Oznámila si, že si nemocná.

	– Nevyzerám ako nemocná?

	Až teraz cisárovná na ňu pozrela a prikývla.

	– Naozaj si bledá a akási pochudnutá. Tak čo sa deje? Azda som pre tvojho otčima nedosiahla milosť?

	– Ďakujem vám, výsosť. Naozaj je to tak, no cisár má strašnú náladu. V ktorejkoľvek chvíli môže môjmu otčimovi ukázať dvere. Je celý bez seba. Neodvážila som sa ohlásiť na audienciu, aby som ho informovala o svojich zisteniach zo Záhrebu.

	– Minister mu už zrejme povedal, že si nič neodhalila. Ak aj tí revolucionári existujú, vari sa skryli pod zem? Máš dobré oko a si duchaplná, naozaj si nemohla nič zistiť?

	– Výsosť, verte, v mojej krajine niet nijakých revolucionárov, ktorých hľadá cisár.

	– Neustále sa chvejem od strachu, z toho, že cisár sa bojí. Obklopení sme vojskom, gardou, strážami a napriek tomu sa chvejeme strachom. Vidí sa mi to neprirodzené, nenormálne. Nemám pravdu?

	– Strach spôsobuje jeho veličenstvo. Na každom kroku vidí sprisahanca a už sa z toho stala mánia. Ľudia mimo dvora žijú obyčajným životom, nikde nevidieť nijaký pohyb, nijaké schôdzky, nič, čo by muselo revolúcii predchádzať, ak by sa skutočne pripravovala. Už som sa i preodela a poprechádzala po meste v meštiackom odeve. No nikde som nepočula jediného slova, ktoré by upútalo moju pozornosť. Vravím, že revolúcia žije iba v nervoch jeho veličenstva. Nuž toto som mu chcela oznámiť.

	Cisárovná chvíľu premýšľala a potom súhlasila:

	– Tvoje postrehy sú správne. Napokon, je tu polícia, ktorá by mala zistiť nebezpečenstvo.

	– Práve preto som sa po niekoľko večerov prechádzala prestrojená po meste. Kontrolovala som našu políciu. A verím jej, že niet nijakých znakov revolúcie. Tých pár letákov, ktoré boli povylepované minulej zimy na bránach, ešte nič neznamená.

	– Neviem, dokedy to bude trvať. Ale rozhodla som sa ujsť.

	– Vy, vaša výsosť?

	– Prečo si sa tak preľakla?

	– Ak vy odídete, potom naozaj už nebudem môcť vydržať na dvore a neviem, čo budem robiť.

	– Zhovárala si sa s Alfonzom?

	– Stretla som sa s ním raz večer v hostinci na predmestí, kde býva. Aj on je pevne presvedčený, že niet nijakých znakov revolúcie. Povedal mi, že by sa rád s vami stretol.

	– To bude mojou jedinou útechou. Už som vymyslela, ako by som mohla ujsť: v meštianskom oblečení. Alfonso by ma odviedol do Neapolu.

	– Vaša výsosť, už mám hotový plán. Zajtra cisár odchádza do Prešporku. Ide tam tajne, aby sa poradil so svojím bratom arcivojvodom Jozefom. Kým bude na ceste, mohli by ste so mnou ujsť – budeme predstierať, že ideme na výlet do okolia Viedne.

	– No nie v dvornom, cisárskom koči.

	– Samozrejme, že nie. Najmeme si obyčajný koč a odvezieme sa do Möldingu. Toto malé výletné miesto ešte nie je otvorené, lebo majitelia ho opravujú, čo znamená, že tam nik nebude.

	– Odkiaľ to všetko vieš?

	– Vaša výsosť, povedala som vám o svojich výletoch v prestrojení za meštianku. Medzi ľuďmi sa človek kadečo dozvie. Keď som toto počula, hneď som vymyslela plán. Viem dobre, že princ Alfonso sa chce s vami rozprávať a schôdzka by mala byť na bezpečnom mieste. Mölding je pre vás dvoch najlepšie a najbezpečnejšie miesto.

	– Ty si skvelá! Vidím, že jedine ty sa o mňa staráš. Urob ako vieš, len aby som sa konečne dostala spod tohto pochmúrneho krovu. Cítim sa tu ako v hrobke. Radšej by som bývala v kolibe, než v tejto prepychovej tme, v ktorej nemám nikoho a kde mi nič nepatrí.

	Potom ešte hovorili o podrobnostiach výletu. Xénia asi po hodine opustila dvor.

	Keď sa vrátila domov, ešte v ten istý večer poslala chyžnú, aby odniesla na predmestie niekoľko viet napísaných na obyčajnom papieri. Alfonzovi oznamovala, že cisárovná prijala plán.

	 

	Slnko pálilo. Zalievalo svojimi lúčmi drevený Heldov dom s drevenou pavlačou. Vôkol domu rástli košaté stromy, stoly a lavice pre výletníkov boli v chládku. Tučný a dobromyseľný Held veselo pripravoval stoly pre hostí. Tajomne sa usmieval na Lackoviča odetého do modrého kabáta s bielym golierom.

	– Vyzeráte ani môj pomocník, no v skutočnosti ja slúžim vám, pán dôstojník.

	– Ani jedno, ani druhé, milý Held. My sme bratia a vy ste raz tak starý ako ja. Rozumieme si však, a to je to najdôležitejšie. No a o chvíľu už prídu naši hostia.

	– Ste rozrušený. Zrejme na niekoho netrpezlivo čakáte. A pokiaľ viem, budú tu iba páni.

	– Nemám rád indiskrétnosť, milý Held. Pozrite, nad cestou sa už dvíha prach. Prichádzajú…

	Zjavili sa koče s výletníkmi. Všetko bolo vopred dohodnuté. Vrhovac so svojou sestrou a neterou sedel v jednom koči, v druhom Josip Kralj so svojou ženou, Delivukom a Martinovičom. Lackovič všetkých privítal. Veselo sa začali vítať, hostinský Held sa usiloval čo najlepšie ich obslúžiť. Zložili sa na prízemí, vo veľkej vzdušnej miestnosti. Held na druhý stôl položil všetko, čo doniesol z Viedne, aby výletníkom poskytol dobrý olovrant. Pri jedle sa veselo zhovárali. Potom Vrhovac a Martinovič nehlučne a nenápadne odišli do vedľajšej izby.

	– Tak som tu, – oslovil Martinovič Vrhovca. – Aké dôležité správy mi prinášate? Mali by sme byť struční, lebo naša schôdzka musí vyzerať ani výlet.

	– Súhlasím s vami. Nuž teda, čo som chcel: odkedy sme sa naposledy stretli, veľa sa zmenilo. Vtedy som si myslel, že treba vykonať štátne reformy a že bude treba veľa času, aby sa to všetko pripravilo.

	– Teraz máte iný názor?

	– Áno, lebo, ako som povedal, veľa sa zmenilo, a to práve v Uhorsku. Viete, že tam mám dobré styky. Podarilo sa mi, prostredníctvom zemanov Kazinczyho a Hajnóciho dostať do nášho kruhu jedného veľmoža. Grófa Szigraya. Minule som vám o ňom hovoril. Ostatní veľmoži ním pohŕdajú, ale on vie, aké krivdy spáchali na jeho rodine. Teraz je veľmožom iba na papieri, lebo o majetky ho pripravili. Nemôže žiť takým životom ako ostatní veľmoži. Je to však mimoriadne talentovaný a múdry muž. Pomocou Szigraya som sa dostal k niekoľkým veľmožom, ktorí mi nechtiac odhalili, že v Uhorsku nepanuje taká jednota, akú predstierajú. Menšia časť veľmožov sa stavia na stranu rakúskych veľmožov a považujú sa za ich podriadených. A toto vyvolalo nespokojnosť ostatných, ktorí sa stretli u grófa Károliho na tajnej schôdzke.

	– To je veľmi zaujímavé, – podotkol Vrhovac. – A mohlo by to mať aj vážne následky.

	– Tak je, ako vravíte. Nebudem vám hovoriť o podrobnostiach, jednoducho padlo rozhodnutie, že by bolo treba zvolať prešporský snem kvôli niektorým domácim otázkam. Na sneme si Károli vezme slovo a posťažuje sa na neprávosti rakúskej vlády, ktoré spôsobujú veľkú nespokojnosť.

	– To je úplný zázrak!

	– Áno, je to zázrak. Rozhodli sa, že na sneme budú protestovať proti tomu, že rakúska vláda diktuje Uhorsku také veci, ktoré vzbudzujú nedobré nálady. Károli vo svojom vystúpení zdôrazní aj to, že drobná šľachta je nespokojná, že je nespokojné meštianstvo i duchovenstvo, že sú nespokojní všetci, čo platia dane, lebo tie ich strašne gniavia. A nespokojní sú aj protestanti, ktorých je v Uhorsku väčšina, lebo rakúsky klérus ich prenasleduje rozličnými nariadeniami. Všetky príkazy rakúskych ministrov spôsobujú, že na vojnovom poli sa Francúzom ustupuje, čo povedie k porážke. A toto všetko spôsobuje, že život je zo dňa na deň horší, všetko strašne zdraželo a hrozí hlad. Toto je stručný obsah Károliho reči na uhorskom sneme v Prešporku. Samozrejme, drobní šľachtici, ktorí sú na strane Károliho, budú na sneme vo väčšine. A toto všetko by bola pravá chvíľa na to, aby vstali naši tajní stúpenci a predložili snemu návrh na občianske reformy, ktoré majú v skutočnosti demokratického ducha.

	– Kto by ich mohol navrhnúť? – spýtal sa Vrhovac.

	– Kto? Predsa veľmoži. Podľa vlastného plánu ich navrhne gróf Szigray.

	– Znie to ako zázrak, ale zdá sa, že by sa to dalo vykonať. Len aby sa veľmoži nepomstili a nenazvali to všetko revolúciou.

	Martinovič rozvinul pergamen a podával ho Vrhovcovi:

	– Ráčte si prečítať toto. Návrh na prosté reformy, ktoré neobsahujú nič revolučné, no znamenali by podstatný pokrok smerom k demokratizmu. V skutočnosti je to cesta k demokratizmu a verte, v Uhorsku, kde som pobudol mesiac, naozaj vládne taký chaos a taká nespokojnosť, že by sa to dalo ľahko uskutočniť. Otázne je len to, ako to prijme Chorvátsko. Ako vidíte, tento môj plán vychádza z toho, že Chorvátsko je samostatná časť štátu a Chorváti slobodný národ. Chorváti znova budú chcieť mať svojho bána s plnou mocou a snem, ktorý má právo vládnuť v krajine. Dôležité je pre mňa počuť od vás, či Chorvátsko bude potom súhlasiť s reformami.

	– Samozrejme, že Chorvátsko oboma rukami prijme späť svoju slobodu. O tom nemusíte ani na okamih pochybovať.

	– No napriek tomu som to chcel počuť z vašich úst.

	– Nie som nijakým vodcom národa. To sú iní, mladí ľudia. Máme aj chorvátskych veľmožov a drobných šľachticov, ktorí sú plne na strane demokracie. Iba cudzí veľmoži, alebo tí, ktorí sa odrodili a pridali k Maďarom, dnes nestoja s nami. No väčšina šľachty sa iste pridá k demokratickým zasadám, len čo niekto predloží taký slobodomyseľný návrh.

	– V tom prípade som úplne spokojný a verím v úspech.

	– Áno, úspech je istý, ak sa všetko strane tak, ako ste mi to opísali. No môže sa stať, že Maďari vykročia smerom späť.

	– Tomu neverím. Maďari vedia dodržať slovo a keď medzi nimi zapracuje staré nepriateľstvo voči rakúskym ministrom, môžeme dúfať v to najlepšie. A to by bol prvý krok k úspechu demokratickej idey.

	– Z celého srdca vám želám úspech, lebo to by bolo naše šťastie.

	Obaja si podali ruky. V tej chvíli k nim z vedľajšej izby doľahli výkriky.

	– Čo sa stalo? – tlmeným hlasom zvolal Martinovič. – Nevyrušil nás niekto na tomto našom výlete?

	Vstal a podišiel k oknu. Vonku, pod korunami stromov, zastavil koč. Vystupovali z neho dve dámy, Held sa im hlboko ukláňal a niečo im hovoril.

	– Toto je veľmi neočakávané prekvapenie, – podotkol Vrhovac. – Poznáte tie dve dámy? Jedna je cisárovná a druhá baronesa Xénia Magdaleničová.

	– Povedal som vám, že vždy som podozrieval to dievča. Ako to, že sa tu ocitla práve dnes, keď sme si my dohovorili schôdzku a výletný hostinec ešte nie je otvorený?!

	– Predčasne ju podozrievate. Môže to byť číra náhoda.

	Vrhovac a Martinovič sa vrátili medzi svojich známych do vedľajšej miestnosti. Všetci boli strašne rozrušení a z okien sledovali príchod cisárovnej a Xénie. Vrhovac im dal znamenie, aby sa upokojili a nedali najavo, že spoznali ženy v meštianskom prestrojení.

	– Ak by sa Xénia chcela s nami porozprávať, ona si už nájde príležitosť, – šepol Vrhovac. – Bude dobré, ak sa budeme tváriť, že sme si ich nevšimli. Vonku sú Ivka a Lackovič, tých si hneď všimnú a bude im jasné, že nie sú tu samy. Cisárovná zrejme mala niečo v pláne, keď sa prezliekla do meštianskych šiat a dala sa sem doviesť. A to, že sme sa tu stretli, to je náhoda, aké život často prináša.

	Held nepoznal ani cisárovnú ani Xéniu, takže nemohol ani tušiť, že sú to dámy z vysokej spoločnosti odeté do meštianskych šiat. Pôsobili dojmom žien bohatších drobných šľachticov. Held im hneď ponúkol stôl na hornom poschodí na pavlači a ospravedlňoval sa, že nemá také jedlo, ktorým by im hneď mohol poslúžiť.

	– Pred domom sme videli koče, – začala Xénia, – a to nás priviedlo k myšlienke, aby sme sa tu zastavili a niečo zjedli. Dajte nám, čo máte. Chceme sa iba trocha posilniť. Napokon, čakáme ešte na dvoch pánov, ktorí nám budú krátiť čas.

	Xénia sa usmiala na hostinského, akoby mu chcela povedať, že sem prišli na dohodnutú schôdzku.

	Keď Held prišiel na prízemie, vošiel do miestnosti svojich výletníkov a potichu im povedal:

	– Tie dve ženy tu majú rendez-vous, ale nech vám to neprekáža. Stáva sa to často. Potom vyšiel von, aby obslúžil návštevníčky.

	Onedlho prišli dvaja jazdci. Jeden z nich vyšiel s Heldom hore, zatiaľ čo druhý, Alfonzov sluha, ostal strážiť kone.

	Delivuk podišiel k Vrhovcovi a šepol mu:

	– Nechápem, prečo prišli práve sem. Čo na to vravíte?

	– Martinovičovi som už povedal, že isto je to náhoda. Hádam len nepodozrievaš Xéniu?!

	– V nijakom prípade, ibaže ma to veľmi prekvapilo.

	– Held vraví, že zrejme ide o nejakú tajnú schôdzku. A ona je pobočníčkou cisárovnej, takže ju musí sprevádzať. Napokon, ak sa ti naskytne príležitosť, môžeš sa s ňou porozprávať.

	Vonku po mäkuškom machu sa prechádzali Ivka a Lackovič. Dievča sa podchvíľou pozrelo na budovu, zatiaľ čo Vrhovac a Martinovič sedeli v poslednej izbe.

	– Len čo ujo povedal, že ideme na výlet, tušila som, že sa musí čosi stať. Videla som, ako sa ujo a váš vodca vkradli do vedľajšej izby. Tuším, že tam o niečom rokujú.

	– Aké to máš predstavy, milá moja?

	– V Záhrebe sa mi raz v noci snívalo, že som ťa videla na Markovom námestí. Bolo tam množstvo ľudí a všetci prevolávali na slávu. Ty si potom pristúpil ku mne a povedal: „Ivka, sme slobodní!“ A potom si mi na hlavu položil veniec.

	Lackovič ju chytil za ruku a šepol: – Nastane aj tá chvíľa, Ivka. Túžobne na ňu čakám.

	Prechádzali sa, zbierali lesné kvety, húdli si sladko a ticho, smiali sa ako deti. Potom si Ivka sadla na peň, on si pred ňu kľakol a podával jej kvety, aby si uvila veniec.

	– Je tu nádherne, – vzdychlo dievča.

	– Spomenieš si aj v Záhrebe, ako nám tu bolo krásne?

	– Vždy myslím na teba. Pozri, takto zatvorím oči a vidím všetko.

	Lackovič sa k nej nahol a pobozkal ju na spustené viečka.

	– Aj na toto si spomenieš, keď zavrieš oči?

	– Spomeniem, naveky si budem na to spomínať. Pozri, tento kvietok je pre teba, – a zastokla mu do klopne kabáta lesný kvet.

	– Budem si ho naveky opatrovať ako spomienku.

	– Chcela by som tu ostať navždy.

	– Aj ja, ale len s tebou.

	Vydali sa k hostincu, keď zazreli, že v ústrety im kráča dáma v meštianskom oblečení. A jej tvár sa veľmi podobala na Xéniinu.

	– Čo tu robí? – vydesil sa Lackovič. – Neprináša zas nejakú správu? Ale ako by sa dozvedela o našom výlete?

	Všetky otázky mu v okamihu preleteli hlavou. Vzápätí ju už zdravil a ona podávala ruku Ivke.

	– V Záhrebe sme ani netušili, že sa stretneme na takomto mieste. Všakže, pekná slečna. Aj vaša pani matka je tu?

	– Áno, je tu aj ona, a veľká spoločnosť.

	– Chcela by som navštíviť vašu pani matku, aby som sa jej poďakovala za milé prijatie v Záhrebe.

	Ivka jej hneď povedala, v ktorom viedenskom hostinci sú ubytovaní. Potom sa dohodli, že sa im deň vopred ohlási. Vykročili späť a Xénia šla za cisárovnou, ktorú zastihla vo vážnom rozhovore s Alfonzom.

	Na druhý deň pani Novoselová prijala Xéniu. Bol prítomný aj jej brat Vrhovac a pozval dievča na malý výlet do blízkosti Prátra. Vzal so sebou celú spoločnosť, ktorú odvážal na niekoľkých kočoch.

	V chládku lesíka Vrhovac a jeho sestra pohostili Xéniu a sprievodcov hojným olovrantom. Zhovárali sa veselo, akoby nik z nich nemal nijaké starosti a pochmúrne myšlienky. Vrhovac sa gavaliersky staral o Xéniu. Po olovrante sa vydali na prechádzku alejou. Vrhovac zariadil všetko tak, aby Delivuk mal možnosť doprevádzať Xéniu a pousiloval sa, aby čím dlhšie ostali sami. Xénia bola prekvapená, keď sa ocitla osamote s mladým mužom a ani netušila, že to zariadil Vrhovac.

	Delivuk hneď začal rozhovor o včerajšej schôdzke v Mödlingu:

	– Bol som veľmi prekvapený, keď som vás videl v spoločnosti cisárovnej.

	– Vedela som, že aj vy budete na výlete, a preto som jej zorganizovala stretnutie s jej bratancom.

	– Ako ste sa to dozvedeli?

	– Keď som raz večer, prezlečená za chyžnú vyhľadala Bedekoviča, aby som po ňom poslala odkaz do Záhrebu, práve ste prišli poštovým kočom. Medzi rečou ste potom spomenuli, že prichádza biskup Vrhovac so svojím sprievodom a Bedekovič sa spýtal, kde sa bude konať schôdzka. Vy ste povedali, že v Mödlingu a povedali ste aj deň. Bola som veľmi rozrušená a potom som mala obavy, čo by sa mohlo stať, keby vás v Mödlingu našli. A keďže cisárovná sa chcela stretnúť so svojím bratancom, čosi ma nutkalo, aby som tú schôdzku zorganizovala na tom istom mieste, kde budete aj vy. Ktovie, či to bolo dobré. Ale v každom prípade by bolo lepšie, keby vás polícia našla v spoločnosti cisárovnej.

	Delivuk sa usmial.

	– Naozaj skvelá kombinácia, ale ako vidíte, nik nás nehľadal.

	– Z toho som mala najväčšiu radosť ja. Preto som poprosila slečnu Ivku, aby ma ohlásila u jej matky, lebo som vám chcela vysvetliť, ako to všetko vzniklo.

	– Ďakujem vám, ale musím priznať, že vaša prítomnosť nás veľmi prekvapila.

	– Počula som, že pani Novoselová hovorí o návrate do Záhrebu, ale vraj vy tu ostanete.

	– Baronesa, vaša otázka znie tak, ako keby vám to nebolo milé.

	– Už prvý večer som povedala, že by som vás radšej videla na bezpečnejšom mieste ako je Viedeň. Prosím vás, znova v mene toho, kto je milý vášmu srdcu, opusťte toto mesto. Naposledy ste sa mi v Bedekovičom dome priznali, že na svete je niekto, koho milujete.

	– Práve preto ostanem.

	Tieto slová sa Xénie veľmi dotkli. Nevedela, ako si ich má vysvetliť. V tejto chvíli sa v jej očiach zračila túžba. Uprela pohľad do jeho čiernych očí a spýtala sa:

	– Povedzte, veríte mi?

	– Úplne, – odvetil rázne a jasne.

	– V tom prípade si zapamätáte, čo vám poviem: otčim odo mňa žiadal výsledky môjho sledovania v Záhrebe.

	– Samozrejme, že ich musel žiadať. A čo ste mu povedali?

	– Keby som vám vyrozprávala, čo som mu povedala, mohli by ste si pomyslieť, že sa usilujem o vašu náklonnosť.

	– Niečo také by som si o vás nikdy nemyslel. Viem, že ste mu povedali len to, čo chcel počuť.

	– Veríte tomu?

	– Opakujem, že vám verím.

	– V tom prípade je moja odmena dostatočná.

	Pani Novoselová, ktorá nebola zasvätená do všetkých plánov svojho brata, vykročila k Delivukovi a Xénii a prerušila ich rozhovor. Xénii podávala ďatelinkový štvorlístok so slovami:

	– Práve som to našla pri ceste. Baronesa, odložte si to ako amulet, ktorý prináša šťastie.

	– Veríte v takýto amulet? – Delivuk sa čudoval slovám pani Novoselovej, ale po chvíli sa usmial a povedal: – Vlastne, mal by som sa aj zo seba smiať, lebo aj ja som poverčivý.

	– Vy ste poverčivý? – prekvapene sa spýtala Xénia.

	– Celkom vážne sa priznávam: nosím so sebou jeden amulet. Dostal som ho od istého mladíka, nebol veľmi šťastný, ale jeho dar, ako sa mi vidí, prináša šťastie.

	– Prečo bol ten mladík nešťastný? – spýtala sa pani Novoselová.

	– To je veľmi romantický príbeh, ale pokúsim sa vám ho v krátkosti vyrozprávať. Spoznal istú dámu, peknú, vznešenú, bohatú a rozumnú. Bojoval proti nej zo všetkých síl, lenže srdce ho premohlo. Zamiloval sa do nej. A potom, jedného dňa, prišlo strašné rozčarovanie. Mladík totiž vyznával ideály, ktoré jej boli odporné a proti ktorým ona priamo vystupovala. A keď sa to mladík dozvedel, vyriekol prísahu…

	– A čo jeho srdce? – spýtala sa pani Novoselová.

	– Jedného dňa tá dáma stratila akúsi svoju vecičku. Mladík ju zdvihol a neskôr dal mne… Keď mi to dával, povedal, aby mi priniesla šťastie… A teraz ju nosím pri sebe ako amulet. A veru sa mi vidí, že prináša šťastie.

	– A čo je to za amulet? – znova sa ozvala pani Novoselová, zatiaľ čo Xénia zmätene mlčala.

	– Nič mimoriadne, hodvábna šatka, – odvetil Delivuk pokojný hlasom, potom siahol do vrecka a vytiahol červenú šatku a rozvinul ju pred pani Novoselovou.

	Xéniino srdce na okamih prestalo biť a z tváre sa jej vytratil rumenec. Malá hodvábna šatka bola jej majetkom. Stratila ju na maškarnom plese, keď sprevádzala cisárovnú a pretláčala sa pomedzi množstvo ľudí. Delivuk šatôčku našiel, zdvihol a odložil. A teraz hľadí na pani Novoselovú, akoby Xénia nebola prítomná. Pani Novoselová sa zas na niečo spýtala a Delivuk schoval šatku späť do vrecka. Pani Novoselová ani netušila, čo sa v tomto okamihu odohralo, ani to, že celú udalosť vyvolala svojím príchodom. Nevšimla si ani to, že Xéniina tvár zbledla, ani nepochopila, prečo si dievča hneď sadlo na lavičku, čo bola obďaleč. Pokračovala v rozhovore o amuletoch rozličných pánov a dám. Xénia a Delivuk ju počúvali, no neprehovorili ani slova. Medzičasom sa priblížili Vrhovac, Ivka, Lackovič, Bedekovič a Josip Kralj a potom sa už všetci vrátili ku kočom, aby sa odviezli do mesta.

	Delivuka Vrhovac posadil oproti pani Novoselovej a Xénii. Dievča sa celou cestou usilovalo, aby sa jej pohľad nestretol s Delivukovým. Topila sa v hmle, v ktorej nebolo vidieť nič, iba červenú šatôčku. Keď prišli k domu pani Novoselovej, biskupova sestra pozvala Xéniu domov, ale dievča povedalo, že ešte musí ísť na dvor za cisárovnou. Srdečne sa so všetkými rozlúčila. Všetci stáli na terase, keď sa jej koč začal vzďaľovať. Xénia kývla rukou Ivke, Delivuk ostal v pozadí. V ruke držal hodvábnu šatôčku a priložil si ju k perám…

	Xénia sa zachvela a potom strnula, akoby sa jeho pery dotkli jej. Koč sa hnal po uliciach, no jej sa marilo, že ešte stále je tam pri ňom a hľadí na to, ako prikladá k perám jej šatôčku. Spustila viečka, aby sa jej zachoval tento obraz a mala oči zatvorené, až kým jej koč nezastal pred palácom ministra polície.

	Akoby sa prebudila z pekného sna. Vybehla hore do svojich komnát. Keď konečne sedela v salóne, začala sa sama seba spytovať: „Ako to vlastne bolo? Čo sa to stalo? Naozaj našiel jej šatku a odložil si ju ako amulet, hoci hovoril, že ju dostal od nejakého mladíka. To, že šatôčka je jej, vedela naisto. Prečo si ju odložil ako talizman? Prečo hovoril a akejsi dáme a mladíkovi? Naozaj si to všetko vymyslel? No prečo potom šatôčku prikladal k svojim perám a hľadel na ňu? Aký to bol pohľad? Bol pokojný, nezdalo sa, že horí vášňou. Alebo si to iba ona nevšimla? Nie je to všetko klam? Výplod jej fantázie? Sen jej túžob?“

	Xénia sa celá chvela, myšlienky jej vírili hlavou. Noc uplynula. Všetko spalo hlbokým spánkom, len v jej srdci hučalo ako na rozbúrenom mori.

	Zaspala, až keď ráno zahalilo hviezdy.

	Po dvoch týždňoch Jelena a jej manžel odcestovali z Viedne do vlasti. Po nich sa na cestu vychystal Vrhovac so svojou rodinou. Keď už koče boli pripravené na cestu, Lackovič vyskočil na koňa, aby odprevadil svoju Ivku do prvej stanice, kde mali meniť kone. Takto mladí zaľúbenci ešte celý deň strávili spolu.

	Nakoniec nastala chvíľa rozlúčky. Lackovič podišiel k Ivke, ktorá už sedela v koči, aby jej pobozkal ruku. Dievča zbledlo a zabudlo na prítomnosť matky a uja, oprela si hlavu o mladíkovo plece a nikoho si nevšímala. Lackovič ju objímal a vinul jej hlavu na svoju hruď. Potom ju nadvihol a pobozkal na ružové pery. V tom bozku bolo však viac bôľu ako pôžitku. Zmocnil sa ho akýsi čudný pocit a zachvela sa celá jeho duša. Nijakovsky sa nevedel rozlúčiť od hlávky s hustými čiernymi vlasmi, ktorá bezmocne spočívala na jeho pleci. Matkin hlas doľahol k Ivke, dievča sa strhlo a pozrie do mladíkových modrých zasnených očí. Boli doširoka roztvorené, ale akési vlhké, akoby v nich boli slzy a hlboko v zreničkách bolo ukryté zúfalstvo. Dievča pichlo v hrudi, bezmocne sa spustila na sedadlo koča. Ale ešte vždy hľadí na to, čo si iba ona mohla všimnúť, na akúsi nevysloviteľnú hrôzu, ktorá prestupovala celú jej dušu.

	Matka a ujo mlčali, dojatý slzou, ktorú zbadali. Preto boli skľúčení a aj ich sa zmocnil akýsi strach, podobný tomu, čo blikotal v Lackovičových svetlomodrých očiach, priehľadných ako zrkadlo, zahalených závojom zasnenej túžby.

	Vrhovac ich vytrhol z nostalgie rozlúčky.

	– Milý Lackovič, už je čas. Nájdite si niekedy na jeseň chvíľku, pozývam vás na návštevu do Záhrebu.

	– Prídem rád a budem šťastný, – odvetil.

	Ešte raz pobozkal ruku pani Novoselovej, stisol Vrhovcovu pravicu, potom ešte trikrát pobozkal Ivkinu ruku. Koč sa pohol. Mladík vyskočil do sedla svojho koňa a hľadel za odchádzajúcim kočom. Hruď mal naplnenú neovládateľnou bolesťou. Najradšej by bol skríkol od zúfalstva. Popchol koňa, hnal sa za kočom, ale keď ho dostihol, skríkol z hĺbky svojej mladej zaľúbenej duše:

	– Ivka, nezabudni na mňa! Nezabudni!

	Z koča mu zamávala biela čipkovaná šatôčka. A tento malý priehľadný obláčik bol čoraz menší a menší, až sa napokon stratil v diaľke.

	Mladík sa ešte stále nemohol odtrhnúť z miesta, na ktorom sa s ňou rozlúčil, na ktorom cítil jej hlavu na svojej hrudi. Marilo sa mu, že v tej chvíli sa v jej hlave zrodila akási pochmúrna myšlienka. A pocítil doteraz neznámy smútok, ťažký ako olovo. Konečne popchol koňa.

	„Aké je to nepochopiteľné,“ premýšľal Lackovič cestou.

	„Prečo teraz cítim bolesť, ako keby ma niekto bičoval do krvi, prečo mi duša nedovolí vychutnať vášeň a radosť z toho, že bude mojou? Čo to má všetko znamenať?“

	Zrazu sa preľakol sám seba:

	„Aká je čudná tá moja mladosť. Nezabudol som úplne na to, že tam ďaleko, pod žltými vežami záhrebského Kaptola sa prechádza osamelý Marič a vzdychá za Ivkou? Nie je môj bôľ trestom, že som ju prebral svojmu spolubojovníkovi, vyznavačovi tých istých myšlienok? Čo to všetko znamená? Je to svedomie, alebo mne nejaká neznáma choroba, čo postihne mladíka, ktorý miluje?“ – neustále si dával takéto a podobné otázky, ale ani na jednu nevedel odpovedať.

	A tam ďaleko, veľmi ďaleko od Viedne, po bielej ceste sa hnal koč, v ktorom sa smutná Ivka spytovala:

	„Prečo som sa neovládla? Prečo sa ma zmocnili také strašné muky? Prečo by som chcela iba plakať? Prečo?“

	CISÁROV PÁN

	Cisár František oznámil ministrovi polície, že demokratov možno najlepšie spoznať podľa nakrátko ostrihaných vlasov pod parochňou. A on – minister, ich má hneď pochytať. Po tomto príkaze gróf Pergen nemyslel na nič iné, iba na mužské účesy. Ktokoľvek k nemu prišiel, alebo kohokoľvek stretol v meste či na dvore, všade svoju pozornosť sústredil na účesy a parochne. Každému vznešene odetému mužovi minister skúmavo hľadel na hlavu. Keď sedel vo svojej pracovni, namáhal svoj lojálny mozog tým, aké rozkazy vydať svojim podriadeným, aby mohli odhaliť tie pravé účesy. Ako poučiť zvedov, aby ich našli? Bol si naisto v tom, že v prvom rade sú podozriví učitelia a profesori. Tento stav vláda najväčšmi nenávidí. Každý učený človek je nebezpečný a gróf Pergen sa už začal hnevať, že nevie vymyslieť priliehajúce rozkazy pre toto vyšetrovanie. Vtom na dvere zaklopal tajomník a oznámil mu Martinoviča. Hneď ho prijal a svoj prvý pohľad venoval jeho hlave. Doteraz si nikdy nevšimol Martinovičov účes. No teraz hneď zistil, že ako lojálny občan by mal mať vlasy po plecia, ale na predpísanú dĺžku mu chýbali dva prsty. To tak vplývalo na ministra, že v momente bola ohrozená dôvera v lojálnosť jeho dôverníka.

	– Je niečo nové? – spýtal sa minister chladnokrvným hlasom, ako keby ho nič iné nezaujímalo. No Martinovič sa vážne vystrel a oznámil:

	– Vaša jasnosť, štátu hrozí strašné nebezpečenstvo.

	– Kde? Aké? Od demokratov?

	– Nie, od nich v nijakom prípade, ale od biskupa Okoličániho. Rozhodol sa náš štát pripraviť o vaše veľké schopnosti. Áno, excelencia, on sa už dávno rozhodol zbaviť vás ministerského postu.

	Pergen Martinoviča poznal oddávna a vedel, že ten muž vždy neomylne preniká do tajomstva ľudí. Táto prenikavosť ho často vystrašila. Správa, ktorú dnes priniesol, ho dvojnásobne prestrašila, lebo aj sám vedel o tom, že Okoličáni ho podrýva v cisárovom kabinete. Martinovič rýchlo a vážne pokračoval:

	– Vaša jasnosť, z dôveryhodných prameňov som počul, že Okoličáni sa smeje a teší, lebo vám pripravil pascu: totiž, že demokrati si strihajú vlasy a minister polície bude prinútený chytiť každého ostrihaného.

	– Prečo by to bolo namierené proti mne?

	– Preto, vaša excelencia, lebo keby ste pochytali všetkých ostrihaných, blamovali by ste seba i štát pred celým svetom. Ani jeden zo zatknutých by nemusel byť sprisahanec, lebo samozrejme sprisahanci nie sú takí blázni, aby si strihali vlasy a polícii tak prstom ukazovali na svoje hlavy. Práve naopak: demokrati svoje hlavy chránia hustými dlhými vlasmi na parochniach aj pod nimi, aby zakryli všetko, čo nosia v hlavách.

	– Teda cisárovi to vtĺkol do hlavy Okoličáni?! – zvolal minister a zúfalo pozrel pred seba. Gróf Pergen bol v tej chvíli presvedčený, že cisár mu podľa Okoličániho rady prikázal pozatýkať všetkých ostrihaných len preto, aby ho prinútil k demisii. Skôr ako Martinovič vstúpil, minister polície žil v presvedčení, že ostrihané hlavy sú zrelé pre katovu sekeru. No teraz začal považovať za neuveriteľné, aby sa demokrati odvažovali chodiť na svetlo božie s takým jasným znakom. Martinovič vysvetľoval ďalej:

	– Keby demokrati boli naozaj takí mocní a nebezpeční, ako sa nazdávajú na dvore, potom už pri povolávaní vo jakov, hneď na začiatku vojny, by boli vyvolali nejaké povstanie, alebo aspoň demonštrácie. No nikde sa nič nestalo. Ľudia odchádzajú na bojisko a o demokratoch ani chýru. Okrem tých niekoľkých vylepených pamfletov, ktoré nikomu neuškodili, lebo boli hneď strhnuté. Excelencia, a ktovie, či tieto pamflety neprišli z Francúzska, aby našu vládu zamestnali vyšetrovaním veľkého sprisahania, aby mala menej času zapodievať sa vojnou. V prvom rade, bolo by treba pozatýkať všetkých sedliakov, lebo tí si strihajú vlasy nakrátko. A môžu nosiť parochne? Nesmú, lebo nie sú šľachtici.

	Všetko, čo hovoril, sa Pergenovi videlo rozumné a pochopiteľné. Martinovič ho svojím výkladom hnal smerom, ako keď vetrík unáša ľahkú loď.

	– Čo by mi cisár povedal, keby som mu to oznámil? – vzdychal minister.

	– Vaša excelencia sa tak málo spolieha na svoje schopnosti? Azda ste dodnes neudržali poriadok a pokoj v štáte? A to vzorný poriadok. Mali by vám byť povďační. Keby nebolo vás, ktovie, ako by to vyzeralo.

	Pergenovi sa málokedy stalo, aby mu niekto doprial poláskanie a pochvalu. Preto ho Martinovičove slová teraz nesmierne potešili. On to vedel, a preto pokračoval:

	– Bolo by lepšie, keby sa vaša vláda viac zaujímala o bojisko a prenechala na vašu excelenciu, aby štát viedla ďalej v takom pokoji a poriadku ako doteraz. Napokon, doma ostalo veľa vojska, aby štát obránilo pred revolúciou, ale po revolucionároch ani stopy. Nebolo by lepšie to vojsko poslať na bojisko? V takom prípade by sme postupovali rýchlejšie a nie ako teraz, keď prešľapujeme na mieste.

	Takýto výklad zanechal na ministrovi hlboký dojem. Hneď si poznamenal jeho myšlienky, aby ich použil na ministerskej porade pred svojimi ministerskými kolegami, ktorí večne protestovali proti tomu, že nemá nijakých sprisahancov.

	– Vy ste mimoriadny talent, Martinovič, – povedal minister. – Použijem vaše rady.

	Po kratšom čase minister vyprevadil Martinoviča do predsiene a srdečne mu stisol ruku na rozlúčku.

	Martinovič bol veľmi spokojný so svojou návštevou u ministra. Večer sa stretol so svojimi priatelím a zhovárali sa o pláne, ktorý mali vykonať na sneme v Prešporku.

	Bola sobota, skoré predpoludnie, keď cisárovi ohlásili Okoličániho. Hoci bol uhladený a vznešený, v tejto chvíli pred cisárom musel veľmi zápasiť s tým, aby jeho tvár neprezrádzala zlobu, chamtivosť a nenásytnosť. Cisár poznal tieto jeho najdôležitejšie vlastnosti, ale nemal prenikavý pohľad. Tentoraz Okoličáni vyzeral taký zachmúrený, že cisár sa ho spýtal:

	– Vaša ctihodnosť je azda nemocná?

	– Áno, veličenstvo, som chorý, lebo náš milovaný štát, ktorý vaše veličenstvo urobilo mocným a slávnym, ktorému vaše veličenstvo prinavrátilo šťastie, teraz tento náš štát ničia diabli. Nešťastie k nám prichádza na štvorzáprahu, triumfálne, a rozkladá u nás svoj tábor.

	Cisárove ruky sa začali triasť.

	– Hovorte jasnejšie, excelencia.

	– Naše vojenské porážky sú neuveriteľné a na vine je zrada.

	– Kto je zradca? – prerušil ho cisár.

	– Zradcu by mal poznať minister tajnej polície.

	Cisár siahol po zvončeku a keď vstúpil jeho prvý komorník, hneď mu prikázal, aby zavolal grófa Pergena. Kým čakali, Okoličáni vravel:

	– Vaše veličenstvo, Francúzsko do mesiaca prenikne na tento dvor, do týchto komnát a vyhlási tu republiku, ak neprikážete, aby hneď odrúbali hlavy všetkým, ktorí v hlavách nosia šialenú myšlienku o slobode a práve národa.

	Potom pokračoval vo svojom huckaní, až kým sa v dvorane nezjavil minister polície. Nič netušil, vstúpil elegantný, v obleku z hnedého brokátu, usmiaty a hlboko sa uklonil cisárovi. Keď zazrel Okoličániho, pocítil úzkosť. Cisár ho oslovil so zachmúrenou tvárou:

	– Koľko ostrihaných hláv ste už pochytali?

	– Vaše veličenstvo, moji ľudia práve chodia po meste a vykonávajú moje príkazy.

	– Hľadajú ostrihaných?

	– Áno, vaše veličenstvo, ostrihané vlasy majú všetci negramotní sedliaci, ktorí ostali tu, ale aj tí na bojiskách, kde tvoria najväčšiu časť armády. Ale oni nevedia, čo to je demokracia. Veličenstvo, som však na dobrej stope. Prosím odklad o niekoľko dní. Už som nastražil pascu.

	Cisár sa márne pozeral na Okoličániho, lebo statná a mocná ministrova postava mu bránila prečítať na biskupovej tvári, akú by mal dať ministrovi odpoveď. No konečne mu niečo zišlo na um:

	– Dnes je sobota. V pondelok ráno mi predložíte zoznam zatknutých a dôkazy o ich vine. Len takto zabránite tomu, aby vás cisárska rada neobvinila z porážky na bojisku, ktoré spôsobili demokrati. Teda, do pondelka! – mávol rukou.

	Minister vyšiel zdrvený a skľúčený. Cisár sa poďakoval svojmu poradcovi Okoličánimu, že mu tak múdro poradil.

	Gróf Pergen sa vrátil do svojho paláca a dal si pozvať Xéniu do svojho kabinetu. Bezmocne sa vrhol do kresla a čakal.

	Xénia hneď videla, že sa deje niečo nepríjemné. Minister na ňu pozrel, ponúkol jej kreslo a začal rozprávať o tom, čo práve zažil u cisára. Xénia zbledla. Mlčky sedela a pohľad spustila do lona. Minister pokračoval čudným chrapľavým hlasom, v ktorom sa chvela utajovaná hrozba:

	– Xénia, počúvaj, nemám nijaké stopy po demokratoch. Preto neviem, kde a ako začať. Ale ak do pondelka, ako som ti už povedal, nepredložím správu o zatknutých, cisárska rada ma obviní zo zrady kráľovstva.

	Tieto slová otriasli Xéniou. Vstala a rýchlymi krokmi prešla k oknu. Zahľadela sa na ulicu, aby pred otčimom skryla svoju tvár. Keď minister zmĺkol, nezareagovala jediným slovom. Stála a hľadela dole, lomcovala ňou hrôza.

	Zrazu počula ostrý ministrov hlas:

	– No, čo na to povieš, Xénia?

	– Neviem, čo je s cisárom, možno by bolo dobré, keby som za ním zašla. Dobre vieš, že by som mu mohla z hlavy vytĺcť Okoličániho.

	– Teraz je už neskoro. No ja žiadam odpoveď od teba.

	– Odo mňa? Ako to myslíš?

	– Vidí sa mi, že si niečím veľmi zamestnaná a zabúdaš, o čom sme sa zhovárali v deň, keď si sa vrátila zo Záhrebu.

	– Viem, o čom sme sa zhovárali, spomínam si.

	– Mieniš aj ďalej mlčať?

	– O čom mám mlčať? Nechápem.

	– Už mi nemôžeš nič zatajovať. Všetko sa skončilo. Dobre vieš, na čom sme sa dohodli. Vieš, na čo si bola v Záhrebe. Poslal som ťa tam, aby si sledovala záhrebských revolucionárov a vtedy som ti povedal, čo cisár odo mňa žiada. Dal som ti termín, aby si mi povedala mená. Zámerne som ten termín predĺžil a medzičasom som ti o ničom nehovoril. Postupoval som tak preto, aby si mala čas pokojne sa rozhodnúť. Ale teraz je už všetkému koniec. Xénia, už nečakám ani chvíľu. Ani chvíľu!

	Ostala opretá o okno, nervózne šklbala biele čipky na modrých šatách. Mlčala. Minister vstal, podišiel k nej a pozrel jej priamo do očí:

	– Xénia, ja viem všetko… Chápeš ma? Všetko viem.

	Strnula, ale neodpovedala. On na jej odpoveď ani nečakal a pokračoval rozrušene, takmer nahnevane:

	– Listy, ktoré si mi spočiatku posielala zo Záhrebu, potvrdzujú to, čo som počul neskôr. Poznáš tajomstvo, o ktorom si mi písala v prvej správe. Listy dokazujú, že si si hľadala cestu k sprisahancom. Ale potom odrazu si sa začala vyhovárať a nakoniec si prestala posielať správy.

	– Bola som dlho nemocná.

	– Nebola si nemocná. Počúvaj, čo ti poviem: jeden z tých, ktorého si mala sledovať, dvoril tebe, a ty, krásavica, ho miluješ.

	Xénia urobila odmietavé gesto a minister skríkol:

	– Nikdy ti neuverím, ak to poprieš. Táto pravda sa ku mne dostala skôr ako som ťa pozval späť do Viedne.

	– Teda tak? Poslal si ma do Záhrebu, aby som bola špiónka a dal si ma sledovať?! V tom prípade si mal poslať niekoho, komu dôveruješ. Bola to pre mňa naozaj veľká urážka!

	– Nedal som ťa sledovať. Sledoval ťa cisár a aj niekto iný.

	– Vari ten „Lev“ Brigljevič, advokát v Záhrebe?

	– Áno. Tak to bolo. Neustále posielal listy Balašovi, že sa okolo teba motá muž, ktorý je naisto demokratickým sprisahancom a písal, že ho ľúbiš. Ľúbiš niekoho?

	– No to je krásne, – ironicky sa ozvala Xénia, – teda nemám právo niekoho milovať. Nie, milý môj otčim, mám právo milovať. Áno, milujem niekoho, ale ten, komu som dala svoje srdce, nepatrí k prostrediu, z akého pochádzajú sprisahanci. Je to príslušník vysokej šľachty, veľmi vzdialený demokratickým ideálom.

	– Tak teda? Príslušník vysokej šľachty? A prečo nechodí k tebe na návštevy? Prečo sa neukazuje v našej spoločnosti, hoci vravíš, že vyznáva rovnaké názory ako my?! Kde je? Prečo nikdy nepríde?

	– Jednoducho preto, lebo on mňa nemiluje.

	– Nemiluje ťa? Teba, najmúdrejšie a najkrajšie dievča v štáte? Áno, Xénia, aj to mi pošepli a posmievajú sa Xénii, ktorú všetci zbožňujú, za ktorou poškuľujú všetci najvýznamnejší veľmoži, ale pohŕda ňou akýsi chorvátsky sedmoslivkár, obyčajný zeman.

	Minister Pergen bol veľmi šikovný intrigán. Napokon, to mu dopomohlo ku kreslu ministra polície. A teraz intrigoval proti svojej chovanici.

	– Nepredstieraj, že hľadíš na mňa udivene. Vie sa aj o tom, že ten, ktorého miluješ, uprednostňuje inú, s ktorou sa onedlho bude ženiť. A ty mlčíš. No ja ťa pomstím. Dám ho zatknúť a obviním ho, že je sprisahanec…

	– Nie, – skríkla, – to neurobíš.

	V momente, keď skríkla, Xénia mala pred očami Delivuka, ktorý svoje pery prikladá k jej šatôčke. Ministrovi sa zamarilo, že teraz je tá pravá chvíľa, aby vynútil od chovanky priznanie.

	– Počúvaj, čo ti poviem. Stojíme na križovatke. Máme pred sebou dve cesty. Jedna vedie tvojho otčima na lavicu obžalovaných, teba a matku do záhuby. Druhá cesta vedie k prepychu a bohatstvu, ktoré nás čakajú nad temnicou, v ktorej bude trčať sprisahanec. Počúvaj, čo ti sľubujem. Ak je ten, ktorého miluješ, demokrat, sprisahanec, alebo zradca, prisahám ti nad hrobom svojej matky, že ti dovolím, aby si ho okamžite informovala o nebezpečenstve. Nech ujde. Ak by sa mu to nepodarilo, ušetrím ho. Nič sa mu nestane, ručím ti za to a ak ho aj jeho vlastní druhovia obvinia, aj tak ho budem chrániť. Dávam ti svoje čestné slovo.

	Minister zmĺkol a úporne na ňu hľadel. Sledoval, aký dojem urobili jeho slová. Ale ona stále mlčí. Hľadela pred seba, bola smrteľne bledá a vydesená. V myšlienkach videla rozvášnený dav, ktorý borí cisársky dvor. Cisára, cisárovnú, otčima a matku, ako sa potácajú pod údermi rozvášneného davu. Potom mala pred očami dlhú alej zdvihnutých pästí – cisár, cisárovná, ona, otčim a matka kráčali týmto čudným špalierom. A na konci sa týčila republikánska gilotína, ktorá čakala na jej biele hrdlo, teraz ovenčené perlovým náhrdelníkom. Xénia sa strhla, keď pomyslela na to, ako jej odseknú hlavu. No minister márne čakal na jej odpoveď. Znova napol všetky sily, aby zlomil jej mlčanie:

	– Xénia, len si pomysli, ak vypukne revolúcia, mňa prvého odvedú pod gilotínu a potom teba, zveda a špióna. Myslíš si, že by ťa ušetrili? Nikdy ti neodpustia, že si ich sledovala, že si bola cisárovou špiónkou. Nebudú premýšľať tak ako teraz premýšľaš ty. Všetci zvolajú: cisárova špiónka – a roztrhajú ťa na márne kúsky.

	Xénii po tele prebehli zimomriavky.

	– Nevrav ďalej, nemôžem to počúvať. Republika, gilotína, špiónka… ako som k tomu prišla?!

	– Ohoho! Čo je to za otázku? Vari nežiješ s nami? Áno, žiješ s nami, pre nás si ich sledovala a padneš spolu s nami. Rovnako ako tí v Paríži. V svojich rukách máš svoju hlavu, moju, cisárovu… všetky naše hlavy sú v tvojich rukách.

	Xéniino mlčanie provokovalo ministra k tomu, aby sa znova pokúsil dostať z nej nejaké mená. Skúsil to znova:

	– Nikto sa nikdy nedozvie, že si to urobila. Stačí, keď mi povieš mená a miesto, kde sa stretávajú. Všetko ostatné už bude moja vec. Moji agenti ich odhalia a nik sa nedozvie, že si ich zradila.

	Potom siahol na stolík a podával jej dva čisté papiere:

	– Tu máš papier, napíš ich mená a všetko čo vieš. Tu je druhý papier, modrý, na ten napíš jeho meno. Musím ho vedieť, lebo ti za neho ručím. Xénia, počúvaj, dostaneš ho ako milenca, alebo ako manžela. Ako chceš. Bude to môj prvý dar za našu záchranu, o ktorú si sa postarala. Teraz si sadni a píš. Uvedom si, že udrela posledná hodina našej existencie, lebo prídeme o poživeň, strechu nad hlavou, aj o svoje životy.

	Tvár jej zrumenela a spod parochne sa jej lial pot.

	– Chápem, papá, prenechaj všetko na mňa. Nie som stvorená pre gilotínu.

	– Xénia, vedel som, že si pašák. Nechám ťa osamote.

	– Nie, odídem do svojich komnát, tam budem sama so sebou.

	– Len túto noc. Zajtra ráno mi pošli papiere.

	Keď vyšla z kabinetu, Pergen pocítil obrovskú úľavu a bol plný nádeje.

	Popoludní toho istého dňa slnko začalo pripekať. Danuša sedela vo svojej izbe a oddychovala. Dvere vedľajšej izby sa otvorili a vstúpil usmiaty a veselý Martinovič. Posadil sa vedľa nej.

	– Musíš mi splniť jednu veľkú prosbu. Dnes prídu ku mne moji priatelia na dôverný rozhovor.

	– Nebudem vám prekážať.

	– Počúvaj, veci, o ktorých budeme hovoriť, nesmie nik počuť a preto ťa prosím, aby si zašla k svojej starej guvernantke. Je to jediná osoba, ku ktorej ťa posielam, keď mám niečo naozaj vážne. A nezabudni dievčaťu dať voľno už od jedenástej.

	– Čo sú to za rozhovory, s ktorými sa musíte tak skrývať?

	– Danuša, už som ti veľakrát povedal, aby si sa nepýtala, lebo ti neodpoviem. No príde čas, keď sa všetko dozvieš.

	Nič nechápala a nič nerozumela, iba nenávidela jeho priateľov a to, o čom sa zhovárali, lebo ju oberali o milenca. Znamená to, že aj tento večer strávi sama, lebo jestvuje niečo, čo jej milého priťahuje väčšmi než ona. Ba čo viac, musí odísť z domu.

	Po pol hodine Martinovič vyšiel z domu. Danuša premýšľala o jeho odchode. Čo to pred ňou ukrýva? O čom sa to dohovárajú? Je možné, aby jestvovalo niečo tak dôležité, čo by ju malo pripraviť o bozky a objatia? Znova sa jej začala zmocňovať jej obvyklá žiarlivosť. Jej fantázia znova začala pracovať. Vidí ľúbostné dobrodružstvá, ktoré Martinovič prežíva s inými ženami. No ešte nikdy ju nepoprosil, aby odišla z domu, keď on bude prijímať svojich priateľov. To nevedela nijakovsky pochopiť. Zmocnil sa jej hnev a začala prezerať zásuvky jeho písacieho stola, no nič nenašla. Potom otvorila skriňu a začala prehľadávať vrecká jeho oblekov. Našla akési poznámky. Potom jej pohľad padol na lístok napísaný ženskou rukou:

	„Dnes večer ma čakajte doma.“

	Bez podpisu. Danuša hľadela na lístok ako pomätená. Začala chodiť s lístkom po izbách, presvedčená, že našla dôvod, prečo ju Martinovič poprosil, aby dnes večer odišla z domu a ostala u svojej bývalej guvernantky. Do ticha sa ozval zvonček. Vo dverách sa objavila chyžná.

	– Vonku je ten muzikant, ktorý už raz bol u vašej milosti.

	Radostne zvolala, akoby našla záchranu. Dievčaťu prikázala, aby ho uviedla do jej izby. Rozbehla sa s lístkom, čo práve našla. Ani nepočkala, aby ju pozdravil, a hneď sa spýtala:

	– Dnes majú schôdzku, všakáno?

	Muž niečo zašomral a potom prehovoril:

	– Povedala mi, že dnes pôjde navštíviť matku. No ja som za ňou zašiel a ona mi povedala, že dcéru čaká až v nedeľu. Znamená to, že dnes večer niekam ide a vyhovorila sa na matku. Zrejme má schôdzku s vaším príbuzným.

	Danuši zašumela krv v hlave. Aj posledná stopa jasného rozumu vyprchala, všetok úsudok pohltila žiarlivosť. Muzikantovi ukázala lístok písaný ženskou rukou a on povedal:

	– Áno, je to jej rukopis. Písala to ona. Dlho som sa neodvážil ukázať sa vašej milosti, ale dnes je už po všetkom. Teraz vidím, že ona chce prísť za ním sem, do vášho domu. Dovolíte to?

	– Poprosil ma, aby som dnes večer nebola doma.

	– Och, keby ma vaša milosť pochopila, urobil by som dnes všetkému koniec.

	– Áno, mali by ste so všetkým skoncovať, – súhlasila a zachvela sa na celom tele. – Ale ako?

	– Vaša milosť, skryte ma u vás v byte, aby som tu na nich počkal. Nechajte otvorené všetky dvere do jeho izby a dievča pošlite z domu preč. A aj vy odíďte.

	– Nie, ja ostanem doma, – rázne povedala Danuša. – No ukryjem sa. Najlepšie bude, ak sa ukryjem v komore. Komora je vždy zamknutá, takže to nevzbudí nijaké podozrenie.

	– Dobre, súhlasím.

	Podrobne sa dohovorili a on potom vyšiel. Danuša prepustila služobnú a dala jej voľno do jedenástej. Ona sama sa obliekla ako na prechádzku a čakala. Skôr ako sa zotmelo, muzikant prišiel znova. Na jeho radu mu otvorila dvere širokej skrine, v ktorej viseli obleky. Muzikant sa usalašil v skrini a vysvetľoval Danuši, ako sa má správať.

	– Prosím vašu milosť, aby ste sa nezjavili skôr, kým nezvolám „nevernica“. To bude znamenie, lebo ich musím prichytiť in flagranti, aby som sa mohol s nimi porátať.

	Danuša privrela dvere skrine a odišla do komory, kde sa zamkla.

	V dome sa rozhostilo ticho. Danuša prikláňa čelo na dvere a čaká. Neustále sa jej marí, že niekto prichádza a odchádza. Konečne počula zaškrípanie kľúča v zámke. Chodbou sa ozývajú kroky. Nevie rozoznať ženské kroky, ale vie rozoznať, že prichádza viac ľudí. Obrovské rozrušenie jej zastrelo sluch. Niekoľkokrát ju nutkalo otvoriť dvere a vykuknúť z komory, ale vždy jej v tom zabránila bezvládnosť. Ruka stratila silu a klesla. Zmocnilo sa jej krátke bezvedomie.

	A tam, v Martinovičovej izbe sedia jeho druhovia a radia sa s ním, čo by bolo treba urobiť na sneme v Prešporku. Hovoria nadšene, lebo sú presvedčení, že sa im podarí presadiť reformy.

	Čas plynie. V celom byte vládne pokoj. Boli hlboko ponorení do svojich myšlienok a nik si nevšimol, že v tretej izbe, do ktorej boli dvere otvorené, vystupuje zo skrine vysoký muž. Už nie je nahnutý, svoje husle drží bokom a zvedavo počúva všetko, čo hovoria. Svietnik na stole osvetľuje ich tváre len čiastočne. A zvyšná časť izby je v úplnej tme. Muž pokojne stojí a počúva, potom pomaly po hrubom koberci kráča k oknu. Okno je otvorené, lebo už dávnejšie si ho otvoril a keď prítomní začali hovoriť o niečo hlasnejšie, vysoký muž svižne vyskočil na ulicu.

	Danuša sa nevie dočkať dohovoreného znamenia. Marí sa jej, že ten muž sa nechal od Martinoviča podplatiť. A táto myšlienka ju viedla k tomu, aby otvorila dvere. Potichu kráča po chodbe, načúva a spoznáva známe hlasy Bedekoviča, Lackoviča a počuje aj ostatných. Všetko sú to muži. Znamená to, že medzi nimi niet žien. Keď si to uvedomila, preľakla sa a rozhodla sa vyjsť na ulicu. Nechápe, čo sa to stalo, keď namiesto ženy sú s Martinovičom samí muži. Len čo vyšla z brány, zdesila sa od prekvapenia. Zazrela muzikanta, ale bez nástroja, no vystretého, bolo vidieť, že je to mocný a plecnatý muž.

	– Čo tu robíte? Ako ste sa dostali von?

	– Keď som počul, že všetko sú to muži, jednoducho som vyskočil von oknom. Martinovič mojej milenke zrejme povedal, že začínate byť podozrievavá, a preto nás oklamali.

	Teraz jej neostávalo iné, iba sa vrátiť domov. Škripot Martinoviča a jeho druhov upozornil, že niekto prichádza. Domáci pán vyšiel na chodbu a milo oslovil Danušu:

	– Už si sa vrátila? No moji priatelia sú ešte tu.

	Keďže sa jeho žena vrátila, Martinovič sa rozhodol, že schôdzku ukončia. Ženu usadil vo svojej izbe, aby priateľov mohol vyviesť von. Pred domom sa rozlúčili. Tí, čo bývali u Helda alebo boli viedenskými občanmi, šli domov. Lackovič a Delivuk sa uchýlili do Bedekovičovho bytu v opačnom krídle domu a tam pokračovali v prerušenom rozhovore. Neustále sa vracali k tomu, čo sa stane v Prešporku. Trvalo dlho, kým mladí ľudia zmĺkli a oddali sa svojim myšlienkam.

	Bedekovič si oprel hlavu o ruky a zahľadel sa von oknom na oblohu, do ďalekého vesmíru, na ktorom sa blyšťali hviezdy. Kládol si otázku, prečo nijakovsky nevie prehlušiť svoju lásku k Jelene, ktorá ho tak kruto opustila. Lackovič stál pri okne a tiež hľadel do hviezdnej noci. No nevidel hviezdy, ale Ivku v bielom, ako vije vence, a na západe žiari slnko, ktoré hľadí na jej mladú krásu.

	Bedekovič sa vytrhol zo svojich myšlienok a pristúpil k Delivukovi:

	– Čo je? Čudne vyzeráš.

	– Ani sám neviem, čo mi je. Mysľou mi blúdia akési nejasné predtuchy.

	– To sú poslovia nášho víťazstva.

	Delivuk si vzal klobúk.

	– Idem na svoju pravidelnú prechádzku, vrátim sa skôr, než pôjdete spať.

	A opustil Bedekovičov byt. Chodil po pustých uliciach a potom zabočil na jednu širokú ulicu. Na priečelí veľkého paláca horeli lampy. Bol to palác ministra polície.

	VELIČENSTVO LÁSKY

	Po rozhovore s otčimom sa Xénia vo svojej izbe prezliekla do šiat chyžnej. Potom šla do izby a niečo písala. Napokon sa vrátila do salónu, kde na ňu čakala ozajstná chyžná, ktorá spoza záclon sledovala ulicu:

	– Baronesa, to je čudné, už tretí raz vidím prechádzať toho pána, ale vždy sa skryje do vchodu oproti a hľadí hore. A vždy večer, nebude to niekto z polície?

	– Možno otčim dal príkaz, aby ma sledovali, – podotkla Xénia a podišla k chyžnej. Tá jej ukázala na muža, ktorý stál pod bránou domu na druhej strane ulice a sledoval ich palác. Len čo ho zazrela, zachvela sa a povedala chyžnej:

	– Prosím ťa, zbehni k nemu dole a povedz: „Baronesa vás zbadala a prosí, aby ste hneď prišli hore, lebo vám musí niečo veľmi vážne oznámiť.“ Samozrejme, priveď ho vchodom pre služobníctvo. Ponáhľaj sa, doveď ho, prosím ťa.

	Dievča vybehlo. Delivuk chvíľu hľadel na neosvetlené okná paláca ministra polície a potom vykročil ďalej. Onedlho zbadal, že sa za ním ponáhľa akási žena a obrátil sa, aby zistil, prečo uteká. Dievča sa medzičasom priblížilo k nemu a šeplo:

	– Vaša milosť, baronesa vás prosí, aby ste prišli k nej hore.

	Mladíka toto pozvanie strašne prekvapilo a nič neodvetil. No chyžná pokračovala:

	– Baronesa mi prikázala, že sa bez vás nesmiem vrátiť. Musí vám povedať niečo dôležité.

	Delivuk dievča poznal ešte zo Záhrebu a vedel, že hovorí pravdu. Nasledoval ju a po úzkom schodišti vyšli na prvé poschodie. Chyžná mu otvorila dvere a Delivuk vstúpil do prepychove zariadenej a intímne osvetlenej izby. V hĺbke miestnosti stála Xénia. Uklonil sa. Xénia nič nepovedala, iba podišla k dverám a dobre ich zatvorila. Prekvapene hľadel na jej pohyby a mlčal, potom ho vyzvala, aby si sadol do kresla.

	– Pán Delivuk, prečo ste na mňa nepočkali doma? V liste, ktorý som poslala po Anne, som písala, aby ste ma čakali.

	Delivuk sa začudoval a Xénii povedal, že nijaký list nedostal.

	– Dnes popoludní Anna odniesla list do bytu pána s čiernou bradou a vysokým čelom, ktorý dievča oslovil a povedal, že je váš priateľ a že list vám odovzdá. Podľa opisu to zrejme bol Martinovič. Napokon, list mohol dostať do rúk ktokoľvek, nebolo v ňom nič iné iba to, aby ste ma dnes počkali doma.

	– Neviem, čo sa s listom stalo. Možno mi ho Martinovič zabudol odovzdať, lebo bol veľmi rozrušený.

	– Práve som chcela ísť za vami, keď moja chyžná zazrela, že prechádzate popri budove, ktorú by ste mali nenávidieť.

	– Dovoľte, aby som vám na toto neodpovedal.

	– Prepáčte, že som poodhalila vaše skryté myšlienky, naozaj by som vás hore nepozvala kvôli takýmto maličkostiam. Musím vám povedať veľmi dôležité veci. Pán Delivuk, minister polície vie niečo veľmi dôležité. Ešte neviem presne, čo všetko vie, ale neustále sa mi vyhráža, že vie všetko.

	– Od koho by mohol vedieť také veci, ktoré sú pre nás nebezpečné?

	– To ani netuším, no prosím vás, pán Delivuk, odíďte z Viedne. Pripravila som vám papiere na cestu do Talianska…

	Tieto slová Delivuka strašne prekvapili, pozrel na Xéniu prenikavým pohľadom, no podávané papiere nevzal. Prečo mu dáva papiere na cestu? Čo sa deje za múrmi ministerstva polície?

	– Baronesa, vy viete veľa, a preto vám pokojne môžem povedať aj toto: keby hrozilo nebezpečenstvo či už mne, alebo mojim priateľom, určite by som neodišiel sám. Myslíte si, že moje ideály vyznávam a milujem len dovtedy, kým mi nehrozí nebezpečenstvo smrti? Naopak, ak im hrozí nebezpečenstvo, ostanem s nimi do posledného dychu!

	Xénia ešte nikdy nepočula také slová. Strhla sa, ale bolo vidieť, že naďalej je pevne rozhodnutá nahovoriť Delivuka na útek.

	– Nemilujete nikoho na svete? – spýtala sa a pozrela mu do očí.

	– Áno, milujem, a to veľmi, z celej duše.

	Xénia sa zachvela a pokračovala:

	– V tom prípade vás zaprisahávam na vašu lásku, aby ste už ani chvíľu neostali vo Viedni. Ujdite, možno je na svete niekto, kto vás miluje rovnakou láskou ako vy.

	– Ak je na svete niekto, kto miluje mňa a koho ja milujem, potom ma nikdy ani v náznakoch nepoškvrní myšlienkou, že by som mohol zbabelo ujsť.

	– Ani v takom prípade, ak by vám hrozila smrť na popravisku?

	– Za svoje ideály žijem a som pripravený za ne i umrieť, či už podľa zákonov prírody, alebo podľa rozhodnutia ministra polície či cisára Františka I.

	Zdesená hľadela do zeme. Chvela sa na celom tele. Čo to má znamenať? Aký je to človek? Skade prišiel? Z ktorej časti sveta? Kde sa narodil človek, ktorý je schopný umierať za ideály, opustiť mladý a šťastný život, celý nádherný svet?! Vyberie si smrť kvôli niečomu, čo nie sú ani šperky, ani zlato ani nijaký majetok? Umiera, nebráni seba ani tých, ktorí mu boli milí, umiera za niečo, čo nie je jeho, dáva svoj život za iných, umiera, aby svojím životom vykúpil nešťastie iných, cudzie bôle, cudzie utrpenie…! Chce sa obetovať pre ľudí, ktorí ho ani nepoznajú, ktorí ho nemilujú, ktorí ani nevedia, že jestvuje, chce umrieť za otrokov, chce ich vykúpiť, hoci by mal za to zaplatiť svojou peknou mladou hlavou.

	Každá myšlienka horela sťa obetná fakľa, pocta jeho obrovskej nadzemskej sile. Zmocnilo sa jej fantastické nadšenie, ale ostala nemo stáť. Po chvíli Delivuk podotkol:

	– Baronesa, vidím, že máte o mňa obavy. Zo srdca vám ďakujem, ale dokumenty na cestu neprijímam. Ostávam pri svojich priateľoch, nech sa stane čokoľvek.

	Vstal a chcel sa rozlúčiť.

	– Ako to? Už idete?

	– Vaša milosť mi ešte niečo chce povedať?

	V jej očiach sa zračilo pevné rozhodnutie:

	– Musím vám povedať, že váš amulet vám neprináša šťastie.

	– Napriek toho ho milujem.

	– No nie na svoje šťastie. Bude lepšie, ak ho vrátite majiteľke.

	Okamih hľadel do jej múdrych očí, v ktorých horeli zreničky a potom povedal potichu a milo:

	– Ak si to želá ona…

	Vytiahol z vrecka červenú hodvábnu šatku a podával ju Xénii. Keď sa jej dotkla, celá strnula. Teraz si už mohla byť istá, že vedel, komu patrí. Nesiahla na ňu, ale ticho sa spýtala:

	– Čo povie ten mladík, ktorý vám dal tento amulet?

	– Naveky bude ľutovať, že ste ho pripravili o jediného svedka jeho lásky.

	– Ona vie, že ju miluje?

	– Nesmie to vedieť.

	– Prečo?

	– Lebo on už nepatrí sebe!

	– Nepatrí sebe? A komu patrí?

	– Národu…

	– A ona?

	– Ona je dieťa prepychu, pohodlia, pôžitkov a radosti. On nemôže nikdy nasledovať jej myšlienky, nikdy nemôže vstúpiť do jej života. A preto ani ona mu nikdy nemôže cele patriť. Rozdeľujú ich skaliská, ktoré nemôže rozbiť ani on ani jeho láska.

	Zmocnilo sa jej toľké dojatie, že takmer upadla do bezvedomia. V momente, keď z jeho úst počula slová, že nikdy nebude jej, prebudila sa celá jej mladosť. Zabudla na všetko, pristúpila k nemu a šepla:

	– On patrí národu a ona patrí jemu.

	– Ona patrí veľmožskému stavu a cisárskemu dvoru.

	– A ak dokáže, že on sa mýli?

	– To nie je možné dokázať, keď duch, jej túžby sú zviazané s nimi.

	– Veď ste sa na mňa ani poriadne nepozreli.

	Postavila sa doprostred izby, skrútla sa a spýtala sa:

	– Aké mám na sebe šaty?

	– Meštianske, v akých ste už raz prišli do Bedekovičovho bytu.

	– Dnes som si ich obliekla preto, aby som sa už nikdy nevrátila do tohto paláca.

	Delivuk na ňu mlčky hľadel a pokrútil hlavou.

	– Neveríte mojim slovám?

	– Na vieru nemám žiadne argumenty.

	– Mohla som niekedy tušiť, že raz sa ocitnete pod týmto krovom?

	– Možno ste to nemohli tušiť.

	– A mohla som tušiť, že sa to stane dnes, v tejto chvíli?

	– Nie, lebo ani ja som pred krátkou chvíľou ešte nevedel, že vyjdem z domu.

	– Prečo ste tak urobili, prečo ste vyšli na ulicu a postávali pred palácom?

	– Na to neviem odpovedať, cítil som akýsi nepokoj a ten ma vyhnal z domu.

	– Práve vo chvíli, keď minister polície dal svojej chovanke papier, aby naň napísala mená demokratov zo Záhrebu. Potom jej podal aj druhý papier so slovami: „A na tento napíš meno toho… ktorého chceš, aby som uchránil“.

	– A potom?

	– Povedala mu, že urobím všetko, čo si želá, lebo patrím matke a otčimovi a chcem žiť v prepychu.

	Mladíkova tvár sa podobala na posmrtnú masku. Čierne oči boli ani dve dýky. Bledé pery sa pohli a šepli otázku:

	– A čo urobila potom?

	– Otčim svoju zverenicu nechal samu, aby v pokoji urobila to, čo od nej žiadal. Potom ona odišla do svojej izby a písala…

	Akoby hrom rozjatril jeho city. Cítil, že akási obrovská neznáma sila chce na márne kúsky rozbiť všetky hradby, ktoré ich delia, ale aj jeho a Xéniu. Skočil pred ňu, vyzeral tak strašne, ako keby ju chcel v tej chvíli zabiť. Položil ďalšiu otázku a jeho hlas znel výhražne:

	– A ona písala… mená?

	Krátku chvíľu si hľadeli do očí a ona potom vystrela ruku:

	– Choďte do vedľajšej izby a preverte si, čo písala!

	Xénia otvorila dvere, vykročila vpred a povedala:

	– Tam je to, na stole.

	– Mám si to prečítať?

	Hlas naďalej znel hrozivo, akoby ohlasoval jej smrť, no ona pokojne odvetila:

	– Áno, prečítajte si, čo som napísala.

	Mladík náhlivo podišiel k stolu. Vzal list v obálke adresovanej ministrovi polície. Delivukova ruka bola pokojná, v duši už vyniesol rozsudok. O minútu-dve ho vykoná. Krotil svoj strašný hnev a pokojne otvoril obálku. Zreničky sa mu zabodli do písmen napísaných Xéniinou rukou:

	„Otčim! Žiadaš odo mňa, aby som ti napísala mená mužov z mojej domoviny, lebo kohosi musíš obviniť z demokratického sprisahania. Vyhľadaj si podliakov i katov vašej vymyslenej revolúcie medzi zločincami vo väzeniach. Navždy odchádzam z tvojho paláca. Skôr ako by si ma mohol chytiť, odídem za svojím otcom, ktorý bol poctivým človekom. Xénia.“

	Písmená mu tancovali pred očami. Každé slovo ho hladilo, prevolávalo na slávu a spievalo hymnu vernosti duše. Oceľ sa začala topiť, smrť sa začala meniť na oslavu mladého života. Obrátil sa k nej a pokľakol na zem:

	– Moja láska ma nesklamala.

	– Ona je celá tvoja, srdcom aj dušou, – šepla, nahla sa k nemu a ovinula mu obe ruky okolo krku. On oboma rukami objímal jej hlavu. V tej chvíli boli zborené všetky ohrady a prekážky, čo stáli medzi nimi. Pritúlili sa k sebe v jednej veľkej túžbe. Delivuk sa prvý spamätal a zasypal jej ruky vrúcnymi bozkami. Potom schmatol klobúk a chcel vybehnúť z izby. No ona ho chytila ani levica:

	– Nepustím ťa!

	Ich pery sa spojili vo vrúcnom bozku, privinutí k sebe stratili sa jeden v druhom… Srdce bilo o srdce. Láska zaspievala svoju melódiu bez hlasu a bez slov. Láska burácala svojím tichom, kričala svojím mlčaním a prikazovala svojou neodvolateľnou mocou.

	Láska slávila svoj sviatok…

	Noc sa nemo spustila do miestnosti. Od bozkov sa zachvelo ticho a hviezdy sklopili svoje viečka, vesmír usnul, hlboká tma zahalila zem. Celý svet sklopil oči, aby svojím pohľadom nepoškvrnil veľkoleposť lásky. Ticho a nehlučne sa plavila noc a Delivuk kľačal pri Xéniiných nohách. Každý bozk rozpaľoval jeho mladosť.

	– Miloval si ma aj vtedy, keď si ma označil za špiónku?

	– Áno, už vtedy som ťa miloval.

	– A napriek tomu si ma odovzdal súdu svojich druhov? Keby som dnes bola špiónkou, čo by si urobil?

	– Zabil by som ťa.

	Jej telom preletel mráz.

	– A keby som vo svojich myšlienkach a úmysloch bola tvoja?

	– V tom prípade by som ťa miloval do smrti tak, ako nemiloval ešte nijaký muž.

	Xénia sklonila hlavu a pozrela naňho preľaknutým pohľadom:

	– Čo je, nechápeš ma?

	– Och, veľmi dobre ťa chápem.

	– Tak čoho sa obávaš?

	– Čo bude s tebou? To je moja jediná obava.

	– Dovoľ, aby som sa aj ja na niečo spýtal: čo bude s nami dvoma? – a pozrel jej priamo do očí.

	– Neviem, mňa trápi iba tvoj osud.

	– Môžeš milovať moje ideály, môžeš prekročiť prah tejto nádhery a dostať sa medzi nás, kde kraľuje veličenstvo ľudstva? Kde len dobro a láska sú prepychom?

	– Ako by si mi uveril?

	– Ak ma presvedčíš, moja viera bude pevná ako skala. Potom sa staň mojou ženou. Do konca života budem tvojím ochrancom, ale potom už nebude cesta späť. Z môjho života a môjho náručia sa už nemôžeš vrátiť. Dobre si to premysli.

	– Už dávno sa skončil boj medzi mojím stavom, ku ktorému patrím, medzi prepychom a mnou.

	– Si pevne presvedčená, že nebudeš banovať za takým životom? Zapamätaj si, budeš mojou ženou a návrat by pre teba znamenal smrť…

	Tieto slová ju hladili, ako ju hladili jeho ruky, bozkávali ju, ako ju bozkávali jeho mužné pery. Nadvihla hlavu a šeptala:

	– V prvých dňoch po návrate zo Záhrebu bola iba slabulinká nádej, že by si ma mohol milovať. Môj pohľad často blúdil po týchto prekrásnych salónoch, plných prepychu a pohodlia. Prvé dni som na niekoľko okamihov cítila, aké je to všetko neznesiteľné, no predsa len krásne. Chvíľu mi to všetko bolo milé a chvíľu zas odporné. No čím viac som o všetkom premýšľala, postupne som si uvedomila, že moje postavenie začína mi byť ľahostajné. Keď som sa obliekla do meštianskych šiat svojej chyžnej, aby som zaniesla cisárovnej správy na predmestie, cítila som sa veľmi príjemne. Ako keby ma z väznice pustili na slobodu. Mohla som robiť, čo som chcela, ísť kam som chcela, obrátiť sa za človekom, ktorý vzbudil môj záujem. Zistila som, že pravá sloboda je vtedy, keď môžeš chodiť a konať tak, ako sa ti chce.

	– A keď si sa znova vrátila do prepychu paláca?

	– V nočnej tme sa mi namiesto spánku do myšlienok zakrádal obraz. Kdesi ďaleko od tohto paláca je malý domček. Namiesto zlata a brokátu jednoduché stoličky. Celé zariadenie, obrazy a vôbec všetko je príjemné a milé. V tom malom domčeku som každý deň trávila svoje krátke chvíle slobody. A tu, v tom dome, som spoznala nový život. Mozog i srdce mi svorne odhaľovali záhadu: len hlboký ľudský cit je niečo ušľachtilé a vznešené… Len život v láske je veľký. Len vrúcne ľudské city sú nádhernou rozkošou. Len činy, ktoré vznikajú z oddanosti ľudí, sú tróny, na ktorých ľudstvo nachádza svoje šťastie. Príroda všetkých stvorila rovnakých a každý, kto tieto zákony porušuje, je zradca. A tieto zákony od nás všetkých vyžadujú, aby sme svoj život zasvätili dobru, šľachetným citom, lebo len šľachetné city spôsobujú šťastie a len takí ľudia môžu byť šťastní, ktorí prijímajú a rozdávajú vznešené city, ktoré môžu človeka pozdvihnúť. Nuž toto je ten môj víťaz. A ja idem jeho cestou.

	Pocítila, že ju objímal tak, ako o tom ani nesnívala. Objatie veľkej nadšenej sily ducha a tela. Akoby sa nejaké záhadné sily spustili až k nej, akoby ju drvili vo svojom objatí, akoby ju premenili na vesmírny opar, ktorý sa blažene usmieva na povrchu zemskom. V celej jej bytosti nebolo ničoho iného, iba úsmev veselého jasu.

	Každú jej myšlienku odmeňoval vrúcnym bozkom. Nikdy ani netušila, že raz utonie do citov, ktoré sa nazývajú ľúbostným šťastím. Zrazu všetko pomútilo klopanie na dvere.

	– Moja chyžná, – šepla. – Muselo sa stať čosi vážne, keď ma upozorňuje.

	Xénia podišla k dverám, otvorila ich a vyšla von. Delivuk ostal a počúval. Videlo sa mu, že chyžná hovorí zadýchaná. O krátku chvíľa sa Xénia vrátila a vydeseným hlasom povedala:

	– Anna ma čakala v predsieni ministrovho kabinetu, lebo otčim mal prísť do úradu až zajtra predpoludním. Na schodisku pre služobníctvo zazvonil zvonček a ona sa šla pozrieť, či sa nedeje niečo, čo by mohlo byť pre mňa nebezpečné. Ozval sa hlas ministrovho tajomníka, aby mu hneď otvorila, lebo prináša mimoriadne dôležité správy. Rýchlo mu otvorila dvere a prebudila ministra. Tajomník mu niečo rýchlo vyrozprával, minister hneď vstal, obliekol sa a odišiel z paláca.

	– Uprostred noci?

	– Áno, a to je naozaj veľmi nezvyčajné. Počula, ako tajomník ministrovi povedal: „Bola to naozaj prefíkaná pasca. Už ich šli pozatýkať.“ Ministra tieto slová veľmi rozrušili.

	– Čo to má znamenať? – ustarane sa spytoval Delivuk.

	– Tajomník by sa neodvážil prísť a zobudiť môjho otčima, ak by to nebola mimoriadna udalosť.

	– V našej malej uličke nemôžu ani tušiť prítomnosť mojich druhov.

	– Keď som po prvý raz prišla k Bedekovičovi, práve si sa vrátil zo Záhrebu. Vtedy som vám povedala, že Bujanovič stál na druhej strane ulice a keďže ma nespoznal v šatách chyžnej, oslovil ma. No ja som mu neodpovedala a obrátila som sa k nemu chrbtom. Bujanovič potom odišiel.

	– Mali sme tomu venovať väčšiu pozornosť. Boli sme neopatrní. Musím sa ponáhľať domov. A ty ostaň tu, lebo u mňa doma sa iste niečo stalo.

	– Bude pre vás všetkých lepšie, ak tu ostanem. Budem mať otvorené oči a uši a čokoľvek sa dozviem, hneď vám oznámim. List pre otčima spálim, budem predstierať, že som nemocná. Anna pozve lekára a on ma už nechá v posteli ako nemocnú tak dlho, ako budem chcieť. Chyžná bude sledovať, čo sa deje, a bude vám nosiť správy. Listy budú nepodpísané, iba ich označím hviezdou.

	– Och, ty moja zornička. Chcem, aby som už zajtra na svitaní navždy vstúpil do tvojho života. Idem a budem čakať tvoje správy. Čakať, čakať, čakať…

	Hlas mu rozochvievali city a niečo, čo sám nechápal – zmocnila sa ho akási slabosť. Rýchlo sa skrútol a vyšiel spolu s chyžnou. Odchádzal schodiskom pre služobníctvo a vyšiel do temnej noci, ktorá sa už prechyľovala k dňu.

	Ako vo sne kráčal ulicami. Domy stratili svoje tvary, zliali sa do akéhosi jednoliateho múra. Vzduch mu pred očami zhustol ako hmla, v ktorej poletujú modré iskry. Srdce mu bilo divo, krv šumela. Podchvíľou privrel oči a cítil blízkosť jej objatia v prvom záchveve lásky.

	Ticho a nenápadne vstúpil do bytu priateľa Bedekoviča. Ten sa zobudil, zapálil sviečku a pozrel naňho:

	– Čo je s tebou?

	Delivuk sa namiesto odpovede vrhol do kresla a po chvíli povedal:

	– Priateľu, stalo sa niečo veľmi dôležité. Chcem hovoriť s Martinovičom. Musíme ho dať zobudiť.

	Bedekovič poslal sluhu do Martinovičovho bytu s odkazom, aby hneď prišiel. Potom sa vrátil za Delivukom.

	– Priateľu, počúvaj ma, – začal Delivuk, – potrebujem dvoch svedkov. Teba a Lackoviča.

	– Akých svedkov, na čo?

	– Žením sa.

	– Ty sa ženíš? A kde máš nevestu?

	– V paláci ministra polície.

	Odpoveď zasiahla Bedekoviča ani hrom.

	– Priateľu, toto sme od teba nikdy nežiadali. Chceli sme, aby si jej dvoril, dával nádej, a nie aby si sa s ňou oženil, veď to by bola priveľká obeť.

	– Nie je to obeť, ale moje najvrúcnejšie želanie.

	– Miluješ ju? Tak prečo si nám všetko tajil?

	– V Galjufovom jarku som dostal rozkaz, aby som ju sledoval, neskôr som to robil spolu s Maričom, lebo ste si to tak želali. Splnil som svoju povinnosť. Keď som zistil, že je špiónka, preklial som ju, ale som cítil, že láska sa mi zakradla do srdca ako červík do zdravého jablka. Váš druh splnil svoju povinnosť, jeho srdce mu nikdy nebránilo pri plnení úlohy. Dvoril som jej na vaše želanie, ale aj z túžby svojho srdca. Bolo to úprimné. Niekoľko večerov som chodil popri jej paláci. Jej chyžná ma zazrela a ona ma pozvala hore. Nuž a teraz sa chcem s ňou oženiť.

	– Musím priznať, že to bude veľké veno pre našu ideu.

	– Mala by žiť medzi nami, ale ja to nechcem.

	– Dobre, uvidíme, čo povie Martinovič.

	Ten ich našiel pri rozhovore a keď mu Delivuk všetko vysvetlil, vyslovil svoj názor:

	– Tušil som, že si získala vaše srdce. No teraz sa vás pýtam: ak Xénia vedela, že vám hrozí nebezpečenstvo, prečo ste neušli?

	– Najskôr dovoľte, aby som vám povedal, čo pre nás túto noc urobila. Teda nie pre mňa, ale pre nás všetkých.

	Keď skončil, hrdo pripomenul:

	– Miluje nielen mňa, ale aj naše ideály, naše hnutie. A to je záruka. Chceli sme ešte túto noc ujsť, zastihol som ju už pripravenú, ale zriekol som sa toho šťastia kvôli vašej bezpečnosti a bezpečnosti našich druhov.

	Keď sa Martinovič vrátil do svojho bytu, poznal Delivukove myšlienky a plány.

	Delivuk celé predpoludnie čakal doma a bol strašne šťastný, že jeho druhom sa nič nestalo. Utvrdilo ho to v presvedčení, že ministra polície v tú noc prebudili kvôli nejakej inej dôležitej veci.

	Len čo dojedli obed, prišla Xéniina chyžná a doniesla mu list. Ruky sa mu chveli, keď ho otváral. V liste stálo len niekoľko slov:

	„Nebezpečenstvo je veľké. Prídem, aby som vám všetko povedala. Budú prehliadky – spáľte všetko, čo by vás mohlo kompromitovať.“

	Táto správa ťažko na oboch doľahla. Bedekovič hneď odbehol za Martinovičom. Keď boli spolu, Martinovič si spomenul, že mu včera zabudol odovzdať lístok. Hľadal ho, no nemohol ho nájsť.

	Celé predpoludnie robili poriadok s písomnosťami, každý z nich sa musel rozlúčiť s milým listom, alebo knihou, takže tváre mali smutné a clivé. Všetky podozrivé papiere nahromadili na veľký stôl, Martinovič priniesol trojnožku a papiere i slobodomurárske knihy podpálil.

	V izbe už bola tma, na stole sa z trojnožky dvíhal plameň a hltal písomnosti, na ktorých boli zaznamenané ideály ich nadšených duší. Stáli alebo sedeli vôkol stola so zachmúrenými tvárami a cítili, akoby sa strácalo niečo, o čom s toľkým nadšením snívali, čo zaznamenávali na papier a skrývali, čakajúc na rozhodnú chvíľu. Delivuk stál opretý o stenu, bol bledý a smutný. Lackovičove zasnené oči akoby v nedohľadnej diaľke videli Ivku, ktorá tak často s nadšením hovorila: „Ty budeš osloboditeľom ľudu!“ Teraz by možno trpko zaplakala nad umieraním kníh, ktoré tak rada potajomky čítala. Aj Bedekovičova tvár bola zachmúrená. Taufer a Riedi akoby horeli od zúrivosti, no nevedeli na koho a prečo sa majú zlostiť. Len Martinovič, pokojný ako hrobár, zvyknutý pochovávať mŕtvych a veriť v záhrobný život, s úsmevom na tvári hľadel na pahltný oheň.

	– Pozrite, – povedal a nadvihol snop papiera. – Prvá demokratická ústava, ktorú som pripravil pre uhorský snem v Prešporku, horí na hranici. Horí ako olej. Nech horí, veď aj musí horieť, lebo som ju písal ohnivým srdcom!

	Potom na okamih zmĺkol a znova pokračoval, hľadiac do ohňa:

	– Ty sa premeníš na prach, ale tvoj duch bude žiť naveky.

	Ostatní mlčali ani na pohrebe. Martinovič zdvihol zrak a pozrel do ich tvárí, ktoré boli rumenné od plameňa, ktorý sa ponáhľal zhltnúť všetky ich revolučné myšlienky zaznamenané na papieri.

	– Bratia, ako to vyzeráte?! – karhal ich Martinovič. – Neklesajte na duchu. Prvé ľudové reformy horia, ale sú zapísané v našich mysliach a v našej duši od slova do slova. Stačí, ak ich v mozgu prepíšeme. Ak nebudeme mať pero, namočíme okovy do našej krvi a znova ich napíšeme!

	Jeho slová horeli ako papier v nádobe a pálili ani malá hranica. A keď posledný plamienok prehltol prvé vzdychy za oslobodenie človeka od otrockých reťazí, keď pohasol, Martinovič rozhrnul popol, aby sa presvedčil, že neostal ani kúsok papiera. Keď videl, že neostalo jediné na papieri zaznamenané písmeno, povedal svojim druhom:

	– Tak! Dôkazy sa premenili na hromádku popola. A bez dôkazov nemôže ani Rakúsko nikoho odsúdiť.

	– Dnes je 27. júla roku 1794, – povedal Lackovič. – Zapamätajte si, bratia, tento deň, aby budúce pokolenia vedeli, kedy sme svoje ľudské práva skryli do lona plameňa.

	– Ktovie, či sa päťsto rokov po nás niekto dozvie o tom, ako naše ľudské práva zhoreli v malej trojnožke nad ohniskom zo strachu pred ministrom polície, – usmial sa Martinovič. – Teraz už nie sme bojovníci za slobodu. Idem do svojej izby a hneď napíšem rozpravu o tom, že pre ľudstvo a štát sú myšlienky demokracie veľkou hrozbou. A keď prídu ľudia z polície, budú sa mi musieť hlboko pokloniť.

	Celým domom otriasol hrom.

	– Aj nebesá protestujú, – podotkol Riedi. – Možno sme sa unáhlili, keď sme všetko spálili.

	– Priveľká opatrnosť je menej nebezpečná než primalá, – povedal Lackovič.

	BÚRKA

	Nad Viedňou sa vznášali chmúrne mraky. Vietor po uliciach víril prach a piesok. Schyľovalo sa k búrke. V Bedekovičovej izbe horí lampka zatienená zeleným tienidlom. Lackovič, Bedekovič a Delivuk hovoria o svojich pocitoch, nádejach a o všetkom, čo predstavovalo ich ideály a nádeje pre blízku i vzdialenú budúcnosť. Bedekovič si pripravoval svoj cestovný kufor. Martinovič mu prikázal, aby hneď odcestoval do Záhrebu a upozornil ostatných stúpencov, aby sa ukryli alebo spálili každý spis a každú demokratickú knihu. Taufera poslal s rovnakou úlohou do Prešporku.

	Bedekovič sa rozlúčil s priateľmi, vyobjímali sa a so sluhom vyšiel na ulicu, aby sa dostal do poštovného voza, ktorý sa o desiatej v noci mal vydať na cestu. Lackovič si ľahol spať. Delivuk bdel a čakal na polnoc, keď mal zájsť za Xéniou, aby sa dozvedel, aké nebezpečenstvo to hrozí jemu a jeho priateľom.

	Všetko v dome odpočíva. Vonku zúri búrka. V duši zacítil čudný nepokoj. Martinovičove podozrenia nemohli otriasť jeho vierou v Xéniu, no napriek tomu mu bolo clivo, úzko a bôľne na duši. Hodiny ukazovali jedenásť. Musí ešte hodinu čakať. Marilo sa mu, že dvanástej hodiny sa nikdy nedočká.

	Búrka zúrila a v celom dome sa ozývalo hrmenie. Dážď prudko šibal do okien. Delivukovi sa marilo, že začul zvonček na dverách. Potom začul akési hlasy.

	Kúsok od ich bytu Martinovič spal tvrdým spánkom, keď ho vytrhol Danušin hlas. Otvoril oči a v blikotavom svetle sviečky zazrel preľaknutú tvár svojej ženy.

	– Prečo si zapálila sviečku?

	– Preľakla som sa. Nepočuješ?

	– Neboj sa. To je len búrka, búcha dverami, – a pohladil ju po plavých vlasoch.

	Zrazu zaznel zvonček na chodbe. Danuša sa strhla.

	– Och, to nie je búrka.

	– Bude to niekto z mojich priateľov. Možno sa chce skryť pred búrkou, alebo mi prináša nejakú dôležitú správu.

	– Od koho?

	Ktosi znova netrpezlivo zvonil a lomcoval dverami. Slúžky vstali a vybehli na chodbu, zaklopali na dvere spálne a spytovali sa, čo majú robiť. Danuša preľaknute pozerala na Martinoviča. Akoby mala na duši kus ľadu – celá sa triasla. Vonku sa znova ozval zvonček a jeho zvuk jej prenikol do žíl.

	– Pozriem, čo sa deje, aby si sa nebála, – utešil ju Martinovič, vyšiel na chodbu a spoza zatvorených dverí sa spýtal:

	– Kto je?

	– Na príkaz ministra polície otvorte!

	Martinovič sa strhol, ale v okamihu sa upokojil a odvetil pokojným hlasom:

	– Hneď, hneď, – kľúč zaškrípal v zámke, dvere sa otvorili a na chodbu vošli traja policajti a jeden policajný úradník.

	– Čím vám môžem poslúžiť? – spýtal sa Martinovič policajného úradníka milým hlasom.

	– Prosím, aby ste nám hneď odovzdali všetky vaše listy.

	– Moje listy? Možno ste príkazu dobre nerozumeli. Naozaj ide o mňa?

	– Pane, príkazu som dobre rozumel.

	– Nuž, rozkazy treba plniť, ráčte sa unúvať do izby.

	Martinovič zaviedol policajta do svojej pracovne, pootváral mu všetky skrine a odovzdal listy, ba čo viac, pomáhal mu aj zatvoriť kufor. Usmieval sa pritom a hovoril pokojným hlasom, akoby sa rozprával o zanedbateľných veciach:

	– Na polícii si ma akiste s niekým poplietli, no nič to.

	– Dostal som výslovný príkaz, – povedal policajný úradník, – aby som vykonal u vás prehliadku. Teraz prehľadáme celý dom.

	– V susedných miestnostiach býva Danuša Potocká, – povedal Martinovič, – myslím, že pani nebudete vyrušovať.

	No v tej chvíli sa už objavila Danuša v župane a preľaknuto sa spýtala:

	– Čo to má znamenať?

	– Nič, milá moja, – odvetil, – len malé nedorozumenie. Zajtra sa to vysvetlí a všetko bude v poriadku.

	– Prosím vašu milosť, – oslovil úradník Danušu, – aby ste sa nevzďaľovali z domu, lebo policajtom bolo prikázané, aby nepustili nikoho von.

	– Prečo? – spýtala sa Danuša vydesene.

	– To neviem, – odvetil policajt. – Teraz prehľadáme ostatné izby.

	– Čo sa to deje? – preľaknuto sa pýtala Danuša.

	– Prosím ťa, buď pokojná, všetko sa vysvetlí.

	Martinovič sa usiloval ženu upokojiť. Policajt medzičasom otvoril jej písací stôl a vzal všetky listy. Keď to Danuša videla, skočila a chcela mu v tom zabrániť. No Martinovič ju zadržal:

	– Musí to tak byť. Nesmieš sa protiviť.

	– Načo mu budú moje listy? – skríkla chvejúcim sa hlasom. – Prečo mi nepovieš, kvôli čomu to robia?!

	– Sám neviem, – odvetil. – Pokojne musíme počkať do zajtra.

	Medzičasom sa vrátil policajný úradník, postavil sa pred Martinoviča a povedal:

	– Ráčte ma nasledovať na políciu.

	Danuša sa strhla, no Martinovič pokojne vzal klobúk.

	– Čo si spáchal, keď ťa odvádzajú na políciu?

	– Nič, milá moja. Už som ti povedal, že je to strašný omyl a veľké nedorozumenie. Keď sa to dozvie minister polície, hneď sa vrátim domov.

	– Idem s tebou!

	– To nie je možné, – odvetil Martinovič. No Danuša sa vrhla na jeho hruď, začala ho objímať a potom skríkla:

	– Nepustím ťa, lebo do rána by som umrela!

	Martinovič sa ju pokúsil upokojiť a utešiť:

	– Ak ma miluješ, Danuša, pokojne počkáš do zajtra.

	– Nie, nie! – kričala zúfalo. Jej ruky sa ovinuli okolo jeho krku a držali sa ho ani kliešte.

	– Danuša, ak budeš taká zúfalá, budem smutný. Pusť ma a poslúchni ma, ak mi nechceš uškodiť. Veď vidíš, že si ma s niekým pomýlili. Ide len o to a o nič iné.

	– Ste pripravený? – spýtal sa policajt Martinoviča.

	– Som, – odvetil.

	– Do videnia, Danuša!

	Keď počula tieto slová, zmocnil sa jej veľký strach, chytila ho za obe ruky, akoby ho nemienila nikdy pustiť. Tvár mala bledú a oči jej horeli, chvela sa hrôzou.

	– Počkaj, o hodinu sa určite vrátim.

	Rýchlo sa obrátil, vykročil za policajným úradníkom a Danušu nechal samu. Stála uprostred izby, akoby jej vzali niečo, čoho sa už nikdy nedočká. Cítila takú samotu a úzkosť, akoby ho odvážali mŕtveho. Zrútila sa do kresla a zavzlykala, nezvyčajne zúfalým hlasom opakovala otázku: „Prečo, prečo ho odvádzajú?“

	Delivuk ešte ležal vo svojej izbe, keď pribehol sluha a oznámil, že prišli policajti. O chvíľu do jeho izby vstúpil policajt v civile a spýtal sa:

	– Toto je byt pána Bedekoviča?

	Delivuk prikývol a policajt pokračoval:

	– Kde je Bedekovič?

	– Na dovolenke. Myslím, že odcestoval do Chorvátska.

	– A vy ste kto?

	– Volám sa Gorislav Delivuk, šľachtic zo Záhrebu.

	– Na príkaz ministra polície vás žiadam, aby ste mi odovzdali všetky písomnosti. A vy ma budete nasledovať.

	Delivuk zo zásuviek pokojne vytiahol všetko, čo v nich bolo na túto príležitosť pripravené a spýtal sa policajta:

	– Smiem vedieť, kvôli čomu sa toto všetko deje?

	– Ja nič neviem, plním len rozkaz. Neviete, kde sa nachádza Lackovič?

	– Tu, vo vedľajšej miestnosti. Spí. Búrka ho prinútila, aby prenocoval u mňa. Policajt išiel do vedľajšej miestnosti a zobudil Lackoviča. Oznámil mu, že aj on ho musí nasledovať na políciu.

	– Nie je od ministra polície úctivé, že budí človeka z takého sladkého sna. No keď to už musí byť, rád vám poskytnem príležitosť, aby ste boli v mojej spoločnosti.

	Policajt bol veľmi nepríjemne prekvapený týmto, podľa jeho názoru bezočivým privítaním, a preto prísne povedal:

	– Ja som predstaviteľ polície!

	– Vaša milosť, musíte mi prepáčiť, – uklonil sa Lackovič, – ale moja veselá nátura sa nevie ovládať ani pred tak vysoko postavenou osobou, ako ste vy. Musíte však uznať, že vonkoncom nie je príjemné, ak vás niekto vytiahne z postele. Tak sladko som sníval, že by som sa možno ani neprebudil a nevstal ani keby mi horela strecha nad hlavou. No keď si to minister polície želá, v tom prípade som samozrejme pripravený prerušiť svoj spánok, aby som v ňom mohol pri prvej príležitosti pokračovať. Zaujíma ma len to, prečo ma volajú. Pokiaľ viem, nikomu nie som nič dlžný.

	Kým Lackovič toto všetko hovoril, obliekal sa. Policajt ho však súril:

	– Ráčte sa poponáhľať.

	– Pane, bol som kapitánom kráľovskej gardy. Takí páni nie sú zvyknutí, aby sa obliekali bez sluhu, neostáva vám iné, len aby ste mi pomohli s obliekaním, alebo aby ste mali chvíľu strpenia.

	Policajt mlčal a chmúril sa. Lackovič sa medzičasom komótne obliekal a pritom si hvízdal. Toto policajta znova rozzúrilo a napomenul ho, aby nepískal.

	– Prepáčte, pane, – ozval sa Lackovič, – dobre poznám zákony a nespomínam si, že bolo zakázané pískať. Ak vám to prekáža, stíchnem, lebo nechcem, aby ste sa sťažovali, že som vás pekne neprijal.

	Lackovič sa konečne obliekol a vyšiel z izby. Vonku čakal Delivuk. Priatelia sa pohľadom dorozumeli. Keď Delivuk vykročil s policajtom, Lackovič predstieral údiv:

	– Vari ma len nebudeš doprevádzať?

	– Na želanie tohto pána musím, – odvetil Delivuk.

	– Hádam len nemáte strach, že potom netrafím domov?

	– Radím vám, aby ste prestali žartovať, – napomenul ho policajt.

	Vyšli z domu. Búrka už začala slabnúť, no ešte padal hustý dážď.

	Delivuk a Lackovič celou cestou mysleli na to, ako sa budú správať a čo povedia na polícii. Boli zvedaví, ako ich budú vypočúvať.

	Asi o pol hodiny prišli na políciu. Prechádzali dlhými poloosvetlenými pustými chodbami. Iba kde-tu stál ospanlivý strážnik.

	Delivuk a Lackovič zbadali, že ich nevedú do policajných kancelárií, ale do väzenia. Pred celami čakalo na nich niekoľko policajtov, ktorí si ich veľmi pozorne premeriavali. Vysoký, zachmúrený pán povedal, aby každý z nich šiel do inej cely. Lackovič veselo podotkol:

	– Azda len budete takí milí a poviete nám, prečo ste nás vytiahli z postele? No nik mu neodvetil. Lackovič sa preto znova spýtal:

	– Môžem ďalej spať?

	– Môžete, – odvetil vysoký zachmúrený muž.

	– Ďakujem, dúfam však, že máte čisté postele, – povedal Lackovič a vstúpil do cely.

	Delivuk bez slov vstúpil do vedľajšej cely.

	Netušili, že v tretej cele už sedel Martinovič. Ešte v tú noc polícia pozatýkala vodcov viedenských demokratov a akéhosi učiteľa z Heldovho viedenského hostinca.

	Vietor sa upokojil, hrmenie stíchlo, dážď zredol. Danuša prestala plakať. Počúvala, ako búrka tíchne, ako sa nebo uzmieruje so zemou. Už len drobné kvapky dopadali na okná. Poohliadala sa po izbe. Všade bolo vidieť stopy udalosti tejto noci. Dokonca ešte boli otvorené dvere, ktorými vyšiel Martinovič. Všetko vôkol nej šírilo akési prázdno.

	Nepokojne chodila po izbe a podchvíľou pozerala na hodiny.

	„Och, keby aspoň ten dážď tak monotónne nebubnoval po oknách,“ vzdychla. Jednotvárny šum prebúdzal v nej pocit zúfalej samoty a mučil jej fantáziu a choré predstavy. Hodiny plynuli a Martinovič sa nevracal. Zmocňovala sa jej čoraz väčšia úzkosť. Pocity sa miešali: chvíľu cítila bolesť, chvíľu bola zúrivá, potom znova mala pocit pustého prázdna. Čoraz rozrušenejšie chodila po izbách, čoraz väčšmi tonula v nepokoji a zúfalstve.

	Čas plynul a on sa nevracal. Hoci povedal, že sa čoskoro vráti, že ide o nedorozumenie, ktoré sa rýchlo vysvetlí. O čo teda ide? Prečo sa nevracia? Nenachádzala nijakú odpoveď. Bola sama s tichom a samotou, len dážď klopkal do okien, aby ju zlomyseľne dráždil.

	Už sa deň obliekal do bieleho rúcha, keď vyčerpaná a unavená Danuša zaspala v kresle. Prebudila sa, keď slnko už prudko pieklo. Vyskočila, obhliadla sa vôkol seba a pochopila, čo sa stalo v noci.

	– Pán sa ešte nevrátil? – spýtala sa slúžky.

	– Nevrátil.

	Zúfalá znova začala chodiť po dome, hľadieť do okna, na hodiny. Neustále mala napnutý sluch, či nezačuje zvonec. Očakávala, že každú chvíľu sa ozve rovnakým tónom, ako keď zvonil on. Zvonček však ostal nemý. Prenasledoval ju nepokoj, ako keď lovec prenasleduje vyľakanú zver. Začala otvárať zásuvky písacieho stola. No všetky boli prázdne.

	„Prečo odniesli aj moje listy? Prečo? Odniesli aj ten list, ktorý písala neznáma žena. Prečo, načo ho potrebujú?“

	Zrazu vyskočila.

	„A čo ak to nebol policajt? Čo ak ma oklamali? Ak to všetko iba narafičili? Čo ak to všetko boli Martinovičovi priatelia, ktorí sa dohodli, že budú predstierať odvedenie na políciu, aby Martinovič mohol odo mňa odísť, aby mohol začať žiť s tou druhou. Och, beda! Prečo mi odniesli jeho listy? A vzali mi aj peniaze. Vzali moje listy preto, aby medzi nimi mohli nájsť ten jej? Mohol by pokojne odísť, keby všetko nebolo tak?! Čo som urobila, že ma osud takto bije? Áno, všetko iba predstierali! Všetko! Odišiel a už nikdy sa nevráti!

	Načo by ho vodili na políciu? Ako som mohla byť taká hlúpa a uveriť im? A ako rýchlo sa obliekal, ako smelo šiel otvoriť dvere! Prečo? Vedel, že prídu tí, na ktorých čakal. Prečo ich tak pokojne uviedol do svojej izby, prečo vôbec neprotestoval, keď prehľadávali jeho písomnosti? A prečo bol taký pokojný, keď ho policajt vyzval, aby ho nasledoval? Môže sa niekto takto pokojne správať, keď nevie, prečo ho odvádzajú?

	Všetko to predstierali. Oklamal ma a odstavil! Strašne ma oklamal!“

	Celá bez seba chodila po izbách. Celý deň strávila v horúčke, strachu, pochybnostiach a slzách.

	Bol pondelok 28. júla 1794. Cisár sa pripravoval na návštevu vo jakov, ktorí mali zaútočiť na Francúzsko, keď ho gróf Pergen požiadal o audienciu. Minister polície vstúpil do cisárovho kabinetu veľmi vážny, no nebol zachmúrený.

	– Veličenstvo, – začal minister, – v sobotu ste mi ráčili prikázať, aby som vám dnes predložil správu o pátraní proti demokratom.

	– Splnili ste úlohu?

	– Splnil, veličenstvo. Videl som, ako sa vaše veličenstvo kvôli tomu trápi, preto som sa usiloval vás upokojiť, aby ste sa mohli venovať výlučne otázkam, ktoré súvisia s vojnou. Zo všetkých síl som sa usiloval nájsť tie jedovaté zmije, čo otravujú celý štát. Dnes v noci boli zatknutí hlavní vodcovia demokratov a o pár dní pozatvárame aj ich druhov v Uhorsku a Chorvátsku.

	Cisár nevládal odpovedať, iba hľadel na ministra vodovými očami.

	– Vaše veličenstvo, tu sú mená zatknutých, – minister predložil cisárovi menoslov.

	– Predsa povstanie! Predsa revolúcia! – vzdychol cisár celý bledý v tvári.

	Minister vyšiel z cisárovho kabinetu až po pol hodine. Bol veľmi spokojný a veselý.

	Cisár František Prvý odložil svoju cestu medzi vojakov. Jeho strach pred domácou revolúciou prevýšil všetky starosti, čo sa nakopili na jeho vojská vo Flámsku, ktoré ustupovali pred Francúzmi.

	Celý deň 28. júla cisár prijímal ministra polície a ostatné osobnosti, ktoré mali vykonať rozličné úlohy vo vyšetrovaní proti demokratom.

	Cisár rozhodol, aby sa hneď ustanovila osobitná vyšetrujúca komisia. Členmi komisie sa stali dvorní radcovia Stupan a Beer, predsedajúci najvyššieho súdu Pfaff a Fehlstein, vládny tajomník a člen polície Schilling, podplukovník Grunn a mestskí sudcovia Martinelli a Sedlmayer. Za predsedu komisie menoval Františka Saraua. Komisia musela cisárovi zložiť prísahu, že výsledky vyšetrovania komisie budú prísne tajné. Komisia sa ihneď zišla v malej sále na ministerstve polície. Členovia komisie zaujali svoje miesta vôkol veľkého stola. Na ich tvárach sa odrážalo veľké rozrušenie. Okrem grófa Saraua nik nevedel, kto pred nich predstúpi a proti komu vlastne povedú vyšetrovanie, no podľa príprav a prísahy, ktorú zložili, vedeli, že ide o veľmi vážnu a dôležitú vec.

	Sarau zaujal predsednícke miesto a oslovil ostatných:

	– Páni! Úsilím ministra polície bolo odhalené veľké a strašné sprisahanie demokratov, ktorí celý rok ohrozovali bezpečnosť nášho štátu, šírili medzi ľudí knihy a zhubné buričské myšlienky. Tieto myšlienky sledovali cieľ pripraviť rovnakú krvavú revolúciu, aká sa odohrala vo Francúzsku. Učenie demokratov hlása, aby si všetky vrstvy obyvateľstva boli rovné, aby sa k moci dostali hlupáci a prostí ľudia, neučení a negramotní, ktorým by sme my všetci mali slúžiť. Podľa ich učenia mali by sme medzi ľud rozdeliť všetko, čo máme, celé naše majetky, zveriť im svoje životy a odovzdať všetky výsady. V poslednej chvíli sa prišlo na stopu týmto zločincom a teraz je na nás, aby sme vyšetrili ich úmysly.

	Keď predseda skončil svoju reč, zazvonil, aby predviedli prvého sprisahanca.

	Oči všetkých boli upreté na dvere, ktorými mal vstúpiť prvý sprisahanec. Do miestnosti vstúpil Martinovič. Sprevádzali ho šiesti ozbrojení policajti. Dvoranou sa ozvalo rinčanie reťazí na jeho rukách. Martinovič vstúpil so vztýčenou hlavou. Na tvári mal pokojný výraz. Čierne oči uprel na členov komisie, akoby bol zvedavý iba na to, kto tu sedí, akoby ho nezaujímalo, čo od neho chcú. Uklonil sa, akoby prišiel na návštevu a zastal pred stolom presne oproti grófovi Sarauovi, s ktorým sa stretával v spoločnosti veľmožov.

	V hrobovom tichu sa predseda spýtal:

	– Ako sa voláte?

	– Ignác Martinovič.

	– Vaše povolanie?

	– Bol som profesorom na univerzite v Ľvove. Teraz som dôverníkom ministerstva polície.

	Páni pri zelenom stole pozreli jeden na druhého, akoby si kládli otázku: „A toto má čo znamenať?“

	– Koľko máte rokov?

	– Tridsaťpäť.

	– Viete, prečo tu stojíte?

	– Neviem, vaša jasnosť, – odvetil Martinovič pokojným hlasom. – Myslím, že ide o strašný omyl.

	– Pane, ste v styku s demokratmi, – povedal predseda.

	– Áno, som, samozrejme, že som.

	Medzi členmi komisie nastal rozruch.

	– Aké sú to spolky a kto sú vaši druhovia?

	– V Amerike, Anglicku a vo Francúzsku.

	– A v našom štáte?

	– Tu som ešte nenaďabil na také organizácie.

	Páni dávali najavo svoj údiv, no nevedeli, na čo by sa mali pýtať.

	– Ako ste sa dostali do styku s demokratmi vo Francúzsku, Amerike a Anglicku? – zmohol sa gróf Sarau na otázku.

	– Na príkaz cisára Jozefa Druhého a keď sa on pominul, pokračoval som v činnosti na príkaz cisára Leopolda Druhého.

	Páni boli nesmierne prekvapení a bolo to vidieť na ich tvárach.

	– Prečo vám cisár dal taký príkaz?

	– To je tajomstvo, ale keďže vidím, že som pred úradnými osobami, som pripravený odpovedať.

	Potom začal hovoriť vážne a dôverne, akoby prezrádzal veľké tajomstvo a prejavoval im česť, že pred nimi o niečom takom vôbec hovorí.

	– Na dvore cisára Leopolda som bol správcom jeho laboratória. Takže som sa s cisárom často zhováral. Cisár vedel, že som veľa cestoval a hovorili sme o rozličných názoroch, ktoré sa šíria vo svete. Cisár veľmi rád počúval, aké som nadobudol skúsenosti v zahraničí a zaujímal sa najmä o demokratické hnutia. Raz sa ma spýtal, či by som sa s pomocou mojich zahraničných priateľov nevedel dozvedieť niečo o myšlienkach, ktoré hýbu národmi za hranicami štátu. Povedal som mu, že som v písomnom styku s filozofom markízom de Condorcetom, ďalej s vedcami Moroverom, Tristlym, Birminghausom a Landesböhmom. Vtedy mi cisár povedal, aby som prestal s vedeckou korešpondenciou a začal sa zaujímať o politické názory a idey dnešného sveta.

	– Za akým účelom vás cisár o to požiadal?

	– Aby sa zoznámil s ich politickými názormi. Povedal mi: „Chcem štát riadiť tak, aby vláda zodpovedala dnešným tendenciám osvietenstva. To, v čom demokrati prepínajú a čo robia zle, odstránim, ale to, čo je dobré, prijmem.“ Potom mi panovník prikázal, aby som vstúpil do „Franko-americkej únie.“

	– Aký je to spolok?

	– Pozostával z anglických, amerických a francúzskych demokratov a cieľom tohto spolku bolo zákonodarnú moc preniesť na ľud, aby si mohol voliť svojich zástupcov…

	Medzi prítomnými nastalo zdesenie a nervozita, akoby počuli niečo strašne odporné a pohoršujúce.

	Martinovič pokračoval:

	– A cisár aby mal iba výkonnú moc.

	Páni hľadeli na Martinoviča ako na strašidlo. Niektorí sa bezmocne opierali o stoličky, akoby už-už mali upadnúť do bezvedomia.

	– Podrobil som sa cisárovmu príkazu, ale dal som si jedinú podmienku, aby ma vláda za to nikdy nevolala na zodpovednosť.

	Po tvári predsedu komisie preletel ironický úsmev. No Martinoviča to nezmiatlo a pokojne pokračoval:

	– Cisár mi dal čestné slovo, že sa tak nikdy nestane.

	– Zakazujem vám urážať spomienku nebohého cisára.

	– Vaša jasnosť, nebohý cisár bol mojím dobrodincom a jeho spomienka mi je svätá a klaniam sa jej. Napokon, štátny sekretár Colloredo ešte žije a dobre pozná moje správy o demokratických ideách, ktoré som predkladal priamo jemu a to ešte aj za vlády jeho veličenstva cisára Františka. Už za života cisára Leopolda som zistil, že v Uhorsku jestvovala spoločnosť, ktorá mala cieľ udržať ľud v nevedomosti, no cisárovu moc chceli úplne odstrániť. Predstaviteľmi tejto spoločnosti boli biskup Okoličáni a Lang. Toto všetko som oznámil cisárovi Leopoldovi Druhému, ktorý sa potom usiloval obmedziť vplyv aristokracie na štátne veci.

	– To sú bludy, – prerušil predsedajúci Martinoviča, – nedovolím, aby ste takto prznili pamiatku cisára Leopolda.

	– Vaša jasnosť, tieto cisárove názory boli známe aj iným osobám, ktoré sa mi vtedy klaňali. Jeho veličenstvo mi diktovalo listy, ktoré som posielal do Paríža. Cisár ma nabádal k tomu, aby som písal brožúry a knihy v zmysle niektorých demokratických reforiem. Cisár potom tie diela sám upravoval a dal ich tlačiť na vlastné náklady. Keď náhla a neobjasnená smrť pretrhla niť jeho života…

	– Čo majú znamenať slová, že jeho smrť bola neobjasnená?

	– Vašej jasnosti je iste známe, že sa o tom hovorilo vo Viedni i zahraničí.

	– Nie je mi to známe.

	– Povrávalo sa, že cisár neumrel prirodzenou smrťou.

	– Tieto klebety sem nepatria. Radšej nám povedzte, čo bolo s vami po smrti cisára Leopolda?!

	– Požiadal som o audienciu u jeho veličenstva cisára Františka a spýtal som sa, či potrebuje alebo nepotrebuje moje ďalšie služby. Jeho veličenstvo mi vtedy povedalo, že vie, ako verne som slúžil jeho otcovi a sľúbilo mi odmenu. Veličenstvo ma poslalo za kancelárom Colloredom, ktorý mi navrhol, aby som v službe pokračoval.

	– Keby aj bola pravda, že cisár Leopold mal blízko k demokratom, kancelár Colloredo v nijakom prípade nemohol zdieľať tieto názory a nemohol teda potrebovať vaše služby.

	– Kancelár mi povedal, že demokratické myšlienky sú nešťastím a zločinom proti štátu, no súčasne mi prikázal, aby som ostal v spojení so zahraničnými demokratmi a aby som zisťoval, či v našom štáte niet podobných nebezpečných spoločností.

	– Predtým ste vraj slúžili cieľom cisára Leopolda a teraz hovoríte, že ste začali slúžiť aj záujmom kancelára?!

	– Nie je povinnosťou verného poddaného zdieľať myšlienky nového panovníka a jeho vlády a slúžiť im z celého srdca?

	Predseda sklopil zrak. Nevedel, čo má na toto odpovedať.

	Nemal mu pripomenúť, že on zmenil svoje názory. Martinovič bol pokojný. Jeho prenikavému oku neuniklo, že členovia komisie pri jeho vysvetľovaní boli náchylní uveriť, že bol tajným špiónom vlády, a preto rýchlo pokračoval:

	– Cisár Jozef zmenil štátnu správu i zákony, jeho vláda ho poslúchala a všetko verne vykonala. A keď sa cisár utiahol, verná vláda sa znova podriadila jeho vôli. Cisár Leopold mal rovnaké názory ako Jozef Druhý, lenže ich chcel realizovať inak a verná vláda znova poslúchla svojho panovníka. Keď začalo vládnuť jeho veličenstvo cisár František, ktorý sa domnieva, že také reformy by boli na škodu štátu, tá istá vláda sa znova podrobila jeho vôli a povinnosťou poddaného je poslúchať panovníka a vykonávať jeho príkazy, sledovať jeho myšlienky.

	Tieto slová na všetkých členov komisie pôsobili ako ľadová sprcha. Začali pozerať jeden po druhom, akoby chceli povedať: „Načo sme sem priviedli tohto človeka? Veď ten by si zaslúžil vyznamenanie a odmenu, a nie okovy.“

	Martinovič si toto všetko prečítal na ich tvárach a pokračoval:

	– Aj ja ako verný poddaný som súhlasil, ale keď mi kancelár Colloredo povedal, že demokratické myšlienky sú nebezpečné pre štát, ako cisárov verný poddaný som sa začal snažiť o to, aby som zistil, či v Rakúsku alebo Uhorsku nie sú takí nebezpeční ľudia. Svoje správy som predkladal priamo ministrovi Pergenovi, ba čo viac, odovzdal som mu aj jeden pamflet namierený proti vláde a bol som mu k službám aj v iných veciach. Zoznámil som sa so všetkými možnými vrstvami v našom štáte, s ich náladami a myšlienkami, lebo som mal úmysel zabrániť nešťastiu, ktoré by tomuto štátu hrozilo, keby tu pôsobili demokrati.

	– Čo ste v tomto smere urobili? Naozaj v tomto štáte jestvujú takí zločinci? – spýtal sa gróf Sarau.

	– Dosvedčujú to pamflety rozširované po krajine, ale možno pochádzajú z pera našich nepriateľov, ktorí nás chcú strašiť demokraciou, aby pozornosť členov vlády odvrátili od bojového poľa, aby sme sa zo strachu pred revolúciou zdržovali doma.

	– Udali ste niekoho?

	– Vaša jasnosť vie, že celej polícii sa do dnešného dňa nepodarilo odhaliť jedinú osobu. Keby sa to mne samému podarilo, bol by to zázrak! Musím však priznať, že som sa usiloval vyniknúť a zaslúžiť si vavríny. A ktovie, či si ich aj nezaslúžim, keď ma zbavia týchto okov, aby som mohol pokračovať vo svojej práci. Vysokourodzenému pánovi ministrovi som povedal, že leto nie je vhodný čas na naše vyšetrovanie. Jeseň a oberačky sú najlepším časom, lebo vtedy sa ľudia schádzajú po krčmách a človek ľahko nájde takých, čo hovoria viac ako keď sú triezvi. Som presvedčený, že skôr, než napadne prvý sneh, zaslúžim si pochvalu našej vlády a viem, že moje zatknutie bolo omylom, spôsobeným možno klebetami či udaniami mojich nepriateľov. Napokon, každý vie, že sa stýkam s osobnosťami, o ktorých lojálnosti nemožno pochybovať. Mám na mysli nielen osobnosti z Rakúska, ale aj Uhorska.

	Jeho slová zneli tak presvedčivo a odhodlane, jeho správanie bolo také pokojné a sebavedomé, že predseda a s ním celá komisia cítili, že nemajú pred sebou sprisahanca, ale najlepšieho zveda.

	– A možno ma udali nepriatelia, lebo som autorom mnohých vedeckých diel vydaných nielen u nás, ale aj v cudzine, lebo som členom dvoch akadémií. Možno na mňa útočia neprajníci, ktorí mi závidia úspechy a takto sa ma usilujú odstrániť. No je zbytočné hovoriť o tom vám, lebo vy všetci moju prácu veľmi dobre poznáte.

	Predseda prerušil výsluch. Nevedel, na čo sa má pýtať. Zdalo sa, že tento muž bol krivo obvinený a že všetko, čo hovorí, je pravda. Rovnaký názor mali aj ostatní členovia komisie. Predseda zašiel za ministrom polície a informoval ho o Martinovičovej výpovedi. Gróf Pergen si prečítal záznam a potom prikázal, aby sa vo výsluchu pokračovalo. Po pol hodine Martinovič znova stál pred vyšetrujúcou komisiou.

	– Poznáte Ivana Lackoviča? – spýtal sa predseda.

	– Áno, poznám. Zoznámil som sa s ním na dvore, kde bol kapitánom kráľovskej gardy. Keďže mal veľa známych v Uhorsku, vďaka nemu som sa dozvedal o náladách v Uhorsku. Ani netušil, prečo som sa s ním priatelil.

	– Aké má názory?

	– Je to vojak a jeho názory boli vždy prísne vojenské. Plne je oddaný svojmu cisárovi. Keby to tak nebolo, nemohol by byť kapitánom cisárskej gardy.

	– Dnes už nie je kapitánom gardy.

	– Odišiel domov kvôli rodinným veciam, ale teraz sa vrátil, aby znova požiadal o službu.

	Martinovič sa tváril, akoby nič nevedel o Lackovičovom zatknutí, hoci tušil, že ho už zatvorili.

	– Poznáte baróna Riedla?

	– Kedysi som sa aj s ním veľmi rád priatelil, lebo bol vychovávateľom nášho cisára a za svoje zásluhy sa stal barónom a ministrom.

	– Nie je vám známe, že bol členom vlády a kvôli svojim nebezpečným názorom sa dostal do konfliktu s kancelárom Colloredom a musel odstúpiť?

	– Všetci vieme, že odišiel z ministerstva, ale on tvrdil, že ho nesprávne pochopili. O kancelárovi vždy hovoril, že je to génius a o cisárovi hovoril so zbožnou úctou.

	– Priatelili ste sa aj s nejakými Chorvátmi?

	– Ale áno. So šľachticom Bedekovičom a Delivukom.

	– Ako ste sa s nimi zoznámili?

	– S Bedekovičom som sa zoznámil preto, lebo bývame v jednom dome a s Delivukom tak, že je jeho bratancom a počas svojich návštev vo Viedni vždy býva u neho.

	– Kvôli čomu chodil Delivuk do Viedne?

	– Veľmi dôležité veci, vaša jasnosť. Jeho srdce je viazané na akúsi peknú Viedenčanku.

	– Kto je to dievča?

	– To som sa ho nikdy nepýtal, lebo by to bolo indiskrétne.

	– Aké názory mali tí dvaja?

	– Bedekovič je úradník na ministerstve, takže mu záleží na kariére. Dúfal, že ako príslušník vyššej šľachty dosiahne dobré postavenie. Delivuk naopak, nikdy nebol schopný vážnejšieho rozhovoru. Je mladý, zaľúbený a vždy sa zapodieval iba svojím srdcom, čo robí aj doteraz.

	– Znamená to, že nie ste stúpencom názorov demokratov?

	– Na to môžu vašej jasnosti odpovedať spisy, ktoré našli v mojom písacom stole. Sám minister polície mi raz spomenul, aby som svoje názory spísal. A ja som to urobil.

	Martinovič dobre videl, že na stole sú jeho spisy a úvod diela, ktoré začal narýchlo písať v deň, keď sa dozvedel, že sú zradení. Rukopis zámerne nechal na písacom stole. Predseda prečítal niekoľko úryvkov zo všetkých spisov a potom ich podal ostatným členom komisie.

	– Čo má znamenať toto? – spýtal sa predseda Martinoviča a pritom ukázal na kartičku, na ktorej bolo napísané: „Čakajte na mňa dnes večer doma.“ Bol to lístok, ktorý Delivukovi poslala Xénia. Martinovič pozrel na lístok. Vedel, že tento lístok nebol adresovaný jemu, ale Delivukovi. A vedel aj to, že lístok mal najskôr on a potom Danuša.

	– Vaša jasnosť, – usmial sa Martinovič, – ráčte len privoňať k lístku a všetko vám bude jasné.

	– Kto je tá žena, ktorá vám poslala ten list? Ako sa volá?

	– To je jediná otázka, na ktorú nemôžem odpovedať. Som presvedčený, že každý veľavážený člen tejto komisie by sa zachoval rovnako ako ja. Nik od pánov nebude odo mňa žiadať, aby som urobil niečo, kvôli čomu by ste mnou museli pohŕdať. Dovolím sa vašej jasnosti spýtať, či sa dnes vrátim domov už dnes, alebo budem musieť čakať do zajtra.

	Členovia komisie na seba pozreli. Nevedeli, čo mu majú odpovedať, a Martinovič pokračoval:

	– Prosím vašu jasnosť, aby ešte dnes rozhodla, či moje slová boli pravdivé. Minister polície iste nevie, čo sa stalo, lebo inak by už dávno podnikol príslušné kroky.

	– Na to vám odpoviem zajtra.

	– Nuž teda, budem trpezlivo čakať do zajtra, – odvetil Martinovič a vľúdne sa uklonil členom komisie. Na tvári mal pokojný, dokonca milý výraz. Akoby všetci členovia komisie boli jeho dobrí známi, akoby sa lúčil po partii šachu, v ktorej zvíťazil. Sprevádzaný policajtmi pokojným krokom vyšiel z dvorany.

	Keď páni ostali sami, slovo si vzal predseda komisie gróf Sarau:

	– Martinovič by si vlastne zaslúžil, aby ho vymenovali za šéfa tajnej polície. Napokon, idem za ministrom polície, aby som zistil, čo si o tom myslí.

	A znova vzal zápisnicu, aby ju zaniesol ministrovi polície. Gróf Pergen si ju hneď prečítal. Predseda sedel blízko pri ministrovi a podotkol:

	– Vaša jasnosť, Martinovič bol vaším dôverníkom a vy ste dovolili, aby ho polícia zatkla. Veď on sledoval demokratov.

	– Áno, áno, ale mohol ma aj klamať, lebo istá vierohodná osoba si vypočula, čo sa hovorilo na schôdzke demokratov. Chápete?! A to sa nedá poprieť. Tento fakt treba objasniť.

	Gróf Sarau chcel ministrovi ešte niečo povedať, no nevedel sa k tomu odhodlať. Napokon predsa len vstal a pristúpil k ministrovmu stolu.

	– Medzi písomnosťami, ktoré boli zhabané u Martinoviča, sa našiel aj lístok od nejakej dámy, zrejme z vysokej spoločnosti, ktorá musela byť v styku s Martinovičom.

	– Kto je tá dáma? – spýtal sa minister zvedavo.

	– Na túto otázku nech vám odpovie toto, – povedal Sarau a podával ministrovi kartičku so širokým zlatým lemovaním. – Náhodou poznám písmo baronesy Xénie a hneď som vedel, že to ona písala. Pozrite, čo sa na kartičke píše: „Čakajte ma dnes večer doma.“ Vidíte, Martinovič je určite nevinný, lebo baronesa by nepísala sprisahancovi. Zrejme sa nenájde nik, kto by potvrdil, že baronesa udržiavala styky so sprisahancami.

	– Xénia na môj pokyn sledovala demokratov.

	– Ach ták! Teraz je jasné, prečo baronesa písala Martinovičovi. Oni dvaja spoločne sledovali demokratov a museli byť v spojení. Páči sa mi, že Martinovič všetko vzal na svoje plecia a pred komisiou zatajil baronesu, hoci mohol použiť jej meno, aby sa takto jednoducho dostal z celej situácie.

	– Nazdávam sa, že by bolo dobré vypočuť aj jeho milenku Danušu Potockú, – povedal minister.

	– Áno, rozhodne ju vypočujeme. Viete, že rodina Potockých sú veľmoži. Ani jeden člen tej rodiny by nemohol súhlasiť s ideami demokratov, ktoré sú v prvom rade namierené proti veľmožom. Kontesa Danuša Potocká, ktorá si zvykla na prepych, by nevydržala život s človekom, ktorý by bol proti jej existencii. To je úplne jasné. Napokon, už zajtra ju vypočujeme.

	– Dobre, urobte ako hovoríte. Nechcem vplývať na prácu vašej vyšetrujúcej komisie.

	Gróf Pergen a Sarau sa rozlúčili a podali si ruky. Minister polície sa dal potom zaviesť domov. Hneď sa dal ohlásiť u baronesy Xénie.

	DUCH A SRDCE

	Minister polície ani netušil, že Xénia dala svoje srdce mužovi s demokratickými názormi. Netušil to, hoci tvrdil, že „vie všetko“. A to, že by si baronesa mohla svojím duchom osvojiť temné, biedne a úbohé demokratické ideály, ktorými opovrhovala všetka šľachta, by nikdy neuveril, aj keby sa mu s tým sama priznala.

	Xénia už o tom ani nepremýšľala. Od toho večera, keď vo svojich komnatách prežila prvú lúče ľúbostného šťastia s Delivukom, rozhodla sa klamať ministra, matku i služobníctvo, že je ťažko nemocná a nemôže hovoriť, nieto ešte ministrovi písať mená. Minister sa ani veľmi nepokúšal žiadať ju o to. A to potvrdilo jej presvedčenie, že nemoc dokonale predstiera. No nakoniec jej ministrova trpezlivosť začala byť podozrivá. A keď sa u nej neukázal ani po dvoch dňoch, začala predstierať, že sa jej vedomie vrátilo, lebo sa nazdávala, že takto sa skôr niečo dozvie. Čudovala sa, že jeho tvár neprezrádzala ani najmenšie starosti či rozrušenie. Naopak, vyžarovala z neho spokojnosť. Preto začala ešte vážnejšie pochybovať o všetkom a usilovala sa dopátrať, čo spôsobilo taký nečakaný zvrat v jeho správaní.

	– Aký som šťastný! – vyhlásil minister a hneď dodal: – Prosím pána doktora i svoju manželku, aby ma na chvíľu nechali samého s baronesou Xéniou. Musíme si povedať čosi dôverné.

	Xénia sa na túto ťažkú chvíľu tešila, ale súčasne sa jej veľmi obávala.

	– Xénia, počúvaj ma. Vieš, že som od teba žiadal mená či už ozajstných demokratov, alebo nepravých. Preto som sa nevedel dočkať, kým sa ti vráti vedomie, lebo tvoja choroba ti neumožňovala napísať, o čo som ťa žiadal. Teraz už od teba nič nepotrebujem, demokratov mám.

	Privrela oči, akoby už niečo tušila. A viečka držala spustené, akoby zamrela. Minister bol taký šťastný, že jej správanie už ani nesledoval. Gróf pokračoval:

	– Mám ich vo väzení.

	– To je skvelé, – šepla, ale viečka neotvorila. – Si zachránený. A kto sú tí ľudia?

	– Neviem ich mená spamäti, ale všetko sú to Martinovičovi známi. Deň pred zatknutím mali u neho schôdzku. Martinovič žije s istou ženou, dcérou jedného z grófov Potockých, a tá je strašne žiarlivá. Žiarlivosť tej ženy ich nahnala do Bujanovičovho náručia.

	– Bujanoviča? Dávaj si pozor, ten strašne klame.

	– Našli sme tam celý demokratický spolok. Všetko ti vyrozprávam…

	– Vrav, aspoň sa trocha rozptýlim.

	Minister jej rozpovedal o krutej hre Bujanoviča s Danušou a skončil žartovaním.

	Xénia predstierala, že je slabá, no s úsmevom povedala:

	– To je dobré. Ale čo bude ďalej?

	– Hneď vydám príkaz, aby ešte dnes vypočuli kontesu Danušu Potockú. Ona potvrdí, že falošného muzikanta skryla do skrine medzi šaty, odkiaľ si vypočul celú poradu. A potom môžem začať s ostrým výsluchom.

	– Veľmi dobré, papá, – šeptalo dievča unavene, akoby sa jej už zmocňoval spánok.

	– Xénia, musíš sa poriadne vyliečiť, veľmi si bledá a vyčerpaná.

	– Nezanedbávaj kvôli mne svoje štátnické povinnosti, o mňa sa stará doktor. Cítim, že by som mohla spať dvadsaťštyri hodín.

	– Idem na ministerstvo a matka je pozvaná ku grófke Trauttmannsdorffovej. Do videnia večer.

	Keď Xénii jej chyžná oznámila, že otčim a matka odišli z domu, vstala z postele. Pevne stála na zdravých nohách, hoci najnovšia správa ju takmer dorazila a pripravila o všetky sily. Hneď si sadla k zrkadlu, založila si parochňu, aby vyzerala ani stará meštianka, trocha si pomaľovala tvár temnými škvrnami, potom si na hlavu založila čepiec. Chyžná bola udivená úspešným maskovaním. Xénia si obliekla skromné meštianske šaty a zahalila sa plášťom.

	– Ktokoľvek by prišiel, – prikázala Xénia chyžnej, – povedz, že som po prvý raz tvrdo zaspala a že ma nesmieš budiť. A lekár príde až večer.

	Xénia zišla schodiskom pre služobníctvo, nastúpila do obyčajnej drožky. Po štvrť hodine sa nechala vyložiť neďaleko Martinovičovho bytu. Zazvonila. Chyžná otvorila dvere a meštianka jej ticho povedala:

	– Môžem sa zhovárať s príbuznou pána Martinoviča?

	Dievča privrelo dvere a išlo návštevu ohlásiť Danuši.

	– Akási staršia žena chce hovoriť s príbuznou nášho pána. Neviem, prečo vašu milosť tak nazýva…

	– Ale ja viem, – ozvala sa Danuša, lebo si spomenula, že takto ju oslovoval muzikant, a preto chyžnej prikázala, aby návštevu hneď uviedla.

	Do salónu vstúpilo čudné ženské stvorenie, uklonilo sa a spýtalo:

	– Vaša milosť je príbuznou profesora Martinoviča?

	– Áno, som. Poslala vás tá, ktorú miluje? Všakže?

	Otázka Xéniu rozhnevala.

	– Pani, pochádzate z rodu veľmožov, rovnako ako ja, ale azda váš mozog ešte aj dnes lipne na starom erbe vysokého rodu a nevie o tom, že ľudský duch má aj vyššie túžby ako ľúbostné objatia. Odhoďte ten prekliaty erb a otvorte svoj rozum cestám šľachetných túžob ľudského rodu, povzneste sa! Vaša veľmožská vášnivá krv uvrhla Martinoviča a jeho druhov do okov, lebo svojimi vznešenými plánmi chceli strhnúť putá z rúk ľudu a meštianstva, teraz sa ocitli na okraji smrti, sú na ceste, čo vedie na popravisko.

	– Čo mi to hovoríte? Vy ste sa pomiatli…

	– Vy ste vysokourodzený šialenec, ktorého vášne sú barikádou mozgu. Veď vy ste muža, ktorý vás miloval, dostali do väzenia. Bol by urobil lepšie, keby sa zriekol lásky, aby sa mohol venovať iba službe ideálom. Teraz závisí od vás, či svojho muža a jeho druhov zachránite alebo zabijete. Všetko je vo vašich rukách. Rozhodnite sa: alebo budú všetci popravení, alebo Martinovič bude ešte dnes večer doma.

	– Ja? O čom to hovoríte? Ja nič neviem, ničomu nerozumiem – viem len to, že ho milujem.

	– Áno, tak ho milujete, že ste ho vohnali do náručia ministra polície.

	– Ja? Och, nemôžem to počúvať, – rozvzlykala sa a padla na diván.

	Xénia k nej podišla, nadvihla ju a prikázala jej:

	– Pokúste sa ho zachrániť a spolu s ním aj jeho druhov.

	– Čo mám urobiť?

	– Pani, čas plynie. Polícia sa chystá prísť sem a vypočuť vás, lebo kontesu nemôžu predvolať na súd. Vy ste ho posotili smerom k popravisku, iba vy môžete odraziť katovu sekeru od Martinovičovho krku.

	Až teraz sa Danuša spamätala. Cítila, že naozaj sa chystá niečo strašné, a preto padla na kolená.

	– Napravím to, prisahám, zájdem za ujom grófom…

	– Nie, dôležitú úlohu musíte odohrať medzi múrmi tohto bytu. Ja viem všetko a poviem vám, akú pascu ste svojou žiarlivosťou Martinovičovi nastražili. Hneď sa všetko dozviete. No najskôr pošlite preč slúžky. Potom vám poviem, čo máte robiť a hovoriť. Len rýchlo, čas súri.

	Xénia jej potom odhalila, ako sa nerozumne a nedôstojne zachovala, keď podľahla svojej žiarlivosti. Mladé dievča úplne ovládlo Danušu a tá súhlasila so všetkým. Kým boli slúžky preč, obe pripravili všetko, aby zachránili zatknutých. Xénia sama pomáhala preťahovať nábytok, zvesovať záclony a meniť vzhľad Danušinho bytu. Medzitým jej hovorila, ako sa má správať a čo má povedať, učila ju, ako odpovedať na otázky policajtov. Potom náhlivo odišla z domu. Už štvrť hodiny po jej odchode ktosi zazvonil na Martinovičovom byte.

	Danuša otvorila a z chodby do bytu vstupovali traja muži. Prvý sa predstavil ako gróf Sarau. Uhladene ju pozdravil, potom predstavil grófa Zinzendorfa a tretieho švihácky oblečeného šľachtica Bujanoviča nepredstavil. Danuša ich zaviedla do salónu a ponúkla im kreslá. No gróf Sarau si nesadol, ale sa uklonil a vážne oznámil:

	– Kontesa Potocká, prepáčte, že vás vyrušujeme vo vašom dome, ale povinnosť mi ukladá konštatovať isté dôležité veci.

	– Len ráčte, – odvetila a usilovala sa zachovať duchaprítomnosť a silu.

	– Poznáte tohto pána? – povedal a ukázal na Bujanoviča.

	– Nepoznám, vaša jasnosť, ale som ho videla.

	– Prepáčte, teraz sa vás musím spýtať na intímnu vec: ste priateľkou pána Ignáca Martinoviča?

	– Máme sa radi, lenže keď on vystúpil z kláštora, nikto nás nezosobáši.

	– Zdá sa im, že Martinovič si málo cenil vašu lásku a takmer každý večer nebýval doma kvôli schôdzkam.

	Danuša celá zrumenela, roztriasla sa, ale bdela nad ňou Xéniina hrozba, že svojho milovaného pošle na popravisko, ak sa nebude správať podľa jej rád. Danuša začala ďalej hrať svoju úlohu:

	– Jasný pane, ste obeťou policajta, ktorý si chce zaslúžiť veľa peňazí, celý majetok…

	– Kontesa, azda len nemáte o mne takú zlú mienku, že ja by som sa mohol stať obeťou niekoho?

	– Dovoľte, aby som vám všetko vysvetlila. Môj ujo je boháč a neustále cestuje po svete, to všetci vedia. Dva roky cestoval s Ignácom Martinovičom. Pred pár mesiacmi Martinoviča už nemohol nahovoriť, aby ho sprevádzal, nuž nás chcel nasilu odlúčiť a dokonca mi našiel aj muža z vysokých kruhov. Pozval k sebe istého veľmi prefíkaného policajta a sľúbil mu celý majetok, ak Martinoviča odo mňa odlúči, lebo vraj robím hanbu celej rodine, keďže žijeme nezosobášení…

	– Kontesa, – prerušil ju Sarau, – ten policajt nikdy nevidel grófa.

	– No dostal od neho príkaz, aby urobil všetko pre to, aby sme sa s Martinovičom rozišli. Ten prefíkanec sa prezliekol za chudobného muzikanta, navštívil ma a usiloval sa mi nahovoriť, že Martinovič sa milkuje s jeho dievčaťom.

	– A vy ste uverili…

	– Iba som sa pretvarovala, že verím a že žiarlim…

	– Kontesa, veď vy kypíte žiarlivosťou, – prerušil ju Bujanovič, no Danuša si ho premerala pohľadom a odvetila:

	– Správate sa ani opitý pandúr.

	– Dohodli sme sa na ten večer, keď páni mali schôdzku…

	– Akí páni? Čo vám to víri v hlave?

	– Vy ste mi prikázali, aby som prišiel a skryli ste ma…

	– Ja vás? A to už prečo?

	– Mysleli ste si, že Martinovič bude mať v tomto byte ľúbostnú schôdzku s mojím dievčaťom.

	– Kam som vás mala na ten čas zatvoriť? Martinovič je dosť bohatý, aby si na ľúbostnú schôdzku prenajal dve aj tri izby v hostinci. Aspoň toto by vám mohlo byť jasné. Ako by sa mohol stretnúť so svojim dievčaťom pred mojimi očami?

	– Poslal vás preč z domu, lebo…

	– To je ešte bláznivejšia myšlienka: mala som sa dobrovoľne vzdialiť, aby sa tu milkoval s inou?!

	Sarau bol v rozpakoch. Hľadel na Bujanoviča, ten naňho a potom rozrušene skríkol:

	– Konala sa tu sprisahanecká schôdzka demokratov!

	– Prosím vás, čo to má znamenať? Najprv ste si vymysleli nejaké dievča a teraz zas sprisahanie. Pane, za toto sa budete zodpovedať, lebo ja vás zažalujem.

	Slovo si vzal gróf Zinzendorf a opýtal sa Danuše:

	– Takmer každý večer Martinovič odchádzal a domov sa vracal okolo polnoci.

	– Večer nikdy neodchádzal.

	– Udržiaval styky s mnohými priateľmi.

	– Myslím, že vám je známe, že Martinovič sa od svojej mladosti zapodieva písaním, vydáva knihy, venuje sa vede. Vždy po celý deň pracoval a potom sme spolu chodili na prechádzky. Pravda, veľa ráz sme jeho priateľov a známych pozvali na večeru.

	– Prepáčte, ale v tomto byte sa uskutočnila aj schôdza demokratov, – ostro ju prerušil Bujanovič.

	– Kde? – spýtala sa Danuša. – V ktorej miestnosti?

	Bujanovič sa v rozpakoch poobzeral, prstom ukázal na dvere a povedal:

	– Tamto, v jeho pracovni.

	– Tam je jedáleň, – povedala Danuša a otvorila dvere.

	– A odkiaľ ste ich počúvali?

	– Z tejto izby, bol som v skrini.

	– Ale v tejto izbe niet nijakej skrine, – konštatoval gróf Zinzendorf.

	– Potom to bola nejaká iná izba. V skrini bolo plno ženských hodvábnych šiat, za ktorými som sa ukryl.

	– Kontesa, prosím, ukážte nám svoju skriňu so šatami, – poprosil gróf Zinzendorf.

	– Ráčte ma nasledovať, – povedala Danuša a otvorila dvere do spálne. Ale ani tu nebola skriňa na šaty. Potom otvorila dvere tretej izby.

	– To je tá skriňa, – zvolal Bujanovič.

	Danuša sa spýtala:

	– A z nej ste všetko počúvali?

	– Áno, celkom iste.

	– Kontesa, dovoľte, aby sme skriňu otvorili.

	Danuša sama otvorila skriňu a členovia vyšetrujúcej komisie ostro pozreli na Bujanoviča.

	– Ako ste sa mohli skryť medzi toľké knižiská?

	Zaskočený chlap zízal do skrine plnej kníh, na dne ktorej boli akési malé škatuľky.

	– Ako ste si na počúvanie mohli vybrať izbu, ktorú od izby, kde mal Martinovič schôdzu, delia ďalšie tri miestnosti? Ako ste ich mohli počuť? Azda kričali? – nahnevane sa spýtal predseda komisie gróf Sarau.

	Rozrušený policajt sa začal obzerať na všetky strany a Danuša dodala:

	– Prosím, vaša jasnosť, medzi knihami máme aj toto, – povedala a zo škatule vysypala nádherné staré šperky. – Toto je môj majetok. Ako by som mohla dovoliť, aby sa nejaký cudzí muž ukrýval v izbe, kde v skrini mám takéto vzácne veci?! Prosím, páni, pokračujte v otázkach. Ja opakujem, že všetko si to vymyslel policajt, ktorého podplatil môj ujo, aby ma odlúčil od Ignáca. Sama sa veľmi čudujem, že si najskôr vymyslel dievča, s ktorým ma údajne Martinovič klame, a teraz si znova vymýšľa nejakých sprisahancov? Možno mu niekto poradil, že ujo zaplatí viac za sprisahancov ako za dievča.

	Policajného špicľa pochytila obrovská zlosť. Obhliadal sa na všetky strany, no nijakovsky sa nevedel zorientovať. Všetko sa mu videlo cudzie.

	– Akoby ste nikdy neboli v tomto byte, – konštatoval predseda komisie Sarau.

	– Vaša milosť, všetko som si prezrel, modré záclony mali byť odtiahnuté ako znamenie…

	Všetci, aj Danuša, sa začali obzerať.

	– Nikde niet modrých záclon, – nahnevane konštatovali páni a Bujanovičova tvár prezrádzala, že je úplne zmätený. V tejto chvíli nevedel, ako sa obhájiť a brániť pred svojimi predstavenými.

	– Kontesa – spýtal sa Zinzendorf, – povedzte nám, bol muzikant u vás skrytý v skrini?

	– Vaša jasnosť, muzikant raz prišiel a hovoril čosi o dievčati, s ktorým ma Martinovič podvádza. Len čo to povedal, hneď som vedela, že ho niekto poslal, aby ma rozvadil s Ignácom, aby sme sa rozišli. Prosím, pred dvoma týždňami som bola u kňažnej v jej paláci. Prvá dvorná dáma mi povedala, že ma milenec klame. Keď som od kňažnej odchádzala, videla som, že tento muž ma sleduje. Áno, videla som, že ma sledujete, aby ste zistili, kde bývam. Aj to je jasný dôkaz, že všetko bolo dohodnuté len preto, aby ste ma odlúčili od Ignáca. Potom ste sa prestrojili za muzikanta. Predstierala som, že vám verím – ale len preto, aby som sa vás čím skôr striasla.

	– Povedali ste o mne niečo Martinovičovi?

	– Nie, nechcela som pred ním blamovať svojho uja.

	– V tom prípade sa na to spýtame uja, – povedal zvýšeným hlasom Bujanovič.

	– Vravíte to len preto, lebo viete, že je niekde v Indii. Pane, vaša komédia je nebezpečná: vymysleli ste si nejaké sprisahanie, len aby ste mohli odlúčiť dvoch zaľúbených. A to je odporné.

	– Kontesa, vy tvrdíte, že Martinovič tu nemal nijakú schôdzu?

	– Ani tu, ani inde, na to som ochotná prisahať.

	Grófi poprosili Danušu o prepáčenie, že ju vyrušili a odišli. Keď boli vonku, gróf Sarau vyhlásil Zinzendorfovi:

	– Darebák Bujanovič si chcel vyslúžiť peniaze. Vie, Potocký mi kedysi povedal, že by dal celý majetok za to, keby niekto jeho rodinu zachránil pred hanbou, lebo kontesa žije s obyčajným mešťanom, s ktorým sa nemôže ani zosobášiť. Tak toto chcel pán Bujanovič! Áno, tak ako sa to vraví: jednou ranou dve muchy – od Potockého získať peniaze a od štátu postup v službe, ako odmenu za to, že chytil sprisahancov. Vedel som, že tu čosi nie je v poriadku.

	Takto sa zhovárali, keď sa vracali na ministerstvo. Danuša zatiaľ ležala na diváne. Ešte sa jej chvel každý nerv od strašného napätia, ktoré pred chvíľou zažila. Ešte i teraz cíti Xéniinu prevahu – hoci pre ňu to bola neznáma žena v meštianskom oblečení, ktorá vopred vedela, čo sa jej budú pýtať a poučovala ju ako nemilosrdný režisér herca, ktorý chce, aby si zapamätal nielen všetky slová, ale aj to, ako sa má správať. Teraz po prvý raz pocítila, že duch tej ženy v meštianskych šatách ovládol jej veľkú žiarlivosť a choré srdce.

	ČÍHAJÚCI DÉMON

	Úzka pustá chodba v ľavom krídle starého cisárskeho paláca. V súmraku sivých tieňov pomalé, zákerné kroky. Ľudská socha opretá o jedny dvere v okamihu ožije, odskočí, kroky sa zrýchlia a šum sukne vyplní hluché ticho.

	– Karlo, stojte!

	– Čo si želáte, kontesa Dora?

	– Ihneď poďte do mojej pracovne, – šeptom prikazuje a šušťanie jej šiat prechádza do spojovacieho chodníka druhej budovy. Tu prvá dvorná dáma otvorí dvere svojej kancelárie a sadne si k stolu. Svietnik horí, osvetľuje papiere, na ktorých sú zaznamenané príkazy na dvorné ceremónie. Dora netrpezlivo hľadí na dvere, ktorými by mal vstúpiť dvorný špiceľ. Už sa jej zmocňuje hnev, keď ktosi zaklope. Do miestnosti vstúpi Karlo a ukloní sa.

	– Jasná baronesa, ráčte prikázať.

	– Pozvala som vás už pred polhodinou. Verím, že ste nemali odvahu prísť hneď, lebo ste si museli vymyslieť obranu.

	– Obranu? Nemám dôvod brániť sa pred niečím.

	– Pán sa ráči tváriť, akoby ma nezradil.

	– Som v službách jeho veličenstva.

	– Na moje odporúčanie, a aby ste sa mi odvďačili, prijali ste aj službu u mňa.

	– Len podmienečne, ak tým neuškodím jeho veličenstvu.

	Pohŕdavo si premerala mladého muža:

	– Všetko, čo som si želala, bolo, aby ste ponížene slúžili jeho veličenstvu. Preto sa vás pýtam: ako je možné, že taliansky princ Alfonso sa nevrátil zo Záhrebu?

	– O tom som informoval cisára.

	– Oznámili ste mu, že princ sa ukazoval v Záhrebe, akoby sledoval medzi talianskymi obchodníkmi, čo sa hovorí o demokratoch a že oni mu pomohli ujsť do Talianska.

	– A to sa mu aj podarilo.

	– Nepomohli ste mu vy, Karlo?

	– Takáto klebeta by bola pre mňa veľkou urážkou.

	– Preskúmam, či moje podozrenie je klebeta alebo…

	– Baronesa, čo si odo mňa želáte? Ponáhľam sa.

	– Ach ták?! Vy sa ponáhľate, aby som vám odhalila pravdu? Povedzte, prečo ste v Záhrebe nevykonali môj príkaz?

	– Xéniu som vonkoncom nemohol obviniť, že patrí medzi sprisahancov, lebo celé mesto si šeptalo, že je cisárova špiónka. Nikdy by som sa nemohol blamovať natoľko, aby som ju obvinil.

	– Prečo ste cisárovi neposlali list, ktorý som vám poslala, aby ste ho prepísali? V liste sa cisárovi oznamovalo, že Xénia prijíma svojho milenca a vydáva ho za brata.

	– Taký list som od vás nedostal.

	– Klamete. Kuriér ho odovzdal s ostatnou poštou v paláci grófa Sermage.

	– Neklamem, hovorím pravdu: taký list ste mi neposlali a cisárovi by som ani takú lož nenapísal.

	– Neoznámili by ste to, ani keby som si to výslovne želala?

	– Najskôr by som jeho veličenstvo informoval, čo odo mňa žiadate.

	– Toto je vzácne priznanie. Znamená to, že v Záhrebe ste boli Xéniiným ochrancom?

	– Nedovolím, aby ma vaša jasnosť znova ohovárala.

	– Prosím, aby ste to hneď odvolali.

	– Naopak, dávam vám slovo, že sa pred vašou klebetou budem brániť.

	Jeho hlas prezrádzal skrytú nenávisť. Baronesa si to jasne uvedomovala a preto zaujala pozíciu mocného nadriadeného:

	– Viete, že ste sa na toto miesto dostali vďaka môjmu odporúčaniu?

	– Miesto som si udržal svojimi schopnosťami a poctivou prácou.

	– Ste v mojej moci a môžete všetko stratiť.

	– Preto, lebo vám nereferujem, kedy a ktorá žena chodí do cisárovej spálne? Dobre viem o všetkom. O všetkom!

	– Zajtra si všetko odskáčete! Budete obvinený a dostanete výpoveď.

	– Žiarlite na Xéniu, žiadate odo mňa gaunerské služby.

	– Von! Zajtra dostanete svoje!

	– Už len chvíľu, – obráti sa k dverám, za ktorými počuje akýsi pohyb.

	Otvorí dvere. Vonku stojí lokaj a na reťazi drží psisko. Pes skočí na Karla a prejavuje mu svoju oddanosť. Mladý muž vezme od lokaja reťaz a vtiahne psa do úradu prvej dvornej dámy.

	Pes začne ňuchať, potom zdvihne hlavu a vyrúti sa na baronesu. Dora zvrieskne a skryje sa za písací stôl, odkiaľ kričí na Karla:

	– Von, practe sa!

	– Barónka, už len chvíľu strpenia. Teraz sme si úplne načistom: vy ste to boli, vy! A to sa nemôže zaobísť bez trestu.

	– Zblazneli ste, o čom to hovoríte? Čo chcete?

	– Chcem konštatovať, že jej jasnosť sa natoľko ponížila, že vošla do domu istej meštianky.

	– Blázon! Von aj s tým psiskom!

	– Pes vás odhalil, vyňuchal rukavicu, ktorá vám padla pod stôl, keď ste sa vkradli k mojej snúbenke.

	Zatiaľ čo polohlasne vyslovuje toto obvinenie, pevne drží na reťazi psa, ktorý sa pokúša skočiť na baronesu Doru. Tá sa bledá chveje od strachu pred rozďavenou papuľou, z ktorej hrozivo trčia zuby.

	– Vstúpili ste k mojej snúbenke ako nemecká meštianka zo Záhrebu, predstierali ste, že jej prinášate pozdravy a potom ste vzdychali nad nešťastím mojej Elzy, vraj som jej neverný a milkujem sa s chovanicou ministra polície, vraj k nej chodím po nociach! Úbohá intrigánka!

	Chcela protestovať, kričať, volať na pomoc, ale sa neodvážila nikoho pozvať, lebo vedela, že Karlo čaká len na to, aby prišli aj ďalší lokaji, aby pred nimi mohol by kričať posledné urážky. Prítomnosť psa a jeho vrčanie ju obrali nielen o silu, ale aj o jej povestnú duchaprítomnosť. Chveje sa na celom tele, Karlo drží psa a tvár má rumennú od nenávisti, vylieva zo svojho vnútra všetok dlho utajovaný odpor voči baronese.

	– Čo chcete dosiahnuť týmito klamstvami?! Vravte!

	– Darebák, draho mi zaplatíš, – ticho prehovorila, a Karlo, ktorý sa už triasol rovnako ako jeho pes, skríkol:

	– Vy to zaplatíte, zmija pekelná, zašliapnem vás! Pokúšali ste sa moju snúbenku predviesť pred cisára, aby sa sťažovala na jeho dôverníka za to, lebo vraj noci trávi s baronesou Xéniou.

	– Tvoja snúbenka je obyčajná cigánka!

	Povolil reťaz a pes bol v momente pri jej šatách. Zmocnil sa jej strach, vyštverala sa na stoličku a potom si sadla na stôl – pes začal vyskakovať okolo stola, aby na ňu dočiahol. Jeho pán, očividne riskujúc svoju existenciu, vykonáva pomstu za urážky a klebety.

	– Mysleli ste si, že moja snúbenka padne do vašej pekelnej pasce ako nešťastná Danuša Potocká?!

	– Ha! Teda takto, ty sluha demokratov! Ľutuješ, že som odhalila sprisahancov?

	– Odvolajte tú klebetu, lebo dovolím psovi, aby ma pomstil. Počujete?! Roztrhá vás na kúsky. Do Elzinej duše ste naliali pohár jedu zo svojej diabolskej zloby. Kam vkročí vaša noha, všetko sa rúca, kam padne váš pohľad, mizne denné svetlo. Prečo? Prečo?

	– Aby som chránila jeho veličenstvo, – zvolala.

	– Aby ste chránili jeho spálňu pre seba! Áno, len preto!

	– Beda ti, Karlo!

	– Trikrát beda tebe, Dora Höllenbachová, ty pôvodca pekla. Potrestám ťa, prisahám na svoj život! Ak ma chceš ohovoriť pred cisárom, tento pes ťa roztrhá na márne kúsky, to si zapamätaj!

	Pot zalieva jeho čelo a lomcuje ním nenávisť. Potom pritiahol k sebe psa, ktorý sa zúrivo snažil zahryznúť do tela, čo sa tak prestrašene zvíjalo na stole.

	– Vyčkaj, Hektor, – napomenul psa, – ešte chvíľu počkaj. Čakanie zväčšuje túžbu, robí korisť sladšou. Keď sa tento dvorný démon pokúsi nastražiť pascu, aby zničil moju lásku, moju existenciu, potom vykonáš svojimi tesákmi rozsudok nad touto krvilačnou beštiou…

	Pritiahol psa k sebe a dal mu povel, aby s ním odišiel. Pri odchode sa pes ešte obhliadol na barónku Doru a strašidelne dychčal. Karlo zatvoril dvere a chodbou vykročil smerom k cisárovým komnatám.

	Baronesa načúvala jeho kroky. Potom zostúpila zo stola a namierila k zrkadlu. Neupravené šaty, parochňa nakrivo a spotená tvár dokazovali, že sa nachádza v hanebnom, ponižujúcom postavení. Začala sa upravovať. Keby ju pred chvíľou boli videli tí, ktorým jej prísny pohľad vlieva do žíl pokornú poslušnosť, stala by sa terčom výsmechu, a to je horšie než vrčanie psa, než Karlove slová.

	„A teraz čo“, položila sama sebe otázku a v duchu si zopakovala všetko, čo jej cisárov špiceľ vmietol do tváre. Musí podniknúť niečo proti jeho postaveniu v cisárových službách. Alebo počká, aby mu nastražila novú pascu? Druhá myšlienka sa jej videla oveľa lepšia, ako keby mala ísť priamo za cisárom. Možno tohto špicľa potrebuje a nepodarilo by sa jej ho obviniť z toho, ako sa k nej zachoval. Karlova snúbenka sa nechcela pred cisárom sťažovať na svojho snúbenca, teda niet nijakého svedectva. Bude lepšie mlčať a čakať na vhodnú chvíľu, kedy sa ten mladík zgúľa zo svojho postu a navždy zmizne.

	„A Xénia?“ premýšľala ďalej. „Pošlem druhého špicľa, vymyslím nejakú schôdzku Karla a Xénie a cisár nepotrebuje nič iné, iba svoju zbožňovanú vidieť na schôdzke s niekým iným, so špicľom, s ktorým spoločne skrývajú demokratov. Áno, takto jednou ranou zabijem dve muchy.“

	Dora bola spokojná so svojím nápadom.

	Členovia vyšetrujúcej komisie sa neustále radili a vypočúvali zatknutých. Všetci vypovedali, že nevedia nič o demokratoch, že nikdy nečítali nijaké demokratické spisy a že sa vôbec nezapodievajú politikou. A keď sa k tomu všetkému ešte dozvedeli o výpovedi kontesy Danuše Potockej, o tom, ako dopadla konfrontácia v jej byte, bolo po argumentoch proti Martinovičovi. Gróf Sarau začal veriť, že Bujanovič si celú rozprávku o prítomnosti na porade demokratov, o tom, ako bol ukrytý v skrini, iba vymyslel, aby mohol od ministra polície vylákať peniaze a súčasne odstrániť z cesty Martinoviča, geniálneho zveda, ktorému sa klaňal aj Sarau. Bujanovič bol celý bez seba, že Danuša všetko poprela, ale nemohol jej dokázať, že nehovorí pravdu. Predseda vyšetrujúcej komisie bol presvedčený, že taká vznešená dáma z vysokých kruhov, ktorú aj on poznal, nemôže klamať. Bujanovič začal premýšľať o tom, či Danuši niekto neporadil, ako sa má správať a čo má hovoriť. No nijakovsky nevedel prísť na to, kto by to mohol byť.

	Kto sa mohol dozvedieť, že nebol muzikantom, ale tajným dvorným agentom? Bolo mu jasné, že Danuša veľmi dobre vie, prečo všetko popiera. No nech si hlavu lámal akokoľvek, nemohol prísť na to, kto ju takto nasmeroval. Nepochyboval o tom, že ona sama nebola taká dôvtipná, aby všetko vymyslela.

	Uplynuli dva dni. Komisia už nevypočúvala zatknutých. Všetci boli presvedčení, že Martinovič hovoril pravdu, že všetci sú nevinní a že ich treba pustiť na slobodu. Minister polície mal o tom informovať cisára, ale nenašiel na to síl. Sedel zatvorený vo svojej kancelárii a nikoho neprijímal. V hlave mu šumelo, udalosti sa mu v hlave pomiešali, cítil sa ani vo víre, z ktorého niet záchrany. Toľko zmätku nezažil nikdy v živote a teraz cítil, že sa okolo neho zamotal uzol, z ktorého sa nikdy nedostane. No ak by ho presekol, poranil by sám seba. V zúfalstve preklínal demokratov, Bujanoviča, Okoličániho a celý svet.

	So svojím nešťastím sa zveril Xénii, ktorá ho utešovala.

	– Cítim sa ani v blázninci. Náš štát je ozajstný blázninec. Jedného dňa poddaní cisára presviedčajú, že v jeho štáte je strašná skupina sprisahancov, ktorí ho môžu každú chvíľu pripraviť o moc. A on sa bojí, trasie sa a všade hľadá sprisahancov. Bojí sa každého človeka, s ktorým sa stretne, a každého považuje za svojho nepriateľa. Na druhý deň príde druhý poddaný a presvedčí ho, že nijakého sprisahania niet, že všetko je iba mam a klam, hra intrigánov, ktorej sme opäť verili. Potom sa opäť všetko obráti. Príde niekto tretí a prstom ukáže na zradcov, predvedie ich a predloží dôkazy. No dôkazy sa zrazu rozplynú a ukáže sa, že neboli pravdivé. A znova máš prázdne ruky. Konečne mám niekoho v rukách, no neviem, či sú to zradcovia, alebo ľudia, čo cisára zbožňujú. Čo mám s nimi robiť?

	– Nie som povolaná na to, aby som ti robila prednášku, ale poviem iba to, čo si myslím, lebo nechcem, aby si hocikomu dovolil, aby na teba vplýval. Ktokoľvek za tebou príde a niečo ti pošepne, každému veríš, lebo sa bojíš. Nemám takú hlúpu hlavu. Poslúchni svoju Xéniu a nedovoľ, aby kadejakí ľudia na teba vplývali. Všetci majú na mysli len to, ako ťa pripraviť o kreslo ministra.

	– No čo povie cisár, keď sa dozvie, že všetok ten hurhaj bol zbytočný a že zatknutí nie sú vinní?

	– Koľko ľudí je zatknutých?

	– Tí, ktorí boli u Martinoviča a niekoľkí ich známi z Viedne.

	– Kto sú tí Viedenčania?

	– Riedi, Solltick, Taufer a akýsi učiteľ Jelínek. Ten býval v Heldovom hostinci a stretával sa tam s mladými ľuďmi.

	– Je strašné, keď trpia nevinní ľudia.

	– Musíme niečo vymyslieť.

	Predseda vyšetrujúcej komisie gróf Sarau odišiel na audienciu k cisárovi. Ten netrpezlivo čakal výsledky vypočúvania demokratov. Cisár František počúval správu s veľkým údivom. Mal doširoka otvorené oči a priam hltal každé slovo predsedu vyšetrujúcej komisie. Ten mu tlmočil Martinovičove vyhlásenia a celú výpoveď o tom, ako pôsobil za života kráľa Leopolda až po svoje zatknutie – cisára to všetko prekvapilo. Musel potvrdiť, že Martinovič bol dôverníkom jeho otca, ktorý si vysoko cenil jeho rozumové schopnosti. Keď gróf Sarau čítal tú časť správy, v ktorej Martinovič hovorí o tom, že bol dôverníkom ministra polície, cisár ho prerušil a spýtal sa:

	– Čo na to vraví minister polície?

	– Potvrdzuje, že Martinovič bol v jeho službe.

	– Prečo ho dal zatknúť?

	– Lebo ho udal tajný agent Bujanovič.

	Tvár cisára Františka sa zvraštila. Vypočul si správu do konca a potom dal zavolať grófa Pergena.

	Minister polície predstúpil pred cisára s akýmsi strachom. Dobre chápal, že mu ide o hlavu. Keď ho pokarhal a volal na zodpovednosť kvôli zatknutiu Martinoviča, minister polície odvetil:

	– Veličenstvo, môžem povedať len toľko, že som veľmi dbal o to, aby v štáte bol pokoj, aby bolo bezpečne. Martinovič bol mojím agentom, ale vždy som ho podozrieval, že hrá dvojitú hru, a preto som Bujanovičovi prikázal, aby ho sledoval. Myslel som si, že ak je Martinovič úprimný, nič sa nestane, no ak je radikálny demokrat, budem ho mať pod dozorom.

	– Dôležité je len jedno: je Martinovič zradca, alebo nie?!

	– Do duše mu nevidím. No jasných dôkazov niet.

	Cisár zrazu vstal a so zachmúrenou tvárou povedal:

	– Pán gróf, vaši demokrati sa podchvíľou objavujú a vzápätí sa zas strácajú. A to ma veľmi mrzí. Pousilujte sa svoje schopnosti uplatniť niekde inde.

	Minister zbledol.

	– Podpíšete ešte posledný akt, ktorým zatknutých prepúšťate na slobodu, lebo vyšetrujúca komisia dospela k jasnému záveru, že sú nevinní. Martinovičova výpoveď potvrdzuje názor vyšetrujúcej komisie, a to svedčí o ohromných policajných schopnostiach ministra polície!

	Cisár sa k nemu obrátil chrbtom a vyšiel z kabinetu. Minister Pergen bol úplne zlomený. Zdalo sa mu, že sa prepadol cez podlahu dvorany kdesi do nekonečnej, bezodnej priepasti. V tomto momente prišiel o ministerské kreslo i svoju česť. Cisárovo slovo zničilo celý jeho život. V tej istej chvíli sa zboril jeho ministerský palác. Ani nezbadal, že cisár vyšiel, hlboko sa ukláňal prázdnemu priestoru a vyšiel.

	V paláci vysokého hodnostára a cisárovho obľúbenca biskupa Okoličániho sedí niekoľko jeho priateľov. Avšak Okoličáni slovami, pohybmi i výrazom tváre dáva najavo, že horí nespokojnosťou a netrpezlivosťou. Aj jeho stúpenci sú nespokojní. Zhovárajú sa potichu, ale žlčovito. Podchvíľou sa pozrú na hodiny. Čakajú správu z dvora.

	O pol hodiny Okoličánimu ohlásia dvorného kaplána. Všetci rozrušene vstali, aby čím skôr počuli správy, ktoré prináša.

	Prvý k nemu pristúpil domáci pán a zachmúrene sa spýtal:

	– Tak čo sa deje, vravte?!

	– Vaša ctihodnosť, musíte mi prepáčiť, ale neprinášam dobré správy.

	– O tom sme sa zhovárali celú hodinu, ale napriek tomu chcem vedieť všetky podrobnosti.

	– Jeho veličenstvo je úplne bez seba. Ešte sme ho nikdy nevideli takého skľúčeného.

	– Dobre, dobre, vravte o tom, na čo čakáme.

	– Je po všetkom.

	– Je po všetkom?! – zvolal Okoličáni a len-len že stlmil nadávku, ktorú už mal na perách. – Je koniec napriek všetkému, čo museli sme urobiť?

	– Minister polície a gróf Sarau hovorili o výsledkoch vyšetrovania.

	– O tom chcem počuť! – zvolal Okoličáni.

	– Z kabinetu som počul cisárove slová, ktorými konštatoval, že Martinovič bol vlastne dôvernou osobou ministra polície a že kedysi si ho na dvore veľmi vážili. Minister potvrdil, že Martinovič bol jeho hlavným dôverníkom pri sledovaní nielen domácich demokratov, ale aj republikánov v iných štátoch. V spisoch, ktoré sa uňho našli, nebolo jedného-jediného slova, ktorým by ho bolo možné kompromitovať. Ba čo viac, Martinovič ministrovi odovzdal niekoľko pamfletov a usiloval sa objaviť autorov, ktorí ich napísali. Ministrovi sľúbil, že na dvore nájde toho, čo napísal brožúru proti veľmožom.

	– To je na zbláznenie, – zvolal Okoličáni, – toho Martinoviča nepoznám, no zatvorili ho ako vodcu uhorských jakobínov a teraz sa ukázalo, že ide o dôverníka vlády, a nie revolucionára.

	– Žiaľ, Martinovičovo vypočúvanie to dokázalo.

	– A ostatní? Čo je s nimi?

	– Najbližším Martinovičovým priateľom bol akýsi Lackovič. Bol kapitánom dvornej gardy, ale kvôli akýmsi rodinným udalostiam požiadal o uvoľnenie zo služby. No teraz sa znova uchádza o službu v garde. Ani u neho sa nenašlo nič podozrivé. Všetci vypočúvaní hovorili tak, že akýkoľvek ich postih nie je možný, lebo by to bola hanba pre štát. Toto tvrdil predseda vyšetrujúcej komisie a dodal, že výpovede zatknutých dokazujú, že všetci sú lojálnymi poddanými.

	– A teraz čo? Čo mieni cisár urobiť?

	– Jeho veličenstvo ministrovi polície grófovi Pergenovi prikázalo, aby ihneď podpísal akt o ich prepustení na slobodu, lebo sú úplne nevinní.

	– A minister? – zvolal Okoličáni. – Cisár ho neposlal do väzenia?

	– Áno, dá sa to nazvať väzením. Cisár mu povedal, že toto je jeho posledný akt na ministerstve polície. Ešte dnes mu dá výpoveď, len čo obvinených prepustia na slobodu.

	– Toto je jediné zadosťučinenie za tú strašnú porážku.

	Vtom vstúpil lokaj a oznamoval:

	– Vaša ctihodnosť, pán Bujanovič prosí o prijatie.

	– Ten darebák a podvodník, čo neustále má ruku v mojom mešci, určite prichádza s novým návrhom, aby mohol odo mňa vymámiť peniaze. Ale aj mu ukážem! Ten uvidí, že moje peniaze neslobodno len tak rozhadzovať. Nech vstúpi.

	Bujanovič cez prah prestupoval ponížene, no na perách mu ako vždy tancoval jeho ironický úsmev. Bol oblečený vznešene a rovnako vznešene sa správal a uklonil. Okoličáni si ho premeral a spýtal sa:

	– Prečo ste zas prišli? Aby ste nám oznámili, že zatknutí dostali zadosťučinenie? Bujanovič iba pokrútil hlavou, ďalej sa usmieval a čakal, kedy biskupa pominie hnev.

	– Tak na čo ste prišli?! Vravte, – skríkol na Bujanoviča.

	– Vaša ctihodnosť, chcel som vám len oznámiť, že o pár dní by som mohol odhaliť celé sprisahanie.

	– Sprisahanie? Aké sprisahanie? Sprisahanie tých, ktorí sa dožili triumfu?

	Ironický úsmev z Bujanovičovej tváre však ani teraz nezmizol. Všetci so záujmom hľadeli naňho, zdalo sa, že ten švihák je naozaj prefíkaný, keď sa v takejto chvíli ironicky usmieva.

	– Už pridlho čakám na tie novinky, – hneval sa Okoličáni. – Už nemám trpezlivosť. Nemôžem čakať.

	– Aj ja čakám, – ironicky odvetil Bujanovič. – Netrpezlivosť by bola pre policajta zlá vlastnosť. Túto vlastnosť si môže dovoliť len vaša ctihodnosť.

	– Neposmievajte sa, lebo vás hneď dám vyhodiť z paláca!

	– V tom prípade by vaša ctihodnosť tento čin už zajtra trpko oľutovala. Keby sme sa v pokoji pozhovárali, celý spolok by mohol byť vo vašich rukách už o niekoľko dní a všetkých by ste mohli predviesť jeho veličenstvu cisárovi.

	– Áno? Potom ste to mali hneď urobiť, – zvolal Okoličáni a jeho slová hrmeli ani hrom. Bujanovič však znova odvetil pokojne a uvážene:

	– Človek, ktorý má v rukách dôkazy, žiada za svoju šľachetnú zradu väčšiu sumu.

	– Vy ste sa zbláznili, načisto ste zblazneli! Mám minúť na tých darebákov celý majetok?! Polícia obchoduje so sprisahancami?!

	– Pardón, vaša ctihodnosť, ja som súkromná osoba. Minister polície ma vyhodil a na moje miesto ustanovil Martinoviča. A dobre viete, že ako súkromný podnikateľ môžem pracovať len vtedy, keď mám peniaze. Vyhlasujem vám: od istého človeka z istého mesta tohto štátu očakávam dôkazy o sprisahaní.

	– V tom prípade ste povinný mi hneď všetko odhaliť.

	– Prepáčte, ale to je môj tovar. Dôkazy budú stáť päťdesiattisíc zlatých. Okoličáni vyskočil spoza stola a začal ziapať:

	– Pozrite, len sa pozrite, čo robia policajti v tomto štáte! Toto je najväčší sprisahanec zo všetkých!

	Bujanovič sa ani teraz neprestal ironicky usmievať, no predsa len mu trocha zrumenela tvár.

	– Vaša ctihodnosť, ja jediný som pracoval v Martinovičovom dome a dostal som do väzenia Martinoviča i jeho druhov.

	– A kto to všetko spískal? Kto mal nápad? Nebolo to dielo baronesy Dory Höllenbachovej?! Všetko je jej zásluha!

	– Nápad bol jej. Áno, ona vymyslela celý plán. V príbuznej grófa Potockého prebudila strašnú žiarlivosť, aby mohli kontesu odlúčiť od Martinoviča, no ja som odhalil, že v tom dome sa stretávajú podozriví mladí ľudia. A to, že som sa dostal na stopu sprisahancom, to je moja zásluha, hoci ona vymyslela celý plán.

	– Kto vám poradil, aby ste Danuši Potockej nahovorili, že Martinovič ju podvádza, kto vám poradil, aby ste sa skryli v byte a vypočuli rozhovor Martinoviča s jeho priateľmi? Všetko vymyslela Dora.

	– Ale kto to vykonal? Kto sa trápil, kto riskoval svoj život? Keby ma boli odhalili, čo by sa bolo stalo? Bol som to ja, len ja, vaša ctihodnosť. A koľko peňazí ma stáli tie masky a obleky? Na to sa nik nepýta. No musím povedať, že baronesa Dora mi povedala, že môžem minúť toľko peňazí, koľko treba.

	– Ale vy ste potrebovali dvojnásobok.

	– Nesledoval som na príkaz prvej dvornej dámy baronesu Xéniu, chovanicu ministra polície?

	– V tomto prípade nie je dôležitá.

	– Ale je dôležitá pre baronesu Doru, lebo ona tvrdí, že chovanka klame svojho otčima a podporuje Martinoviča a jeho druhov, sprisahancov. A takto sa vraj chce zalíškať niekomu, koho miluje ešte od čias, keď bola v Záhrebe.

	– A to vám kto povedal? – zachmúrene sa spýtal Okoličáni. – Xénia a zaľúbená do nejakého sprisahanca?

	– Ráčte sa informovať u baronesy Dory. Ona to tvrdí, a nielen predo mnou! Požiadala istého dvorného zveda, aby Xéniu v Záhrebe sledoval ako spojenkyňu chorvátskych demokratov. Aj ja som, tu vo Viedni, v rozličných maskách sledoval Xéniu a to bola ďalšia moja úloha.

	– A čo ste zistili?

	– Vaša ctihodnosť, to bola moja práca a jej výsledky sú mojím majetkom. Nemôžem o tom hovoriť pred ľuďmi, od ktorých nemôžem očakávať, že mi vrátia čas a peniaze, ktoré som na to obetoval.

	– Peniaze? Za sledovanie Xénie? – spýtal sa Okoličáni a hlas sa mu chvel.

	– Len moje masky a prestrojenia ma stáli sedemtisíc zlatých, lebo som si musel dávať pozor, aby ma neodhalil jej otčim.

	– Čo? Stotisíc? Milión? Blázni, zlodeji, udám vás u cisára!

	– Zodpovedná bude baronesa Dora.

	– To, čo vymyslela, musíte vykonať.

	– Bez peňazí to nie je možné.

	– Peniaze nedám! Nedám! Tu sú svedkovia. Obchodujete s revolúciou. Zbojníci, darebáci, všetkých vás dám pozatvárať, počnúc ministrom polície a končiac vami. Nedám ani groš. Rozumeli ste? Alebo vás dám ešte dnes zatvoriť.

	Bujanovič sa uklonil a mlčky vyšiel z miestnosti.

	Opustil palác a ponáhľal sa ulicou, akoby sa bál, že sa za ním už ženú policajti, aby ho zatkli. Vstúpil do jedného veľkého domu a vyšiel na druhé poschodie. Otvoril dvere do prepychovo zariadeného bytu. Dnu sedel mocný, tučný muž. Len čo prišiel Bujanovič, muž vstal.

	– Zbytočne si čakal. Okoličáni nechce dať ani groš. Ak ten z Pešti naozaj príde, peniaze si požičiam.

	– Ako ste sa dozvedeli, že má prísť niekto z Pešti?

	– Nebudem hádam ešte aj tebe skladať účty! Počúvaj, veci začínajú byť nebezpečné. Vyhráža sa nám zatknutím. A on je schopný urobiť to ešte dnes. Ja som však múdrejší než on. Niekde sa skryjem.

	– Vás chce zatknúť? Vari len nezblaznel?

	– Keď ide o revolúciu, potom nielen Okoličáni, ale aj oveľa väčší páni sú blázni. A teraz počúvaj: už nikdy nechoď za baronesou Dorou Höllenbachovou po informácie.

	– Oho?! A to zas čo znamená?

	– To znamená, že Okoličáni zatvoril mešec a ja zatváram všetky cesty, čo vedú k nemu. Budeš robiť to, čo ti poviem a ak príde ten z Pešti, požičiam si peniaze. No potom sa pán Okoličáni aj so svojou priateľkou Dorou odejú do smútku.

	– Začali ste robiť na vlastnú päsť?

	– Tak je. Zájdite ešte raz do Heldovho hostinca a ostaň tam dovtedy, kým nenájdeme toho, koho čakáme. Žgrlošenie zničí jeho ctihodnosť Okoličániho, ale nezachráni tých, ktorých sledujem.

	V PASCI

	Hostinský Held obchádzal okolo stolov a sám obsluhoval hostí. Nebol veselý ako zvyčajne. V jeho očiach si každý mohol prečítať veľkú ustaranosť. Keď sa ho ľudia spytovali, čo sa stalo, vyhovoril sa na nemoc. Bol taký odo dňa, keď zatkli Martinoviča a jeho priateľov. Bol stúpencom rovnakých názorov ako oni a očakával od nich, že zavedú v štáte také poriadky, aby aj on, drobný mešťan, dosiahol práva.

	V kúte sedí malý, tučný muž, mešťan. Volajú ho veľkoobchodník. Sadol si k obedu a hovorí o tom, že pozatvárali akýchsi demokratov, lebo ich obvinili, že sa spriahli s Francúzmi.

	– Ako to s Francúzmi? Kde sú? Veď hranica je ďaleko.

	– To vám je tak, – rozhovoril sa tučný hosť, – v našom štáte je akýsi spolok, taký aký bol kedysi vo Francúzsku a tí jeho členovia sa akosi čudne volajú. Vravia, že sú „demokrati“, ale v skutočnosti sú to zradcovia vlasti, lebo nedržia s nami, s Rakúskom, ale s Francúzmi. A všetci pôjdu do basy.

	– Tak im treba! – ozval sa akýsi hlas.

	Tučný obchodník pozrel na muža, ktorý sedel pri okne za jeho stolom. Tvár mal oholenú, okrúhlu a ešte mladícku, odetý bol švihácky. Keď sa hovorilo o demokratoch, jeho pohľad padol na tučného muža. Ten sa spýtal čašníčky:

	– Kto je ten muž, čo sedí v kúte sám?

	– Herec z Pešti, – odvetila. – Volá sa Sehy. Dnes sa ubytoval v našom hostinci. Tučný sa znova obrátil na mešťana a začal nahlas hovoriť, no pritom ďalej sledoval hosťa, čo sedel sám.

	Neuplynulo ani pol hodiny, keď herec vstal a vyšiel z hostinca. Len čo tučný zbadal, že podozrivý cudzinec odchádza, opustil svoju spoločnosť a vydal sa za ním. Sledoval ho a videl, ako vystupuje na prvé poschodie, do svojej izby.

	Neskoro v noci všetci spali. Len z jednej izby sa ozývali monotónne kroky niekoho, kto nemohol spať. Na chodbe sa objavil ten tučný a zastal pred dverami hercovej izby. Herec chodil hore-dole po izbe. Podchvíľou zastal, bolo počuť šušťanie papierov a potom tichý vzdych. Muž sa zohol a jedným okom hľadel do izby cez kľúčovú dierku. V izbe na stole horela sviečka. Herec stál a listoval v nejakých spisoch, potom sa znova prechádzal a vzdychal. Zrazu sa tučný muž pred hercovými dverami zvalil na podlahu a buchol do dverí. Chvíľu bolo ticho, potom sa ozvali kroky a škripot zámky. Dvere sa otvorili. Na prahu stál herec so sviečkou v ruke. Potkol sa o človeka, ktorý ležal na jeho prahu bosý.

	– Kto ste?

	– Som hosťom v tomto hostinci. Prišlo mi nevoľno, ozvala sa moja stará nemoc. Pane, prosím vás, pomôžte mi vstať.

	Herec hneď spoznal toho, ktorý dole v krčme hovoril o zatknutých demokratoch. Pomohol mu vstať, odviedol ho do svojej izby a usadil na diván.

	– Stokrát vám ďakujem, pane! Prepáčte, že som vás vyrušil. Určite ste chorý, keď nespíte.

	– Človek nemusí byť chorý a predsa nemôže spať.

	– To je pravda. Človek nemôže spať vtedy, ak má starosti. Poznám to.

	– Áno, áno, – odvetil herec a vzdychol. – Dnes večer som vás v hostinci videl v akejsi spoločnosti. Počul som, ako ste hovorili o tom, že polícia kohosi pozatýkala. Koho to vlastne zatvorili?

	– Koho? Predovšetkým vodcov. A hlavný bol Martinovič.

	Herec sa strhol a zbledol.

	– Ako vidím, vy ho poznáte. Neboli ste s Martinovičom v jednej spoločnosti?

	– Myslím, že áno. Ale to len tak. Ja som umelec – herec, zoznamujem sa s mnohými ľuďmi. Také je moje remeslo.

	– Tentoraz vám remeslo prinieslo úžitok. Počul som, že polícia dnes hľadá každého, s kým sa Martinovič niekedy v živote rozprával. A má ich spísaných všetkých do jedného. Všetkých zatvoria ako jeho spojencov. Aj ja som dosť nešťastný, že som sa priatelil s učiteľom Jelínkom, ktorý tu býval. Preto aj mňa do toho namočili. Pane, ak ste niekedy niečo mali s Martinovičom, bude najlepšie, ak sa prihlásite na polícii.

	Herec sa vydesene pozrel na človeka, ktorý vzápätí pokračoval:

	– Býval som v tomto hostinci a spriatelil som sa s tým Jelínkom. Ani čert nemohol vedieť, čo mal na duši. A keď ho odviedli, zašiel som za istým svojím známym, ktorý má známosti na vysokých miestach aj na polícii, nuž som sa ho spýtal, čo mám robiť. A on mi povedal, že najlepšie bude, ak sa prihlásim na polícii a tam poviem všetko, čo viem. Človek sa musí predovšetkým starať o seba. A tak som aj urobil. Na polícii ma pekne prijali a keď som im všetko povedal, pustili ma na slobodu. Samozrejme, človek, ktorý sa sám prihlási, určite nie je vinný. A to je najlepšie.

	Herec sedel skľúčený na stoličke.

	– Čo len budem robiť?

	– Viete čo, pane? Vidím, že je vám to nemilé a že je vám ťažko. Pomohli ste mi, mohol som umrieť pred vašimi dverami. A ja sa vám za dobré dobrým odmením. Zajtra, ak sa vám bude chcieť, odvediem vás k svojmu príbuznému a on vám pomôže rovnako ako mne. Viete, ja som už raz taký, keď mi niekto urobí dobre, do smrti mu to nezabudnem. Platí?

	– Ďakujem a prijímam vašu ponuku. Niečo musím urobiť.

	– Teraz si ľahnite a pokojne spite. Zajtra všetko pekne zariadime.

	Pomaly sa zdvihol a herec ho odviedol do jeho izby. Tu sa srdečne rozlúčili.

	Na druhý deň predpoludním vyšli z Heldovho hostinca. Kráčali ulicami do stredu mesta. Zastavili sa pred jedným domom, ktorého okná na prízemí boli ešte zastreté.

	– Sme pri cieli. Ráčte vstúpiť, – povedal obchodník hercovi.

	Ten sa strhol ako zo sna a vstúpil do brány. Onedlho sa už ocitol v prepychovo zariadenej predsieni akéhosi bytu. „Obchodník“ medzičasom opustil svojho sprievodcu, šiel do spálne dvorného agenta Bujanoviča. Začal ho budiť, ale ten zrúkol:

	– Dočerta, nechaj ma na pokoji!

	– Ak ťa nechám na pokoji, Martinoviča pustia na slobodu. Priviedol som ti vtáčika, ktorý sa chytil ako muška na lep. Vtáčik má spis, ktorý má dvakrát vyššiu cenu než suma, ktorú nechcel dať ten prekliaty držgroš Okoličáni. Vstávaj, ten spis má cenu zlata. Poznám človeka, ktorý by zaň dal celý palác.

	Bujanovič sa rýchlo obliekol a vstúpil do salónu. Celú hodinu sa mladíka na kadečo vypytoval a potom s ním vyšiel na ulicu. Nastúpili do koča spolu s mladým hercom. Potom už neprehovorili ani slova.

	Keď minister polície odišiel od cisára, zúfalý sa vrátil do svojho paláca. Bol bledý, utrápený a zdesený, vyzeral, ako keby ostarol o desať rokov.

	Sadol si k písaciemu stolu, vzal do ruky pero, aby podpísal príkaz, ktorým sa zatknutí prepúšťajú na slobodu, lebo sú úplne nevinní. Pero sa mu v ruke chvelo. Vedel, že je to jeho posledný akt ako ministra polície. A tým sa všetko skončilo.

	A akoby ho táto okolnosť viedla k tomu, aby sa podpisoval pomaly, aby čím dlhšie ostal v blízkosti svojich služobných policajných spisov, ktoré ho kedysi víťazoslávne čakali a dovolili, aby si s nimi robil, čo sa mu zachce. Teraz píše proti svojej vôli, lebo každý podpis je vynesenie rozsudku nad samým sebou.

	Konečne dokončil aj toto.

	Zdesený hľadí pred seba, akoby nemohol uveriť sám sebe, že on, gróf Pergen, ktorého si všetci vážili a ctili, ktorého ženy tak milovali – že tento Pergen už nie je ministrom polície.

	Zazvonil. Vstúpil tajomník a on mu odovzdal podpísané pergameny. Tajomník opustil kabinet a minister polície urobil ešte niekoľko krokov. Lúčil sa s miestnosťou, so svojím ministerstvom.

	V tej chvíli sa dvere otvorili a lokaj oznámil:

	– Vysokourodzený pane, váš bývalý tajomník Bujanovič prosí o prijatie.

	– Darebák, podvodník, – zlostne zašomral minister, – no počkaj, veď ti ja všetko zrátam… Nech vstúpi.

	Bujanovič vstúpil do kabinetu. Na tvári mu žiaril šťastný a veselý úsmev. A toto ešte znásobilo ministrovu zlosť. Premeral si ho a zrúkol:

	– Koľko dukátov potrebujete vymámiť od ministra polície?!

	Bujanovič sa usmial, uklonil sa a veselo podotkol:

	– Vaša jasnosť, prosím, venujte mi len niekoľko minút. Vec je veľmi vážna. Priviedol som niekoho, kto vašej jasnosti pripraví nádherné chvíle.

	– Máte odvahu sa mi vysmievať? Myslíte si, že už nemám moc urobiť s vami poriadok?

	– Vaša jasnosť, veľmi pekne prosím, aby ste sa neunáhlili. Odpovedzte mi najskôr na otázku, či si želáte odhaliť sprisahanie, alebo nie.

	– Vašu bezočivosť na mieste potrestám.

	– Nevyčítam vám, že takto hovoríte. Chcete, aby post ministra bol nad všetkým? Nad všetkými – až po cisára?

	– Už mám naozaj dosť vašich posmeškov.

	– Ráčte cisárovi dokázať, že vy ste jediný človek schopný byť na poste ministra polície. Mám živého svedka. To, čo má vo vrecku, je hodné päťdesiattisíc zlatých. Ak vaša jasnosť nebude spokojná, vrátim všetko, čo som doteraz dostal.

	Tieto slová ho zasiahli ani delová guľa. Začala sa v ňom prebúdzať nádej. Možno ten zbojník neklame.

	– Počúvajte, Bujanovič, čím mi zaručíte, že je pravda to, čo hovoríte?!

	– Vlastnou hlavou. Budem pod dozorom, kým vypočujete toho človeka a kým si prezriete to, čo má pri sebe.

	– Chcete moje slovo, alebo písomnú záruku na peniaze?

	– Prosil by som oboje.

	Minister rýchlo niečo napísal na papier. Bujanovič si to prečítal a prikývol. Pergen stál uprostred kabinetu. Azda teraz, v poslednej chvíli, hrá s ním osud krutú hru? Videlo sa mu to neuveriteľné, ale napriek tomu neprepásol príležitosť ešte raz poslúchnuť Bujanoviča. O krátku chvíľu už do kabinetu vstupoval herec Sehy. Placho a ponížene sa ukláňal ako žobrák, ktorý prosí o milodar.

	Minister sa ho spýtal, ako sa volá a čo robí. Keďže bol veľmi rozrušený, rozhodol sa, že kým sa neupokojí, nezačne s výsluchom. Preto mladého muža iba vyzval:

	– Povedzte všetko, čo mi chcete oznámiť. Nebudem vám dávať otázky. Vravte tak, ako keby ste hovorili nejakú divadelnú rolu.

	Mladý muž vycítil, že teraz udrela jeho veľká chvíľa a spustil tak, ako keby naozaj prednášal divadelnú rolu:

	– Vaša jasnosť, vždy som bol poriadnym poddaným, verný cisárovi a vláde a takým ostanem do konca života. Som herec a na svoj chlieb si zarábam, že hrám všade, kam ma pozvú. A pozývajú ma aj na zábavy do vznešených domov. Takto som sa dostal aj do domu istého uhorského grófa menom Szigray. V Pešti často podával večere, na ktorých vystupovali mnohí umelci. A tu som sa zoznámil s istým mladíkom menom Szentmarjay. Dosť dobre deklamoval a požiadal ma, aby som ho učil hereckému prednesu. Potom som sa s nimi dosť často stretával a keď sme sa neučili básne, hovorili sme o kadečom. Hovoril mi aj o akýchsi nových ideách, ktoré tiahnu svetom a ako „víchor sa zmocňujú každého vlastenca, ktorý je osvietený, rozumný a mladý“. Vraj sú už tisíce ľudí, ktorí si osvojili tieto ideály, názory a myšlienky. Keď som sa ho raz z čírej zvedavosti opýtal na tie ideály, dal mi akýsi spis a povedal, že to je „demokratický katechizmus“. Uplynulo veľa času a ja som do knihy ani nenazrel, no keď som si ju prečítal, uvedomil som si, že sú to veľmi revolučné myšlienky. Zdôveril som sa mu s tým a on mi povedal: „Dnes je doba revolúcie ľudského ducha, prestane platiť právo šľachtického erbu a zavládne právo poriadku, talentu, schopnosti a ľudu.“ Uvedomil som si, že je to nebezpečné a napísal som o tom svojmu známemu Bujanovičovi, ktorý ma pozval do Viedne a priviedol k vašej jasnosti.

	Herec z vrecka vytiahol spis zabalený do papiera, uklonil sa a pokračoval:

	– Vyrozprával som vašej jasnosti všetko, čo viem. Moja duša je znova pokojná, lebo viem, že som vykonal svoju povinnosť.

	Minister si vzal spis, ktorý mu podal a začal ho čítať. V miestnosti je ticho. Počuť iba ťažký a plachý dych herca a šuchotanie papiera. Keď Pergen dočítal, pozrel na mladého muža:

	– Súhlasíte s tým, čo sa píše v tomto katechizme?

	– Bože uchovaj! Keby som súhlasil, neodovzdal by som ho vašej jasnosti.

	– Poznáte pánov, ktorí sa stretávali s tým mladým človekom?

	– Nepoznám všetkých, ale mnohých poznám. Zvyčajne sa schádzali u grófa Szigraya.

	– Vymenujte mi niektorých ľudí, ktorých ste videli u grófa.

	– Možno si hneď nespomeniem na všetkých, ale často som tam vídal istého Hajnóciho, Batthyányho, Martinoviča, chorvátskeho šľachtica Lackoviča, Viedenčana baróna Riedla. Na ostatných si spomeniem neskôr a všetky mená vám napíšem.

	– Urobte to. Ešte dnes mi doneste mená všetkých, na ktorých si spomínate. Urobili ste to, čo má urobiť každý verný poddaný nášho cisára a našej vlády. Akú odmenu žiadate za toto udanie?

	– Len toľko, aby ma angažovali v divadle a dali mi úlohy hodné môjho talentu. Zanedbávajú ma, hoci určite som talentovaný umelec.

	– Dobre, – odvetil minister, – angažmán dostanete, ale musíte ostať vo Viedni, lebo vás budeme vypočúvať ako svedka.

	O hodinu Bujanovič aj s hercom odchádzali z paláca ministra polície. Bujanovičova tvár žiarila spokojnosťou, zatiaľ čo Sehy kráčal popri ňom bledší a skľúčenejší než predtým, keď vstupoval do paláca.

	Bujanovič si vo vrecku odnášal päťdesiattisíc zlatých, ktoré si minister odložil na svoj hanebný odchod z Viedne. Ani netušil, že ho zachránila lakomosť jeho nepriateľa Okoličániho.

	– Vidíte, – povedal Bujanovič hercovi, – keby ste ma neposlúchli, teraz by ste boli vo väzení, netešili by ste sa z pekného dňa a mali by ste vreckové suchoty.

	Minister gróf Pergen hneď prikázal, aby Martinoviča a jeho druhov zadržali do popoludnia a potom zavolal pisára. Diktoval mu výpoveď herca Sehyho. Keď skončil, minister sa prezliekol a dal sa ohlásiť na audienciu u cisára Františka.

	Cisár ho neprijal milo a na úvod prehovoril:

	– Zrejme ste sa prišli rozlúčiť?

	– Skôr ako sa poďakujem vášmu veličenstvu za dobrotu, ktorú mi prejavovalo počas môjho ministrovania, prosím vaše veličenstvo, aby ma ešte raz vypočulo.

	– Priveľa hovoríte, pán gróf, a ja som vás priveľa počúval.

	– Všetci ľudia sú omylní, veličenstvo.

	– Aj pápež sa môže pomýliť, ale minister polície nikdy!

	Gróf Pergen videl, že je v úplnej nemilosti, a preto cisárovi iba mlčky podal katechizmus reformátorov, ktorý dostal od herca Sehyho. Cisár si myslel, že je to nejaké memorandum a iba letmo pozrel na prvé riadky. Vzápätí však začal čítať pozornejšie. Gróf Pergen bol spokojný, lebo vedel, čo bude nasledovať. Cisár čítal, čelo sa mu zachmúrilo a podchvíľou sa zachveli jeho hrubé pery. Napokon začal blednúť, potom na ministra uprel oči, ktoré pripomínali mútnu vodu a spýtal sa:

	– Odkiaľ to máte, gróf?

	– Vaše veličenstvo, dovoľte, aby som vám podrobnejšie rozpovedal, ako som získal tento jasný dôkaz o demokratickej revolúcii. V Pešti som dávnejšie mal svojich dôverníkov, ktorí mali za úlohu sledovať podozrivé osoby. No výsledky sa nedostavili dovtedy, kým sa vaše veličenstvo nerozhodlo poslať Xéniu do Záhrebu.

	– Xéniu do Záhrebu, ach áno, – zašomral cisár zmätene. V posledných dňoch bol veľmi zaťažený, venoval sa iba práci, nemal čas na svoje osobné veci a utlmila sa aj jeho vášeň ku Xénii. Nik jej meno pred ním nespomenul a jemu tiež nezišla na um. No v tejto chvíli bol utrápený, lebo minister spomenul ženu, po ktorej tak prahol. Minister ho sledoval s veľkým uspokojením – vo výraze cisárovej tváre našiel potvrdenie toho, že svoj plán dobre vymyslel, keď do celej veci zaplietol Xéniu a tak si pomohol vylepšiť svoje postavenie. Potom začal pomaly a podrobne všetko vysvetľovať, aby jeho slová mali čo najväčšiu váhu a zneli pravdivo:

	– Vaše veličenstvo, istý mladý umelec z Pešti bol u známeho v Záhrebe a tam bol predstavený Xénii. Mladík sa do nej na smrť zaľúbil. No jeho správanie sa Xénii videlo podozrivé. Pomyslela si, že je to demokrat. Mala správnu predtuchu a vedela, že je schopná dostať z toho mladíka viac. Preto ho pozvala do Viedne.

	– Pozvala ho do Viedne? Prišiel? Na ľúbostnú schôdzku? – ozval sa cisár proti svojej vôli. Minister pokračoval:

	– Samozrejme, z jej strany išlo o lesť, ale on sa nazdával, že je to ľúbostná schôdzka. Prítomnosť Xénie ho tak nadchla, že jej všetko vyrozprával a odovzdal jej tento spis.

	– Teda Xénia, – podotkol cisár. – Prečo o nej nepočuť na dvore?

	– Jej výsosť cisárovná jej dala voľno, lebo je nemocná. No je aj smutná, lebo si myslí, že vaše veličenstvo nie je s ňou spokojné.

	– Ako si môžete niečo takéto čo len pomyslieť, nieto mi ešte o tom hovoriť? – zvolal cisár, chytil ministra pod pazuchy tak dôverne, akoby sa na neho nikdy nenahneval a viedol ho k stolu.

	– Sadnite si a ešte raz mi všetko prečítajte.

	Minister mu ešte raz prečítal Katechizmus spoločnosti slobody a rovnosti. Cisár počúval, podchvíľou ministra prerušil, aby sa s ním pozhováral o niektorých výrokoch.

	Od chvíle, keď zatkli Martinoviča a jeho druhov, cisár nemyslel na svoje súkromné veci, neozývali sa jeho vášne. Myslel len na jedno – na demokratickú revolúciu. A tá mu jednostaj mátala myseľ, dostala sa mu do žíl.

	– Toto je jasný dôkaz, že môj trón sa nachádza v smrteľnom nebezpečenstve.

	– Veličenstvo, nebezpečenstvo je o to väčšie, že demokrati sa schádzali u grófa.

	– Gróf a demokrat?! Veď to je ako zlý sen. Ako môže niekto podporovať to, čo je namierené proti nemu?

	– Veličenstvo, ten gróf sa priatelil s Martinovičom.

	– Je to možné?

	– Áno, tak to bolo. Martinovič chodil do spoločnosti, ktorá sa schádzala u grófa Szigraya, ktorému veľmoži dali prezývku „učený gróf“. U neho herec recitoval demokratické básne, aj túto od Batthyányho.

	Cisár si prečítal báseň, ktorú mu podal minister. Gróf Pergen si všimol, že cisárova tvár náhle zbledla a že sa mu roztriasla ruka, v ktorej držal papier.

	– Veď to je jasná vlastizrada! – zvolal cisár. – To je prevrat, sprisahanie. V mojom štáte takáto báseň! Sme ohrození!

	– Áno, veličenstvo. Štát je ohrozený, ak nebudeme konať rýchlo. Ak hneď nepochytáme vinníkov, môže dôjsť k prevratu.

	– Povedzte, prečo bol Martinovič vaším dôverníkom?!

	– Preto, veličenstvo, lebo minister polície považoval za potrebné byť v neustálom kontakte s podozrivým, mať ho na očiach. Martinovič hral dvojitú úlohu, no netušil, že ja o tom viem. Vaše veličenstvo, ráčte prosím prikázať, aby vyšetrujúca komisia vypočula aj iných zatknutých, ktorí možno nie sú tak dobre dohovorení a šikovní. Možno sa nám podarí odhaliť celé sprisahanie.

	Cisár chvíľu hľadel na Pergena, chvíľu čítal katechizmus reformátorov, potom zas pozrel do zápisnice o Sehyho výpovedi. Pri tom premýšľal: „Možno minister nie je taký neschopný ako o ňom hovorí Okoličáni.“ A nahlas povedal:

	– Ak sa vám podarí objasniť toto strašné a podlé sprisahanie, nielenže vás vyznamenám, ale aj odmením. Dávam vám poslednú príležitosť, aby ste prejavili svoje schopnosti ako minister polície.

	– Ak bude vaše veličenstvo spokojné, bude to pre mňa najväčšia odmena.

	Minister polície vyšiel z kráľovho kabinetu, utrel si pot z čela, z ktorého sa stratili vrásky. Keď vstúpil do svojho kabinetu, bol spokojný – znova sa cítil bezpečný na svojom mieste.

	„A teraz do práce. Naplním väznice, ale aj peňaženky mojich veriteľov. Som zachránený“.

